
DE LA DESCARTES IA LEIBNIZ 


PREFAŢĂ 


La sfârşitul volumului 3 al acestei Istorii afilosofiei mi-am exprimat speranţa de a aco¬ 
peri în cel de-al patrulea volum perioada de la Descartes până la Kant, inclusiv. Vro¬ 
iam să spun, desigur, că speram să discut toată această parte a filosofiei moderne 
într-o carte. Totuşi, această speranţă nu a fost îndeplinită. Am fost constrâns să dedic 
trei cărţi perioadei în chestiune. Şi, pentru simplificare, am făcut din fiecare dintre 
aceste trei cărţi un volum separat. Volumul 4 , De la Descartes la Leibniz, se ocupă de 
marile sisteme raţionaliste de filosofie de pe continent din perioada prekantiană. în 
volumul 5 , De la Hobbes la Hume, discut dezvoltarea filosofiei britanice de la Hobbes 
până la filosofia scoţiană a simţului comun, inclusiv. în volumul 6 , De la Woljf la 
Kant, voi trata despre Iluminismul francez şi despre Rousseau, despre Iluminismul 
german, despre ascensiunea filosofiei istoriei de la Vico la Herder şi, în fine, despre 
sistemul lui Immanuel Kant. Titlul, De la Woljf la Kant, nu este, cu siguranţă, unul 
ideal; dar, având în vedere faptul că în zilele sale precritice Kant a rămas în tradiţia 
wolffiană, există cel puţin un lucru care poate fi spus în favoarea unui astfel de titlu, 
în timp ce un titlu ca De la Voltaire la Kant ar fi extrem de ciudat . 1 

Ca şi în volumele precedente, am împărţit materia în funcţie de filosofi, mai de¬ 
grabă decât prin urmărirea dezvoltării unei prime probleme filosofice şi apoi a alteia, 
în plus, am vorbit despre unii filosofi pe o întindere considerabilă. Şi, deşi cred că 
împărţirea materiei în funcţie de filosofi este cea mai convenabilă pentru cititori, cei 
la care mă gândesc în principal, această metodă are, cu siguranţă, dezavantajele sale. 
Confruntat cu un număr de gânditori diferiţi şi cu descrieri mai mult sau mai puţin 
detaliate ale ideilor lor, s-ar putea ca cititorul să nu înţeleagă tabloul general. în plus, 
deşi cred că vechea împărţire dintre raţionalismul continental şi empirismul britanic 
este justificată, cu condiţia adăugării unui număr de condiţii prealabile, o aderare 
rigidă la această schemă este aptă să dea impresia că filosofia continentală şi filosofia 
britanică din secolele al XVI-lea şi al XVIII-lea sau mişcat de-a lungul a două seturi de 
linii drepte paralele, fiecare dezvoltându-se într-o independenţă totală faţă de cealaltă. 
Iar aceasta este o impresie eronată. Descartes a exercitat o influenţă modestă asupra 
gândirii britanice; Berkeley a fost influenţat de Malebranche; ideile politice ale lui 
Spinoza se datorează întrucâtva lui Hobbes; iar filosofia lui Locke, cel care a scris în 


' Până la urmă Copleston va opta pentru acest titlu „ciudat". (N. tr.) 

secolul al XVII-lea, a exercitat o mare influenţă asupra gândirii Iluminismului fran¬ 
cez din secolul al XVIII-lea. 

Ca remediu parţial pentru dezavantajele care însoţesc metoda de împărţire pe care 
am ales-o, am decis să scriu un capitol introductiv, menit a-i oferi cititorului un tablou 
general al filosofiei secolelor al XVII-lea şi al XVIII-lea. Acesta acoperă, astfel, materia 
discutată în volumele 4 , 5 şi 6 , de care, după cum am spus, am sperat iniţial să mă 
ocup într-un volum. Desigur, am plasat această introducere la începutul volumului 
4 ; prin urmare, nu vor exista capitole introductive în volumele 5 şi 6 . O introducere 
descriptivă de acest tip implică, în mod inevitabil, o mulţime de repetiţii. Cu alte 
cuvinte, idei care sunt discutate pe o întindere mai mare şi cu mai multe detalii în ca¬ 
pitole ulterioare, sunt schiţate în linii mari în introducere. Cu toate acestea, consider 
că avantajele care urmează a fi câştigate prin includerea unei introduceri descriptive 
generale depăşesc cu mult în greutate dezavantajele care le însoţesc. 

La sfârşitul fiecăruia dintre cele trei volume anterioare am adăugat concluzii. Aces¬ 
tea, ca şi introducerea,acoperă materia analizată în volumele 4 , 5 şi 6 . Vor fi plasate, 
aşadar, la sfârşitul volumului 6 , adică după expunerea filosofiei lui Kant. Pe parcursul 
acestor concluzii propun discutarea Naturii, importanţei şi valorii diferitelor stiluri de 
a filosofa din secolele al XVII-lea şi al XVIII-lea, nu numai din punct de vedere istoric, 
ci şi dintr-un punct de vedere mai filosofic. Cred că este mai bine să rezerv o astfel de 
discuţie pentru ca ea să aibă loc după expunerea istorică a gândirii perioadei respec¬ 
tive, decât să întrerup această expunere cu reflecţii filosofice generale. 

în final, un cuvânt despre referinţe. Referinţe cum ar fi „voi. 2 , cap. XL“ sau „vezi 
voi. 3 , pp. 322 - 324 “ fac trimitere la această Istorie a filosofiei. Cât despre referinţele la 
scrierile filosofilor de care mă ocup, am încercat să le dau acestora o formă care să îi 
fie de folos studentului care doreşte să le caute. Unii istorici şi comentatori au obice¬ 
iul de a da referinţe în funcţie de volumul şi pagina ediţiei critice recunoscute (atunci 
când există o astfel de ediţie) a scrierilor filosofului în chestiune. Dar mă îndoiesc că e 
înţelept să se adere exclusiv la această practică într-un volum aşa cum este cel de faţă. 
în capitolele despre Descartes, de exemplu, am citat într-adevăr volumul şi pagina 
ediţiei Adam-Tannery; dar, acolo unde erau fezabile, am dat şi referinţe în funcţie 
de capitolul şi secţiunea sau partea şi secţiunea lucrării în chestiune. Numărul de 
oameni care au un acces facil la ediţia Adam-Tannery este extrem de limitat, aşa cum 
puţini oameni posedă splendida ediţie critică recentă a scrierilor lui Berkeley. Dar edi¬ 
ţiile ieftine ale scrierilor mai importante ale filosofilor de seamă sunt uşor de obţinut; 
iar în opinia mea referinţele ar trebui date cu scopul de a fi în avantajul studenţilor 
care posedă astfel de ediţii, mai degrabă decât al acelor puţine persoane care posedă 
sau au acces la ediţiile critice recunoscute. 

CAPITOLUL I 


INTRODUCERE 

Continuitate şi noutate; faza timpurie afilosofiei modeme în relaţia sa cu gândirea 
medievală şi renascentistă - Raţionalismul continental: natura, relaţia cu scepticismul şi 
cu neostoicismul, dezvoltarea - Empirismul britanic: natura şi dezvoltarea - 
Secolul al XVII-lea - Secolul al XVIII-lea - Filosof a politică - Ascensiunea filosofiei 

istoriei - Immanuel Kant 


i. Despre filosofia modernă se spune, în general, că a început cu Descartes ( 1596 - 1650 ) 
în Franţa sau cu Francis Bacon ( 1561 - 1626 ) în Anglia şi cu Descartes. Poate că nu este 
evident din prima clipă cu ce justificare este aplicat termenul „modern" gândirii seco¬ 
lului al XVII-lea. Dar utilizarea sa implică, în mod clar, faptul că există o ruptură între 
filosofia medievală şi cea postmedievală şi că fiecare dintre ele posedă caracteristici 
importante pe care cealaltă nu le posedă. Iar filosofii secolului al XVII-lea au fost cu 
siguranţă convinşi de faptul că exista o diviziune clară între vechile tradiţii filosofice 
şi ceea ce ei înşişi încercau să facă. Oameni ca Francis Bacon şi Descartes au fost 
profund convinşi de faptul că ei realizau un nou început. 

Dacă multă vreme punctele de vedere ale filosofilor renascentişti şi postrenas- 
centişti au fost acceptate la valoarea lor nominală, aceasta s-a datorat parţial unei 
convingeri potrivit căreia în Evul Mediu nu a existat nimic care să merite cu adevărat 
numele de filosofie. Flacăra reflecţiei filosofice independente şi creative, care a ars 
atât de strălucitor în Grecia antică, a fost practic stinsă până când a fost revitalizată în 
Renaştere şi s-a ridicat în toată splendoarea sa în secolul al XVII-lea. 

Dar când, în cele din urmă, filosofiei medievale i s-a acordat mai multă atenţie, 
s-a văzut că acest punct de vedere era exagerat. Iar unii autori au pus accentul pe con¬ 
tinuitatea dintre gândirea medievală şi cea postmedievală. Este destul de evident că 
fenomene de continuitate pot fi observate în sfera politică şi în cea socială. Modelele 
societăţii şi ale organizării politice din secolul al XVII-lea nu s-au ivit, cu siguranţă, 
fără a avea antecedente istorice. Putem observa, de pildă, formarea graduală a dife¬ 
ritelor state naţionale, apariţia marilor monarhii şi creşterea clasei de mijloc. Nici în 
domeniul ştiinţei discontinuitatea nu este chiar atât de mare pe cât se presupunea 
cândva. O cercetare recentă a demonstrat existenţa unui oarecare interes pentru şti¬ 
inţa empirică în perioada medievală. Iar atenţia a fost atrasă, în volumul 3 al acestei 

Istorii 1 , către implicaţiile mai largi ale teoriei mişcării dinamice, aşa cum este aceasta 
prezentată de către anumiţi fizicieni ai secolului al XlV-lea. în mod similar, o anumi¬ 
tă continuitate poate fi observată în interiorul sferei filosofice. Putem vedea filosofia 
din Evul Mediu câştigând treptat recunoaşterea ca ramură de studiu separată. Şi pu¬ 
tem vedea apărând linii de gândire care anticipează dezvoltările filosofice de mai târ¬ 
ziu. Spre exemplu, mişcarea filosofică specifică pentru secolul al XlV-lea, cunoscută 
în general ca mişcarea nominalistă 2 , a anticipat empirismul de mai târziu prin câteva 
aspecte importante. în afară de asta, filosofia speculativă a lui Nicolaus Cusanus 3 , care 
anticipează unele teze ale lui Leibniz, formează o legătură între gândirea medievală, 
cea renascentistă şi cea modernă, prekantiană. Pe de altă parte, savanţii au arătat că 
gânditori ca Francis Bacon, Descartes şi Locke au fost subiect al influenţei trecutului 
într-o măsură mai mare decât şi-au dat seama ei înşişi. 

Fără îndoială că era nevoie de acest accent pe continuitate, ca un corectiv la adresa 
unei prea facile acceptări a pretenţiilor de noutate pe care le-au avansat filosofii Re¬ 
naşterii şi cei ai secolului al XVII-lea. El exprimă o înţelegere a faptului că a existat 
o filosofie medievală şi o recunoaştere a poziţiei ei, ca parte integrantă a filosofiei 
europene în general. în acelaşi timp, dacă discontinuitatea poate fi supraaccentuată, 
la fel poate fi şi continuitatea. în măsura în care comparăm modelele vieţii sociale şi 
politice din secolele al XlII-lea şi al XVII-lea, imediat ne sar în ochi diferenţele evi¬ 
dente în ce priveşte structura societăţii. în afară de asta, deşi factorii istorici care au 
contribuit la apariţia Reformei pot fi descoperiţi, Reforma a fost totuşi, într-un anu¬ 
mit sens, o explozie, nimicind unitatea religioasă a creştinismului medieval. Şi chiar 
dacă seminţele ştiinţei de mai târziu pot fi descoperite în solul intelectual al Europei 
medievale, rezultatele cercetării nu au fost de aşa natură încât să necesite vreo schim¬ 
bare substanţială de viziune cu privire la importanţa ştiinţei renascentiste. în mod 
similar, atunci când tot ceea ce poate fi spus în mod legitim pentru a ilustra continui¬ 
tatea dintre filosofia medievală şi cea postmedievală a fost deja spus, rămâne adevărat 
faptul că au existat diferenţe considerabile între ele. La drept vorbind, deşi Descartes 
a fost fără îndoială influenţat de moduri scolastice de gândire, el însuşi a subliniat că 
utilizarea unor termeni preluaţi din filosofia scolastică nu însemna în mod necesar 
că termenii erau utilizaţi în aceleaşi sensuri în care au fost utilizaţi de către scolastici. 
Şi cu toate că Locke a fost influenţat în teoria sa a legii naturale de către Hooker 4 , care 


1 pp. i65-7.[Pascal 3,4] 

2 Voi. 3 , cap. III-IX. 

3 Idem, cap. XV. 

4 Vezi voi. 3 , pp. 322 - 4 . 

a fost influenţat el însuşi de către gândirea medievală, ideea lockeană de lege naturală 
nu este exact aceeaşi ca a lui Toma d’Aquino. 

Desigur, putem deveni sclavi ai cuvintelor sau ai etichetărilor. Cu alte cuvinte, 
pentru că împărţim istoria în perioade, putem avea tendinţa de a pierde din vedere 
continuitatea şi tranziţiile graduale, în special atunci când privim evenimentele istori¬ 
ce de la o mare distanţă în timp. Dar aceasta nu înseamnă că este cu totul impropriu 
să vorbeşti despre perioade istorice sau că nu au loc schimbări majore. 

Iar dacă situaţia culturală generală a lumii postrenascentiste a fost, sub importan¬ 
te aspecte, diferită de aceea a lumii medievale, este cât se poate de natural ca schim¬ 
bările să fi fost reflectate în gândirea filosofică. în acelaşi timp, aşa cum schimbările 
din sfera socială şi din cea politică presupuneau o situaţie deja existentă din care s-au 
dezvoltat, chiar atunci când par a fi fost mai mult sau mai puţin abrupte, şi noile atitu¬ 
dini şi obiective şi moduri de gândire din domeniul filosofiei presupuneau o situaţie 
deja existentă de care erau legate într-o anumită măsură. Cu alte cuvinte, nu suntem 
confruntaţi cu o simplă alegere între două alternative clar contrastante, aserţiunea 
discontinuităţii şi aserţiunea continuităţii. Ambele elemente trebuie să fie luate în 
considerare. Există schimbare şi noutate; dar schimbarea nu este creaţie din nimic. 

Aşadar, situaţia pare a fi aceasta. Vechea accentuare a discontinuităţii se datora 
în principal eşecului de a recunoaşte că a existat în Evul Mediu vreo filosofie care să 
merite acest nume. Recunoaşterea ulterioară a existenţei şi a importanţei filosofiei 
medievale a produs o accentuare a continuităţii. Dar vedem acum că este necesară o 
tentativă de a ilustra atât elementele de continuitate cât şi caracteristicile particulare 
ale diferitelor perioade. Iar ceea ce este adevărat în privinţa consideraţiilor noastre 
despre diferitele perioade este adevărat, desigur, şi în privinţa diferiţilor gânditori 
individuali. Istoricii sunt copleşiţi de tentaţia de a descrie gândirea unei perioade 
ca pe o simplă etapă pregătitoare pentru gândirea perioadei următoare, iar sistemul 
unui gânditor ca fiind nimic mai mult decât o treaptă către sistemul unui alt gândi¬ 
tor. Tentaţia este, într-adevăr, inevitabilă; pentru că istoricul contemplă o succesiu¬ 
ne temporală de evenimente, nu o realitate eternă şi imuabilă. Mai mult decât atât, 
există un sens evident în care gândirea medievală a pregătit drumul pentru gândirea 
postmedievală; şi există o mulţime de motive pentru a considera filosofia lui Berkeley 
ca fiind o treaptă între filosofiile lui Locke şi Hume. Dar, dacă se cedează integral în 
faţa acestei tentaţii, se pierde din vedere foarte mult. Filosofia lui Berkeley este mult 
mai mult decât o simplă etapă în dezvoltarea empirismului de la Locke la Hume, iar 
gândirea medievală are propriile sale caracteristici. 

Printre diferenţele uşor identificabile dintre filosofia medievală şi cea postmedie¬ 
vală există una izbitoare în privinţa formelor de exprimare literară. în primul rând, 

în timp ce medievalii scriau în latină, în perioada postmedievală întâlnim o utilizare 
în creştere a limbii autohtone. Nu ar fi adevărat, fireşte, să se spună că latina nu a 
fost utilizată în perioada modernă prekantiană. Atât Francis Bacon, cât şi Descartes 
au scris atât în latină, cât şi în limba autohtonă. La fel a făcut şi Hobbes. Iar Spinoza 
şi-a compus lucrările în latină. Dar Locke a scris în engleză, iar în secolul al XVIII-lea 
întâlnim utilizarea limbii autohtone ca regulă. Hume a scris în engleză, Voltaire şi 
Rousseau în franceză, Kant în germană. în al doilea rând, în timp ce medievalii scriau 
de obicei comentarii despre anumite lucrări standard, filosofii postmedievali, indife¬ 
rent dacă au scris în latină sau în limba autohtonă, au compus tratate originale în care 
forma de comentariu a fost abandonată. Nu vreau să rezulte de aici că medievalii au 
scris numai comentarii, pentru că asta ar fi cu totul neadevărat. în acelaşi timp, co¬ 
mentarii despre Sentenţele Iui Petrus Lombardus' şi despre lucrările lui Aristotel şi ale 
celorlalţi au fost trăsături caracteristice ale compoziţiei filosofice medievale, în timp 
ce, atunci când ne gândim la scrierile filosofilor din secolul al XVII-lea, ne gândim la 
tratate compuse liber, nu la comentarii. 

Utilizarea crescândă a limbii autohtone în scrierea filosofică însoţea, desigur, uti¬ 
lizarea ei crescândă în alte domenii literare. Şi putem asocia aceasta cu schimbări 
şi dezvoltări generale în plan cultural, politic şi social. Dar putem vedea în ea şi un 
simptom al apariţiei filosofiei din spaţiile închise ale şcolilor. Filosofii medievali au 
fost, în cea mai mare parte, profesori universitari angajaţi în procesul de predare. 
Ei au scris comentarii asupra textelor standard utilizate în universităţi şi au scris în 
limbajul lumii învăţate, academice. Dimpotrivă, în majoritatea cazurilor, filosofii 
moderni din perioada prekantiană nu au avut legătură cu munca de predare aca¬ 
demică. Descartes nu a fost niciodată profesor universitar. Nici Spinoza nu a fost, 
chiar dacă a primit o invitaţie la Heidelberg. Iar Leibniz a fost mai mult un om de 
afaceri, refuzând o carieră de profesor pentru că avea în vedere un cu totul alt tip de 
viaţă. în Anglia, Locke a deţinut posturi minore în serviciul statului; Berkeley a fost 
episcop; şi, cu toate că a încercat să îşi asigure o catedră universitară, Hume nu a 
reuşit în acest demers. Cât despre filosofii francezi ai secolului al XVIII-lea, cum ar 
fi Voltaire, Diderot şi Rousseau, ei erau, în mod evident, oameni de litere cu interese 
filosofice. Filosofia în secolele al XVII-lea şi al XVIII-lea a fost o chestiune de interes 
şi de preocupare comună în rândul claselor educate şi cultivate şi a fost cât se poate 
de natural ca utilizarea limbii autohtone să înlocuiască utilizarea latinei în scrierile 
destinate publicului larg. După cum remarcă Hegel, de-abia atunci când ajungem la 


1 Vezi voi. 2 , p. 168 . 

Kant întâlnim o filosofie devenită atât de tehnică şi de greu de înţeles încât nu ar mai 
putea fi considerată ca aparţinând educaţiei generale a unui om cultivat. Iar la acel 
moment, desigur, utilizarea latinei practic încetase. 

Cu alte cuvinte, filosofia originală şi creativă a perioadei modeme timpurii s-a 
dezvoltat în afara universităţilor. Ea a fost creaţia unor minţi proaspete şi originale, 
nu a tradiţionaliştilor. Iar acesta este, desigur, un motiv pentru care scrierea filosofică 
a luat forma tratatelor independente, nu a comentariilor. Căci autorii erau preocupaţi 
de dezvoltarea propriilor lor idei, eliberaţi de respectul pentru marile nume ale trecu¬ 
tului şi pentru opiniile gânditorilor greci şi medievali. 

Oricum, a spune că în perioada prekantiană a filosofiei moderne limba autohtonă 
a ajuns să fie utilizată în locul latinei, că au fost scrise tratate independente mai de¬ 
grabă decât comentarii şi că cei mai importanţi filosofi ai perioadei nu erau profesori 
universitari, nu contribuie prea mult la elucidarea diferenţelor intrinseci dintre filo¬ 
sofia medievală şi cea postmedievală. Şi trebuie făcută o încercare de a indica pe scurt 
câteva dintre aceste diferenţe 

Se spune adesea că filosofia modernă este autonomă, produsul exclusiv al raţiu¬ 
nii, în timp ce filosofia medievală a fost subordonată teologiei creştine, stingherită 
de servilismul faţă de dogmă. Dar dacă este exprimată în această manieră curajoasă, 
fără restricţii, judecata constituie o suprasimplificare. Pe de o parte, îl găsim pe Toma 
d’Aquino în secolul al XlII-lea afirmând independenţa filosofiei ca ramură de studiu 
separată, în timp ce în secolul al XlV-lea găsim teologia şi filosofia având tendinţa de 
a se separa, ca rezultat al criticii nominaliste la adresa metafizicii tradiţionale. Pe de 
altă parte, îl găsim pe Descartes în secolul al XVII-lea încercând să îşi armonizeze 
ideile filosofice cu cerinţele dogmei catolice 1 , în timp ce în secolul al XVIII-lea Ber- 
lceley spune în mod explicit că obiectivul său fundamental este acela de a-i conduce 
pe oameni către adevărurile salvatoare ale Evangheliei. De aceea, faptele acestui caz 
iru ne îndreptăţesc să afirmăm în mod dogmatic că întreaga filosofie modernă a fost 
liberă de orice presupoziţii teologice şi de exerciţiul oricărei influenţe diriguitoare din 
partea credinţei creştine. Un astfel de enunţ nu ar fi aplicabil pentru Descartes, Pas¬ 
cal, Malebranche, Loclce sau Berkeley, chiar dacă li se potriveşte la Spinoza, Hobbes, 
Hume şi, desigur, la gânditorii materialişti ai secolului al XVIII-lea din Franţa. în 
acelaşi timp, este neîndoielnic adevărat că putem urmări o emancipare progresivă a 
filosofiei de teologie, de la începuturile reflecţiei filosofice în Evul Mediu timpuriu şi 
până în epoca modernă. Şi există o diferenţă evidentă între, să spunem, d’Aquino şi 


Spre exemplu, teoria sa despre substanţă cu dogma transsubstanţierii. 

Descartes, chiar dacă cel din urmă a fost un creştin credincios. Pentru că d’Aquino a 
fost, înainte de toate, un teolog, în timp ce Descartes a fost un filosof şi nu un teolog. 
Intr-adevăr, practic toţi filosofii medievali cei mai importanţi, inclusiv William Ock- 
ham, au fost teologi, în timp ce filosofii cei mai importanţi ai secolelor al XVII-lea şi 
al XVIII-lea nu au fost. în Evul Mediu teologia era considerată a fi ştiinţa supremă, şi 
găsim teologi care erau şi filosofi. In secolele al XVII-lea şi al XVIII-lea găsim şi filo¬ 
sofi care nu erau credincioşi creştini. Şi, deşi convingerile religioase au exercitat, fără 
îndoială, o anumită influenţă asupra sistemelor filosofice ale unor oameni cum ar fi 
Descartes şi Locke, ei erau, la nivel fundamental, în aceeaşi poziţie ca orice filosof de 
astăzi care se întâmplă să fie creştin dar care nu este, în sensul profesional, un teolog. 
Acesta este un motiv pentru care filosofi ca Descartes şi Locke ne par a fi „moderni" 
dacă îi comparăm cu Toma sau cu Bonaventura. 

Ar trebui, desigur, să se facă distincţie între o recunoaştere a faptelor şi o evaluare 
a faptelor. Unii ar spune că, în măsura în care filosofia a fost separată de legătura sa 
strânsă cu teologia şi a fost eliberată de orice control extern, ea a devenit ceea ce ar 
trebui să fie, o ramură de studiu pur autonomă. Alţii ar spune că poziţia acordată 
filosofiei în secolul al XIII-lea a fost cea corectă. Cu alte cuvinte, drepturile raţiunii 
au fost recunoscute; dar la fel au fost şi drepturile revelaţiei. Şi a fost un beneficiu 
pentru filosofie dacă recunoaşterea adevărului revelat a ţinut la distanţă concluziile 
eronate. Aici avem evaluări diferite ale faptelor. Dar, oricum evaluăm faptele, mi se 
pare că este indiscutabil adevărat faptul că filosofia s-a emancipat în mod progresiv de 
teologie, cu menţiunea că termenul „emancipat" trebuie înţeles într-un sens neutru 
din punctul de vedere al aprecierii sale. 

Se obişnuieşte să se asocieze schimbarea de poziţie a filosofiei în raport cu teo¬ 
logia cu o schimbare a interesului de la teme teologice la un studiu al omului şi al 
Naturii, fără referire explicită la Dumnezeu. Şi cred că există ceva adevărat în această 
interpretare, cu toate că este loc şi pentru exagerare. 

Mişcarea umanistă a Renaşterii este adeseori menţionată în legătură cu această 
chestiune. Şi, fireşte, a spune că mişcarea umanistă, cu a sa extindere a studiilor 
literare şi cu noile sale idealuri educaţionale, a fost preocupată în primul rând de 
om, înseamnă a exprima un adevăr evident, de fapt o tautologie. Dar, după cum s-a 
subliniat în cel de-al treilea volum al acestei Istorii ', umanismul italian nu a implicat 
nicio ruptură decisivă cu trecutul. Umaniştii au denunţat în stil latin barbaria; dar la 
fel au făcut John de Salisbury în secolul al Xll-lea şi Petrarca în secolul al XlV-lea. 


Cap. XIII. 

Umaniştii au promovat o renaştere literară, dar Evul Mediu a dat lumii una dintre 
cele mai mari realizări literare ale Europei, Divina Comedie a lui Dante. Un entuzi¬ 
asm pentru tradiţia platonică sau mai degrabă neoplatonică în fdosofie a acompaniat 
umanismul italian, dar neoplatonismul a exercitat de asemenea o influenţă asupra 
gândirii medievale, chiar dacă temele neoplatonice din filosofia medievală nu erau 
bazate pe un studiu al varietăţii de texte disponibile în secolul al XV-lea. Cu greu 
se poate spune că, în ciuda puternicei sale atracţii pentru dezvoltarea armonioasă a 
personalităţii umane şi pentru exprimarea divinului în natură, platonismul italian a 
constituit o antiteză directă la perspectiva medievală. Fără îndoială că umanismul a 
dezvoltat, a intensificat, a extins şi a plasat într-o poziţie mult mai proeminentă un 
fir al culturii medievale, iar în acest sens el a implicat o schimbare de accent. Dar nu 
ar fi fost suficient prin el însuşi pentru a pregăti fundalul fazei timpurii a filosofiei 
modeme. 

O schimbare de la caracterul teocentric al marilor sisteme medievale la centrarea 
interesului asupra Naturii ca sistem unificat, dinamic, poate fi observată mult mai 
clar în scrierile unor filosofi cum ar fi Giordano Bruno 1 şi Paracelsus 2 3 decât în acelea 
ale platoniştilor cum ar fi Marsilio Ficino şi Pico della Mirandola’. Dar, cu toate că 
filosofiile speculative ale naturii date de Bruno şi de alţi gânditori asemănători au 
exprimat şi au promovat tranziţia de la gândirea medievală la cea modernă, în ce 
priveşte centrul de interes a fost necesar şi un alt factor, şi anume mişcarea ştiinţifică 
a Renaşterii. 4 într-adevăr, nu este întotdeauna uşor să trasezi o linie clară de demarca¬ 
ţie între filosofi speculativi ai naturii şi oameni de ştiinţă, atunci când discuţi despre 
perioada în chestiune. Dar este puţin probabil ca cineva să nege caracterul adecvat al 
plasării lui Bruno în prima clasă şi a lui Kepler şi Galileo în cea de-a doua. Şi, cu toate 
că filosofiile speculative ale naturii au format o parte din fundalul filosofiei moderne, 
influenţa mişcării ştiinţifice a Renaşterii a fost de o mare importanţă în determinarea 
direcţiei gândirii filosofice din secolul al XVI 1-lea. 

în primul rând a fost ştiinţa Renaşterii, urmată mai târziu de opera lui Newton, 
cea care a stimulat efectiv concepţia mecanicistă asupra lumii. Iar această concepţie a 
fost, în mod evident, un factor care a contribuit puternic la centrarea atenţiei asupra 
naturii în domeniul filosofiei. Pentru Galileo, Dumnezeu este creator şi păstrător al 
lumii; marele om de ştiinţă era departe de a fi un ateu sau un agnostic. Dar natura 


1 Voi. 3, cap. XVI. 

2 Ibid ., cap. XVIII. 

3 Ibid,, cap. XVII. 

4 Ibid. 

însăşi poate fi considerată ca fiind un sistem dinamic de corpuri in mişcare, a cărui 
structură inteligibilă poate fi exprimată matematic. Şi chiar dacă noi nu cunoaştem 
natura internă a forţelor 1 care guvernează sistemul şi care sunt revelate în mişcarea 
ce poate fi enunţată matematic, putem studia natura fără a face vreo referire directă la 
Dumnezeu. Nu găsim aici o ruptură faţă de gândirea medievală, în sensul că existen¬ 
ţa şi activitatea lui Dumnezeu sunt fie negate, fie puse la îndoială. Dar cu siguranţă 
întâlnim o importantă schimbare de interes şi de accent. în timp ce un filosof-teolog 
al secolului al XlII-leas, aşa cum este Bonaventura, era interesat in principal de lumea 
materială considerată ca o umbră sau ca o revelaţie îndepărtată a originalului ei divin, 
cu toate că nu neagă faptul că Natura are un original divin, omul de ştiinţă renas¬ 
centist este interesat în primul rând de structura imanentă determinabilă cantitativ 
a lumii şi de procesul ei dinamic. Cu alte cuvinte, avem un contrast între perspectiva 
unui metafizician cu minte de teolog, care pune accentul pe cauzalitatea finală, şi 
perspectiva unui om de ştiinţă, pentru care cauzalitatea eficientă, revelată in mişcarea 
determinabilă matematic, ia locul cauzalităţii finale. 

Se poate spune că, atunci când comparăm persoane care au fost în primul rând 
teologi cu persoane care au fost în primul rând oameni de ştiinţă, este atât de evident 
că interesele lor vor fi diferite încât e complet inutil să atragem atenţia asupra diferen¬ 
ţei. Dar problema este că influenţa combinată a filosofiilor speculative ale Naturii şi 
a ştiinţei Renaşterii s-a făcut simţită în filosofia secolului al XVII-lea. în Anglia, spre 
exemplu, Hobbes a eliminat din filosofie orice discurs despre imaterial şi spiritual. 
Filosoful este preocupat numai şi numai de corpuri, chiar dacă Hobbes a inclus în 
rândul corpurilor, în sens general, nu numai corpul omenesc, ci şi corpul politic sau 
statul. Fireşte, metafizicienii raţionalişti continentali, de la Descartes la Leibniz, nu 
au eliminat din filosofie studierea realităţii spirituale. Afirmarea existenţei substanţei 
spirituale şi a lui Dumnezeu este parte integrantă a sistemului cartezian, iar în teoria 
monadelor Leibniz practic a spiritualizat corpul, după cum se va vedea mai târziu, 
în acelaşi timp, lui Pascal i se părea că Descartes îl utilizează pe Dumnezeu pur şi 
simplu pentru a face lumea să funcţioneze, aşa cum era ea, după care nu mai avea 
nevoie de el. Acuzaţia lui Pascal poate fi injustă, iar în opinia mea este injustă. Dar 
este, cu toate acestea, semnificativ faptul că filosofia lui Descartes a fost capabilă să 
dea o impresie pe care cineva cu greu şi-ar putea-o imagina ca fiind dată de sistemul 
unui metafizician din secolul al XlII-lea. 


1 Potrivit lui Galileo, în Natură există „cauze primare", şi anume forţe cum ar fi gravitaţia, 
care produc mişcări distincte şi specifice. Naturile interne ale celor dintâi sunt necunoscu¬ 
te, dar cele din urmă pot fi exprimate matematic. 

Oricum, nu a fost pur şi simplu o chestiune de direcţie de interes. Dezvoltarea 
ştiinţei fizice nu a stimulat în mod nenatural ambiţia de a folosi filosofi a pentru a 
descoperi noi adevăruri despre lume. în Anglia, Bacon a pus accentul asupra studiu¬ 
lui empiric şi inductiv al Naturii, urmărit cu scopul de a creşte puterea omului asupra 
mediului său material şi de a controla acest mediu, un studiu care ar trebui continuat 
fără a lua în considerare autoritatea sau marile nume ale trecutului. în Franţa, una 
dintre principalele obiecţii ale lui Descartes împotriva scolasticismului a fost aceea că 
el servea, în opinia sa, doar pentru a expune în mod sistematic adevăruri deja cunos¬ 
cute şi că era incapabil să descopere noi adevăruri. în Novum Organum Bacon a atras 
atenţia asupra efectelor practice ale anumitor invenţii care, după cum a spus el, au 
schimbat faţa lucrurilor şi starea lumii. El era conştient de faptul că noile descoperiri 
geografice, deschiderea unor surse proaspete de bogăţie şi, mai presus de toate, fon¬ 
darea fizicii pe o bază experimentală vesteau deschiderea unei noi ere. Şi, cu toate că 
multe dintre cele anticipate de el nu aveau să se realizeze decât la multă vreme după 
moartea sa, a fost îndreptăţit să observe începerea unui proces care a condus la civi¬ 
lizaţia noastră tehnică. Oameni ca Bacon şi Descartes nu au fost, fără îndoială, con¬ 
ştienţi de măsura în care mintea lor a fost influenţată de către moduri anterioare de 
gândire, dar conştientizarea de către ei a faptului că stăteau în pragul unei noi ere nu 
a fost nejustificată. Iar filosofia urma să fie împinsă în serviciul idealului de a extinde 
cunoaşterea umană, cu scopul de a duce la progresul civilizaţiei. Este adevărat, ideile 
carteziene şi leibniziene despre metoda potrivită pentru a fi utilizată în acest proces 
nu erau aceleaşi cu cele ale lui Francis Bacon. Dar aceasta nu schimbă faptul că atât 
Descartes cât şi Leibniz au fost profund impresionaţi şi influenţaţi de dezvoltarea cu 
succes a noii ştiinţe şi că ei au privit filosofia ca pe un mijloc de a spori cunoaşterea 
noastră despre lume. 

Există un alt mod important în care dezvoltarea ştiinţifică a Renaşterii a influenţat 
filosofia. La acel moment nu se făcea o distincţie foarte clară între ştiinţa fizică şi 
filosofie. Prima era cunoscută ca filosofie naturală sau filosofie experimentală. în- 
tr-adevăr, această nomenclatură a supravieţuit în vechile universităţi într-o asemenea 
măsură încât găsim la Oxford, spre exemplu, o catedră de filosofie experimentală, 
deşi ocupantul ei nu se ocupă de filosofie, aşa cum este înţeles termenul în prezent. 
Cu toate acestea, este evident că adevăratele descoperiri din astronomie şi fizică în 
timpul Renaşterii şi în perioada modernă timpurie au fost făcute de către oameni pe 
care i-am clasa ca fiind oameni de ştiinţă, nu filosofi. Cu alte cuvinte, uitându-ne îna¬ 
poi putem vedea fizica şi astronomia ajungând la statura adultă şi unnărindu-şi căile 
progresului mai mult sau mai puţin independent de filosofie, în ciuda faptului că atât 
Galileo cât şi Newton au filosofat (în sensul dat de noi termenului). Dar în perioada 

pe care o analizăm nu a existat cu adevărat un studiu empiric a) psihologiei, în sensul 
unei ştiinţe distincte de alte ştiinţe şi de filosofie. De aceea, era cât se poate de natural 
ca dezvoltările încununate de succes din astronomie, fizică şi chimie să trezească în 
filosofi ideea de a elabora o ştiinţă a omului. Este adevărat, studiul empiric al corpului 
omenesc era deja în curs de dezvoltare. Trebuie doar să ne reamintim descoperirile 
din anatomie şi fiziologie pe care le-au făcut oameni ca Vesalius, autor al De fabrica 
humani corporis (1543), şi Harvey, cel care a descoperit circulaţia sângelui în jurul anu¬ 
lui 1615. Dar pentru studiul psihologiei trebuie să ne întoarcem spre filosofi. 

Descartes, de pildă, a scris o lucrare despre pasiunile sufletului şi a propus o teorie 
pentru a explica interacţiunea dintre minte şi corp. Spinoza a scris despre cunoaşte¬ 
rea umană, despre pasiuni şi despre reconcilierea conştiinţei sau conştientizării apa¬ 
rente a libertăţii cu determinismul cerut de către sistemul său. în rândul filosofilor 
britanici întâlnim un interes pronunţat pentru întrebările psihologice. Empiriştii cei 
mai importanţi - Locke, Berkeley şi Hume - se ocupă cu toţii de probleme privitoare 
la cunoaştere, tinzând să le trateze dintr-un punct de vedere psihologic mai degrabă 
decât dintr-unul strict epistemologic. Cu alte cuvinte, ei tind să îşi concentreze atenţia 
asupra întrebării: Cum iau naştere ideile noastre? Iar aceasta este, în mod evident, o 
întrebare psihologică. în afară de asta, în empirismul britanic putem vedea o dezvol¬ 
tare a psihologiei asociaţioniste. în plus, în introducerea sa la Tratatul despre natura 
umană, Hume vorbeşte în mod explicit despre nevoia de a dezvolta ştiinţa omului 
pe o bază empirică. Filosofia naturală, spune el, a fost deja aşezată pe o bază experi¬ 
mentală sau empirică, dar filosofii de-abia au început să plaseze ştiinţa omului pe o 
fundaţie asemănătoare. 

Un om de ştiinţă ca Galileo, care a fost preocupat de corpuri în mişcare, a putut, 
desigur, să se limiteze la lumea materială şi la întrebări din fizică şi astronomie. Dar 
viziunea despre lume ca sistem mecanic a ridicat probleme pe care filosoful metafizi¬ 
cian nu a putut să le evite. Mai exact, din moment ce omul este o fiinţă din interiorul 
acestei lumi, ia naştere întrebarea dacă el este sau nu inclus integral în sistemul me¬ 
canic. în mod evident, există două posibile linii generale de răspuns. Pe de o parte, 
filosoful poate apăra punctul de vedere potrivit căruia omul posedă un suflet spiritual, 
înzestrat cu puterea liberei alegeri, şi că, în virtutea acestui suflet spiritual şi liber, el 
transcende parţial lumea materială şi sistemul cauzalităţii mecanice. Pe de altă parte, 
el poate extinde concepţia ştiinţifică despre universul material pentru a include omul 
ca întreg. Procesele psihice vor fi atunci interpretate, probabil, ca epifenomene ale 
proceselor fizice sau, spus mai pe şleau, ca fiind ele însele materiale, libertatea uma¬ 
nă fiind negată. 

Descartes era convins de adevărul primului răspuns, cu toate că el vorbea despre 
minte mai degrabă decât despre suflet. Lumea materială poate fi descrisă în termenii 
materiei, identificată cu extensia geometrică şi cu mişcarea. Şi toate corpurile, inclu¬ 
siv corpurile vii, sunt, intr-un anumit sens, maşini. Dar omul ca întreg nu poate fi 
redus pur şi simplu la statutul unui membru al acestui sistem mecanic, căci el posedă 
o minte spirituală care transcende lumea materială şi legile determinante ale cauza¬ 
lităţii eficiente care guvernează această lume. Aşadar, chiar în pragul erei modeme îl 
găsim pe aşa-numitul „părinte al filosofiei moderne" afirmând existenţa realităţii spi¬ 
rituale în general şi a minţii spirituale a omului în particular. Iar această afirmaţie nu 
era doar relicva unei vechi tradiţii; ea era o parte integrantă a sistemului lui Descartes 
şi reprezenta o parte a răspunsului său la provocarea noii perspective ştiinţifice. 

Cu toate acestea, interpretarea omului de către Descartes a dat naştere unei pro¬ 
bleme particulare. Pentru că, dacă omul constă din două substanţe care pot fi distinse 
clar, natura sa tinde să se separe şi să nu mai posede o unitate. Atunci devine foarte 
dificil să fie explicate faptele evidente ale interacţiunii psiho-fizice. Descartes însuşi 
a afirmat că mintea poate acţiona şi chiar acţionează asupra corpului; dar teoria sa a 
interacţiunii a fost considerată una dintre cele mai puţin satisfăcătoare trăsături ale 
sistemului său. Şi cartezieni cum ar fi Geulincx, care sunt în general cunoscuţi drept 
„ocazionalişti", au refuzat să admită că două substanţe de tip diferit pot acţiona una 
asupra celeilalte. Atunci când aparent are loc interacţiunea, ceea ce se întâmplă în 
realitate este faptul că, cu ocazia unui eveniment psihic. Dumnezeu cauzează eveni¬ 
mentul fizic corespunzător, sau invers. Astfel, ocazionaliştii au recurs la activitatea di¬ 
vină pentru a explica faptele aparente ale interacţiunii. Dar nu este de la sine evident 
cum poate Dumnezeu să facă asta, dacă mintea nu poate acţiona asupra corpului. Iar 
în sistemul lui Spinoza problema interacţiunii a fost eliminată, pentru că mintea şi 
corpul erau privite ca fiind două aspecte ale unei singure realităţi. Totuşi, în filosofia 
lui Leibniz problema reapare într-o formă oarecum diferită. Problema nu mai este 
stabilirea modului în care poate exista o interacţiune între două tipuri eterogene de 
substanţe, ci, mai degrabă, stabilirea modului în care poate exista o interacţiune între 
monade numeric distincte şi independente, cu alte cuvinte între monada dominantă 
care constituie mintea umană şi monadele care constituie corpul. Iar răspunsul lui 
Leibniz a fost similar cu al ocazionaliştilor, chiar dacă nu exact acelaşi. Dumnezeu a 
creat în aşa fel monadele încât activităţile lor sunt sincronizate într-o manieră analogă 
cu aceea în care s-ar armoniza mişcările acelor a două ceasuri perfect construite, chiar 
dacă un ceas nu acţionează asupra celuilalt. 

Ocazionaliştii au pornit, desigur, de la ideea lui Descartes de substanţe spiritu¬ 
ale şi materiale, iar teoria lor particulară presupune această idee. Dar au existat alţi 

filosofi care au încercat să extindă asupra omului ca întreg noua concepţie ştiinţifi¬ 
că despre lume. în Anglia, Hobbes a aplicat ideile fundamentale ale mecanicii lui 
Galileo întregii realităţi, adică întregii realităţi care poate fi luată în considerare în 
mod semnificativ în filosofie. El echivala substanţa cu substanţa materială şi nu ar fi 
îngăduit ca filosoful să poată lua în considerare sau să poată trata vreun alt tip de re¬ 
alitate. Filosoful trebuie să considere aşadar omul ca pe o fiinţă pur materială, supus 
aceloraşi legi cărora li se supun şi alte corpuri. Libertatea este eliminată, iar conştiinţa 
este interpretată ca mişcare, reductibilă la schimbări din sistemul nervos. 

Pe continent, un număr de filosofi din secolul al XVlII-lea au adoptat un mate¬ 
rialism grosier asemănător. Spre exemplu, La Mettrie, autor al lucrării Omul maşină 
(1748), prezenta omul ca pe o maşină materială complicată, iar teoria sufletului spi¬ 
ritual ca pe o fabulaţie. în propunerea acestei viziuni el a pretins că Descartes era 
predecesorul său direct. Acesta din urmă a început să dea o interpretare mecanicistă 
a lumii, dar a abandonat-o la un anumit moment dat. La Mettrie a fost preocupat să 
completeze procesul, arătând că procesele psihice ale omului puteau fi explicate în 
termenii unei ipoteze mecaniciste şi materialiste în aceeaşi măsură în care puteau fi 
explicate procesele sale fizice. 

Aşadar, provocarea noii ştiinţe a ridicat o problemă în ce priveşte omul. Este ade¬ 
vărat, problema era, intr-un sens, o problemă veche; şi în filosofia greacă putem găsi 
soluţii analoge soluţiilor oferite de către Descartes şi Hobbes în secolul al XVII-lea. 
Nu trebuie decât să ne gândim la Platon, pe de o parte, şi la Democrit, pe de cealaltă 
parte. Dar, deşi problema era una veche, ea era, de asemenea, una nouă, în sensul 
că dezvoltarea ştiinţei galileene şi newtoniene a plasat-o într-o nouă lumină şi i-a 
accentuat importanţa. La sfârşitul perioadei acoperite in volumele 4-6 îl găsim pe 
Immanuel Kant încercând să combine o acceptare a validităţii ştiinţei newtoniene 
cu o credinţă în libertatea morală a omului. într-adevăr, ar fi foarte greşit să spunem 
despre Kant că el a reafirmat poziţia lui Descartes; dar, dacă trasăm o linie generală 
de diviziune între aceia care au extins perspectiva mecanicistă pentru a include omul 
în totalitatea sa şi aceia care nu au făcut acest lucru, trebuie să-i plasăm pe Descartes 
şi pe Kant de aceeaşi parte a liniei. 

Atunci când luăm în considerare schimbarea interesului de la teme teologice la 
studiul naturii şi al omului fără a face referire explicită la Dumnezeu, următoarea 
chestiune este relevantă. Când a vorbit despre ştiinţa omului. Hume a inclus filosofia 
morală, sau etica. Şi în filosofia britanică în general, în timpul perioadei dintre Re¬ 
naştere şi sfârşitul secolului al XVIII-lea, putem observa un interes deosebit pentru 
etică, interes care a continuat să fie una dintre caracteristicile cele mai importante ale 
gândirii britanice. în plus, cu toate că există anumite excepţii, este în general adevărat 

că moraliştii englezi ai perioadei s-au străduit să dezvolte o teorie etică fără presupo¬ 
ziţii teologice. Ei nu pornesc, aşa cum a făcut Toma d’Aquino 1 în secolul al XlII-lea, 
de la ideea legii eterne a lui Dumnezeu, pentru a coborî apoi la ideea legii morale 
naturale, considerată ca expresie a celei dintâi. în schimb, ei tind să trateze etica fără 
a face referire la metafizică. Astfel, filosofia morală britanică din secolul al XVIII-lea 
ilustrează tendinţa gândirii filosofice postmedievale de a-şi urma cursul independent 
de teologie. 

Observaţii analoge pot fi făcute cu privire la filosofia politică. Hobbes scrie, desi¬ 
gur, câte ceva despre chestiuni ecleziastice; dar asta nu înseamnă că teoria sa politi¬ 
că este dependentă de presupoziţii teologice. Pentru Hume, în secolul al XVIII-lea, 
filosofia politică este o parte a ştiinţei omului, iar în ochii săi ea nu are legătură cu 
teologia sau cu metafizica în general. De asemenea, teoria politică a lui Rousseau, din 
acelaşi secol, a fost ceea ce s-ar putea numi o teorie laicizantă. Perspectiva unor oa¬ 
meni ca Hobbes, Hume şi Rousseau era foarte diferită de aceea a lui Toma d’Aquino 2 
şi încă şi mai mult faţă de aceea a lui Augustin 1 . Desigur, putem vedea perspectiva 
lor prefigurată în scrierile lui Marsilius de Padova 4 , în prima jumătate a secolului al 
XlV-lea. Dar Marsilius nu era chiar filosoful politic tipic al Evului Mediu. 

în această secţiune am accentuat influenţa ştiinţei fizice asupra filosofiei secolelor 
al XVII-lea şi al XVIII-lea. în Evul Mediu, teologia era privită ca fiind ştiinţa supremă, 
dar in perioada postmedievală ştiinţele naturii încep să ocupe centrul scenei. Totuşi, 
în secolele al XVII-lea şi al XVIII-lea suntem încă într-o perioadă în care filosoful este 
încrezător în faptul că el, ca şi omul de ştiinţă, poate adăuga ceva cunoaşterii noastre 
despre lume. Adevărat, acest enunţ are nevoie de precizări suplimentare considerabi¬ 
le, dacă avem în vedere scepticismul lui David Hume. Dar, în general vorbind, starea 
este una de încredere optimistă în puterea minţii filosofice. Iar această încredere este 
stimulată şi intensificată de către dezvoltarea cu succes a ştiinţei fizice. Cea din urmă 
nu domina încă atât de complet scena încât să producă în multe minţi suspiciunea 
- sau chiar convingerea - că filosofia nu poate adăuga nimic la cunoaşterea noastră 
factuală despre realitate. Sau, pentru a pune problema altfel, dacă filosofia a încetat să 
fie slujnica teologiei, ea nu a devenit, încă, servitoarea ştiinţei. Ea primeşte un stimul 
din partea ştiinţei, dar îşi afirmă autonomia şi independenţa. Dacă rezultatele obţinu¬ 
te pot încuraja sau nu pe cineva să îi accepte pretenţiile, este o altă problemă. în orice 


‘ Pentru teoria morală a lui Toma, vezi voi. 2, cap. XXXIX. 
2 Vezi voi. 2, cap. XL. 

* Ibid., cap. VIII. 

4 Vezi voi. 3, cap. XI. 



caz, nu este o problemă care poate fi discutată în mod profitabil într-o introducere la 
istoria filosofiei din perioada pe care o tratăm. 

2. Se obişnuieşte să se împartă filosofia modernă prekantiană în două curente 
principale, unul cuprinzând sistemele raţionaliste de pe continent, de la Descartes 
la Leibniz şi la discipolul său Cristian Wolflf, celălalt cuprinzând empirismul britanic 
până la Hume, inclusiv. Această împărţire a fost adoptată aici. Iar în această secţiune 
doresc să fac câteva observaţii introductive despre raţionalismul continental. 

în sensul cel mai larg al termenului, un filosof raţionalist ar fi, probabil, acela care 
s-a bizuit pe utilizarea raţiunii sale şi care nu a recurs la intuiţii mistice sau la senti¬ 
mente. Dar acest sens larg al termenului este complet insuficient pentru a distinge 
marile sisteme continentale ale secolelor al XVII-lea şi al XVIII-lea de empirismul 
britanic. Locke, Berkeley şi Hume ar susţine cu toţii că s-au bizuit pe raţionament în 
reflecţiile lor filosofice. La drept vorbind, dacă este înţeles în acest sens larg, termenul 
nu va putea fi folosit pentru a distinge metafizica secolelor al XVII-lea şi al XVIII-lea 
de metafizica medievală. Unii critici îl pot acuza pe Toma d’Aquino, de exemplu, de 
confundarea dorinţelor cu realitatea, în sensul că, în opinia lor, el a găsit motive ina¬ 
decvate pentru a accepta concluzii în care deja credea pe temeiuri iraţionale şi pe care 
dorea să le apere. însă d’Aquino însuşi era cu certitudine convins de faptul că filosofia 
sa e un produs al reflecţiei raţionale. Iar dacă acuzaţia împotriva sa ar fi valabilă, ea i 
s-ar aplica la fel de bine şi lui Descartes. 

în limbajul obişnuit, astăzi un raţionalist este înţeles în general ca fiind un gân¬ 
ditor care neagă supranaturalul şi ideea revelaţiei divine a misterelor. Dar, lăsând cu 
totul la o parte faptul că această utilizare a termenului presupune că nu există dovezi 
raţionale pentru existenţa supranaturalului şi nici motive raţionale pentru a crede 
că există vreo revelaţie divină în sens teologic, cu siguranţă că ea nu ne-ar furniza 
o caracteristică distinctivă a filosofiei continentale prekantiene, prin care aceasta să 
contrasteze cu empirismul britanic. Utilizat în acest sens, termenul s-ar potrivi, spre 
exemplu, unui număr de filosofi francezi ai secolului al XVIII-lea. Dar nu i s-ar po¬ 
trivi lui Descartes. Pentru că nu există niciun motiv adecvat pentru a nega sau chiar 
pentru a ne îndoi de sinceritatea sa, fie în ce priveşte elaborarea deciziilor pentru 
existenţa lui Dumnezeu, fie în ce priveşte acceptarea credinţei catolice. Dacă dorim 
să utilizăm termenul „raţionalism" pentru a distinge cele mai importante sisteme 
continentale ale secolelor al XVII-lea şi al XVIII-lea de empirismul britanic, trebuie să 
îi atribuim o altă semnificaţie. Şi poate că cel mai uşor mod în care poate fi făcut acest 
lucru constă în a face trimitere la problema originii cunoaşterii. 

Filosofi ca Descartes şi Leibniz au acceptat ideea adevărurilor înnăscute sau a pri¬ 
ori. Ei nu îşi închipuiau, desigur, că un copil nou-născut percepe anumite adevăruri 

din momentul în care vine pe lume. Mai degrabă considerau că anumite adevăruri 
sunt virtual înnăscute, în sensul că experienţa nu furnizează mai mult decât ocazia 
în care mintea, prin propria sa capacitate de înţelegere, le percepe adevărul. Aceste 
adevăruri nu sunt generalizări inductive din experienţă, iar adevărul lor nu are nevoie 
de confirmare empirică. Se poate întâmpla ca eu să percep adevărul unui principiu 
auto-evident doar cu ocazia experienţei; dar adevărul său nu depinde de experienţă. 
El este văzut ca fiind adevărat în sine, acest adevăr fiind logic antecedent experienţei, 
chiar dacă, din punct de vedere psihologic, putem ajunge la percepţia explicită a ade¬ 
vărului său doar cu ocazia experienţei. Potrivit lui Leibniz, astfel de adevăruri sunt 
prefigurate, într-un anumit sens nedeterminat, în structura minţii, chiar dacă ele 
nu sunt cunoscute explicit din primul moment de conştiinţă. Prin urmare, ele sunt 
virtual - mai degrabă decât actual - înnăscute. 

Dar o credinţă în principii auto-evidente nu este suficientă prin ea însăşi pentru 
a caracteriza metafizicienii continentali ai secolelor al XVII-lea şi al XVIII-lea. Şi me¬ 
tafizicienii medievali au crezut în principii auto-evidente, cu toate că d’Aquino nu a 
văzut vreun motiv adecvat pentru a le numi înnăscute. Caracteristic pentru Descartes, 
Spinoza şi Leibniz este mai degrabă idealul lor de a deduce din astfel de principii un 
sistem de adevăruri care ar da informaţii despre realitate, despre lume. Spun „idealul 
lor“ pentru că nu putem asuma, desigur, că fîlosofiile lor constituie, în fapt, pure de¬ 
ducţii din principii auto-evidente. Dacă ar fi astfel de deducţii, ar fi extrem de ciudat 
ca fîlosofiile lor să fie reciproc incompatibile. Dar idealul lor era idealul unui sistem 
deductiv de adevăruri, analog unui sistem matematic dar, în acelaşi timp, capabil de 
a spori informaţia noastră factuală. Principala lucrare a lui Spinoza este intitulată 
Ethica more geometrico demonstrata (Etica demonstrată într-o manieră geometrică) şi îşi 
propune să expună adevărul despre realitate şi om într-o manieră cvasi-matematică, 
pornind de la definiţii şi axiome şi continuând prin demonstrarea ordonată a unor 
propoziţii succesive până la construirea unui sistem de concluzii, al cărui adevăr este 
cunoscut cu certitudine. Leibniz a conceput noţiunea unui limbaj simbolic universal 
şi pe aceea a unei metode sau a unui calcul logic universal, prin intermediul căruia 
am putea nu doar să sistematizăm toată cunoaşterea existentă dar şi să deducem ade¬ 
văruri până acum necunoscute. Iar dacă despre principiile fundamentale se spune că 
ar fi virtual înnăscute, întregul sistem de adevăruri deductibile poate fi considerat ca 
fiind auto-dezvăluirea raţiunii înseşi. 

Este evident că filosofii raţionalişti au fost influenţaţi de modelul raţionamentului 
matematic. Cu alte cuvinte, matematica furnizează un model de claritate, certitudine 
şi deducţie ordonată. Elementul personal şi factorii subiectivi - de tipul sentimentu¬ 
lui - sunt eliminaţi şi este construit un corp de propoziţii al căror adevăr este asigurat. 

Nu ar putea filosofia să atingă o asemenea obiectivitate şi certitudine dacă ar fi utili¬ 
zată o metodă potrivită, analogă cu aceea a matematicii ? Utilizarea metodei corecte 
ar putea face din filosofia metafizică, şi chiar din etică, o ştiinţă în cel mai deplin sens 
al cuvântului, în loc de a face din ea un domeniu al altercaţiilor verbale, al ideilor 
neclarificate, al raţionamentelor greşite şi al concluziilor reciproc incompatibile. Ele¬ 
mentul personal ar putea fi eliminat, iar filosofia ar poseda caracteristicile adevărului 
universal, necesar şi impersonal care este posedat de către matematica pură. După 
cum se va vedea mai târziu, astfel de consideraţii au cântărit greu pentru Descartes. 

Astăzi se susţine în mod obişnuit că matematica pură nu ne oferă în sine informa¬ 
ţii factuale despre lume. Pentru a lua un exemplu simplu, dacă definim un triunghi 
într-un anumit mod, el trebuie să posede anumite proprietăţi, dar nu putem deduce 
de aici concluzia că există triunghiuri care posedă aceste proprietăţi. Tot ceea ce pu¬ 
tem deduce este faptul că dacă există un triunghi care corespunde definiţiei, el posedă 
aceste proprietăţi. Iar o critică evidentă adusă raţionaliştilor constă în faptul că ei nu 
au înţeles diferenţa dintre propoziţiile matematice şi cele existenţiale. Această critică 
nu este, fireşte, întru totul corectă. Pentru că, după cum se va arăta mai târziu, Des¬ 
cartes s-a străduit să îşi fondeze sistemul pe o propoziţie existenţială şi nu pe ceea ce 
unii numesc „o tautologie". în acelaşi timp, cu greu poate fi negat faptul că a existat 
o tendinţă din partea raţionaliştilor de a asimila filosofia, inclusiv filosofia naturală 
saii fizica, matematicii pure şi relaţiei cauzale cu implicaţia logică. Dar este discutabil 
dacă fundalul ştiinţei renascentiste i-a încurajat să gândească în acest mod. Şi doresc, 
acum, să ilustrez această chestiune. 

Teza lui Galileo era aceea că natura este, ca să zicem aşa, matematică în structură. 
„Ca fizician, el a încercat să exprime fundamentele fizicii şi regularităţile observate 
ale naturii în termenii propoziţiilor matematice, atât cât acest lucru a fost posibil. Ca 
filosof, el a tras concluzia, pornind de la succesul metodei matematice în fizică, că 
matematica este cheia structurii actuale a realităţii." 1 în II saggiatore 2 , Galileo a declarat 
că filosofia este scrisă de către Dumnezeu în cartea universului, cu toate că nu putem 
citi această carte înainte de a înţelege limbajul, care este acela al matematicii. Dacă, 
prin urmare, aşa cum susţinea Galileo, structura naturii are un caracter matematic, 
astfel încât există o conformitate între natură şi matematică, este uşor de înţeles cum 
au ajuns să îşi închipuie filosofii care erau dominaţi de idealul metodei matematice 

că aplicarea acestei metode în domeniul filosofic ar putea conduce la descoperirea 
unor adevăruri despre realitate necunoscute până în prezent. 

Oricum, pentru a aprecia semnificaţia demersului lui Descartes de căutare a certi¬ 
tudinii şi a faptului că el a gândit matematica ca pe un model pentru actul de raţiona- 
re, este de dorit să ţinem cont de reînvierea scepticismului, care a fost unul dintre as¬ 
pectele gândirii renascentiste. Atunci când cineva se gândeşte la scepticismul francez 
din ultima parte a secolului al XVI-lea, numele care îi vine prima dată în minte este 
acela al lui Montaigne (1533-1592). Şi este cât se poate de natural să fie aşa, dată fiind 
poziţia sa eminentă în domeniul literaturii franceze. După cum s-a subliniat în cel 
de-al treilea volum al acestei Istorii', Montaigne a readus la viaţă argumentele antice 
în favoarea scepticismului; relativitatea şi caracterul nedemn de încredere al expe¬ 
rienţei senzoriale, dependenţa minţii faţă de experienţa senzorială şi incapacitatea 
ei - care rezultă din această dependenţă - de a ajunge la adevărul absolut, precum şi 
inabilitatea noastră de a rezolva problemele care se nasc din pretenţiile contradictorii 
ale simţurilor şi raţiunii. Omului îi lipseşte puterea de a construi vreun sistem meta¬ 
fizic cert, iar faptul că metafizicienii au ajuns la concluzii diferite şi incompatibile stă 
mărturie pentru aceasta. A exalta puterile minţii umane, aşa cum au făcut umaniştii, 
este absurd; ar trebui să ne mărturisim mai degrabă ignoranţa şi slăbiciunea capaci¬ 
tăţilor noastre mentale. 

Acest scepticism în privinţa posibilităţii de a aj unge la adevărul metafizic şi teologic 
prin utilizarea raţiunii a fost acceptat, în cele din urmă, de către Charron (1541-1603), 
un preot. în acelaşi timp, el a insistat asupra obligaţiei omului de a fi umil în faţa 
revelaţiei divine, care trebuie acceptată cu credinţă. în domeniul filosofiei morale a 
acceptat o etică de inspiraţie stoică. în volumul anterior 2 a fost făcută o menţiune des¬ 
pre Justus Lipsius (1547-1606), unul dintre cei care au revitalizat stoicismul în timpul 
Renaşterii. Un altul a fost Guillaume Du Vair (1556-1621), care a încercat să armo¬ 
nizeze etica stoică cu credinţa creştină. Este de înţeles faptul că, într-o vreme în care 
scepticismul privitor la metafizică era influent, idealul stoic al omului independent 
din punct de vedere moral trebuie să fi exercitat o atracţie asupra anumitor minţi. 

Dar scepticismul nu era limitat la versiunea elegantă, literară, reprezentată de că¬ 
tre Montaigne, sau la fideismul lui Charron. El era reprezentat şi de către un grup de 
liber-cugetători care aveau puţine dificultăţi în a demonstra inconsistenţele din com¬ 
binaţia lui Charron de scepticism cu fideism. Această combinaţie exista deja în secolul 

al XlV-lea, iar unii oameni cu mentalitate religioasă sunt, fără îndoială, atraşi de către 
ea. Dar aceasta nu este tocmai o poziţie satisfăcătoare din punct de vedere raţional. în 
plus, liber-cugetătorii, sau „libertinii", au interpretat termenul „natură", care joacă un 
rol atât de important în etica stoică, într-un sens foarte diferit de acela în care l-a înţe¬ 
les Charron. Iar termenul este, intr-adevăr, ambiguu, după cum se poate vedea prin 
luarea în considerare a diferitelor sensuri în care el a fost folosit de către greci. 

Renaşterea scepticismului, întinzându-se de la pirrhonismul lui Montaigne şi fi- 
deismul lui Charron până la scepticismul combinat cu cinism moral, este relevantă 
pentru tentativa lui Descartes de a aşeza filosofia pe o bază sigură. în întâmpinarea 
acestei provocări, el a gândit matematica drept modelul de raţionare sigură şi clară 
şi a dorit să dea metafizicii o claritate şi o certitudine similară. Metafizica trebuie în¬ 
ţeleasă aici ca incluzând teologia filosofică, distinctă de cea dogmatică. în opinia lui 
Descartes, dovezile pe care el le-a oferit despre existenţa lui Dumnezeu erau absolut 
valabile. Iar el credea, prin urmare, că asigurase un fundament ferm pentru credinţa 
în adevărurile revelate de către Dumnezeu. Adică el a crezut că a demonstrat în mod 
concludent că există un Dumnezeu capabil să reveleze adevăruri umanităţii. în ce 
priveşte etica, Descartes a fost el însuşi influenţat de către renaşterea stoicismului şi, 
cu toate că nu a dezvoltat o etică sistematică, s-a jucat în orice caz cu ideea de a încor¬ 
pora în filosofia sa acele principii stoice pe care le-a recunoscut ca fiind adevărate şi 
apreciabile. în filosofia morală a lui Spinoza putem simţi, de asemenea, un iz distinct 
de stoicism. într-adevăr, stoicismul a fost, în câteva privinţe importante, mult mai 
bine adaptat pentru a fi utilizat în filosofia lui Spinoza decât în aceea a lui Descartes. 
Pentru că Spinoza, la fel ca stoicii, a fost atât monist cât şi determinist, în timp ce 
Descartes nu a fost nici una, nici alta. 

Menţionarea diferenţelor dintre Descartes şi Spinoza ne determină să luăm în 
considerare, pe scurt, dezvoltarea raţionalismului continental. Ar fi nepotrivit să vor¬ 
bim pe larg despre această temă într-un capitol introductiv. Dar câteva cuvinte despre 
subiect pot fi utile pentru a-i da cititorului o anumită idee preliminară, chiar dacă 
absolut inadecvată, despre schema de dezvoltare care va fi tratată mult mai pe larg în 
capitolele dedicate filosofilor individuali. 

Am văzut deja că Descartes a afirmat existenţa a două tipuri diferite de substanţe, 
spirituală şi materială. în acest sens al cuvântului, el poate fi numit dualist. Dar el nu 
a fost un dualist în sensul în care a postulat două principii ontologice fundamentale şi 
independente. Există o pluralitate de minţi finite şi există o pluralitate de corpuri. Dar 
atât minţile finite cât şi corpurile depind de Dumnezeu în calitate de creator şi păstră¬ 
tor. Dumnezeu este, ca să zic aşa, legătura dintre sfera substanţelor spirituale finite 
şi sfera corporală. în diferite privinţe importante, filosofia lui Descartes diferă foarte 

mult de sistemele metafizicienilor secolului al XI II-lea dar, dacă ne ocupăm numai de 
enunţul că el a fost un teist şi un pluralist care a identificat o diferenţă esenţială între 
substanţele spirituale şi cele materiale, putem spune că a păstrat tradiţia metafizicii 
medievale. A spune doar acest lucru ar însemna, într-adevăr, a oferi o idee foarte 
inadecvată despre cartezianism. în primul rând, nu ar ţine seama de diversitatea de 
inspiraţii şi obiective. Dar, cu toate acestea, merită să fie avut în vedere faptul că pri¬ 
mul filosof continental remarcabil al erei moderne a păstrat foarte mult din schema 
generală a realităţii care era curentă în Evul Mediu. 

în orice caz, atunci când ne întoarcem către Spinoza descoperim un sistem mo¬ 
nist din care dualismul cartezian şi pluralismul cartezian sunt înlăturate. Există nu¬ 
mai o substanţă, substanţa divină, posedând o infinitate de atribute dintre care două 
- gândirea şi întinderea - ne sunt cunoscute. Minţile sunt modificări ale unicei sub¬ 
stanţe sub atributul gândirii, în timp ce corpurile sunt modificări ale aceleiaşi unice 
substanţe sub atributul întinderii. Problema carteziană a interacţiunii dintre mintea 
finită şi corpul finit al omului dispare, pentru că mintea şi corpul nu sunt două sub¬ 
stanţe, ci modificări paralele ale unei substanţe. 

Deşi sistemul monist al lui Spinoza este opus sistemului pluralist al lui Descartes, 
există şi legături, tot atât de evidente. Descartes a definit substanţa ca pe un lucru 
existent care nu are nevoie de nimic altceva decât de el însuşi pentru a exista. Dar, 
după cum recunoaşte el în mod explicit, această definiţie se aplică strict numai lui 
Dumnezeu, aşa încât creaturile pot fi numite substanţe doar într-un sens secundar 
şi analog. în orice caz, adoptând o definiţie similară a substanţei, Spinoza a tras con¬ 
cluzia că există doar o substanţă. Dumnezeu, iar creaturile nu pot fi mai mult decât 
modificări ale substanţei divine. în acest sens limitat, sistemul său este o dezvoltare 
a sistemului lui Descartes. în acelaşi timp, în ciuda legăturilor dintre cartezianism 
şi spinozism, inspiraţiile şi atmosferele celor două sisteme sunt foarte diferite. Cel 
din urmă poate fi privit, probabil, ca fiind parţial rezultatul unei aplicări speculative a 
noii perspective ştiinţifice asupra întregii realităţi; dar el este, de asemenea, acoperit 
de un colorit şi de o inspiraţie cvasi-mistică şi panteistă care se arată prin ornamente 
formale şi geometrice şi care este absent din cartezianism. 

Cu idealul său de deducţie logică a unor adevăruri până acum necunoscute despre 
realitate, ar fi fost de aşteptat, poate, ca Leibniz să adopte o ipoteză monistă simila¬ 
ră. Şi este evident că el însuşi a sesizat acest lucru. Dar, în realitate, el a prezentat o 
filosofie pluralistă. Realitatea e dată de o infinitate de monade sau substanţe active, 
Dumnezeu fiind monada supremă. Astfel, în ceea ce priveşte pluralismul, filosofia 
sa este mai înrudită cu cea a lui Descartes decât cu cea a lui Spinoza. în acelaşi timp, 
el nu credea că există două tipuri radical diferite de substanţe. Fiecare monadă este 



20/21 


un centru de activitate dinamic şi imaterial, şi nicio monadă nu poate fi identificată 
cu extensia geometrică. Aceasta nu înseamnă, totuşi, că realitatea constă într-un haos 
anarhic de monade. Lumea este o armonie dinamică, exprimând inteligenţa şi voinţa 
divină. In cazul omului, de exemplu, există o unitate dinamică sau operaţională între 
monadele din care el este compus. Şi la fel se întâmplă şi cu universul. Există o ar¬ 
monie universală a monadelor conspirând împreună, ca să zic aşa, pentru a ajunge 
la un final comun. Iar principiul acestei armonii este Dumnezeu. Monadele sunt 
strâns unite laolaltă în aşa fel încât, chiar dacă o monadă nu acţionează direct asupra 
alteia, orice schimbare în oricare monadă este reflectată prin întregul sistem în ar¬ 
monia divină prestabilită. Fiecare monadă reflectă întregul univers: macrocosmosul 
este reflectat în microcosmos. Aşadar, o minte infinită ar putea tălmăci, să zicem aşa, 
întregul univers prin contemplarea unei singure monade. 

Prin urmare, dacă dorim să privim dezvoltarea raţionalismului continental ca pe 
o dezvoltare a cartezianismului, putem spune, poate, că Spinoza a dezvoltat cartezi¬ 
anismul ca şi cum l-ar fi văzut dintr-un punct de vedere static, în timp ce Leibniz l-a 
dezvoltat dintr-unpunct de vedere dinamic. Cu Spinoza, cele două tipuri de substanţe 
ale lui Descartes devin o multitudine de modificări ale unei substanţe considerată sub 
două dintre atributele ei infinite. Cu Leibniz, pluralismul cartezian este păstrat, dar 
fiecare substanţă sau monadă este interpretată ca fiind un centru imaterial de activi¬ 
tate, fiind eliminată ideea carteziană de substanţă materială, identificabilă cu extensia 
geometrică şi căreia îi este adăugată mişcare din exterior. Sau dezvoltarea poate fi 
exprimată într-un alt mod. Spinoza transformă dualismul cartezian prin postularea 
unui monism substanţial sau ontologic, în care pluralitatea de substanţe a lui Des¬ 
cartes se transformă în modificări sau „accidente" ale unei substanţe divine. Leibniz 
elimină totuşi dualismul cartezian prin susţinerea unui monism de un tip complet 
diferit de acela susţinut de către Spinoza. Toate monadele sau substanţele sunt, în ele 
însele, imateriale. Astfel, avem monism în sensul că există doar un tip de substanţă. 
Dar, în acelaşi timp, pluralismul cartezian este păstrat, întrucât există o pluralitate de 
monade. Unitatea lor dinamică nu se datorează faptului că sunt modificări sau acci¬ 
dente ale unei substanţe divine, ci armoniei divine prestabilite. 

Un mod suplimentar de a exprima dezvoltarea ar fi acesta. în filosofia carteziană 
există un dualism limpede, în sensul că legile mecanicii şi ale cauzalităţii eficiente ţin 
bine în frâu lumea materială, în timp ce în lumea spirituală există libertate şi teleolo¬ 
gic. Spinoza elimină acest dualism prin intermediul ipotezei sale moniste, asimilând 
legăturile cauzale dintre lucruri cu implicaţia logică. Aşa cum într-un sistem mate¬ 
matic concluziile decurg din premise, şi în universul naturii modificările a ceea ce noi 
numim lucruri, împreună cu schimbările lor, decurg din unicul principiu ontologic, 

substanţa divină. Cu toate acestea, Leibniz încearcă să combine cauzalitatea mecanică 
cu teleologia. Fiecare monadă se dezvăluie şi se dezvoltă în conformitate cu o lege 
internă a schimbării, dar întregul sistem de schimbări este direcţionat, în virtutea 
armoniei prestabilite, către atingerea unui final. Descartes a exclus din filosofia natu¬ 
rală sau din fizică luarea în considerare a cauzelor finale. Dar, potrivit lui Leibniz, nu 
este nevoie să se opteze între cauzalitatea mecanică şi cauzalitatea finală. Ele sunt, cu 
adevărat, două aspecte ale unui proces. 

Influenţa filosofiei medievale asupra sistemelor raţionaliste ale erei prekantiene 
este suficient de evidentă. De pildă, toţi cei trei filosofi utilizează categoria de sub¬ 
stanţă. în acelaşi timp, ideea de substanţă suferă schimbări la fel de evidente. Cu 
Descartes, substanţa materială este identificată cu extensia geometrică, o teorie care 
este străină gândirii medievale, în timp ce Leibniz încearcă să dea o interpretare în 
esenţă dinamică a conceptului de substanţă. în afară de asta, cu toate că ideea de 
Dumnezeu este o parte integrantă a sistemelor tuturor celor trei gânditori, putem 
vedea - în filosofiile lui Spinoza şi Leibniz, în orice caz - o tendinţă de a elimina 
ideea de creaţie personală şi voluntară. Acesta este, în mod evident, cazul lui Spinoza. 
Substanţa divină se exprimă în mod necesar pe ea însăşi prin modificările sale, nu 
printr-o necesitate impusă din exterior, desigur (acest lucru este imposibil, pentru că 
nu există o altă substanţă), ci printr-o necesitate internă. Aşadar, se alege praful de 
libertatea umană, precum şi de conceptele creştine de păcat, merit şi aşa mai departe. 
Leibniz s-a străduit totuşi să combine ideea sa de dezvoltare cvasi-logică a lumii cu re¬ 
cunoaşterea contingenţei şi a libertăţii umane. Iar el a făcut distincţii având în vedere 
acest scop. Dar după cum se va vedea la timpul cuvenit, este discutabil dacă eforturile 
sale au avut sau nu succes. El a încercat să „raţionalizeze" concepţia medievală (sau, 
mai exact spus, creştină) despre misterul creaţiei personale şi voluntare, păstrând, 
în acelaşi timp, ideea fundamentală, dar sarcina pe care şi-a fixat-o nu a fost una 
uşoară. Descartes a fost, într-adevăr, un catolic credincios, iar Leibniz a mărturisit 
că e creştin. Dar în raţionalismul continental ca întreg putem vedea o tendinţă către 
raţionalizarea speculativă a dogmelor creştine.' Această tendinţă şi-a atins apogeul 
în filosofia lui Hegel, în secolul al XlX-lea, cu toate că Hegel aparţine, desigur, unei 
perioade diferite şi unui climat de gândire diferit. 


1 Acest enunţ nu i se aplică lui Spinoza, care nu era creştin. Şi nu se referă, desigur, la acei 
autori din secolul al XVIII-iea care au respins dogma creştină. Aceştia, deşi „raţionalişti" 
într-un sens modern al termenului, nu erau filosofi speculativi în stilul lui Descartes şi 
Leibniz. 

3- Am văzut că certitudinea matematicii, metoda sa deductivă şi aplicarea sa cu 
succes în ştiinţa renascentistă le-a procurat raţionaliştilor continentali un model de 
metodă şi un ideal de procedură şi de scop. Dar exista o altă latură a ştiinţei renas¬ 
centiste, pe lângă utilizarea matematicii. Căci progresul ştiinţific a fost, de asemenea, 
resimţit ca depinzând foarte mult de atenţia acordată datelor empirice şi de utilizarea 
experimentului controlat. Apelul la autoritate şi la tradiţie a fost înlăturat în favoarea 
experienţei, a bizuirii pe date factuale şi pe testarea empirică a ipotezelor. Şi, cu toate 
că nu putem explica ascensiunea empirismului britanic doar în termenii convingerii 
că avansul ştiinţific se baza pe observaţia propriu-zisă a datelor empirice, dezvoltarea 
metodei experimentale în cadrul ştiinţelor a avut tendinţa naturală de a stimula şi de 
a confirma teoria că toată cunoaşterea noastră se bazează pe percepţie, pe cunoaşterea 
directă a evenimentelor interne şi externe. „Insistenţa ştiinţifică de a ajunge la «fap¬ 
tele» observabile, ca bază necesară pentru o teorie explicativă, şi-a găsit corelatul şi 
justificarea teoretică în teza empiristă potrivit căreia cunoaşterea noastră factuală se 
bazează, la nivel fundamental, pe percepţie.Nu putem obţine cunoaştere factuală 
prin raţionamente a priori, prin deducţie cvasi-matematică din pretinse idei sau prin¬ 
cipii înnăscute, ci doar prin experienţă şi în limitele experienţei. Există, desigur, un 
lucru numit raţionament a priori. îl vedem în matematica pură. Şi, prin intermediul 
unui astfel de raţionament, ajungem la concluzii care sunt sigure. Dar propoziţiile 
matematice nu ne dau informaţii factuale despre lume; ele exprimă, după cum zice 
Hume, relaţii între idei. Pentru informaţii factuale despre lume, în orice caz despre 
realitate în general, trebuie să ne întoarcem către experienţă, către percepţia senzoria¬ 
lă şi către introspecţie. Şi, cu toate că o astfel de cunoaştere fundamentată inductiv se 
bucură de grade variate de probabilitate, ea nu este şi nu poate fi absolut sigură. Dacă 
dorim certitudine absolută, trebuie să ne limităm la propoziţii care exprimă ceva des¬ 
pre relaţiile ideilor sau despre implicaţiile semnificaţiilor simbolurilor, dar care nu 
ne oferă informaţii factuale despre lume. Dacă dorim informaţii factuale despre lume 
trebuie să ne mulţumim cu probabilităţi, care constituie tot ceea ce ne pot da genera¬ 
lizările fundamentate inductiv. Un sistem filosofic care posedă certitudine absolută 
şi care, în acelaşi timp, ne-ar da informaţii despre realitate şi ar fi capabil de extindere 
nedefinită prin descoperirea deductivă a unor adevăruri factuale necunoscute până în 
prezent, este o himeră. 

Adevărat, această descriere a empirismului nu li s-ar potrivi, desigur, tuturor ace¬ 
lora care sunt în mod obişnuit recunoscuţi ca fiind empirişti. Dar ea indică tendinţa 


Voi. 3, p. 290. 

generală a acestei mişcări de gândire. Iar natura empirismului este dezvăluită cel mai 
clar în dezvoltarea sa istorică, din moment ce este posibil să privim această dezvoltare 
ca şi când ar consta, în mare parte cel puţin, într-o aplicare progresivă a tezei enun¬ 
ţate de Locke, potrivit căreia toate ideile noastre provin din experienţă, din percepţia 
senzorială şi din introspecţie. 

Având în vedere insistenţa sa asupra bazei experimentale a cunoaşterii şi asupra 
inducţiei prin contrast cu deducţia, Francis Bacon poate fi numit empirist. Justeţea 
aplicării acestei denumiri nu este, totuşi, atât de clară în cazul lui Hobbes. El a susţi¬ 
nut, într-adevăr, că toată cunoaşterea noastră începe de la senzaţie şi poate fi urmărită 
până la senzaţie, ca izvor primar al ei. Iar aceasta ne îndreptăţeşte să îl numim empi¬ 
rist. în acelaşi timp, el a fost profund influenţat de ideea metodei matematice ca mo¬ 
del de raţionament şi, sub acest aspect, este mai apropiat de raţionaliştii continentali 
decât alţi filosofi britanici ai perioadei moderne timpurii. Totuşi, el era un nominalist 
şi nu credea că noi putem, de fapt, să demonstrăm relaţiile cauzale. Cu certitudine, 
el încerca să extindă domeniul mecanicii lui Galileo pentru a acoperi toate subiectele 
filosofiei; dar cred că este mai potrivit să îl clasăm alături de empirişti decât alături de 
raţionalişti, dacă trebuie să alegem între cele două etichetări. Iar eu am urmat această 
procedură în volumul de faţă, încercând, în acelaşi timp, să indic câteva dintre pre¬ 
misele necesare. 

Adevăratul părinte al empirismului britanic clasic a fost, totuşi, John Locke 
(1632-1704), al cărui obiectiv declarat era acela de a investiga sursa, certitudinea şi 
întinderea cunoaşterii umane şi, de asemenea, temeiurile şi gradele credinţei, opiniei 
şi acceptării. în legătură cu prima problemă, sursa cunoaşterii noastre, el a pornit 
un atac viguros asupra teoriei ideilor înnăscute. Apoi a încercat să arate cum toate 
ideile pe care le avem pot fi explicate pe baza ipotezei că ele îşi au originea în percep¬ 
ţia senzorială şi în introspecţie sau, aşa cum îi zice el, reflecţie. Dar, deşi a afirmat 
originea fundamental experimentală a tuturor ideilor noastre, Locke nu a restricţio¬ 
nat cunoaşterea la datele imediate ale experienţei. Dimpotrivă, există idei complexe, 
construite din idei simple, care au referinţe obiective. Astfel, avem, spre exemplu, 
ideea de substanţă materială, ideea unui substrat care susţine calităţi primare cum 
ar fi întinderea, precum şi acele „puteri" care produc în subiectul percepător idei de 
culoare, sunet şi aşa mai departe. Iar Locke era convins de faptul că există efectiv sub¬ 
stanţe materiale particulare, chiar dacă nu le putem percepe niciodată. în mod simi¬ 
lar avem ideea complexă de relaţie cauzală, iar Locke a utilizat principiul cauzalităţii 
pentru a demonstra existenţa lui Dumnezeu, adică a unei fiinţe care nu este obiectul 
experienţei directe. Cu alte cuvinte, Locke a combinat teza empiristă potrivit căreia 
toate ideile noastre îşi au originea în experienţă cu o metafizică modestă. Iar dacă nu 

ar fi existat Berkeley şi Hume, am putea fi înclinaţi să privim filosofia lui Locke ca 
pe o formă atenuată de scolasticism, cu elemente carteziene adăugate, întreaga fiinţă 
fiind exprimată într-o manieră uneori confuză şi inconsistentă. Şi totuşi, în fapt, nu 
avem în mod nenatural tendinţa de a-i privi filosofia ca pe un punct de pornire pentru 
succesorii săi empirişti. 

Berkeley (1685-1753) a atacat concepţia lui Locke despre substanţa materială. Fi¬ 
reşte, el avea un motiv particular pentru a insista pe larg asupra acestei chestiuni. 
Considera credinţa în existenţa substanţei material e ca fiind un element fundamental 
în materialism, pe care, ca un creştin devotat, intenţiona să îl respingă. Dar el avea, 
desigur, alte temeiuri pentru a ataca teza lui Locke. Exista temeiul sau motivul empi- 
rist general, şi anume acela că substanţa materială, aşa cum este ea definită de către 
Locke, e un substrat incognoscibil. Aşadar, nu avem nicio idee clară despre el şi nu 
avem nicio justificare pentru a spune că el există. Un aşa-numit lucru material este, 
pur şi simplu, ceva perceput de noi ca fiind. Dar nimeni nu a perceput sau nu poate 
percepe un substrat imperceptibil. Prin urmare, experienţa nu ne oferă niciun temei 
pentru a-i afirma existenţa. Dar erau alte motive, care îşi aveau originea în obiceiul 
nefericit sau în practica obişnuită - chiar dacă nu invariabilă - a lui Locke de a vorbi 
ca şi cum ideile sunt cele pe care le percepem în mod direct, nu lucrurile. Pornind 
de la poziţia lui Locke în privinţa calităţilor secundare şi primare (care va fi explicată 
în capitolul despre Locke), Berkeley a argumentat că toate acestea, inclusiv calităţile 
primare cum ar fi extensia, figura şi mişcarea, sunt idei. El a întrebat, apoi, cum ar fi 
posibil să existe idei într-o substanţă materială sau să fie susţinute de către o astfel de 
substanţă. Dacă tot ceea ce percepem sunt idei, aceste idei trebuie să existe în minţi. 
A spune că ele există într-un substrat material incognoscibil înseamnă a formula un 
enunţ neinteligibil. Substratul nu are nicio funcţie posibilă de îndeplinit. 

A spune că Berkeley a scăpat de substanţa materială a lui Locke înseamnă a menţi¬ 
ona doar un aspect al empirismului său. Şi, aşa cum empirismul lui Locke este numai 
o parte a fîlosofiei sale, şi empirismul lui Berkeley este doar un aspect al filosofiei 
sale, căci el a continuat să construiască o metafizică idealistă speculativă, pentru care 
singurele realităţi sunt Dumnezeu, minţile finite şi ideile de minţi finite. Fireşte, el 
şi-a utilizat concluziile empiriste ca pe un fundament al unei metafizici teiste. Iar 
această tentativă de a ridica o filosofie metafizică pe baza unei explicaţii fenomenalis- 
te a lucrurilor materiale constituie unul dintre principalele puncte de interes ale gân¬ 
dirii lui Berkeley. Dar în demersul de a oferi o schemă scurtă şi bineînţeles inadecvată 
a dezvoltării empirismului britanic clasic este suficient să se atragă atenţia asupra 
eliminării, de către el, a substanţei materiale a lui Locke. Dacă lăsăm deoparte teoria 
„ideilor", putem spune că, pentru Berkeley, aşa-numitul lucru material sau obiect 

sensibil constă, pur şi simplu, din fenomene ale acelor calităţi pe care le percepem la 
el. După Berkeley, omul de pe stradă crede că exact în aceasta ar consta obiectul sensi¬ 
bil. Pentru că el nu a auzit niciodată de vreo substanţă sau substrat ocult, ca să nu mai 
vorbim de percepţie. în ochii omului simplu, copacul este doar ceea ce percepem sau 
putem percepe noi ca fiind. Iar noi percepem şi putem percepe doar calităţi. 

Analiza fenomenalistă a lucrurilor materiale realizată de către Berkeley nu a fost 
extinsă şi asupra eurilor finite. Cu alte cuvinte, deşi a eliminat substanţa materială, 
el a păstrat substanţa spirituală. Totuşi, Hume (1711-1776) a continuat şi el cu eli¬ 
minarea substanţei spirituale. Toate ideile noastre sunt derivate din impresii, datele 
elementare ale experienţei. Iar pentru a determina referinţa obiectivă a oricărei idei 
complexe, trebuie să întrebăm din ce impresii este derivată aceasta. Nu există nicio 
impresie a unei substanţe spirituale. Dacă privesc în mine însumi, percep doar o 
serie de evenimente psihice, cum ar fi dorinţele, sentimentele, gândurile. Nicăieri 
nu percep o substanţă sau un suflet subiacent, permanent. Faptul că avem o oareca¬ 
re idee despre o substanţă spirituală poate fi explicat făcând referire la operaţiunea 
de asociere mentală; dar nu avem niciun temei pentru a afirma că există o astfel de 
substanţă. 

Oricum, analiza ideii de substanţă spirituală nu ocupă în scrierile lui Hume o 
poziţie atât de proeminentă ca analiza relaţiei cauzale. în acord cu programul său 
riguros, el întreabă din ce impresie sau impresii este derivată ideea noastră de cau¬ 
zalitate. Şi răspunde că tot ceea ce observăm noi este o coincidenţă constantă. Atunci 
când, spre exemplu, A este întotdeauna urmat de B, în aşa fel încât atunci când A este 
absent B nu apare iar când B apare el este întotdeauna, pe cât putem constata empi¬ 
ric, precedat de către A, vorbim despre A ca fiind cauza iar despre B ca fiind efectul. 
Sigur, ideea de legătură necesară aparţine, de asemenea, ideii noastre de cauzalitate. 
Dar nu putem indica nicio impresie senzorială din care ea este derivată. Ideea poate fi 
explicată cu ajutorul principiului de asociere: ea este, ca să spunem aşa, o contribuţie 
subiectivă. Putem investiga cât vrem relaţiile obiective dintre cauza A şi efectul B; nu 
vom găsi nimic mai mult decât coincidenţa constantă. 

în acest caz, este evident că nu putem utiliza în mod legitim principiul cauzalităţii 
pentru a transcende experienţa în aşa fel încât să ne extindem cunoaşterea. Spunem 
că A este cauza lui B pentru că, atât cât ne permite experienţa noastră, descoperim 
că apariţia lui A este întotdeauna urmată de apariţia lui B şi că B nu apare niciodată 
atunci când A nu a apărut anterior. Dar, deşi putem crede că B are vreo cauză, nu 
putem demonstra în mod legitim că A este această cauză decât dacă observăm că A şi 
B apar în relaţia care tocmai a fost descrisă. Nu putem demonstra, aşadar, că fenome¬ 
nele sunt cauzate de substanţe care nu numai că nu sunt observate niciodată, dar sunt 

şi în principiu inobservabile. Nu putem demonstra nici existenţa lui Dumnezeu, aşa 
cum au demonstrat-o, în maniere diferite, atât Locke cât şi Berkeley. Putem formula 
o ipoteză dacă dorim, dar niciun argument cauzal în favoarea existenţei lui Dumne¬ 
zeu nu ne poate oferi o cunoaştere certă. Pentru că Dumnezeu transcende experienţa 
noastră. Odată cu Hume, aşadar, atât metafizica lui Locke cât şi aceea a lui Berkeley 
sunt aruncate peste bord, iar mintea şi corpul deopotrivă sunt analizate în termeni 
fenomenalişti. în fapt, putem fi siguri de foarte puţine lucruri, iar scepticismul s-ar 
părea că rezultă de aici. Dar, după cum se va vedea mai târziu, Hume răspunde că nu 
putem trăi şi acţiona în conformitate cu un scepticism pur. Viaţa practică se sprijină 
pe credinţe - cum ar fi credinţa în uniformitatea naturii cărora nu le poate fi dată 
vreo justificare raţională adecvată. Dar acesta nu este un motiv pentru a renunţa la 
aceste credinţe. în demersul său de studiu, un om poate fi sceptic, înţelegând cât de 
puţine lucruri este capabil să dovedească; dar, atunci când se întoarce de la reflecţiile 
sale academice, el trebuie să acţioneze pe baza credinţelor fundamentale în conformi¬ 
tate cu care acţionează toţi oamenii, oricare ar fi punctele lor de vedere filosofice. 

Aspectul empirismului britanic clasic care se imprimă primul în minte este, pro¬ 
babil, cel negativ, şi anume eliminarea progresivă a metafizicii tradiţionale. Dar este 
important să notăm aspectele pozitive. Spre exemplu, putem sesiza creşterea acelei 
abordări a filosofiei care este acum cunoscută, în general, ca analiză logică sau ling¬ 
vistică. Berkeley întreabă ce înseamnă a spune despre un lucru material că există. Şi el 
răspunde că a spune că un lucru material există înseamnă a spune că el este perceput 
de către un subiect. Hume întreabă ce înseamnă a spune că A este cauza lui B şi dă un 
răspuns fenomenalist. Mai mult, în filosofia lui Hume putem găsi toate tezele princi¬ 
pale a ceea ce numim uneori „empirism logic". Se va arăta mai târziu că lucrurile stau 
astfel. Dar merită subliniat în avans faptul că Hume este, în mare măsură, un filosof 
viu. Este adevărat, el exprimă adeseori în termeni psihologici întrebări şi răspunsuri 
care ar fi exprimate într-un mod diferit chiar şi de către aceia care îl acceptă ca fiind, 
într-un anumit sens, „maestrul" lor. Dar aceasta nu afectează faptul că el este unul 
dintre acei filosofi a căror gândire este o forţă vie în filosofia contemporană. 

4. în secolul al XVII-lea, mai degrabă decât în cel de-al XVIII-lea, vedem cea mai 
viguroasă manifestare a impulsului către construcţia filosofică sistematică, care dato¬ 
ra atât de mult noii perspective ştiinţifice. Secolul următor nu este marcat în aceeaşi 
măsură de speculaţie metafizică strălucitoare şi îndrăzneaţă, iar în ultimele decenii 
ale acestuia filosofia ia o nouă turnură, odată cu gândirea lui Immanuel Kant. 

Dacă nu ţinem seama de Francis Bacon, putem spune că secolul al şaptespre- 
zecelea este călăuzit de două sisteme, cel al lui Descartes pe continent şi cel al lui 
Hobbes în Anglia. Atât din punct de vedere epistemologic, cât şi din punct de vedere 

metafizic, filosofiile lor sunt foarte diferite. Dar amândoi au fost influenţaţi de idealul 
metodei matematice şi ambii au fost sistematizatori pe scară largă. Se poate nota fap¬ 
tul că Hobbes, care a avut relaţii personale cu Mersenne, un prieten al lui Descartes, 
era familiarizat cxxMeditaţiile celui din urmă şi a scris o serie de obiecţii împotriva lor, 
la care Descartes a replicat. 

Filosofia lui Hobbes a stârnit o reacţie tăioasă în Anglia. în particular, aşa-nu- 
miţii platonicieni de la Cambridge, cum ar fi Cudworth (1617-1688) şi Henry More 
(1614-1687), s-au opus materialismului şi determinismului său, precum şi la ceea 
ce ei considerau a fi ateismul său. Ei se opuneau şi empirismului, şi sunt adesea 
denumiţi „raţionalişti". Dar, deşi câţiva dintre ei au fost, într-adevăr, influenţaţi într-o 
proporţie minoră de către Descartes, raţionalismul lor a izvorât mai degrabă din alte 
surse. Ei credeau în adevăruri sau principii speculative şi etice fundamentale, care nu 
sunt derivate din experienţă, dar sunt distinse de îndată de către raţiune şi reflectă 
adevărul divin etern. Ei erau, de asemenea, preocupaţi să arate caracterul rezonabil 
al creştinismului. Ei pot fi numiţi platonicieni creştini, cu condiţia ca termenul „pla¬ 
tonician" să fie înţeles într-un sens larg. în istoriile filosofiei li se acordă arareori o 
poziţie proeminentă. însă ar fi preferabil să ne aducem aminte de existenţa lor, dacă 
nu pentru alt motiv, cel puţin ca o corecţie a convingerii deloc neobişnuite potrivit 
căreia filosofia britanică a avut tot timpul un caracter empirist, cu excepţia, desigur, a 
interludiului idealist din cea de-a doua jumătate a secolului al XÎX-lea şi din primele 
decenii ale secolului al XX-lea. Empirismul este, fără îndoială, caracteristica distincti¬ 
vă a filosofiei engleze, dar, în acelaşi timp, există o altă tradiţie, chiar dacă mai puţin 
proeminentă, în care platonismul de la Cambridge din secolul al XVII-lea constituie 
o fază. 

Cartezianismul a fost mult mai influent pe continent decât a fost sistemul lui 
Hobbes în Anglia. în acelaşi timp, este o greşeală să se creadă despre cartezianism 
că a măturat totul înaintea sa, chiar şi în Franţa. Un exemplu notabil de reacţie ne¬ 
favorabilă la adresa sa este sesizabil în cazul lui Blaise Pascal (1623-1662). Pascal, 
Kierkegaard-ul secolului al XVII-lea, a fost intransigent în opoziţia sa, nu la adresa 
matematicii, desigur (el însuşi a fost un geniu matematic), ci la adresa spiritului car¬ 
tezianismului, pe care el îl considera ca având un caracter naturalist. în interesul 
apologeticii creştine el a pus accentul pe de o parte pe slăbiciunea omului, iar pe de 
cealaltă parte pe nevoia sa de credinţă, de supunere în faţa revelaţiei şi de graţie su¬ 
pranaturală. 

Am văzut deja că Descartes a lăsat în urmă o moştenire, sub forma problemei 
interacţiunii dintre minte şi corp, o problemă care a fost discutată de către ocaziona- 
lişti. Printre aceştia îl găsim câteodată pe Malebranche (1638-1715), care, cu toate că 



28/29 


poate fi numit ocazionalist dacă luăm în considerare numai un element al gândirii 
sale, are o filosofic ce a depăşit cu mult ocazionalismul. A fost un sistem metafizic 
cu o marcă de originalitate, care a combinat elemente preluate din cartezianism cu 
elemente dezvoltate sub inspiraţie augustiniană şi care ar fi putut deveni un sistem al 
panteismului idealist dacă Malebranche, care era un preot orator, nu s-ar fi străduit 
să rămână între limitele ortodoxiei. Filosofia sa, aşa cum este, rămâne unul dintre 
produsele cele mai notabile ale gândirii franceze. în mod accidental, ea a exercitat o 
oarecare influenţă asupra minţii episcopului Berkeley în secolul al XVIlI-lea. 

în secolul al XVII-lea avem, aşadar, sistemele lui Hobbes, Descartes şi Malebran¬ 
che. Dar aceste filosofii nu sunt nicidecum singurele realizări notabile ale secolului. 
Anul 1632 a fost martorul naşterii a doi dintre gânditorii de frunte ai perioadei pre- 
kantiene a filosofiei moderne, Spinoza în Olanda şi Locke în Anglia. Dar vieţile lor, 
ca şi filosofiile lor, au fost foarte diferite. Spinoza a fost, întrucâtva, un singuratic, un 
om dominat de o viziune a unicei realităţi, a unicei substanţe divine şi eterne, care se 
manifestă prin acele modificări finite pe care le numim „lucruri". El numea această 
unică substanţă Dumnezeu, sau Natura. în mod evident, aici avem o ambiguitate. 
Dacă punem accentul pe al doilea nume, avem un monism naturalist în care Dum¬ 
nezeul creştinismului şi al iudaismului (Spinoza era evreu) este eliminat. în perioada 
în discuţie, Spinoza a fost. înţeles în mod frecvent în acest sens şi, în consecinţă, a 
fost considerat ateu şi blestemat pentru aceasta. Din această cauză, influenţa sa a 
fost extrem de limitată, iar el nu a ocupat locul care i se cuvine decât odată cu mişca¬ 
rea romantică germană şi cu perioada idealismului german postkantian, atunci când 
termenul „Dumnezeu" din expresia „Dumnezeu, sau Natura" a fost accentuat, iar 
Spinoza a fost descris ca fiind un „om intoxicat de Dumnezeu". Locke, dimpotrivă, nu 
a fost în niciun caz un singuratic. Un prieten al oamenilor de ştiinţă şi al filosofilor, 
el s-a mişcat pe marginea înaltei societăţi şi a deţinut unele posturi guvernamentale. 
După cum s-a remarcat deja, filosofia lui a urmat un model mai degrabă tradiţional; 
el a fost foarte respectat şi a influenţat profund nu numai dezvoltarea ulterioară a filo¬ 
sofici britanice, ci şi filosofia Iluminismului francez din secolul al XVIII-lea. într-ade- 
văr, în proporţia influenţei lui Locke vedem o respingere evidentă a ideii că gândirea 
britanică şi cea continentală din epoca prekantiană au curs prin canale paralele, fără 
ca apele să li se amestece. 

în 1642, la zece ani după naşterea lui Locke, s-a născut o alta dintre cele mai 
influente figuri ale gândirii moderne, Isaac Newton. Desigur, el nu a fost în primul 
rând un filosof, aşa cum înţelegem cuvântul astăzi, iar marea sa importanţă constă în 
faptul că a completat din toate punctele de vedere concepţia ştiinţifică clasică despre 
lume pe care Galileo, în special, s-a străduit atât de mult s-o promoveze. Dar Newton 

punea accentul pe observaţia empirică , pe inducţie şi pe locul probabilităţii în ştiinţă 
rpai mult decât Galileo. Şi, din acest motiv, fizica sa a avut tendinţa de a submina 
idealul galilean-cartezian al metodei a priori şi de a încuraja abordarea empiristă în 
domeniul filosofiei. Astfel, el a influenţat gândirea lui Hume într-o măsură conside¬ 
rabilă. în acelaşi timp, cu toate că Newton nu a fost în primul rând un filosof, el nu 
a ezitat să treacă dincolo de fizică sau de filosofia experimentală şi să se lase în voia 
speculaţiei metafizice. într-adevăr, maniera încrezătoare în care a tras concluzii me¬ 
tafizice din ipoteze fizice a fost atacată de către Berkeley, care considera că aspectul 
subtil al legăturilor dintre fizica lui Newton şi concluziile sale teologice ar putea face 
o impresie nefericită (pentru Berkeley) asupra minţii oamenilor. Şi, în realitate deşi 
au acceptat abordarea generală a lui Newton în privinţa fizicii, unii filosofi francezi 
ai secolului al XVIIl-lea au utilizat-o într-un cadru nonteist, care era străin gândirii 
acestuia. La sfârşitul secolului al XVIII-lea fizica lui Newton a exercitat o puternică 
influenţă asupra gândirii lui Kant. 

Cu toate că a trăit până în 1716, Leibniz poate fi socotit ultimul dintre marii filosofi 
speculativi ai secolului al XVII-lea. în mod evident el a avut o anumită consideraţie 
pentru Spinoza, cu toate că nu şi-a manifestat această consideraţie în public. în plus, 
a încercat să îl atârne, ca să zicem aşa, pe Spinoza de gâtul lui Descartes, ca şi cum 
sistemul celui dintâi ar fi fost o dezvoltare logică a sistemului celui din urmă. Cu alte 
cuvinte, pare a-şi fi dat osteneala să clarifice faptul că propria filosofie era foarte di¬ 
ferită de acelea ale predecesorilor săi sau, mai exact spus, că ea conţinea părţile bune 
ale acelor filosofii, omiţând, în acelaşi timp, părţile rele ale cartezianismului, care au 
condus la dezvoltarea acestuia sub forma sistemului lui Spinoza. Oricum ar sta lu¬ 
crurile, nu poate exista vreo îndoială în privinţa faptului că Leibniz a rămas credincios 
spiritului şi inspiraţiei generale a raţionalismului continental. El a realizat un studiu 
critic atent al empirismului lui Locke, care a fost până la urmă publicat cu titlul de Noi 
eseuri asupra intelectului omenesc. 

Ca şi Newton (şi, fireşte, ca şi Descartes), Leibniz a fost un matematician emi¬ 
nent, deşi nu a fost de acord cu teoriile lui Newton despre spaţiu şi timp; el a purtat 
o controversă cu privire la acest subiect cu Samuel Clarke, unul dintre discipolii şi 
admiratorii lui Newton. Dar, cu toate că Leibniz a fost un marq matematician şi cu 
toate că influenţa studiilor sale matematice asupra filosofiei sale este destul de clară, 
gândirea sa a fost atât de multilaterală încât nu este surprinzător dacă în diversele sale 
scrieri se găsec elemente şi linii de gândire foarte variate. Spre exemplu, concepţia sa 
despre lume ca fiind un sistem dinamic de entităţi active (monade), care se autodez- 
văluie şi se dezvoltă progresiv, şi cea despre istoria umană ca fiind în mişcare către 
un ţel inteligibil, au avut probabil un anumit efect asupra ascensiunii perspectivei 



istorice. Pe de altă parte, prin unele aspecte ale gândirii sale, cum ar fi interpretarea 
spaţiului şi timpului ca fiind fenomenale, el a pregătit drumul pentru Kant. Dacă se 
menţionează, totuşi, influenţa lui Leibniz sau anticiparea parţială de către el a unei 
teze susţinute de către un gânditor ulterior, aceasta nu se face pentru a nega că siste¬ 
mul său este interesant prin el însuşi. 

5.Secolul al XVIII-lea este cunoscut ca secolul Iluminismului (şi, de asemenea, ca 
Epoca Raţiunii). Acest termen poate fi cu greu definit. Pentru că, deşi vorbim despre 
filosofia Iluminismului, nu înţelegem prin aceasta o şcoală sau un set de teorii filo¬ 
sofice determinate. Termenul indică, totuşi, o atitudine şi o dispoziţie prevalentă de 
gândire şi de perspectivă, iar acestea pot fi descrise într-o manieră generală. 

Cu condiţia ca termenul „raţionalist" să nu fie înţeles ca referindu-se în mod ne¬ 
cesar la raţionalism, în sensul explicat în secţiunea a doua a acestui capitol, se poate 
spune că spiritul general al Iluminismului a avut un caracter raţionalist. Cu alte cu¬ 
vinte, gânditorii şi scriitorii tipici ai perioadei credeau că raţiunea umană era singurul 
instrument apt pentru a rezolva probleme legate de om şi societate. Aşa cum Newton 
a interpretat Natura şi a stabilit modelul pentru investigarea liberă, raţională şi ne¬ 
părtinitoare a lumii fizice, şi omul ar trebui să îşi utilizeze raţiunea pentru a inter¬ 
preta viaţa morală, religioasă, socială şi politică. Se poate spune, desigur, că idealul 
de a utiliza raţiunea pentru a interpreta viaţa omenească nu era deloc străin pentru 
mintea medievală. Iar acest lucru este adevărat. Dar problema este că scriitorii Ilu¬ 
minismului înţelegeau prin raţiune, în general, o raţiune nerestricţionată de credinţa 
în revelaţie, de supunerea în faţa autorităţii, de respectul faţă de obiceiuri şi instituţii 
statornicite. în sfera religioasă, câţiva au explicat religia într-o manieră naturalistă; 
dar chiar şi aceia care au păstrat credinţa religioasă au întemeiat-o doar pe raţiune, 
fără a face referire la revelaţia divină incontestabilă sau la experienţa emoţională sau 
mistică. în sfera morală, tendinţa a fost aceea de a separa moralitatea de toate premi¬ 
sele metafizice şi teologice şi de a o face, în acest sens, autonomă. De asemenea, în 
sfera socială şi în cea politică gânditorii caracteristici ai Iluminismului s-au străduit să 
descopere un fundament raţional al societăţii politice şi o justificare pentru aceasta, 
în prima secţiune a acestui capitol a fost menţionată ideea lui Hume potrivit căreia 
o ştiinţă a omului era necesară pentru a completa ştiinţa naturii. Iar această idee 
reprezintă foarte bine spiritul Iluminismului. Pentru că Iluminismul nu reprezintă 
o reacţie umanistă împotriva noii dezvoltări din domeniul ştiinţei sau al filosofiei na¬ 
turale, care a început odată cu faza ştiinţifică a Renaşterii şi care a culminat în opera 
lui Newton. El reprezintă mai degrabă extensia perspectivei ştiinţifice asupra omului 
însuşi şi o combinaţie de umanism, care fusese o trăsătură caracteristică a primei 
faze a Renaşterii, cu această perspectivă ştiinţifică. 

Au existat, într-adevăr, diferenţe considerabile între ideile diferiţilor filosofi ai Ilu¬ 
minismului. Unii credeau în principii auto evidente, al căror adevăr este distins de 
îndată de către raţiunea nepărtinitoare. Alţii erau empirişti. Unii credeau în Dum¬ 
nezeu, alţii nu. Pe de altă parte, existau diferenţe de spirit considerabile între fazele 
Iluminismului din Britania, Franţa şi Germania. în Franţa, spre exemplu, gânditorii 
caracteristici ai perioadei se opuneau cu înverşunare vechiului regim şi Bisericii. în 
Anglia, totuşi, revoluţia avusese loc deja, iar catolicismul, cu conceptul său strict de 
revelaţie şi cu autoritarismul său, conta prea puţin, fiind încă o religie proscrisă din 
toate punctele de vedere. Din această cauză nu ne-am aştepta să găsim în rândul 
filosofilor britanici ai Iluminismului acelaşi grad de ostilitate faţă de Biserica institu- 
ţionalizată sau faţă de puterile civile pe care îl putem găsi în rândul unui număr de 
contemporani francezi ai lor. Pe de altă parte, interpretările grosier materialiste ale 
minţii umane şi ale proceselor psihice erau mai caracteristice unei anumite părţi a 
gânditorilor francezi decât gânditorilor britanici ai timpului. 

în acelaşi timp, în ciuda tuturor diferenţelor în ce priveşte spiritul şi tezele par¬ 
ticulare, a existat un considerabil schimb de idei între autorii din Franţa şi cei din 
Anglia. Locke, de pildă, a exercitat o influenţă considerabilă asupra gândirii franceze 
din secolul al XVIII-lea. Exista, de fapt, un fel de grup internaţional de gânditori şi 
scriitori cu mentalitate cosmopolită, care erau uniţi în orice caz în ostilitatea lor - dată 
la iveală în grade diferite în funcţie de circumstanţe - faţă de autoritarismul eclezias¬ 
tic şi politic şi faţă de ceea ce ei considerau a fi obscurantism şi tiranie. Iar ei priveau 
filosofia ca pe un instrument de eliberare, de iluminare şi de progres social şi politic. 
Pe scurt, erau întrucâtva raţionalişti, în sensul modem al termenului, liber-cugetători 
cu o încredere profundă în puterea raţiunii de a promova îmbunătăţirea omului şi a 
societăţii şi cu credinţa în efectele vătămătoare ale absolutismului ecleziastic şi poli¬ 
tic. Sau, pentru a pune problema altfel, raţionaliştii liberali şi umanitarişti ai secolului 
al XlX-lea au fost descendenţii gânditorilor caracteristici ai Iluminismului. 

Marile sisteme ale secolului al XVII-lea au contribuit, desigur, la pregătirea dru¬ 
mului spre Iluminism. Dar în secolul al XVIII-lea nu găsim atât de mulţi filosofi re¬ 
marcabili elaborând sisteme metafizice originale şi reciproc incompatibile, prin com¬ 
paraţie cu numărul mare de autori care credeau în progres şi care aveau convingerea 
că „iluminarea" răspândită prin reflecţie filosofică ar asigura în viaţa morală, socială 
şi politică a omului un grad de progres demn de o epocă ce poseda deja o interpretare 
ştiinţifică a naturii. Filosofii secolului al XVIII-lea din Franţa nu erau chiar de statura 
lui Descartes. Dar scrierile lor, uşor de înţeles de către oameni educaţi şi câteodată 
superficiale, au fost, fără îndoială, influente. Ele au contribuit la înfăptuirea Revo¬ 
luţiei Franceze. Iar filosofii Iluminismului, în cea mai mare parte a lor, au exercitat 



o influenţă durabilă asupra formării gândirii liberale şi asupra dezvoltării unei per¬ 
spective laice. Putem avea un punct de vedere favorabil sau nefavorabil ideilor unor 
oameni cum ar fi Diderot şi Voltaire; dar cu greu poate fi negat faptul că ideile lor au 
exercitat o influenţă puternică, în bine sau în rău. 

în Anglia, scrierile lui Locke au contribuit la curentul filosofic de gândire care este 
cunoscut drept deism. în lucrarea sa despre Caracterul rezonabil al creştinismului şi în 
alte locuri el a insistat asupra raţiunii ca judecător al revelaţiei, deşi nu a respins ideea 
de revelaţie. Deiştii aveau totuşi tendinţa de a reduce creştinismul la religia naturală. 
Este adevărat, punctele lor de vedere despre religie în general şi despre creştinism în 
particular se deosebeau în mod considerabil. Dar, deşi credeau în Dumnezeu, ei aveau 
tendinţa de a reduce dogmele creştine la adevăruri care pot fi stabilite prin interme¬ 
diul raţiunii şi de a nega caracterul unic şi supranatural al creştinismului şi al inter¬ 
venţiei miraculoase a lui Dumnezeu în lume. Printre deişti s-au numărat John Toland 
(1670-1772), Matthew Tinda! (c. 1656-1733) şi vicontele Bolingbroke (1678-1751), care 
l-a privit pe Locke ca pe maestrul său şi ca fiind superior majorităţii celorlalţi filosofi 
luaţi la un loc. Printre oponenţii deiştilor s-au numărat Samuel Clarke (1675-1729) şi 
episcopul Butler (1692-1752), autor al faimoasei lucrări Analogia religiei. 

în filosofia secolului al XVlII-lea din Anglia regăsim, de asemenea, un puternic 
interes pentru etică. Caracteristică acelui timp este teoria simţului rnoral, reprezentată 
de către Shaftesbury (1671-1713), Hutcheson (1694-1746), Butler, într-o anumită mă¬ 
sură, şi Adam Smith (1723-1790). Contrar interpretării omului de către Hobbes ca fiin¬ 
ţă fundamental egoistă, ei au insistat asupra naturii sociale a omului. Au susţinut că 
omul posedă un „simţ" sau sentiment înnăscut, prin care discerne valorile şi distincţii¬ 
le morale. David Hume a aparţinut acestui curent de gândire prin faptul că a găsit baza 
atitudinilor şi distincţiilor morale în simţământ, mai degrabă decât în raţionament sau 
în intuiţia principiilor eterne şi autoevidente. Dar, în acelaşi timp, el a contribuit la 
dezvoltarea utilitarismului. De exemplu, în cazul mai multor virtuţi importante sim¬ 
ţământul sau sentimentul de aprobare morală este direcţionat către ceea ce este util 
din punct de vedere social. în Franţa, utilitarismul a fost reprezentat de către Claude 
Helvetius (1715-71), care a făcut multe pentru a pregăti drumul pentru teoriile morale 
utilitariste ale lui Bentham, James şi John Stuart Mill din secolul al XÎX-lea. 

Deşi Locke nu a fost primul care a menţionat sau a discutat principiul asocierii 
ideilor, în mare măsură prin influenţa sa au fost puse fundamentele psihologiei aso- 
ciaţioniste din secolul al XVlII-lea. în Anglia, David Hartley (1705-1757) a încercat să 
explice viaţa mentală a omului cu ajutorul principiului asocierii ideilor, combinat cu 
teoria că ideile noastre sunt copii vagi ale senzaţiilor. El a încercat să explice şi convin¬ 
gerile morale ale omului cu ajutorul aceluiaşi principiu. Şi, în general, acei moralişti 

care au pornit de la asumpţia că omul îşi urmăreşte, prin natura sa, doar propriul 
interes, în particular pr opria plăcere, au utilizat principiul pentru a arăta cum este 
posibil ca omul să caute virtutea de dragul ei şi să acţioneze altruist. De exemplu, dacă 
practica unei anumite virtuţi este experimentată de către mine ca ducând la propriul 
meu interes sau beneficiu, eu pot ajunge, prin acţiunea principiului de asociere, să 
aprob şi să practic această virtute fără a da atenţie avantajului pe care mi-1 aduce 
un astfel de comportamentUtilitariştii secolului al XlX-lea au utilizat în mod copios 
acest principiu pentru explicarea modului în care este posibil altruismul în ciuda fap¬ 
tului presupus că omul îşi caută în mod natural propria satisfacţie şi plăcere. 

Cei doi filosofi remarcabili ai secolului al XVIIl-lea din Marea Britanie au fost, 
în mod evident, Berkeley şi Hume. Dar s-a menţionat deja faptul că, deşi filosofia 
celui dintâi poate fi privită ca reprezentând o etapă în dezvoltarea empirismului, ea a 
fost, în acelaşi timp, mult mai mult decât atât. Pentru că, pe un fundament empirist, 
Berkeley a dezvoltat o metafizică idealistă şi spiritualistă, orientată către acceptarea 
creştinismului. Filosofia sa se separă, astfel, nu numai de deism, ci şi de interpre¬ 
tările omului care tocmai au fost menţionate. Căci tendinţa implicită a curentului 
asociaţionist de gândire era orientată către materialism şi către negarea existenţei 
oricărui suflet spiritual în om, în timp ce pentru Berkeley există, pe lângă Dumnezeu, 
doar spirite finite şi ideile lor. Cu toate că ar fi greşit să îl numim materialist, Hume 
reprezintă mult mai bine spiritul Iluminismului, cu empirismul, scepticismul, libe¬ 
ralismul său şi cu libertatea pe care o manifestă faţă de toate asumpţiile şi preocupă¬ 
rile teologice. 

în ultima jumătate a secolului s-a făcut simţită o reacţie împotriva empirismului 
şi în favoarea raţionalismului. Ea a fost reprezentată, de exemplu, de către Richard 
Price (1723-1791) şiThomas Reid (1710-1796). Cel dintâi a insistat asupra faptului că 
raţiunea, nu emoţia, se bucură de autoritate în domeniul moralei. Noi ne bucurăm de 
intuiţia intelectuală a distincţiilor morale obiective. Pentru Reid şi adepţii săi, există 
un număr de principii autoevidente, principii ale „simţului comun", care sunt funda¬ 
mentul tuturor raţionamentelor şi care nici nu admit proba directă, nici nu au nevoie 
de ea. Aşa cum materialismul lui Hobbes a stimulat reacţia platonicienilor de la Cam- 
bridge, şi empirismul lui Hume a stimulat o reacţie. într-adevăr, există o continuitate 
între platonicienii de la Cambridge şi filosofii scoţieni ai simţului comun, în frunte cu 
Reid. Ambele grupuri reprezintă o tradiţie în filosofia britanică, care este mai slabă şi 
mai puţin ostentativă decât empirismul, dar care totuşi există. 

Mişcarea deistă din Anglia a avut un. echivalent în Franţa. Voltaire (1694-1778), 
de exemplu, nu a fost un ateu, chiar dacă seismul de la Lisabona din 1755, fără a -1 
face să abandoneze complet credinţa în Dumnezeu, l-a determinat să îşi modifice 

punctele de vedere cu privire la relaţia lumii cu Dumnezeu şi cu privire la natura 
activităţii divine. Dar ateismul a fost reprezentat de către un număr considerabil de 
autori. Baronul d’Holbach (1725-1789), de pildă, a fost un ateu declarat. Ignoranţa şi 
frica au condus la credinţa în zei, slăbiciunea i-a idolatrizat, credulitatea îi păstrează, 
tirania utilizează religia pentru propriile ei scopuri. La Mettrie (1709-1751) a fost, de 
asemenea, un ateu şi a încercat să amelioreze aserţiunea lui Pierre Bayle (1647-1706) 
potrivit căreia un stat de atei este posibil 1 , spunând că acesta este dezirabil. Pe de altă 
parte, Diderot (1713-1784), care a fost unul dintre editorii Enciclopediei 2 , a trecut de 
la deism la ateism. Toţi aceşti scriitori, atât deişti cât şi ateişti, au fost antidericali şi 
ostili catolicismului. 

Locke s-a străduit să explice originea ideilor noastre pe principii empiriste; dar el 
nu a redus viaţa psihică a omului la senzaţie. Condillac (1715-1780), care năzuia să 
dezvolte un empirism consistent, a încercat să explice întreaga viaţă mentală în ter¬ 
meni de senzaţii, senzaţii „transformate" şi semne sau simboluri. Senzaţionalismul 
său, care a fost elaborat într-o manieră detaliată, a fost influent în Franţa; dar, pentru 
un materialism făţiş, trebuie să ne întoarcem, mai degrabă, către alţi scriitori. A fost 
deja menţionată tentativa lui La Mettrie din Omul maşină de a extinde interpretarea 
mecanicistă a lui Descartes a vieţii infra-umane şi a corpului asupra omului ca tota¬ 
litate. D’Holbach a susţinut că mintea este un epifenomen al creierului, iar Cabanis 
(1757-1808) şi-a rezumat ideea despre om prin adeseori citatele cuvinte Ies neifi - voilă 
tout l’homme. Potrivit lui, creierul secretă gândire tot aşa cum ficatul secretă bilă. 
Goethe descria mai târziu impresia neplăcută pe care i-a făcut-o, în zilele sale de stu¬ 
denţie, lucrarea lui d’Holbach Systeme de la nature. 

Totuşi, o interpretare materialistă a omului nu implica în niciun caz o respingere 
a idealurilor şi principiilor morale în toate cazurile. Astfel, Diderot punea accentul pe 
idealul autosacrificiului şi îi cerea omului mărinimie, milă şi altruism. D’Holbach, 
de asemenea, făcea ca moralitatea să constea în altruism, în serviciul binelui comun. 
Iar în teoria utilitaristă a lui Helvetius conceptul celei mai mari fericiri posibile a 
celor mai mulţi juca un rol fundamental. Acest idealism moral era, desigur, separat 
de presupoziţii şi asumpţii teologice. In schimb, el era strâns legat de ideea de refor¬ 
mă socială şi legală. Potrivit lui Helvetius, de exemplu, controlul raţional al mediu¬ 
lui uman şi crearea de legi bune i-ar determina pe oameni să urmărească avantajul 
public. Şi d’Holbach a pus accentul pe nevoia de reorganizare socială şi politică. Cu 


1 Bayle susţinea că religia nu afectează moralitatea. 

2 Această lucrare, editată de către Diderot şi d’Alembert, era menită să descrie progresul 
realizat în diferitele ştiinţe şi, măcar în mod indirect, să promoveze o perspectivă laică. 

sisteme legislative adecvate sprijinite prin sancţiuni considerabile şi cu sisteme edu¬ 
cative adecvate omul ar fi îndemnat, în goana sa după propriul avantaj, să acţioneze 
virtuos, adică într-o manieră utilă pentru societate. 

A fost remarcat faptul că scriitorii caracteristici ai Iluminismului francez se opu¬ 
neau tiraniei politice. Dar prin aceasta nu trebuie să se înţeleagă că ei erau, cu toţii, 
„democraţi" convinşi. Montesquieu (1689-1755) era preocupat într-adevăr de proble¬ 
ma libertăţii şi, ca rezultat al analizei sale a constituţiei britanice, a insistat asupra 
separării puterilor ca o condiţie a libertăţii. Cu alte cuvinte, puterea legislativă, cea 
executivă şi cea judecătorească ar trebui să fie independente, în sensul că ele nu ar 
trebui să fie subiectul voinţei nici a unui om sau a unui grup de oameni, nici a unui 
mic grup de nobili sau a poporului. Montesquieu se opunea oricărei forme de absolu¬ 
tism. Dar Voltaire, cu toate că a fost şi el influenţat de cunoaşterea practicii şi gândirii 
britanice, în particular de gândirea lui Locke, se bizuia pe despotul luminat ca să 
realizeze reformele necesare. Ca şi Locke, el a pledat, cu oarecare rezerve, în favoarea 
principiului toleranţei; dar el nu era foarte preocupat de întemeierea unei democraţii. 
Una dintre acuzaţiile sale la adresa Bisericii, spre exemplu, era aceea că ea exercita o 
putere restrictivă asupra suveranului şi împiedica apariţia unei guvernări cu adevărat 
puternice. Pentru a găsi un avocat remarcabil al democraţiei, într-un sens literar, 
trebuie să ne întoarcem către Rousseau (1712-78). în general, descoperim în rândul 
scriitorilor Iluminismului francez fie o insistenţă asupra constituţionalismului, ca la 
Montesquieu, fie speranţa într-un conducător luminat, ca la Voltaire. Dar, în ambele 
cazuri, inspirarea din viaţa politică britanică şi admiraţia pentru aceasta sunt eviden¬ 
te, deşi Voltaire a fost mai impresionat de libertatea de exprimare decât de guvernarea 
reprezentativă. 

Locke a susţinut doctrina drepturilor naturale, adică a drepturilor naturale ale in¬ 
divizilor, care nu sunt primite de la stat şi care nu pot fi abolite în mod legitim de 
către stat. Această teorie, care îşi are antecedentele în gândirea medievală şi care a fost 
folosită în Declaraţia Americană de Independenţă, a fost influentă şi pe continent. 
Voltaire, spre exemplu, presupunea că există principii morale de la sine înţelese şi 
drepturi naturale. într-adevăr, într-o mare parte a filosofiei franceze a secolului al 
XVIII-lea putem găsi acelaşi tip de tentativă de a combina empirismul cu elemen¬ 
te derivate din „raţionalism" pe care o găsim la Locke însuşi. Odată cu utilitariştii, 
totuşi, s-a impus un alt punct de vedere. în scrierile lui Helvetius, de pildă, cea mai 
mare fericire a celor mai mulţi înlocuieşte, ca standard de valoare, drepturile naturale 
ale lui Locke. Dar Helvetius nu pare să fi înţeles pe deplin faptul că această substituţie 
implică respingerea teoriei drepturilor naturale. Pentru că, dacă utilitatea este stan¬ 
dardul, drepturile sunt ele însele justificate doar prin utilitatea lor. în Anglia acest 

lucru a fost sesizat de către Hume. Drepturile sunt fundamentate pe o convenţie, 
pe reguli generale pe care experienţa le-a demonstrat ca fiind utile, nu pe principii 
auto-evidente sau pe adevăruri eterne. 

Libertatea în sfera economică a fost cerută de către aşa-numiţii „fiziocraţi", Ques- 
nay (1694-1774) şi Turgot (1727-1781). Dacă guvernările se abţin de la toate interfe¬ 
renţele care pot fi evitate în această sferă şi dacă indivizii sunt lăsaţi liberi să-şi urmă¬ 
rească interesele, avantajul public va fi promovat în mod inevitabil. Motivul este acela 
că există legi economice naturale, care produc prosperitate atunci când nimeni nu 
interferează cu acţiunea lor. Avem, aici, politica de laissez-faire economic. Ea reflectă, 
într-o anumită măsură, liberalismul lui Locke, dar este, în mod evident, bazată pe o 
credinţă naivă în armonia dintre acţiunea legilor naturale 1 şi dobândirea celei mai 
mari fericiri a celor mai mulţi. 

Am remarcat materialismul sumbru expus de către unii dintre filosofii francezi 
ai secolului al XVlII-lea. Dar, vorbind în general, gânditorii perioadei, inclusiv mate- 
rialiştii, au manifestat o credinţă puternică în progres şi în dependenţa progresului 
de iluminarea intelectuală. Această credinţă şi-a primit expresia clasică în Franţa, 
în lucrarea Esquisse d’un tableau historique des progres de l'esprit humain (1794), a lui 
Condorcet (1743-1794). Cultura ştiinţifică începută în secolul al XVI-lea este destinată 
unei dezvoltări nelimitate. 

Credinţa Enciclopediştilor şi a altora potrivit căreia progresul constă în iluminarea 
intelectuală şi în creşterea civilizaţiei, un progres de acest tip fiind, în mod inevitabil, 
acompaniat de un progres moral, a fost intens contestată de cătr e Rousseau. Asoci¬ 
at pentru un timp cu Diderot şi cercul său, Rousseau s-a despărţit ulterior de ei şi 
a insistat asupra virtuţilor omului natural sau necivilizat, asupra coruperii omului 
prin instituţiile sociale istorice şi prin civilizaţie, în dezvoltarea ei actuală, precum şi 
asupra importanţei emoţiei şi a inimii în viaţa omenească. Dar el este mult mai bine 
cunoscut pentru marea sa lucrare politică Contractul social. Pentru moment, totuşi, 
este suficient să se spună că, deşi punctul de plecare al lui Rousseau este individua¬ 
list, în sensul că statul este justificat în termenii unui contract între indivizi, întreaga 
tendinţă a lucrării sale este aceea de a pune accentul pe conceptul de societate, în con¬ 
trast cu cel de individ. Dintre toate scrierile politice ale Iluminismului francez, cartea 
lui Rousseau s-a dovedit a fi cea mai influentă. Iar un motiv al influenţei sale asupra 


1 în mod dar, termenul „lege naturală", aşa cum este utilizat în acest context, trebuie să fie 
distins cu precizie de acelaşi termen utilizat în contextul unui sistem de etică „raţionalist". 

gânditorilor de mai târziu a fost faptul că autorul a avut tendinţa de a lăsa în urmă 
individualismul liberal, care era una dintre caracteristicile filosofiei perioadei sale. 

Am văzut că filosofia Iluminismului din Franţa a avut înclinaţia de a fi mai extre¬ 
mă decât gândirea secolului al XVI 11 -lea din Anglia. Deismul a avut tendinţa de a lăsa 
locul ateismului, iar empirismul pe aceea de a deveni materialism făţiş. Totuşi, atunci 
când ne întoarcem spre Iluminismul german {Aufklărung), regăsim o atmosferă mai 
degrabă diferită. 

Leibniz a fost primul mare filosof german, iar prima fază a Iluminismului din 
Germania a constat într-o prelungire a filosofiei sale. Doctrina lui a fost sistematizată, 
nu fără câteva schimbări de conţinut - ca să nu mai vorbim de spiritul ei de către 
Christian Wolff (1679-1754). Spre deosebire de cei mai mulţi dintre ceilalţi filosofi 
bine-cunoscuţi ai perioadei prekantiene, Wolff a fost profesor universitar, iar manu¬ 
alele pe care el le-a publicat au avut un mare succes. Printre adepţii săi s-au numărat 
Bilfinger (1693-1750), Knutzen (1713-1751), ale cărui cursuri de la Konigsberg au fost 
frecventate de către Kant şi Baumgarten (1714-1762). 

A doua fază a Aufklărung -ului german arată influenţa Iluminismului din Franţa 
şi Anglia. Dacă se spune că această fază este reprezentată de către Frederic cel Mare 
(r712-1786), aceasta nu înseamnă, desigur, că regele a fost el însuşi un filosof. Dar el 
i-a admirat pe gânditorii Iluminismului francez şi i-a invitat pe Helvetius şi pe Vol- 
taire la Potsdam. El s-a considerat pe sine ca fiind întruchiparea monarhului luminat 
şi s-a străduit să răspândească educaţia şi ştiinţa pe teritoriul său. El are, aşadar, o 
oarecare importanţă în domeniul filosofic, ca fiind unul dintre instrumentele prin 
care influenţa Iluminismului francez a fost introdusă în Germania. 

Deismul şi-a găsit un apărător german în persoana lui Samuel Reimarus 
(1694-1768). Moses Mendelssohn (1729-1786), unul dintre „filosofii populari" (nu¬ 
miţi astfel pentru că excludeau subtilităţile din filosofie şi încercau să o reducă Ia 
nivelul capacităţii de înţelegere a minţii mediocre), a fost, de asemenea, influenţat 
de Iluminism. Dar mult mai important a fost Gotthold Ephraim Lessing (1729-1781), 
principalul reprezentant literar al Aufklărung- ului. Bine-cunoscut pentru zicala sa că 
dacă Dumnezeu i-ar oferi adevărul cu o mână şi căutarea adevărului cu cealaltă el ar 
alege-o pe cea din urmă, el nu a crezut de fapt că cel puţin în metafizică şi teologie se 
poate ajunge la adevărul absolut sau că ar exista cu adevărat un astfel de lucru. Doar 
raţiunea trebuie să decidă în privinţa conţinutului religiei, dar celei din urmă nu îi 
poate fi dată o expresie finală. Există un oarecare proces de educare continuă a rasei 
umane de către Dumnezeu, pe care nu îl putem opri complet în niciun moment prin 
intermediul unor propoziţii incontestabile. în ce priveşte moralitatea, este prin ea în¬ 
săşi independentă de metafizică şi teologie. Rasa umană îşi atinge vârsta majoratului 

atunci când ajunge să înţeleagă acest fapt şi când omul îşi face datoria fără a căuta 
recompensa în această viaţă sau în următoarea. Prin această idee de progres către 
înţelegerea autonomiei eticii, ca şi prin atitudinea sa raţionalistă faţă de doctrina creş¬ 
tină şi faţă de exegeza biblică, Lessing oferă o amplă mărturie a influenţei gândirii 
secolului al XVIII-lea din Franţa şi Anglia. 

în cea de-a treia fază a filosofiei secolului al XVIII-lea din Germania 1 se manifestă 
o atitudine diferită. într-adevăr, este mai degrabă greşit să includem această fază sub 
titulatura de Iluminism; iar acei autori care procedează astfel sunt obişnuiţi să spună 
despre oameni ca Hamann, Herder şi Jacobi că „au învins" spiritul Iluminismului. 
Dar este convenabil să îi menţionăm aici. 

Johann Georg Hamann (1730-1788) avea repulsie faţă de intelectualismul Ilumi¬ 
nismului şi faţă de ceea ce el considera a fi dihotomia ilegitimă dintre raţiune şi sen¬ 
sibilitate. Fireşte, limbajul însuşi dezvăluie caracterul nejustificat al acestei separări. 
Pentru că în cuvânt sesizăm uniunea raţiunii şi simţului. Odată cu Hamann desco¬ 
perim perspectiva analitică şi raţionalistă cedând în faţa unei atitudini sintetizatoare 
şi aproape mistice. El a readus la viaţă ideea lui Bruno despre coincidentia oppositomm 
sau despre sinteza opuşilor 2 , iar ţelul său a fost acela de a vedea în natură şi în istorie 
autorevelarea lui Dumnezeu. 

O reacţie asemănătoare împotriva raţionalismului apare în gândirea lui Friedrich 
Heinrich Jacobi (1743-1819). Raţiunea, care este „păgână" în izolarea ei, ne conduce 
singură ori către o filosofie materialistă, deterministă şi ateistă, ori către scepticismul 
lui Hume. Dumnezeu este înţeles prin credinţă mai degrabă decât prin raţiune, prin 
intermediul inimii sau prin „simţământ" intuitiv mai degrabă decât prin procesul 
rece, logic şi analitic al intelectului. într-adevăr, Jacobi este unul dintre principalii 
reprezentanţi ai ideii de sentiment sau simţământ religios. 

Johann Gottfried Herder (1744-1803), care va fi menţionat din nou în secţiunea 
despre ascensiunea filosofiei istoriei, împărtăşea cu Hamann repulsia sa faţă de se¬ 
pararea dintre raţiune şi sensibilitate, precum şi interesul pentru filosofia limbajului. 
Este adevărat că Herder e legat de gânditorii caracteristici ai Iluminismului francez 
prin credinţa sa în progres; dar el vedea progresul într-o manieră diferită. în loc să 
se preocupe doar de progresul omului către dezvoltarea unui tip - tipul liber-cuge- 
tătorului care devine, ca să zic aşa, tot mai separat de transcendent şi de natură -, 


1 Exclud, desigur, filosofia lui Kant, care va fi analizată pe scurt în secţiunea a opta a acestui 
capitol. 

2 Această idee a fost împrumutată de către Bruno de la Nicolaus Cusanus. Vezi voi. 3, cap. XV 
şi cap. XVI, secţiunea 6. 

el a încercat să vadă istoria ca pe un întreg. Fiecare naţiune are istorie şi linie de 
dezvoltare proprii, prefigurate în înzestrările ei naturale şi în relaţiile ei cu propriul 
mediu natural. în acelaşi timp, diferitele linii de dezvoltare formează un model, o 
mare armonie; iar întregul proces de evoluţie este manifestarea calculului exact al 
providenţei divine. 

Aceşti gânditori au avut, desigur, anumite legături cu Iluminismul. Iar în ideea de 
istorie a lui Herder găsim aplicarea câtorva dintre ideile lui Leibniz şi, de asemenea, 
influenţa lui Montesquieu. în acelaşi timp, spiritul unui om ca Herder este conside¬ 
rabil diferit de acela al unui om ca Voltaire, în Franţa, sau Reimarus, în Germania, 
într-adevăr, prin reacţia lor împotriva raţionalismului îngust al secolului al XVIII-lea 
şi prin sentimentul pe care îl nutresc pentru unitatea Naturii şi a istoriei, aceşti gândi¬ 
tori pot fi consideraţi ca fiind reprezentanţi ai unei perioade de tranziţie între filosofia 
Iluminismului şi idealismul speculativ al secolului al XlX-lea. 

6. în cel de-al treilea volum al acestei Istorii' au fost descrise teoriile politice ale 
unor oameni ca Machiavelli, Hooker, Bodin şi Grotius. Prima filosofie politică re¬ 
marcabilă a perioadei, cuprinsă în volumul de faţă, este aceea a lui Thomas Hobbes. 
Principala sa lucrare politică. Leviatanul, care a fost publicată în 1651, pare a fi, atunci 
când este privită superficial, o pledoarie fermă în favoarea monarhiei absolute. Şi este 
întru totul adevărat că Hobbes, care avea oroare de anarhie şi de război civil, pune 
accentul pe puterea centralizată şi pe indivizibilitatea suveranităţii. Dar teoria sa nu 
are nimic de-a face, la nivel fundamental, cu noţiunea dreptului divin al regilor sau cu 
principiul legitimităţii, şi ar putea fi folosită pentru a sprijini orice guvernare puterni¬ 
că de fado, indiferent dacă este sau nu monarhie. Acest lucru a fost sesizat la timpul 
respectiv de către aceia care au crezut, în mod greşit, că Hobbes a scris Leviatanul 
pentru a -1 flata pe Cromwell. 

Hobbes începe cu o declaraţie extremă de individualism. în aşa-numita „stare 
naturală", starea care precede, cel puţin din punct de vedere logic, formarea societăţii 
politice, fiecare individ urmăreşte propria autoconservare şi obţinerea puterii pentru 
o mai bună realizare a acestui obiectiv; şi nu există nicio lege în raport cu care acţiuni¬ 
le sale să poată fi numite injuste. Aceasta este starea de război a fiecărui om împotriva 
fiecărui om. Este o stare de individualism atomic. Dacă ea a existat sau nu ca realitate 
istorică, este o chestiune secundară; problema principală este aceea că, dacă nu luăm 
în considerare societatea politică şi tot ceea ce rezultă din instituţiile ei, rămânem cu 

o multiplicitate de fiinţe umane, fiecare dintre ele urmărindu-şi propria plăcere şi 
autoconservare. 

în acelaşi timp, raţiunea îi face pe oameni conştienţi de faptul că autoconservarea 
poate fi asigurată cel mai bine dacă ei se unesc şi înlocuiesc anarhia stării naturale, 
în care niciun om nu se poate simţi în siguranţă în raport cu semenii săi, dar în care 
viaţa este însoţită de o teamă constantă, cu o cooperare organizată. Hobbes îi descrie 
pe oameni, aşadar, ca făcând un legământ social prin care fiecare om este de acord să 
îi cedeze unui suveran dreptul său de a se guverna pe sine, cu condiţia ca fiecare alt 
membru al societăţii viitoare să procedeze la fel. Acest legământ este, în mod evident, 
o ficţiune, o justificare filosofică şi raţionalistă a societăţii. Dar problema este aceea că 
întemeierea societăţii politice şi ridicarea suveranului au loc împreună, printr-un sin¬ 
gur act. Reiese că dacă suveranul îşi pierde puterea, societatea este dizolvată. Şi exact 
acest lucru s-a întâmplat, după cum gândea Hobbes, în timpul războiului civil. Legă¬ 
tura care cimentează societatea este suveranul. Aşadar, dacă interesul personal lumi¬ 
nat dictează formarea societăţii politice, el dictează şi concentrarea puterii în mâinile 
suveranului. Orice împărţire a suveranităţii era respingătoare pentru Hobbes, ca fiind 
ceva care tinde către disoluţia socială. El nu era interesat de absolutismul monarhic ca 
atare; el era preocupat de coeziunea societăţii. Iar dacă este presupusă o interpretare 
egoistă şi individualistă a omului, reiese necesitatea concentrării puterii în mâinile 
suveranului, pentru a învinge forţele centrifuge care sunt exercitate constant. 

Poate că cea mai semnificativă trăsătură a teoriei politice a lui Hobbes este natu¬ 
ralismul ei. El vorbeşte, într-adevăr, despre legi ale naturii sau despre drept natural, 
dar nu are în minte conceptul medieval, fundamentat metafizic, al dreptului natural 
moral. El se referă la legile autoconservării şi puterii. Distincţiile morale iau naştere 
odată cu formarea statului, cu stabilirea drepturilor şi cu instituţia dreptului pozitiv. 
Este adevărat, Hobbes arată un oarecare devotament pentru ideea de drept divin; dar 
erastianismul său scrupulos demonstrează că, din toate punctele de vedere, expri¬ 
mată prin lege, voinţa suveranului este norma moralităţii. Totuşi, Hobbes nu este 
preocupat să expună o doctrină totalitară, în măsura în care asta înseamnă că întreaga 
viaţă - inclusiv, de pildă, viaţa economică - ar trebui să fie direcţionată şi controlată 
în mod activ de către stat. Punctul său de vedere este, mai degrabă, acela că instituţia 
statului şi concentrarea suveranităţii indivizibile dau oamenilor posibilitatea de a-şi 
urmări diferitele lor scopuri în securitate şi într-o manieră bine ordonată. Şi, cu toate 
că el vorbeşte despre republică ca despre zeul muritor căruia, după Dumnezeul ne¬ 
muritor, îi datorăm respect, este evident că statul este pentru el o creaţie a interesului 
persoiial luminat. Iar dacă suveranul îşi pierde puterea de a guverna şi nu-şi mai 
poate proteja supuşii, acela este sfârşitul dreptului său de a domni. 

Locke porneşte, de asemenea, de la o poziţie individualistă, făcând ca societatea 
să depindă de o înţelegere sau de un acord. Dar individualismul său este diferit de 
acela al lui Hobbes. Starea naturală nu este, în esenţa ei, o stare de război între fiecare 
om şi semenii lui. Şi în starea naturală există drepturi şi îndatoriri naturale, care sunt 
antecedente Statului. Principalul dintre aceste drepturi este cel la proprietate privată. 
Oamenii formează societatea politică pentru a se bucura într-o mai mare siguranţă şi 
în mod reglementat de aceste drepturi. în ce priveşte guvernarea, aceasta este institu¬ 
ită de către societate ca un mecanism necesar pentru a păstra pacea, a apăra societatea 
şi a proteja drepturile şi libertăţile; dar funcţia sa este, sau ar trebui să fie, limitată la 
această păstrare a drepturilor şi a libertăţii. Iar una din cele mai eficiente piedici în 
calea despotismului neînfrânat este diviziunea puterii, astfel încât puterea legislativă 
şi cea executivă să nu ajungă doar în mâinile unui singur om. 

Pentru Locke, ca şi pentru Hobbes, statul este creaţia interesului personal lumi¬ 
nat, deşi cel dintâi este mai apropiat de filosofii medievali, dat fiind că el admite că 
omul, prin natura sa, este înclinat spre viaţa socială şi chiar împins către ea. Totuşi, 
spiritul general al teoriei lui Locke este diferit de acela al lui Hobbes. în spatele celui 
din urmă putem vedea teama de război civil şi de anarhie; în spatele celui dintâi pu¬ 
tem vedea o preocupare pentru păstrarea şi promovarea libertăţii. Accentul pe care îl 
pune Locke pe separaţia dintre puterea legislativă şi cea executivă reflectă, într-o anu¬ 
mită măsură, lupta dintre parlament şi monarh. Se spune adesea că accentul pus pe 
dreptul la proprietate reflectă perspectiva proprietarilor de pământ Whig, clasa căreia 
îi aparţineau patronii lui Locke. Şi există un oarecare adevăr în această interpretare, 
deşi el nu ar trebui să fie exagerat. Cu siguranţă că Locke nu a preconizat un monopol 
al puterii în mâinile proprietarilor de pământ. Potrivit declaraţiei filosofului, el a scris 
ca să justifice, sau a sperat că tratatul său politic ar justifica Revoluţia de la 1688. Iar 
perspectiva sa liberală, împreună cu pledoaria în favoarea drepturilor naturale şi, cu 
oarecare rezerve, a principiului toleranţei, au exercitat cea mai mare influenţă în se¬ 
colul al XVIlI-lea, în special în America. Fără îndoială că atmosfera realistă a filosofiei 
şale şi aparenţa (câteodată amăgitoare) de simplitate au ajutat la extinderea influenţei 
acesteia. 

Atât Hobbes cât şi Locke au fondat statul pe un legământ, o înţelegere sau un con¬ 
tract. Totuşi, Hume a subliniat absenţa unui suport istoric pentru această teorie. El 
a observat, de asemenea, că dacă guvernarea este justificată printr-un consimţământ 
al celor guvernaţi, aşa cum credea Locke, ar fi extrem de dificil să justifici Revoluţia 
din 1688 şi dreptul lui Wilhelm de Orania de a domni în Anglia. Pentru că majorităţii 
poporului pur şi simplu nu i s-a cerut părerea. De fapt, ar fi foarte dificil să justifici 
orice guvernare existentă. Obligaţia politică nu poate fi derivată din consimţământul 

exprimat, pentru că acceptăm această obligaţie chiar şi atunci când nu există niciun 
fel de dovadă despre vreo înţelegere sau acord. Ea este fondată mai degrabă pe un simţ 
al interesului personal. Prin experienţă oamenii ajung să simtă ce este în interesul lor 
şi acţionează în anumite moduri fără a face niciun fel de acorduri explicite pentru a 
proceda astfel. Societatea politică şi obedienţa civică pot fi justificate pe temeiuri pur 
utilitariste, fără a fi nevoie să se recurgă la ficţiuni filosofice, ca aceea a înţelegerii so¬ 
ciale, sau la adevăruri eterne şi autoevidente. Dacă dorim să găsim o justificare pentru 
societatea politică şi pentru obligaţia politică, o putem găsi în utilitatea lor, care este 
cunoscută mai întâi printr-un fel de simţământ sau simţ al interesului. 

Când ne întoarcem către Rousseau, regăsim ideea de contract social. Societatea 
politică se sprijină, la nivel fundamental, pe un acord voluntar prin care oamenii sunt 
de acord să renunţe la libertatea stării naturale pentru propriul lor avantaj şi să ajungă 
la libertatea de a trăi în acord cu legea. In starea naturală fiecare individ posedă inde¬ 
pendenţă completă şi suveranitate asupra lui însuşi, iar atunci când se strâng laolaltă 
pentru a forma societatea, suveranitatea care le aparţinea iniţial în calitate de indivizi 
separaţi ajunge să le aparţină în mod colectiv. Iar această suveranitate este inaliena¬ 
bilă. Executivul numit de către popor este, pur şi simplu, servitorul sau instrumentul 
practic al poporului. 

Această doctrină a suveranităţii populare reprezintă latura democratică a teoriei 
politice a lui Rousseau. El însuşi venea de la Geneva şi admira viaţa politică viguroasă 
şi independentă a cantonului elveţian, pe care o opunea atmosferei sofisticate şi ar¬ 
tificiale a civilizaţiei franceze şi constituţiei monarhice şi căilor opresive de a acţiona 
ale vechiului regim. Fireşte, ideile lui Rousseau despre guvernarea populară activă ar 
fi cu totul impracticabile oriunde altundeva decât într-un oraş-stat grecesc sau într-un 
mic canton elveţian. în acelaşi timp, ideile sale democratice au fost influente în miş¬ 
carea care şi-a găsit expresia în Revoluţia franceză. 

Dar, cu toate că doctrina lui Rousseau a contractului social ţine de modelul gene¬ 
ral al teoriei politice a Iluminismului, el a adăugat o nouă trăsătură filosofiei politice, 
care a fost de o importanţă considerabilă. Ca şi Hobbes şi Locke înaintea sa, el con¬ 
sidera indivizii ca fiind cu toţii de acord să formeze societatea. Dar, odată cu apariţia 
contractului social, ia naştere un nou corp sau organism, care posedă o viaţă comună 
şi o voinţă comună. Această voinţă comună sau generală tinde, întotdeauna, către 
păstrarea şi bunăstarea întregului, şi este regula sau norma dreptului şi a justiţiei şi 
injustiţiei. Această voinţă generală infailibilă nu este acelaşi lucru cu „voinţa tuturor". 
Dacă cetăţenii se întâlnesc laolaltă şi votează, voinţele lor individuale sunt exprimate 
prin voturile lor, iar dacă voturile sunt unanime, avem voinţa tuturor. Dar indivizii 
pot avea o noţiune incorectă despre ceea ce este în avantajul public, în timp ce voinţa 



CAPITOLUL I - INTRODUCERE 


generală nu greşeşte niciodată. Cu alte cuvinte, comunitatea vrea întotdeauna ceea 
ce este spre binele ei, dar poate fi amăgită în ideea sa despre ceea ce este intr-adevăr 
spre binele ei. 

Voinţa generală devine astfel ceva dezarticulat atunci când este considerată în 
sine; ea are nevoie de interpretare, de expresie articulată. Puţine îndoieli pot exista în 
privinţa faptului că Rousseau însuşi a gândit că în practică ea îşi găseşte expresia în 
voinţa exprimată a majorităţii. Iar dacă cineva are în minte un mic canton elveţian, în 
care este posibil ca toţi cetăţenii să voteze în privinţa chestiunilor importante, ori ca 
indivizi ori ca membri ai unor asociaţii, este natural ca el să gândească în acest mod. 
Dar într-un stat mare o astfel de trimitere directă la popor este impracticabilă, cu 
excepţia, poate, a rarelor ocazii în care se recurge la un referendum. Iar într-un astfel 
de stat tendinţa va fi ca puţini oameni - sau un om - să pretindă că întruchipează în 
voinţele lor - sau în voinţa lui - voinţa generală care este imanentă în popor. Astfel, îl 
găsim pe Robespierre spunând despre iacobini că „voinţa noastră este voinţa genera¬ 
lă", în timp ce Napoleon pare să se fi considerat, ocazional cel puţin, ca fiind organul 
şi întruchiparea Revoluţiei. 

Suntem confruntaţi astfel cu situaţia ciudată a lui Rousseau, democratul entuzi¬ 
ast care porneşte de la individualism, libertatea individului în cadrul stării naturale, 
şi sfârşeşte cu o teorie a statului organic, în care voinţa generală cvasi-mistică este 
întruchipată fie în voinţa majorităţii, fie în voinţa unuia sau a mai multor conducă¬ 
tori. Avem astfel fie despotismul majorităţii, fie despotismul conducătorului sau al 
grupului de conducători. A spune aceasta nu înseamnă a spune că Rousseau a înţeles 
pe deplin tendinţa propriei sale teorii. Dar el a creat o idee paradoxală de libertate. A 
fi liber înseamnă a acţiona în conformitate cu voinţa ta şi în conformitate cu legea al 
cărei autor eşti tu însuţi. Dar individul a cărui voinţă privată este în dezacord cu voinţa 
generală nu vrea, de fapt, ceea ce vrea „în realitate". Prin faptul că este constrâns să 
se supună expresiei voinţei generale, care reprezintă propria sa voinţă „reală", el este 
forţat să fie liber. Libertatea omului în societate poate ajunge, astfel, să însemne ceva 
foarte diferit de ceea ce se înţelege prin libertate în cadrul stării naturale. Şi cu toate că 
teoria politică a lui Rousseau este înrudită cu cea a lui Locke în ceea ce priveşte ideea 
nudă de contract social, în acelaşi timp ea prefaţează filosofia lui Hegel, pentru care 
cetăţeanul obedient este cu adevărat liber, din moment ce se supune unei legi care 
este expresia universalului, a naturii esenţiale a spiritului uman. De asemenea, prefa¬ 
ţează dezvoltări politice mult mai târzii, care ar fi fost respingătoare pentru Rousseau, 
ca şi pentru Hegel, fireşte, dar care şi-ar putea găsi o justificare teoretică în teoria lui 
Rousseau. 

7. Nn de puţine ori se spune că în perioada Iluminismului a lipsit o perspectivă 
istorică. Ce se înţelege prin acest enunţ? In mod evident, semnificaţia enunţului nu 
este aceea că istoriografia nu a fost practicată în secolul al XVIIJ-lea. Dacă aceasta ar 
fi semnificaţia, enunţul ar fi fals. Pentru a sesiza acest lucru, trebuie să ne gândim, 
de exemplu, doar la Istoria Angliei a lui Hume, la Declinul şi căderea Imperiului roman 
de Edward Gibbon (1737-1794) şi la scrierile istorice ale lui Voltaire şi Montesquieu. 
Prin respectivul enunţ nu ar trebui să se înţeleagă nici că secolul al XVIII-lea nu a 
fost marcat de nicio ameliorare în ce priveşte scrierea istoriei. Spre exemplu, a existat 
o reacţie necesară împotriva preocupării pentru istoriografia militară, dinastică şi di¬ 
plomatică. A fost pus accentul pe factori culturali şi intelectuali şi s-a acordat atenţie 
vieţii poporului, precum şi deprinderilor şi obiceiurilor oamenilor. Aces t accent este 
clar, de pildă, în lucrarea lui Voltaire Essai sur Ies mceurs. Pe de altă parte, Montesquieu 
a pus accentul pe influenţa condiţiilor materiale, cum ar fi clima, asupra dezvoltării 
unui popor sau a unei naţiuni şi asupra obiceiurilor şi legilor sale. 

în acelaşi timp, istoriografia secolului al XVIII-lea suferea de serioase defecte, 
în primul rând, istoricii erau, în general vorbind, insuficient de critici în privinţa 
surselor lor şi nu erau înclinaţi să ducă la bun sfârşit munca de cercetare istorică şi 
de evaluare sârguincioasă a mărturiilor şi documentelor care sunt cerute pentru o 
scriere obiectivă. într-adevăr, cu greu s-ar putea aştepta cineva ca un om de lume, 
care se ocupa, printre altele, şi de multe ramuri ale filosofiei şi literelor, să se dedice 
unei cercetări de acest tip. Dar absenţa comparativă a acesteia din urmă constituia, 
totuşi, un defect. 

în al doilea rând, istoricii secolului al XVIII-lea erau mult prea înclinaţi să utilize¬ 
ze istoria ca pe un mijloc de a dovedi o teză şi ca pe o sursă de lecţii morale. Gibbon 
era preocupat să arate că victoria creştinismului fusese o victorie a barbarismului şi 
a bigotismului asupra civilizaţiei luminate. Autori ca Voltaire se concentrau, într-o 
manieră mai degrabă mulţumită de sine, pe victoria raţionalismului asupra a ceea 
ce ei considerau a fi povara opresivă a tradiţiei şi obscurantismului. Ei asumau nu 
doar teoria progresului, ci şi ideea că progresul constă în avansul raţionalismului, al 
liberei-cugetări şi al ştiinţei. Potrivit lui Bolingbroke, în lucrarea sa Letters on the Study 
and Use of History (1752), istoria este o filosofie care ne învaţă prin exemple cum ar 
trebui să ne comportăm în situaţiile vieţii publice şi private. Iar atunci când istoricii 
secolului al XVIII-lea puneau accentul pe lecţiile morale ale istoriei, ei se gândeau, 
desigur, la o moralitate eliberată de presupoziţii teologice şi de legături cu teologia. 
Ei se opuneau cu toţii interpretării teologice a istoriei care fusese dată de către Bos- 
suet (1627-1704) în Discours sur l’histoire universelle. Dar se pare că nu le-a tr ecut prin 
minte că, interpretând istoria în funcţie de Iluminism, de Epoca Raţiunii, ei dădeau 

dovadă de o prejudecată analogă, chiar dacă diferită. Ar fi o mare greşeală să ne imagi¬ 
năm că, deoarece scriitorii Iluminismului erau liberi-cugetători şi raţionalişti, ei erau 
scutiţi de prejudecăţi şi de tendinţa de a subordona istoriografia scopurilor moraliste 
şi preconcepute. Apelul la obiectivitate al lui Ranke din prima jumătate a secolului 
al XIX -1 ea se aplică la fel de bine raţionaliştilor şi istoricilor cu mentalitate teologică. 
Dacă îi atribuim prejudecăţi lui Bossuet, nu îl putem declara scutit de ele pe Gibbon. 
Istoricii secolului al XVII Mea erau preocupaţi nu atât de înţelegerea mentalităţii şi a 
perspectivei oamenilor epocilor trecute, cât de utilizarea a ceea ce ştiau - sau credeau 
că ştiu - despre epocile trecute pentru a dovedi o teză sau pentru a trage lecţii sau 
concluzii morale defavorabile religiei, cel puţin religiei supranaturale. în particular, 
spiritul Iluminismului era atât de clar opus aceluia al Evului Mediu, încât istoricii 
primei perioade menţionate nu numai că au eşuat să înţeleagă mentalitatea Evului 
Mediu, dar nici nu au făcut eforturi reale pentru a o înţelege. Pentru ei, utilitatea 
Evului Mediu era aceea de a servi ca termen de comparaţie pentru Epoca Raţiunii. 
Iar această atitudine este unul dintre motivele pentru care se spune că Iluminismului 
îi lipseşte un spirit istoric. După cum am văzut, această acuzaţie nu înseamnă - sau 
măcar nu ar trebui înţeleasă ca însemnând - că nu au avut loc niciun fel de evoluţii 
interesante în istoriografie. Ea indică mai degrabă o lipsă de perspicacitate imagina¬ 
tivă şi o tendinţă de a interpreta istoria trecută în conformitate cu standardele Epocii 
Raţiunii. Gibbon, de exemplu, este opusul lui Bossuet în ce priveşte conţinutul tezei 
sale; dar teza laică şi raţionalistă nu era teză într-o măsură mai mică prin comparaţie 
cu schema teologică preconcepută a episcopului. 

Dacă se admite, aşa cum trebuie, că istoriografia este mai mult decât o simplă 
cronică şi că ea implică selecţie şi interpretare, devine foarte dificil să trasezi o linie 
fixă între istoriografie şi filosofia istoriei. Totuşi, atunci când îi găsim pe istorici in¬ 
terpretând istoria ca fiind elaborarea amănunţită a unui tip oarecare de plan general 
sau reducând dezvoltarea istorică la acţiunea anumitor legi universale, este rezonabil 
să începem să vorbim despre filosofia istoriei. Un om care se străduieşte să scrie, de 
pildă, istoria obiectivă a unei regiuni particulare, nu qr fi clasificat în mod normal, 
cred, ca fiind un filosof al istoriei. Nu suntem obişnuiţi să vorbim despre Hume sau 
despre Justus Moser (autor al unei Osnahriickische Geschichte, 1 768) ca fiind filosofi 
ai istoriei. Dar, atunci când un om tratează despre istoria universală şi fie oferă o 
interpretare finalistă a dezvoltării istorice, fie se preocupă de legi cu acţiune univer¬ 
sală, nu este nepotrivit să vorbim despre el ca despre un filosof al istoriei. în secolul 
al XVII-lea, Bossuet ar putea fi socotit drept unul dintre ei. Şi în secolul al XVIIl-lea 
există un număr de exemple notabile. 

Cel mai eminent dintre acestea este, fără îndoială, acela al lui Giambattista Vico 
(1668-1744). Vico era creştin şi nu aparţinea taberei celor care respingeau interpreta¬ 
rea teologică a istoriei, reprezentată de către Augustin şi Bossuet. în acelaşi timp, în 
lucrarea sa Principi di una scienza nuova d'intomo alia commune natura delle nazioni 
(Principii ale unei noi ştiinţe privind natura comună a naţiunilor), el a lăsat deoparte 
consideraţiile pur teologice pentru a examina legile naturale care guvernează dez¬ 
voltarea istorică. Există două chestiuni pe care le putem remarca aici cu privire la 
această nouă ştiinţă. în primul rând, Vico nu gândea în termenii unui progres linear 
sau ai dezvoltării umanităţii ca întreg, ci în termenii unei serii de dezvoltări ciclice. 
Cu alte cuvinte, legile care guvernează mişcarea istoriei sunt exemplificate prin as¬ 
censiunea, progresul, declinul şi căderea fiecărui popor sau fiecărei naţiuni în mod 
particular. în al doilea rând, Vico a caracterizat fiecare fază succesivă dintr-un ciclu 
prin intermediul sistemului ei de drept. în faza teocratică, dreptul este considerat 
ca având origini şi sancţiuni divine. Aceasta este epoca zeilor. în faza aristocratică, 
dreptul este în mâinile câtorva familii (spre exemplu, în mâinile familiilor de patri¬ 
cieni din Republica romană). Aceasta este epoca eroilor. în faza guvernării umane, 
epoca oamenilor, avem un sistem raţionalizat de drept, în care există drepturi egale 
pentru toţi cetăţenii. în această schemă putem vedea o schiţare a celor trei etape ale 
lui Comte. Dar Vico nu a fost un filosof pozitivist; mai mult, după cum am văzut deja, 
el a păstrat ideea grecească a ciclurilor istorice, care era diferită de ideea de progres 
uman din secolul al XlX-lea. 

Şi Montesquieu a fost preocupat de drept. în lucrarea sa Esprit des lois (1748) el s-a 
apucat să examineze diferitele sisteme de drept pozitiv. El a încercat să arate că fiecare 
dintre ele este un sistem de legi care sunt legate prin relaţii mutuale, astfel încât orice 
lege dată implică un set particular de alte legi şi exclude un alt set. Dar de ce posedă 
o naţiune un sistem iar o altă naţiune alt sistem? în loc de răspuns, Montesquieu a 
pus accentul pe rolul pe care îl joacă forma de guvernământ; dar el a pus accentul şi 
pe influenţa factorilor naturali, cum ar fi clima şi condiţiile geografice, ca şi pe influ¬ 
enţa factorilor dobândiţi, cum ar fi relaţiile comerciale şi credinţele religioase. Fiecare 
popor sau naţiune va avea propria sa constituţie şi propriul său sistem de drept; dar 
problema practică este fundamental aceeaşi pentru toţi, respectiv aceea de a dezvolta 
sistemul de drept care, date fiind condiţiile naturale şi istorice relevante, va favoriza 
cel mai mare volum de libertate. Acesta este punctul în care influenţa constituţiei 
britanice îşi lasă urma asupra gândirii lui Montesquieu. Libertatea, credea el, este 
cel mai bine asigurată printr-o separare a puterii legislative de cea executivă şi de cea 
judecătorească. 

Odată cu Condorcet găsim o concepţie despre progres diferită de aceea a lui Vico. 
După cum s-a remarcat deja, în Esquisse d’un tableau historique des progres de l’esprit 
humain (1794) el preconizează progresul nelimitat al rasei umane. înaintea secolului 
al XVI-lea putem distinge un număr de epoci şi putem găsi mişcări retrograde, în 
particular Evul Mediu. Dar Renaşterea a vestit începutul unei noi culturi ştiinţifice 
şi morale, a cărei dezvoltare nu poate fi limitată. Minţile oamenilor pot, totuşi, să fie 
limitate de prejudecată şi de idei înguste, cum ar fi cele cultivate de către dogma reli¬ 
gioasă. De aici reiese importanţa educaţiei, în special a educaţiei ştiinţifice. 

în Germania, Lessing a propus şi el o teorie optimistă a progresului istoric. în 
lucrarea sa Die Erziehung des Menschengeschlects (1780) el a descris istoria ca fiind 
educarea progresivă a rasei umane. Există regrese şi opriri ocazionale pe calea pro¬ 
gresului, dar chiar şi acestea intră în schema generală şi servesc la realizarea lui pe 
parcursul secolelor. în ce priveşte religia, istoria este, fireşte, educarea rasei umane 
de către Dumnezeu. Dar nu există nicio formă finală şi absolută de credinţă religioa¬ 
să. Mai degrabă, fiecare religie este o etapă în procesul de „revelare" progresivă a lui 
Dumnezeu. 

în lucrarea sa despre limbaj ( Ueber den Ursprung der Sprache, 1772) Herder s-a 
ocupat de originea naturală a limbajului şi a atacat punctul de vedere potrivit căruia la 
origine vorbirea i-a fost comunicată omului de către Dumnezeu. în privinţa religiei, 
el a pus accentul pe caracterul ei natural. Aceasta este strâns aliată cu poezia şi mitul 
şi se datorează, la origine, dorinţei omului de a explica fenomenele. într-o religie 
dezvoltată, în special în creştinism, vedem creşterea şi forţa elementului moral; şi 
acesta este motivul pentru care creştinismul răspunde nevoilor morale şi durerilor 
fiinţei umane. Cu alte cuvinte, Herder a reacţionat puternic împotriva criticii raţiona¬ 
liste la adresa religiei şi a opoziţiei faţă de aceasta, în special faţă de creştinism, care 
era caracteristică secolului al XVI 11 -lea. Lui i-a displăcut separarea raţiunii analitice 
şi critice de celelalte puteri ale omului şi a dat dovadă de o preferinţă pentru natura 
umană ca întreg. în lucrarea sa Ideen zur Philosophie der Geschichte der Menschheit 
(Idei pentru filosofici istoriei umanităţii, 1784-1791) el a descris istoria ca istorie pur 
naturală a puterilor, acţiunilor şi înclinaţiilor umane, modificate în funcţie de timp şi 
de loc. A încercat să urmărească dezvoltarea omului în conexiune cu caracteristicile 
mediului său fizic, propunând o teorie a originii culturii umane. Vorbind din punct 
de vedere teologic, istoriile diferitelor naţiuni formează un întreg armonios, calculul 
exact al providenţei divine. 

Era cât se poate de natural ca, într-o perioadă în care gândirea era concentrată 
asupra omului însuşi, să fi crescut interesul pentru dezvoltarea istorică a culturii 
umane. Şi în secolul al XVIII-lea putem vedea o tentativă - sau mai degrabă o serie de 

tentative - de a înţelege istoria prin descoperirea unor principii de explicare care să 
constituie o alternativă la principiile teologice ale lui Augustin şi ale lui Bossuet. Dar 
chiar şi aceia care cred că alcătuirea unei filosofii a istoriei este o iniţiativă profitabilă 
trebuie să admită că istoricii filosofiei din secolul al XVIII-lea erau mult prea grăbiţi 
în dezvoltarea sintezelor proprii. Vico, de pildă, şi-a bazat în mare parte interpreta¬ 
rea ciclică a istoriei pe o analiză a istoriei romane. Şi niciunul dintre ei nu poseda o 
cunoaştere factuală suficient de amplă şi de exactă pentru a garanta construirea unei 
filosofii a istoriei, chiar admiţând că aceasta este o întreprindere legitimă. Intr-adevăr, 
unii dintre oamenii Iluminismului francez erau înclinaţi să dispreţuiască şi să mini¬ 
malizeze munca sârguincioasă a unui Muratori (1672-1750), care a pregătit o mare 
colecţie de surse pentru istoria italiană. în acelaşi timp, putem vedea creşterea unei 
largi viziuni asupra dezvoltării culturii umane, considerată în relaţie cu o varietate de 
factori, de la influenţa climei până la influenţa religiei. Aceasta se observă în special 
în cazul lui Herder, care trece dincolo de limitele Iluminismului atunci când terme¬ 
nul este înţeles în sens îngust, cu referire în special la raţionalismul francez. 

8. Au fost menţionaţi deja câţiva filosofi care au murit în primii ani ai secolului al 
XlX-lea. Dar, dintre aceia care au scris în ultimele decenii ale secolului al XVIII-lea, 
de departe cel mai mare nume este al lui Immanuel Kant (1724-1804). Orice s-ar cre¬ 
de despre filosofia sa, nimeni nu ar nega importanţa lui istorică remarcabilă.Intr-ade¬ 
văr, sub anumite aspecte, gândirea sa marchează o criză în filosofia europeană, astfel 
încât putem vorbi despre era prekantiană şi era postkantiână în filosofia modernă. 
Dacă Descartes şi Locke pot fi consideraţi figurile dominante ale gândirii secolelor al 
XVII-lea şi al XVIII-lea, gândirea secolului al XlX-lea este dominata de către Kant. A 
vorbi în acest mod înseamnă, fireşte, a fi vinovat de suprasimplificare. A-ţi imagina că 
toţi filosofii secolului al XlX-lea au fost kantieni ar fi la fel de eronat ca şi a presupune 
că filosofii secolului al XVIII-lea au fost, cu toţii, fie cartezieni, fie adepţi ai lui Locke. 
Totuşi, aşa cum influenţa lui Descartes asupra dezvoltării raţionalismului continen¬ 
tal şi influenţa lui Locke asupra dezvoltării empirismului britanic sunt amândouă 
dincolo de orice îndoială, chiar dacă Spinoza şi Leibniz pe continent şi Berkeley şi 
Hume în Anglia au fost cu toţii gânditori originali, şi influenţa lui Kant asupra gân¬ 
dirii secolului al XlX-lea este incontestabilă, chiar dacă Hegel, spre exemplu, a fost 
un mare gânditor, de o însemnată originalitate, care nu poate fi considerat „kantian". 
Intr-adevăr, atitudinea lui Kant faţă de metafizica speculativă a exercitat o puternică 
influenţă încă din vremea sa. Iar mulţi oameni din ziua de azi cred că el a demascat 
cu succes pretenţiile acesteia, chiar dacă ei s-ar putea să nu fie pregătiţi să accepte o 
mare parte a gândirii lui pozitive. Este adevărat că a pune uit accent exagerat pe ceea 
ce aş putea numi influenţa negativă sau distructivă a lui Kant înseamnă a oferi o 



CAPITOLUL I - INTRODUCERE 


perspectivă unilaterală asupra filosofiei sale. Dar asta nu schimbă faptul că, în ochii 
multor oameni, el apare ca fiind marele demascator al metafizicii speculative. 

Viaţa intelectuală a lui Kant se împarte în două perioade, perioada precritică şi 
perioada critică. în cea dintâi el a fost sub influenţa tradiţiei leibnizian-wolffiene; în 
cea de-a doua şi-a elaborat în detaliu propriul punct de vedere original. Prima sa mare 
lucrare, Critica raţiunii pure, a apărut în 1781. Kant avea atunci 57 de ani; dar el înce¬ 
puse deja, de vreo zece ani sau mai mult, elaborarea propriei sale filosofii, şi acesta 
este motivul pentru care a fost capabil să publice, într-o succesiune rapidă, lucrările 
care i-au făcut numele faimos. în 1783 a apărut Prolegomene la otice metafizică viitoa¬ 
re, în 1785 Principiile fun damentale ale metafizicii moravurilor, în 1788 Critica raţiunii 
practice, în 1790 Critica facultăţii de judecare, în 1793 Religia în limitele raţiunii pure. 
Documentele găsite în camera sa de studiu după ce a murit şi publicate postum arată 
că el a lucrat până la sfârşit la reconsiderarea, reconstrucţia sau încheierea anumitor 
părţi ale sistemului său filosofic. 

Ar fi nepotrivit ca filosofîa lui Kant să fie expusă într-un capitol introductiv. Dar 
ceva trebuie spus despre problemele care i s-au prezentat şi despre linia sa generală 
de gândire. 

Dintre lucrările lui Kant, două se ocupă de fîlosofia morală şi una de religie. Acest 
fapt este semnificativ. Pentru că, dacă aruncăm o privire de ansamblu asupra ches¬ 
tiunii, putem spune că problema fundamentală a lui Kant nu se deosebea de aceea a 
lui Descartes. El a declarat că pentru el există două obiecte principale ale surprinderii 
şi admiraţiei - „cerul înstelat deasupra şi legea morală în interior". Pe de o parte, el 
se confrunta cu concepţia ştiinţifică despre lume, cu universul fizic al lui Copernic, 
Kepler şi Newton, ca obiect al cauzalităţii mecanice şi determinat în mişcările sale. Pe 
de altă parte, se confrunta cu creatura raţională care poate înţelege lumea fizică, care 
i se poate opune, ca să spunem aşa, ca de la subiect la obiect, care este conştientă de 
obligaţia morală şi de libertate şi care vede în lume expresia scopului raţional. Cum 
pot fi reconciliate aceste două aspecte ale realităţii ? Cum putem armoniza lumea fizi¬ 
că, sfera determinismului, cu ordinea morală, sfera libertăţii? Nu este pur şi simplu 
o chestiune de juxtapunere a celor două lumi, ca şi cum ele ar fi complet separate şi 
independente. Pentru că ele se întâlnesc în om. Omul este atât un element din natu¬ 
ră, din sistemul fizic, cât şi un agent moral şi liber. întrebarea este, aşadar, cum pot 
fi armonizate cele două puncte de vedere, cel ştiinţific şi cel moral, fără a-1 nega pe 
niciunul dintre ele. Aceasta, mi se pare mie, este problema fundamentală a lui Kant. 
Şi este preferabil să înţelegem bine acest lucru de la început. Altfel, accentul care este 
pus într-un mod foarte natural pe aspectele analitice şi critice ale gândirii sale poate 
să umbrească aproape în totalitate profunda motivaţie speculativă a filosofiei sale. 



5°/5 r 


Dar, deşi problema generală a lui Kant nu era diferită de aceea a lui Descartes, tre¬ 
cuse mult timp de când fusese formulată aceasta din urmă; iar atunci când ajungem 
la problemele particulare ale lui Kant, schimbarea devine evidentă. Pe de o parte, el 
s-a confruntat cu sistemele metafizice ale marilor raţionalişti continentali. Descar¬ 
tes a încercat să aşeze filosofia metafizică pe o bază ştiinţifică; dar emergenţa unor 
sisteme incompatibile şi eşecul de a ajunge la concluzii sigure ridică îndoieli asu¬ 
pra validităţii obiectivului metafizicii tradiţionale, obiectivul de a extinde cunoaşterea 
noastră despre realitate, în special despre realitatea care transcende datele experienţei 
senzoriale. Pe de altă parte, Kant s-a confruntat cu empirismul britanic, care a culmi¬ 
nat în filosofia lui Hume. Dar empirismul pur, i se părea lui, era complet incapabil 
să justifice sau să explice succesul fizicii newtoniene şi faptul evident că ea sporea 
cunoaşterea omului despre lume. Potrivit principiilor lui Hume, un enunţ informativ 
despre lume nu ar fi nimic mai mult decât un enunţ despre ceea ce a fost într-adevăr 
experimentat. Spre exemplu, am descoperit întotdeauna, atât cât s-a întins experienţa 
noastră, că apariţiei evenimentului A îi urmează, în mod regulat, evenimentul B. Dar 
empirismul lui Hume nu ne-ar da nicio justificare obiectivă pentru enunţul universal 
că ori de câte ori apare A trebuie să urmeze B. Cu alte cuvinte, empirismul pur nu 
poate să dea seama de judecăţile informative universale şi necesare (pe care Kant le 
numea judecăţi sintetice a priori). Totuşi, fizica newtoniană presupune validitatea 
unor astfel de judecăţi. Ambele linii principale ale filosofiei moderne par, aşadar, 
deficitare. Metafizica raţionalistă nu pare să furnizeze nicio cunoaştere certă despre 
lume. Iar aceasta ne îndeamnă să întrebăm dacă este posibilă cu adevărat cunoaşterea 
metafizică. Oricum, empirismul pur este incapabil să justifice o ramură de studiu, 
şi anume ştiinţa fizică, care cu certitudine ne sporeşte cunoaşterea despre lume. Iar 
aceasta ne îndeamnă să întrebăm ce îi lipseşte empirismului pur şi cum sunt posibile 
judecăţile universale, necesare şi informative ale ştiinţei. Cum putem justifica sigu¬ 
ranţa cu care facem aceste judecăţi ? 

Problema (sau problemele) poate fi exprimată în acest mod. Pe de o parte, Kant 
a văzut că metafizicienii 1 tindeau să confunde relaţiile logice cu relaţii cauzale şi să 
îşi imagineze că prin raţionamente a priori ar putea fi produs un sistem care ne-ar 
da informaţii adevărate şi certe despre realitate. Dar lui nu i s-a părut deloc evident 
faptul că, chiar dacă evităm această confuzie, putem obţine cunoaştere metafizică, să 
spunem despre Dumnezeu, prin utilizarea principiului cauzalităţii. Pornind de aici, 


Aceasta li se aplică raţionaliştilor continentali prekantieni, nu şi unui filosof medieval cum 
este d'Aquino. Cunoştinţele lui Kant despre filosofia medievală erau, oricum, extrem de 
sărace. 

ne putem întreba în mod profitabil dacă metafizica este posibilă şi, dacă este aşa, în 
ce sens este posibilă. Pe de altă parte, în timp ce a fost de acord cu empiriştii că în¬ 
treaga noastră cunoaştere începe, intr-un sens oarecare, cu experienţa, Kant a sesizat 
că fizica newtoniană nu putea fi justificată pe principii pur empiriste. Pentru că fizica 
newtoniană presupunea, în opinia sa, uniformitatea naturii. Şi tocmai credinţa în 
uniformitatea naturii a fost cea căreia Hume nu i-a putut da nicio justificare teore¬ 
tică adecvată, chiar dacă a încercat să dea o explicaţie psihologică a originii credinţei 
respective. Prin urmare, apare întrebarea: Care este justificarea teoretică a credinţei 
noastre, dacă am asumat odată cu empiriştii că întreaga noastră cunoaştere începe cu 
experienţa ? 

Răspunzând la această ultimă întrebare, Kant propune o ipoteză originală. Chiar 
dacă întreaga noastră cunoaştere începe cu experienţa, nu rezultă în mod necesar că 
ea apare, în integralitatea ei, din experienţă. Pentru că se poate întâmpla (iar Kant 
credea că efectiv se întâmplă) ca experienţa noastră să conţină două elemente, im¬ 
presiile care sunt date şi formele şi elementele a priori prin intermediul cărora aceste 
impresii sunt sintetizate. Kant nu vrea să sugereze că noi avem idei înnăscute, nici 
că elementele a priori ale cogniţiei sunt obiecte ale cunoaşterii anterior experienţei; 
ceea ce sugerează el este faptul că omul, subiectul care experimentează şi cunoaşte, 
este în aşa fel constituit încât sintetizează în mod necesar (pentru că el este ceea ce 
este), în anumite moduri, datele senzoriale sau impresiile care sunt oferite la nivel 
fundamental. Cu alte cuvinte, subiectul, omul, nu este pur şi simplu beneficiarul 
pasiv al impresiilor; el sintetizează în mod activ (şi inconştient) datele brute, ca să 
spunem aşa, impunând asupra lor formele şi categoriile a priori prin intermediul că¬ 
rora este construită lumea experienţei noastre. Lumea experienţei, lumea fenomenală 
sau realitatea aşa cum ne apare nouă, nu este pur şi simplu construcţia noastră, un 
vis; nici nu este pur şi simplu ceva dat; ea este rezultatul unei aplicări a formelor şi 
categoriilor a priori la ceea ce este dat. 

Care este avantajul unei astfel de ipoteze ? El poate fi ilustrat în acest mod. Apa¬ 
renţele sunt aceleaşi, atât pentru omul care acceptă ipoteza copernicană că pământul 
se învârte în jurul soarelui, cât şi pentru omul care nu o acceptă sau nu ştie nimic 
despre ea. Atât cât le permit aparenţele, ambii oameni văd soarele răsărind la est şi 
apunând la vest. Dar ipoteza copernicană explică fapte care nu pot fi explicate pe 
baza ipotezei geocentrice. în mod similar, lumea îi apare în acelaşi mod omului care 
nu recunoaşte niciun element a priori în cunoaştere şi omului care acceptă un astfel 
de element. Dar, pe baza ipotezei că există un astfel de element, putem explica ceea 
ce empirismul pur nu poate explica. Dacă asumăm, spre exemplu, că prin simplul 
fapt că mintea noastră este ceea ce este noi sintetizăm date în acord cu relaţia de 

cauzalitate, natura ne va apărea întotdeauna ca fiind guvernată de legi cauzale. Cu alte 
cuvinte, suntem siguri de uniformitatea naturii. Natură înseamnă natura aşa cum 
ne apare; nu poate însemna nimic altceva. Şi, date fiind constantele subiective din 
cogniţia umană, trebuie să existe constante corespunzătoare în realitatea fenomena¬ 
lă. Dacă, de pildă, aplicăm în mod necesar formele a priori ale spaţiului şi timpului 
datelor senzoriale brute (de care nu suntem conştienţi în mod direct), natura trebuie 
să ne apară întotdeauna ca fiind spaţio-temporală. 

Nu propun să intrăm într-o descriere detaliată a condiţiilor a priori ale experienţei 
lui Kant. Locul potrivit pentru a face asta va fi în capitolele relevante din cel de-al şa¬ 
selea volum. Dar există o chestiune importantă, care trebuie notată, pentru că are o 
legătură directă cu problema lui Kant despre posibilitatea metafizicii. 

Kant afirmă că funcţia condiţiilor a priori ale experienţei este aceea de a sintetiza 
mulţimea de impresii senzoriale. Iar ceea ce cunoaştem cu ajutorul lor este realitatea 
fenomenală. Nu putem, aşadar, să utilizăm o categorie subiectivă a intelectului pen¬ 
tru a transcende experienţa. Nu putem, de pildă, să folosim în mod legitim conceptul 
de cauzalitate pentru a transcende fenomenele, prin utilizarea unui argument cauzal 
care să dovedească existenţa lui Dumnezeu. Nici nu putem cunoaşte vreodată realita¬ 
tea metafenomenală, dacă vorbim despre cunoaşterea teoretică certă. Şi totuşi, exact 
asta au încercat să facă metafizicienii. Ei ati încercat să extindă cunoaşterea noastră 
teoretică sau ştiinţifică asupra realităţii în sine şi au utilizat categorii care au validitate 
doar în interiorul lumii fenom enale pentru a transcende fenomenele. Astfel de tenta¬ 
tive erau condamnate dinainte ia eşec. Iar Kant încearcă să arate că argumentele me¬ 
tafizice de tip tradiţional conduc la antinomii insolubile. Nu este surprinzător, aşadar, 
dacă metafizica nu face niciun progres comparabil cu acela al ştiinţei fizice. 

Singura metafizică „ştiinţifică" ce poate exista este metafizica cunoaşterii, analiza 
elementelor a priori din experienţa omenească. Iar cea mai mare parte a operei lui 
Kant constă într-o tentativă de a efectua această sarcină de analiză. în Critica raţiunii 
pure el încearcă să analizeze elementele a priori care guvernează formarea judecăţilor 
noastre sintetice a priori. în Critica raţiunii practice investighează elementul a priori 
din judecata morală. în Critica facultăţii de judecare se apucă să analizeze elementele 
a priori care guvernează judecăţile noastre estetice şi teleologice. 

Dar, deşi Kant a exclus ceea ce considera a fi metafizica clasică, el era departe de a 
manifesta indiferenţă faţă de principalele teme tratate de către metafizicieni. Aceste 
teme erau, pentru el, libertatea, nemurirea şi Dumnezeu. Iar el s-a străduit să restabi¬ 
lească pe o bază diferită ceea ce exclusese din sfera cunoaşterii teoretice şi ştiinţifice. 

Kant porneşte de la faptul conştientizării sau conştiinţei obligaţiei morale. Şi în¬ 
cearcă să arate că obligaţia morală presupune libertatea.Dacă trebuie, pot. în plus, 

legea morală cere o conformitate perfectă cu sine, o virtute perfectă. Dar acesta este 
un ideal pentru atingerea căruia, asumă Kant, este necesară o durată nesfârşită. Por¬ 
nind de aici, nemurirea, în sensul de progres nesfârşit către ideal, este un „postulat" 
al legii morale. Pe de altă parte, deşi moralitatea nu înseamnă să acţionezi având în 
vedere fericirea cuiva, ea ar trebui să producă fericire. Dar punerea în acord a fericirii 
cu virtutea necesită ideea unei Fiinţe care poate efectua legătura şi care va efectua 
legătura. Ideea de Dumnezeu este, astfel, un „postulat" al legii morale. Nu putem do¬ 
vedi, în maniera în care anumiţi metafizicieni au căutat să dovedească, că omul este 
liber, că sufletul său este nemuritor şi că există un Dumnezeu transcendent. Dar noi 
suntem conştienţi de obligaţia morală; iar libertatea, nemurirea şi Dumnezeu sunt 
„postulate" ale legii morale. Este o chestiune de credinţă practică, adică de credinţă 
implicată în angajamentul faţă de activitatea morală. 

Această doctrină a „postulatelor" este interpretată, uneori, fie ca un pragmatism 
ieftin, fie ca o concesie convenţională în faţa prejudecăţilor ortodocşilor. Dar eu cred 
că însuşi Kant a discutat problema mult mai serios. El a considerat omul ca fiind un 
fel de fiinţă eterogenă. Ca parte a ordinii naturale, el este obiect al cauzalităţii meca¬ 
nice, ca orice alt obiect natural. Dar el este, de asemenea, o fiinţă morală care este 
conştientă de obligaţia sa. Iar a-ţi recunoaşte obligaţia înseamnă a recunoaşte că legea 
morală îţi pretinde ceva ce eşti liber să îndeplineşti sau să respingi.' Mai mult decât 
atât, a recunoaşte o ordine morală înseamnă a recunoaşte în mod implicit că activi¬ 
tatea morala nu este condamnată la frustrare şi că, la nivel fundamental, existenţa 
umană „are sens". Dar ea nu poate avea sens fără nemurire şi Dumnezeu. Nu putem 
dovedi libertatea, nemurirea şi existenţa lui Dumnezeu în mod ştiinţific, pentru că 
aceste idei nu îşi găsesc locul în ştiinţă. Nu le putem dovedi nici prin argumentele 
metafizicii tradiţionale, pentru că aceste argumente nu sunt valide. Dar dacă un om 
recunoaşte într-o măsură oarecare obligaţia morală, el afirmă în mod implicit o ordi¬ 
ne morala, care implică, pe rând, nemurirea sufletului şi existenţa lui Dumnezeu. Nu 
este un caz de implicaţie logică strictă, astfel încât să putem produce o serie de dovezi 
ireproşabile. Este mai degrabă un caz de descoperire şi afirmare prin credinţa a acelei 
viziuni despre realitate care este singura ce conferă semnificaţie şi valoare deplină 
conştiinţei obligaţiei morale mediată de către cugetare. 

Kant ne lasă, aşadar, cu ceea ce s-ar putea numi, probabil, o realitate bifurcată. 
Pe de o partea avem lumea ştiinţei newtoniene, o lume guvernată de legi cauzale 


' Pentru Kant, legea morală este promulgată de către raţiunea practică. Intr-un sens care va fi 
explicat la locul potrivit, omul îşi dă legea lui însuşi. Dar obligaţia nu are semnificaţie decât 
în relaţie cu o fiinţă Care este liberă să se supună sau să nu se supună legii. 

necesare. Aceasta este lumea fenomenală, nu în sensul că este o simplă iluzie, ci în 
sensul că presupune acţiunea acelor condiţii subiective ale experienţei care determi¬ 
nă modurile în care ne apar lucrurile. Pe de altă parte avem lumea suprasenzorială 
a spiritului uman liber şi a lui Dumnezeu. Potrivit lui Kant, nu putem oferi nicio 
dovadă strict teoretică potrivit căreia există o astfel de lume suprasenzorială. în acelaşi 
timp, nu avem niciun motiv adecvat pentru a afirma că lumea materială, guvernată 
de cauzalitate mecanică, este singura lume. Iar dacă interpretarea lumii de către noi 
ca sistem mecanic depinde de acţiunea condiţiilor subiective ale experienţei, adică ale 
experienţei senzoriale, avem chiar mai puţine motive pentru a face această aserţiu¬ 
ne decât ar trebui să avem în orice caz. Mai mult decât atât, viaţa morală, în special 
conştiinţa obligaţiei, deschide o sferă a realităţii pe care omul moral o afirmă prin 
credinţă ca pe un postulat sau o cerinţă a legii morale. 

Nu este locul aici pentru a supune filosofia lui Kant unei discuţii critice. Doresc, 
în schimb, să remarc faptul că ceea ce am numit „bifurcaţia" lui Kant reprezintă o di¬ 
lemă a minţii modeme. Am văzut că noua concepţie ştiinţifică despre lume ameninţa 
să monopolizeze viziunea omului despre realitate ca întreg. în secolul al XVII-lea, 
Descartes s-a străduit să îmbine afirmarea realităţii spirituale cu o acceptare a lumii 
cauzalităţii mecanice. Dar el credea că putea demonstra în mod convingător că, de 
exemplu, există un Dumnezeu infinit şi transcendent. Kant, în ultimele decenii ale 
secolului al XVIII-lea, a refuzat să admită că astfel de adevăruri pot fi dovedite în mo¬ 
dalităţile în care Descartes şi Leibniz au crezut că ele ar putea fi dovedite. în acelaşi 
timp, el simţea cu tărie că lumea fizicii newtoniene nu era coextensivă cu realitatea. El 
a trimis, aşadar, afirmarea realităţii suprasenzoriale spre sfera „credinţei", încercând 
să justifice acest gest prin trimitere la conştiinţa morală. Există oameni în ziua de azi 
care consideră ştiinţa ca fiind singurul mijloc de extindere a cunoaşterii noastre factu- 
ale, deşi, în acelaşi timp, ei simt că lumea, aşa cum este prezentată de către ştiinţă, nu 
este singura realitate şi că, într-un mod oarecare, ea trimite dincolo de sine. Pentru 
ei sistemul lui Kant are o anumită contemporaneitate, chiar dacă, în forma în care 
este dezvoltat în lucrările sale, el nu poate face faţă criticii. Există, cu alte cuvinte, o 
oarecare similaritate între situaţia lor şi aceea în care se găsea Kant însuşi. Spun „o 
oarecare similaritate" pentru că modul în care este pusă problema s-a schimbat foarte 
mult din vremea lui Kant şi până în prezent. Pe de o parte, au avut loc schimbări în 
teoria ştiinţifică. Pe de altă parte, filosofia s-a dezvoltat într-o varietate de moduri. 
Totuşi, este discutabil dacă situaţia de bază rămâne aceeaşi. 

Cred că este potrivit să închei capitolul de faţă cu o apreciere asupra filosofiei lui 
Kant. Educat într-o versiune diluată a raţionalismului continental, el a fost trezit din 
somnul său dogmatic, cum îi spunea el, de către David Hume. în acelaşi timp, deşi 

a respins pretenţiile metafizicienilor continentali de a spori cunoaşterea noastră des¬ 
pre realitate, el era, de asemenea, convins de insuficienţa empirismului pur. Putem 
spune, aşadar, că în gândirea lui s-a îmbinat influenţa raţionalismului continental 
cu cea a empirismului britanic pentru a da naştere unui sistem nou şi original. Tre¬ 
buie adăugat, totuşi, că Immanuel Kant nu a pus capăt în totalitate nici metafizicii, 
nici empirismului. Totuşi, el le-a schimbat pe amândouă. Metafizica din secolul al 
XlX-lea nu a fost aceeaşi care fusese în secolele al XVIl-lea şi al XVIII-lea. Şi, cu toate 
că empirismul britanic din secolul al XlX-lea a fost întrucâtva neafectat de către Kant, 
neoempirismul secolului al XX-lea a încercat, în mod conştient, să îi aplice metafizi¬ 
cii o lovitură mult mai puternică decât aceea pe care i-a dat-o Kant, cel care, la urma 
urmelor, a fost el însuşi un fel de metafizician. 



RAŢIONALIŞTII. DE LA DESCARTES LA LEIBNIZ 

CAPITOLUL II 


DESCARTES (i) 

Viata şi lucrările' - Ţinta lui Descartes - Ideea sa despre metodă - Teoria ideilor 
înnăscute - îndoiala metodică 


i. Ren£ Descartes s-a născut în 31 martie 1596, în Touraine, fiind al treilea copil al 
unui consilier al parlamentului din Bretagne. în 1604 tatăl său l-a trimis la colegiul 
din La Fleche, fondat de către Henric al IV-lea şi condus de către Părinţii Societăţii 
lui Jsus. Descartes a rămas la colegiu până în 1612, ultimii câţiva ani fiind dedicaţi 
studiului logicii, filosofiei şi matematicii. El ne vorbeşte 2 despre dorinţa sa extremă 
de a dobândi cunoaşterea şi este clar că era un student pasionat şi un elev înzestrat. 
„Şi vedeam că nu sunt considerat inferior vreunuia dintre colegi, chiar din rândul ace¬ 
lora care erau meniţi să ocupe locurile maeştrilor." 5 Atunci când ne amintim faptul 
că mai târziu Descartes a supus învăţătura tradiţională unor critici vehement ostile 
şi de faptul că, încă de când era şcolar, a fost atât de nesatisfăcut de o mare parte din 
ceea ce i se predase (cu excepţia matematicii) încât, după părăsirea colegiului, a aban¬ 
donat pentru un timp preocuparea pentru învăţătură, am putea fi tentaţi să tragem 
concluzia că el a avut resentimente faţă de maeştrii săi şi dispreţ pentru sistemul lor 
de educaţie. Dar situaţia era departe de a fi aceasta. El a vorbit despre iezuiţii de la La 
Fleche cu afecţiune şi respect şi a considerat sistemul lor de educaţie ca fiind mult 
superior celui asigurat în majoritatea celorlalte instituţii pedagogice. Reiese clar din 
scrierile sale că el considera că îi fusese dată cea mai bună educaţie disponibilă în 
cadrul tradiţiei. Totuşi, privind înapoi, el a ajuns la concluzia că învăţământul tradiţi¬ 
onal, măcar în privinţa unora dintre ramurile sale, nu era bazat pe niciun fundament 
solid. Astfel, el remarcă în mod sarcastic că „ne dă bogăţia de a fi discursivi în mod 
verosimil legat de orice, şi, deloc neînsemnată, stârneşte la oamenii mai neinstruiţi 


' în referinţele la scrierile lui Descartes au fost utilizate următoarele abrevieri. EM se referă 
la Expunere despre metodă, RM la Reguli de îndrumare a minţii, M la Meditaţii, PF la Princi¬ 
piile filosofiei, CA la Căutarea adevărului, PS la Pasiunile sufletului, î şi RÎ la întâmpinări şi, 
respectiv, la Răspunsuri la întâmpinări. 

2 EM, I. [Expunere despre metodă, Paideia, Bucureşti, 1995.) 

5 Ibid. [ Expunere .... p. 12.] 

admiraţie faţă de ea" 1 şi că, deşi a fost cultivată timp de secole de către cele mai bune 
minţi, „până acum nu mi s-a dezvăluit în ea ceva despre care să nu se discute în con¬ 
tradictoriu, adică ceva care să nu fie îndoielnic şi nesigur" 2 . Matematica, într-adevăr, 
l-a încântat datorită certitudinii şi clarităţii ei, dar „încă nu-mi dădeam seama de folo¬ 
sirea deosebită a acesteia"’. 

După ce a părăsit La Fleche, Descartes s-a îndepărtat pentru scurt timp de învăţă¬ 
tură, dar curând s-a decis să studieze şi să înveţe din cartea lumii, cum îi spunea el, 
căutând o cunoaştere care ar fi utilă pentru viaţă. în consecinţă, s-a ataşat de armata 
prinţului Maurice de Nassau. Aceasta poate părea a fi o mişcare oarecum bizară. Dar 
Descartes nu a acceptat să fie plătit ca soldat, şi a îmbinat noua sa prof esie cu studiile 
matematice. El a scris câteva studii şi note, inclusiv un tratat despre muzică, Compen¬ 
dium musicae, care a fost publicat după moartea sa. 

în 1619 a plecat din serviciul lui Maurice de Nassau şi s-a dus în Germania, unde 
a fost martor la încoronarea împăratului Ferdinand, la Frankfurt. Alăturându-se ar¬ 
matei lui Maximilian de Bavaria, el a staţionat la Neuberg, pe Dunăre; aici, reflectând 
în izolare, a început să pună fundamentele filosofiei sale. în 10 noiembrie 1619 a avut 
trei vise consecutive care l-au convins că misiunea sa era aceea de a căuta adevărul 
prin intermediul raţiunii, şi a făcut un jurământ de a se duce în pelerinaj la altarul 
Doamnei Noastre de la Loreto, Italia. Serviciul militar suplimentar în Boemia şi Un¬ 
garia, precum şi călătoriile în Silezia, în nordul Germaniei şi în Olanda, urmate de o 
vizită făcută tatălui său la Rennes, l-au împiedicat să îşi îndeplinească acest jurământ 
pentru moment. Dar în 1623 s-a îndreptat către Italia şi a vizitat Loreto, înainte de a 
pomi spre Roma. 

Pentru câţiva ani Descartes a locuit la Paris, unde s-a bucurat de prietenia unor 
oameni ca Mersenne, un coleg de la La Fleche, precum şi de încurajarea cardinalului 
de Berulle. Dar el găsea că viaţa de la Paris îi distrăgea prea mult atenţia, iar în 1628 
s-a retras în Olanda, unde a rămas până în 1649, cu excepţia vizitelor în Franţa din 
1644,1647 şi 1648. 

Publicarea lucrării sale Trăite du Monde a fost suspendată din cauza condamnării 
lui Galileo, iar lucrarea nu a fost publicată până în 1677. Dar în 1637 Descartes a 
publicat în franceză Expunere despre metoda de a ne folosi drept raţiunea şi de a căuta 
adevărul în ştiinţe, împreună cu eseuri despre meteoriţi, dioptrică şi geometrie. Reguli 
de îndrumare a minţii a fost scrisă, se pare, în 1628, dar a fost publicată postum. în 


T Ibid. [Expunere..., p. 13.] 

2 Ibid. [Expunere..., p. 16.] 

3 Ibid. [Expunere..., p. 15.] 

1641 a apărut Meditaţii despre filosofia primă, într-o versiune latină. Această lucrare a 
fost acompaniată de şase şiruri de întâmpinări sau critici, formulate de către diferiţi 
teologi şi filosofi, precum şi de răspunsurile lui Descartes la aceste întâmpinări. Pri¬ 
mul şir e dat de întâmpinări formulate de către Caterus, un teolog olandez, al doilea 
de critici aduse de către un grup de teologi şi filosofi, al treilea, al patrulea şi al cincilea 
de întâmpinări formulate de către Hobbes, Arnauld, respectiv Gassendi, iar cel de-al 
şaselea constă în critici aduse de către un al doilea grup de teologi şi filosofi. în 1642 
a fost publicată o altă ediţie a Meditaţiilor, care conţinea, în plus, un al şaptelea şir de 
întâmpinări, formulate de către iezuitul Bourdin, împreună cu răspunsurile lui Des¬ 
cartes şi scrisoarea sa către părintele Dinet, tot un iezuit, care fusese unul dintre das¬ 
călii filosofului de la La Fleche şi pentru care el avea o caldă consideraţie. O traducere 
franceză a Meditaţiilor a fost publicată în 1647, iar o a doua ediţie franceză, conţinând 
şi cele şapte şiruri de întâmpinări, în 1661. Traducerea franceză fusese realizată de 
către ducele de Luynes, nu de către Descartes, dar prima ediţie a ei a fost văzută şi 
parţial revizuită de către filosof. 

Principiile filosofiei a fost publicată în latină în 1644. Ea a fost tradusă în franceză 
de către abatele Claude Picot şi publicată în 1647, după ce a fost citită de către Descar¬ 
tes. A cuprins ca prefaţă o scrisoare a autorului către traducător, în care este explicat 
planul lucrării. Tratatul intitulat Pasiunile sufletului (1649) a fost scris în franceză şi 
publicat, se pare, mai mult datorită rugăminţilor prietenilor decât propriei dorinţe 
a autorului, cu puţin timp înaintea morţii lui Descartes. în plus, deţinem un dialog 
neterminat, Căutarea adevărului prin lumina naturii, a cărui traducere latină a apărut 
în 1701, precum şi Note îndreptate împotriva unui anumit program, în limba latină, un 
răspuns scris de către Descartes la adresa unui manifest despre natura minţii care 
fusese compus de către Regius sau Le Roy din Utrecht, mai întâi un prieten şi apoi un 
oponent al filosofului. în fine, lucrările lui Descartes conţin o cantitate de corespon¬ 
denţă care este de o valoare considerabilă pentru elucidarea gândirii sale. 

în septembrie 1649, Descartes a părăsit Olanda pentru Suedia, ca răspuns la 
invitaţia presantă a reginei Christina, care dorea să i se predea filosofia lui. Totuşi, 
rigorile iernii suedeze, cuplate cu practica reginei de a -1 aştepta pe Descartes (care era 
obişnuit să stea mult timp în pat, angajat în procesul de reflecţie) să vină în biblioteca 
ei la ora cinci dimineaţa, au constituit mult prea mult pentru bietul om, iar el nu a fost 
destul de puternic pentru a rezista unui atac de febră care s-a desfăşurat la sfârşitul 
lui ianuarie 1650. Iar în 11 februarie a murit. 

Descartes a fost un om moderat şi cu o dispoziţie binevoitoare. Spre exemplu, se 
ştie că el era generos cu servitorii şi îngrijitorii săi şi preocupat de bunăstarea lor, iar 
ei, la rândul lor, erau foarte ataşaţi de stăpânul lor. El a avut câţiva prieteni apropiaţi, 

cum ar fi Mersenne, dar a considerat că o viaţă retrasă şi liniştită era esenţială pentru 
munca sa şi nu s-a căsătorit niciodată. în ce priveşte convingerile sale religioase, s-a 
declarat întotdeauna în mod deschis ca fiind catolic şi a murit, în mod pios, în acea 
credinţă. Au existat, într-adevăr, unele controverse în privinţa sincerităţii declaraţiilor 
sale solemne de credinţă catolică. Dar, în opinia mea, îndoielile în privinţa sincerităţii 
sale sunt fondate fie pe nişte temeiuri factuale total inadecvate, cum ar fi actul său 
de timiditate sau de prudenţă în ce priveşte suspendarea publicării lucrării Trăite du 
monde, fie pe asumpţia a priori că un filosof care s-a apucat, în mod conştient şi deli¬ 
berat, să construiască un nou sistem filosofic nu ar fi putut crede cu adevărat în dog¬ 
mele catolice. în cea mai mare parte a timpului Descartes a evitat discutarea chestiu¬ 
nilor pur teologice. Punctul său de vedere era acela că drumul spre rai le este deschis 
în aceeaşi măsură ignoranţilor ca şi celor învăţaţi, şi că misterele revelate transcend 
puterea de înţelegere a minţii umane. De aceea s-a ocupat de probleme care, în opinia 
sa, puteau fi rezolvate doar de către raţiune. El a fost un filosof şi un matematician 1 , 
nu un teolog, şi a acţionat în consecinţă. Nu putem concluziona în mod legitim că 
avea convingeri religioase personale care nu erau ceea ce spunea el că erau. 

2. Ţinta fundamentală a lui Descartes a fost, în mod evident, aceea de a ajun¬ 
ge la adevărul filosofic prin utilizarea raţiunii. „Voiam să mă ocup de cercetarea 
adevărului.“ 2 3 Dar ceea ce urmărea el nu era să descopere o multiplicitate de adevăruri 
izolate, ci să dezvolte un sistem de propoziţii adevărate, în care nimic să nu fie presu¬ 
pus dacă nu este autoevident şi indubitabil. Ar exista, atunci, o legătură organică între 
toate părţile sistemului, iar întregul edificiu s-ar sprijini pe o fundaţie sigură. El ar fi, 
astfel, impenetrabil la efectul coroziv şi distructiv al scepticismului. 

Ce înţelegea Descartes prin filosofie? „Filosofia înseamnă studiul înţelepciunii, 
iar prin înţelepciune se înţelege nu doar prudenţa în afaceri, ci şi o bună cunoaştere 
a tuturor lucrurilor pe care omul le poate şti, atât pentru îndrumarea vieţii sale, cât 
şi pentru păstrarea sănătăţii şi descoperirea tuturor meşteşugurilor.Aşadar, sub 
titulatura generală de filosofie Descartes a inclus nu doar metafizica, ci şi fizica, sau 
filosofia naturală, cea din urmă raportându-se la cea dintâi asemeni trunchiului la 
rădăcini. Iar ramurile care pornesc din acest trunchi sunt celelalte ştiinţe, principalele 


1 Descartes a fost adevăratul fondator al geometriei analitice sau coordonate. Cel puţin Geo¬ 
metria sa (1637) a fost prima lucrare publicată asupra acestui subiect. 

2 EM, 4. [Expunere..., p. 42.) 

3 PF, Scrisoare prefaţatoare. [Principiile filosofici. Scrisoarea a Il-a: Scrisoarea autorului către 
cel ce a tradus această carte, căreia fi poate folosi drept prefaţă, Editura IRI, Bucureşti, 2000, p. 
65.I 

trei fiind medicina, mecanica şi morala. Prin morală „înţeleg aici cea mai înaltă şi cea 
mai perfectă morală, care, presupunând o cunoaştere deplină a celorlalte ştiinţe, este 
ultima treaptă a înţelepciunii"'. 

Nu este surprinzător faptul că, din timp în timp, Descartes insista asupra valorii 
practice a filosofiei. Civilizaţia oricărei naţiuni, spune el, este proporţională cu superi¬ 
oritatea filosofiei sale, iar „cea mai mare bogăţie ce o poate avea un stat este faptul de 
a avea filosofi adevăraţi" 1 2 3 . Pe de altă parte, e] vorbeşte despre „a-i deschide fiecăruia 
drumul prin care el poate găsi în sine şi fără a împrumuta de la nimeni altcineva 
întreaga cunoaştere care îi este esenţială pentru îndrumarea vieţii sale" 3 . Această va¬ 
loare practică a filosofiei se vede cel mai clar în partea care vine ultima în ordinea 
dezvoltării, în special în etică. „Aşa cum nici de pe rădăcinile, nici de pe trunchiul 
arborilor nu se culeg fructele, ci doar din vârful ramurilor lor, şi principala folosinţă 
a filosofiei depinde de acele părţi ale sale care nu se pot învăţa decât la urmă." 4 în 
teorie, aşadar, Descartes a pus un mare accent pe etică. Dar el nu a elaborat niciodată 
o ştiinţă morală sistematică în concordanţă cu acest plan; iar numele său este asociat 
cu o idee despre metodă şi cu metafizica, mai degrabă decât cu etica. 

Este incontestabil faptul că, cel puţin într-un sens, Descartes a rupt-o cu trecutul 
în mod conştient şi deliberat. înainte de orice, el a fost hotărât să pornească din nou 
de la început, ca să zic aşa, fără a se încrede în autoritatea vreunei filosofii anterioa¬ 
re. El i-a învinuit pe aristotelicieni nu numai pentru că se bazau pe autoritatea lui 
Aristotel, d şi pentru că au eşuat să îl înţeleagă aşa cum trebuie şi pentru că au pretins 
a fi găsit în scrierile lui soluţii la probleme „despre care acela nu a amintit cu niciun 
cuvânt şi la care, probabil, nu s-a gândit niciodată" 5 . Descartes era decis să se bazeze 
pe propria sa raţiune, nu pe autoritate. 

în al doilea rând, el era decis să evite acea confuzie, de care îi acuza pe scolastici, 
dintre ceea ce este clar şi evident şi ceea ce este conjunctural sau, în cel mai bun caz, 
doar probabil. Pentru el exista doar un tip de cunoaştere care să merite acest nume: 
cunoaşterea certă. în al treilea rând, Descartes era hotărât să ajungă la idei clare şi 
distincte şi să lucreze cu astfel de idei, nu să utilizeze, aşa cum îi acuza pe scolastici 
că făceau câteodată, termeni fără nicio semnificaţie clară sau, poate, fără niciun fel 
de semnificaţie. De pildă, „atunci când [scolasticii] separă substanţa de întindere şi 


1 PF, Scrisoare prefaţatoare. [Principiile..., p. 72.] 

2 Ibid. [Principiile..., p, 66.] 

3 CA. 

4 PF, Scrisoare prefaţatoare. [Principiile..., pp. 72, 73.] 

5 EM, 6. [Expunere..., p. 8r.] 

de mărime, fie nu înţeleg nimic prin cuvântul substanţă, fie şi-au format în minte 
doar o idee confuză a substanţei imateriale pe care o atribuie substanţei materiale" 1 . 
Descartes va substitui ideile confuze cu idei clare şi distincte. 

Intr-adevăr, Descartes atribuia o valoare redusă învăţăturii istorice sau învăţăturii 
din cărţi în general. Ţinând seama de acest fapt, nu este surprinzător că asprele sale 
critici la adresa aristotelismului şi scolasticismului erau bazate pe impresia pe care 
i-o făcuseră un aristotelism decadent şi ceea ce poate fi numit un scolasticism de 
manual mai degrabă decât pe vreun studiu aprofundat al marilor gânditori ai perioa¬ 
delor greacă şi medievală. Atunci când, spre exemplu, îi acuză pe scolastici de faptul 
că apelează la autoritate, el neglijează faptul că d’Aquino însuşi a declarat deschis că 
apelul la autoritate este cel mai slab dintre toate argumentele din filosofie. Dar astfel 
de consideraţii nu schimbă atitudinea generală a lui Descartes faţă de filosofia anteri¬ 
oară şi contemporană. într-o vreme când spera ca lucrarea sa Principiilefilosofiei să fie 
adoptată ca manual filosofic de către iezuiţi, pe care îi considera ca deţinând suprema¬ 
ţia în sfera educaţională, el şi-a diminuat, într-o oarecare măsură, atacurile la adresa 
scolasticismului şi a renunţat la atacul frontal cu care ameninţase. Dar punctul său de 
vedere a rămas acelaşi, şi anume că trebuia făcută o ruptură clară cu trecutul. 

Aceasta nu înseamnă, totuşi, că Descartes era concentrat pe respingerea a tot 
ceea ce alţi filosofi susţinuseră că ar fi adevărat. El nu considera ca fiind sigur fap¬ 
tul că toate propoziţiile enunţate de către filosofii anteriori erau false. Măcar unele 
dintre ele ar putea, foarte bine, să fie adevărate. în acelaşi timp, ele ar trebui să fie 
redescoperite, în sensul că adevărul lor ar trebui să fie dovedit într-o manieră ordo¬ 
nată, înaintând în mod sistematic de la propoziţii de bază şi indubitabile la propoziţii 
derivate. Descartes a dorit să găsească şi să aplice metoda corectă în căutarea adevă¬ 
rului, o metodă care să-i permită să demonstreze adevăruri într-o ordine raţională şi 
sistematică, indiferent dacă aceste adevăruri au fost sau nu confirmate anterior. Ţinta 
lui primordială nu a fost atât aceea de a produce o filosofie inedită, în ceea ce priveşte 
conţinutul, cât cea de a produce o filosofie certă şi bine ordonată. Iar inamicul său 
principal era mai degrabă scepticismul decât scolasticismul. Dacă, aşadar, a început 
să pună la îndoială în mod sistematic tot ceea ce putea fi pus la îndoială, ca o condiţie 
preliminară a stabilirii unei cunoaşteri certe, el nu a asumat de la început că niciuna 
dintre propoziţiile pe care le punea la îndoială nu s-ar putea dovedi mai târziu a fi cu 
certitudine adevărată. „M-am convins în acelaşi mod că n-ar fi potrivit cu raţiunea ca 
vreo persoană particulară, cugetând la necesitatea reformării instituţiilor publice, să 


1 PF, II, 9. [ Principiile.... p. 126.] 

vrea să le răstoarne din temelii, pentru a le rândui apoi mai bine. De asemenea, soco¬ 
team că nici ştiinţele predate şi ordinea învăţării lor în şcoli, acceptată prin practică, 
nu trebuie astfel schimbate vreodată. Dar în ceea ce priveşte acele păreri pe care eu 
însumi le-am îmbrăţişat până în acea zi, apreciam că nu pot face nimic mai bun decât 
ca în acelaşi timp şi dintr-o dată să le dărâm pe toate în mintea mea, pentru ca apoi să 
accept altele mai bune, fie cel puţin aceleaşi, dar după ce le-am supus balanţei raţiunii 
mature." 1 Mai târziu va face o referire suplimentară la metoda de îndoială carteziană; 
dar este preferabil să fim atenţi la ultimul enunţ din acest citat. 

Aşadar, dacă Descartes s-ar fi confruntat cu afirmaţia că unele dintre punctele sale 
de vedere filosofice erau fie similare cu acelea care fuseseră susţinute de către alţi 
filosofi, fie datorate, într-un sens oarecare, acestora din urmă, el ar fi putut răspunde 
că aceasta era o chestiune de importanţă minoră. Pentru că el nu a pretins niciodată 
că ar fi primul om care descoperă propoziţii filosofice adevărate. Ceea ce a pretins 
el a fost faptul că a dezvoltat o metodă de a demonstra adevăruri în conformitate cu 
ordinea cerută de către exigenţele raţiunii înseşi. 

în citatul dat mai sus Descartes se referă la actul de a face adevărurile să se supună 
balanţei raţiunii mature. Idealul său de filosofie era acela al unui sistem legat în mod 
organic de adevăruri stabilite ştiinţific, adică de adevăruri ordonate în aşa fel încât 
mintea să treacă de la adevăruri fundamentale de la sine înţelese la alte adevăruri 
evidente, implicate de către cele dintâi. Acest ideal a fost sugerat în mare parte de 
către matematică. Atât în Reguli, cât şi în Discurs el vorbeşte în mod explicit despre 
influenţa exercitată de către matematică asupra minţii sale. Astfel, în ultima lucrare 
menţionată 2 , el ne spune că încă de timpuriu studiase matematica, analiza geome¬ 
trică şi algebra, că a fost impresionat de claritatea şi certitudinea acestor ştiinţe prin 
comparaţie cu alte ramuri de studiu şi că este necesar să fie investigate caracteristicile 
particulare ale metodei matematice, care îi conferă acesteia superioritate, cu scopul 
de a aplica această metodă în alte ramuri ale ştiinţei. Dar aceasta presupune, desigur, 
că toate ştiinţele sunt similare, în sensul că metoda care este aplicabilă în matematică 
este aplicabilă şi altundeva. Şi, într-adevăr, Descartes credea acest lucru. Toate ştiin¬ 
ţele luate laolaltă „nu înseamnă nimic altceva decât înţelepciunea omului, care înţe¬ 
lepciune rămâne una şi aceeaşi întotdeauna, oricât de deosebite ar fi lucrurile pe care 
ea le ia în cercetare" 3 . Există doar un tip de cunoaştere, cunoaşterea certă şi evidentă. 


1 EM, 2. [Expunere,,., p. 22.] 

2 Ibid. [Expunere .... p. 26.] 

3 RM, 1. [Două tratate filosofice, Reguli de îndrumare a minţii, Editura Humanitas, Bucureşti, 
1992, pp. 137, 138.] 

Iar, în ultimă instanţă, există doar o ştiinţă, chiar dacă ea are ramuri interconectate. 
Aşadar, nu poate exista decât o metodă ştiinţifică. 

Această noţiune potrivit căreia toâte ştiinţele sunt, în ultimă instanţă, o singură 
ştiinţă sau mai degrabă ramuri legate organic ale unei singure ştiinţe - care este 
identificată cu înţelepciunea sau intelectul uman - constituie, desigur, o asumpţie 
majoră. Dar proba completă a validităţii ei, ar putea spune Descartes, nu poate fi dată 
anticipat. Doar prin folosirea metodei corecte în constiuirea unui corp unificat al şti¬ 
inţei, un sistem ordonat al ştiinţelor, capabil de o dezvoltare progresivă nelimitată, îi 
putem scoate în evidenţă validitatea. 

Trebuie notat faptul că teoria lui Descartes potrivit căreia toate ştiinţele sunt, în 
ultimă instanţă, o singură ştiinţă, neexistând decât o singură metodă ştiinţifică uni¬ 
versală îl separă de îndată de aristotelicieni. Aceştia credeau că diferitele tematici ale 
diferitelor ştiinţe cer metode diferite. Spre exemplu, nU putem aplica în etică metoda 
care este potrivită în matematică; pentru că diferenţa de tematică exclude orice astfel 
de asimilare a eticii cu matematica. Dar acesta este un punct de vedere atacat în mod 
expres de către Descartes. El a recunoscut, intr-adevăr, o distincţie între ştiinţe, care 
depindeau în întregime de activitatea cognitivă a minţii, şi arte (cum ar fi cântatul la 
harpă), care depind de exerciţiul şi dispoziţia corpului. Putem spune, poate, că a ad¬ 
mis o distincţie între ştiinţă şi îndemânare, între a şti că şi a şti cum. Dar există doar 
un tip de ştiinţă; iar ea nu ajunge să fie diferenţiată în tipuri diverse prin intermediul 
diferenţelor de tematică. Descartes a întors astfel spatele ideii aristoteliciene şi scolas¬ 
tice a diferitelor tipuri de ştiinţe, cu diferitele lor metode de procedură, substitUind-o 
cu ideea unei singure ştiinţe universale şi a unei singure metode universale. Fără 
îndoială că el a fost încurajat să facă aceasta de succesul în dovedirea faptului că 
propoziţiile geometrice pot fi demonstrate prin mijloace aritmetice. Aristotel, care a 
afirmat că geometria şi aritmetica constituie ştiinţe distincte, a negat că propoziţiile 
geomettice pot fi demonstrate aritmetic.' 

Obiectivul ideal al lui Descartes a fost construirea acestei filosofii ştiinţifice cu¬ 
prinzătoare. în metafizică - rădăcina copacului, conform analogiei sale - porneşte de 
la existenţa înţeleasă intuitiv a eului finit şi continuă prin a stabili criteriul adevărului, 
existenţa lui Dumnezeu şi existenţa lumii materiale. Fizica, trunchiul copacului, de¬ 
pinde de metafizică, cel puţin în sensul în care fizica nu poate fi considerată ca fiind o 
parte organică a ştiinţei până când nu se va fi demonstrat că principiile fundamentale 
ale fizicii decurg din principii metafizice. Iar ştiinţele practice, ramurile copacului, 


Analitica secundă, I, 7 - Organon, 75 b. 

vor fî cu adevărat ştiinţe atunci când dependenţa lor organică de fizică sau de filosofia 
naturală va fi fost clarificată. Descartes nu a pretins, intr-adevăr, că şi-a realizat în 
întregime acest obiectiv; dar el credea că a făcut primii paşi şi că a indicat calea spre 
îndeplinirea completă a scopului său. 

Ceea ce s-a spus până în prezent s-ar putea să fi dat impresia că Descartes a fost 
preocupat doar de aranjarea şi demonstrarea sistematică a adevărurilor care fuseseră 
deja enunţate, Dar aceasta ar fi o impresie eronată. Pentru că el a crezut, de aseme¬ 
nea, că utilizarea metodei potrivite i-ar permite filosofului să descopere adevăruri 
necunoscute până în prezent. El nu a spus că logica scolastică este lipsită de valoare, 
dar, din punctul său de vedere, ea „nu foloseşte atât la cunoaşterea celor ce nu le ştim, 
cât la explicarea celor deja ştiute"'. Utilizarea ei este în primul rând didactică. Propria 
logică a lui Descartes nu este, după cum spune el, ca aceea a şcolilor, „o dialectică ce 
arată mijloacele prin care îl facem pe un altul să înţeleagă lucrurile pe care le ştie, sau 
să spună, fără a judeca, o mulţime de cuvinte referitoare la cele ce nu le ştie"; ea este 
mai degrabă „logica ce îl învaţă să-şi îndrume raţiunea pentru a descoperi adevăruri 
ce nu se cunosc" 2 . 

în secţiunea următoare se va mai spune ceva în plus despre pretenţia potrivit 
căreia noua „logică" ne permite să descoperim adevăruri necunoscute până în pre¬ 
zent. Dar putem nota aici problefria căreia îi dă naştere această pretenţie. Să presu¬ 
punem că metoda matematică înseamnă deducerea din principii autoevidente a Unor 
propoziţii care sunt implicate logic de către aceste principii. Acum, dacă dorim să 
pretindem că putem deduce adevăruri factuale despre lume în acest mod, va trebui 
să asimilăm relaţia cauzală relaţiei de implicaţie logică. Putem susţine atunci Că ade¬ 
vărurile fizicii, spre exemplu, pot fi deduse a priori. Dar, dacă asimilăm cauzalitatea 
implicaţiei logice, vom fi conduşi, până la urmă, la adoptarea unui sistem monist, 
cum ar fi acela al lui Spinoza, în care lucrurile finite sunt, ca să zicem aşa, consecinţe 
logice ale unui principiu ontologic fundamental. Metafizica şi logica se vor contopi 
una cu cealaltă. Iar dacă pretindem că adevărurile fizicii pot fi deduse a priori, experi¬ 
mentul nu va juca un rol integrant în dezvoltarea fizicii. Cu alte cuvinte, concluziile 
adevărate ale fizicianului nu vor depinde de verificarea experimentală. Rolul jucat de 
către experiment va fi, cel mult, un mijloc de a le arăta oamenilor că concluziile la care 
se ajunge prin deducţie a priori, independent de orice experiment, sunt în realitate 
adevărate. Dar, după cum se va vedea mai târziu, Descartes nu a pornit în metafizică 


' EM, 2. [Expunere..., p. 26.) 

cu principiul ontologic, care este anterior în ordinea fiinţei. El nu a pornit, aşa cum a 
făcut Spinoza, cu Dumnezeu, ci cu eul finit. Nici metoda sa, aşa cum este exemplifi¬ 
cată în Meditaţii, nu are vreo asemănare foarte apropiată cu aceea a matematicianului. 
In ce priveşte fizica, Descartes nu a negat, de fapt, rolul experimentului. Problema 
cu care se confrunta Descartes era aşadar aceea de a reconcilia procedura sa efectivă 
cu imaginea sa ideală a unei ştiinţe universale şi a unei metode cvasi-matematice 
universale. Dar el nu a dat niciodată vreo soluţie satisfăcătoare pentru această pro¬ 
blemă. Nici nu pare, într-adevăr, că ar fi văzut clar discrepanţele dintre idealul său de 
a asimila toate ştiinţele matematicii şi procedurile lui efective. Acesta este, desigur, 
un motiv pentru care afirmaţia potrivit căreia spinozismul este o dezvoltare logică a 
cartezianismului are o plauzibilitate considerabilă. în acelaşi timp, filosofia lui Des¬ 
cartes constă în ceea ce într-adevăr a făcut el atunci când a filosofat mai degrabă decât 
în ceea ce ar fi putut el să facă sau, poate, ar fi trebuit să facă dacă şi-ar fi dezvoltat 
complet aspectul pan-matematic al idealului său. Şi, dacă admitem acest lucru, tre¬ 
buie să adăugăm că el ar fi trebuit să îşi revizuiască idealul de ştiinţă şi de metodă 
ştiinţifică în lumina procedurilor pe care el le considera ca fiind potrivite atunci când 
sunt abordate probleme filosofice concrete. 

3. Ce este metoda carteziană? Descartes spune: „înţeleg deci prin metodă ace¬ 
le reguli simple şi sigure, a căror respectare conştiincioasă să facă întotdeauna şi 
pe oricine să deosebească adevărul de greşeală şi să-l ajute astfel să atingă - fără o 
cheltuială zadarnică a puterilor minţii, ci treptat şi printr-o neîncetată îmbogăţire a 
cunoştinţelor - ştiinţa adevărată a tuturor lucrurilor pe care va fi fost el în stare să le 
cunoască." 1 Ni se spune, aşadar, că metoda constă într-un set de reguli. Dar Descartes 
nu vrea să sugereze că există o tehnică ce poate fi aplicată în aşa fel încât capacităţile 
naturale ale minţii umane să fie irelevante. Dimpotrivă, regulile sunt reguli de folosi¬ 
re corectă a capacităţilor şi operaţiunilor naturale ale minţii. Iar Descartes subliniază 
că, dacă mintea nu ar fi deja capabilă să îşi folosească operaţiunile fundamentale, ea 
ar fi incapabilă să înţeleagă chiar şi cele mai simple prescripţii sau reguli ale materi¬ 
ei. 2 Dacă este lăsată pe cont propriu, mintea este infailibilă. Cu alte cuvinte, dacă îşi 
utilizează lumina şi capacităţile ei naturale, fără influenţa disturbatoare a altor factori, 
în privinţa chestiunilor care nu îi depăşesc capacitatea de înţelegere ea nu va greşi. 
Dacă lucrurile nu ar sta astfel, nicio tehnică nu ar putea suplini propria deficienţă ra¬ 
dicală a minţii. Dar se poate ca noi să ne îngăduim să fim deviaţi de la adevărata cale 


1 RM, 4. [Reguli de îndrumare a minţii, p. 147.] 

a reflecţiei raţionale de către factori cum ar fi prejudecata, pasiunea, influenţa edu¬ 
caţiei, nerăbdarea şi dorinţa prea nesăbuită de a ajunge la rezultate; şi atunci mintea 
este orbită şi nu îşi foloseşte operaţiunile naturale în mod corect. Aşadar, un set de 
reguli este de mare utilitate, chiar dacă aceste reguli presupun existenţa capacităţilor 
şi operaţiunilor naturale ale minţii. 

Care sunt aceste operaţiuni fundamentale ale minţii? Ele sunt două, şi anume 
intuiţia şi deducţia; „mijloacele cu ajutorul cărora intelectul nostru poate ajunge, fără 
teama de a se înşela, la cunoaşterea lucrurilor" 1 . Cea dintâi este descrisă ca fiind „nu 
acea impresie nesigură pe care o dau simţurile, nici judecata înşelătoare pe care o 
alcătuieşte, nu întotdeauna în chip fericit, imaginaţia, ci aflarea, de către inteligenţa 
pură şi adevărată în sine, a unui concept intr-atât de simplu şi de definit, încât să nu 
mai rămână cu desăvârşire nicio îndoială asupra lucrului pe care -1 înţelegem. Cu alte 
cuvinte, numesc astfel conceptul acela neîndoielnic al inteligenţei pure şi adevărate în 
sine, născut numai prin lumina minţii." 2 Prin intuiţie, aşadar, se înţelege o activitate 
pur intelectuală, un văz sau o vedere intelectuală care este atât de clară şi distinctă 
încât nu lasă loc pentru îndoială. Deducţia este descrisă ca fiind „orice operaţiune 
de a conchide, în mod necesar, din cunoştinţe sigure date anterior" 3 . Este adevărat că 
intuiţia este necesară chiar şi în raţionamentul deductiv. Pentru că trebuie să vedem 
adevărul fiecărei propoziţii în mod clar şi distinct înainte de a trece la pasul următor. 
In acelaşi timp, deducţia poate fi distinsă de intuiţie prin faptul că celei dintâi, dar nu 
şi celei din urmă, îi aparţine „o desfăşurare sau o succesiune oarecare" 4 . 

Descartes face ce poate pentru a reduce deducţia la intuiţie. De pildă, în cazul 
propoziţiilor care sunt deduse în mod nemijlocit din principii prime, putem spune 
că adevărul lor este cunoscut când prin intuiţie, când prin deducţie, în funcţie de 
punctul de vedere pe care îl adoptăm. „Principiile prime înseşi nu pot fi cunoscute 
decât prin intuiţie, iar concluziile îndepărtate, dimpotrivă, doar prin deducţie." 5 în 
procesele lungi de raţionare deductivă certitudinea deducţiei depinde, într-o oarecare 
măsură, de validitatea memoriei; iar aceasta introduce un alt factor. Astfel, Descar¬ 
tes sugerează că, examinând în mod frecvent procesul, putem reduce rolul jucat de 
către memorie până când aproximăm - intuitiv, cel puţin - adevărul concluziilor 
îndepărtate implicate într-un mod atât de evident de către principiile prime. La fel, 


1 RM, 3. [Reguli..., p. 144.] 

2 Ibid. 

3 Ibid. [Reguli..., p. 145.] 

4 Ibid. 

5 Ibid. 

deşi Descartes subordonează deducţia intuiţiei în acest mod, el continuă să vorbească 
despre ele ca despre două operaţiuni mentale. 

Se spune despre intuiţie şi deducţie că „aceste două căi sunt cele mai sigure de 
urmat în ce priveşte ştiinţa" 1 ; Dar, cu toate că sunt căile de a ajunge la cunoaşterea 
certă, ele nu constituie metoda despre care vorbeşte Descartes în definiţia citată la în¬ 
ceputul acestei secţiuni. Pentru că intuiţia şi deducţia nu sunt reguli. Metoda constă, 
mai degrabă, în reguli de a folosi corect aceste două operaţiuni mentale. Şi se spune că 
ea constă, mai presus de toate, în ordine. Cu alte cuvinte, trebuie să observăm regulile 
gândirii ordonate. Acestea sunt date în Reguli de îndrumare a minţii şi în Expunere 
despre metodă. în aceasta din urmă, prima dintre cele patru prescripţii enumerate este 
„să nu admit vreodată ceva ca adevărat, decât dacă am cunoscut în mod cert şi evident 
că este adevărat; adică, să mă feresc cu cea mai mare grijă de otice grabă şi anticipare 
în procesul judecării; să nu cuprind mai larg cu mintea într-o concluzie decât ceea ce 
i se arată atât de clar şi distinct raţiunii mele, încât să nu poată fi redus în niciun fel 
sub semnul îndoielii" 2 . Respectarea acestei prescripţii implică utilizarea îndoielii me¬ 
todice. Adică, trebuie să punem în mod sistematic la îndoială toate opiniile pe care le 
posedăm deja, pentru a putea descoperi ceea ce este indubitabil şi ceea ce poate servi, 
aşadar, ca fundaţie pentru edificiul ştiinţei. Dat fiind că mă voi întoarce la acest su¬ 
biect în cea de-a cincea secţiune a acestui capitol, nu spun mai multe despre el aici. 

în cea de-a cincea dintre Regulile de îndrumare a minţii Descartes oferă un rezumat 
al metodei sale. „întreaga metodă constă în rânduirea şi aşezarea chibzuită a acelor 
lucruri asupra cărora trebuie îndreptată, spre a afla un adevăr oarecare, acţiunea tnin- 
ţii noastre. Să îndeplinim aceasta întocmai reducând treptat propoziţiile învăluite şi 
obscure la altele mai simple şi tinzând apoi, de la situaţia celor deosebit de simple, 
prin aceleaşi trepte, către cunoaşterea tuturor celorlalte." 3 Semnificaţia acestei reguli 
nu este imediat evidentă. Dar ordinea descrisă astfel are două aspecte; iar acestea 
trebuie explicate, acum, pe scurt. 

Prima parte a metodei este aceea că noi ar trebui să reducem treptat propozi¬ 
ţiile învăluite şi obscure la acelea care sunt mai simple. Iar despre această dispoziţie 
categorică se spune, în general, că ar corespunde celei de-a doua prescripţii a Expu¬ 
nerii despre metodă. „A doua [prescripţie] era ca dificultăţile pe care aveam de gând 
să le cercetez, să le împart în atâtea fragmente Câte era avantajos spre a le rezolva 


' Ibid. [Reguli..., p. 146.] 

2 EM, 2. [Expunere..., p. 27.] 

3 RM, 5. [Reguli..., p. 154.] 

mai corespunzător.Aceasta este metoda pe care Descartes o numeşte mai târziu 
metoda de analiză, sau de decizie. Este greu de spus dacă el a utilizat întotdeauna 
termenul „analiză" cu exact acelaşi sens dar, aşa cum este descris aici, el constă în 
descompunerea, ca să zicem aşa, a multiplelor date ale cunoaşterii în elementul sau 
elementele cele mai simple ale lor. Descartes a fost cu certitudine influenţat de ma¬ 
tematică în concepţia sa despre metodă. Dar el considera că geometria euclidiană, 
spre exemplu, are un neajuns serios, şi anume acela că axiomele şi principiile prime 
nu sunt „justificate". Cu alte cuvinte, geometrul nu arată cum se ajunge la principiile 
sale prime. Oricum, metoda de analiză sau de decizie „justifică" principiile prime ale 
unei ştiinţe, clarificând, într-o manieră Sistematică, cum se ajunge la ele şi de ce sunt 
ele afirmate. în acest sens, analiza este o logică a descoperirii. Iar Descartes a fost 
convins că el a urmat calea de analiză în Meditaţiile sale, descompunând multiplele 
date ale cunoaşterii în propoziţia existenţială primară - Cogito, ergo sum - şi arătând 
cum sunt descoperite adevărurile fundamentale ale metafizicii în ordinea lor adecva¬ 
tă. în răspunsurile la cel de-al doilea şir de întâmpinări, el remarcă faptul că „analiza 
înfăţişează adevărata cale prin care un lucru a fost găsit în chip metodic şi face să se 
arate cum atârnă efectele de cauze. Pe această cale cititorul îşi însuşeşte, oarecum, o 
descoperire. [...] în ce -1 priveşte pe el, autorul a folosit în Meditaţii metoda analitică, 
întrucât ea i se pare mai adevărată şi mai potrivită de predat" 1 2 3 . 

Cea de-a doua parte a metodei, rezumată în cea de-a cincea regulă, ne spune că 
ar trebui să începem cu înţelegerea intuitivă a celor mai simple propoziţii şi să încer¬ 
căm, parcurgând drumul în sens invers prin aceiaşi paşi, să urcăm spre cunoaşterea 
tuturor celorlalte. Aceasta este ceea ce Descartes va numi mai târziu sinteză, sau me¬ 
toda de compunere. în cadrul sintezei pornim de la principii prime percepute intuitiv 
sau de la majoritatea propoziţiilor simple (la care se ajunge la urmă în analiză) şi 
continuăm să deducem într-o manieră ordonată, asigurându-ne că niciun pas nu este 
omis şi că fiecare propoziţie care urmează rezultă cu adevărat din cea precedentă. 
Aceasta este metoda folosită de către geometrii euclidieni. Potrivit lui Descartes, în 
timp ce analiza este metoda descoperirii, sinteza este metoda cea mai potrivită pentru 
a demonstra ceea ce este deja cunoscut; şi este metoda folosită în Principiile filosofici. 

în răspunsurile sale la cel de-al doilea şir de întâmpinări Descartes spune: „Două 
lucruri sunt de deosebit la ei: ordinea şi felul de a dovedi. Ordinea nu înseamnă decât 
că lucrurile înfăţişate în primul rând nu trebuie cunoscute cu ajutorul celor de pe 


1 EM, 2. [Expunere..,, p. 27.] 

2 RÎ, 2. [Două tratate Jilosojice, Răspunsuri la al doilea şir de întâmpinări, Humanitas, Bucu¬ 

reşti, 1992, pp.322, 323.] 



urmă, iar acestea sunt de orânduit astfel încât să fie deosebite doar de către lucrurile 
ce le preced; şi o asemenea ordine a fost urmată în Meditaţii El continuă apoi prin 
a diviza metoda de dovedire în analiză şi sinteză şi prin a spune, după cum s-a citat 
deja, că în Meditaţii a utilizat doar analiza. 

Potrivit lui Descartes, analiza ne face capabili să ajungem la intuiţia „naturilor 
simple". întrebarea care se ridică este ce a înţeles el prin acest termen. Poate că cel 
mai bun mod de a arăta ce a înţeles este acela de a folosi unul dintre propriile lui 
exemple. Un corp are întindere şi figură. Şi nu se poate spune că ar fi literalmente 
compus din natură corporală, întindere şi figură, „întrucât părţile acestea n-au existat 
niciodată deosebite una de alta în realitate. Cu privire la intelectul nostru, îl numim 
un compus al celor trei elemente." 2 Putem analiza corpul prin aceste naturi; dar nu 
putem, de pildă, să analizăm figura prin elemente suplimentare. Naturile simple 
sunt, astfel, elementele fundamentale la care ajunge procesul de analiză şi care sunt 
cunoscute prin idei clare şi distincte. 

Se spune că figura, întinderea, mişcarea şi aşa mai departe formează un grup 
de naturi simple materiale, în sensul că ele se găsesc numai în corpuri. Dar există, 
de asemenea, un grup de naturi simple „intelectuale" sau spirituale, aşa cum sunt 
voinţa, gândirea şi îndoiala. în plus, există un grup de naturi simple care le sunt co¬ 
mune lucrurilor spirituale şi materiale, aşa cum sunt existenţa, unitatea şi durata. Iar 
Descartes include în acest grup ceea ce numim „noţiuni comune", care leagă laolaltă 
alte naturi simple şi de care depinde validitatea inferenţei sau a deducţiei. Unul dintre 
exemplele pe care le dă este acela că lucrurile care sunt identice cu un al treilea lucru 
sunt identice şi unul cu celălalt. 

Acele „naturi simple" sunt elementele fundamentale la care ajunge analiza, atâta 
timp cât se menţine în sfera ideilor clare şi distincte (s-ar putea merge mai departe, dar 
numai cu preţul de a cădea în confuzie mentală). Iar ele sunt materialele fundamen¬ 
tale, sau punctele de plecare ale inferenţei deductive. Faptul că Descartes vorbeşte şi 
despre „propoziţii simple" nu este surprinzător atunci când se ia în considerare faptul 
că deducţia este deducere de propoziţii din propoziţii. Dar nu este imediat evident 
cum poate Descartes să se creadă îndreptăţit să vorbească despre naturile simple ca 
fiind propoziţii. Nici nu se poate pretinde că Descartes a continuat să explice înţelesul 
vorbelor sale într-o manieră clară şi lipsită de ambiguitate. Pentru că dacă ar fi făcut 
aşa, este de presupus că nu ar fi trebuit să fim confruntaţi cu interpretările divergente 

pe care le găsim în comentarii. Poate că am putea să explicăm chestiunea în termenii 
distincţiei dintre actul intuiţiei şi actul judecăţii. Noi intuim natura simplă, dar îi afir¬ 
măm simplitatea şi caracterul ei distinctiv faţă de cel al altor naturi simple în cadrul 
propoziţiei. însă cu greu s-ar putea spune că Descartes sugerează că naturile simple 
sunt lipsite de relaţii. După cum am văzut, el menţionează figura ca un exemplu de 
natură simplă; dar, discutând regula a douăsprezecea, el spune că figura este unită cu 
întinderea (o altă natură simplă), pentru că nu putem concepe figura fără întindere. 
Nici simplitatea actului intuiţiei nu înseamnă în mod necesar că obiectul intuiţiei 
nu cuprinde două elemente care sunt legate în mod necesar, cu condiţia, desigur, 
ca înţelegerea legăturii să fie imediată. Pentru că dacă nu ar fi imediată, adică dacă 
ar fi mişcare sau succesiune, ar trebui să avem un caz de deducţie. Oricum, poate că 
modul natural de a-1 înţelege pe Descartes este acesta. Noi intuim, înainte de toate, 
propoziţii. Atunci când, în explicarea celei de-a treia reguli, el dă exemple de intuiţii, 
menţionează, de fapt, doar propoziţii. „Fiecare dintre noi poate prinde cu mintea că 
există, că gândeşte, că triunghiul e limitat doar de trei laturi, iar o sferă doar de o su¬ 
prafaţă, şi alte lucruri de acelaşi soi." 1 Din astfel de propoziţii sunt eliberate naturile 
simple, ca existenţa, printr-un fel de abstracţie. Dar atunci când formulăm o judecată 
despre simplitatea lor, această judecată ia forma unei propoziţii. Şi rămân legăturile 
necesare de „îmbinare" sau de discriminare între naturile simple, care sunt ele însele 
afirmate prin propoziţii. 

Unii comentatori au susţinut că naturile simple rămân în ordinea ideală. Fie că 
preferăm să le numim concepte sau esenţe, ele sunt abstrase din ordinea existenţială 
şi devin asemenea obiectelor matematice, aşa cum sunt liniile perfecte şi cercurile 
geometrului. Aşadar, nu putem deduce din ele concluzii existenţiale mai mult decât 
putem concluziona, pornind de la o propoziţie matematică despre triunghi, că există 
triunghiuri reale. Totuşi, în Meditaţii Descartes declară o propoziţie existenţială - 
Cogito, erga sum - ca fiind principiul fundamental şi continuă, pe această bază, să 
dovedească existenţa lui Dumnezeu. Trebuie să spunem deci că el îi întoarce spatele 
propriei metode. 

Poate că e discutabil dacă Descartes, pentru a fi consecvent, ar fi trebuit să se deta¬ 
şeze de ordinea existenţială. Dar, în mod evident, el nu a dorit să producă o metafizică 
fără nicio referinţă existenţială sau una a cărei referinţă existenţială să fie nesigură. 
Şi a spune că introducerea de către el a propoziţiilor existenţiale nu corespunde cu 
metoda lui matematică înseamnă a exagera rolul matematicii în ideea carteziană de 

metodă. Convingerea lui Descartes a fost că în matematică putem vedea cel mai clar 
exemplu disponibil al utilizării ordonate a intuiţiei şi deducţiei; dar aceasta nu în¬ 
seamnă că el intenţiona să asimileze metafizica matematicii, în sensul de a o limita 
pe cea dintâi la ordinea ideală. Şi, după cum am văzut, în Regulile de îndrumare a min¬ 
ţii el dă ca exemplu de ceea ce înţelege prin intuiţie cunoaşterea intuitivă pe care omul 
o are despre faptul că există. 1 în Meditaţii el propune ca probleme de analizat existenţa 
lui Dumnezeu şi nemurirea sufletului. Punând la îndoială tot ceea ce poate fi pus la 
îndoială, ajunge la propoziţia „simplă" şi indubitabilă Cagito, ergo sum. El trece, apoi, 
la analiza naturii eului, a cărui existenţă este afirmată, după care, ca un fel de pre¬ 
lungire a intuiţiei originale, trece la stabilirea existenţei lui Dumnezeu. Dar încă din 
Reguli oferise ca exemplu de propoziţie necesară pe care mulţi oameni o consideră în 
mod eronat a fi contingenţă „Eu sunt, cleci Dumnezeu există" 2 . Iar linia generală de 
argumentare a Meditaţiilor este prezentată în cea de-a patra parte a Expunerii despre 
metodă. Aşadar, chiar dacă este discutabil dacă toate trăsăturile ideii globale de meto¬ 
dă a lui Descartes se potrivesc bine împreună şi chiar dacă multe lucruri în privinţa 
acesteia sunt obscure sau ambigue, se pare că metoda folosită efectiv în Meditaţii nu 
este străină de ideea globală. 

Merită să adăugăm faptul că, într-o scrisoare către Clerselier, Descartes sublinia¬ 
ză că termenul „principiu" poate fi înţeles în diferite sensuri. El poate semnifica un 
principiu abstract, cum ar fi enunţul că este imposibil pentru acelaşi lucru să fie şi să 
nu fie în acelaşi timp. Iar dintr-un principiu ca acesta nu putem să deducem existenţa 
niciunui lucru. Sau poate fi utilizat pentru a semnifica, de pildă, propoziţia care afir¬ 
mă existenţa cuiva. Iar din acest principiu putem deduce existenţa lui Dumnezeu şi 
a creaturilor, altele decât acel cineva. „S-ar putea să nu existe un singur principiu la 
care să poată fi reduse toate lucrurile, iar maniera în care sunt reduse alte propoziţii 
la aceasta, potrivit căreia este imposibil pentru acelaşi lucru să existe şi să nu existe 
în acelaşi timp, este superfluă şi lipsită de utilitate. Pe de altă parte, este de mare uti¬ 
litate dacă cineva începe prin a se asigura de existenţa lui Dumnezeu şi apoi de aceea 
a tuturor creaturilor, prin luarea în considerare a propriei sale existenţe." Nu este o 
chestiune de a deduce propoziţii existenţiale din propoziţii logice sau matematice 
abstracte. 

O altă problemă care merită atenţie este aceea că, în Meditaţii, acolo unde el ur¬ 
mează ceea ce numeşte metoda analitică de a dovedi, Descartes este preocupat de ordo 

cognoscendi, ordinea descoperirii, nu de ordo essendi, ordinea fiinţei. In ultima ordine 
menţionată Dumnezeu este anterior - adică anterior din punct de vedere ontologic. 
Dar în ordinea descoperirii propria existenţă a celui care descoperă este anterioară. 
Eu ştiu în mod intuitiv că exist şi, prin inspectarea sau analiza materialului intuitiv 
exprimat în propoziţia Cogito ergo sum, pot descoperi în primul rând faptul că Dum¬ 
nezeu există şi, după aceea, faptul că lucrurile materiale există corespunzător ideilor 
mele clare şi distincte despre ele. 

Atunci când ne întoarcem către fizică, îl găsim pe Descartes vorbind ca şi cum 
fizica ar putea fi dedusă din metafizică. Dar trebuie să facem o distincţie între cunoaş¬ 
terea noastră despre legile care ar guverna orice lume materială pe care Dumnezeu ar 
putea alege să o creeze şi cunoaşterea noastră despre existenţa lucrurilor materiale pe 
care Dumnezeu le-a creat. Putem ajunge prin analiză la naturi simple, aşa cum sunt 
întinderea şi mişcarea. Iar din acestea pot fi deduse legile generale care guvernează 
orice lume materială; cu alte cuvinte, pot fi deduse legile cele mai generale ale fizicii 
sau ale filosofiei naturale. în acest sens, fizica depinde de metafizică. în Expunere 
despre metodă Descartes rezumă conţinutul lucrării Trăite du monde şi remarcă: „Am 
arătat care sunt legile naturii şi fără a-mi asuma vreun alt principiu prin care să-mi 
consolidez raţionamentele, decât infinita perfecţiune a lui Dumnezeu, m-am străduit 
să le demonstrez toate acelea în legătură cu care s-ar putea naşte vreo îndoială şi să 
dovedesc că ele sunt de o asemenea natură încât şi dacă Dumnezeu ar fi creat mai 
multe lumi n-ar putea exista totuşi vreuna în care să nu fie respectate cu rigoare." 1 Dar 
faptul că există intr-adevăr o lume în care aceste legi sunt exemplificate este cunoscut 
cu certitudine, după cum se va vedea mai târziu, doar pentru că veridicitatea divină 
garantează obiectivitatea ideilor noastre clare şi distincte despre lucrurile materiale. 

Această interpretare deductivă a fizicii dă naştere întrebării dacă experimentul 
joacă sau nu vreun rol în cadrul metodei carteziene. Iar această întrebare este pusă 
tot mai acut, din cauza afirmaţiei lui Descartes conform căreia logica sa ne permite 
să descoperim adevăruri necunoscute până în prezent. întrebarea priveşte teoria, nu 
practica sa. Căci este un fapt cert acela că el a efectuat, într-adevăr, muncă experimen¬ 
tală. 2 Suntem confruntaţi cu două grupuri de texte. Pe de o parte, vorbeşte dispreţuitor 
despre filosofii care „nesocotind experienţele, îşi închipuie că pot scoate adevărul din 
propriul lor creier, precum o scoate Jupiter pe Minerva"’ şi îi scrie prinţesei Elisabeth 


' EM, 5. [ Expunere .... p. 54.) 

că el nu ar îndrăzni să îşi asume sarcina de a explica dezvoltarea sistemului uman, 
„având prea puţine dintre dovezile experimentale necesare" 1 . Pe de altă parte, îl găsim 
scriindu-i lui Mersenne în 1638 că „fizica mea nu este nimic altceva decât geometrie", 
iar în 1640 că el s-ar considera în întregime ignorant în ce priveşte fizica dacă ar fi 
„capabil să explice doar cum ar putea fi lucrurile şi ar fi incapabil să demonstreze 
faptul că ele nu ar putea fi altfel", din moment ce redusese fizica la legile matemati¬ 
cii. Aceasta nu -1 împiedică, totuşi, să îi scrie lui Mersenne în 1638 şi faptul că a cere 
demonstraţii geometrice ale unor probleme care depind de fizică înseamnă a cere 
imposibilul. Este, intr-adevăr, clar că Descartes atribuia un oarecare rol experienţei şi 
experimentului. Dar nu este atât de clar care era acel rol. 

în primul rând, Descartes nu credea că putem deduce a priori existenţa lucrurilor 
fizice particulare. Faptul că există un lucru cum este magnetul, spre exemplu, este 
cunoscut prin experienţă. Dar pentru a stabili adevărata natură a magnetului este 
necesar să fie aplicată metoda carteziană. întâi de toate, desigur, filosoful trebuie să 
„colecteze" observaţiile pe care i le furnizează experienţa senzorială. Pentru că acestea 
sunt datele empirice pe care el urmează să le investigheze, iar ele sunt presupuse de 
către metodă. Apoi, el va încerca să „deducă [prin analiză, cu alte cuvinte] ce amestec 
de naturi simple este trebuincios pentru a produce efectele pe care le-a întâlnit în 
magnet; iar lucrul acesta odată găsit, el poate cuteza să spună că a perceput natura 
adevărată a magnetului, pe cât poate fi ea găsită de către om şi din datele experienţei" 2 . 
Filosoful poate, apoi, să inverseze procesul, pornind de la naturile simple şi deducând 
efectele. Acestea ar trebui, desigur, să fie concordante cu efectele care sunt observate 
în realitate. Iar experienţa sau experimentul ne poate spune dacă sunt concordante. 

în al doilea rând, Descartes face o distincţie între efectele primare şi mai generale 
şi efectele mai particulare, care pot fi deduse din principii sau „cauze prime". El crede 
că cele dintâi pot fi deduse fără mare dificultate. Dar există o infinitate de efecte par¬ 
ticulare care ar putea fi deduse din aceleaşi principii prime. Cum să facem distincţie, 
deci, între efectele care au loc în realitate şi acelea care ar putea rezulta, dar nu rezultă, 
pentru că Dumnezeu a vrut altfel ? Putem face asta doar prin observaţie empirică şi 
experiment. „Mai apoi, când am vrut să cobor la acelea [efectele] care erau mai parti¬ 
culare, mi-au apărut în faţă atât de multe diversităţi încât am crezut că e nevoie de un 
spirit mai mult decât uman pentru a distinge printre formele sau speciile corpurilor 
ce sunt pe pământ, de infinitatea celor ce ar putea exista, dacă lui Dumnezeu i-ar fi 

plăcut să le aşeze aici laolaltă; de asemenea, că ele pot fi raportate la folosinţa noastră 
doar dacă prin efecte am merge în calea cauzelor şi ne-am folosi de multe experimente 
particulare." 1 Descartes pare să vorbească aici despre diferitele tipuri de lucmri care ar 
fi putut fi create, date fiind principiile fundamentale sau naturile simple. Dar el spune, 
de asemenea: „Nu observ niciun efect particular, în mod deosebit, despre care să nu 
ştiu dinainte că poate fi dedus din acelea în variate moduri." 2 Şi concluzionează: „De 
aici nu pot deduce altceva decât să caut din nou alte experienţe care să fie astfel încât 
rezultatul lor viitor să nu fie acelaşi, dacă s-ar arăta când într-un mod, când în altul." 3 

„Panmatematismul" lui Descartes nu este, astfel, absolut - el nu refuză să permi¬ 
tă orice rol pentru experienţă şi experiment în fizică. în acelaşi timp, este demn de 
atenţie faptul că rolul pe care el îl atribuie experimentului de verificare este acela de a 
suplini limitările minţii omeneşti. Cu alte cuvinte, deşi el atribuie de fapt experimen¬ 
tului un rol în dezvoltarea cunoaşterii noastre ştiinţifice despre lume şi cu toate că 
recunoaşte că, de fapt, noi nu putem descoperi noi adevăruri particulare în fizică fără 
ajutorul experienţei senzoriale, idealul său rămâne acela al deducţiei pure. El poate 
vorbi dispreţuitor despre filosofii naturii care desconsideră orice apel la experienţă, 
pentru că recunoaşte că nu ne putem dispensa de ea. Dar el este departe de a fi un 
empirist. Idealul de a asimila fizica matematicii rămâne mereu în faţa ochilor săi; iar 
atitudinea lui generală este foarte îndepărtată de aceea a lui Francis Bacon. Poate fi 
oarecum greşit să vorbim despre „pan-matematismul" lui Descartes, dar utilizarea 
termenului atrage totuşi atenţia asupra liniei generale a gândirii sale şi ne ajută să 
diferenţiem concepţia sa despre filosofia naturală de cea a lui Bacon. 

Este, poate, mult prea optimist să spui că teoria lui Descartes a ideilor înnăscute 
aruncă mai multă lumină asupra naturii funcţiei pe care el o atribuie experimentului 
în metoda ştiinţifică. Pentru că teoria însăşi nu este lipsită de obscuritate. Oricum, ea 
este relevantă pentru orice discuţie despre elementul experimental în metoda cartezi¬ 
ană. Iar în secţiunea următoare îmi propun să spun ceva despre această teorie. 

4. Descartes vorbeşte despre a descoperi primele principii sau primele cauze a 
tot ceea ce este sau poate fi în lume, fără „a le deduce de altundeva decât din anumiţi 
germeni ai adevărului aşezaţi în mod natural în spiritul nostru" 4 . Pe de altă parte, el 
spune: „Vom părăsi fără greutate toate prejudecăţile ce nu sunt întemeiate decât pe 
simţuri şi nu ne vom sluji decât de intelect, căci numai în el se găsesc în mod firesc 


1 EM, 6. [ Expunere.... p. 75.] 

2 Ibid. 

3 Ibid. 

4 Ibid. 

primele noţiuni sau idei ca seminţe ale adevărurilor pe care suntem în stare să le 
cunoaştem." 1 Pasaje de acest tip sugerează în mod inevitabil că, potrivit lui Descartes, 
noi putem construi metafizica şi fizica prin deducţie logică dintr-un număr de idei în¬ 
născute, implantate în minte de către „natură" sau, după cum aflăm ulterior, de către 
Dumnezeu. Toate ideile clare şi distincte sunt înnăscute. Şi toată cunoaşterea ştiinţifi¬ 
că este cunoaştere a unor idei înnăscute sau prin intermediul unor idei înnăscute. 

Regius a obiectat că mintea nu are nevoie de idei înnăscute sau de axiome. Facul¬ 
tatea de a gândi este pe deplin suficientă pentru a îi explica procesele. La aceasta, Des¬ 
cartes a răspuns: „Eu nu am scris sau am concluzionat niciodată că mintea ar avea 
nevoie de idei înnăscute care să fie, într-un mod oarecare, diferite de facultatea ei de a 
gândi. “ 2 * Noi suntem obişnuiţi să spunem că anumite boli sunt înnăscute în anumite 
familii, nu pentru că „în acele familii copiii suferă de aceste boli în pântecul mamei 
lor, ci pentru că ei se nasc cu o anumită dispoziţie sau tendinţă de a le contracta"’. Cu 
alte cuvinte, noi avem o facultate de a gândi, iar această facultate, datorită alcătuirii 
sale înnăscute, concepe lucrurile în anumite moduri. Descartes menţionează „ideea" 
generală potrivit căreia „lucrurile care sunt egale cu acelaşi lucru sunt egale unul cu 
celălalt" şi îşi provoacă oponentul să demonstreze cum poate fi derivată această idee 
din mişcări corporale, atunci când cele din unnă sunt particulare, iar cea dintâi este 
universală- 4 în altă parte el menţionează alte idei comune sau „adevăruri eterne" (spre 
exemplu, ex nihilo nihil fit) care îşi au locul în gândire. 5 

Enunţuri de acest tip tind să sugereze că, pentru Descartes, ideile înnăscute sunt 
forme a priori de gândire, care nu sunt cu adevărat distincte de facultatea de a gândi. 
Axiome cum ar fi acelea menţionate mai sus nu sunt prezente în minte, ca obiecte ale 
gândirii, de la început; dar ele sunt virtual prezente, în sensul că, datorită alcătuirii 
sale înnăscute, mintea gândeşte în aceste moduri. Teoria lui Descartes ar constitui 
astf el, într-o oarecare măsură, o anticipare a teoriei kantiene despre a priori, cu deo¬ 
sebirea importantă că Descartes nu spune şi, fireşte, nu crede că formele a priori de 
gândire sunt aplicabile doar în domeniul experienţei senzoriale. 

Totuşi, este clar că Descartes nu restricţionează ideile înnăscute la forme ale gân¬ 
dirii sau la tipare ale concepţiei. Pentru că el vorbeşte despre toate ideile clare şi dis¬ 
tincte ca fiind înnăscute. Despre ideea de Dumnezeu, spre exemplu, se spune că 


1 PF, 2, 3. [Principiile ..., p. 122.] 

2 Note împotriva unui program, 12. 

’ lbid. 

4 lbid. 

PF, i, 49. [ Principiile.... p. 102.] 

este înnăscută. Astfel de idei nu sunt, fireşte, înnăscute în sensul că sunt prezente în 
mintea copilului ca idei pe deplin dezvoltate. Dar mintea le produce din propriile ei 
potenţialităţi, cu ocazia unei experienţe de un tip sau altul. Ea nu le derivă din expe¬ 
rienţa senzorială. După cum s-a remarcat deja, Descartes nu a fost un empirist, Dar 
experienţa senzorială poate furniza ocazia în care se formează aceste idei. Cele din 
urmă, ideile clare şi distincte, sunt complet diferite de ideile „întâmplătoare", acele 
idei confuze care sunt cauzate de către experienţa senzorială, precum şi de ideile 
„artificiale", construcţiile imaginaţiei. Ele sunt exemple ale actualizării de către minte 
a potenţialităţii or ei interne. Cu greu se poate pretinde, cred, că Descartes a furnizat 
o descriere clară, reală, a naturii şi genezei ideilor înnăscute. Dar este evident, cel 
puţin, că el a făcut distincţie între ideile „întâmplătoare", cele „artificiale" şi cele clare 
şi distincte şi că a considerat ideile din această a treia clasă ca fiind virtual înnăscute, 
implantate în minte de către natură sau, mai corect spus, de către Dumnezeu. 

Această teorie a ideilor înnăscute este, în mod evident, relevantă pentru concepţia 
lui Descartes nu doar despre metafizică, ci şi despre fizică, Ideile noastre clare şi 
distincte despre naturile simple sunt înnăscute. Tot aşa este şi cunoaşterea noastră 
despre principiile şi legile universale şi certe ale fizicii. Ele nu pot fi derivate din ex¬ 
perienţa senzorială, pentru că aceasta ne dă particularul, nu universalul. Care este, 
atunci, rolul experienţei ? După cum am văzut, ea furnizează ocaziile în care mintea 
recunoaşte acele idei pe care le extrage, ca să zic aşa, din propriile ei potenţialităţi. în 
plus, prin intermediul experienţei, noi conştientizăm faptul că există obiecte externe 
care corespund ideilor noastre. „î n ideile noastre nu există nimic care să nu fie în¬ 
născut în minte sau în facultatea de a gândi, exceptând doar acele circumstanţe care 
indică spre experienţă; de exemplu, faptul că noi judecăm că o idee sau alta, care este 
acum prezentă în gândirea noastră, trebuie să se refere la un anumit lucru extern nu 
pentru că aceste lucruri externe au transmis către minte ideile însele, prin interme¬ 
diul organelor de simţ, ci pentru că ele au transmis ceva care i-a dat gândirii ocazia de 
a forma aceste idei, prin intermediul unei facultăţi înnăscute, în acest moment mai 
degrabă decât în altul. 

Ce se alege, atunci, de observaţiile lui Descartes despre nevoia de experimente în 
fizică? Răspunsril a fost dat deja în ultima secţiune. Experimentul de verificare joacă 
un rol în fizică din cauza limitărilor minţii omeneşti. Un sistem deductiv rămâne 
idealul. Iar despre ipotezele empirice nu se poate spune că ne furnizează cunoaştere 
ştiinţifică reală. 


Note împotriva unui program, 13. 

5. Deja s-a făcut o aluzie la utilizarea de către Descartes a îndoielii metodice. Ca o 
măsură preliminară la căutarea certitudinii absolute, el credea că era necesar să pună 
la îndoială tot ceea ce putea fi pus la îndoială şi să trateze, în mod provizoriu, ca fiind 
fals tot ceea ce putea fi pus la îndoială. „Pentru că atunci voiam să mă ocup de cerce¬ 
tarea adevărului, am considerat că trebuie să fac de-a dreptul contrariul şi să resping 
pe faţă, ca fiind false, toate acelea în care aş putea descoperi fie şi un gând minim de 
îndoială, încât să pun la încercare dacă, după respingerea celor de acest fel, ar mai 
rămâne apoi ceva de care să nu mă pot îndoi pe bună dreptate." 1 

îndoiala recomandată şi practicată de Descartes este universală în sensul că este 
aplicată universal la tot ceea ce poate fi pus la îndoială; adică la orice propoziţie cu 
privire la al cărei adevăr este posibilă îndoiala. Ea este metodică în sensul că este 
practicată nu de dragul îndoielii, ci ca o etapă preliminară în atingerea certitudinii şi 
în deosebirea adevărului de fals, a certului de probabil, a indubitabilului de îndoiel¬ 
nic. De asemenea, este provizorie nu numai în sensul că este o etapă preliminară în 
atingerea certitudinii, ci şi în sensul că Descartes nu ţinteşte, în mod necesar, să înlo¬ 
cuiască propoziţiile în care credea anterior cu propoziţii noi. Căci se poate descoperi 
mai târziu că una sau mai multe propoziţii care anterior erau doar opinii, acceptate, 
spre exemplu, pe baza autorităţii unor scriitori sau a unor profesori din trecut, sunt 
intrinsec certe, pe temeiuri pur raţionale. îndoiala este teoretică şi în sensul că nu 
ar trebui să o utilizăm în comportament. Pentru că în comportament se întâmplă 
frecvent să fim obligaţi să urmăm opinii care sunt doar probabile. Cu alte cuvinte, 
ceea ce îşi propune Descartes să facă este să regândească filosofia de la început. Iar 
pentru a face aceasta este necesar să îşi examineze toate opiniile în mod sistematic, 
cu speranţa de a găsi un fundament cert şi sigur pe care să construiască. Dar aceasta 
este, în întregime, o problemă de reflecţie teoretică. El nu îşi propune, spre exemplu, 
să trăiască de parcă nu ar exista nicio lege morală până când ar deduce un cod al eticii 
care să satisfacă toate cerinţele metodei carteziene. 

Cât de departe poate fi extinsă îndoiala? în primul rând, eu pot pune la îndoială 
tot ceea ce am învăţat prin intermediul simţurilor. „Pe acestea însă [simţurile] le-am 
surprins ca înşelătoare uneori, şi e chibzuit să nu ne încredinţăm niciodată cu totul 
acelora care ne-au amăgit, fie şi o singură dată." 2 Se poate obiecta că, deşi eu sunt 
câteodată înşelat în privinţa naturii obiectelor senzoriale foarte îndepărtate sau foarte 
mici, există foarte multe exemple de percepţie senzorială în care ar fi extravagant să 


1 EM, 4. [Expunere..., p. 42.] 

2 M, 1. [Două tratate filosofice, Meditaţii despre filosofia primă, Humanitas, Bucureşti, 1992, 
p. 248.] 



CAPITOLUL II - DESCARTES (i) 


îmi imaginez că sunt sau pot fi subiect al înşelătoriei. Spre exemplu, cum pot fi în¬ 
şelat atunci când gândesc că acest obiect este corpul meu? La fel, este de conceput că 
„dormim şi că nu sunt adevărate lucrurile astea particulare cum că deschidem ochii, 
mişcăm capul, întindem mâinile, nici chiar, poate, că avem astfel de mâini" 1 . în fine, 
s-ar putea, pentru a utiliza titlul unei piese de Calderon, ca „viaţa să fie un vis" şi ca 
tot ceea ce ne pare a fi substanţial şi real să nu fie aşa în realitate. 

Oricum, această îndoială nu afectează propoziţiile matematicii. „Căci, fie că sunt 
treaz, fie că dorm, doi şi trei adunate împreună fac cinci, iar pătratul nu are mai 
multe laturi decât patru; şi nici nu pare a se putea întâmpla ca adevăruri atât de lim¬ 
pezi să cadă sub bănuiala de falsitate." 2 Am fost câteodată înşelat în judecăţile mele 
despre obiectele senzoriale şi deci nu este întru totul nefiresc să iau în considerare 
posibilitatea de a fi fost mereu înşelat, din moment ce ipoteza are o bază parţială în 
experienţă. Dar eu văd foarte clar că doi şi trei adunate împreună fac cinci şi nu am 
întâlnit niciodată vreun exemplu contrar. La prima vedere, aşadar, se pare că nu pot fi 
înşelat în privinţa unor astfel de chestiuni. Există temeiuri pentru a pune la îndoială 
„ideile întâmplătoare", care sunt derivate prin intermediul simţurilor; dar nu pare a 
exista vreun temei pentru a mă îndoi de propoziţii al căror adevăr îl văd foarte clar şi 
distinct, la fel ca adevărurile matematicii. Propoziţiile empirice, ar putea spune cine¬ 
va, sunt îndoielnice, dar propoziţiile analitice sunt cu siguranţă indubitabile. 

Totuşi, este posibil, ca ipoteză metafizică, să mă îndoiesc chiar şi de propoziţiile 
matematicii. Pentru că eu pot presupune că „un anumit geniu rău, dar acesta deose¬ 
bit de puternic şi iscusit, şi-a dat întreaga osteneală să mă înşele" 3 . Cu alte cuvinte, 
printr-un efort voluntar, eu pot lua în considerare posibilitatea de a fi fost astfel con¬ 
stituit încât să fiu înşelat chiar şi atunci când gândesc că sunt adevărate acele propo¬ 
ziţii care îmi apar în mod inevitabil ca fiind certe. Descartes nu a crezut, desigur, că 
ipoteza menţionată este o ipoteză probabilă sau că există temeiuri reale pentru a pune 
la îndoială adevărurile matematicii. Dar el căuta certitudinea absolută, iar în opinia 
sa o primă etapă necesară era aceea de a se îndoi de tot ceea ce putea fi pus la îndoia¬ 
lă, chiar dacă posibilitatea îndoielii s-ar putea sprijini pe o ipoteză fictivă. Doar prin 
această examinare până la capăt a adevărurilor presupuse putea el spera să ajungă la 
un adevăr fundamental, care s-ar dovedi a fi imposibil de pus la îndoială. 

Aşadar, Descartes voia să înlăture ca fiind îndoielnice sau să trateze provizoriu 
ca fiind false nu numai toate propoziţiile care privesc existenţa şi natura lucrurilor 


1 Ibid. [Meditafii.... p. 248.] 

2 Ibid. [Meditaţii..., p. 249.] 

3 Ibid. [Meditaţii..., p. 251.] 

materiale, ci şi principiile şi demonstraţiile acelor ştiinţe matematice care i se păreau a 
fi modele de claritate şi certitudine. în acest sens, după cum s-a remarcat deja, îndoia¬ 
la sa era universală, nu - după cum vom vedea - în sensul că ar fi considerat ca fiind 
efectiv posibil să se îndoiască de orice adevăr fără excepţie, ci în acela că nicio propozi¬ 
ţie, oricât de evident ar putea să pară adevărul ei, nu trebuie exceptată de la testare. 

Au existat anumite controverse în privinţa întrebării dacă îndoiala lui Descartes 
era „reală" saU nu. Dar este mai degrabă dificil, cred, să se dea un răspuns simplu pen¬ 
tru această întrebare. în mod evident, dacă Descartes îşi propunea să se îndoiască sau 
să trateze provizoriu ca fiind fals tot ceea ce putea fi pus la îndoială, el trebuia Să aibă 
vreun motiv pentru a se îndoi de o propoziţie, înainte de a putea să o pună la îndoială. 
Pentru că, dacă nu putea găsi niciun motiv, propoziţia în chestiune ar fi indubitabilă, 
iar el ar fi găsit deja ceea ce căuta, respectiv un adevăr care era absolut sigur şi nu 
putea fi pus la îndoială. Iar dacă exista un motiv de îndoială, este de presupus că îndo¬ 
iala ar fi fost „reală", în măsura în care raţiunea era reală. Dar nu este uşor să strângi 
laolaltă, din scrierile lui Descartes, date pentru o descriere clară şi precisă a modului 
în care el a privit motivele pe care le-a oferit pentru a pune la îndoială adevărul dife¬ 
ritelor propoziţii. îndoielile privind propoziţia potrivit căreia lucrurile materiale sunt, 
în sine, exact ceea ce le par a fi simţurilor noastre erau profund justificate pentru el. 
Crezând că lucrurile nu sunt în sine colorate, spre exemplu, el gândea, în mod firesc, 
că ideile noastre întâmplătoare despre lucruri colorate nu sunt demne de încredere, 
în ce priveşte propoziţii ca „întreaga mărturie a simţurilor trebuie respinsă" sau „lu¬ 
crurile materiale sunt doar imagini mentale" (altfel spus, nu există lucruri materiale 
extramentale reale care să corespundă ideilor noastre clare despre ele), Descartes era 
foarte conştient de faptul că noi nu putem, în practică, să credem sau să acţionăm pe 
baza unor astfel de asumpţii. „Trebuie să notăm, distincţia, accentuată de către mine 
în diferite pasaje, dintre activităţile practice ale vieţii noastre şi Cercetarea adevărului; 
pentru că, atunci când este un caz de regularizare a vieţii noastre, cu siguranţă ar fi 
prostesc să nu ne încredem în simţuri. (...) Din acest motiv am anunţat undeva că ni¬ 
ciun om cu mintea întreagă nu ar pune la îndoială în mod serios astfel de chestiuni."' 
Pe de altă parte, chiar dacă nu putem avea în vieţile noastre practice vreun sentiment 
real de îndoială asupra existenţei obiective a lucrurilor materiale, putem demonstra 
propoziţia care afirmă că ele există numai după ce a fost demonstrată existetiţa lui 
Dumnezeu. Iar cunoaşterea certă a existenţei lui Dumnezeu depinde de cunoaşterea 
existenţei mele ca subiect gânditor. Din punctul de vedere al dobândirii de către noi 
a cunoaşterii metafizice, ne putem îndoi de existenţa lucrurilor materiale, chiar dacă 


1 Rl, 5 - 

trebuie să introducem ipoteza „geniului râu“ pentru a putea face asta. în acelaşi timp, 
introducerea acestei ipoteze face ca îndoiala să fie „hiperbolică", pentru a utiliza ter¬ 
menul lui Descartes din cea de-a şasea Meditaţie'. Iar remarca sa din aceeaşi Medita¬ 
ţie, „întrucât nu cunoşteam încă pe autorul meu, sau cel puţin presupuneam că nu-1 
cunosc" 2 , ajută la reliefarea faptului că ipoteza „geniului rău' 1 este în mod evident o 
ficţiune voluntară şi deliberată. 

Deşi nu aş vrea, bineînţeles, să afirm că ceea ce spune Descartes în Expunere 
despre metodă şi în Meditaţii vine mereu în sprijinul acestei interpretări, punctul său 
de vedere general, aşa cum este reprezentat în răspunsurile sale la critici şi în Note 
împotriva unui program, este acela că îndoiala cu privire la existenţa lui Dumnezeu sau 
Cu privire la distincţia dintre somn şi starea de veghe este echivalentă cu o abţinere 
deliberată de la a afirma şi a folosi în cadrul sistemului său filosofic propoziţiile că 
Dumnezeu există şi că lucrurile materiale există, până în momentul în care ele sunt 
demonstrate potrivit ordinii cerute de către ratio cognoscendi. Astfel, în Note împotri¬ 
va unui program Descartes afirmă: „Mi-am propus, la începutul Meditaţiilor mele, 
să consider ca fiind îndoielnice toate doctrinele care nu au fost descoperite de către 
mine dar fuseseră de mult denunţate de către sceptici. Ce ar putea fi mai injust decât 
să îi atribui unui scriitor opinii despre care el susţine doar către sfârşit că s-ar putea 
să le respingă ? Ce ar putea fi mai nebunesc decât să îţi imaginezi că, cel puţin deo¬ 
camdată, cât timp aceste false opinii sunt propuse anterior respingerii lor, autorul li 
se încredinţează lor... ? Există cineva suficient de obtuz pentru a crede că omul care a 
întocmit o astfel de carte nu a ştiut, atâta timp cât el i-a scris primele pagini, ceea ce 
a încercat să dovedească în următoarele ?“ Descartes pledează, aşadar, că modul său 
de a proceda nu implică într-o mai mare măsură faptul că el s-a îndoit de existenţa 
lui Dumnezeu înainte de a formula dovezile că Dumnezeu există decât faptul că în¬ 
cercarea oricărui alt scriitor de a dovedi această propoziţie presupune o reală îndoială 
anterioară cu privire la adevărul ei. Dar este adevărat, desigur, că Descartes a impus 
îndoiala sistematică cu privire la tot ceea ce ar putea fi pus la îndoială, în timp ce filo¬ 
sofi ca d’Aquino şi Scotus nu au procedat astfel. întrebarea relevantă este, intr-adevăr, 
în ce sens exact ar urma să fie înţeleasă această îndoială. Şi nu mi se pare că Descartes 
furnizează vreo analiză foarte clară şi consistentă a semnificaţiei pe care i-o atribuie 
termenului. Tot ceea ce putem face este să încercăm să interpretăm ceea ce spune în 
Expunere despre metodă, Meditaţii şi Principiile Jilosofiei, în lumina răspunsurilor sale 
la întrebări şi la critica ostilă. 


' M., 6. [Meditaţii..., p. 299.] 

2 M, 6. [Meditaţii..., p. 292.] 

CAPITOLUL III 


DESCARTES (2) 

Cogito, ergo sum - Gândirea şi gânditorul - Criteriul adevărului - Existenţa lui 
Dumnezeu - Acuzaţia de cerc vicios - Explicaţia erorii - Certitudinea matematicii - 
Argumentul ontologic pentru existenţa lui Dumnezeu 


1. După cum am văzut, Descartes a folosit îndoiala metodică cu scopul de a descoperi 
dacă exista vreun adevăr indubitabil. Şi oricine ştie ceva despre filosof ia sa, ştie că el a 
găsit acest adevăr în afirmaţia Cogito, ergo sum - „Gândesc, deci exist“s. 

Oricât de mult m-aş îndoi, trebuie să exist: altfel, nu m-aş putea îndoi. în chiar 
actul îndoielii existenţa mea este evidentă. Pot fi înşelat atunci când judec că există 
lucruri materiale care corespund ideilor mele despre ele. Iar dacă folosesc ipoteza 
metafizică a unui „geniu rău“, care m-a făcut în aşa fel încât să fiu înşelat tot timpul, 
eu pot concepe - deşi, este adevărat, cu dificultate - posibilitatea de a fi înşelat atunci 
când gândesc că propoziţiile matematicii sunt cu certitudine adevărate. Dar, oricât 
de departe extind aplicarea îndoielii, nu o pot extinde asupra propriei mele existenţe. 
Pentru că existenţa mea este revelată în chiar actul îndoielii. Avem aici un adevăr 
privilegiat, care este imun nu doar la influenţa corozivă a îndoielii naturale, pe care o 
pot simţi cu privire la judecăţi despre lucruri materiale, ci şi la îndoiala „hiperbolică" 
făcută posibilă de către ipoteza fictivă a geniului rău. Dacă sunt înşelat, eu trebuie să 
exist pentru a fi înşelat: dacă visez, eu trebuie să exist pentru a visa. 

Această chestiune a fost deja evidenţiată cu secole înainte de către Augustin. 1 Şi 
ne-am putea aştepta, poate, ca Descartes să îl urmeze pe Augustin în exprimarea ade¬ 
vărului existenţial fundamental sub forma Sifallor, sum - „Dacă sunt înşelat, exist". 
Dar îndoiala este o formă de gândire. „Prin cuvântul a gândi înţeleg tot ceea ce se 
petrece în noi în aşa fel încât intuim aceasta nemijlocit prin noi înşine." 2 Şi cu toate 
că certitudinea absolută a existenţei mele mi se evidenţiază cel mai mult în actul 


1 De libero arbitrio, 2, 3, 7. Oricum, Augustin nu a încercat să construiască în mod sistematic 
o filosofie pe această bază. Sifallor, sum este un exemplu de adevăr indubitabil care respin¬ 
ge scepticismul; dar el nu joacă, în filosofia lui Augustin, rolul fundamental care este jucat 
de către Cogito, ergo sum în sistemul lui Descartes. 

PF, r, 9. [Principiile..., p. 82.] 

îndoielii 1 , în timp ce atrage atenţia asupra lui Si foilor, sum Descartes preferă să îşi 
formuleze adevărul în formă non-ipotetică: Cogito, ergo sum. 

In mod evident, această certitudine a propriei mele existenţe se obţine doar atunci 
când gândesc, când sunt conştient. „Eu sunt, exist: e lucru sigur. Cât timp însă? 
Atâta timp cât cuget; căci s-ar putea întâmpla tocmai ca, dacă m-aş opri de la orice 
acţiune de a cugeta, să încetez pe dată şi în întregime să mai exist." 2 „Dacă pe mo¬ 
ment încetam să gândesc, corpul meu, lumea şi toate celelalte pe care le imaginasem 
înainte, chiar dacă ar fi existat în realitate, nu era nicio raţiune ca eu să cred în acel 
moment că ar trebui să exist." 3 Din faptul că exist atunci când gândesc şi în timp ce 
gândesc eu nu pot concluziona, fără a mai zăbovi, că exist atunci când nu gândesc. 
„Eu sunt, eu exist, ori de câte ori e rostită sau concepută cu gândul, este în chip nece¬ 
sar adevărată." 4 Chiar dacă, atunci când încetez să gândesc, în mod evident nu-mi pot 
afirma existenţa, eu nu mi-aş putea concepe non-existenţa aici şi acum; pentru că a 
concepe înseamnă a exista. 

Descartes vorbeşte despre „această propoziţie: gândesc, deci exist"*. Iar propoziţia 
este în mod evident exprimată într-o formă inferenţială. Dar el a spus deja că „fiecare 
dintre noi poate prinde cu mintea că există, că gândeşte" 6 . Apare, deci, întrebarea 
dacă, potrivit lui Descartes, eu îmi inferez sau îmi intuiesc existenţa. 

Răspunsul la această întrebare este dat după cum urmează. „Cuget, deci exist nu 
e un silogism; e o in-specţie a spiritului, un lucru cunoscut de-a dreptul. Dacă el ar 
trebui să fie dedus pe cale mijlocită, adică printr-un silogism, ar fi nevoie de majora 
următoare: tot ce gândeşti există. Dar aici, dimpotrivă, ne ridicăm de la cunoaşterea 
particulară a spiritului nostru la propoziţiuni generale." 7 Este adevărat Că, în Principi¬ 
ile fiiosofiei, Descartes spune: „Nu am negat că 11-ar trebui să se ştie mai întâi ce este 
aceea gândire, certitudine, existenţă, că pentru a gândi trebuie să fii, şi alte lucruri 
asemănătoare’ 8 . Dar, în timp ce admite faţă de Burman că a spus asta în Principii, el 
explică faptul că prioritatea premisei majore - „orice gândeşte, există" - e implicită, 
nu explicită. "Pentru că eu mă ocup doar de ceea ce trăiesc în interiorul meu, şi 


J Spre exemplu: „Nu am putea presupune că nu existăm în timp ce ne îndoim de adevărul 
tuturor acestor lucruri." (PF, 1, 7; Principiile..., p. 81.) Şi iarăşi: „Mă îndoiesc, deci sunt Sau, 
ceea ce este acelaşi lucru, gândesc, deci sunt." (CA) 

2 M, 2. [Meditaţii.... p. 254.J 

3 EM. 4. [ Expunere ..... p. 43.] 

4 M, 2. (Meditaţii,.., p. 252.] 

5 PF, 1,10. (Principiile..., p. 83.] 

6 RM, 3. (Reguli..., p. 144.] 

7 RÎ, 2, 3. (Răspunsuri..., p. 318.] 

8 PF, 1,10. [Principiile..., p. 83.] 

anume de Gândesc, deci exist, şi nu îi dau atenţie acelei noţiuni generale, orice gân¬ 
deşte, există.“ Poate că Descartes nu se exprimă nici cu o claritate perfectă, nici cu o 
consistenţă perfectă. Dar poziţia sa generală este aceasta. Eu intuiesc, în propriul meu 
caz, legătura necesară dintre gândirea mea şi existenţa mea. Adică eu intuiesc într-un 
caz concret imposibilitatea gândirii mele în lipsa existenţei mele. Iar eu exprim aceas¬ 
tă intuiţie în propoziţia Cogito, ergo sum. Logic vorbind, această propoziţie presupune 
o premisă generală. Dar asta nu înseamnă că eu mai întâi mă gândesc la o premisă 
generală şi apoi trag o concluzie particulară. Din contră, cunoaşterea mea explicită 
a premisei generale îi urmează intuiţiei mele despre legătura obiectivă şi necesară 
dintre gândirea mea şi existenţa mea. 1 Sau putem spune că ea este concomitentă cu 
intuiţia, în sensul că este descoperită ca fiind latentă în intuiţie sau implicată intrin¬ 
sec de către intuiţie. 

Oricum, ce se înţelege prin „gândesc" în propoziţia Cogito, ergo sum? „Prin cu¬ 
vântul a gândi înţeleg tot ceea ce se petrece în noi în aşa fel încât intuim aceasta 
nemijlocit prin noi înşine; iată de ce nu numai a înţelege, a vrea, a imagina, ci şi a 
simţi este acelaşi lucru, aici, cu a gândi." 1 3 Dar semnificaţia acestui pasaj trebuie să 
fie clar înţeleasă. Altfel, ar putea să pară că Descartes este implicat într-o inconsis¬ 
tenţă prin includerea, sub titulatura de a gândi, a lui a imagina şi a simţi, în timp ce, 
concomitent, el „simulează" ca toate lucrurile materiale sunt non-existente. Ceea ce 
vrea să spună este că şi dacă eu nici n-aş simţi, n-aş percepe şi nici nu mi-aş imagina 
vleun obiect existent în realitate, fie parte a corpului meu, fie extern corpului meu, 
ar fi, cu toate acestea, adevărat că mie mi se pare că îmi imaginez şi percep şi simt şi, 
în consecinţă, că eu am aceste experienţe în măsura în care ele sunt procese mentale 
conştiente. „Este evident că văd acum lumina, aud zgomotul şi simt căldura. Că aces¬ 
tea sunt false întrucât dorm ? Dar măcar mi se pare că văd, aud, simt căldura. Aceasta 
nu poate fi fals. Aceasta e tocmai ceea ce se numeşte a simţi, la mine; şi, luat astfel, 
faptul nu e nimic altceva decât cel al cugetării .“> în răspunsul său la cel de-al cincilea 
şir de întâmpinări, Descartes subliniază: „Cugetând că mă plimb, capăt existenţa spi¬ 
ritului meu ce are ideea, nu pe cea a corpului meu, care se plimbă." 4 Eu pot visa că 
mă plimb şi trebuie să exist pentru a visa; dar nu rezultă că într-adevăr mă plimb. în 


1 Potrivit lui Descartes, cunoaşterea a ceea ce sunt existenţa, certitudinea şi cunoaşterea şi 
a propoziţiei că pentru a gândi trebuie să fim este o cunoaştere înnăscută. ( Rî, 6,1;- Răs¬ 
punsuri..., p. 362). Dar trebuie reamintit faptul că ideile înnăscute sunt, pentru el, virtual 
înnăscute. 

1 PF, 1, 9. [Principiile..., p. 82.) 

3 M, 2. [Meditaţii..., p. 255.] 

4 Rî, 5,1. [Răspunsuri..., p. 353.] 

mod similar, argumentează el, dacă eu cred că percep soarele sau miros un trandafir 
trebuie să exist; iar acest lucru ar rămâne valabil chiar dacă nu ar exista niciun soare 
real şi niciun trandafir obiectiv. 

Cogito, ergo sum este, aşadar, adevărul indubitabil pe care Descartes îşi propune 
să îşi fundamenteze filosofia. „Am crezut că pot să-l admit cu siguranţă ca prim fun¬ 
dament al filosofiei pe care o căutam." 1 „Această concluzie, gândesc, deci exist, este 
prima şi cea mai sigură ce se prezintă celui care îşi conduce gândurile în ordine." 2 
Este prima şi cea mai sigură judecată existenţială. Descartes nu îşi propune să îşi con¬ 
struiască filosofia pe un principiu logic abstract. în ciuda a tot ceea ce au putut spune 
unii critici, el nu este preocupat numai de esenţe sau de posibilităţi: el este preocupat 
de realitatea existentă, iar principiul său primar este o propoziţie existenţială. Dar tre¬ 
buie să ne amintim că atunci când Descartes spune că această propoziţie este prima 
şi cea mai sigură el se gândeşte la ordo cognoscendi. Iată de ce spune că aceasta este 
prima şi cea mai sigură dintre toate propoziţiile ce îi trec prin minte unui om care 
filosofează într-o manieră ordonată. El nu vrea să sugereze, de exemplu, că existenţa 
noastră este mai ferm întemeiată decât existenţa lui Dumnezeu, atât cât priveşte ordo 
essendi. El vrea să spună pur şi simplu că în ordo cognoscendi sau în ordo inveniendi Co¬ 
gito, ergo sum este fundamentală, din moment ce nu poate fi pusă la îndoială. în mod 
evident, este posibil să mă îndoiesc că Dumnezeu există; pentru că există, în realitate, 
oameni care se îndoiesc de aceasta. Dar nu este posibil să mă îndoiesc de propria mea 
existenţă, din moment ce propoziţia „Mă îndoiesc că exist" este auto-contradictorie. 
Nu m-aş putea îndoi dacă nu aş exista, măcar pe parcursul perioadei de îndoială. Eu 
pot, desigur, să rostesc cuvintele „Mă îndoiesc că exist", dar prin rostirea lor nu pot 
evita să îmi afirm propria existenţă. Acesta este într-adevăr punctul de vedere al lui 
Descartes. 

2. Dar atunci când îmi afirm propria existenţă, ce anume afirm, cu precizie, că 
există? Trebuie reamintit faptul că eu am „simulat" deja că nu există niciun lucru 
extramental. Formulând ipoteza geniului rău am fost capabil să mă îndoiesc, cel pu¬ 
ţin cu o îndoială „hiperbolică", de faptul că lucrurile pe care mi se pare că le percep 
şi că le simt există cu adevărat. Iar această îndoială hiperbolică a fost aplicată chiar 
existenţei propriului meu corp. Cogito, ergo sum este afirmată chiar în prezenţa acestei 
îndoieli hiperbolice. Problema este că şi dacă este dată ipoteza geniului rău, cu toate 
consecinţele care decurg din ea, eu nu mă pot îndoi de propria mea existenţă fără a 
o afirma. Dar, în măsura în care această ipoteză este presupusă, eu nu pot, atunci 


' EM, 4. [Expunere..., p. 43.] 

2 PF, 1, 7. [Principiile..., p. 82.] 

când îmi afirm propria existenţă, să afirm existenţa corpului meu sau a oricărui lucru 
distinct de gândirea mea. Aşadar, spune Descartes, atunci când îmi afirm propria 
existenţă în Cogito, ergo sum eu afirm existenţa eului meu ca fiind ceva care gândeşte 
şi nimic mai mult decât atât. „Dar ce sunt, prin urmare ? Un lucru ce cugetă. Ce este 
acesta ? Unul ce se îndoieşte, înţelege, afirmă, neagă, voieşte, nu voieşte, totdeodată 
imaginează şi simte." 1 

S-a invocat, ca obiecţie împotriva lui Descartes, faptul că el face aici o distincţie 
reală între suflet - sau minte sau conştiinţă - şi corp, precum şi faptul că el nu are 
dreptul să facă o astfel de distincţie în această etapă, din moment ce nu a dovedit că 
niciun lucru corporal nu poate gândi sau că gândirea este un proces esenţialmente 
spiritual. Şi este adevărat, desigur, că aplicând îndoiala hiperbolică existenţei corpului 
şi declarând apoi că nici măcar în faţa acestei îndoieli hiperbolice eu nu pot nega exis¬ 
tenţa mea însumi ca lucru gânditor, Descartes sugerează că acest lucru gânditor, care 
este numit „eu însumi", nu este corpul. Dar el insistă că în cea de-a doua Meditaţie 
nu a asumat faptul că niciun lucru corporal nu poate gândi: tot ceea ce a intenţionat 
să afirme a fost faptul că eul, a cărui existenţă eu o afirm în Cogito, ergo sum , este un 
lucru gânditor. Iar a susţine că eu sunt un lucru gânditor nu coincide cu a susţine că 
sufletul şi corpul sunt ontologic distincte, unul fiind imaterial, celălalt fiind material. 
Cu alte cuvinte, prima afirmaţie trebuie înţeleasă dintr-un punct de vedere epistemo¬ 
logic. Dacă nu iau în considerare corpul şi apoi îmi afirm propria existenţă, atunci 
afirm existenţa mea însumi ca lucru gânditor, ca subiect; dar eu nu susţin, în mod 
necesar, nimic despre relaţia ontologică dintre minte şi corp. Atât cât priveşte actuala 
problemă atinsă, putem spune că indiferent dacă un lucru corporal poate gândi sau 
nu, gândirea este acolo, iar prin această gândire eu afirm existenţa ca fiind un fapt 
indubitabil. Iată de ce, în răspunsurile sale la întâmpinări, Descartes insistă că doc¬ 
trina sa despre relaţia exactă dintre minte şi corp este stabilită într-o etapă ulterioară, 
respectiv în cea de-a şasea Meditaţie, nu în cea de-a doua. „Cum se poate dovedi că 
numai spiritul gândeşte, nu şi corpul ? O asemenea dovadă nu figurează defel la în¬ 
ceputul Meditaţiilor, ci doar în ultima, a şasea." 2 în mod similar, în răspunsul la cel 
de-al treilea şir de întâmpinări Descartes remarcă: „Subiectul care gândeşte nu e unul 
corporal - aşa ceva n-a fost afirmat la începutul Meditaţiilor, ci a fost lăsat nehotărât 
până la a şasea meditaţie, unde, în schimb, e dovedit." 3 în răspunsul la cel de-al patru¬ 
lea şir de întâmpinări el admite că, dacă ar fi căutat doar certitudinea obişnuită, sau 


' M, 2. [ Meditaţii .... p. 255.] 

2 RÎ, 2, 1. [Răspunsuri..., p. 316.] 

3 RÎ, 3, 2. [Răspunsuri..., p. 326.] 

„vulgară", ar fi putut încă din cea de-a doua Meditaţie să tragă concluzia, pornind de 
la faptul că gândirea poate fi concepută fără a face referire la corp, că mintea şi corpul 
sunt cu adevărat distincte. „Dar nu aş putea fi încredinţat că lucrurile sunt aşa cum le 
concep eu, dacă n-aş avea ideea de Dumnezeu şi chezăşia sa în ce priveşte adevărul. 
Deci tot ce s-a spus în meditaţiile III, IV şi V slujeşte pentru încheierea deosebirii ade¬ 
vărate dintre spirit şi corp, încheiere ce e trasă şi desăvârşită în meditaţia a VI-a.‘“ în 
fine, în răspunsul Ia cel de-al şaptelea şir de întâmpinări, Descartes afirmă: „Iar dacă, 
în căutarea dreptei judecăţi, totul a fost pus la îndoială, existenţa spiritului a fost scoa¬ 
să de sub ea încă din meditaţia a Il-a iar cea a corpului a fost de asemenea scoasă, în 
ultima din meditaţiile autorului." 1 2 Cu greu s-ar putea repeta prea des faptul că Descar¬ 
tes procedează, în Meditaţii, în conformitate cu ordo cognoscendi sau inveniendi, într-o 
manieră metodică şi sistematică, şi că el nu doreşte să fie interpretat ca afirmând, în 
orice etapă dată a reflecţiilor sale, mai mult decât este necesar în acel moment. 

Există o altă obiecţie la care trebuie făcută aluzie aici. Descartes, se spune, nu 
are dreptul să asume că gândirea necesită un gânditor. Gândirea, sau mai degrabă 
gândurile, constituie un dat; dar „eul" nu este un dat. în mod similar, el nu are nicio 
justificare pentru a afirma că eu sunt „un lucru care gândeşte". Ceea ce a făcut el a 
fost să asume în mod necritic noţiunea scolastică de substanţă, atunci când această 
doctrină ar fi trebuit, într-adevăr, să fie supusă testului îndoielii. 

îmi pare a fi adevărat că Descartes asumă că gândirea necesită un gânditor. în 
Expunere despre metodă, după ce subliniază că pentru a mă îndoi sau pentru a fi înşe¬ 
lat trebuie să exist şi că, dacă am încetat să gândesc, ar trebui să nu am niciun motiv 
pentru a spune că am existat, el remarcă: „De aici am înţeles că eu sunt un lucru sau 
o substanţă a cărei întreagă natură sau esenţă constă doar în aceea că gândeşte şi care 
pentru a exista nu are nevoie de vreun loc şi nici nu depinde de \neun lucru material 
sau corporal." 3 Aici el asumă, cu certitudine, doctrina substanţei. Se poate obiecta, 
desigur, că este ilegitim să se accentueze ceea ce este spus în Expunere despre metodă, 
în această lucrare el vorbeşte, spre exemplu, ca şi cum adevărata distincţie ontologică 
dintre suflet şi corp ar fi cunoscută în mod nemijlocit pe baza stabilirii lui Cogito, ergo 
suni, în timp ce, în răspunsurile la întâmpinări, el atrage atenţia asupra faptului că 
tratează despre distincţie în cea de-a şasea şi nu în cea de-a doua Meditaţie. Iar dacă 
avem de gând să acceptăm acest răspuns în privinţa naturii exacte a distincţiei din¬ 
tre suflet şi corp şi să ne abţinem de la a accentua ceea ce este spus în Expunere, ar 


1 RÎ, 4, i. IRăspunsuri..., p. 342*-] 

2 RÎ, 7, 5. [Răspunsuri..., p. 369.] 

1 EM, 4, [ Expunere .... p. 44.] 

trebui, de asemenea, să ne abţinem de la a da prea multă greutate celor ce se spun în 
aceeaşi lucrare despre faptul că mă cunosc pe mine însumi ca fiind o substanţă a cărei 
întreagă esenţă sau natură este aceea de a gândi. Oricum, în cea de-a doua Meditaţie 
Descartes pare să asume faptul că gândirea necesită un gânditor, iar în răspunsurile 
sale la cel de-al treilea şir de întâmpinări el pur şi simplu afirmă că „e foarte adevărat, 
apoi, că nu putem concepe niciun act fără de subiect, deci nici actul de a gândi fără 
vreun lucru care să gândească'". 

Acuzaţia adusă lui Descartes potrivit căreia el a asumat o doctrină a substanţei 
pare deci justificată. Este adevărat că uneori criticii care aduc această acuzaţie sunt 
fenomenalişti, care cred că Descartes a fost indus în eroare de forme gramaticale 
atunci când a făcut asumpţia falsă conform căreia gândirea necesită un gânditor. Dar 
nu este necesar să fii fenomenalist pentru a admite validitatea acuzaţiei. Pentru că 
problema nu mi se pare a fi aceea că Descartes a greşit spunând că gândirea necesită 
un gânditor, ci aceea că exigenţele metodei sale cereau ca această propoziţie să fie 
supusă testului îndoielii, nu asumată. 

Oricum, este de remarcat faptul că, atât în Meditaţii cât şi în Principiile filosofici, 
Descartes tratează despre substanţă după ce dovedeşte existenţa lui Dumnezeu. Şi 
s-ar putea spune, aşadar, că afirmarea doctrinei substanţei ca doctrină ontologică nu 
este pur şi simplu asumată, ci este statornicită doar atunci când Descartes a dovedit 
existenţa lui Dumnezeu, ca garant al validităţii tuturor ideilor noastre clare şi distinc¬ 
te. în ce priveşte Cogito, ergo sum se poare spune că Descartes era convins că, după 
ce eu nu mai iau în considerare tot ceea ce poate fi pus la îndoială, înţeleg nu doar 
o gândire sau un gând, care îi este atribuit în mod necritic unui gânditor conceput 
ca substanţă, ci mai degrabă un eu care gândeşte sau un ego. Eu nu înţeleg numai o 
„gândire", ci „pe mine gândind". E] poate avea dreptate sau poate greşi crezând că el 
sau orice alt individ înţelege aceasta în mod nemijlocit ca pe un dat indubitabil, dar, 
indiferent dacă ar avea dreptate sau ar greşi, el nu ar fi în poziţia de a asuma în mod 
necritic o doctrină a substanţei. 

în orice caz, pare că este adevărat să spui că, pentru Descartes, ceea ce este înţe¬ 
les în Cogito, ergo sum este pur şi simplu eul, care rămâne atunci când nimic altceva 
decât „gândirea" nu mai este luat în considerare. Cel vizat este, desigur, un eu cu o 
existenţă concretă, nu un eu transcendental; dar nu este eul discursului obişnuit, 
adică, spre exemplu, domnul Descartes care vorbeşte cu prietenii săi şi care este as¬ 
cultat şi observat de către ei. Dacă ego-ul lui Cogito, ergo sum este comparat cu ego-ul 
transcendental al lui Fichte, fără îndoială că se poate vorbi despre el ca despre ego-ul 


ftî, 3, 2. [ Răspunsuri.... p. 326.] 

„empiric"; dar rămâne faptul că nu este tocmai eul propoziţiei „Mă duc să mă plimb 
în parc în această după-amiază". 

3. Descoperind un adevăr indubitabil, Cogito, ergo sum, Descarles investighează 
„ce se cere în general pentru ca enunţul unei judecăţi să fie cunoscut ca adevărat 
şi sigur; căci deoarece chiar descoperisem unul pe care-1 cunoşteam ca fiind astfel, 
m-am gândit că aş putea afla de aici în ce constă această siguranţă"'. Cu alte cuvinte, 
prin examinarea unei propoziţii care este recunoscută ca fiind adevărată şi sigură, el 
speră să găsească un criteriu general al certitudinii, şi ajunge la concluzia că nu există 
nimic în propoziţia Gândesc, deci exist care să îl asigure de adevărul ei, cu excepţia 
faptului că vede foarte clar şi distinct ceea ce este afirmat. Aşadar, „am crezut că-mi 
pot asuma, ca o regulă generală, că tot ceea ce concepe am foarte clar şi distinct era 
adevărat" 1 2 . în mod similar, „mi se pare acum că pot statornici drept regulă generală 
cum că e adevărat tot ceea ce percep [în versiunea franceză, concep] în chip foarte 
limpede şi distinct" 3 4 . 

Ce se înţelege prin percepţie clară şi distinctă? în Principiile filosofieP Descartes 
ne spune: „Numesc clar ceea ce este prezent şi evident unui spirit atent, aşa cum 
spunem că vedem clar obiectele, atunci când prezente fiind ochilor noştri acţionează 
destul de puternic asupra lor şi sunt predispuse a fi privite; şi distinct, ceea ce este 
atât de precis şi diferit de toate celelalte, încât nu conţine în sine decât ceea ce apa¬ 
re vădit." Trebuie să facem distincţie între claritate şi caracterul distinctiv. O durere 
severă, spre exemplu, poate fi percepută foarte clar, dar poate fi confundată, de către 
cel care o suferă, cu judecata falsă pe care el o face cu privire la natura ei. „Astfel, cu¬ 
noaşterea poate fi câteodată clară fără a fi distinctă, însă nu poate fi niciodată distinctă 
fără să fie clară." Acest criteriu al adevărului i-a fost fără îndoială sugerat lui Descartes 
de către matematică. O propoziţie matematică adevărată se impune, ca să zicem aşa, 
asupra minţii: atunci când ea este văzută clar şi distinct, mintea nu se poate abţine să 
se declare de acord cu ea. în mod similar, eu afirm propoziţia Gândesc, deci exist nu 
pentru că aplic vreun criteriu extrinsec al adevărului, ci pur şi simplu pentru că văd 
clar şi distinct că aşa este. 

S-ar putea părea că, odată ce a descoperit acest criteriu al adevărului, Descartes 
putea să treacă la aplicarea lui fără a mai zăbovi. Dar problema, crede el, nu este atât 
de simplă pe cât pare. în primul rând, „ar mai fi totuşi o singură dificultate în a stabili 


1 EM, 4. [Expunere..., p. 44.] 

2 Ibid. 

3 M, 3. [Meditaţii..., p. 260.] 

4 PF, 1, 45, 46.[Principiile..., p. 100.] 

corect ce este ceea ce ştim distinct" 1 . în al doilea rând, „poate, o divinitate oarecare îmi 
va fi hărăzit o astfel de fire, încât să mă înşel chiar privitor la acele lucruri ce par a fi 
cele mai limpezi [...] nu pot să nu-mi spun că, dacă o vrea, îi vine lesne aceluia să facă 
astfel încât să mă înşel chiar în cele pe care socotesc că le văd cu ochii cugetului în 
chipul cel mai sigur" 2 . Adevărat, având în vedere faptul că nu am niciun motiv pentru 
a crede că există un Dumnezeu înşelător şi, într-adevăr, având în vedere faptul că încă 
nu m-am convins că există vreun Dumnezeu, motivul pentru a mă îndoi de validitatea 
criteriului este acela că „e foarte mărunt şi, spre a vorbi astfel, de natură metafizică" 3 . 
Cu toate acestea, el trebuie să fie luat în calcul. Iar aceasta înseamnă că eu trebuie să 
dovedesc existenţa unui Dumnezeu care nu este înşelător. 

Dacă Descarles este pregătit să întreţină o îndoială hiperbolică în privinţa adevă¬ 
rului propoziţiilor care sunt văzute în mod clar şi distinct, poate părea, la prima ve¬ 
dere, că această îndoială ar trebui extinsă chiar asupra propoziţiei Gândesc, deci exist. 
Dar, în mod cert, nu este cazul. Iar motivul pentru care nu este cazul reiese destul 
de evident din ceea ce s-a spus deja. Aş fi putut fi astfel constituit încât să fiu înşelat 
atunci când o propoziţie matematică, spre exemplu, îmi pare a fi atât de clară încât nu 
mă pot abţine să o accept ca fiind adevărată; dar nu pot fi astfel constituit încât să fiu 
înşelat atunci când gândesc că exist. Pentru că nu pot fi înşelat decât dacă exist. Cu 
condiţia de a fi luată în sensul că îmi afirmă existenţa în timp ce gândesc, Cogito, ergo 
sum eludează toate îndoielile, chiar şi îndoiala hiperbolică. Ea ocupă o poziţie privile¬ 
giată, din moment ce este condiţia necesară a tuturor gândurilor, a tuturor îndoielilor 
şi a tuturor înşelătoriilor. 

4. Este necesar, aşadar, să dovedesc existenţa unui Dumnezeu care nu este înşe¬ 
lător, dacă vreau să mă asigur că nu sunt înşelat atunci când accept ca fiind adevărate 
acele propoziţii pe care le percep foarte clar şi distinct. în plus, este necesar să dove¬ 
desc existenţa lui Dumnezeu fără a face referire la lumea externă, considerată ca un 
obiect cu adevărat existent al senzaţiei şi al gândirii. Pentru că, dacă una dintre func¬ 
ţiile dovezii este aceea de a disipa îndoiala mea hiperbolică în privinţa existenţei reale 
a lucrurilor distincte de gândirea mea, eu ar trebui, în mod evident, să fiu implicat 
într-un cerc vicios dacă mi-aş fundamenta dovada pe asumpţia că există cu adevărat o 
lume extramentală care corespunde ideilor mele despre ea. Descartes este astfel pri¬ 
vat, prin exigenţele metodei sale, de utilizarea demonstraţiei de tipul celei utilizate de 
Toma. El trebuie să dovedească existenţa lui Dumnezeu din interior, ca să spun aşa. 


1 EM, 4. [ Expunere.... p. 44.] 

2 M, 3. [ Meditaţii .... pp. 260, 261.] 

în cea de-a treia Meditaţie Descartes începe prin a examina ideile pe care le are în 
minte. Considerate doar ca modificări subiective, sau „moduri de gândire", ele sunt 
asemănătoare. Dar, dacă sunt considerate în virtutea caracterului lor reprezentativ, 
potrivit conţinutului, ele diferă foarte mult una de cealaltă, unele conţinând mai mul¬ 
tă „realitate obiectivă" decât altele. Acum, toate aceste idei sunt, într-un fel, cauzate, 
„E limpede, prin lumina firească, cum că tot atâta desăvârşire, cel puţin, trebuie să 
se afle în cauza eficientă şi totodată în efectul acestei cauze... Ceva mai desăvârşit, cu 
alte cuvinte care închide în sine mai multă realitate, nu poate apărea din ceva care e 
mai puţin desăvârşit."' 

Unele idei, ca ideile mele întâmplătoare despre culori, calităţi tactile şi aşa mai 
departe, ar fi putut fi produse de către mine însumi. Cât despre idei cum ar fi cea de 
substanţă şi cea de durată, acestea ar fi putut fi derivate din ideea pe care o am despre 
mine însumi. într-adevăr, nu este prea uşor de văzut cum pot lucrurile să stea astfel 
în cazul unor idei cum ar fi cea de întindere şi cea de mişcare, dat fiind că „eu" sunt 
doar un lucru gânditor. „Dat fiind că ele sunt doar anumite moduri ale substanţei, iar 
eu sunt o substanţă, ele par a putea fi cuprinse în mine în chip eminent." 2 

întrebarea, aşadar, este dacă ideea de Dumnezeu ar fi putut fi produsă de către 
mine însumi. Ce este această idee ? „Prin cuvântul de Dumnezeu înţeleg o anumită 
substanţă infinită, de sine stătătoare, cât se poate de înţeleaptă, cât se poate de pu¬ 
ternică şi de care suntem creaţi, atât eu însumi cât şi orice altceva, dacă există orice 
altceva. 5 Iar dacă eu examinez aceste atribute sau caracteristici, voi vedea că ideile 
despre ele nu ar fi putut fi produse de către mine însumi. în măsura în care eu sunt o 
substanţă, eu îmi pot forma ideea de substanţă; dar, în acelaşi timp, eu nu ar trebui, 
ca substanţă finită, să posed ideea de substanţă infinită, decât dacă ea a derivat dintr-o 
substanţă infinită existentă. Se poate spune că eu îmi pot forma foarte bine pentru 
mine însumi ideea de infinit, printr-o negare a finitudinii. Dar, potrivit lui Descartes, 
ideea mea despre infinit nu este numai o idee negativă; pentru că eu văd clar că există 
mai multă realitate în infinit decât în substanţa finită. într-adevăr, într-un fel, ideea 
de infinit trebuie să fie anterioară aceleia de finit. Căci cum mi-aş putea eu recunoaşte 
fmitudinea şi limitările altfel decât comparându-mă cu ideea unei fiinţe infinite şi 
perfecte ? Mai mult, deşi nu înţeleg natura infinitului, ideea mea despre el egte sufici¬ 
ent de clară şi distinctă pentru a mă convinge că ea conţine mai multă realitate decât 
orice altă idee şi că nu poate fi o simplă construcţie mentală a mea. Se poate obiecta 


* M, 3. [Meditaţii--, p. 264.] 
2 Ibid. 

că toate perfecţiunile pe care i le atribui lui Dumnezeu pot fi, potenţial, in mine. în 
fond, eu sunt conştient de sporirea cunoaşterii mele. Şi se poate ca ea să sporească la 
infinit. Dar, în realitate, această obiecţie este greşită. Pentru că posedarea potenţiali¬ 
tăţii şi abilitatea de a spori în perfecţiune sunt imperfecţiuni, dacă le comparăm cu 
ideea pe care o avem despre perfecţiunea infinită actuală a lui Dumnezeu. „Acel a fi 
în chip obiectiv al unei idei nu poate fi produs din simplul a fi, în chip potenţial [...] ci 
doar din ceea ce e actual ori formal." 1 

Acest argument poate, oricum, să fie suplimentat printr-o linie întrucâtva diferită 
de raţionament. Mă pot întreba dacă eu, cel care posed ideea unei fiinţe infinite şi per¬ 
fecte, pot exista dacă această fiinţă nu există. Este posibil ca eu să îmi deriv existenţa 
din mine însumi, din părinţii mei sau din vreo altă sursă, mai puţin perfectă decât 
Dumnezeu ? 

Dacă aş fi fost eu însumi autorul fiinţei mele, „mi-aş fi dat toate desăvârşirile a 
căror idee anumită se află în mine, şi astfel aş fi Dumnezeu" 2 . Descartes argumen¬ 
tează că, dacă eu aş fi cauza propriei mele existenţe, aş fi cauza ideii de perfecţiune 
care este prezentă în mintea mea, iar pentru aceasta ar trebui să fiu fiinţa perfectă, 
Dumnezeu însuşi. El argumentează, de asemenea, că nu este necesar să fie adusă în 
discuţie noţiunea începutului existenţei mele, care a avut loc în trecut. Pentru că „e 
nevoie întru totul de aceeaşi putere şi acţiune spre a conserva un lucru oarecare în 
fiecare moment al duratei, putere de care ar fi nevoie spre a-1 vrea din nou, dacă n-ar 
exista încă; astfel încât e de asemenea vădit prin lumina minţii că faptul conservării 
se deosebeşte doar prin judecata noastră de cel al creaţiei" 3 . Mă pot întreba, aşadar, 
dacă eu posed puterea de a mă face pe mine însumi, cel care sunt acum, să exist şi în 
viitor. Dacă aş avea această putere, ar trebui să fiu conştient de ea. „Dar, pe de o parte, 
îmi dau seama că nu am niciuna, iar pe de alta cunosc cât se poate de limpede, din 
aceasta chiar, că atârn de o anumită fiinţă, deosebită de mine chiar." 4 

Dar această Fiinţă care este diferită de mine însumi nu poate fi ceva inferior lui 
Dumnezeu. Trebuie să existe cel puţin tot atât de multă realitate în cauză ca şi în 
efect. Şi rezultă, aşadar, că fiinţa de care eu depind trebuie sau să fie Dumnezeu, sau 
să posede ideea de Dumnezeu. Dar dacă este o fiinţă inferioară lui Dumnezeu, deşi 
posedă ideea de Dumnezeu, ne putem pune o întrebare suplimentară cu privire la 
existenţa acestei fiinţe. Iar în cele din urmă, pentru a evita un regres la infinit, trebu¬ 
ie să ajungem la afirmarea existenţei lui Dumnezeu. „Căci e îndeajuns de limpede 

faptul că nu poate exista aici niciun regres la infinit, mai cu seamă întrucât nu vorbesc 
atât despre cauza ce m-a produs odinioară, cât despre cea care mă păstrează în clipa 
de faţă." 1 

în măsura în care cea de-a doua linie de argumentare îi este particulară lui Des- 
cartes şi nu poate fi redusă, pur şi simplu, la o formă a dovezii cauzale tradiţionale a 
existenţei lui Dumnezeu, caracteristica ei specială constă în utilizarea, în cadrul ei, a 
ideii de Dumnezeu ca fiinţă perfectă infinită. Şi ea împărtăşeşte această trăsătură cu 
prima linie de argumentare. Este adevărat că cea din urmă purcede, pur şi simplu, de 
la ideea de Dumnezeu la afirmarea existenţei lui Dumnezeu, în timp ce a doua argu¬ 
mentare îl afirmă pe Dumnezeu nu doar ca fiind cauză a ideii de perfecţiune, ci şi ca 
fiind cauză a mea însumi, fiinţa care are ideea. Şi astfel, cea de-a doua argumentare 
îi adaugă ceva celei dintâi. Dar ambele implică luarea în considerare a ideii de Dum¬ 
nezeu ca fiinţă perfectă infinită, iar Descartes spune: „Dovedind în acest fel, adică 
prin ideea sa, existenţa lui Dumnezeu avem avantajul de a cunoaşte pe aceeaşi cale ce 
este el, atât cât ne permite slăbiciunea naturii noastre. Căci reflectând asupra ideii pe 
care o avem în mod firesc despre el vedem că e etern, atotcunoscător, atotputernic... 
şi, în sfârşit, că le are în sine pe toate cele în care putem recunoaşte orice perfecţiune 
infinită, sau mai bine, că el nu e mărginit de nicio imperfecţiune." 2 

Este clar, aşadar, că pentru Descartes ideea perfecţiunii este privilegiată. Este o 
idee care nu numai că trebuie să fie cauzată de către o cauză externă dar trebuie, de 
asemenea, să se asemene cu fiinţa a cărei idee este, în maniera în care o copie se 
aseamănă cu un model. Ideea noastră despre fiinţa perfectă şi infinită este, într-ade- 
văr, după cum se ştie, inadecvată realităţii, în sensul că noi nu îl putem înţelege pe 
Dumnezeu; dar ea este, cu toate acestea, clară şi distinctă. Şi este o idee privilegiată 
în sensul că prezenţa ei ne forţează să trecem dincolo de noi înşine prin afirmarea 
faptului că ea este produsă de către o cauză externă şi, concomitent, să îi recunoaştem 
caracterul reprezentativ obiectiv. Potrivit lui Descartes, alte idei ar fi putut fi produse 
de către noi. în cazul unor idei poate fi foarte improbabil ca ele să fie ficţiuni mentale, 
dar este măcar de conceput, chiar dacă doar cu greu de conceput. Reflecţia ne convin¬ 
ge însă că aşa ceva este de neconceput în cazul ideii de perfecţiune. 

Mulţi dintre noi se vor simţi, probabil, foarte nesiguri în privinţa clarităţii şi cer¬ 
titudinii faptului că ideea fiinţei perfecte infinite este inexplicabilă ca o construcţie 
mentală a noastră înşine. Iar unii critici ar dori, probabil, să meargă mai departe şi să 
susţină că, în realitate, nu există nicio astfel de idee, chiar dacă noi utilizăm formula 

„fiinţă perfectă infinită". în orice caz, Descartes era ferm convins nu doar de judici¬ 
ozitatea, ci şi de necesitatea tezei sale. Potrivit lui, această idee este pozitivă, adică o 
idee cu un conţinut pozitiv care este relativ clară şi distinctă; ea nu ar fi putut fi deri¬ 
vată din percepţia senzorială; ea nu este o ficţiune mentală, variabilă după voie; „şi, 
prin urmare, rămâne să-mi fie înnăscută, aşa cum mi-e înnăscută şi ideea de mine 
însumi" 1 . Această idee este, de fapt, imaginea şi asemănarea lui Dumnezeu în mine; 
ea este „întocmai unui semn de-al autorului întipărit operei sale" 2 * , plasată în mine de 
către Dumnezeu atunci când m-a creat. 

S-a făcut deja referire la Note împotriva unui program, unde Descartes neagă faptul 
că, prin postularea ideilor înnăscute, a vrut să afirme că aceste idei sunt actuale sau că 
ele sunt vreun tip de specii (în sensul scolastic, însemnând modificări accidentale ale 
intelectului), distincte de facultatea gândirii. El nu a intenţionat niciodată să sugereze 
că pruncii din pântece au o idee actuală de Dumnezeu, ci doar că există în noi, de 
la natură, o potenţialitate înnăscută prin care îl cunoaştem pe Dumnezeu. Iar acest 
enunţ pare să implice o concepţie leibniziană a ideilor înnăscute, respectiv aceea că 
noi suntem capabili să ne formăm ideea de Dumnezeu din interior. Adică, fără a face 
vreo referire la lumea externă, subiectul conştient de sine îşi poate forma în interiorul 
său ideea de Dumnezeu. în măsura în care idei înnăscute sunt puse în contrast cu 
idei derivate din percepţia senzorială, putem spune că ideea de Dumnezeu este înnăs¬ 
cută în sensul că ea este produsă printr-o capacitate naturală şi nativă a minţii, fiind 
astfel, potenţial mai degrabă decât actual, înnăscută. în cea de-a treia Meditaţie, Des¬ 
cartes vorbeşte despre cunoaşterea mea despre mine însumi ca despre un lucru „ce 
tinde la nesfârşit către ceva din ce în ce mai înalt şi mai buri' 5 . Iar aceasta sugerează 
că ideea potenţial înnăscută de Dumnezeu este actualizată sub impulsul unei orien¬ 
tări native a fiinţei umane finite către autorul şi creatorul ei, această orientare fiind 
manifestată printr-o aspiraţie către un obiect mai perfect decât eul. Şi ar fi normal să 
se vadă, în acest punct de vedere, o oarecare legătură cu tradiţia augustiniană, cu care 
Descartes a fost oarecum familiarizat prin intermediul relaţiei sale cu congregaţia 
oratorică a cardinalului de Berulle. 

Este, oricum, dificil de văzut cum poate fi reconciliată interpretarea caracterului 
înnăscut al ideii de Dumnezeu cu alte enunţuri ale lui Descartes. Pentru că am văzut 
deja că, în cea de-a treia Meditaţie, el întreabă: „Prin ce mijloc să înţeleg că mă îndo¬ 
iesc, doresc, adică îmi lipseşte ceva, precum şi că nu sunt întru totul desăvârşit, dacă 

nu se află în minenicio idee a vreunei fiinţe mai desăvârşite, prin comparaţie cu care 
să-mi cunosc cusururile ?“' Iar el susţine în mod expres că „percepţia infinitului este, 
întrucâtva, anterioară în mine celei a finitului, cu alte cuvinte percepţia lui Dumne¬ 
zeu e anterioară celei de mine" 1 2 . Acest pasaj sugerează clar că eu nU îmi formez ideea 
de fiinţă infinită şi perfectă pentru că sunt conştient de imperfecţiunea şi lipsurile 
mele şi de aspiraţia mea către perfecţiune, ci mai degrabă că eu sunt conştient de im¬ 
perfecţiunea mea doar pentru că posed, deja, ideea de perfecţiune. Poate fi adevărat 
că nu putem concluziona de aici că ideea de Dumnezeu este actual înnăscută; dar, cel 
puţin, se pare că se afirmă că ideea de fiinţă perfectă şi infinită, chiar dacă este doar 
potenţial „înnăscută", este produsă, ca idee actuală, înaintea ideii de eu. Iar în acest 
caz pare să rezulte că Descartes îşi schimbă poziţia între cea de-a doua şi cea de-a treia 
Meditaţie. Primatul lui Cogito, ergo sum îi lasă locul primatului ideii de perfecţiune. 

Desigur, se poate spune despre Cogito, ergo sum că este o propoziţie sau o judecată, 
în timp ce ideea de perfecţiune nu este. Iar Descartes nu a negat niciodată că această 
propoziţie presupune unele idei. Ea presupune, spre exemplu, o idee despre eu. Ea 
poate presupune, aşadar, şi ideea de perfecţiune, fără ca primatul lui Cogito, ergo sum, 
ca judecată existenţială fundamentală, să fie, prin aceasta, subminat. Căci, chiar dacă 
ideea de perfecţiune precede această judecată, afirmarea existenţei lui Dumnezeu nu 
o precede. 

Dar ar trebui, cred, să se facă şi o oarecare distincţie între Cogito, ergo sum din 
cea de-a doua Meditaţie şi Cogito, ergo sum din cea de-a treia Meditaţie. în primul caz 
avem o idee inadecvată şi abstractă despre eu şi o afirmare a existenţei eului. în cel 
de-al doilea avem o idee mai puţin inadecvată despre eu, adică despre eu ca posedând 
ideea de perfecţiune. Iar punctul de plecare al argumentului nu este simpla Cogito, 
ergo sum, considerată fără a face trimitere la ideea de Dumnezeu, ci Cogito, ergo suin 
considerată ca afirmare a existenţei unei fiinţe care posedă ideea de perfecţiune şi este 
conştientă de imperfecţiunea, finitudinea şi limitarea ei în lumina acestei idei. Datul 
nu este, aşadar, eul lipsit de proprietăţi, ci eul care are în interiorul său asemănarea 
reprezentativă cu fiinţa perfectă infinită. 

Scopul acestor observaţii nu este acela de a sugera că argumentele lui Descartes 
pentru existenţa lui Dumnezeu pot fi făcute impenetrabile la critică. Spre exemplu, 
el poate scăpa de acuzaţia că postulează idei înnăscute actuale explicând, în Note îm¬ 
potriva unui program, că ideile înnăscute, în sensul dat de el termenului, sunt idei 
„care nu provin dintr-o altă sursă decât din facultatea noastră de gândire şi sunt, în 


1 M. 3. [Meditaţii..., p. 268.] 

2 lbid. 

consecinţă, împreună cu această facultate, înnăscute în noi, adică există mereu în noi 
în mod potenţial. Pentru că existenţa, în orice facultate, nu este o existenţă actuală ci 
doar una potenţială, din moment ce chiar cuvântul «facultate» nu desemnează nimic 
mai mult decât o potenţialitate ." 1 Dar, în mod evident, oricui îi este permis să susţină 
că ideea de Dumnezeu nu este înnăscută nici măcar în acest sens. In acelaşi timp, 
noi trebuie să încercăm să descoperim ceea ce Descartes vrea într-adevăr să spună, 
înainte de a putea critica în mod profitabil ceea ce el spune. Este destul de uşor să sub¬ 
limezi inconsistenţe; dar în spatele inconsistenţelor este un punct de vedere pe care 
el înceârcă să îl exprime. Iar punctul său de vedere nu pare să implice o substituire, în 
cea de-a treia Meditaţie, a preeminenţei ideii de perfecţiune cu preeminenţa lui Cogito, 
ergo sum, presupusă în cea de-a doua Meditaţie. Este vorba, mai degrabă, despre faptul 
că o înţelegere mai adecvată a „eului", a cărui existenţă este afirmată în Cogito, ergo 
sum, dezvăluie faptul că el este un eu gânditor, care posedă ideea de perfecţiune. Iar 
acesta este fundamentul argumentului pentru existenţa lui Durtinezeu. „Iar întreaga 
tărie a argumentului stă în faptul că îmi dau seama cum că nu se poate întâtnpla să 
fiinţez având natura pe care o am, şi anume purtând în mine ideea de Dumnezeu, 
dacă în adevăr n-ar exista şi Dumnezeu." 2 

5. în Meditaţii Descartes concluzionează, din cele două dovezi mai sus menţionate 
ale existenţei lui Dumnezeu, că Dumnezeu nu este înşelător. Pentru că Dumnezeu, 
fiinţa perfectă supremă, care nu este predispusă la eroare sau defect, există. „Reiese 
îndeajuns că el nu poate fi înşelător; căci e vădit minţii că orice viclenie şi înşelăciune 
atârnă de un cusur oarecare." 3 Din moment ce Dumnezeu este perfect, nu se poate ca 
El să mă fi înşelat. De aici reiese că acele propoziţii pe care le văd foarte clar şi distinct 
trebuie să fie adevărate. Certitudinea cu privire la existenţa lui Dumnezeu este cea 
care mă face capabil să aplic în mod universal şi ai încredere criteriul adevărului care 
mi-a fost sugerat prin reflecţia asupra propoziţiei privilegiate Gândesc, deci exist. 

Dâr, înainte de a merge mai departe, trebuie să luăm în considerare întrebarea 
dacă, în demersul de dovedire a existenţei lui Dumnezeu, Descartes nu este implicat 
într-un cerc vicios prin utilizarea chiar a acelui criteriu care urmează să fie garantat 
de către concluzia argumentului doveditor. întrebarea este destul de simplă. Descar¬ 
tes trebuie să dovedească existenţa lui Dumnezeu înainte de a se putea asigura că 
este legitim să utilizeze criteriul clarităţii şi distincţiei în afara lui Cogito, ergo sum. 
Dar poate el să dovedească şi dovedeşte efectiv existenţa Iui Dumnezeu fără a utiliza 


' Ibid. 

2 Ibid. 

3 Ibid. 



98/99 


acest criteriu ? Dacă îl utilizează, el dovedeşte existenţa lui Dumnezeu chiar prin in¬ 
termediul acelui criteriu care este stabilit drept criteriu doar atunci când existenţa lui 
Dumnezeu a fost dovedită. 

S-ar părea că întrebarea ar trebui pusă doar atunci când celălalt argument al lui 
Descartes pentru existenţa lui Dumnezeu, respectiv aşa-numitul argument ontologic, 
a fost conturat. Dar nu cred că este aşa. Este adevărat că în Principiile filosofiei argu¬ 
mentul ontologic este oferit înaintea celorlalte. Dar în Meditaţii, acolo unde Descartes 
este în mod special preocupat de ordo cognoscendi sau de ordo inveniendi, el nu oferă 
argumentul ontologic până în a cincea Meditaţie, atunci când şi-a stabilit deja criteriul 
adevărului cert. Aşadar, utilizarea criteriului în acest argument particular nu l-ar im¬ 
plica într-un cerc vicios. Iar eu cred, deci, că cel mai bine este să restrângem discuţia 
despre acuzaţia că el este vinovat de un cerc vicios la cele două argumente date în cea 
de-a treia Meditaţie. 

Această acuzaţie a fost clar exprimată de către Arnauld în cel de-al patrulea şir de 
întâmpinări. „Singurul scrupul pe care îl mai am este o incertitudine în privinţa mo¬ 
dului în care ar urma să fi evitat un raţionament circular prin faptul că se spune: sin¬ 
gurul motiv sigur pe care îl avem pentru a crede că ceea ce percepem clar şi distinct e 
adevărat este faptul că Dumnezeu există. Dar noi putem fi siguri că Dumnezeu există 
doar pentru că îl percepem clar şi evident. Aşadar, înainte de a fi siguri că Dumnezeu 
există, noi ar trebui să fim siguri că orice percepem clar şi evident este adevărat." 1 

Au fost propuse variate moduri de a -1 salva pe Descartes din cercul vicios, dar 
Descartes însuşi a încercat să înfrunte întâmpinarea făcând o distincţie între ceea ce 
percepem clar şi distinct aici şi acum şi ceea ce ne amintim că am perceput clar şi 
distinct cu o ocazie anterioară. în răspunsul către Arnauld, el remarcă faptul că „doar 
cunoaşterea limpede şi distinctă a lui Dumnezeu ne încredinţează de existenţa sa. 
Căci s-a făcut o deosebire între ceea ce concepem limpede şi lucrul despre care doar 
ne amintim că l-am conceput limpede. Pe Dumnezeu îl cunoaştem în primul fel, iar 
existenţa sa şi faptul că nu e înşelător ne garantează celălalt soi de cunoştinţe." 2 Iar el 
se referă la răspunsurile date, deja, celui de-al doilea şir de întâmpinări, unde a făcut 
următoarea declaraţie: „Afirmaţia că nu putem cunoaşte nimic înainte de a cunoaşte 
că Dumnezeu există n-a fost făcută decât în legătură cu ştiinţa concluziilor. Pe acestea 
într-adevăr nu le putem crede - în cazul că nu avem necontenit prezente în minte 
înlănţuirile, ceea ce e cu neputinţă - decât prin chezăşia lui Dumnezeu." 3 


' Ibid. 

2 RÎ, 4, 2. [Răspunsuri..., p. 346.] 

3 RÎ, 2, 3. [Răspunsuri..., p. 318.] 

Descartes are perfectă dreptate atunci când spune că a făcut această distincţie. 
Pentru că el a făcut distincţia către sfârşitul celei de-a cincea Meditaţii. El a spus acolo, 
spre exemplu, că „atunci când mintea mea cercetează natura triunghiului, pătruns 
fiind de principiile geometriei, îmi apare în adevăr, în chip foarte sigur, că unghiurile 
sale sunt echivalente cu două unghiuri drepte şi nu pot să nu cred că lucrul e ade¬ 
vărat, atâta vreme cât mă aţintesc asupra demonstraţiei lui; dar, de îndată ce mi-am 
abătut pătrunderea minţii de la aceasta, oricât mi-aş mai aminti că am înţeles-o de¬ 
osebit de limpede, se poate lesne întâmpla să mă îndoiesc că ea e adevărată în cazul 
că într-adevăr nu am cunoştinţa despre Dumnezeu. Căci pot să mă încredinţez că am 
fost într-astfel făcut de către natură, încât să mă înşel uneori, în cele pe care socot că 
le pătrund cât se poate de limpede." 1 

Nu ni se spune în acest pasaj că veridicitatea divină garantează validitatea absolută 
şi universală a memoriei. într-adevăr, nici Descartes nu a crezut că o garantează. în 
Discuţie cu Burrnan el remarcă faptul că fiecare trebuie să experimenteze singur dacă 
are sau nu o memorie bună. Iar dacă are dubii în această privinţă, ar trebui să utilizeze 
note scrise sau ceva asemănător care să-l ajute. 2 Ceea ce garantează veridicitatea divină 
este faptul că eu nu sunt înşelat atunci când gândesc că sunt adevărate acele propoziţii 
pe care îmi amintesc că le-am perceput clar şi distinct. Ea nu garantează, spre exem¬ 
plu, că amintirile mele despre ceea ce s-a spus într-o conversaţie sunt corecte. 

Apare aşadar întrebarea dacă dovezile lui Descartes despre existenţa lui Dumne¬ 
zeu, aşa cum sunt date în cea de-a treia Meditaţie, implică utilizarea anumitor axiome 
sau principii. Trebuie doar să le citeşti pentru a vedea că aşa este. Iar dacă aceste prin¬ 
cipii sunt folosite în argumentele doveditoare pentru că validitatea lor a fost văzută 
anterior în mod dar şi distinct, este dificil de văzut cum ar urma să fie evitat un cerc 
vicios. Pentru că doar în concluziile argumentelor doveditoare, atunci când existenţa 
lui Dumnezeu a fost demonstrată, suntem asiguraţi că sunt adevărate acele propoziţii 
pe care ni le amintim că le-am văzut clar şi distinct. 

în mod evident, Descartes trebuie să arate că folosirea memoriei nu este esenţială 
pentru dovedirea existenţei lui Dumnezeu. El ar putea spune că dovada nu este atât o 
deducţie sau o mişcare pas cu pas a minţii, validitatea primului pas fiind reamintită 
atunci când este făcut cel de-al doilea, cât o vedere a datului, şi anume existenţa mea 
însumi, posedând ideea de perfecţiune, care sporeşte în mod gradual în adecvare 
până când relaţia eului cu Dumnezeu este recunoscută explicit. Ar trebui, de aseme¬ 
nea, să se susţină că principiile sau axiomele care par a fi presupuse de către dovezi 


' M, 5. [Meditaţii..., p. 286.] 

2 Entretien avec Barman, ed. Ch. Adam, pp. 8, 9. 

nu sunt văzute la o ocazie anterioară şi folosite ulterior pentru că cineva îşi reaminteş¬ 
te că le-a sesizat validitatea, ci sunt văzute aici şi acum, într-un caz concret, astfel în¬ 
cât vederea completă a datului include perceperea principiilor sau a axiomelor într-o 
aplicaţie concretă. Şi asta este, de fapt, ceea ce pare să sugereze Descartes în Discuţie 
cu Bunnan. Atunci când este acuzat că se implică într-un cerc vicios prin dovedirea 
existenţei lui Dumnezeu cu ajutorul unor axiome a căror validitate nu este încă certă, 
el răspunde că autorul celei de-a treia Meditaţii nu este subiectul niciunei înşelătorii 
în ce priveşte axiomele, pentru că atenţia sa este fixată asupra lor. „Atâta timp cât face 
aceasta, el este sigur că nu este înşelat şi este obligat să îşi dea acordul pentru ele." 1 Ca 
răspuns la replica potrivit căreia nu se poate concepe mai mult decât un lucru la un 
moment dat, Descartes susţine că aşa ceva pur şi simplu nu este adevărat. 

Oricum, cu greu se poate pretinde că acest răspuns face faţă tuturor obiecţiilor. 
După cum am văzut, Descartes a accentuat îndoiala până la nivelul îndoielii „hiper¬ 
bolice", prin intermediul ipotezei fictive a geniului rău. Deşi Cogito, ergo sum este 
invulnerabilă la orice îndoială, din moment ce putem spune Dubito, ergo sum, Des¬ 
cartes pare să spună că noi putem lua în considerare cel puţin simpla posibilitate de 
a fi înşelaţi cu privire la adevărul oricărei alte propoziţii pe care o percepem clar şi 
distinct aici şi acum. Este adevărat, el nu vorbeşte mereu în acest mod; dar asta pare 
să sugereze ipoteza geniului rău. 2 Şi apare, apoi, întrebarea dacă soluţia sa la proble¬ 
ma cercului vicios îi permite să înlăture această îndoială hiperbolică. Chiar dacă în 
dovedirea existenţei lui Dumnezeu eu nu îmi folosesc memoria, ci percep adevărul 
axiomelor fiind atent la ele aici şi acum, se pare că această percepţie este subiect al 
îndoielii hiperbolice până când dovedesc existenţa unui Dumnezeu care nu este înşe¬ 
lător. Dar cum pot fi vreodată sigur de adevărul acestei concluzii dacă ea se sprijină pe 
axiome sau principii care sunt ele însele subiect al îndoielii până când concluzia este 
dovedită ? Dacă validitatea concluziei, propoziţia care afirmă existenţa lui Dumnezeu, 
urmează a fi utilizată pentru a mă asigura pe mine însumi de validitatea principiilor 
pe care se sprijină concluzia, eu par a fi implicat în cercul vicios. 


1 Ibid. 

2 Unii istorici l-au interpretat pe Descartes ca fiind cel care a trasat o distincţie între a cu¬ 
noaşte un lucru printt-un simplu act de vedere mentală şi a-1 cunoaşte cu o ştiinţă perfec¬ 
tă. Astfel, ateul ar şti că cele trei unghiuri ale unui triunghi sunt egale cu două unghiuri 
drepte, dar nu ar şti aceasta cu o ştiinţă perfectă până când nu ar fi asigurat de existenţa 
lui Dumnezeu. Iar Descartes spune, într-adevăr, că, deşi ateul poate şti clar că cele trei un¬ 
ghiuri ale unui triunghi sunt egale cu două unghiuri drepte, el „nu are o ştiinţă adevărată" 
(Rî, 2, 3 -Răspunsuri..., p. 318). Dar motivul pe care el îl dă pentru a susţine că o astfel de 
cunoaştere nu poate constitui o ştiinţă adevărată este acela că „nicio cunoaştere care poate 
fi considerată îndoielnică nu trebuie numită ştiinţă" (Ibid.). 

Pentru a răspunde acestei dificultăţi, Descartes ar trebui să explice că îndoiala 
hiperbolică afectează doar amintirea faptului de a fi văzut propoziţiile în mod clar şi 
distinct. Cu alte cuvinte, ar fi trebuit să dea o concordanţă între teoria îndoielii hiper¬ 
bolice şi răspunsul lui către Arnauld mai clară decât cea pe care se pare că a dat-o în 
realitate. El ar putea, atunci, să scape de acuzaţia de a fi implicat într-un cerc vicios, 
cu condiţia ca utilizarea memoriei să nu fie esenţială pentr u dovezile existenţei lui 
Dumnezeu. Sau ar fi trebuit să arate că percepţia clară şi distinctă a axiomelor, despre 
care el însuşi admite că sunt implicate în dovezi, este ea însăşi implicată în intuiţia 
fundamentală şi privilegiată care este exprimată în Cogito, ergo sum. 

Există, fără îndoială, dificultăţi suplimentare care ar putea fi invocate. Să presupu¬ 
nem, de exemplu, că eu urmăresc acum o linie de raţionament matematic care impli¬ 
că bizuirea pe memorie. Sau să presupunem că eu pur şi simplu utilizez propoziţii 
matematice pe care îmi amintesc că le-am perceput clar şi distinct într-o ocazie ante¬ 
rioară. Care este garanţia că mă pot bizui cu încredere pe memoria mea? Amintirea 
faptului că am dovedit odată existenţa lui Dumnezeu? Sau trebuie să îmi readuc în 
minte o dovadă actuală a existenţei lui Dumnezeu? în cea de-a cincea Meditaţie Des- 
carles spune că până şi atunci când nu îmi amintesc motivele care m au îndemnat să 
afirm că Dumnezeu există, că nu este înşelător şi că, în consecinţă, tot ceea ce percep 
clar şi distinct este adevărat, eu încă am o cunoaştere adevărată şi certă a acestei ul¬ 
time propoziţii. Căci, cu condiţia ca eu să îmi amintesc că i-am perceput adevărul în 
mod clar şi distinct în trecut, „nu se poate aduce niciun argument care să mă silească 
a mă îndoi"’. Garanţia existenţei lui Dumnezeu înlătură îndoiala hiperbolică şi, astfel, 
eu pot respinge orice sugestii care derivă dintr-o astfel de îndoială. Oricum, se poate 
pune întrebarea dacă acest răspuns al lui Descartes face faţă tuturor dificultăţilor care 
se nasc din variatele sale moduri de a vorbi. 

Sistemul cartezian ar putea, desigur, să fie astfel îmbunătăţit încât cercul vicios, 
real sau aparent, să dispată. Spre exemplu, dacă Descartes ar fi utilizat veridicita¬ 
tea divină doar pentru a se asigura că există lucruri materiale care corespund ideilor 
noastre despre ele, acuzaţia lui Arnauld ar fi fost lipsită de fundamentul ei. Am putea 
dori să criticăm teoria reprezentativă a percepţiei, care ar părea a fi presupusă, dar 
nu ar exista tiiciun cerc vicios. Pentru că Descartes nu presupune existenţa lucrurilor 
materiale atunci când dovedeşte existenţa lui Dumnezeu. Din acest motiv, poate fi o 
greşeală să i se atribuie prea multă importanţă problemei cercului vicios; şi s-ar putea 
părea că am dedicat un spaţiu disproporţionat acestui subiect. în acelaşi timp, atunci 
când luăm în considerare un filosof care năzuieşte să dezvolte un sistem strâns unit, 


M, 5. [Meditaţii..., p. 286.] 

în care fiecare pas decurge logic din pasul anterior şi în care nu sunt făcute presupozi¬ 
ţii ilegitime din punct de vedere metodologic, este o chestiune de oarecare importanţă 
aceea de a examina dacă el şi-a atins sau nu obiectivele. Iar dovezile existenţei lui 
Dumnezeu furnizează un caz evident în care acest lucru este cel puţin discutabil. Ori¬ 
cum, dacă Descartes poate susţine cu succes că dovezile nu implică în mod necesar 
folosirea memoriei şi că percepţia oricăror axiome implicate în dovezi este oarecum 
inclusă în intuiţia fundamentală şi privilegiată, el poate scăpa de acuzaţia lui Arnauld. 
Din nefericire, Descartes nu îşi dezvoltă poziţia într-o manieră neambiguă şi pe de¬ 
plin consistentă. Şi acesta, desigur, este motivul pentru care istoricii pot da explicaţii 
oarecum divergente ale poziţiei sale. 

6 . Oricum, dacă asumăm că am dovedit existenţa şi veridicitatea lui Dumnezeu, 
problema adevărului suferă o schimbare. Acum întrebarea nu este cum pot fi sigur 
că am atins certitudinea în afara lui Cogito, ergo sum, ci, mai degrabă, cum urmează 
să fie explicată eroarea. Dacă Dumnezeu m-a creat, nu pot atribui eroarea nici inte¬ 
lectului meu ca atare, nici voinţei mele ca atare. A face o eroare ar însemna, în mod 
necesar, a -1 face pe Dumnezeu responsabil pentru ea. Şi am stabilit deja că Dumne¬ 
zeu nu este înşelător. 

„Atunci de unde izvorăsc greşelile mele ? Din faptul că, voinţa întinzându-se mai 
mult decât intelectul, nu o închid între aceleaşi graniţe, ci o extind chiar asupra lu¬ 
crurilor pe care nu le înţeleg; iar fiindcă în privinţa acestora ea e indiferentă, se abate 
lesne de la ceea ce e adevărat şi bun, iar astfel mă înşel şi păcătuiesc.Nu voi cădea în 
eroare, cu condiţia de a mă abţine de la a formula o judecată despre ceva ce nu văd clar 
şi distinct. Dar, în timp ce „intelectul nu se aplică decât acelor puţine obiecte care i se 
prezintă, iar cunoaşterea sa e întotdeauna limitată, pe când voinţa poate părea intr-un 
anume fel infinită [...] acesta este motivul pentru care de obicei o împingem dincolo 
de ceea ce cunoaştem clar; iar când abuzăm astfel, nu e de mirare că ni se întâmplă 
să ne înşelăm." 1 2 Voinţa se îndreaptă către lucruri pe care individul nu le posedă 
încă, chiar către lucruri pe care intelectul nu le înţelege. Aşadar, suntem împinşi cu 
uşurinţă să formulăm judecăţi despre ceea ce nu înţelegem clar. Aceasta nu este vina 
lui Dumnezeu; pentru că nu „infinitatea" voinţei este cea care face ca eroarea să fie 
necesară. „Iar în această întrebuinţare - nu cea dreaptă - a liberului arbitru sălăşlu¬ 
ieşte lipsa care a alcătuit forma greşelii", adică privaţiunea este găsită într-o operaţie 


1 M, 4. [Meditaţii..., p. 278.] 

2 PF, 1, 35. [Principiile..., p. 95.] 

„în măsura în care izvorăşte de la mine", nu „în facultatea pe care am primi-o de la 
Dumnezeu, nici chiar în operaţie, în măsura în care atârnă de el" 1 . 

7. Mulţumindu-se cu faptul că nu poate cădea în eroare, cu condiţia de a-şi restric¬ 
ţiona judecăţile la ceea ce percepe clar şi distinct, Descartes trece la justificarea cre¬ 
dinţei noastre în certitudinea matematicii pure. Ca şi alţi gânditori înaintea lui, cum 
ar fi Platon şi Augustin, el este izbit de faptul că, de pildă, noi descoperim mai degra¬ 
bă decât inventăm proprietăţile triunghiului. în matematica pură avem de-a face cu o 
înţelegere progresivă a esenţelor sau naturilor eterne şi a relaţiilor dintre ele; iar ade¬ 
vărul propoziţiilor matematice, atât de departe de a fi dependent de alegerea noastră 
liberă, se impune asupra minţii pentru că îl vedem clar şi distinct. Astfel, noi 2 putem 
bănui că nu putem fi înşelaţi atunci când afirmăm propoziţiile matematice pe care le 
deducem din propoziţii care au fost văzute clar şi distinct. 

8. Am putea aştepta ca, după ce a stabilit adevărul cert a două judecăţi existenţiale 
(respectiv Cogito, ergo sum şi propoziţia care afirmă existenţa lui Dumnezeu) şi a tu¬ 
turor judecăţilor ordinii ideale care sunt percepute clar şi distinct, Descartes să treacă 
imediat la a lua în considerare ceea ce suntem îndreptăţiţi să afirmăm despre existen¬ 
ţa şi natura lucrurilor materiale. De fapt, el trece la expunerea argumentului ontologic 
pentru existenţa lui Dumnezeu. Iar legătura acestei teme cu cea mai sus menţionată 
constă în următoarea reflecţie. „Dacă toate cele pe care le percep limpede şi distinct 
ca aparţinând lui îi revin cu adevărat, nu se poate oare căpăta de aci şi un argument 
prin care să se dovedească existenţa lui Dumnezeu?" 3 Eu ştiu, spre exemplu, că toate 
proprietăţile pe care le percep clar şi distinct ca aparţinând esenţei unui triunghi îi 
aparţin într-adevăr acestuia. Pot eu demonstra existenţa lui Dumnezeu luând în con¬ 
siderare perfecţiunile conţinute în ideea de Dumnezeu ? 

Descartes răspunde că acest lucru este posibil. Pentru că existenţa este ea însăşi 
una dintre perfecţiunile lui Dumnezeu şi îi aparţine esenţei divine. Este adevărat, 
desigur, că eu pot concepe un triunghi rectiliniu fără a-i atribui existenţă, deşi sunt 
forţat să admit că suma unghiurilor sale echivalează cu două unghiuri drepte. Iar 
explicaţia acestui fapt este destul de simplă. Existenţa nu este o perfecţiune esenţială 
a ideii de triunghi. Iar din faptul că eu nu pot concepe un triunghi rectiliniu ale cărui 
unghiuri să nu echivaleze cu două unghiuri drepte rezultă doar că, dacă există în re¬ 
alitate vreun triunghi rectiliniu, unghiurile sale sunt egale cu două unghiuri drepte; 
dar nu rezultă în mod necesar că există în realitate vreun triunghi rectiliniu. Oricum, 


1 M, 4. [Meditaţii..., p. 279.] 

3 Ar fi mai precis să spun „eu“, din moment ce Descartes nu a dovedit încă existenţa unei 
pluralităţi de euri. 

3 M, 5. [ Meditaţii .... p. 283.] 

fiind perfecţiunea supremă, esenţa divină cuprinde existenţa, care este ea însăşi o 
perfecţiune. Aşadar, eu nu îl pot concepe pe Dumnezeu altfel decât existând. Cu alte 
cuvinte, eu nu pot să înţeleg ideea de Dumnezeu, care îi exprimă esenţa, şi în acelaşi 
timp să ii neg existenţa. Necesitatea de a -1 concepe pe Dumnezeu ca existând este, 
astfel, o necesitate în obiectul însuşi, în esenţa divină, şi este inutil să contest faptul 
că gândirea mea nu impune necesitate asupra lucrurilor. „Căci nu am libertatea să 
gândesc pe Dumnezeu fără de existenţă (adică fiinţa întru totul desăvârşită fără de 
cea mai înaltă desăvârşire) după cum am libertatea să închipui calul fie cu aripi, fie 
fără."' Ideea de Dumnezeu este, astfel, sub acest aspect, şi o idee privilegiată; ea ocu¬ 
pă o poziţie unică. „Nu poate fi născocit de mine niciun alt lucru la a cărui esenţă să 
aparţină existenţa." 1 2 * 

Vom întâlni acest argument din nou, în forma revizuită în care l-a apărat Leibniz, 
precum şi în legătură cu criticile ostile ale lui Kant la adresa argumentului. Dar, între 
timp, s-ar putea să merite să evidenţiem aici următoarele chestiuni referitoare la eva¬ 
luarea de către Descartes a valorii argumentului. 

în primul rând, Descartes a refuzat să admită că argumentul ontologic poate fi 
redus la o simplă problemă de definiţie verbală. Astfel, în răspunsul său la întâiul 
şir de întâmpinări el neagă că a intenţionat să spună, pur şi simplu, că, atunci când 
se înţelege care este semnificaţia cuvântului „Dumnezeu", se înţelege că Dumnezeu 
există în fapt, precum şi ca idee în minţile noastre. „Dar aici e o eroare de formă. Tot 
ce ar fi trebuit să se conchidă este: deci, atunci când îţi dai seama ce înţeles are cu¬ 
vântul de Dumnezeu, îţi dai seama că prin el se înţelege un lucru care există în fapt 
şi intelect; iar ceea ce se înţelege printr-un cuvânt nu pare, prin aceasta chiar, ade¬ 
vărat. în schimb, argumentul din Meditaţii sună: ceea ce concepem în chip limpede 
şi distinct ca aparţinând esenţei unui lucru poate fi rostit pe drept cu privire la acel 
lucru; dar, cercetând care e esenţa lui Dumnezeu, concepem limpede şi distinct că-i 
aparţine faptul de a exista; deci, putem afirma că el există.Descartes crede, astfel, 
că noi avem o reală înţelegere a naturii sau a esenţei divine. Fără această supoziţie, 
argumentul ontologic nu poate, într-adevăr, să reziste; totuşi, ea constituie una dintre 
dificultăţile majore în acceptarea argumentului ca fiind valid. Leibniz a sesizat acest 
lucru şi a încercat să rezolve problema. 4 


1 M, 5. [Meditaţii..., p. 284.] 

2 M, 5; versiunea franceză adaugă cuvintele „cu necesitate". [Meditaţii..., p. 285.] 

1 Rî, 1. [Răspunsuri..., pp. 310, 311.] 

4 O altă problemă, discutată de către Kant, priveşte credinţa potrivit căreia existenţa poate fi 
în mod corect numită perfecţiune. 

La cea de-a doua chestiune pe care doresc să o menţionez s-a făcut deja aluzie în 
treacăt. După cum am văzut, Descartes nu expune argumentul ontologic până în cea 
de-a cincea Meditaţie, atunci când dovedise deja existenţa lui Dumnezeu şi stabilise că 
tot ceea ce percepem clar si distinct este adevărat. Iar aceasta presupune că, în timp 
ce elucidează un adevăr despre Dumnezeu, respectiv acela că există în mod necesar 
sau în virtutea esenţei sale, argumentul nu îi este de niciun folos ateului, care nu este 
deja sigur de faptul că orice percepe clar şi distinct este adevărat. Iar ateul nu poate 
şti acest din urmă fapt, până când nu ştie că Dumnezeu există. Aşadar, s-ar părea că 
adevăratele dovezi ale existenţei lui Dumnezeu oferite de către Descartes sunt cele 
conţinute în cea de-a treia Meditaţie, şi că funcţia argumentului ontologic este, pur şi 
simplu, aceea de a elucida un adevăr despre Dumnezeu. Pe de altă parte, chiar în cea 
de-a cincea Meditaţie (în versiunea franceză) Descartes vorbeşte despre argumentul 
ontologic ca fiind cel „prin care să se dovedească existenţa lui Dumnezeu"'. Iar către 
sfârşitul Meditaţiei el pare a spune că din acest argument noi putem trage concluzia 
că tot ceea ce vedem clar şi distinct este adevărat; o concluzie care ar presupune că 
argumentul este o dovadă perfect validă a existenţei lui Dumnezeu, independent de 
celelalte dovezi care au fost deja date. Mai mult, în Principiile JUosoftei 1 2 3 el dă mai întâi 
argumentul ontologic şi spune clar că acesta este o demonstraţie a existenţei lui Dum¬ 
nezeu. Apare deci întrebarea dacă avem două evaluări incompatibile ale argumentu¬ 
lui ontologic sau dacă poate fi găsită vreo explicaţie a procedurii lui Descartes care să 
armonizeze cele două moduri aparent diferite de a vorbi. 

Nu mi se pare că diferitele moduri de a vorbi ale lui Descartes pot fi făcute per¬ 
fect consistente. în acelaşi timp, poate fi găsită o linie generală de armonizare dacă 
păstrăm în minte distincţia sa dintre ordo inveniendi, ordinea descoperirii sau ordinea 
în care un filosof îşi investighează subiectul în mod analitic, şi ordo docendi, ordinea 
predării sau expunerea sistematică a adevărurilor deja descoperite.’ în ordinea desco¬ 
peririi, atât cât priveşte cunoaşterea explicită, cunoaştem propria noastră imperfecţi¬ 
une înaintea perfecţiunii divine. Aşadar, ordinea descoperirii pare să ceară o dovadă 
a posteriori a existenţei lui Dumnezeu; iar aceasta este dată în cea de-a treia Meditaţie. 
Argumentul ontologic este rezervat pentru mai târziu, atunci când este introdus pen¬ 
tru a elucida un adevăr despre Dumnezeu, în dependenţă de principiul, deja stabilit 
atunci, potrivit căruia orice vedem clar şi distinct este adevărat. în orice caz, în con¬ 
formitate cu ordinea predării, în măsura în care ea reprezintă ordo essendi sau ordinea 
fiinţei, perfecţiunea infinită a lui Dumnezeu este anterioară imperfecţiunii noastre; 


1 M, 5. f Meditaţii..., p. 283.] 

2 PF, x, 14. [Principiile..., pp. 85, 86.] 

3 Cf. Entretien avec Barman, pp. 27-29. 

şi astfel, în Principiile filosofiei Descartes începe cu argumentul ontologic, care este 
bazat pe perfecţiunea infinită a lui Dumnezeu. Făcând aceasta, pare să îşi neglijeze 
propria doctrină, potrivit căreia existenţa lui Dumnezeu trebuie să fie dovedită înainte 
de a putea să extindem utilizarea criteriului clarităţii şi distincţiei dincolo de Cogito, 
ergo sum. Dar dacă, aşa cum pare a fi cazul, a privit dovezile conţinute în cea de-a treia 
Meditaţie ca fiind o prelungire şi o adâncire a intuiţiei originale exprimate în Cogito, 
ergo sum, se poate ca el să fi privit argumentul ontologic în aceeaşi lumină. 

Este posibil ca modul în care Descartes tratează cunoaşterea noastră despre exis¬ 
tenţa lui Dumnezeu să combine, fără o diferenţiere suficientă, două atitudini sau 
puncte de vedere. Există, în primul rând, punctul de vedere „raţionalist", potrivit că¬ 
ruia argumentele sunt, cu adevărat, procese inferenţiale. Iar dacă ele sunt privite în 
această lumină, Descartes a făcut bine separând argumentul ontologic de dovezile a 
posteriori din cea de-a treia Meditaţie, cu toate că, în acelaşi timp, problema cercului 
vicios în privinţa celor din urmă devine acută. Şi există, în al doilea rând, punctul de 
vedere „augustinian". Nu ne cunoaştem cu adevărat şinele, eul a cărui existenţă este 
afirmată în Cogito, ergo sum, dacă acesta nu este cunoscut ca un termen al relaţiei tota¬ 
le, eu-Dumnezeu. Ceea ce se cere nu este atât un proces de argumentare inferenţială, 
cât o vedere prelungită şi mereu mai profundă a ceea ce este dat. Noi cunoaştem eul 
ca fiind imperfect doar pentru că îl conştientizăm implicit pe Dumnezeu în ideea 
înnăscută de perfecţiune. Iar o funcţie a argumentului ontologic este aceea de a arăta, 
prin pătrunderea ideii de perfecţiune, care este o parte a datului original, că Dumne¬ 
zeu nu există doar în relaţie cu noi, ci că El există, în mod necesar şi etern, în virtutea 
esenţei sale. 

CAPITOLUL IV 


DESCARTES (3) 

Existenţa corpurilor - Substanţele şi principalele lor atribute - 
Relaţia dintre minte şi corp 


1. Până acum, suntem asiguraţi doar de adevărul a două propoziţii existenţiale, „Eu 
exist" şi „Dumnezeu există". Dar noi ştim, de asemenea, că toate lucrurile pe care le 
înţelegem clar şi distinct aparţin domeniului posibilităţii. Cu alte cuvinte, ele pot fi 
create de către Dumnezeu, chiar dacă noi nu ştim încă dacă ele au fost create astfel. 
Este suficient, aşadar, după cum spune Descartes, să fim capabili să înţelegem un 
lucru în mod clar şi distinct, separat de un altul, pentru a fi siguri că cele două sunt 
într-adevăr diferite şi că unul poate fi creat fără celălalt. 

Pe de o parte, eu văd că nimic nu aparţine esenţei mele, aşa cum este afirmată în 
Cogito, ergo sum, cu excepţia faptului că eu sunt un lucru gânditor şi fără întindere, 
în timp ce, pe de cealaltă parte, eu am o idee clară şi distinctă despre corp, ca lucru 
întins şi negânditor. Şi rezultă că „eu [adică sufletul meu, prin care eu sunt ceea ce 
sunt] sunt deosebit cu adevărat de corpul meu şi că pot exista fără el"'. 

în acest caz, desigur, existenţa mea ca lucru gânditor nu dovedeşte prin ea însăşi 
existenţa corpului meu, ca să nu mai vorbim de cea a altor corpuri. Dar eu găsesc în 
mine însumi mai multe facultăţi şi activităţi, cum ar fi puterea de schimbare a pozi¬ 
ţiei şi de mişcare locală în general, care presupune în mod clar existenţa unei sub¬ 
stanţe corporale, sau întinse, corpul. 2 Pentru că în percepţia clară şi distinctă a unor 
astfel de activităţi întinderea este, într-un fel, inclusă, pe câtă vreme gândirea sau 
activitatea intelectuală nu este. în plus, percepţia senzorială implică o anumită pasi¬ 
vitate, în sensul că eu primesc impresii ale „ideilor" şi că nu depinde numai de mine 
însumi ce impresii primesc. Această facultate a percepţiei senzoriale nu presupune 
gândirea, şi trebuie să existe într-o altă substanţă decât eu însumi, considerat ca un 
lucru esenţialmente gânditor şi fără întindere. în afară de asta, în măsura în care eu 
primesc impresii, câteodată împotriva voinţei mele, sunt înclinat în mod inevitabil să 


M, 6. [Meditaţii..., p. 293.] 

Ar trebui notat cum asumă Descartes că facultăţile şi activităţile trebuie să fie facultăţi şi 
activităţi ale substanţelor. 

cred că ele vin către mine dinspre alte corpuri decât al meu. Şi pentru că Dumnezeu, 
care nu este înşelător, mi-a dat „un mare îndemn să cred că acele idei izvorăsc de la 
obiecte, nu văd prin ce argumente s-ar pretinde că el nu este înşelător, în cazul că ele 
ar veni de altundeva decât de la obiectele corporale. Prin urmare, obiectele corporale 
fiinţează." 1 Poate că ele nu sunt exact ceea ce sugerează percepţia senzorială că sunt; 
dar, în orice caz, ele trebuie să existe ca obiecte externe, dat fiind tot ceea ce percepem 
clar şi distinct la ele. 

Descartes se ocupă mai degrabă în mod sumar de existenţa corpurilor. Mai mult, 
nici în Meditaţii, nici în Principiile Jilosofiei el nu tratează în mod specific problema 
cunoaşterii noastre despre existenţa altor minţi. Dar argumentul său general este 
acela că noi receptăm impresii şi „idei" şi că, din moment ce Dumnezeu a implantat 
în noi o înclinaţie naturală de a le atribui pe acestea activităţii unor cauze materiale ex¬ 
terne, cele din urmă trebuie să existe. Pentru că Dumnezeu ar fi înşelător dacă ne-ar 
da această înclinaţie naturală şi totuşi ar produce, în acelaşi timp, aceste impresii, în 
mod direct şi imediat, prin propria sa activitate. Iar Descartes, dacă i s-ar da cuvântul, 
ar aduce, fără îndoială, un argument analog, cu un apel la veridicitatea divină, la exis¬ 
tenţă, existenţa altor minţi. 

Putem alunga, aşadar, acea formă de îndoială hiperbolică care ne sugera, ante¬ 
rior, că viaţa ar putea fi un vis şi că nu există lucruri corporale care să corespundă 
ideilor noastre despre ele. „Nu trebuie să mă mai tem că acele lucruri pe care mi le 
înfăţişează zilnic simţurile ar fi false, şi îndoielile prea mari de zilele trecute trebuie 
respinse ca o simplă glumă. Mai ales cea de pe urmă în privinţa somnului, pe care 
nu -1 deosebeam de starea de veghe..." 2 Şi, fiind astfel asiguraţi atât de existenţa minţii 
cât şi de cea a corpului, putem continua să cercetăm mai de aproape natura fiecăreia 
şi relaţia dintre cele două. 

2. Descartes a definit substanţa ca fiind „ceva ce există în aşa fel încât n-are ne¬ 
voie decât de sine pentru a exista" 3 . Dar această definiţie, dacă este înţeleasă într-un 
sens strict şi literal, i se aplică doar lui Dumnezeu. „La drept vorbind, nu există decât 
Dumnezeu care să fie aşa, şi nu este vreun lucru creat care să poată exista un singur 
moment fără a fi menţinut şi conservat de puterea sa." 4 Dar Descartes nu a tras con¬ 
cluzia spinozistă că există numai o substanţă, Dumnezeu, şi că toate creaturile sunt, 
pur şi simplu, modificări ale acestei unice substanţe. în schimb, el a concluzionat 


' M, 6. [Meditaţii..., pp. 293, 294.] 
2 ibid. 

> PF, 1, 51. [ Principiile .... p. 103.] 

4 Ibid. 

că termenul „substanţă" nu poate fi predicat într-un sens univoc despre Dumnezeu 
şi despre alte fiinţe. Astfel, el procedează, ca să spunem aşa, într-o manieră opusă 
aceleia în care au procedat scolasticii. Pentru că, în timp ce aceştia din urmă au apli¬ 
cat termenul „substanţă" mai întâi lucrurilor naturale, obiectele experienţei, şi apoi, 
într-un sens analog, lui Dumnezeu, Descartes aplică termenul în primul rând lui 
Dumnezeu şi apoi, în al doilea rând şi în mod analog, creaturilor. Această procedură 
este în acord cu intenţia sa declarată de a trece de la cauză la efect, mai degrabă decât 
în sens invers. Şi, cu toate că el însuşi nu a fost în niciun caz un panteist, noi putem 
detecta în maniera sa de a proceda o etapă preliminară în dezvoltarea concepţiei spi- 
noziste despre substanţă. Dar a spune aceasta nu înseamnă a sugera că Descartes ar 
fi fost de acord cu această concepţie. 

Oricum, dacă nu ţinem seama de Dumnezeu şi ne gândim doar la substanţă, 
în aplicabilitatea ei la creaturi, putem spune că există două feluri de substanţe şi că 
termenul este predicat într-un sens univoc despre aceste două clase de lucruri. „Iar 
noţiunea pe care o avem despre substanţa creată se raportează în acelaşi fel la toate, 
adică la cele imateriale ca şi la cele materiale sau corporale; căci pentru a înţelege 
ce sunt substanţele, trebuie doar să observăm că ele pot exista fără ajutorul vreunui 
lucru creat."' 

Ceea ce percepem nu sunt substanţe ca atare, ci mai degrabă atribute ale substan¬ 
ţelor. Şi, în măsura în care aceste atribute sunt înrădăcinate în diferitele substanţe şi 
le scot în evidenţă pe acestea din urmă, ele ne oferă cunoaştere despre substanţe. Dar 
nu toate atributele sunt pe picior de egalitate. „Cu toate că orice atribut ar fi sufici¬ 
ent pentru a face cunoscută substanţa, există în fiecare unul care constituie natura 
şi esenţa sa, de care depind toate celelalte." 1 2 Ideea de substanţă, ca fiind cea care 
nu are nevoie de nimic altceva (cu excepţia activităţii divine de conservare, în cazul 
lucrurilor create), este o noţiune comună şi nu va servi pentru a diferenţia un tip de 
substanţă de un altul. Putem face asta doar prin luarea în considerare a atributelor, 
proprietăţilor şi calităţilor substanţelor. Asupra acestei chestiuni, scolasticii ar fi fost 
de acord. Dar Descartes a continuat să îi asocieze fiecărui tip de substanţă un atribut 
principal, pe care el a continuat să îl identifice în toate privinţele cu substanţa însăşi. 
Pentru că modul său de a determina care este principalul atribut al unui tip dat de 
substanţă este acela de a întreba ce anume percepem noi în mod clar şi distinct ca fi¬ 
ind un atribut indispensabil al lucrului, astfel încât toate celelalte atribute, proprietăţi 


1 PF, 1, 52. [Principiile..., p. 103.) 

2 PF, 1, 33. [ Principiile .... p. 104.] 

şi calităţi sunt văzute ca presupunându -1 şi depinzând de el. Iar concluzia pare a fi 
aceea că noi nu putem face distincţie între substanţă şi principalul ei atribut. Ele sunt 
în toate privinţele identice. După cum se va semnala mai târziu, acest punct de vedere 
l-a implicat în anumite dificultăţi teologice. 

Am văzut deja că, pentru Descartes, principalul atribut al substanţei spirituale 
este gândirea. Iar el a fost pregătit să susţină că, într-un sens, substanţa spirituală 
gândeşte mereu. Astfel, el îi spune lui Arnauld: „Nu încape îndoială că, de îndată 
ce e infuzat în trupul unui copil, spiritul începe să gândească şi să-şi dea seama de 
aceasta, chiar dacă în memoria sa nu se întipăreşte încă nimic." 1 Şi, iarăşi, îl întreabă 
pe Gassendi: „Dar de ce nu ar trebui [sufletul sau mintea] să gândească mereu, când 
este o substanţă gânditoare ? De ce este straniu că nu ne amintim gândurile pe care 
le-a avut atunci când era în pântec sau într-o stare de stupoare, când noi nu ni le amin¬ 
tim nici măcar pe cele mai multe dintre acelea pe care ştim că le-am avut atunci când 
eram maturi, cu o sănătate bună şi treji ?“ 2 Iar dacă intr-adevăr esenţa sufletului este 
aceea de a gândi, el trebuie, în mod evident, fie să gândească mereu, chiar şi atunci 
când la prima vedere nu face asta, fie să înceteze să existe atunci când nu gândeşte. 
Concluzia lui Descartes rezultă din premisele lui. Dacă premisele sunt adevărate sau 
nu, este o altă problemă. 

Atunci, care este principalul atribut al substanţei corporale ? Trebuie să fie întin¬ 
derea. Nu putem concepe figura sau acţiunea, de exemplu, fără întindere; dar putem 
concepe întinderea fără figură sau acţiune. „Şi anume, întinderea în lungime, lăţime 
şi adâncime constituie natura substanţei corporale. “ J Aici avem concepţia geometrică 
a substanţei corporale, considerată separat de mişcare şi energie. 

Aceste atribute principale sunt inseparabile de substanţele ale căror atribute sunt. 
Dar există, de asemenea, modificări care sunt separabile, nu în sensul că ele pot exista 
separat de substanţele ale căror modificări sunt, ci în sensul că substanţele pot exista 
fără acele modificări particulare. Spre exemplu, deşi gândirea este esenţială pentru 
minte, cea din urmă are gânduri diferite în mod succesiv. Şi cu toate că un gând nu 
poate exista separat de minte, cea din urmă poate exista fără un gând particular sau 
altul. în mod similar, deşi întinderea este esenţială pentru substanţa corporală, o 
cantitate sau o formă particulară nu este esenţială. Mărimea şi figura unui corp pot 
varia. Iar aceste modificări variabile ale atributelor gând şi întindere sunt numite de 


' RÎ, 4, 2; cf. termenul scolastic species, aşa cum este utilizat pentru o modificare sau idee 
mentală. 

2 RÎ, 5, 2, 4. 

J PF, 1, 53. [Principiile..., p. 104.] 

către Descartes „moduri". El spune, într-adevăr, că „atunci când spun aici mod nu 
înţeleg nimic altceva decât ceea ce numesc în altă parte atribut sau calitate" 1 . Dar el 
continuă prin a distinge felurile în care utilizează aceşti termeni şi adaugă că, deoa¬ 
rece în Dumnezeu nu există nicio schimbare, nu ar trebui să îi atribuim moduri sau 
calităţi, ci doar atribute. Iar atunci când considerăm gândirea şi întinderea ca fiind 
moduri ale substanţelor, ne gândim la ele ca fiind modificabile în diferite feluri. în 
practică, aşadar, cuvântul „mod" ar trebui să fie restricţionat la variatele modificări 
ale substanţelor create. 2 

3. Concluzia naturală care decurge din cele spuse anterior este aceea că fiinţa uma¬ 
nă e formată din două substanţe separate, şi că relaţia minţii cu corpul este analoagă 
cu aceea a pilotului cu corabia sa. în aristotelismul scolastic, fiinţa umană era descrisă 
ca fiind o unitate, sufletul raportându-se la corp ca forma la materie. Mai mult decât 
atât, sufletul nu era redus la minte: el era considerat ca fiind principiul vieţii biolo¬ 
gice, senzitive şi intelectuale. Şi, cel puţin în tomism, era descris ca fiind cel care îi 
conferă existenţă corpului, în sensul de a face corpul ceea ce este, un corp omenesc, 
în mod clar, această viziune despre suflet a facilitat insistenţa asupra unităţii fiinţei 
umane. Sufletul şi corpul formează împreună o substanţă completă. Dar, în confor¬ 
mitate cu principiile lui Descartes, pare foarte dificil să se susţină că există vreo relaţie 
intrinsecă între cei doi factori. Pentru că, dacă Descartes începe prin a spune că eu 
sunt o substanţă a cărei întreagă natură este aceea de a gândi şi, în măsura în care cor¬ 
pul nu gândeşte şi nu este inclus în ideea mea clară şi distinctă despre mine însumi 
ca lucru gânditor, pare să rezulte că am un corp care nu aparţine esenţei sau naturii 
mele. Iar în acest caz sunt un suflet găzduit într-un corp. Este adevărat, dacă eu îmi 
pot mişca acest corp şi pot dirija unele dintre activităţile sale, există cel puţin această 
relaţie dintre cele două, potrivit căreia sufletul se raportează la corp ca mişcătorul la 
mişcat, iar corpul se raportează la suflet ca instrumentul la agent. Iar dacă este aşa, 
analogia relaţiei dintre un căpitan sau un pilot şi corabia sa nu este nepotrivită. Este, 
aşadar, uşor de înţeles remarca lui Arnauld din cel de-al patrulea şir de întâmpinări, 
potrivit căreia teoria că eu mă percep în mod clar şi distinct pe mine însumi ca fiind 
doar o fiinţă gânditoare duce la concluzia că nimic corporal nu îi aparţine esenţei 
omului, care este, aşadar, în întregime spirit, în timp ce corpul lui este doar vehiculul 
spiritului; de unde rezultă definiţia omului ca fiind un spirit care utilizează un corp. 


1 PF, 1, 56. [Principiile..., p. 105.] 

2 Descartes remarcă faptul că există, în substanţele create, atribute invariabile „cum ar fi 
existenţa şi durata în lucrurile care există şi care durează" {PF, 1, 56). Acestea nu ar trebui 
numite moduri. 

De fapt, oricum Descartes susţinuse deja, în cea de-a şasea Meditaţie, că eul nu 
este adăpostit în corp precum corăbierul în corabie. Trebuie să existe, spune el, un 
oarecare adevăr în tot ceea ce ne învaţă natura. Pentru că natura în general înseamnă 
fie Dumnezeu, fie ordinea lucrurilor create de către Dumnezeu, în timp ce natura 
în particular înseamnă complexitatea lucrurilor pe care el ni le-a dat. Iar Dumnezeu, 
după cum am văzut, nu este înşelător. Aşadar, dacă natura mă învaţă că am un corp 
care este afectat de durere şi care simte foamea şi setea, eu nu mă pot îndoi că există 
un oarecare adevăr în toate acestea. Dar „natura mai arată, prin aceste simţiri de du¬ 
rere, foame, sete şi aşa mai departe, că eu nu sunt doar de faţă, prin raport la corpul 
meu, precum e corăbierul în corabie, ci îi sunt legat în chip cât se poate de strâns şi ca 
şi cum am fi confundaţi, astfel încât alcătuiesc un singur lucru împreună cu el. Căci, 
altminteri, atunci când trupul e vătămat, eu, care nu sunt decât fiinţă cugetătoare, 
n-aş simţi durerea, ci aş percepe acea vătămare doar prin intelect, după cum corăbie¬ 
rul îşi dă seama pe calea văzului dacă e ceva rupt în corabie." 1 

Descartes pare a fi într-o poziţie dificilă. Pe de o parte, aplicarea de către el a cri¬ 
teriului clarităţii şi distincţiei îl conduce la accentuarea distincţiei reale dintre suflet 
şi corp şi chiar la reprezentarea fiecăruia ca fiind o substanţă completă. Pe de cealaltă 
parte, el nu vrea să accepte concluzia care pare să rezulte, şi anume aCeea că sufletul 
este pur şi simplu găzduit într-un corp pe care îl utilizează ca pe un fel de vehicul sau 
instrument extrinsec. Iar el nu a respins această concluzie doar pentru a evita criticile 
fundamentate teologic. Pentru că el era conştient de datele empirice care militează 
împotriva adevărului concluziei. El era conştient, cu alte cuvinte, că sufletul este in¬ 
fluenţat de corp iar corpul de suflet şi că ele trebuie, într-un anumit sens, să consti¬ 
tuie o unitate. Nu era pregătit să nege faptele interacţiunii şi, după cum bine se ştie, 
a încercat să stabilească punctul de interacţiune. „Pentru a înţelege mai exact toate 
aceste lucruri trebuie să ştim însă că sufletul este într-adevăr legat de tot corpul şi că 
nu putem spune la propriu că ar fi legat de corp într-una din părţile lui, excluzându-le 
pe celelalte, deoarece corpul este unul şi, într-un anume fel, indivizibil... Trebuie să 
mai ştim că, deşi sufletul este legat de tot corpul, există în corp o anumită parte în care 
sufletul îşi exercită totuşi funcţiile într-un mod mai deosebit decât în toate celelalte. 
Se crede îndeobşte că această parte este creierul, sau poate inima... Dar, examinând 
atent lucrurile, cred că am constatat cu evidenţă că partea corpului în care sufletul 
îşi exercită în mod nemijlocit funcţiile nu este nicidecum inima, şi de asemenea nici 
tot creierul, ci numai cea mai interioară dintre părţile lui, şi anume o glandă foarte 


M, 6. [ Meditaţii.... p. 294.] 

mică aşezată în mijlocul substanţei creierului şi astfel suspendată deasupra conductei 
prin care spiritele' din cavităţile anterioare ale creierului comunică cu spiritele din 
Cavitatea posterioară, încât cele mai mici mişcări care se produc în această glandă pot 
schimba într-o măsură însemnată direcţia acelor spirite, după cum invers cele mai 
mici schimbări care intervin în deplasarea spiritelor pot schimba într-o măsură în¬ 
semnată mişcările acestei glande." 2 Localizarea punctului de interacţiune nu rezolvă, 
într-adevăr, problemele care apar în legătură cu relaţia dintre un suflet imaterial şi 
un corp material; iar dintr-un punct de vedere ea pare să sublinieze distincţia dintre 
suflet şi corp. Oricum, este clar că Descartes nu a avut nicio intenţie de a nega inter¬ 
acţiunea. 

Această combinaţie a două linii de gândire, respectiv aceea de a accentua distincţia 
dintre suflet şi corp şi aceea de a accepta şi de a încerca să explice interacţiunea şi unitatea 
totală a omului, este reflectată în răspunsul lui Descartes către Amauld. Dacă se spune 
despre suflet şi corp că sunt substanţe incomplete „pentru că nu pot exista prin ele în¬ 
sele [...] mărturisesc că îmi pare a fi o contradicţie aceea ca ele să fie substanţe. [...] Luate 
separat, ele sunt substanţe complete. Iar eu ştiu că substanţa gânditoare nu este într-o 
mai mică măsură un lucru complet decât aceea care are întindere." 3 Aici Descartes 
spune că sufletul şi corpul sunt substanţe complete, subliniind distincţia dintre ele. 
In acelaşi timp „nu ar avea decât un înţeles să fie incomplete, şi anume rămânând 
substanţe, şi alăturându-se totuşi una alteia spre a alcătui o substanţă nouă... Corpul 
(pe care îl. cunoaştem prin atributele Sale de a fi întins, divizibil, figurat etc.) e o sub¬ 
stanţă în el însuşi, ca şi spiritul ; dar raportate la om, pe care-1 alcătuiesc, ele pot fi 
numite incomplete." 4 

Având în vedere această poziţie nesatisfăcătoare, de echilibru instabil, este de înţe¬ 
les faptul că un cartezian precum Geulincx a susţinut o teorie a ocazionalismului, po¬ 
trivit căreia nu există o interacţiune cauzală reală între suflet şi corp. Cu ocazia unui 
act al voinţei mele, spre exemplu, Dumnezeu îmi mişcă braţul. Intr-adevăr, Descartes 
a oferit el însuşi temeiuri pentru dezvoltarea unei astfel de teorii. Spre exemplu, în 


‘ „Spiritele animale" la care se face referire aici sunt „părţile sale ale sângelui care sunt cele 
mai agitate şi mai subtile" şi care intră în cavităţile creierului. Ele sunt corpuri materiale 
„foarte mici", care „se mişcă foarte repede, asemenea particulelor de flacără ce se desprind 
dintr-o torţă"; sunt conduse în nervi şi muşchi şi „în felul acesta ele mişcă corpul în toate 
diversele moduri în care poate fi mişcat". (PS, 1, 10; Pasiunile sujletului, Editura Ştiinţifică 
şi Enciclopedică, Bucureşti, 1984, p. 60.) 

2 PS, 1, 30, 31. [Pasiunile..., pp. 72, 73.] 

3 Rî, 4, 1. [Răspunsuri..., p. 341.] 

4 Ibid. 

Note împotriva unui program el vorbeşte despre obiecte externe care transmit către 
minte, prin intermediul organelor senzoriale, nu ideile însele, ci „ceva care i-a dat 
minţii ocazia de a-şi forma aceste idei, prin intermediul unei facultăţi înnăscute, în 
acest moment mai degrabă decât într-un altul" 1 . Un pasaj ca acesta sugerează în mod 
inevitabil imaginea a două serii de evenimente, idei în seria mentală şi mişcări în seria 
corporală, cele din urmă fiind ocaziile în care sunt produse cele dintâi de către mintea 
însăşi. Şi, în măsura în care Descartes a pus accentul pe activitatea constantă de con¬ 
servare exercitată de către Dumnezeu în lume, această conservare fiind interpretată 
ca o creaţie mereu reînnoită, ar putea fi trasă concluzia că Dumnezeu este singurul 
agent cauzal direct. Eu nu vreau să sugerez că Descartes însuşi a susţinut o teorie a 
ocazionalismului; pentru că, după cum am văzut, el a susţinut că interacţiunea are 
loc. Dar este de înţeles că modul său de a trata subiectul a condus la susţinerea unei 
teorii ocazionaliste, oferită în parte ca explicaţie pentru ceea ce înseamnă cu adevărat 
„interacţiunea" de către aceia care au susţinut poziţia generală a lui Descartes cu pri¬ 
vire la natura şi statutul minţii. 


Ibid. 

DESCARTES (4) 

Calităţile corpurilor ■ Descartes şi dogma transsubstanţierii - Spaţiu şi loc - Mişcare 
- Durată şi timp - Originea mişcării - Legile mişcării - Activitatea divină în lume - 

Corpuri vii 


1. Am văzut că, potrivit lui Descartes, principalul atribut al substanţei corporale este 
întinderea, „şi anume, întinderea 1 în lungime, lăţime şi adâncime constituie natura 
substanţei corporale" 2 . Putem admite, aşadar, că mărimea şi figura sunt fenomene 
naturale obiective. Pentru că ele sunt moduri sau modificări variabile ale întinderii. 
Dar ce se poate spune despre calităţi precum culoarea, sunetul şi gustul, aşa-numitele 
„calităţi secundare"? Există ele în mod obiectiv în substanţele corporale sau nu? 

Răspunsul lui Descartes la această întrebare seamănă cu cel dat deja de către Ga- 
lileo. 3 Aceste calităţi nu sunt nimic altceva în lucrurile externe „decât figurile lor dife¬ 
rite, dispunerile, măsurile şi mişcările părţilor lor, care sunt astfel dispuse încât pot 
să mişte nervii noştri în toate felurile cerute" 4 . Lumina, culoarea, mirosul, gustul, 
sunetul şi calităţile tactile nu sunt altceva, din câte ştim, „decât mişcări, mărimi sau 
forme ale unor corpuri" 5 . Astfel, calităţile secundare există în noi, ca subiecţi simţi¬ 
tori, mai degrabă decât în lucrurile externe. Cele din urmă, lucruri cu întindere aflate 
în mişcare, cauzează în noi senzaţiile de culoare, sunet, şi aşa mai departe. La asta 
s-a referit Descartes atunci când a spus, într-o etapă timpurie a investigaţiei sale, că 
lucrurile corporale s-ar putea să nu se dovedească a fi exact ceea ce par a fi. Citim, spre 
exemplu: „Prin urmare, obiectele corporale fiinţează. Nu toate obiectele, poate, există 
chiar astfel cum le prind cu sensibilitatea, deoarece această pătrundere a sensibilităţii 
e deseori întunecată şi tulbure." 6 întinderea este ceea ce percepem clar şi distinct ca 


1 „înţelegem prin întindere tot ce are lungime, lăţime şi adâncime, necăutând să vedem dacă 
e vorba în adevăr de un corp sau doar de spaţiu." (RM, 14; -Reguli..., p. 205.) Aceasta este 
ideea preliminară de întindere. 

2 PF, 1, 53. [Principiile..., p. 104.] 

5 Vezi voi. 3, p. 287. 

4 PF, 4,198. [ Principiile.... p. 396.] 

5 PF, 4,199. [Principiile..., p. 397.] 

6 M, 6. [Meditaţii..., p. 294.] 



116/117 


aparţinând esenţei sau naturii substanţei corporale. Dar ideile noastre despre culori 
şi sunete nu sunt clare şi distincte. 

Concluzia naturală pare să fie aceea că ideile noastre despre culori, sunete şi aşa 
mai departe nu sunt idei înnăscute, ci idei întâmplătoare, venind din exterior, ca¬ 
uzate, adică, de lucruri corporale externe. Descartes a susţinut că în corpuri există 
particule imperceptibile, deşi ele nu sunt, precum atomii lui Democrit, indivizibile.' 
Iar aceasta sugerează în mod firesc că, în opinia sa, aceste particule în mişcare cau¬ 
zează o stimulare a organelor senzoriale care duce la perceperea culorilor, sunetelor 
şi a altor calităţi secundare. Arnauld l-a înţeles, cu siguranţă, în acest sens. „Domnul 
Descartes nu recunoaşte niciun fel de calităţi senzoriale, ci doar anumite mişcări 
ale corpurilor minuscule care ne înconjoară, prin intermediul cărora noi percepem 
diferitele impresii cărora, după aceea, le dăm numele de culoare, gust şi miros." 1 2 Iar 
în răspunsul său Descartes afirmă că ceea ce stimulează simţurile este „aparenţa exte¬ 
rioară care formează limita dimensiunilor corpului perceput", deoarece „niciun simţ 
nu este stimulat altfel decât prin contact", iar „contactul are loc doar la suprafaţă". El 
trece, apoi, la a spune că nu trebuie să înţelegem prin suprafaţă doar figura externă a 
corpurilor, aşa cum este simţită de către degete. Pentru că există în corpuri particule 
minuscule care sunt imperceptibile, iar suprafaţa unui corp este aparenţa exterioară 
care înconjoară în mod nemijlocit particulele lui separate. 

Oricum, în Note împotriva unui program Descartes afirmă că „nimic nu ajunge la 
mintea noastră dinspre obiectele externe, prin intermediul organelor de simţ, în afara 
anumitor mişcări corporale", şi trage concluzia că „ideile de durere, culoare, sunet şi 
altele asemenea (trebuie) să fie înnăscute". Aşadar, dacă ideile de calităţi secundare 
sunt înnăscute, cu greu pot fi, în acelaşi timp, întâmplătoare. Mişcările corporale 
stimulează simţurile, iar cu prilejul acestor mişcări mintea îşi produce ideile despre 
culori şi aşa mai departe. în acest sens, ele sunt înnăscute. într-adevăr, în Note împo¬ 
triva unui program Descartes spune că toate ideile sunt înnăscute, chiar şi ideile des¬ 
pre mişcările corporale însele. Pentru că noi nu le concepem exact în forma în care 
există. Trebuie să facem distincţie, aşadar, între mişcări corporale şi ideile despre ele, 
pe care ni le formăm atunci când suntem stimulaţi de către ele. 

Această teorie presupune, desigur, o teorie reprezentativă a percepţiei. Ceea ce 
este perceput este în minte, deşi reprezintă ceea ce este în afara minţii. Iar această 
teorie dă naştere unor probleme evidente. Dar, cu totul separat de această chestiune, 


1 PF, 4, 201, 202. [Principiile..., pp. 398-400.] 

2 Al patrulea şir de întâmpinări. 

distincţia dintre ideile înnăscute, cele întâmplătoare şi cele fictive pare să dispară dacă 
se dovedeşte că toate ideile sunt înnăscute. Se pare că Descartes a intenţionat mai 
întâi să limiteze ideile înnăscute la ideile clare şi distincte, distingându-le de ideile 
care sunt întâmplătoare şi confuze, dar că, mai târziu, a ajuns să creadă că toate ideile 
sunt înnăscute, caz în care, desigur, nu toate ideile înnăscute sunt clare şi distincte. 
Şi există în mod evident o legătură între aceste moduri diferite de a vorbi despre idei 
şi diferitele moduri în care el vorbeşte despre relaţia dintre suflet şi corp. Pentru că, 
dacă pot exista relaţii reale de cauzalitate eficientă între corp şi minte, pot exista idei 
întâmplătoare, în timp ce, potrivit unei ipoteze ocazionaliste, toate ideile trebuie să fie 
înnăscute, în sensul lui Descartes al cuvântului „înnăscut". 

Oricum, dacă neglijăm diferitele moduri de a vorbi ale lui Descartes şi selectăm 
doar un aspect al gândirii sale, putem spune că el a geometrizat corpurile, în sensul că 
le-a redus, aşa cum există ele în sine, la întindere, figură şi mărime. Această interpre¬ 
tare nu ar trebui accentuată, este adevărat; dar tendinţa sa este aceea de a introduce o 
bifurcare între lumea fizicianului, care poate neglija toate calităţile precum culoarea, 
exceptându-le pe acelea care pot fi reduse la mişcările particulelor, şi lumea percepţiei 
senzoriale obişnuite. Cheia spre adevăr este intuiţia pur raţională. Nu putem spune, 
pur şi simplu, că percepţia este înşelătoare; dar ea trebuie să se supună judecăţii fi¬ 
nale a inteligenţei pure. Aici spiritul matematic în gândirea lui Descartes este la nivel 
maxim. 

2. în acest punct doresc să menţionez pe scurt o dificultate teologică în care Des¬ 
cartes a fost implicat prin intermediul teoriei sale a substanţei corporale. Dificultatea, 
la care a fost făcută o aluzie vagă în ultimul capitol, priveşte dogma transsubstanţi¬ 
erii. Potrivit edictelor dogmatice ale Conciliului de la Trento, la sfinţirea din timpul 
liturghiei substanţa pâinii şi cea a vinului sunt transformate în trupul şi sângele lui 
Hristos, în timp ce accidentele' pâinii şi vinului rămân. Dar dacă, aşa cum a susţinut 
Descartes, întinderea este identică cu substanţa corporală, iar calităţile sunt subiec¬ 
tive, pare să rezulte că nu există accidente reale care să poată rămâne după ce are loc 
conversiunea substanţei. 

Arhauld ridică această problemă în cel de-al patrulea şir de întâmpinări, în secţiu¬ 
nea intitulată „Despre lucrurile ce pot nemulţumi pe teologi". „Este un articol al cre¬ 
dinţei noastre", spune Arnauld, „acela că substanţa pâinii iese din pâinea euharistiei 
şi că rămân numai accidentele ei. Acum, acestea sunt întinderea, figura, culoarea, 
mirosul, gustul şi celelalte calităţi sensibile. Dar domnul Descartes nu recunoaşte 


Cuvântul utilizat de'fapt este species, nu accidentia. 

niciun fel de calităţi senzoriale, ci doar anumite mişcări ale corpurilor minuscule 
care ne înconjoară, prin intermediul cărora noi percepem diferitele impresii cărora, 
după aceea, le dăm numele de culoare, gust şi alte asemenea. Aşadar, rămân figura, 
întinderea şi mobilitatea. Dar domnul Descartes neagă că aceste puteri pot fi înţelese 
separat de substanţa căreia îi sunt inerente şi, aşadar, neagă că ele pot exista separat 
de ea.“ 

în răspunsul său către Arnauld, Descartes observă că la Conciliul de la Trento s-a 
folosit cuvântul species, nu cuvântul accidens, iar el înţelege species ca însemnând „în¬ 
făţişare". înfăţişarea sau aparenţa pâinii şi a vinului rămân după sfinţire. Dar species 
poate însemna doar ceea ce este necesar pentru a acţiona asupra simţurilor. Iar ceea 
ce stimulează simţurile este aparenţa exterioară a unui corp. „Prin suprafaţa pâinii, 
vinului sau a oricărui alt corp nu se înţelege o parte a substanţei, iar existenţa unei 
astfel de suprafeţe nu poate fi decât modală" 1 . în plus, dat fiind că substanţa pâinii 
este schimbată într-o altă substanţă, în aşa fel încât cea de-a doua substanţă „este con¬ 
ţinută în întregime între aceleaşi limite ca acelea între care erau conţinute anterior 
celelalte substanţe sau în exact acelaşi loc în care au existat anterior pâinea şi vinul 
sau, mai degrabă (din moment ce aceste limite sunt în continuă mişcare), în acela în 
care ele ar exista dacă ar fi prezente, rezultă în mod necesar că noua substanţă ar ac¬ 
ţiona asupra simţurilor noastre în exact acelaşi mod în care ar acţiona pâinea şi vinul, 
dacă nu ar avea loc transsubstanţierea" 2 . 

Atât cât a fost posibil, Descartes a evitat controversele teologice. „în ce priveşte în¬ 
tinderea lui Iisus Hristos în această sfântă împărtăşanie, eu nu am explicat-o, pentru 
că nu am fost obligat să fac asta şi pentru că mă abţin atât cât pot de la abordarea pro¬ 
blemelor de teologie." 3 Dar el a făcut asta într-o altă scrisoare. Oricum, din moment 
ce Arnauld a ridicat problema, Descartes s-a simţit obligat să încerce să reconcilieze 
teoria sa a modurilor cu dogma transsubstanţierii sau, mai degrabă, să arate cum ar 
putea fi susţinută şi explicată teoria în mod satisfăcător, stabilită fiind o teorie a modu¬ 
rilor pe care el o privea ca fiind cu certitudine adevărată. Dar, deşi nu a negat dogma 
(dacă ar fi făcut-o, este evident că problema reconcilierii teoriei sale cu dogma nu ar fi 
apărut), explicarea de către el a implicaţiilor acesteia, în lumina propriei sale teorii a 
modurilor, nu i-a satisfăcut pe teologii catolici. Pentru că, deşi este perfect adevărat că 
la Conciliul de la Trento s-a utilizat cuvântul species şi nu cuvântul accidens, este destul 
de clar că species a fost înţeles şi s-a intenţionat a fi folosit în sensul de accidens şi nu. 


1 RÎ, 4. [Răspunsuri..., p. 347.] 

2 R l 4. 

3 Scrisoare către Părintele Mesland. 

pur şi simplu, în sensul foarte larg de „aparenţă". Atitudinea lui Descartes este destul 
de clară. „Dacă pot spune aici adevărul în mod liber şi fără de ofensă, recunosc că 
îndrăznesc să sper că va veni o zi când doctrina care postulează existenţa accidentelor 
reale va fi interzisă de către teologi ca fiind străină gândirii raţionale, incomprehensi¬ 
bilă şi cauzând incertitudine în credinţă, şi că a mea va fi acceptată, în locul ei, ca fiind 
certă şi indubitabilă." 1 Speranţa sa nu a fost îndeplinită. 

Se poate nota că, întru totul separat de conexiunile şi repercusiunile ei teologi¬ 
ce, discuţia lui Descartes despre această problemă clarifică faptul că, deşi el a vorbit 
despre „substanţe" şi „moduri", este o greşeală să înţelegem aceşti termeni ca însem¬ 
nând acceptarea teoriei scolastice a substanţelor şi accidentelor. Pentru el, „substan¬ 
ţă" înseamnă, efectiv, ceea ce este perceput în mod clar şi distinct ca fiind atributul 
fundamental al unui lucru, în timp ce substituirea cuvântului „accident" cu acela de 
„mod" îl ajută să îşi indice neîncrederea în accidente reale care, deşi doar prin inter¬ 
mediul puterii divine, pot exista separat de substanţa ale cărei accidente au fost. 

Poate că merită să adăugăm că, deşi dogma transsubstanţierii este înţeleasă de 
către teologii catolici ca presupunând existenţa accidentelor reale, ea nu este luată 
ca presupunând, în mod necesar, că lucrurile materiale sunt colorate - spre exem¬ 
plu - într-un sens formal. Cu alte cuvinte, dogma nu poate fi utilizată pentru a pune 
problema calităţilor secundare. 

3. Dacă natura sau esenţa substanţei corporale constă în întindere, ce explicaţie 
urmează a fi dată pentru spaţiu? Răspunsul lui Descartes este acela că „spaţiul, sau 
locul interior, şi corpul cuprins în acest spaţiu, nu sunt diferite decât în gândirea 
noastră" 2 . Dacă nu luăm în considerare dintr-un corp, o piatră spre exemplu, tot ceea 
ce nu este esenţial pentru natura sa de corp, rămânem cu întinderea în lungime, lăţi¬ 
me şi adâncime; „or, tocmai acestea sunt cele conţinute în ideea pe care o avem des¬ 
pre spaţiu, nu doar despre cel plin cu corpuri, ci chiar despre cel numit vid" 3 . La fel, 
există o diferenţă în ce priveşte modurile noastre de a concepe substanţa corporală şi 
spaţiul. Pentru că, atunci când ne gândim la spaţiu, noi gândim, spre exemplu, întin¬ 
derea care este efectiv umplută de către o piatră ca fiind susceptibilă de a fi umplută 
de către alte corpuri atunci când piatra a fost înlăturată. Ne gândim, cu alte cuvinte, 
nu la întindere ca formând substanţa unui corp particular, ci la întindere în general. 


1 Rî, 4. 

‘ PF, 2, 10. [ Principiile .... p. 126.] 
1 PF, 2, 11. [ Principiile .... p. 127.] 



I20/l2I 


Cât despre loc, „cuvintele loc şi spaţiu nu semnifică ceva care să difere intr-adevăr 
de corpul despre care spunem că se găseşte intr-un loc oarecare" 1 . Locul urmi corp nu 
este un alt corp. Există, oricum, această diferenţă între termenii loc şi spaţiu, conform 
căreia cel dintâi indică situarea, adică situarea în raport cu alte corpuri. Spunem ade¬ 
sea, remarcă Descartes, că un lucru i-a luat locul unui alt lucru, chiar dacă cel dintâi 
nu posedă aceeaşi mărime sau formă ca cel din urmă şi nu ocupă, aşadar, acelaşi 
spaţiu. Iar atunci când vorbim în acest mod despre o schimbare de loc, ne gândim la 
situaţia unui corp în raport cu alte corpuri. „Dacă spunem că un lucru se găseşte în- 
tr-un loc, înţelegem doar că este situat într-un mod anume în raport cu alte lucruri." 2 
Şi este important să observăm că nu există un astfel de lucru numit loc absolut, adică 
nu există puncte de referinţă imobile. Dacă un om trece lin râu într-o barcă şi stă 
neclintit tot timpul, se poate spune că el rămâne în acelaşi loc, dacă ne gândim la 
situaţia sau poziţia sa în raport cu barca, deşi putem spune, de asemenea, că locul său 
se schimbă, dacă ne gândim la situaţia sa în raport cu malurile râului. Iar „de ne vom 
gândi însă că nu putem să găsim în tot universul niciun punct care să fie intr-adevăr 
nemişcat (şi vom şti prin ceea ce urmează că acest lucru poate fi demonstrat), tragem 
concluzia că nu există loc al niciunui lucru din lume care să fie stabil şi nemişcat, 
decât fiindcă îl fixăm în gândirea noastră" 3 . Locid este relativ. 

Am văzut că nu există nicio distincţie reală între spaţiu sau loc intern şi întinderea 
care formează esenţa substanţelor corporale. Din aceasta reiese că nu poate exista 
spaţiu gol, nu poate exista vid, în sens strict. Deoarece un urcior este făcut pentru a 
ţine apa, spunem că el este gol atunci când nu există apă în el; dar el conţine aer. Un 
spaţiu absolut gol, care nu conţine niciun corp, este imposibil. „Iată de ce, dacă ne 
întrebăm asupra celor ce se întâmplă în cazul în care Dumnezeu înlătură orice corp 
care s-ar afla într-un vas, fără să permită să reintre un altul, vom răspunde că părţile 
vasului vor fi atât de aproape încât se vor atinge între ele." 4 Nu ar putea exista nicio 
distanţă între ele, pentru că distanţa este un mod al întinderii, iar fără substanţa în¬ 
tinsă nu poate exista întindere. 

Şi alte concluzii sunt trase de către Descartes din doctrina sa potrivit căreia întin¬ 
derea este esenţa substanţei corporale. în primul rând, nu pot exista atomi în sens 
strict. Pentru că orice particulă a materiei trebuie să aibă întindere, iar dacă are întin¬ 
dere ea este în principiu divizibilă, chiar dacă noi nu avem niciun mijloc de a o divide 


7 PF, 2, 13. [Piincipiile..., p. 128.] 

2 PF, 2, 14. [ Principiile .... p. 129.] 

3 PF, 2, 13. [Principiile..., p. 128.] 

4 PF, 2, 18. [Principiile..., p. 131.] 

fizic. Pot exista atomi doar într-un sens relativ, adică relativ la puterea noastră de a 
divide. în al doilea rând, lumea se extinde la infinit, în sensul că ea nu poate avea limi¬ 
te definibile. Pentru că, dacă noi concepem limitele, concepem spaţiul de dincolo de 
limite; dar spaţiul gol este de neconceput. în al treilea rând, cerni şi pământul trebuie 
să fie formate din aceeaşi materie, dacă substanţa corporală şi întinderea sunt funda¬ 
mental identice. Vechea teorie potrivit căreia corpurile cereşti sunt compuse dintr-un 
tip special de materie este exclusă. în fine, nu poate exista o pluralitate de lumi. Pe de 
o parte, materia a cărei natură este substanţa întinsă umple toate spaţiile imaginabile, 
în timp ce, pe de cealaltă parte, noi nu putem concepe niciun alt tip de materie. 

4. Concepţia geometrică a corpului ca întindere ne oferă, prin ea însăşi, un uni¬ 
vers static. Dar, în mod evident, mişcarea este un fapt, iar natura ei trebuie să fie luată 
în considerare. Oricum, trebuie să luăm în considerare doar mişcarea locală, din mo¬ 
ment ce Descartes susţine că el nu poate concepe niciun alt tip de mişcare. 

în vorbirea comună, mişcarea este „acţiunea prin care un corp trece dintr-un loc 
în altul"'. Iar noi putem spune, despre un corp dat, că este în mişcare şi nu este în 
mişcare concomitent, conform cu punctele de referinţă pe care le adoptăm. Un om 
aflat pe o corabie care se mişcă este în mişcare în raport cu ţărmul pe care îl părăseşte 
dar poate fi, în acelaşi timp, în repaus în raport cu părţile corăbiei. 

Oricum, strict vorbind, mişcarea este „mutarea unei particule a materiei sau a 
unui corp din vecinătatea celor pe care le atinge nemijlocit, pe care le considerăm 
în repaus, în vecinătatea altora" 2 . în această definiţie termenii „particulă a materiei" 
şi „corp" trebuie înţeleşi ca semnificând tot ceea ce este mutat, chiar dacă este ceva 
compus din mai multe părţi, care au propria lor mişcare. Iar cuvântul „mutare" tre¬ 
buie înţeles ca indicând faptul că mişcarea este în corpul material, nu în agentul care 
îl mişcă. Mişcarea şi repausul sunt, pur şi simplu, moduri diferite ale unui corp. în 
plus, definiţia mişcării ca fiind mutarea unui corp din vecinătatea altora presupune 
ca un lucru în mişcare să poată avea doar o singură mişcare; pe câtă vreme, dacă ar fi 
fost utilizat cuvântul „loc", i-am fi putut atribui mai multe mişcări aceluiaşi corp, din 
moment ce locul poate fi înţeles în relaţie cu diferite puncte de referinţă. în fine, în 
cadrul definiţiei cuvintele „pe care le considerăm in repaus" delimitează semnificaţia 
cuvintelor „celor pe care le atinge nemijlocit". 

5. Conceptul de timp este înrudit cu acela de mişcare. Dar trebuie să facem o 
distincţie între timp şi durată. Cea din urmă este un mod al unui lucru, în măsura în 


' PF, 2, 24. [Principiile..., p. J34 ] 
1 PF, 2, 25. f Principiile .... p. 134.) 

care se consideră că acesta continuă să existe.' Oricum, timpul, care este descris (iar 
aici Descartes foloseşte limbajul aristotelician) ca fiind măsura mişcării, este distinct 
de durata luată în sens general. „Dar, ca să înţelegem durata tuturor lucrurilor sub o 
aceeaşi măsură, ne servim de obicei de durata anumitor mişcări regulate, care sunt 
zilele şi anii, şi o numim timp, după ce am comparat-o în acest mod; deşi ceea ce 
numim aşa nu e până la urmă nimic în afara adevăratei durate a lucrurilor, decât un 
aspect al gândirii.“ 1 2 Pornind de aici, Descartes poate spune că timpul este doar un 
mod al gândirii sau, după cum explică versiunea franceză a Principiilorfilosofiei, „doar 
un mod de a gândi această durată" 3 . Lucrurile au durată sau dăinuie, dar noi putem 
gândi această durată cu ajutorul unei comparaţii, iar atunci avem conceptul de timp, 
care este o măsură comună a diferitelor durate. 

6. Apoi, în lumea materială avem substanţa corporală, considerată ca întindere, şi 
mişcarea. După cum s-a remarcat deja, dacă luăm în considerare în mod izolat con¬ 
cepţia geometrică a substanţei corporale, ajungem la ideea unei lumi statice. Pentru 
că ideea de întindere nu presupune, prin ea însăşi, conceptul de mişcare. Aşadar, 
mişcarea apare.în mod necesar ca fiind ceva adăugat substanţei corporale. Şi, într-ade- 
văr, mişcarea este pentru Descartes un mod al substanţei corporale. Astfel, trebuie să 
cercetăm originea mişcării. Iar în acest punct Descartes introduce ideea de Dumne¬ 
zeu şi de acţiune divină. Pentru că Dumnezeu este prima cauză a mişcării în lume. 
Mai mult decât atât, el conservă o cantitate egală de mişcare în univers, astfel încât, 
deşi există transfer de mişcare, cantitatea totală rămâne aceeaşi. „îmi pare evident că 
nu există un altul decât Dumnezeu, care, în atotputernicia sa, a creat materia împreu¬ 
nă cu mişcarea şi repausul, şi care prin concursul său firesc menţine acum în univers 
tot atâta mişcare şi repaus cât i-a dat atunci când l-a creat. Cu toate că mişcarea n-ar 
fi decât un aspect al materiei mişcate, ea are totuşi o anumită cantitate care nu se 
măreşte şi nu scade niciodată, cu toate că se găseşte uneori mai multă iar alteori mai 
puţină în unele dintre particulele sale..." 4 Dumnezeu, putem spune, a creat lumea cu 
un anumit volum de energie, iar cantitatea totală de energie din lume rămâne aceeaşi, 
cu toate că ea este transferată în mod constant de la un corp la altul. 

Putem nota, în treacăt, faptul că Descartes încearcă să deducă conservarea canti¬ 
tăţii de mişcare din premise metafizice, adică din consideraţii asupra perfecţiunilor 
divine. „Ştim de asemenea că există o perfecţiune în Dumnezeu, nu doar pentru că 


1 PF, 1, 56. [Principiile..., p. 105.] 

2 PF, 1, 57. [ Principiile .... p. 106.] 

3 Ibid. 

PF, 2, 36. [Principiile..., pp. 141, 142.] 

el este imuabil conform naturii sale, ci pentru că acţionează de o aşa manieră încât 
nu se schimbă niciodată; aşa că oricare alte schimbări pe care le vedem în lume, cât 
şi cele pe care le credem, pentru că Dumnezeu le-a arătat, şi care ştim că se petrec 
sau s-au petrecut în natură fără nicio schimbare din partea creatorului, nu e nevoie 
să-i presupunem pe alţii în lucrurile sale, de teamă să nu-i atribuim nestatornicie. De 
unde urmează că, după ce a mişcat în moduri nenumărate şi diferite particulele mate¬ 
riei, atunci când le-a creat, pentru că le menţine pe toate în acelaşi fel, cu aceleaşi legi 
pe care le-a pus în seama lor când le-a creat, el conservă neîncetat în această materie 
o cantitate egală de mişcare." 1 

7. Descartes vorbeşte, de asemenea, ca şi cum legile fundamentele ale mişcării 
pot fi deduse din premise metafizice. „Din acelaşi fapt, că Dumnezeu nu este supus 
schimbării, şi că acţionează întotdeauna în acelaşi fel, putem ajunge la cunoaşterea 
unor reguli, pe care le numesc legi ale naturii." 2 în versiunea latină citim: „Iar în 
virtutea aceleiaşi imobilităţi a lui Dumnezeu, pot fi cunoscute anumite reguli sau legi 
ale naturii..." Această idee este, desigur, în conformitate cu viziunea lui Descartes, 
la care s-a făcut aluzie în capitolul al doilea, potrivit căreia fizica este dependentă de 
metafizică în sensul că principiile fundamentale ale fizicii rezultă din premise me¬ 
tafizice. 

Prima lege este aceea că fiecare lucru, atât cât depinde de el, continuă mereu în 
aceeaşi stare de repaus sau de mişcare şi nu se schimbă niciodată altfel decât prin 
intermediul unui alt lucru. Niciun corp care este în repaus nu începe vreodată să se 
mişte de la sine şi niciun corp care este în mişcare nu se opreşte vreodată din mişcare 
de la sine. Adevărul acestei propoziţii poate fi exemplificat prin comportamentul pro¬ 
iectilelor. Dacă o minge este aruncată în aer, de ce continuă ea să se mişte după ce a 
părăsit mâna aruncătorului? Motivul este acela că, în conformitate cu legile naturii, 
„toate corpurile care se mişcă continuă să se mişte până atunci când mişcarea lor va fi 
oprită de alte corpuri" 3 . în cazul mingii, rezistenţa aerului diminuează gradual viteza 
mişcării mingii. Teoria aristoteliciană a mişcării „violente" şi teoria impulsului din 
secolul al XlV-lea sunt înlăturate deopotrivă. 4 

Cea de-a doua lege este aceea că fiecare corp în mişcare tinde să îşi continue miş¬ 
carea în linie dreaptă. Dacă el descrie o traiectorie circulară, aceasta se datorează fap¬ 
tului că el întâlneşte alte corpuri. Şi fiecare corp care se mişcă în acest mod tinde în 


1 PF, 2, 36. [Principiile..., p. 142.] 

2 PF, 2, 37. [ Principiile.... p. 142.] 

3 PF, 2, 38. [Principiile..., p. 143.] 

* Vezi voi. 3, pp. 157-60. 

mod constant să se îndepărteze de centrul cercului pe care îl descrie. Descartes oferă, 
mai întâi, un motiv metafizic pentru acest comportament. „Această regulă, ca şi pre¬ 
cedenta, depinde de faptul că Dumnezeu este imuabil şi că el conservă mişcarea în 
materie printr-o operaţiune foarte simplă..." 1 Dar el continuă, apoi, prin a menţiona 
unele confirmări empirice ale legii. 

„A treia lege pe care o observ în natură e că un corp care se mişcă şi care se cioc¬ 
neşte cu un altul are mai puţină forţă pentru a continua să se mişte în linie dreaptă, 
căci celălalt i se opune, şi îşi pierde determinarea fără a pierde nimic din mişcarea 
sa; iar dacă are mai multă forţă, îl mişcă cu ea pe celălalt, şi pierde din mişcarea sa 
atâta câtă îi dă." 2 Din nou, Descartes încearcă să demonstreze legea referindu-se atât 
la imuabilitatea şi la constanţa în acţiune a divinităţii, cât şi la confirmarea empirică. 
Oricum, cu greu se poate pretinde că legăturile pe care le afirmă Descartes, dintre 
imuabilitatea şi constanţa divină, pe de o parte, şi legile sale ale mişcării, pe de cealal¬ 
tă parte, asigură mai mult sprijin pentru viziunea potrivit căreia legile fundamentale 
ale fizicii pot fi deduse din metafizică. 

8 . Toate acestea sugerează o concepţie deistă a lumii. Imaginea care ne trece prin 
minte în mod firesc este aceea a lui Dumnezeu creând lumea ca pe un sistem de cor¬ 
puri în mişcare şi lăsând-o, apoi, să se descurce singură. Şi aceasta este, într-adevăr, 
imaginea care i-a fost sugerată lui Pascal, care remarcă în Pensees 3 : „Nu-i pot ierta lui 
Descartes faptul că deşi ar fi voit să se abţină de a vorbi despre Dumnezeu, în filosofia 
sa nu s-a putut împiedica de a-i da un bobârnac; şi asta pentru că a vrut să pună lu¬ 
mea în mişcare. După ce a făcut-o, nu s-a mai ocupat de Dumnezeu." Dar critica lui 
Pascal este exagerată, după cum îmi propun să arăt. 

Am văzut că Descartes a insistat asupra necesităţii conservării de către divinitate, 
pentru ca universul creat să continue să existe. Şi s-a afirmat că această conservare 
este echivalentă cu o re-creare perpetuă. Această teorie este, la rândul ei, strâns le¬ 
gată de teoria sa a discontinuităţii mişcării şi timpului. „Căci, întrucât întreg timpul 
vieţii poate fi redus la părţi nenumărate, dintre care fiecare nu atârnă nicidecum de 
celelalte, nu reiese, din aceea că am existat cu puţin înainte, cum că trebuie să exist 
acum, dacă o anumită cauză nu mă creează oarecum din nou, în clipa de faţă, cu alte 
cuvinte nu mă conservă. Căci este lucru vădit celui care îşi aţinteşte privirea asupra 
firii timpului că e nevoie întru totul de aceeaşi putere şi acţiune spre a conserva un 


' P. F., z, 39; A.T.,VIII, 63, cf. IX B, 86, [ Principiile Jîlosofiei, trad. rom., p. 144.] 

2 P. F., 2, 40; A.T.,VIII, 65, cf. IX B, 86-7, [Principiile filosofiei, trad. rom., p. 145.] 

* Cugetări, Cugetări diverse de Jilosojie şi de literatură, Editura Ştiinţifică, Bucureşti, 1992, par¬ 
tea întâi, cap. VIII, 43, p. 189. 



CAPITOLUL V-DESCARTES (4) 


lucru oarecare în fiecare moment al duratei, putere de care ar fi nevoie spre a-1 crea 
din nou, dacă n-ar exista încă; astfel încât e de asemenea vădit prin lumina minţii că 
faptul conservării se deosebeşte doar prin judecata noastră de cel al creaţiei." 1 Timpul 
este discontinuu. în Principiile jilosoJieP Descartes spune că timpul sau durata lucru¬ 
rilor este „astfel încât părţile care nu depind unele de altele şi neexistând niciodată 
simultan", iar într-o scrisoare către Chanut el spune că „toate momentele duratei ei 
(a lumii) sunt independente unul de celălalt". Prin urmare, toate momentele duratei 
fiind independente, momentele existenţei mele sunt distincte şi independente. De 
aici reiese necesitatea re-creerii constante. 

Dar Descartes nu şi-a imaginat că, în realitate, nu există continuitate în viaţa eului 
sau că cea din urmă constă cu adevărat dintr-o multitudine de euri distincte, fără nicio 
identitate comună. El nu a crezut nici că nu există continuitate în mişcare şi în timp. 
Ceea ce a crezut el a fost că Dumnezeu dă continuitate prin activitatea Sa creativă 
neîncetată. Iar aceasta sugerează o imagine a lumii foarte diferită de concepţia deistă 
la care s-a făcut aluzie mai sus. Ordinea Naturii şi succesiunile pe care Descartes le 
atribuie legilor naturale sunt văzute ca depinzând de activitatea creativă neîntreruptă 
a lui Dumnezeu. Aşa cum nu doar începutul existenţei mele depinde de activitatea 
divină, ci şi existenţa mea continuă şi continuitatea eului meu, şi existenţa continuă a 
lucrurilor materiale şi continuitatea mişcării depind de aceeaşi cauză. Universul este 
văzut ca depinzând de Dumnezeu prin fiecare aspect real şi în fiecare moment. 

9. Până acum am luat în considerare natura eului ca lucru care gândeşte şi natura 
substanţei corporale, care este întinderea. Dar nu s-a spus nimic în mod specific des¬ 
pre corpurile vii, şi este necesar să vedem cum le privea Descartes. Orizontul acestei 
întrebări este cla r delimitat prin ceea ce s-a spus deja. Pentru că există doar două feluri 
de substanţe create, cea spirituală şi cea corporală. întrebarea este, aşadar, cărei clase 
îi aparţin corpurile vii. în plus, răspunsul la întrebare este evident din start. Pentru că, 
din moment ce corpurile vii pot fi cu greu atribuite clasei substanţelor spirituale, ele 
trebuie să aparţină clasei substanţelor corporale. Iar dacă esenţa substanţelor corpo¬ 
rale este întinderea, esenţa corpurilor vii trebuie să fie întinderea. Iar sarcina noastră 
este aceea de cercetare a implicaţiilor acestei poziţii. 

în primul rând, Descartes insistă că nu există vreun motiv solid pentru a atribui 
raţiune animalelor. Şi face apel în special la absenţa oricărei dovezi solide în favoarea 
enunţului că animalele vorbesc în mod inteligent sau că pot face asta. Este adevărat, 


1 M, 3. [Meditaţii..., p. 270.] 

1 PF, 1, 21. [ Principiile.... p. 89.) 

unele animale au organe care le conferă capacitatea de a rosti cuvinte. Papagalii, spre 
exemplu, pot vorbi, în sensul că ei pot rosti cuvinte. Dar nu există nicio dovadă că ei 
pot vorbi în mod inteligent; adică, o dovadă că ei se gândesc la ceea ce spun, că înţeleg 
semnificaţiile cuvintelor pe care le rostesc sau că pot inventa semne pentru a exprima 
gânduri. Animalele dau semne ale simţirilor lor, este adevărat, dar probele dovedesc 
că acesta este un proces automat, nu unul inteligent. Pe de altă parte, fiinţele umane, 
chiar şi cele mai proaste dintre ele, pot aranja cuvintele pentru a exprima gânduri, 
iar oamenii muţi pot învăţa sau inventa alte semne convenţionale pentru a exprima 
gânduri. „Acest fapt nu dovedeşte doar că animalele ar avea parte de o mai mică forţă 
a raţiunii decât oamenii, ci că ele sunt complet lipsite de raţiune. Căci, vedem că pen¬ 
tru a vorbi e nevoie de o raţiune modestă." 1 Este adevărat că multe animale arată mai 
multă dexteritate în anumite tipuri de acţiuni decât o fac fiinţele umane; dar aceasta 
nu dovedeşte că ele sunt înzestrate cu minte. Dacă ar dovedi asta, dexteritatea lor su¬ 
perioară ar arăta o superioritate în ce priveşte mintea, iar atunci ar fi imposibil de ex¬ 
plicat incapacitatea lor lingvistică. Dexteritatea lor „mai curând dovedeşte că ele sunt 
lipsite de raţiune şi că natura acţionează în privinţa lor conform structurii organelor, 
precum vedem că orologiul compus doar din roţi şi greutăţi numără orele şi măsoară 
timpul mai exact decât noi şi în ciuda inteligenţei noastre " 2 . 

Aşadar, animalele nu au raţiune sau minte. în privinţa acestei chestiuni, scolasti¬ 
cii ar fi fost de acord. Dar Descartes trage concluzia că animalele sunt maşini sau au¬ 
tomate, excluzând, astfel, teoria aristotelico-scolastică a prezenţei în animale a unor 
„suflete" 3 senzitive. Dacă animalele nu au minte, în sensul în care fiinţele umane au 
minte, ele nu pot fi nimic altceva decât materie în mişcare. Atunci când Amauld a 
formulat obiecţia că nu poate fi explicat comportamentul animalelor fără ideea de 
„suflet" (distinct de corp, dar nu incoruptibil), Descartes a răspuns: „Nu s-ar putea 
face nicio mişcare, fie în corpul animalelor, fie într-al nostru, dacă aceste corpuri n-ar 
avea în ele toate organele şi mijloacele datorită cărora aceleaşi mişcări s-ar putea de 
asemenea produce într-o maşină." 4 într-o scrisoare de răspuns către Henry More, da¬ 
tată 5 februarie 1649, Descartes afirmă, într-adevăr, că „eu nu lipsesc de viaţă niciun 
animal", însemnând că el nu refuză să descrie animalele ca fiind lucruri vii; dar mo¬ 
tivul pe care îl oferă este acela că el face ca viaţa să constea „doar din căldura inimii", 
în afară de asta, „nu refuz ideea că ele simt, în măsura în care aceasta depinde de 


1 EM, 5. [Expunere..., p. 68.) 

2 Ibid. 

3 Desigur, Descartes a respins şi ideea unui principiu sau suflet „vegetativ" al plantelor. 

4 RÎ, 4,1. [Răspunsuri..., p. 343.] 

organele corpului". Noi suntem înclinaţi să credem că viaţa animală este mai mult 
decât doar nişte procese materiale, pentru că observăm la animale unele acţiuni ana¬ 
loge cu ale noastre; şi, din moment ce atribuim minţii noastre mişcările propriului 
nostru corp, suntem în mod firesc înclinaţi să atribuim mişcările animalelor unui 
principiu vital. Dar comportamentul animal poate fi descris în mod exhaustiv fără 
introducerea vreunei minţi sau a vreunui principiu vital inobservabil, după cum arată 
şi cercetarea. 

Descartes este, aşadar, pregătit să spună că animalele sunt maşini sau automate. 
El este, de asemenea, pregătit să spună acelaşi lucru despre corpul uman. O mulţi¬ 
me de procese fizice continuă fără intervenţia minţii: respiraţia, digestia, circulaţia 
sângelui, toate acestea continuă în mod automat. Este adevărat, noi putem merge în 
mod deliberat, spre exemplu; dar mintea nu mişcă membrele în mod nemijlocit; 
ea influenţează spiritele animale la nivelul glandei pineale, iar ceea ce face nu este 
să creeze o mişcare sau o energie nouă, ci mai degrabă să îi schimbe direcţia sau să 
aplice mişcarea creată iniţial de către Dumnezeu. Aşadar, corpul uman este precum 
o maşină care poate lucra într-o mare măsură în mod automat, deşi energia sa poate 
fi aplicată în diferite moduri de către lucrător. „Corpul unui om viu se deosebeşte de 
cel al unui om mort aşa cum se deosebeşte un ceasornic sau un alt automat (adică o 
altă maşină care se mişcă de la sine) când este întors şi are în sine principiul corporal 
al mişcărilor pentru care a fost construit, cu tot ceea ce se cere pentru acţionarea lui, 
de acelaşi ceasornic sau de o altă maşină, când s-a stricat, iar principiul mişcării sale 
a încetat să acţioneze." 1 

Putem privi teoria lui Descartes despre animale din două puncte de vedere. Din 
punct de vedere umanist, ea este o exaltare a omului sau o reafirmare a poziţiei unice 
a omului, contrar acelora care ar reduce diferenţa dintre om şi animal doar la una 
de grad. Iar aceasta nu este o interpretare care a fost pur şi simplu inventată de către 
istorici; pentru că Descartes însuşi furnizează temeiul pentru ea. Spre exemplu, în 
Expunere despre metodă el observă că „după greşeala acelora ce neagă existenţa lui 
Dumnezeu... nu există niciuna care să abată mai uşor sufletele slabe de la calea dreap¬ 
tă a virtuţii, decât aceea prin care se socoteşte că sufletul animalelor ar fi de aceeaşi 
natură cu al nostru; şi de aici, că după această viaţă nu ne rămâne nimic pentru a 
ne teme sau a spera, oricum nu mai mult decât muştelor sau furnicilor. Dacă însă 
se ştie corect cât de mult diferă acelea, vor fi înţelese mult mai bine raţionamentele 
care dovedesc că sufletul nostru este de o natură total independentă de corp şi că, în 


PS, 1, 6. [Pasiunile..., p. 57.] 

consecinţă, nu e nevoie ca el să moară o dată cu acesta." 1 2 Şi, scriindu-i marchizului de 
Newcastle, el face aluzie la Montaigne şi la Charron, spunând că primul a comparat 
în mod dezavantajos omul cu animalele, în timp ce ultimul, prin faptul că a spus 
că înţeleptul diferă de omul obişnuit tot atât de mult pe cât diferă omul obişnuit de 
animale, a presupus că între oameni şi animale există doar o diferenţă de grad, fără a 
exista vreo diferenţă radicală. 

Pe de altă parte, interpretarea lui Descartes a animalelor ca fiind maşini, oricât de 
grosolană ar fi, este în conformitate cu separarea iniţială pe care el o face între cele 
două lumi, a spiritului şi a materiei. Ea reprezintă sau prevesteşte încercarea de a 
reduce ştiinţele la fizică, iar în fizică el spune că nu acceptă sau nu doreşte niciun alt 
principiu în afara celor ale geometriei sau ale matematicii abstracte/ întreaga lume 
materială poate fi tratată ca un sistem mecanic şi nu este nevoie să introducem sau 
să luăm în considerare alte cauze în afara celor eficiente. Cauzalitatea finală este o 
concepţie teologică şi, oricât de adevărată ar fi, ea nu îşi are locul în fizică. Explicarea 
prin intermediul cauzelor finale a „sufletelor", a principiilor vitale oculte şi a forme¬ 
lor substanţiale nu face nimic pentru a contribui la avansul ştiinţei fizice. Şi aceleaşi 
principii ale explicaţiei care sunt folosite cu privire la corpurile neînsufleţite trebuie 
să fie aplicate şi în cazul corpurilor vii. 


1 EM, 5. [Expunere..., p. 70.) 

2 PF, 2, 64. [Principiile..., p. 160, 161.] 

DESCARTES (5) 

Conştientizarea libertăţii - Libertate şi Dumnezeu - Etică provizorie şi ştiinţă morală 
- Pasiunile şi controlul lor - Natura binelui - Comentarii asupra ideilor etice ale lui 
Descartes - Observaţii generale despre Descartes 


1. Posedarea de către om a liberului arbitru, sau, mai exact, posedarea de către mine 
a liberului arbitru, este un dat primar, în sensul că faptul că sunt conştient de el este 
logic anterior lui Cogito, ergo sum. Pentru că tocmai posedarea libertăţii este cea care 
îmi permite să mă las în voia îndoielii hiperbolice. Eu am o înclinaţie naturală spre 
a crede în existenţa lucrurilor materiale şi în demonstraţiile matematicii, iar pentru 
a mă îndoi de aceste lucruri, în special de cele din urmă, este nevoie de efort sau de 
opţiune deliberată. Astfel, „chiar dacă cel care ne-a creat ar fi atotputernic, şi chiar 
dacă i-ar face plăcere să ne înşele, asta nu ne împiedică să simţim în noi o astfel de 
libertate încât, când vrem, putem să ne abţinem a îngădui în convingerea noastră 
lucrurile pe care nu le cunoaştem bine, şi astfel acea libertate ne fereşte de a fi înşelaţi 
vreodată"'. 

Faptul că posedăm această libertate este, într-adevăr, de la sine evident. „Am avut 
ceva mai sus o dovadă foarte clară, căci în chiar timpul în care ne îndoiam de tot şi 
presupuneam că cel ce ne-a creat folosea puterea sa pentru a ne înşela în orice chip, 
intuiam în noi o libertate atât de mare încât ne puteam împiedica a crede ceea ce nu 
cunoşteam încă prea bine. Or, ceea ce intuim în mod distinct şi de care nu ne putem 
îndoi în timpul unei suspendări atât de generale este la fel de sigur ca orice alt lucru 
pe care l-am putea cunoaşte vreodată." 2 Capacitatea de a aplica îndoiala metodică pre¬ 
supune libertatea. într-adevăr, conştientizarea libertăţii sau a neatârnării este o „idee 
înnăscută". 

Această putere de a acţiona în mod liber este cea mai mare perfecţiune a omului, 
iar prin utilizarea ei putem „să fim stăpânii acţiunilor noastre, căci suntem demni de 


1 PF, 1, 6. [Principiile..., p. 81.] 

laudă atunci când le conducem bine" 1 . într-adevăr, practica universală de a ne lăuda 
şi de a ne învinovăţi pe noi înşine şi pe ceilalţi pentru acţiuni arată caracterul de la 
sine evident al libertăţii umane. Cu toţii percepem în mod natural faptul că omul este 
liber. 

2. Prin urmare, noi suntem siguri de faptul că omul posedă libertate, iar aceas¬ 
tă certitudine este logic anterioară certitudinii cu privire la existenţa lui Dumnezeu, 
Dar, odată dovedită existenţa lui Dumnezeu, devine necesar să reexaminăm liberta¬ 
tea omului în lumina a ceea ce ştim despre Dumnezeu. Pentru că noi cunoaştem că 
Dumnezeu nu doar că ştie din eternitate tot ceea ce este sau va fi, dar şi predestinează 
totul. Aşadar, întrebarea care apare este cum poate fi reconciliată libertatea umană cu 
predeterminarea divină. 

în Principiile filosofiei Descartes evită să ofere vreo soluţie reală pentru această 
problemă. Iar această evitare este în acord cu decizia sa explicită de a se feri de contro¬ 
versele teologice. Noi suntem siguri de două lucruri. în primul rând, suntem siguri 
de libertatea noastră. în al doilea rând, putem ajunge să recunoaştem, în mod clar şi 
distinct, faptul că Dumnezeu este omnipotent şi că prestabileşte toate evenimentele. 
Dar nu rezultă că noi putem înţelege cum se poate ca predeterminarea divină să lase 
nedeterminate actele libere ale omului. A nega libertatea din cauza predeterminării 
divine ar fi absurd. „Căci vom greşi de ne îndoim de ceea ce intuim în noi înşine şi de 
ceea ce ştim din experienţă ca fiind în noi, deoarece nu înţelegem un alt lucru pe care 
să-l ştim a fi incomprehensibil prin natura sa." 2 * Cel mai înţelept mod de a acţiona este 
acela de a recunoaşte că soluţia problemei trece dincolo de puterea noastră de înţele¬ 
gere. „Nu ne va fi greu să obţinem acest lucru, dacă vom observa că gândirea noastră 
e finită şi că atotputernicia lui Dumnezeu, prin care nu numai că a cunoscut întreaga 
eternitate, cea care este sau cea care poate fi, ci a şi vrut-o, este infinită." 5 

Oricum, în realitate Descartes nu s-a mulţumit cu această poziţie. Pentru că el 
şi-a formulat opiniile asupra temelor teologice legate de libertatea umană. Mai mult 
decât atât, a vorbit în moduri diferite la momente diferite. Spre exemplu, a mers până 
la a-şi exprima opinia într-o controversă dintre protestanţii olandezi, spunând că era 
de acord cu adepţii lui Gomar mai degrabă decât cu arminienii. Aceasta echivala cu 
a spune că prefera o doctrină strictă a predestinării. Şi, cum el îi introducea fără rost 


1 PF, i, 37. 1 Principiile..., p. 96.] 

2 PF, 1, 41. [Principiile..., p. 98.] 

în discuţie pe iezuiţi, exprimându-şi dezacordul cu ei 1 , s-ar părea că prefera molinis- 
mului jansenismul. Janseniştii susţineau că graţia divină este irezistibilă, iar singura 
libertate pe care ei o admiteau cu adevărat era echivalentă cu spontaneitatea. Un act 
poate fi efectuat fără niciun simţ al constrângerii, dar el este, cu toate acestea, deter¬ 
minat de către atracţia „delectării", pământeşti sau cereşti. Moliniştii susţineau că 
libera cooperare a voinţei este cea care face ca graţia să fie eficace şi că libertatea de a 
fi indiferent a omului nu este diminuată sau distrusă de către preştiinţa divină. Faptul 
că Descartes trebuia să arate o oarecare simpatie pentru jansenişti nu este surprinză¬ 
tor, atunci când ne amintim enunţul său potrivit căruia „nu e nevoie, spre a fi liber, 
să pot fi atras de fiecare parte, şi, dimpotrivă, cu cât atârn mai greu într-o parte - fie 
pentru că deosebesc în chip limpede în ea pricina adevărului şi a bunătăţii, fie pentru 
că Dumnezeu a potrivit astfel cele de tot tainice ale cugetării mele -, cu atât mai liber 
o aleg; şi de bună seamă nici harul divin şi nici cunoaşterea firească a minţii nu slă¬ 
besc vreodată libertatea, ci mai degrabă o sporesc şi o întăresc. însă indiferenţa aceea 
pe care o reţin, atunci când niciun argument nu mă împinge într-o parte mai mult 
decât într-alta, este cel mai mic grad de libertate şi nu dovedeşte nicio desăvârşire în 
ea, ci mai degrabă un cusur în cunoaştere ori o anumită negaţie." 2 Este adevărat că, 
dacă Descartes a intenţionat să explice ceea ce partizanii libertăţii de a fi indiferent au 
înţeles prin ea, a denaturat ceea ce ei au vrut să spună. Pentru că el pare să înţeleagă 
prin aceasta o stare de indiferenţă cauzată de lipsa de cunoaştere, în timp ce ei aveau 
în vedere o abilitate de a alege între două contrarii, chiar şi atunci când condiţiile 
necesare pentru o alegere inteligentă, inclusiv cunoaşterea, sunt prezente. în acelaşi 
timp, după el, cu cât este mai îndrumată voinţa către alegerea preferabilă din punct de 
vedere obiectiv, fie prin intermediul graţiei, fie prin intermediul cunoaşterii naturale, 
cu atât este mai mare libertatea noastră; şi pare să fi presupus că abilitatea de a face 
o altă alegere nu aparţine, în mod esenţial, libertăţii adevărate. Astfel, Descartes sus¬ 
ţine, într-o scrisoare către Mersenne: „Eu mă mişc cu atât mai liber către un obiect, 
proporţional cu numărul de motive care mă constrâng; pentru că este sigur că voinţa 
mea este pusă, atunci, în mişcare cu o mai mare uşurinţă şi spontaneitate." 

Dar în corespondenţa cu prinţesa Elisabeth de Boemia el vorbeşte într-o manieră 
mai degrabă diferită, adoptând o poziţie mai înrudită cu aceea a iezuiţilor. De exem¬ 
plu, ne prezintă o analogie. Doi oameni, care sunt bine-cunoscuţi ca fiind inamici, 
primesc ordin din partea regelui să fie intr-un anumit loc, intr-un anumit moment. 


’ Entretien avec Burman, ed. Ch. Adam, p. 81. 
2 M, 4. [Meditaţii..., p. 277.] 

Regele este perfect conştient de faptul că va urma o luptă; şi trebuie să spunem că 
el o doreşte, chiar dacă ea ar încălca propriile lui legi. Dar, deşi el prevede şi doreşte 
lupta, nu determină în niciun fel voinţele celor doi oameni. Acţiunea lor se datorează 
propriei lor opţiuni. Deci, Dumnezeu prevede şi „prestabileşte" toate acţiunile uma¬ 
ne, dar nu determină voinţa umană. Cu alte cuvinte, Dumnezeu prevede actul liber 
al unui om pentru că omul are de gând să îl efectueze; dar el nu are de gând să îl 
efectueze pentru că Dumnezeu îl prevede. 

Esenţa problemei pare a fi aceea că, atunci când s-a ocupat de temele teologice 
ale controversei liberului arbitru, Descartes a adoptat soluţii mai mult sau mai pu¬ 
ţin improvizate, fără a-şi da silinţa pentru a le face consistente. 1 Ceea ce îl interesa 
într-adevăr pe el era problema erorii. Dorea să pună accentul pe libertatea omului 
de a nu fi de acord cu o propoziţie atunci când există loc de îndoială şi, în acelaşi 
timp, de a avea în vedere acordul inevitabil, atunci când adevărul unei propoziţii este 
perceput cu certitudine. Adoptăm sau respingem eroarea în mod liber. Prin urmare. 
Dumnezeu nu este responsabil. Dar adevărul clar perceput se impune asupra minţii 
ca o iluminare divină. 

3. Libertatea umană fiind presupusă, putem cerceta doctrina morală a lui Descar¬ 
tes. în Expunere despre metodă 2 , înainte de a porni la aplicarea metodei sale a îndoielii, 
îşi autopropune o etică provizorie. Astfel, se hotărăşte să se supună legilor şi obiceiu¬ 
rilor ţării sale, să fie ferm şi decis în acţiuni şi să urmeze cu credinţă chiar şi opiniile 
îndoielnice (opinii care nu au fost încă stabilite dincolo de orice îndoială), atunci când 
a luat deja o hotărâre în privinţa lor. El se hotărăşte, de asemenea, să încerce întot¬ 
deauna să se învingă pe sine mai degrabă decât să învingă soarta şi să îşi modifice 
dorinţele, mai degrabă decât să încerce să schimbe ordinea lumii. în fine, se hotărăşte 
să îşi petreacă întreaga viaţă cultivându-şi raţiunea şi progresând, atât cât este posibil, 
în căutarea adevărului. 

în mod evident, aceste maxime sau decizii constituie un program personal super¬ 
ficial ; ele sunt departe de „cea mai înaltă şi cea mai perfectă morală, care, presupu¬ 
nând o cunoaştere deplină a celorlalte ştiinţe, este ultima treaptă a înţelepciunii" 3 . Dar 
Descartes nu a elaborat niciodată în detaliu această ştiinţă morală perfectă. Fără îndo¬ 
ială, nu s-a simţit în măsură să facă asta. în orice caz, oricare ar fi fost motivele, etica 


1 La liberte chez Descartes et la theologie, de E. Gilson, poate ii foarte utilă. Vezi bibliografia. 

2 EM, 3. [Expunere..., pp. 32-41.] 

3 PF, Scrisoare prefaţatoare. [Principiile..., p. 72.] 

lipseşte din sistemul cartezian, deşi, potrivit programului întocmit, ea ar fi trebuit să 
constituie încununarea acestuia. 

Totuşi, Descartes a scris ceva despre teme etice şi despre subiecte relevante pentru 
etică. Jar noi putem lua în considerare cu folos în primul rând ceea ce are el de spus 
despre pasiuni, în măsura în care aceasta priveşte filosofia morală. 

4. Analiza pasiunilor realizată de către Descartes implică o teorie a interacţiunii. 
Cu alte cuvinte, el susţine că pasiunea este stârnită sau cauzată în suflet de către corp. 
„Ce este în suflet o pasiune este îndeobşte în corp o acţiune." 1 în sensul general al 
cuvântului, „pasiunile" şi percepţiile sunt acelaşi lucru. „Pot fi, în general, numite 
pasiuni ale sufletului toate felurile de percepţii sau de cunoştinţe care se află în noi, 
deoarece adeseori nu sufletul nostru le face aşa cum sunt, ci totdeauna sufletul le 
primeşte de la lucrurile care sunt reprezentate prin ele." 2 3 Dar, dacă este înţeles într-un 
sens mai îngust - şi acesta este sensul în care este folosit cuvântul „pasiuni" în cele 
ce urmează „putem îndeobşte să le definim; pasiunile sunt percepţii sau senti¬ 
mente sau emoţii ale sufletului care sunt raportate în mod special la suflet şi sunt 
cauzate, întreţinute şi întărite printr-o anumită mişcare a spiritelor"’. în explicarea 
acestei definiţii mai degrabă obscure Descartes face următoarele precizări. Pasiunile 
pot fi numite percepţii atunci când acest cuvânt este utilizat pentru a semnifica toate 
gândurile care nu sunt acţiuni ale sufletului. (Astfel, percepţiile clare şi distincte sunt 
acţiuni ale sufletului.) Le putem numi sentimente deoarece sunt primite în suflet. Şi 
putem, cu o mai mare acurateţe, să le numim emoţii pentru că, dintre toate gândurile 
pe care le poate avea sufletul, emoţiile sunt cele mai predispuse spre a-1 agita şi a-1 
perturba. Clauza „care sunt raportate în mod special la suflet" este inserată pentru 
a exclude senzaţii ca mirosurile, sunetele şi culorile, pe care le raportăm la lucruri¬ 
le externe, şi pe acelea ca foamea, setea şi durerea, pe care le raportăm la propriul 
nostru corp. Menţiunea despre activitatea cauzală a „spiritelor" este inserată pentru 
a exclude acele dorinţe care sunt cauzate de către sufletul însuşi. Pasiunile, aşadar, 
sunt emoţii ale sufletului care sunt cauzate de către corp; şi ele trebuie, desigur, să fie 
distinse de percepţia pe care o avem despre aceste pasiuni. Emoţia fricii şi percepţia 
clară a fricii şi a naturii ei nu sunt acelaşi lucru. 


1 PS, 1, 2. [Pasiunile..., p. 56.] 

2 PS, 1,17. [Pasiunile..., pp. 65, 66.] 

3 PS, 1, 27. [Pasiunile..., p. 71.] 

Pasiunile, spune Descartes, „sunt toate bune prin natura lor" 1 , dar ele pot fi folo¬ 
site în mod greşit şi li se poate permite să se dezvolte în exces. Aşadar, trebuie să le 
controlăm. Dar pasiunile „depind în mod absolut de acţiunile care Ie produc şi nu pot 
fi modificate de suflet decât indirect" 2 . Cu alte cuvinte, pasiunile depind de condiţiile 
fiziologice şi sunt stârnite de către acestea: ele sunt cauzate, în integralitatea lor, de 
către unele mişcări ale spiritelor animale. Iar concluzia naturală, aşadar, ar fi aceea că, 
pentru a le controla, ar trebui să schimbăm cauzele fizice care le produc, nu să încer¬ 
căm să le eliminăm direct, fără a face nimic pentru a le schimba cauzele. Pentru că, 
atâta timp cât cauzele rămân, agitaţia sufletului rămâne, iar în acest caz tot ce poate 
face cineva este „să nu încuviinţeze efectele ei şi să strunească multe din mişcările la 
care ea îndeamnă corpul. De pildă, dacă mânia ne face să ridicăm mâna pentru a lovi, 
voinţa poate de obicei s-o reţină; dacă frica îndeamnă picioarele să fugă, voinţa le poa¬ 
te opri, şi aşa mai departe." 3 Dar, cu toate că noi am interpreta - poate în mod firesc 
- controlul indirect al pasiunilor ca schimbare, în măsura posibilităţilor, a condiţiilor 
fizice care le produc, Descartes oferă o interpretare mai degrabă diferită. Căci spune 
că noi putem controla pasiunile în mod indirect „prin reprezentarea lucrurilor care în 
mod obişnuit sunt legate de pasiunile pe care vrem să le avem sau sunt contrare celor 
pe care vrem să le îndepărtăm. Astfel, pentru a trezi în noi îndrăzneala şi a înlătura 
frica, nu este de ajuns să avem voinţa de a o face, ci trebuie să ne străduim să invocăm 
argumentele, obiectele sau exemplele care ne conving că pericolul nu este mare..." 4 
Oricum, această interpretare nu este o respingere a primei interpretări sugerate: ea 
este, mai degrabă, un procedeu pe care trebuie să îl adoptăm atunci când nu putem 
schimba cu uşurinţă, în mod direct, cauzele externe ale unei pasiuni. 

5. Dar, pentru că pasiunile „nu ne pot îndemna la nicio acţiune decât prin mijlo¬ 
cirea dorinţei pe care o stârnesc, trebuie să avem o grijă deosebită de a struni această 
dorinţă; iată în ce constă folosul principal al moralei" 5 . Apare aşadar întrebarea: Când 
este dorinţa bună şi când este rea ? Iar răspunsul lui Descartes spune că dorinţa este 
bună atunci când decurge din cunoaştere adevărată şi este rea atunci când este fonda¬ 
tă pe vreo eroare. Dar care este cunoaşterea care face ca dorinţa să fie bună ? Descartes 
nu pare să o exprime foarte clar. El ne spune, într-adevăr, că „eroarea pe care o săvâr¬ 
şim cel mai curent în ce priveşte dorinţa constă în aceea că nu deosebim îndeajuns 


1 PS, 3, 211. [Pasiunile..., p. 170.] 

2 PS, 1, 41. [Pasiunile..., p. 79.] 

3 PS, 1, 46. [Pasiunile..., p. 82.] 

4 PS, 1, 45. [Pasiunile..., p. 81.] 

5 PS, 2, 144. [Pasiunile..., p. 134.] 

lucrurile care depind în întregime de noi de cele care nu depind deloc de noi" 1 . Dar 
a şti că ceva depinde de voinţa noastră liberă şi nu este pur şi simplu un eveniment 
care ni se întâmplă nouă, şi pe care trebuie să îl suportăm cât de bine putem, nu face 
ca dorinţa pentru acest lucru să fie o dorinţă bună. Oricum, Descartes este conştient 
de asta, desigur, şi adaugă că noi trebuie „să încercăm să cunoaştem foarte limpede 
şi să cercetăm cu atenţie îndreptăţirea a ceea ce merită dorit" 2 . Probabil vrea să spună 
că o primă condiţie a alegerii morale este aceea de a distinge ceea ce stă în puterea 
noastră de ceea ce nu este sub controlul nostru. Evenimentele de ultimul tip sunt 
prestabilite de către Providenţă, iar noi trebuie să ne supunem lor. în acest caz, odată 
ce am stabilit ce stă în puterea noastră, trebuie să facem distincţie între ceea ce este 
bun şi ceea ce este rău. Iar urmărirea virtuţii constă în efectuarea acelor acţiuni pe 
care le-am judecat ca fiind cele mai bune. 3 

într-o scrisoare din 1645 către prinţesa Elisabeth, Descartes amplifică întrucâtva 
subiectele, în timp ce comentează De vita beata, a lui Seneca. A fi în posesia beatitudi¬ 
nii, a trăi în beatitudine, „nu înseamnă nimic altceva decât a avea spiritul perfect mul¬ 
ţumit şi satisfăcut". Care sunt lucrurile ce ne conferă această mulţumire supremă? 
Ele sunt de două tipuri. Cele de primul tip depind de noi înşine, respectiv virtutea şi 
înţelepciunea. Cele de-al doilea tip, precum onoarea, bogăţiile şi sănătatea, nu depind 
(cel puţin nu în întregime) de noi înşine. Dar, deşi mulţumirea perfectă necesită 
prezenţa ambelor categorii de bunuri, noi suntem strict preocupaţi doar de prima 
categorie, şi anume de lucrurile care depind de noi înşine şi care, în consecinţă, pot 
fi obţinute de către toţi. 

Pentru a ajunge la beatitudine, în acest sens restrâns, sunt de observat trei reguli. 
Potrivit lui Descartes, ele sunt regulile date, deja, în Expunere despre metodă; dar, de 
fapt, el schimbă prima regulă, înlocuind maximele provizorii cu cunoaşterea. Prima 
regulă este aceea de a face orice efort pentru a şti ce ar trebui făcut şi ce nu ar trebui 
făcut în toate situaţiile vieţii. Cea de-a doua este aceea de a lua o hotărâre fermă şi con¬ 
stantă de a executa toate ordinele raţiunii fără a fi abătut de la executarea lor de către 
pasiune sau poftă. „Iar fermitatea în această hotărâre este cea care cred că ar trebui 
să fie considerată ca fiind virtute." Cea de-a treia regulă este aceea de a considera că 
toate bunurile pe care nu le posedăm sunt în afara sferei de acţiune a puterii noastre, 


1 Ibid. 

3 PS, 2, 144. [Pasiunile..., p. 135.] 

3 PS, 2, 144,148. [Pasiunile..., pp. 134, 138.] 

şi de a ne obişnui să nu le dorim; „pentru că nimic altceva decât dorinţa şi regretul... 
nu ne poate împiedica să fim mulţumiţi". 

Oricum, nu orice dorinţă este incompatibilă cu beatitudinea, ci doar acelea care 
sunt însoţite de nerăbdare sau tristeţe. „De asemenea, nu este necesar ca raţiunea 
noastră să nu greşească niciodată. Este suficient să stea mărturie conştiinţa noastră 
pentru faptul că noi nu am dorit niciodată în mod hotărât şi virtuos să ducem la în¬ 
deplinire toate lucrurile pe care le-am judecat cel mai bine. Şi astfel, virtutea singură 
este suficientă pentru a ne aduce mulţumire în această viaţă." 

în mod evident, nu ni se spun prea multe lucruri prin intermediul acestor obser¬ 
vaţii despre conţinutul moralităţii, adică despre ordinele concrete ale raţiunii. Dar 
Descartes susţinea că, înainte de a putea fi elaborată o etică ştiinţifică, era necesar să 
fie puse bazele ştiinţei naturii umane; iar el nu a pretins că ar fi făcut asta. Aşadar, 
nu a simţit că era în poziţia de a elabora în detaliu etica ştiinţifică pe care o cerea 
programul sistemului său. Oricum, într-o altă scrisoare pe teme etice către prinţesa 
Elisabeth el spune că îl va omite pe Seneca şi că va formula propriile sale opinii; şi 
continuă prin a spune că două lucruri sunt necesare pentru o judecată morală corec¬ 
tă : în primul rând cunoaşterea adevărului şi, în al doilea rând, obiceiul de a ne aminti 
şi de a ne declara de acord cu această cunoaştere în toate ocaziile care o cer. Iar această 
cunoaştere presupune cunoaşterea lui Dumnezeu; „pentru că aceasta ne învaţă să 
primim ca fiind bun tot ceea ce ni se întâmplă, ca fîindu-ne trimis în mod intenţionat 
de către Dumnezeu". în al doilea rând, este necesar să cunoaştem natura sufletului, 
ca fiind auto-subzistent, independent de corp, mai nobil decât cel din urmă şi ne¬ 
muritor. în al treilea rând, noi ar trebui să conştientizăm mărimea universului şi să 
nu ne imaginăm o lume finită, creată în mod intenţionat în interesul nostru. în al 
patrulea rând, fiecare ar trebui să considere că face parte dintr-un întreg mai mare, 
universul, şi, mai ales, dintr-un anumit stat, dintr-o anumită societate şi familie, şi că 
ar trebui să prefere interesele întregului. Şi există alte lucruri a căror cunoaştere este 
dezirabilă; de exemplu, natura pasiunilor, caracterul codului etic al propriei noastre 
societăţi şi aşa mai departe. în general vorbind, după cum spune Descartes în alte 
scrisori, binele suprem „constă în exerciţiul virtuţii sau (ceea ce este acelaşi luciu) în 
posedarea tuturor perfecţiunilor, a căror dobândire depinde de liberul nostru arbitru, 
şi în satisfacţia minţii, care urmează acestei dobândiri". Iar „veritabila utilizare a ra¬ 
ţiunii noastre pentru diriguixea vieţii constă doar în a examina şi a lua în considerare 
fără patimă valoarea tuturor perfecţiunilor, atât ale corpului cât şi ale minţii, care 
pot fi dobândite prin sârguinţa noastră, în aşa fel încât, fiind de obicei obligaţi să ne 

lipsim de unele pentru a le avea pe altele, să putem întotdeauna alege ce este mai 
bun..." 

6 . Nu prea merită să urmărim mai departe remarcile mai de grabă întâmplătoa¬ 
re ale lui Descartes către prinţesa Elisabeth. Dar există câteva chestiuni care trebuie 
observate. 

în primul rând, este clar că Descartes a acceptat teoria tradiţională potrivit căreia 
scopul vieţii umane este „beatitudinea". Dar, în timp ce pentru un gânditor medieval 
precum d'Aquino beatitudinea - cel puţin beatitudinea perfectă - însemna vederea 
lui Dumnezeu în ceruri, pentru Descartes ea înseamnă o linişte sau o mulţumire a 
sufletului, care poate fi obţinută în această viaţă prin propriile eforturi. Nu vreau să 
sugerez că Descartes a negat că omul are un destin supranatural, care nu poate fi re¬ 
alizat fără graţia divină, sau că a negat că beatitudinea, în sensul cel mai deplin, este 
beatitudinea cerească. Faptul asupra căruia vreau să atrag atenţia este pur şi simplu 
acela că el abstrage din teme pur teologice şi din revelaţie şi că schiţează - din mo¬ 
ment ce nu poate fi utilizat cuvântul „dezvoltă" - o etică naturală, o teorie morală pur 
filosofică. Oricum, în teoria morală a personajului istoric d'Aquino nu există o astfel 
de abstragere clară din doctrine revelate. 1 

în al doilea rând, cu greu am putea să nu observăm influenţa scrierilor şi idei¬ 
lor moraliştilor antici, în particular a stoicilor, asupra reflecţiilor lui Descartes. Este 
adevărat că el începe Pasiunile sufletului cu o obişnuită aluzie defavorabilă anticilor, 
dar aceasta nu înseamnă, desigur, că nu a fost influenţat de ei; şi s-a făcut referire 
la utilizarea lui Seneca în scrisorile către prinţesa Elisabeth. într-adevăr, noţiunea de 
virtute ca scop al vieţii, insistenţa asupra autocontrolului în faţa pasiunilor şi accentul 
pus pe suportarea cu răbdare a tuturor evenimentelor care ni se întâmplă şi care nu 
se află sub controlul nostru - ca fiind expresii ale providenţei divine - reprezintă idei 
eminamente stoice. Descartes nu a fost doar un stoic, desigur. Printre alte motive, el 
a atribuit mai multă valoare bunurilor externe decât au facut-o stoicii; iar în această 
privinţă se apropie mai mult de Aristotel decât de stoici. Dar o întreagă linie de gân¬ 
dire din teoria sa etică, şi anume linia de gândire reprezentată de către accentul pus 
pe autosuficienţa omului virtuos şi de către distincţia lui, repetată în mod constant, 


1 Eu spun „personajul istoric d'Aquino" pentru a clarifica faptul că fac aluzie la d’Aquino 
însuşi mai degrabă decât la tipul de teorie etică prezentată adesea de către tomişti şi în care 
nu se face nicio referire explicită la doctrine revelate. 

dintre lucrurile care stau în puterea noastră şi cele care nu stau în puterea noastră, 
este, cu siguranţă, stoică din punct de vedere al inspiraţiei şi al parfumului. 1 

în al treilea rând, trebuie atrasă atenţia asupra tendinţei intelectualiste din gândi¬ 
rea etică a lui Descartes. într-o scrisoare trimisă Părintelui Mesland în 1644 el spune 
că, dacă vedem clar că ceva este rău, „ar fi imposibil pentru noi să păcătuim în timp 
ce vedem în acest mod. Iată de ce ei spun Omnis peccans est ignorans." Iar pasaje de 
acest tip s-ar părea că presupun acceptarea noţiunii socratice potrivit căreia virtutea 
este cunoaştere şi viciul ignoranţă. Dar, deşi pare a fi fost, într-adevăr, convingerea 
fermă a lui Descartes aceea că noi nu putem vedea clar că ceva este rău, alegându- 1 , 
cu toate acestea, „a vedea clar" trebuie să fie înţeles într-un sens întrucâtva restrictiv. 
Descartes era de acord cu scolasticii că nimeni nu alege răul ca atare; un om poate 
alege ceea ce este rău doar pentru că şi-l reprezintă ca fiind, într-o anumită privinţă, 
bun. Dacă el ar vedea clar, aici şi acum, răul unei acţiuni rele, distingând că ea este 
rea şi de ce este rea, nu ar putea-o alege, pentru că voinţa este canalizată către bine. 
Dar, cu toate că îşi poate aminti că a auzit că o acţiune este rea sau că a văzut cu o 
ocazie anterioară că ea este rea, aceasta nu îl împiedică de la urmărirea, aici şi acum, 
a aspectelor acţiunii prin care ea îi apare ca fiind dezirabilă şi bună. Astfel, poate alege 
să o efectueze. Repet, trebuie să facem distincţie între a vedea un bine cu o claritate 
veritabilă şi a -1 vedea doar cu o claritate aparentă. Dacă am vedea binele cu o claritate 
veritabilă în momentul alegerii, ar trebui, în mod inevitabil, să îl alegem. Dar influen¬ 
ţa pasiunilor ne poate abate atenţia; iar „noi suntem mereu liberi să ne împiedicăm 
pe noi înşine de la a urmări un bine care ne este clar cunoscut sau de la a admite un 
adevăr evident, doar cu condiţia ca noi să gândim că un bine stă mărturie pentru vo¬ 
inţa noastră liberă de a face asta" 2 . 

în general, se poate spune că Descartes nu susţine doar că alegem întotdeauna 
ceea ce este sau pare a fi bun şi că nu putem alege răul ca atare, ci şi că, dacă noi am 
sesiza în momentul alegerii, cu o claritate veritabilă şi completă, că un bine particu¬ 
lar este bun într-o manieră nedeterminată, ar trebui, în mod inevitabil, să îl alegem. 
Dar, în realitate, cunoaşterea noastră nu este atât de completă încât să poată exclude 
influenţa pasiunilor. Teza intelectualistă rămâne, aşadar, una abstractă. Ea afirmă 
cum s-ar comporta oamenii dacă ar fi îndeplinite anumite condiţii, care, de fapt, nu 
sunt îndeplinite. 


1 Asupra acestui subiect, vezi F. Strowski: Pascal et son temps, 1,113-120. Vezi bibliografia. 

2 Scrisoare către Mersenne. 

în fine, deşi în remarcile pe care le face efectiv cu privire la subiecte etice Descar- 
tes accentuează virtutea resemnării, aceasta nu înseamnă că ştiinţa etică dezvoltată 
de către el - dacă a dezvoltat vreodată vreuna - ar fi fost doar o etică a resemnării. 
Un sistem etic perfect necesită o cunoaştere anterioară completă a celorlalte ştiinţe, 
inclusiv a fiziologiei şi a medicinei. Iar el credea, fără îndoială, că, dată fiind această 
cunoaştere ştiinţifică completă, omul şi-ar putea elabora apoi condiţiile morale pen¬ 
tru exerciţiul practic şi pentru aplicarea acestei cunoaşteri. Pentru că cea din urmă 
i-ar oferi omului o înţelegere detaliată nu doar a legii ştiinţifice şi a ceea ce nu a fost 
subiect al liberului arbitru al omului, ci şi a ceea ce stă în puterea lui. Şi, odată ce omul 
ar poseda o înţelegere completă a ceea ce stă în puterea sa, ar putea dezvolta o teorie 
adecvată despre modul în care liberul său arbitru ar trebui exercitat în plan concret. 
Iar în acest mod el ar elabora o etică dinamică sau o etică a acţiunii, nu doar o etică 
a resemnării. 

7. Cred că nimeni nu ar dori să pună sub semnul întrebării adevărul enunţului că 
Descartes este cel mai important filosof francez. Influenţa sa a fost resimţită de la un 
capăt la altul al întregului curs al filosofiei franceze. Spre exemplu, una dintre princi¬ 
palele caracteristici ale acestei filosofii a fost o strânsă alianţă între reflecţia filosofică 
şi ştiinţe. Şi, cu toate că cei mai recenţi gânditori francezi nu i-au urmat exemplul 
de a încerca să elaboreze în detaliu un sistem deductiv complet, ei şi-au recunoscut 
locul într-o tradiţie care merge înapoi până la inspiraţia lui Descartes. Astfel, Bergson 
se referă la alianţa strânsă dintre filosofie şi matematică în gândirea lui Descartes 
şi atrage atenţia asupra faptului că, în secolul al XlX-lea, oameni precum Comte, 
Cournot şi Renouvier au ajuns la filosofie prin intermediul matematicii, unul dintre 
ei, Henri Poincare, fiind un matematician de geniu. 1 Pe de altă parte, preocuparea 
lui Descartes pentru ideile clare şi distincte, întărită prin utilizarea de către el a unui 
limbaj comparativ simplu, a fost reflectată în claritatea scrierii filosofice franceze, 
atunci când aceasta este considerată ca un întreg. Sigur, anumiţi gânditori francezi 
au adoptat un stil şi o exprimare obscure, în principal sub influenţă străină; dar, în 
general vorbind, filosofii Franţei au continuat tradiţia carteziană în ceea ce priveşte 
claritatea şi evitarea jargonului obscur. 

Claritatea lui Descartes este, într-adevăr, întrucâtva înşelătoare. Pentru că nu ne¬ 
apărat este întotdeauna uşor de interpretat semnificaţia discursului său. Şi cu greu 
se poate pretinde că discursul său este întotdeauna consistent. Totuşi, cu certitudine 
există un sens în care este corect să spui că Descartes scrie clar şi că Hegel, de pildă, 


,La philosophie franţaise", p. 251 (în La Revue de Paris, mai-iunie, 1915). 

nu scrie clar. Acest fapt fiind presupus, unii filosofi au încercat să găsească la Des- 
cartes o semnificaţie mai adâncă, o tendinţă profundă a gândirii sale, care posedă o 
valoare permanentă, independent de sistemul Cartezian ca întreg. Astfel, în Istoria 
filosofiei Hegel îl salută pe Descartes ca fiind adevăratul iniţiator al filosofiei modeme, 
meritul lui principal este acela de a fi pornit de la gândirea fără presupoziţii. Pentm 
Hegel, cartezianismul este cu siguranţă inadecvat. Printre alte motive, în timp ce 
porneşte de la gândire sau conştiinţă, Descartes nu deduce conţinutul conştiinţei din 
gândirea sau raţiunea însăşi, ci îl acceptă în mod empiric. în afară de asta, ego-ul lui 
Descartes este doar ego-ul empiric. Cu alte cuvinte, cartezianismul constituie doar 
o etapă în dezvoltarea filosofiei către idealismul absolut. Dar este o etapă de mare 
importanţă, pentm că, prin faptul că a pornit de la conştiinţă sau gândire, Descartes 
a înfăptuit o revoluţie în filosofie. 

Edmund Husserl a interpretat importanţa lui Descartes într-un mod mai degrabă 
diferit. Pentru el, Meditaţiile lui Descartes reprezintă un punct de cotitură in istoria 
metodei filosofice. Acesta din urmă a năzuit la o unificare a ştiinţelor şi a sesizat 
necesitatea unui punct de pornire subiectivist. Filosofia trebuie să pornească de la 
meditaţiile ego-ului autoreflexiv. Iar Descartes începe prin „a pune între paranteze" 
existenţa lumii materiale şi prin a trata eul ca fiind corp şi lucrurile materiale ca fiind 
fenomene în relaţie cu un subiect, ego-ul conştient. Până la acest punct, Descartes 
poate fi considerat un predecesor al fenomenologiei moderne. Dar el nu a înţeles 
semnificaţia propriei sale proceduri. El a sesizat necesitatea de a pune sub semnul 
întrebării interpretarea „naturală" a experienţei şi de a se elibera de toate presupo¬ 
ziţiile ; dar, în loc să trateze ego-ul ca fiind conştiinţă pură şi să exploreze domeniul 
„subiectivităţii transcendentale", domeniul esenţelor ca fenomene pentru un subiect 
pur, el a interpretat ego-ul ca fiind o substanţă gânditoare şi a continuat să dezvolte o 
filosofie realistă cu ajutorul principiului cauzalităţii. 

Astfel, în timp ce Hegel a privit filosofia lui Descartes ca pe o etapă în dezvoltarea 
idealismului absolut, iar Husserl a considerat că este o anticipare a fenomenologiei, 
amândoi au scos în evidenţă „subiectivitatea", ca fiind punctul de plecare cartezian. 
Domnul Jean-Paul Sartre procedează la fel, deşi, desigur, în cadrul unei filosofii care 
este diferită atât de aceea a lui Hegel cât şi de cea a lui Husserl. în prelegerea sa „Exis¬ 
tenţialism şi umanism" Sartre remarcă faptul că punctul de pornire al filosofiei tre¬ 
buie să fie subiectivitatea individului, iar adevărul primar este Gândesc, deci exist, care 
este adevărul absolut al conştiinţei care se întoarce spre ea însăşi. Dar el continuă, 
apoi, prin a susţine că în „Eu gândesc" sunt conştient de mine însumi în prezenţa 
celuilalt. Existenţa celorlalţi este descoperită în însuşi Cogito, astfel încât ne găsim, 

dintr-o dată, într-o lume a inter-subiectivitaţii. Şi merită remarcat faptul că, în timp ce 
pornesc de la subiectul individual liber, existenţialiştii în general descriu conştiinţa 
subiectului ca fiind conştiinţă a eului într-o lume şi în prezenţa celuilalt. Aşadar, 
deşi punctul lor de pornire are o oarecare afinitate cu acela al lui Descartes, ei nu se 
implică în activitatea de a dovedi existenţa lumii externe, ca ceva ce nu este deja dat în 
conştiinţa eului. Cu alte cuvinte, ei nu pornesc de la ego-ul închis în sine. 

Hegel, Husserl şi Sartre sunt, desigur, doar trei exemple ale modului în care a fost 
utilizat cartezianismul de către gânditorii ulteriori. Ar putea fi date multe altele. Ar 
putea fi menţionată, de pildă, substituirea, de către Mâine de Biran, a lui Cogito, ergo 
sum cu Volo, ergo sum. Dar toţi aceşti gânditori au în comun faptul că interpretează 
semnificaţia internă şi valoarea permanentă a cartezianismului în funcţie de o filo- 
sofie care nu era aceea a lui Descartes. Nu spun asta cu intenţia de a critica. Hegel, 
Husserl şi Sartre sunt, cu toţii, filosofi. S-a făcut referire, într-adevăr, la Istoriafilosofiei 
a lui Hegel. Dar această lucrare constituie o parte integrantă a sistemului hegelian: 
nu este o lucrare de exegeză pur istorică. Iar un filosof se bucură, cu siguranţă, de 
dreptul de a decide, în conformitate cu propriul său punct de vedere, ce este viu şi ce 
este mort în filosofia lui Descartes. în acelaşi timp, dacă Descartes este interpretat 
ca un idealist absolut sau ca un fenomenolog sau ca un existenţialist sau, laolaltă cu 
La Mettrie, ca un materialist care a pornit pe un drum greşit şi a eşuat să recunoască 
semnificaţia „reală" şi „adevăratele" exigenţe şi direcţii ale gândirii sale, există riscul 
de a nu se reuşi să-l vedem în perspectiva sa istorică. Cu siguranţă că Descartes a 
încercat să îşi întemeieze filosofia pe „subiectivitate", dacă prin aceasta se înţelege că 
el a încercat să îşi fundamenteze sistemul pe Cogito, ergo sum. Şi este perfect adevărat 
că aceasta a fost o inovaţie importantă şi că, atunci când se aruncă o privire înapoi, 
dintr-o etapă ulterioară a dezvoltării filosofice, pot fi văzute legăturile dintre această 
inovaţie şi idealismul târziu. Dar, deşi există ceea ce putem numi elemente idealiste 
în cartezianism, ar fi în cea mai mare măsură greşit ca acesta din urmă să fie descris 
ca sistem idealist. Pentru că Descartes şi-a întemeiat filosofia pe o propoziţie existen¬ 
ţială şi a fost preocupat să realizeze o interpretare obiectivă a realităţii, pe care nu o 
considera reductibilă la activitatea conştiinţei. Pe de altă parte, dacă este accentuată 
doar legătura dintre explicaţia mecanicistă a realităţii materiale a lui Descartes şi ma¬ 
terialismul mecanicist care a apărut în perioada Iluminismului francez din secolul 
al XVIII-lea, este umbrit faptul că el a căutat să reconcilieze viziunea „geometrică" 
despre lume cu o credinţă în Dumnezeu, în activitatea divină şi în spiritualitatea 
sufletului uman. Totuşi, acesta este unul dintre aspectele cele mai importante ale 
filosofiei sale, atunci când o considerăm în situarea ei istorică. 

într-un sens, filosofia lui Descartes a fost o întreprindere profund personală. Păr¬ 
ţile autobiografice din Expunere despre metodă arată asta suficient de clar. El nu a 
fost animat de o simplă curiozitate intelectuală superficială, ci de o pasiune pentru 
dobândirea certitudinii. Considera că posedarea unui adevărat sistem filosofic era im¬ 
portantă pentru viaţa umană. Dar ceea ce căuta el era certitudinea obiectivă, adevărul 
auto-evident şi adevărul demonstrat. Insistenţa lui Descartes asupra „subiectivităţii" 
(pentru a utiliza un termen ulterior) ca punct de plecare nu trebuie confundată cu 
subiectivismul. Dobândirea a ceva analog cu adevărul obiectiv şi impersonal al mate¬ 
maticii a rămas ţelul său. în acest sens, a aspirat să treacă dincolo de tradiţie. Cu alte 
cuvinte, a aspirat să întemeieze adevărata filosofie, care s-ar sprijini pe raţiunea pură, 
nu pe tradiţia trecută, şi care ar fi liberă de limitările spaţiului şi timpului. Faptul că 
noi putem discerne în acest ţel influenţa tradiţiei şi a condiţiilor contemporane nu 
este, desigur, o chestiune care să ne uimească. Dimpotrivă, ar fi uimitor dacă nu am 
putea găsi nicio astfel de influenţă. Dar faptul că, într-o mare măsură, cartezianismul 
este demodat nu îl privează de pretenţia de a fi considerat părintele filosofiei modeme 
în perioada prekantiană. 





RAŢIONALIŞTII. 


DE LA DESCARTES IA LEIBNIZ 


CAPITOLUL VII 


PASCAL 

Viaţa şi spiritul lui Pascal - Metoda geometrică, aria de aplicare şi limitele ei - 
„Inima" - Metoda lui Pascal în apologetică - Mizeria şi măreţia omului - 
Argumentul pariului - Pascal ca filosof 


i. întorcându-ne dinspre Descartes spre Pascal ne confruntăm cu un om cu o am¬ 
prentă mentală foarte diferită. Amândoi au fost matematicieni, intr-adevăr, şi amân¬ 
doi au fost catolici; dar, în timp ce primul a fost înainte de toate un filosof, cel din 
urmă a fost în primul rând apologet. Este adevărat că Descartes poate fi considerat, 
într-o anumită măsură, un apologet religios, cel puţin în sensul că era conştient de 
semnificaţia religioasă şi morală a gândirii sale; dar este natural să îl considerăm, 
înainte de toate, filosof sistematic, concentrat asupra dezvăluirii „ordinii motivelor" 
şi asupra elaborării unui corp coerent al adevărurilor filosofice, legat organic şi înte¬ 
meiat raţional, capabil de o dezvoltare nelimitată. Deşi nu a fost un raţionalist, dacă 
prin acest cuvânt înţelegem un om care respinge ideea de revelaţie divină şi pe cea de 
supranatural, el reprezintă raţionalismul, în sensul că s-a dedicat urmăririi adevăru¬ 
lui ca fiind ceva realizabil prin reflecţia filosofică şi ştiinţifică a minţii omeneşti. El a 
fost un filosof catolic, în sensul că a fost un filosof care era catolic; dar nu a fost un 
filosof catolic în sensul că era preocupat, în primul rând, de apărarea adevărurilor cre¬ 
dinţei. Totuşi, Pascal a fost preocupat să arate cum rezolvă revelaţia creştină proble¬ 
mele care se ivesc din situaţia umană. în măsura în care s-a dedicat atragerii atenţiei 
asupra acestor probleme şi expunerii lor, el ar putea, probabil, să fie numit un filosof 
„existenţialist", dacă am dori să utilizăm acest termen într-un sens larg şi, poate, mai 
degrabă greşit. Dar, din moment ce a fost preocupat să insiste că, în măsura în care 
răspunsurile sunt disponibile, răspunsurile la aceste probleme sunt furnizate de către 
revelaţia şi viaţa creştină, el ar fi, probabil, mai bine clasificat ca apologet creştin decât 
ca filosof. Putem înţelege, cel puţin, cum se face că, în timp ce unii autori văd în el 
unul dintre cei mai mari filosofi francezi, alţii refuză să îl denumească filosof. Spre 
exemplu, Henri Bergson şi Victor Delbos l-au plasat alături de Descartes, ca fiind cei 
doi principali reprezentanţi francezi ai unor linii diferite de gândire, iar Jacques Che- 
valier vede în el un mare filosof tocmai pentru că s-a preocupat de „întrebările pe care 

un om şi le pune atunci când este faţă în faţă cu moartea"'. Pe de altă parte, Renou- 
vier l-a considerat pe Pascal un gânditor mult prea personal pentru a merita titlul de 
filosof, iar Emile Brehier declară fără înconjur: „Pascal nu este un filosof: el este un 
savant şi un apologet al religiei catolice." 2 Aceste judecăţi sunt, în mod evident, par¬ 
ţial dependente de decizii personale cu privire la ce anume constituie filosofia şi ce 
înseamnă să fii filosof. Dar în acelaşi timp ele sunt bune pentru a accentua diferenţa 
dintre Pascal şi Descartes, o diferenţă de care Pascal a fost într-adevăr conştient. în 
anumite aforisme bine-cunoscute el a respins în mod explicit „filosofia", înţelegând 
prin aceasta tipul de lucru pe care a încercat să îl facă Descartes, cel puţin potrivit 
interpretării lui Pascal. în opinia lui Pascal marele raţionalist a fost prea ocupat cu lu¬ 
mea materială şi prea puţin preocupat de „unicul lucru necesar", către care o sinceră 
iubire de înţelepciune ar direcţiona atenţia unui om. 

Blaise Pascal s-a născut în 1623, tatăl său fiind reprezentantul ales al regelui, pre¬ 
şedinte al Curţii de Apel, la Clermont în Auvergne. Biografii au stăruit asupra influ¬ 
enţei exercitate asupra caracterului său de către mediul în care a trăit în primii ani 
- peisajul dezolant şi accidentat din Auvergne. A fost educat de către tatăl său, care 
s-a mutat în 1631 la Paris, şi încă din copilărie a dat semne de inteligenţă şi de putere 
mentală remarcabile. Indiferent dacă povestea redescoperirii de către el a geometriei 
pentru sine însuşi, intr-un timp în care tatăl său îl învăţa greaca şi latina, este ade¬ 
vărată sau falsă, interesul şi abilitatea pentru matematică şi fizică s-au manifestat de 
timpuriu, iar în 1639 a scris un eseu despre secţiunile conice, care a fost tipărit în 
anul următor. Mai târziu a inventat o maşină de adunat sau un computer mecanic, 
inspirat de dorinţa de a-1 ajuta pe tatăl său în stabilirea taxelor, atunci când acesta 
ocupa un post guvernamental la Rouen. Au urmat importantele serii de experimente 
menite a dovedi adevărul descoperirii experimentale a vidului de către Torricelli, iar 
acestea, la rândul lor, au asigurat baza pentru enunţarea unor principii fundamentale 
din hidrostatică. în plus, către sfârşitul scurtei sale vieţi, atunci când a fost preocupat 
de probleme teologice şi religioase, a pus fundamentele calculului infinitezimal, ale 
calculului integral şi ale calculului probabilităţilor. Aşadar, nu este tocmai adevărat să 
se spună că ascetismul i-a distras atenţia lui Pascal de la toate activităţile „lumeşti" şi 
a pus piedici geniului său matematic, aşa cum au susţinut unii critici. 

în 1654 Pascal a trecut prin experienţa spirituală consemnată în Memorialul său, 
o experienţă care i-a oferit o proaspătă conştientizare a Dumnezeului personal şi a 


' Pascal, p. 14. 

2 Histoire de la Philosophie, II, 1,1942, p. 129. 

locului lui Hristos în viaţa sa. Din acel moment viaţa sa a purtat o amprentă profund 
religioasă. Dar aceasta nu înseamnă că o putem împărţi în mod justificat în două 
faze succesive şi separate, cea ştiinţifică şi cea religioasă. Pentru că, abandonându-se 
pe sine lui Dumnezeu, el nu a renunţat la toate interesele ştiinţifice şi matematice 
pe motiv că ar fi „lumeşti"; mai degrabă a ajuns să îşi privească activităţile ştiinţifice 
într-o nouă lumină, ca parte a muncii sale de slujire a lui Dumnezeu. Dacă a subor¬ 
donat matematica moralei şi moralitatea naturală carităţii supranaturale, el a adoptat, 
pur şi simplu, punctul de vedere al oricărui creştin convins. 

Dar, deşi „convertirea" lui Pascal nu a avut ca rezultat o renunţare completă la 
interesele ştiinţifice şi matematice, cu siguranţă i-a îndreptat atenţia către teme teo¬ 
logice. în 1652 sora sa Jacqueline a devenit membră a comunităţii de la Port-Royal, 
fortăreaţa maicii Angelique; iar după experienţa sa din 1654 Pascal a avut legături 
apropiate cu cercul de la Port-Royal, ai cărui membri au fost partizani ai lui Jansenius, 
episcop de Ypres şi autor al faimoasei lucrări Augustinus. Mai multe propoziţii extrase 
din această lucrare au fost condamnate de către Sfântul Scaun în mai 1653, iar linia 
adoptată de către Arnauld şi alţi partizani ai lui J ansenius care aparţineau cercului de 
la Port-Royal a fost aceea de a accepta condamnarea, dar de a nega faptul că propozi¬ 
ţiile ar avea, în scrierile lui Jansenius, sensurile în care au fost declarate a fi eretice. 
Această atitudine a fost considerată de Roma echivalentă cu o eschivare necinstită şi a 
fost ea însăşi supusă cenzurii. Dar, în ceea ce -1 priveşte pe Pascal, acesta nu a adoptat 
niciodată un punct de vedere sectar sau partinic, fie că a fost vorba despre cel al lui 
Jansenius însuşi, fie despre viziunile mai moderate, propagate de către unii dintre 
asociaţii de la Port-Royal. El a declarat că nu aparţinea cercului de la Port-Royal, ci 
Bisericii Catolice, şi nu există niciun motiv adecvat pentru a-i pune sub semnul între¬ 
bării sinceritatea. Este o greşeală, aşadar, să vorbim despre el ca fiind un jansenist, 
dacă termenul este utilizat într-un sens strict, respectiv pentru a indica pe cineva care 
a acceptat şi a apărat propoziţiile condamnate. Chiar dacă la un moment dat tindea 
către poziţia reprezentată de aceste propoziţii, el s-a eliberat de ea. în acelaşi timp, 
a fost, într-o anumită măsură, un simpatizant al janseniştilor. El a supraaccentuat, 
aşa cum au făcut şi ei, corupţia naturii umane după Cădere şi neputinţa omului de 
a deveni sau de a face orice lucru plăcut lui Dumnezeu în lipsa graţiei divine, chiar 
dacă el a evitat negarea jansenistă a rolului jucat de către liberul arbitru în acceptarea 
sau respingerea graţiei. Ceea ce l-a atras spre janseniştii de la Port-Royal nu a fost atât 
o anumită teză specifică, cât atitudinea generală de „integralism" creştin şi refuzul 
compromisului cu spiritul lumii. într-o societate impregnată de umanism deist şi de 
scepticism raţionalist şi gândire liberă, el a considerat că ar trebui pus accentul, mai 
presus de toate, pe ideile de corupţie umană şi de necesitate şi putere a graţiei divine. 

şi că cele mai înalte idealuri creştine ar trebui menţinute în toată puritatea lor, fără 
vreun compromis sau tentativă de a le ajusta slăbiciunii umane. Şi acesta a fost spiri¬ 
tul în care a scris celebrele Lettres provinciales (1655-1657), care au fost condamnate de 
către Congregaţia Indexului în 1657. 

Aceste scrisori sunt cel mai bine cunoscute pentru atacul pe care îl conţin la adre¬ 
sa teologiei morale a iezuiţilor. Pascal considera cazuistica (aplicarea principiilor mo¬ 
rale la cazuri particulare) teologilor morali ca fiind o dovadă a laxităţii morale şi o 
tentativă nejustificabilă de a face creştinismul mai accesibil pentru cei cu mai multă 
sau mai puţină experienţă de viaţă. în scrierile sale asupra subiectului selectează ca¬ 
zuri extreme de compromis moral din partea anumitor autori, pentru a fi menţionate 
şi condamnate, şi are tendinţa de a confunda cazuistica însăşi cu abuzul de cazuistică, 
în plus, are tendinţa de a le atribui teologilor morali motive ruşinoase, care în mod 
cert lipseau din minţile lor. în fine, Lettres provinciales arată o lipsă de judecată echi¬ 
librată şi un eşec de a distinge între principiile fundamentale şi valide ale teologiei 
morale şi abuzul de cazuistică. Oricum, principala temă subliniată este destul de cla¬ 
ră. Iezuiţii credeau că, în lumea contemporană, ar trebui accentuată latura umanistă 
a creştinismului şi că, atunci când idealurile vieţii creştine sunt aplicate cazurilor 
individuale, nu există nicio cerinţă de a afirma o obligaţie atunci când există un motiv 
solid pentru a gândi că nu există o astfel de obligaţie. Motivul lor nu a fost extinde¬ 
rea propriei dominaţii asupra conştiinţelor, ci includerea cât mai multor oameni în 
rândurile credincioşilor creştini practicanţi. Pe de altă parte, Pascal avea tendinţa de 
a privi umanismul ca fiind echivalent păgânismului, considerând că orice ocrotire a 
celor necăjiţi este o falsificare intolerabilă a purităţii idealului creştin. Pentru o bună 
perioadă de timp i-a acuzat pe iezuiţi de ipocrizie. într-un anumit sens, el a ieşit mai 
bine din această dispută. Căci era un scriitor strălucit, în timp ce oponenţii săi nu au 
formulat niciun răspuns capabil de a avea un efect egal cu acela al Scrisorilor. Dar pe 
termen lung Pascal a fost învins. Pentru că teologia morală şi cazuistica aveau o lungă 
istorie şi un lung proces de dezvoltare înaintea lor. 

La puţin timp după momentul convertirii sale Pascal pare a-şi fi format ideea de a 
compune o apologie a religiei creştine, cu scopul de a-i converti pe liber-cugetătorii şi 
pe scepticii vremii sale, ca şi pe catolicii care nu trăiau în conformitate cu învăţăturile 
lui Hristos. Dar acest proiect nu a fost niciodată încheiat, iar la moartea sa, în 1662, 
a lăsat în urmă doar o schiţă a lucrării, constând în principal din aforisme şi note, 

deşi există unele pasaje mai extinse. Colecţia acestor cugetări este cunoscută ca Les 
Pensees 1 . 

2. Descartes avea tendinţa de a crede într-o metodă suverană cu aplicabilitate uni¬ 
versală, metoda matematică. Iar în ochii săi spiritul sau atitudinea ideală era aceea 
a matematicianului. Este adevărat că aceste două enunţuri sunt exagerate în unele 
privinţe, şi că ele au nevoie de clarificări, după cum s-a indicat deja în capitolele des¬ 
pre filosofia carteziană. Dar cred că puţine dubii pot exista în privinţa faptului că ele 
reprezintă impresia generală pe care o lasă asupra minţii scrierile lui Descartes. în 
plus, ele reprezintă ideea pe care a avut-o Pascal despre Descartes. Iar cel dintâi a fost 
într-un profund dezacord cu exaltarea metodei matematice şi a spiritului matematic 
de către marele raţionalist. Aşadar, este întrucâtva surprinzător să îl găsim pe Pascal 
inclus, în unele istorii ale filosofiei, printre discipolii lui Descartes. Omul care a putut 
face comentariul „Descartes, inutil şi nesigur " 2 cu greu poate fi considerat un carte¬ 
zian ardent. 

Totuşi, a spune aceasta nu înseamnă a spune că Pascal a dispreţuit metoda ma¬ 
tematică sau că a renunţat vreodată la propriile realizări matematice şi ştiinţifice. în 
interiorul propriului domeniu limitat de aplicare, metoda geometrică 3 de definire şi 
demonstraţie corectă este supremă. „Metoda de a nu rătăci este căutată de toată lu¬ 
mea. Logicienii cred că ei conduc spre această metodă, dar de fapt numai geometrii 
ajung la ea şi demonstraţii veritabile în afara ştiinţei lor şi în afară de ce o imită nu 
există ." 4 O metodă matematică sau geometrică ideală ar implica, într-adevăr, definirea 
tuturor termenilor şi dovedirea tuturor propoziţiilor 5 ; dar această metodă ideală este 


1 Pentru a face referire la această lucrare, am utilizat litera P ca abreviere. Numerele pagini¬ 
lor sunt date în conformitate cu ediţia lui Leon Brunschvicg (1914). 

2 P, 2, 78, p. 361. [ Cugetări, Cugetări diverse dejilosojie şi de literatură,, p. 189.] 

3 Pascal a utilizat cuvântul „geometrie" ca termen generic, care include mecanica, aritmetica 
şi geometria, într-un sens mai restrâns (De l'esprit geometrique, p. 173; Cugetări..., p. 256). 

4 De l'art de persuader, p. 194. [Cugetări..., p. 277.] 

5 Ar trebui notat că, atunci când Pascal vorbeşte aici despre definiţii, el înţelege „simplele 
numiri ale lucrurilor pe care le-am desemnat în termeni perfect cunoscuţi; numai despre 
acelea vorbesc" (De l'esprit geometrique, p. 166; Cugetări..., p. 250). El poate, aşadar, să spună 
că definiţiile geometrice sunt convenţionale sau arbitrare şi nu sunt expuse contradicţiei 
sau disputei. Cu alte cuvinte, vorbeşte despre utilizarea simbolurilor convenţionale pentru 
a desemna lucruri şi nu despre propoziţii ce redau sau îşi propun să redea natura lucruri¬ 
lor. Dacă se spune că timpul este mişcarea unui lucru creat, enunţul este o definiţie dacă 
este echivalent cu o decizie de a utiliza cuvântul „timp" în acest sens. Oricine este liber să îl 
utilizeze în acest sens dacă alege asta, cu condiţia de a nu utiliza acelaşi cuvânt pentru a de¬ 
semna şi altceva. Dar dacă cineva vrea să spună că timpul, considerat ca „obiect", adică aşa 
cum este cunoscut de către toţi, este acelaşi lucru ca mişcarea unui lucru creat, acest enunţ 

mai presus de noi. „Că ceea ce promovează geometria, pe noi ne depăşeşte ." 1 Oricum, 
nu rezultă că geometria este incertă. Potrivit lui Pascal, geometrul nu poate defini 
termeni cum ar fi aceia de spaţiu, timp, mişcare, număr şi egalitate; dar motivul 
pentru care se întâmplă asta este că, atunci când este pronunţat cuvântul „timp", spre 
exemplu, atenţia tuturor este îndreptată către acelaşi obiect. Referinţa termenului nu 
ar fi clarificată mai mult, prin nicio încercare de definire. Iar în ce priveşte incapacita¬ 
tea noastră de a dovedi toate propoziţiile, trebuie să reţinem faptul că propoziţiile sau 
principiile fundamentale sunt intuite. Ele nu pot fi demonstrate, dar sunt, cu toate 
acestea, evidente. Acest fapt este cel care salvează matematica de influenţa corozivă a 
pirrhonismului sau a scepticismului. Este adevărat că „raţiunea", operaţia analitică şi 
deductivă a minţii, se confruntă cu indefinibilul şi in demonstrabilul; şi rezultă că „ra¬ 
ţiunea" singură nu poate justifica matematica drept ştiinţă care produce certitudine. 
Dar „îmi dau seama că există trei dimensiuni în spaţiu şi că numerele sunt infinite... 
Adevărurile se înţeleg; enunţările se extrag; totul cu certitudine, deşi pe căi diferite. 
Ar fi ridicol ca raţiunea să ceară inimii şi inteligenţei dovezi despre primele adevăruri, 
după cum ar fi ridicol ca inteligenţa să ceară raţiunii «cunoaşterea» tuturor lucrurilor 
(problemelor) pe care le demonstrează ." 2 Evidenţa atribuită principiilor este suficien¬ 
tă pentru a le da dreptul să îndeplinească funcţia pe care li se cere să o efectueze. 

Merită să atragem atenţia asupra remarcilor lui Pascal, citate mai sus, potrivit că¬ 
rora, în timp ce logicienii pretind a fi ajuns la o metodă infailibilă, doar geometrii au 
făcut asta în realitate. în altă parte el sugerează că „logica a împrumutat poate regulile 
geometriei, fără a le înţelege puterea" 3 . Metoda raţională ideală este metoda matema¬ 
tică, nu aceea a logicii aristotelice şi scolastice. Asupra acestei chestiuni Pascal este de 
partea lui Descartes şi acceptă, împreună cu el, revolta comună împotriva logicii şcoli¬ 
lor şi desconsiderarea acesteia. în ce priveşte relaţia generală a logicii cu matematica, 
trebuie adăugat că Leibniz a adoptat, mai târziu, punctul de vedere opus. Pentru el, 
logica matematică era o formă particulară, preluată din logica generală. 

Dar, deşi Pascal a fost un „cartezian", în măsura în care a afirmat supremaţia 
metodei matematice în domeniul deducţiei şi al demonstraţiei, el nu a împărtăşit în 
niciun caz convingerile lui Descartes privind amploarea aplicabilităţii şi utilităţii ei. 


nu este o definiţie, ci o propoziţie, şi este expusă disputei sau contradicţiei. Este nevoie ca 
o propoziţie să fie demonstrată, dacă nu este auto-evidentă; iar dacă este astfel, ea este o 
axiomă sau un principiu. (Cf. De l’esprit geometrique, pp. 170,171; Cugetări..., pp. 254, 255.) 

1 De l’esprit geometrique, p. 165. [Cugetări..., p. 249.] 

2 P, 4, 282, p. 460. [Cugetări..., p. 128.] 

De l’art depersuader, p. 194. [Cugetări..., p. 277.) 

Nu putem dezvolta ştiinţele naturale, de exemplu, într-o manieră pur a priori. Trebu¬ 
ie să recunoaştem caracterul probabil al ipotezelor noastre. Iar în stabilirea faptelor 
empirice, experienţa - sau, mai degrabă, metoda experimentală - trebuie să fie ghi¬ 
dul nostru. Autoritatea este sursa cunoaşterii noastre teologice; pentru că misterele 
credinţei sunt inaccesibile raţiunii umane. Dar situaţia nu este aceeaşi şi în ce priveş¬ 
te cunoaşterea noastră matematică şi ştiinţifică. Secretele naturii sunt, într-adevăr, 
ascunse; dar experienţa şi experimentul sporesc în mod gradual cunoaşterea noastră 
despre ele. Experienţele „sunt sigurele principii ale fizicii" 1 . Rezultă că avem o cu¬ 
noaştere limitată de către experienţa noastră. „Când spunem că diamantul este cel 
mai dur din toate corpurile, înţelegem din toate corpurile pe care le cunoaştem, şi nu 
putem, nici nu trebuie să înţelegem prin aceasta ceea ce nu cunoaştem ." 2 „De fapt în 
toate materiile în care proba constă în experienţe, şi nu în demonstraţii, putem face 
o afirmaţie de ordin universal doar prin enumerarea generală a tuturor părţilor sau a 
tuturor cazurilor particulare ." 3 în ce priveşte existenţa sau posibilitatea unui gol sau 
a unui vid, doar experienţa este cea care poate decide fie că există sau poate exista un 
vid, fie că nu. Autoritatea nu este suficientă pentru a rezolva problema. Şi nici decizia 
nu poate fi luată prin demonstraţie matematică a priori. 

Metoda geometrică este ineficace şi în domeniul metafizic. Să luăm, de exemplu, 
problema lui Dumnezeu. La prima vedere Pascal pare să se contrazică. Pe de o parte 
el afirmă: „Ştim că există un infinit, deşi nu-i cunoaştem natura, după cum bunăoară 
ştim că ar fi fals dacă am spune că numerele sunt finite. Deci este adevărat că există 
un infinit în număr; dar noi nu ştim ce este. Este fals să fie par, este fals să fie impar; 
căci, adăugând unitatea, el nu-şi schimbă natura. Tot astfel putem spune că există un 
Dumnezeu fără să ştim ce este el. Nu trebuie să trageţi concluzia că, dacă nu-i cunoaş¬ 
tem perfect natura, Dumnezeu nu există ." 4 5 Şi: „Vorbind după capaciţatea noastră de 
înţelegere naturală sau după puterea dobândită, vedem că, dacă există un Dumnezeu, 
el este cu desăvârşire de neînţeles, deoarece, neavând nici părţi, nici margini, el nu are 
nicio asemănare cu noi. Suntem deci incapabili de a şti ce este el.“ s Aici Pascal pare a 
spune clar că raţiunea naturală este incapabilă să dovedească existenţa lui Dumnezeu 
şi că doar credinţa ne poate asigura de acest adevăr. Pe de altă parte, există pasaje în 
care el pare să admită că există sau pot exista dovezi filosofice valabile ale existenţei 


1 Fragment d'un trăite du vide, p. 78. [Cugetări..., p. 244.] 

2 Ibid., p. 82. [Cugetări..., p. 247.] 

3 Ibid. 

4 P, 3, 233, p. 436. [Cugetări..., pp. 326, 327.] 

5 Ibid. 

lui Dumnezeu. Iar la prima vedere s-ar putea să pară că este implicată o contradicţie. 
Oricum, explicaţia este destul de simplă. în primul rând, „dovezile metafizice despre 
Dumnezeu sunt aşa de departe de judecata obişnuită a oamenilor şi aşa de complexe, 
că fac o slabă impresie; şi chiar când ele ar servi unora aceasta n-ar fi decât în clipa 
în care ei văd demonstraţia; o oră mai târziu le este teamă să nu se fi înşelat” 1 . în 
afară de asta, în timp ce dovezile bazate pe minunile naturii pot fi de folos pentru a 
atrage atenţia credincioşilor asupra lucrării lui Dumnezeu, ele nu le sunt de niciun 
folos ateilor. Dimpotrivă, a încerca să-i convingi pe atei printr-un argument bazat pe 
mişcarea corpurilor cereşti ar însemna „să le dai motiv de a crede că dovezile religiei 
noastre sunt slabe, ceea ce mi se pare, după raţiune şi după experienţă, că este mai 
degrabă prilej de a-i face să li se nască dispreţul pentru ea" 2 . Cu alte cuvinte, dacă 
obiectivul dovedirii existenţei lui Dumnezeu este acela de a-i convinge pe agnostici şi 
pe atei, dovezile metafizice abstracte sunt inutile, în timp ce argumentele fizice sunt 
mai mult decât inutile. Raţionamentele de ambele tipuri sunt ineficace. 

Dar Pascal a avut un motiv mai profund pentru a respinge dovezile tradiţionale ale 
existenţei lui Dumnezeu. Cunoaşterea lui Dumnezeu pe care o avea el în vedere era 
cunoaşterea lui Dumnezeu aşa cum este revelat în Hristos, mediator şi mântuitor, o 
cunoaştere care este răspunsul la conştiinţa intimă pe care o are omul despre propria 
sa suferinţă. Dar o cunoaştere pur filosofică a lui Dumnezeu nu implică nici cunoaş¬ 
terea nevoii de mântuire a omului şi nici pe aceea a lui Hristos mântuitorul. Ea poate 
coexista cu mândria şi cu necunoaşterea lui Dumnezeu ca fiind binele suprem şi 
scopul final al omului. Religia creştină „îi învaţă deci pe oameni aceste două adevă¬ 
ruri : că există un Dumnezeu de care sunt demni, şi că în natura omenească se află 
o oarecare stricăciune care îi face nedemni de el. Este important pentru oameni să 
cunoască şi pe unul şi pe celălalt din aceste două puncte. Căci este deopotrivă de peri¬ 
culos pentru om de a cunoaşte pe Dumnezeu fără a-şi cunoaşte scăderile proprii şi de 
a-şi da seama de aceste scăderi, fără a cunoaşte pe Mântuitorul care -1 poate îndrepta. 
Numai una din aceste cunoaşteri face orgoliul filosofilor care au cunoscut pe Dum¬ 
nezeu dar nu şi scăderile oamenilor sau disperarea ateilor care-şi cunosc scăderile dar 
fără un Mântuitor." 3 Cu alte cuvinte, dovezile filosofice ale existenţei lui Dumnezeu 
nu sunt doar insuficiente pentru a-i convinge pe „atei, oameni cu inima împietrită" 4 , 


1 p > 7 - 543 . P- 57 °- [Cugetări..., p. 409.] 

2 P, 4, 242, p. 446. [Cugetări..., p. 408.] 

3 P, 8, 556, p. 580. [Cugetări..., p. 306.] 

4 Ibid., 9, 581. [Cugetări..., p. 333.] 

ci şi „fără folos şi sterpe" 1 , în măsura în care cunoaşterea obţinută ar fi o cunoaştere a 
lui Dumnezeu fără Hristos. Ar fi deism: iar deismul nu este creştinism. „Divinitatea 
creştinilor nu constă într-un Dumnezeu simplu autor al adevărurilor geometrice şi 
al ordinei elementelor: aceasta este credinţa păgânilor [...] Astfel toţi cei care caută 
pe Dumnezeu fără Iisus Hristos nu găsesc nicio luminiţă care să-i poată satisface 
sau care să le fie cu adevărat folositoare. Căci sau nu izbutesc să ştie că există un 
Dumnezeu sau, dacă izbutesc, acest lucru este fără folos pentru ei; pentru că îşi fac 
un mijloc din a comunica fără Mijlocitor cu acest Dumnezeu, pe care l-au cunoscut 
fără Mijlocitor. Aşa că ei cad sau în ateism sau în deism, două lucruri pe care religia 
creştină le urăşte aproape egal." 2 

Cum Pascal este preocupat doar de cunoaşterea lui Dumnezeu ca scop supranatu¬ 
ral al omului, de Dumnezeu aşa cum este revelat în Hristos, mediator şi mântuitor, 
el exclude religia naturală şi teismul filosofic în toate privinţele. Este destul de clar că 
utilizarea metodei geometrice nu îl va duce pe om la cunoaşterea lui Dumnezeu în 
acest sens. Fără îndoială că Pascal exagerează distincţia dintre Dumnezeul filosofilor 
şi „Dumnezeul lui Abraham, Isaac şi Iacob"; dar el nu ne lasă în dubiu în privinţa 
semnificaţiei pe care i-o atribuie „cunoaşterii lui Dumnezeu". Iar atitudinea sa faţă 
de Descartes este, astfel, de înţeles. „Nu-i pot ierta lui Descartes faptul că, deşi ar fi 
voit să se abţină de a vorbi despre Dumnezeu, în filosofia sa nu s-a putut împiedica 
de a-i da un bobârnac; şi asta pentru că a vrut să pună lumea în mişcare. După ce a 
făcut-o, nu s-a mai ocupat de Dumnezeu." 3 Nu vreau să sugerez că Pascal a avut ceva 
împotriva lui Descartes, pentru că nu cred că a avut. Dar atitudinea este de înţeles, 
în viziunea sa, filosofia lui Descartes l-a omis pe unum necessarium. Acesta este un 
motiv pentru maxima „A scrie împotriva acelora care dedică prea mult studiu ştiin¬ 
ţelor. Descartes." 4 Putem înţelege şi cum i-a putut scrie Pascal lui Fermat, marele 
matematician francez, că în opinia sa geometria este le plus haut exercice de l’esprit şi le 
plus beau metier du monde dar că, în acelaşi timp, ea este atât de „inutilă" încât „nu fac 
o mare diferenţă între un om care este doar geometru şi un artizan capabil". 

Dacă filosofia este incapabilă să stabilească existenţa lui Dumnezeu, cel puţin 
dacă este incapabilă să stabilească existenţa în singurul sens în care este important 
să o facă, ea este, de asemenea, incapabilă să îi dezvăluie omului unde se află ade¬ 
vărata fericire. „Stoicii spun: «Reintraţi în voi înşivă; acolo veţi găsi odihna.» Şi nu-i 


1 Ibid. 

2 Ibid. 

3 P, 2, 77, pp. 360, 361. [Cugetări..., p. 189.] 

4 P, 2, 76, p. 360. [Cugetări..., p. 183.] 

adevărat. Ceilalţi spun: «Ieşiţi în afară; căutaţi fericirea în divertisment.» Şi nici asta 
nu-i adevărat [...]. Fericirea nu e nici în afara noastră, nici în noi, ci în Dumnezeu, fie 
că-i din afară, fie că-i din noi." 1 Instinctul ne îndeamnă să căutăm fericirea în afara 
noastră, iar lucrurile externe ne atrag, chiar dacă noi nu conştientizăm asta. „în zadar 
spun filosofii: «reintraţi în voi înşivă, căci acolo veţi găsi binele vostru»; nimeni nu-i 
crede, iar dacă sunt unii care-i cred, aceştia sunt cei mai goi şi cei mai proşti." 2 * 

Mai mult, fiind incapabili să descopere şi să cadă de acord asupra adevăratului 
scop al omului, filosofii nu au fost capabili nici să descopere şi să cadă de acord 
asupra legii morale. Este adevărat, există legi ale naturii; dar corupţia naturii umane 
ne împiedică să dobândim o viziune clară despre ele. Şi chiar dacă am şti clar, prin 
reflecţie filosofică, ce este justiţia adevărată, de exemplu, ar trebui să fim incapabili 
să o practicăm în lipsa graţiei divine. „Natura amorului propriu şi a eului uman este 
iubirea exclusivă de sine şi o atenţie continuă îndreptată numai spre sine."* Şi, de 
fapt, „furtul, incestul, omorul copiilor şi al părinţilor, totul şi-a avut locul său prin¬ 
tre acţiunile virtuoase" 4 5 . „Trei grade de ridicare de la Pol răstoarnă întreaga ştiinţă a 
dreptului. Un meridian hotărăşte adevărul; ...Hazlie justiţie este şi aceasta pe care o 
mărgineşte un râu sau un munte! Adevăr dincoace de Pirinei, eroare dincolo." s Lăsat 
pe cont propriu, omul este orb şi corupt. Iar filosofii au fost incapabili să remedieze 
această stare de lucruri. Unii dintre ei, cum ar fi stoicii, au furnizat într-adevăr lumii 
discursuri relevate; dar virtutea lor a fost viciată şi coruptă de către mândrie. 

Nu este surprinzător, aşadar, dacă Pascal declară că „noi credem că întreaga filo- 
sofie nu merită nici măcar o oră de lucru" 6 şi că „cine-şi râde de filosofie filosofează 
cu adevărat" 7 . Prin „filosofie" el înţelege în primul rând filosofia şi ştiinţa naturii, 
cunoaşterea lucrurilor externe, pe care o subestimează prin comparaţie cu ştiinţa 
omului. Dar problema este că raţiunea singură este incapabilă să întemeieze ştiinţa 
omului. Pentru că, fără lumina religiei creştine, omul este incomprehensibil pentru 
el însuşi. Raţiunea are propria ei sferă - matematica şi ştiinţele naturii sau filosofia 
naturii; dar adevărurile pe care chiar este important ca omul să le cunoască, natura 
sa şi destinul său supranatural, acestea nu pot fi descoperite de către filosof sau de 
către omul de ştiinţă. „îmi petrecusem multe din zile studiind ştiinţele abstracte; dar 


1 P, y, 465, p. 546. [Cugetări..., p. 194.] 

2 P, 7, 464, p. 546. [Cugetări..., p. 202.] 

5 P, 2, 100, pp. 375-376. [Cugetări..., p. 139.] 

4 P, 5, 294, p. 466. [Cugetări..., p. 146.] 

5 P, 5, 294, p. 465. [ Cugetări.... pp. 145, 146.] 

6 P, 2, 79, p. 361. [Cugetări..., p. 189.] 

7 P, 1, 4, p. 321. [ Cugetări .... p. 189.] 

numărul prea mic de oameni cu care am putut intra în legătură pe teren ştiinţific 
(adică oamenii comparativ puţini cu care pot fi împărtăşite aceste studii şi cu care 
se poate «comunica») mă dezgustase. Când am început studiul omului, am văzut că 
aceste ştiinţe abstracte nu-i sunt proprii. [...]“' 

Atunci când Pascal subestimează „raţiunea", el utilizează termenul într-un sens 
îngust, pentru a se referi la operaţia abstractă, analitică şi deductivă a minţii, aşa cum 
o găsim în „geometrie". Desigur, el nu subestimează utilizarea raţiunii în sens larg. 
Schiţarea unei apologii creştine este, în mod evident, o lucrare a minţii. La drept vor¬ 
bind, critica făcută de el raţiunii în sens îngust este, indiferent dacă suntem de acord 
cu ea sau nu, o critică motivată. Pe scurt. Pascal doreşte să evidenţieze două chestiuni, 
în primul rând, faptul că metoda matematică şi metoda ştiinţifică nu sunt singurele 
mijloace prin care ajungem să cunoaştem adevărul. în al doilea rând, faptul că adevă¬ 
rurile matematice şi ştiinţifice nu sunt cele pe care e cel mai important ca omul să le 
cunoască. Din niciuna dintre aceste propoziţii nu rezultă că raţionarea în general sau 
utilizarea minţii ar trebui condamnată. 

3. Este la fel de bine să ne reamintim acest lucru atunci când luăm în considerare 
ceea ce are de spus Pascal despre „inimă". Pentru că, dacă îi interpretăm polemica 
împotriva „raţiunii" ca pe o polemică împotriva minţii şi împotriva întregii gândiri, 
vom fi înclinaţi să interpretăm „inima" într-un sens exclusiv emoţional. Dar atunci 
când a făcut distincţie între inimă şi raţiune Pascal nu a vrut să sugereze că fiinţele 
umane ar trebui să renunţe la utilizarea minţii şi să se lase în voia dominaţiei emoţii¬ 
lor. Faimosul enunţ „Inima îşi are raţiunile ei, pe care raţiunea nu le cunoaşte"*, pare 
să presupună, într-adevăr, o antiteză între minte şi inimă, între activitatea intelectuală 
şi emoţie. Dar am văzut deja că, potrivit lui Pascal, noi cunoaştem prin intermediul 
inimii primele principii din care raţiunea derivă alte propoziţii. Şi este destul de evi¬ 
dent că inima nu poate însemna aici doar emoţie. Este necesar, aşadar, să ne între¬ 
băm ce înţelegea Pascal prin acest termen. 

Cu greu se poate spune că Pascal utilizează termenul le coeur în vreun sens clar 
definit. Câteodată pare a fi utilizat ca sinonim cu „voinţa". Iar atunci când este utili¬ 
zat în acest sens nu desemnează un tip de cunoaştere sau un instrument imediat al 
cunoaşterii ci, mai degrabă, deplasarea dorinţei şi a interesului care îndreaptă atenţia 
intelectului către un obiect oarecare. „Voinţa este unul dintre principalele organe ale 
credinţei; nu pentru că ea formează credinţa, ci pentru că lucrurile sunt adevărate sau 


1 P, 21, 44, p. 399. [Cugetări..., 32, p. 172.] 

2 P, 4, 277, p. 458. [Cugetări..., p. 443.] 

false în conformitate cu aspectul sub care sunt văzute. Voinţa, căreia îi provoacă plă¬ 
cere un (aspect) mai degrabă decât un altul, împiedică mintea de la a lua în conside¬ 
rare calităţile acelor lucruri pe care ea nu doreşte să le vadă. Şi astfel mintea, urmând 
voinţa, se opreşte să contemple aspectul pe care voinţa îl iubeşte." 1 Cu alte ocazii, 
termenul le coeur desemnează un tip de cunoaştere sau un instrument al cunoaşterii. 
Iar acesta este modul caracteristic în care Pascal utilizează termenul. Această utiliza¬ 
re este exemplificată în enunţul său conform căruia noi înţelegem primele principii 
prin intermediul „inimii". „Noi aflăm, spun ei, adevărul nu numai pe calea raţiona¬ 
mentului, ci şi pe calea simţurilor şi pe cea a unei înţelegeri vii şi revelatoare. Numai 
acest din urmă fel de-a vedea ne ajută la cunoaşterea primelor principii." 2 3 Pascal uti¬ 
lizează, de asemenea, termenii „natură" şi „instinct". „Natura pune în încurcătură pe 
sceptici; raţiunea pune în încurcătură pe dogmatici." 5 „Instinct şi raţiune - semne a 
două naturi diferite." 4 „Inimă, instinct, principii." 5 

Este clar că, până şi atunci când termenul „inimă" este utilizat pentru a desemna 
un mod de a cunoaşte sau un instrument al cunoaşterii, termenul are diferite nuanţe 
de semnificaţie în contexte diferite. Atunci când Pascal spune că principiile sunt sim¬ 
ţite de către inimă, el vorbeşte, în mod evident, despre intuiţie. Iar în cazul primelor 
principii ale geometriei cu greu poate fi vorba despre a iubi principiile. Dar, atunci 
când afirmă că „numai cu inima îl simţim pe Dumnezeu, iar nu cu mintea" 6 , el se 
gândeşte la o înţelegere iubitoare a lui Dumnezeu, mod de înţelegere care le este des¬ 
chis acelora care nu cunosc nimic despre argumentele metafizice în favoarea existen¬ 
ţei lui Dumnezeu sau chiar despre argumentele istorice şi empirice în favoarea creş¬ 
tinismului. El nu se referă la simpla emoţie, ci, mai degrabă, la înţelegerea iubitoare a 
lui Dumnezeu, care se găseşte în credinciosul creştin sincer. Iar aceasta este ea însăşi 
un efect cauzat de către Dumnezeu în suflet, este o credinţă supranaturală exprimată 
prin iubire sau dragoste creştină, care aparţine „ordinii dragostei creştine sau a iu¬ 
birii", mai degrabă decât „ordinii minţii" ( l’esprit ). Noi cunoaştem prin intermediul 
„inimii" sau „instinctului" faptul că viaţa în stare de veghe nu este un vis. Un om poa¬ 
te fi incapabil să dovedească printr-un argument demonstrativ faptul că viaţa în stare 
de veghe nu este un vis, dar nu rezultă că el nu cunoaşte diferenţa dintre viaţa în stare 


1 P, 2, 99. 

2 P, 4, 282, p. 459. [Cugetări..., p. 128.] 

3 P, 7, 434, p. 531. [Cugetări..., p. 129.] 

4 P, 6, 344, p. 487.[Cugetflri..., p. 208.] 

5 P, 4, 281, p. 459. [Cugetări..., p. 128.] 

6 P, 4, 278, p. 458. [Cugetări..., pp. 443, 444.] 

de veghe şi starea de visare. El o cunoaşte prin intermediul „inimii". Aici, termenul 
„inimă" se referă la înţelegerea instinctivă, imediată, iraţională a unui adevăr. Iar ceea 
ce vrea să sublinieze Pascal este faptul că noi putem avea o certitudine (în opinia sa, o 
certitudine legitimă), chiar şi atunci când raţiunea este incapabilă să dovedească acel 
lucru despre care avem o certitudine. Pentru că „raţiunea" nu este singurul mod în 
care ajungem să cunoaştem adevărul; şi este doar prejudecată şi mândrie din partea 
raţionaliştilor dacă ei cred că ea este singurul mod de a ajunge la adevăr. 

Este evident că Pascal nu a dezvoltat un vocabular tehnic în care funcţia şi sem¬ 
nificaţia fiecărui cuvânt să fie clar definită. Uneori, funcţia unui termen este aceea 
de a sugera semnificaţia, mai degrabă decât de a o exprima. Astfel, cuvinte precum 
„inimă", „instinct" şi „sentiment" sugerează nemijlocire, spontaneitate şi francheţe. 
La nivelul simţului comun avem, spre exemplu, o înţelegere sau o conştientizare 
spontană şi nemijlocită a realităţii lumii externe; iar convingerea sau certitudinea 
care rezultă este legitimă, chiar dacă este nesusţinută prin dovezi raţionale. La nivelul 
„geometriei" avem o conştientizare nemijlocită a principiilor; şi chiar dacă aceste 
principii nu pot fi demonstrate, certitudinea noastră este legitimă şi stă la baza ra- 
ţionării deductive. La nivelul vieţii morale există o înţelegere spontană şi directă a 
valorilor, deşi această înţelegere poate fi nedesluşită sau coruptă. Iar la nivelul vieţii 
religioase credinciosul evlavios posedă o înţelegere iubitoare a lui Dumnezeu, care 
este imună la atacurile scepticismului. în general, „inima" este un fel de instinct 
intelectual, înrădăcinat în natura cea mai profundă a sufletului. 

4. Dacă dorim să vorbim despre metoda lui Pascal, trebuie să menţionăm atât 
inima, cât şi raţiunea. Este o greşeală să credem că el a dorit să substituie raţiunii 
sentimentul sau să nege, spre exemplu, relevanţa argumentului raţional pentru în¬ 
ţelegerea adevărului religios. în matematică deducţia şi demonstraţia ar fi lipsite de 
certitudine dacă nu ar exista înţelegerea nemijlocită a principiilor prime evidente. 
Dar fără munca raţiunii discursive şi deductive nu ar exista matematică. în afară de 
asta, deşi creştinul simplu şi evlavios posedă o certitudine legitimă, prin înţelegerea 
sa iubitoare a lui Dumnezeu, această certitudine este o chestiune personală; şi în 
niciun caz nu rezultă că nu sunt necesare argumente în favoarea religiei creştine. 
Nu îi putem satisface pe sceptici şi pe agnostici făcând apel la asumarea interioară a 
adevărului de către creştinul simplu şi evlavios. Iar Pascal însuşi a plănuit o apologie 
a creştinismului, adică o apărare raţională a religiei creştine. Argumentele la care el 
a apelat erau bazate pe fapte empirice şi istorice, prezenţa credinţei creştine ca fapt 
empiric, miracole, profeţii şi aşa mai departe; dar argumentele erau argumente raţio¬ 
nale. în opinia lui Pascal nu putem dovedi adevărul creştinismului prin „geometrie", 
prin raţionare deductivă a priori. Trebuie să ne întoarcem la datele empirice şi să 

arătăm cum convergenţa lor dovedeşte în mod infailibil adevărul creştinismului. Dar 
procesul de a arăta această convergenţă este lucrarea minţii. 

într-adevăr, este necesar să se pună accentul pe acest fapt, pentru că aforismele 
lui Pascal despre sentimente pot da cu uşurinţă o impresie greşită. în acelaşi timp, 
conceptul de „inimă" joacă un rol important chiar şi în apărarea raţională a religiei 
creştine de către Pascal. Pentru că deşi inima, într-adevăr, nu furnizează dovezi, ea 
discerne semnificaţia faptelor citate în dovezi şi discerne şi semnificaţia convergenţei 
probabilităţilor. Dintre doi oameni care ascultă argumentele şi înţeleg cuvintele, unul 
poate sesiza forţa cumulativă a argumentelor, în timp ce celălalt nu o sesizează. Dacă 
toate argumentele au fost menţionate, diferenţa dintre cei doi oameni nu este aceea 
că unul a auzit un argument pe care celălalt nu l-a auzit: este, mai degrabă, aceea că 
unul are o înţelegere intuitivă a forţei şi semnificaţiei argumentelor convergente, care 
îi lipseşte celuilalt. în dezvoltarea unei apologii, aşadar, este esenţial ca argumentele 
să fie prezentate în forma cea mai convingătoare, nu pentru a-i convinge pe oameni 
să îmbrăţişeze o concluzie respingătoare pentru minte, ci pentru a facilita activitatea 
"inimii". 

5. Orice expunere şi discutare prelungită a apologiei creştinismului realizată de 
către Pascal ar fi nepotrivită într-o istorie a filosofiei. în acelaşi timp, cititorul unui ca¬ 
pitol despre Pascal va aştepta, în mod legitim, să găsească vreo indicaţie despre linia 
adoptată de către acesta. Şi cu greu putem înţelege perspectiva sa generală fără a face 
vreo referire la modul în care el a apărat creştinismul. 

Pascal porneşte prin a arăta „mizeria omului fără Dumnezeu", adică „natura ome¬ 
nească supusă corupţiei" 1 . în comparaţie cu domeniul naturii, ce este omul ? „Nimic 
în raport cu infinitul, totul prin comparaţie cu neantul, un lucru de mijloc între nimic 
şi tot. El este infinit de îndepărtat de ambele extreme; iar fiinţa lui nu stă mai aproape 
de nimicnicia din care este scoasă decât de infinitul în care-i înghiţită." 2 Omul nu poa¬ 
te cunoaşte nici ceea ce este infinit de mare, nici ceea ce este infinit de mic. Nu putem 
avea o cunoaştere completă nici măcar a acelor lucruri care cad între cele două extre¬ 
me. Pentru că toate lucrurile sunt legate laolaltă prin relaţii mutuale, iar o cunoaştere 
completă a oricărei părţi necesită cunoaşterea întregului. Capacitatea lui intelectuală 
este limitată, iar el este, de asemenea, predispus la a fi condus pe căi greşite de către 
simţuri şi imaginaţie. în plus, el se obişnuieşte cu legile naturii; iar în viaţa socială 
confundă regula puterii cu regula justiţiei. Este dominat de iubire de sine, iar această 


1 P, 2, 60, p. 342. [Cugetări..., p. 307.] 

2 P, 2, 72, p. 350. [ Cugetări .... p. 122.] 

înclinaţie către interesul personal îl face să nu vadă adevărata justiţie şi este originea 
dezordinii în viaţa socială şi politică. în afară de asta, omul este pus în încurcătură de 
contradicţii şi este o ghicitoare pentru sine însuşi. El nu poate fi satisfăcut cu nimic 
mai puţin decât infinitul, dar, în realitate, nu găseşte nicio satisfacţie completă. 

în tabloul făcut nefericirii şi nenorocirii omului Pascal recurge la scrierile pirrho- 
niştilor sau ale scepticilor şi, până la un anumit punct, este de partea lui Montaigne 
şi a lui Charron. Montaigne este inestimabil, spunea el, pentru că blestemă mândria 
acelora care îi atribuie prea mult naturii umane şi care ignoră corupţia şi slăbiciunea 
omului. Dar trebuie să ne reamintim că ceea ce doreşte să arate Pascal este nenoroci¬ 
rea omului „fără Dumnezeu". Ţinta lui nu este să promoveze scepticismul şi dezilu¬ 
zia de dragul lor, cu atât mai puţin disperarea, ci, prin faptul că arată ce este omul fără 
Dumnezeu, să faciliteze dispoziţii favorabile pentru a lua în considerare pretenţiile 
religiei creştine. Pascal a fost foarte conştient de lipsa de putere a simplului argument 
în a-i convinge pe cei cărora le lipseau dispoziţiile necesare. 

Dar există un alt aspect al omului care trebuie luat în considerare - „măreţia" sa. 
Iar măreţia sa poate fi inferată chiar din nenorocirea sa. „Omul este aşa de mare, încât 
măreţia lui reiese şi din aceea că el se ştie nenorocit. Un copac nu se ştie nenorocit. 
Este adevărat că, să te vezi nenorocit înseamnă să fii cu adevărat; dar înseamnă şi 
că eşti măreţ dacă ştii că eşti nenorocit. Astfel, toate nenorocirile omului dovedesc 
măreţia sa. Sunt nişte nenorociri de mare senior, nenorociri de rege deposedat. Cine 
se crede nenorocit că nu este rege în afară de un rege deposedat de rang ?“ r Chiar şi 
excesele omului dezvăluie dorinţa sa fierbinte de infinit. Iar puterea sa de a-şi recu¬ 
noaşte nenorocirea este ea însăşi un semn al măreţiei sale. „Omul îşi dă seama că 
este în stare de decădere; el ştie acest lucru. El este măreţ tocmai fiindcă-şi cunoaşte 
starea de decădere." 1 2 * în plus, „toată măreţia noastră stă în cugetare" 5 . „Omul nu este 
decât o trestie, cea mai slabă din natură; dar este o trestie cugetătoare. Nu trebuie ca 
întregul Univers să se înarmeze spre a -1 strivi. Un abur, o picătură de apă e destul ca 
să-l ucidă. însă în cazul în care Universul l-ar strivi, omul ar fi încă mai nobil decât 
ceea ce -1 ucide; pentru că el ştie că moare; iar avantajul pe care Universul îl are asupra 
lui, acest Univers nu -1 cunoaşte." 4 „Deci omul să nu se mărginească a privi numai lu¬ 
crurile ce -1 înconjoară. Să contemple natura întreagă în înalta şi deplina ei măreţie." 5 


1 P, 6, 409, p. 512. [ Cugetări .... p. 134.] 

2 P, 6, 416, p. 515. [Cugetări..., p. 133.] 

1 P, 6, 346, p. 488. [Cugetări..., p. 136.] 

4 P, 6, 347, p. 488. [Cugetări..., pp. 135, 136.] 

5 P, 6, 348, p. 488. [Cugetări..., p. 120.] 

Omul este cuprins de o dorinţă insaţiabilă de fericire, iar această dorinţă este o sursă a 
nefericirii. Dar „ideea fericirii pe care a pierdut-o... nu este nici în noi, nici în făpturi, 
ci numai în Dumnezeu 1 ' 1 . Deci aici, din nou, nenorocirea omului îi dezvăluie măreţia, 
aptitudinea sa pentru Dumnezeu. 

Aşadar, avem de înfruntat contrarii; nenorocirea omului şi măreţia omului. Iar 
noi trebuie să unim aceste contrarii în gândirea noastră. Pentru că tocmai prezen¬ 
ţa simultană a acestor contrarii este cea care constituie problema. „Ce himeră mai 
este şi acest om? Ce noutate, ce monstru, ce haos, ce îngrămădire de contradicţii?! 
Judecător al tuturor lucrurilor; imbecil vierme de pământ; depozitar al adevărului; 
îngrămădire de incertitudine şi de eroare; mărire şi lepădătură a Universului. Dacă 
se laudă, eu îl cobor; de se coboară, îl laud şi-l contrazic mereu până ce reuşeşte să 
înţeleagă că este un monstru de neînţeles." 2 Cine va dezlega această încurcătură? 
Filosofii nu pot face asta. Pirrhoniştii fac din om un nimic, în timp ce alţii fac din el 
un zeu; omul este măreţ şi nenorocit în acelaşi timp. 

Dacă omul nu poate rezolva problema care îşi are originea în propria sa natură, 
lăsaţi -1 să-l asculte pe Dumnezeu. Dar unde poate fi găsită vocea lui Dumnezeu ? Nu 
în religiile păgâne, cărora le lipseşte autoritatea şi dovada şi care autorizează viciul, 
în religia iudaică ? Aici avem o explicaţie a nenorocirii omului în descrierea biblică 
a Căderii. Dar Vechiul Testament priveşte dincolo de sine, iar profeţiile sale sunt 
îndeplinite prin Hristos, cel care procură remediul ce nu este procurat de către iuda¬ 
ism. Aici avem mediatorul şi mântuitorul, prevestit de către profeţi şi dovedindu-şi 
autoritatea prin miracole şi prin caracterul sublim al doctrinei Sale. „Cunoaşterea lui 
Dumnezeu fără cea a păcătoşeniei noastre duce la mândrie. Cunoaşterea păcătoşe¬ 
niei noastre fără cea a lui Iisus Hristos duce la disperare. însă cunoaşterea lui Iisus 
Hristos ne scuteşte şi de mândrie şi de disperare, deoarece în el găsim pe Dumnezeu, 
starea noastră de păcat şi calea unică de a o repara." 3 

6 . în Pensees 4 apare faimosul argument al pariului. Semnificaţia şi scopul său nu 
sunt clare imediat, iar comentatorii au oferit mai multe interpretări. Pare, oricum, a fi 
suficient de evident faptul că Pascal nu a dezvoltat acest argument ca o dovadă a exis¬ 
tenţei lui Dumnezeu. Nici nu a avut intenţia ca acesta să fie un înlocuitor al dovezilor 
în favoarea creştinismului. El pare a fi adresat unei categorii particulare de persoane, 
respectiv acelora care nu sunt convinse încă de adevărul religiei creştine, cu toate că 


1 P, 7, 425, p. 519. [ Cugetări .... p. 160.] 

2 P. 7 . 434 - P- 53 i- [Cugetări..., p. 133.] 

3 P, 7, 527, p. 567. [Cugetări..., p. 410.] 

4 3 . 2 33 > PP- 434 - 44 2 -l Cugetări..., pp. 326-333.] 

nu sunt convinse nici de argumentele scepticilor şi ale ateilor, şi care, în consecinţă, 
rămân într-o stare de judecată suspendată. Pascal doreşte să le arate oamenilor care 
se găsesc în această stare mentală că actul de a crede este în avantajul şi spre fericirea 
lor şi că, dacă ar depinde în întregime de propriile lor voinţe, credinţa ar fi singurul 
curs de acţiune rezonabil. Dar nu rezultă că el le cere să creadă pur şi simplu ca o 
consecinţă a argumentului pariului. Ceea ce pare a avea el în minte este, mai degra¬ 
bă, pregătirea minţilor lor şi producerea de dispoziţii favorabile credinţei, dispoziţii 
care sunt stânjenite de către pasiuni şi de ataşamentul faţă de lucrurile acestei lumi. 
El le vorbeşte selon Ies lumieres naturelles, potrivit luminilor lor naturale sau simţului 
comun; dar el nu a considerat credinţa ca fiind doar o chestiune de pariu egoist, o 
chestiune de a paria pe o incertitudine obiectivă deoarece, dacă ea ar fi adevărată, ar fi 
în avantajul propriu să fi mizat în favoarea ei. Dacă el ar fi gândit aşa, ar fi imposibil 
de explicat atât plănuita sa apărare raţională a creştinismului, cât şi convingerea că 
Dumnezeu este cel care ne împărtăşeşte lumina credinţei. 

Fie există Dumnezeu, fie nu există Dumnezeu. Scepticul îl blamează pe creştin 
pentru că acesta alege o soluţie precisă a problemei, cu toate că raţiunea nu poate ară¬ 
ta care soluţie este adevărată. „îi voi învinovăţi pentru că nu au făcut această alegere, 
ci alegerea [...] că modul corect de a acţiona este acela de a nu paria." „Da“, spune Pas¬ 
cal, „dar trebuie să pariezi. Nu depinde de voinţa ta. Eşti deja implicat în problemă." 
Cu alte cuvinte, a rămâne indiferent sau a-ţi suspenda judecata înseamnă, în sine, a 
face o alegere; înseamnă a opta împotriva lui Dumnezeu. Şi dacă urmarea este aceea 
că un om nu poate evita să aleagă într-un mod sau în celălalt, el ar trebui să analizeze 
care este interesul său. Ce este implicat ? Raţiunea unui om şi voinţa lui, cunoaşterea 
şi fericirea lui. Raţiunea nu este mai afectată prin faptul că alege într-un mod decât 
ar fi dacă ar alege în celălalt mod; pentru că el trebuie să aleagă. Cât despre fericire, 
este în mod evident avantajos - şi deci rezonabil - să pariezi pe Dumnezeu. „Dacă 
câştigi, câştigi totul; dacă pierzi, nu pierzi nimic." „Este de câştigat, aici, o infinitate a 
unei vieţi infinit de fericite, o şansă de a câştiga împotriva unui număr finit de şanse 
de a pierde; iar ceea ce mizezi este finitul." Finitul este un nimic în comparaţie cu 
infinitul. Aşadar, nu este nevoie de deliberări suplimentare. 

Se poate spune că a paria pe Dumnezeu înseamnă a risca ceea ce este cert pentru 
ceea ce este incert. A risca un bine finit pentru un bine infinit cert este, în mod clar, 
avantajos; dar certitudinea pierderii echilibrează posibilitatea câştigului atunci când 
este vorba de a abandona un bine finit cert pentru un bine infinit incert. într-un ast¬ 
fel de caz este mai bine să păstrezi ceea ce posezi efectiv şi cu certitudine, decât să îl 
abandonezi pentru un bine infinit, atunci când nici măcar nu ştii dacă există un bine 
infinit care ar putea fi câştigat. Dar răspunsul lui Pascal este acela că fiecare parior 

mizează o certitudine pentru a câştiga o incertitudine şi face aceasta „fără a păcătui 
împotriva raţiunii". Mai mult decât atât, chiar dacă omul care pariază pe Dumnezeu 
abandonează unele plăceri, el va dobândi altele şi va câştiga virtutea adevărată. „La 
fiecare pas pe care îl faci pe acest drum, vei vedea o asemenea certitudine de câştig şi 
o asemenea nimicnicie în ceea ce rişti încât vei recunoaşte, la sfârşit, că ai pariat pe 
ceva care este cert şi infinit şi pentru care nu ai dat nimic." Prima cerinţă este aceea 
de a paria, de a nu începe prin strângerea de argumente în favoarea existenţei lui 
Dumnezeu, ci prin diminuarea propriilor pasiuni şi prin adoptarea comportamen¬ 
tului celor care cred. Cu alte cuvinte, deşi un om nu îşi poate da credinţă sieşi, există 
multe lucruri pe care le poate face cu intenţia de a se pregăti pentru credinţă, iar dacă 
face asta Dumnezeu îi va da credinţa pe care o caută. 

într-adevăr, cuvintele lui Pascal presupun, uneori, faptul că religiei îi lipseşte un 
sprijin raţional. „Dacă cineva ar trebui să nu facă nimic cu excepţia a ceea ce este cert, 
el ar trebui să nu facă nimic pentru religie. Pentru că ea nu este certă." 1 Dar el argu¬ 
mentează că noi riscăm în mod constant pe ceea ce este incert, în război, în comerţ, 
în călătorii. Mai mult decât atât, nimic în viaţa umană nu este absolut cert. Nu este 
cert că vom vedea ziua de mâine; dar nimeni nu crede că este iraţional să acţioneze 
pe baza probabilităţii că va fi viu în ziua următoare. „Şi există mai multă certitudine 
în religie decât există în faptul că vom trăi până mâine." 2 Singura soluţie rezonabilă 
este să căutăm adevărul; pentru că, dacă murim fără a -1 adora pe Dumnezeu, suntem 
pierduţi. „Dar, ziceţi voi, dacă el ar fi voit ca eu să-l ador, mi-ar fi lăsat semne despre 
voinţa sa! El a şi făcut aceasta. Numai că voi neglijaţi de a căuta acele semne. Staţi 
puţin şi le căutaţi: merită." 3 4 „Eu îţi spun că ai avea numaidecât credinţă dacă ai părăsi 
aceste plăceri. Or, tu trebuie să începi. Dacă eu aş putea, ţi-aş da eu credinţă, dar nu 
pot [...] Tu însă poţi să te laşi de aceste plăceri şi deci poţi înţelege dacă ceea ce-ţi spun 
este adevărat. întregul argument al pariului este, în mod evident, un argumentum 
ad hominem, un procedeu de a-1 determina pe sceptic să îşi abandoneze atitudinea de 
indiferenţă şi de a face ce poate pentru a se pune pe sine însuşi în acea condiţie în 
care credinţa devine o posibilitate reală. în ciuda modului în care se exprimă uneori, 
Pascal nu intenţionează să nege că există semne ale adevărului religiei creştine care, 
prin convergenţa lor, echivalează cu o dovadă evidentă. Dar un om nu poate, în opinia 
sa, să citească în mod corect acele semne sau să înţeleagă forţa convergenţei lor, dacă 


1 p ’ 3. 234, p. 442. 

2 Ibid. 

3 P, 236, p. 443. [Cugetări..., p. 433.] 

nu abandonează mai întâi starea de indiferenţă şi nu face eforturi serioase pentru a 
se învinge pe sine. De aici rezultă argumentul pariului. 

7. Este evident că Pascal a scris ca un creştin convins. El nu a căutat să conver¬ 
tească oamenii la „teism", ci la creştinism. Şi a fost profund conştient de nevoia de 
dispoziţii morale certe, înainte ca o convertire să poată fi practicabilă. Cu siguranţă, 
este posibil să selectezi şi să accentuezi enunţuri în care el minimalizează lucrarea 
raţiunii intr-o măsură exagerată. De aici şi acuzaţiile de fideism şi de imanentism 
care i-au fost aduse. Dar dacă adoptăm o perspectivă largă şi ne amintim că principala 
lui preocupare este aceea de a-i aduce pe oameni până la punctul din care Dumnezeu 
însuşi poate acţiona şi că el are în minte credinţa creştină, şi nu teismul filosofic, 
trebuie să recunoaştem, cred, că originalitatea şi geniul său de apologet se manifestă 
tocmai prin preocuparea faţă de pregătirea morală pentru credinţă. Valoarea atitudi¬ 
nii sale generale de apologet al creştinismului depăşeşte cu mult, ca importanţă şi 
validitate perenă, acele aspecte ale gândirii care sunt considerate a fi îndoielnice sau 
cenzurabile de către teologul catolic. Este păcat să nu vezi pădurea din cauza copacilor 
şi să nu apreciezi importanţa şi influenţa lui Pascal în istoria apologeticii creştine. 

Dar dacă Pascal a fost eminent ca matematician şi ca om de ştiinţă, pe de o parte, 
şi ca apologet creştin, pe cealaltă parte, trebuie să concluzionăm că el nu a fost un 
filosof? Răspunsul depinde, desigur, de ceea ce înţelegem printr-un filosof. Dacă 
înţelegem un om. care începe să creeze un sistem doar prin utilizarea raţiunii, un 
sistem care este presupus a reprezenta realitatea ca întreg, atunci sigur nu îl putem 
numi filosof pe Pascal. Pentru că el credea că apar probleme pe care raţiunea, neaju¬ 
tată de către credinţă, nu le poate rezolva. Şi credea, de asemenea, că există mistere 
care transcend capacitatea de înţelegere a minţii, chiar şi atunci când ea este luminată 
de către credinţă. Noţiunea unei raţiuni umane omnicompetente îi provoca repulsie. 
Dar, după cum am văzut, a avut o viziune raţională despre diferitele moduri şi me¬ 
tode ale cunoaşterii umane şi despre diferitele „ordini": ordinea trupului, ordinea 
minţii sau a ştiinţei şi ordinea dragostei creştine. Chiar dacă nu a dezvoltat aceste idei 
şi distincţii într-o viziune tehnică, avem aici teorii din epistemologie şi din filosofia 
valorilor. Analiza sa despre om poate, în mod evident, să fie numită filosofie a omu¬ 
lui, chiar dacă este o filosofie care, într-o mare măsură, ridică probleme ce nu sunt 
rezolvabile fără a face referire la revelaţie. Iar în cursul acestei filosofii a omului apar 
o mulţime de idei care sunt relevante, spre exemplu, pentru analiza etică şi politică. 

Cuvântul „analiză" are, desigur, o aplicabilitate în ce priveşte gândirea lui Pas¬ 
cal. Spre exemplu, nu este iraţional să spunem că el analizează diferitele sensuri ale 
cuvântului „cunoaşte" şi că arată că limitarea acestuia la cunoaşterea matematică şi 
la ceea ce o „imită" nu se justifică prin uzajul obişnuit. Omul obişnuit ar spune, cu 

siguranţă, că el „cunoaşte" faptul că lumea externă există şi că viaţa în stare de veghe 
nu este un vis. Iar dacă se spune că el nu cunoaşte „cu adevărat" acest lucru, se iden¬ 
tifică în mod tacit cunoaşterea cu tipul de cunoaştere caracteristic sferei restrânse a 
matematicii. 

Totuşi, ar fi la fel de greşit să îl descriem pe Pascal analist filosofic, pe cât ar fi să îl 
descriem metafizician sistematic. îl putem descrie ca fiind un gânditor existenţialist, 
aşa cum ar face unii ? Sigur, el este preocupat de fiinţa umană existentă şi de posibili¬ 
tăţile acesteia, mai presus de toate de posibilităţile ei de a se alege pe sine sau de a nu 
se alege pe sine înaintea lui Dumnezeu, pentru a utiliza limbajul existenţialist. Dar 
a utiliza termenul „existenţialist" cu conotaţiile lui moderne este, de asemenea, mai 
degrabă greşit, deşi ar fi, poate, mai puţin greşit decât „analist" sau „metafizician", 
în orice caz, este un gânditor „existenţialist" pentru că este un gânditor religios, un 
gânditor care este interesat, în primul rând, de relaţia dintre om şi Dumnezeu şi de 
însuşirea trăită a acestei relaţii. Pascal nu este, precum Descartes, un gânditor creştin 
doar în sensul că este un gânditor care e creştin: el este un gânditor creştin în sen¬ 
sul că sursa de inspiraţie a gândirii sale este creştinismul, care îi unifică perspectiva 
asupra lumii şi a omului. Aşadar, dacă el este un filosof, este un filosof religios, mai 
exact un filosof creştin. Este un filosof creştin al epocii sale, în sensul că se adresează 
contemporanilor săi şi vorbeşte un limbaj pe care ei îl pot înţelege. Dar aceasta nu 
înseamnă, desigur, că ideile sale nu au nicio valoare stimulativă durabilă. Şi poate că 
aceasta este principala moştenire a lui Pascal - că a lăsat, în scrierile sale fragmentare, 
o sursă fertilă de stimul şi de inspiraţie pentru o dezvoltare suplimentară. într-adevăr, 
nu toţi simt acest stimul, iar unii îl găsesc respingător. Alţii îl pun pe picior de egali¬ 
tate cu Descartes, ca fiind unul dintre cei doi mari filosofi francezi, şi simt pentru el 
cea mai profundă admiraţie. Poate că cei dintâi îl apreciază mai puţin decât se cuvine, 
iar cei din urmă mai mult decât se cuvine. 

CAPITOLUL VIII 


CARTEZIANISMUL 

Răspândirea cartezianismului - Geulincx şi problema interacţiunii 


i. Cartezianismul s-a răspândit şi a găsit apărători în primul rând în Olanda, care a 
fost căminul lui Descartes pentru o perioadă considerabilă de timp. Astfel, Henri 
Regnier (1593-1639), care a ocupat catedra de filosofie la academie, iar din 1636 la 
Universitatea din Utrecht, a fost un discipol al lui Descartes. Tot aşa, deşi doar pen¬ 
tru un timp, a fost succesorul lui Regnier la Utrecht, Henricus Regius, sau Henri Le 
Roy (1598-1679). După ce s-a dedicat cauzei lui Descartes şi l-a apărat pe acesta îm¬ 
potriva teologului Voetius, el a abandonat cartezianismul şi a scris manifestul care a 
prilejuit Notele împotriva unui program ale lui Descartes. Jean de Raey, autor al Clavis 
philosophiae naturalis (1654), şi Adrian Heereboord, autor al Parallelismus aristotelicae 
et cartesianae philosophiae (1643), au predat, de asemenea, la Leyden. De o mai mare 
importanţă a fost Christoph Wittich (1625-1687), care a încercat să demonstreze con¬ 
formitatea dintre cartezianism şi creştinismul ortodox şi l-a atacat pe Spinoza. în 
1688 a publicat un volum de Adnotări şi meditaţii, iar în 1690 lucrarea Antispinoza. 
Geulincx va fi analizat separat. 

Comparativ, în Germania influenţa cartezianismului a fost neînsemnată. Printre 
cartezienii germani poate fi menţionat, intr-adevăr, johannes Clauberg (1622-1665), 
autor al unei Metaphysica de Ente sive Ontosophia ; dar el a predat în Olanda, la Her- 
born şi la Duisberg. Un alt german a fost Balthasar Bekker (1634-1698), autor al unei 
lucrări intitulate De philosophia cartesiana admonitio candida. El s-a distins prin ataca¬ 
rea persecuţiei vrăjitoarelor, susţinând că magia este un nonsens, deoarece spiritualul 
nu poate acţiona asupra materialului. 

în Anglia, Anthony Legrand sau Antoine Le Grand, un francez din Douai, a pu¬ 
blicat Institutiones philosophicae (1672 şi 1678) şi s-a străduit să introducă la Oxford 
cartezianismul. El a avut un oponent puternic în persoana lui Samuel Parker, episcop 
de Oxford, în ochii căruia Descartes era tot atât de necredincios ca şi Thomas Hob- 
bes. Dar, făcând complet abstracţie de opoziţia teologică, cartezianismul a progresat 
puţin în această ţară. Cu alte cuvinte, filosofia sa (în sensul modern al termenului) 
a progresat puţin, chiar dacă fizica i-a fost larg acceptată. Cartezianismul nu a avut 
prea mare succes nici în Italia, parţial, fără îndoială, pentru că lucrările lui Descartes 

au fost puse pe Indexul cărţilor interzise în 1663, cu clauza donec corrigantur'. Michel 
Angelo Fardella (1650-1718) şi Cardinalul Gerdil (1718-1802) sunt clasificaţi în gene¬ 
ral sub titulatura de cartezieni italieni; dar ei au fost influenţaţi mai mult de către 
Malebranche. 

în Olanda influenţa lui Descartes s-a făcut simţită în principal prin intermediul 
profesorilor şi lectorilor universitari, care au publicat manuale de filosofie carteziană 
şi s-au străduit să o apere, pe aceasta din urmă, de atacurile teologilor. în Franţa, 
în orice caz, cartezianismul s-a bucurat de popularitate, devenind filosofia la modă. 
Pierre-Sylvain Regis (1632-1707) a făcut mult pentru a o populariza în societatea de 
rând, prin prelegerile pe care le-a ţinut în diferite centre, inclusiv în Paris; şi facques 
Rohault (1620-1675), un fizician, s-a străduit să înlocuiască fizica aristotelică cu o 
ştiinţă conformă gândirii lui Descartes. (Al său Trăite de Physique a fost influent la 
Cambridge până când a fost discreditat de către Principia a lui Newton .) Louis de la 
Forge a publicat, în 1666, un Trăite de l’ăme humaine, de sesfacultes etfonctions et de 
son union avec le corps suivant Ies principes de R. Descartes ; iar în acelaşi an a apărut Dis- 
cemement de l’ăme et du corps a lui Geraud de Cordemoy. Mai mulţi oratorieni au văzut 
în latura „spiritualistă" a filosofiei lui Descartes o afinitate cu Augustin şi au acordat 
cartezianismului favoarea lor. Şi, cu toate că a existat o foarte mare diferenţă între 
spiritul cartezianismului şi acela al jansenismului, după cum se poate vedea din scri¬ 
erile lui Pascal, mai mulţi jansenişti importanţi au fost influenţaţi de către Descartes. 
Astfel, Antoine Amauld (1612-1694), autor al celui de-al patrulea şir de întâmpinări, 
şi Pierre Nicole (1625-1695) au utilizat idei carteziene în alcătuirea lucrării L'art de 
penser (1662), aşa-numita „logică de la Port-Royal". Oricum, iezuiţii, a căror favoare 
Descartes a făcut tot posibilul să şi-o asigure, au fost în general ostili noii filosofii. 

în ciuda a ceea ce se poate numi succesul social al cartezianismului în Franţa, a 
existat un volum considerabil de opoziţie oficială. Plasarea lucrărilor lui Descartes pe 
Indexul Roman în 1663 a fost deja menţionată. Zece ani mai târziu, parlamentul din 
Paris a fost pe cale de a emite un decret împotriva predării cartezianismului, dar a 
fost împiedicat de publicarea lucrării Anet burlesque, a lui Boileau, cel care a făcut haz 
de opoziţia faţă de raţiune, aceasta fiind reprezentată de către filosofia lui Descartes. 3 
Oricum, în 1675 Universitatea din Angers a luat măsuri pentru oprirea predării noii 
filosofii, iar în 1677 Universitatea din Caen a adoptat un mod similar de a acţiona. 


1 Dat fiind faptul că nimeni nu a luat asupra lui sarcina de a „corecta" lucrările lui Descartes, 
ele rămân pe Index până în ziua de astăzi. Clauza donec corrigantur se referea la chestiunile care 
aveau implicaţii teologice în ce priveşte, spre exemplu, dogma transsubstanţierii. 

2 Teoriile estetice ale lui Boileau au fost influenţate de către cartezianism. 

Pascal a atacat sistemul lui Descartes pe motiv că ar avea un caracter deist, în timp ce 
Gassendi 1 , cel care a reînviat atomismul epicurian, l-a criticat din punct de vedere em- 
pirist. Pierre Daniel Huet (1630-1721), episcop de Avranches, a susţinut, în Censura 
Philosophiae Cartesianae şi în alte scrieri, că scepticismul ar putea fi învins doar prin 
credinţă religioasă, nu prin raţionalism cartezian. 

La începutul secolului al XVIII-lea, scrierile lui Descartes deveniseră deja manua¬ 
le de filosofie în universităţi, mai mult sau mai puţin oficiale. Iar influenţa filosofiei 
sale a pătruns în seminariile ecleziastice în ciuda interdicţiei şi descurajării oficiale. 
Dar, între timp, forţa cartezianismului în sens strict se epuizase. Fiind una dintre 
principalele surse ale dezvoltării metafizicii pe continent înainte de Kant, cartezia¬ 
nismul are, desigur, o importanţă mare şi durabilă. Dar în secolul al XVIII-lea alte 
filosofii au captat interesul şi atenţia care în secolul al XVII-lea îi fuseseră acordate 
filosofiei lui Descartes. 

2. în ce priveşte cartezianismul, s-a remarcat cu îndreptăţire că nu a avut parte 
chiar de tipul de dezvoltare pe care l-ar fi dorit filosoful. El a considerat că fundamen¬ 
tele metafizice au fost puse în totalitate şi a sperat că alţii vor aplica metoda sa, într-un 
mod fructuos, în ştiinţe. Dar, exceptând unul sau doi scriitori, precum Rohault, carte¬ 
zienii înşişi au îndeplinit prea puţin aceste aşteptări: ei au fost mai preocupaţi de as¬ 
pectele metafizice şi epistemologice ale cartezianismului. Iar una dintre problemele 
cărora le-a fost dedicată o atenţie particulară a fost aceea a relaţiei dintre suflet şi corp. 
Descartes nu a negat interacţiunea dintre suflet şi corp; dar, deşi a afirmat că ea este 
un fapt, a făcut prea puţin pentru a explica cum poate ea să aibă loc. încercarea lui de 
a identifica punctul de interacţiune nu a rezolvat problema care se naşte din filosofia 
sa. Pentru că, dacă omul este din toate punctele de vedere divizat în două substanţe, 
o gândire spirituală şi un corp întins, problema de a explica în ce mod poate avea loc 
interacţiunea devine acută, şi nu i se răspunde în mod satisfăcător prin afirmarea 
faptului că interacţiunea are loc în realitate şi prin încercarea de a identifica locul 
interacţiunii. 

Un mod de a trata această problemă ar fi acela de a admite faptul interacţiunii, 
aşa cum a procedat Descartes, şi de a revizui, apoi, teoriile care au generat dificultăţi 
în explicarea modului în care poate avea loc interacţiunea. Dar aceasta ar însemna 
abandonarea uneia dintre caracteristicile principale ale cartezianismului. Iar carte¬ 
zienii care i-au acordat problemei atenţia lor au ales să păstreze poziţia dualistă a lui 
Descartes şi să nege faptul că interacţiunea are loc în realitate. Acest mod eroic de a 


Pentru Gassendi, vezi voi. 3, pp. 253-254. 

scăpa de problemă a fost schiţat de către Louis de la Forge şi Geraud de Cordemoy; 
dar el este asociat, mai presus de toate, cu numele lui Geulincx şi Malebranche. 

Arnold Geulincx (1625-1669) a fost profesor la Louvain; dar în 1658 a trebuit să 
renunţe la catedra sa din motive care nu sunt foarte clare. S-a dus la Leyden şi acolo 
a devenit calvinist. După un timp, a obţinut un post de lector la universitate. Unele 
dintre scrierile sale le-a publicat el însuşi; dar cele mai importante au apărut postum. 
Printre acestea se numără TvcdGi aeaurov sive Ethica, Physica vexa, Metaphysica vera et 
ad mentem peripateticam şi Annotata in Principia philosophiae R. Cartesii. 

Potrivit lui Geulincx, este un principiu evident acela că, în orice activitate veritabi¬ 
lă, agentul trebuie să ştie că acţionează şi cum acţionează. Din aceasta rezultă clar că 
un lucrul material nu poate fi un agent cauzal veritabil, care să producă efecte fie in¬ 
tr-un alt lucru material, fie într-o substanţă spirituală. Pentru că, din moment ce unui 
lucru material îi lipseşte conştiinţa, el nu poate şti că acţionează şi cum acţionează. 
De asemenea, rezultă că eu, ca ego spiritual, nu produc, de fapt, nici în propriul meu 
corp şi nici în alte corpuri acele efecte pe care modul meu natural de a gândi, acceptat 
de către Aristotel ca un criteriu, mă determină să presupun că le produc. Pentru că eu 
nu ştiu cum sunt produse aceste efecte. Sunt un spectator al producerii schimbărilor 
şi mişcărilor în corpul meu, dar eu nu sunt actorul, adevăratul agent cauzal, în ciuda 
actelor mele interioare de voinţă. Pentru că nu cunosc legătura dintre actele mele de 
voinţă şi mişcările care le urmează în corpul meu. în mod similar, sunt conştient de 
producerea de senzaţii şi percepţii în sfera conştiinţei mele; dar nu corpul meu, sau 
vreun lucru material extern, este cel care produce cu adevărat aceste efecte. 

Dar dacă interacţiunea este astfel negată, cum urmează să explicăm faptul că ac¬ 
tele de voinţă sunt urmate de mişcări în corp şi că schimbările din corp sunt urmate 
de senzaţii şi percepţii în conştiinţă ? Explicaţia este aceea că actul meu de voinţă este 
o cauză ocazională; adică, o ocazie în care Dumnezeu produce o schimbare sau o 
mişcare în corp. în mod similar, un eveniment fizic din corpul meu este o ocazie în 
care Dumnezeu produce un eveniment psihic în conştiinţa mea. Corpul şi sufletul 
sunt precum două ceasuri, dintre care niciunul nu acţionează asupra celuilalt, dar 
care merg în cadenţă perf ectă, pentru că Dumnezeu le sincronizează în mod constant 
mişcările. Cel puţin aceasta este analogia spre care pare să încline Geulincx, deşi 
anumite pasaje sugerează mai degrabă analogia utilizată mai târziu de către Leibniz, 
a celor două ceasuri care au fost astfel construite, încă de la bun început, încât rămân 
mereu într-o concordanţă perfectă. 

Dacă este acceptată vreodată, această teorie a „ocazionalismului" trebuie, în mod 
evident, să fie aplicată mai pe larg decât în contextul particular al relaţiei dintre suflet 
şi corp. Pentru că din principiile pe care se sprijină teoria rezultă că niciun ego uman 

nu acţionează asupra oricărui alt ego uman sau asupra oricărui corp şi că niciun corp 
nu acţionează asupra oricărui alt corp sau asupra oricărei minţi sau a oricărui ego. 
Probabil că s-ar putea concluziona, pur şi simplu, că relaţia cauzală nu este nimic 
altceva decât o succesiune regulată; dar concluzia la care a ajuns Geulincx a fost teo¬ 
ria, deja formulată de către Louis de la Forge, potrivit căreia Dumnezeu este singura 
cauză reală. Şi, odată ce s-a ajuns la această concluzie, trebuie, în mod inevitabil, să se 
tindă în direcţia spinozismului. Dacă ideile mele succesive sunt cauzate în mine de 
către Dumnezeu, iar eu sunt doar un spectator al efectelor pe care Dumnezeu le pro¬ 
duce în mine şi dacă toate schimbările şi mişcările din lumea corporală sunt cauzate 
de către Dumnezeu, nu este un pas foarte lung până la concluzia că atât minţile cât 
şi corpurile sunt moduri ale lui Dumnezeu. Nu vreau să spun că Geulincx a făcut, în- 
tr-adevăr, pasul suplimentar către spinozism; dar el a fost aproape de a proceda astfel. 
Iar ideile sale etice se aseamănă cu acelea ale lui Spinoza. Noi suntem doar spectatori: 
nu putem schimba nimic. Aşadar, ar trebui să cultivăm un adevărat dispreţ pentru 
finit şi o continuă resemnare în faţa lui Dumnezeu şi a ordinii lucrurilor cauzată de 
către divinitate, înăbuşindu-ne dorinţele şi urmând calea umilinţei şi a obedienţei, pe 
care o dictează raţiunea. 

Teoria ocazionalismului este, desigur, supusă criticii potrivit căreia dacă adevă¬ 
rata activitate cauzală este definită ca fiind activitatea în care agentul cunoaşte atât 
faptul că acţionează, cât şi modul în care se produce efectul, teoria se poate dezvolta, 
dar definiţia este arbitrară şi în niciun caz auto-evidentă. Oricum, dacă principiul şi 
teoria sunt acceptate, un posibil pas suplimentar, aşa cum s-a sugerat mai sus, este o 
apropiere de spinozism. în acelaşi timp, este posibil să încerci să încorporezi teoria 
într-o metafizică religioasă non-spinozistă. Şi asta este ceea ce a încercat să facă Ma- 
lebranche. Dar, din moment ce Malebranche a fost un filosof original, care a avut el 
însuşi o influenţă considerabilă, nu pare potrivit să includ o scurtă consideraţie des¬ 
pre gândirea sa într-un capitol despre cartezianism, mai ales că aceasta ar însemna să 
i se acorde o importanţă necuvenită unei trăsături particulare a filosofiei sale. Aşadar, 
îi acord un tratament separat. 

CAPITOLUL IX 


MALEBRANCHE 

Viaţa şi scrierile' - Simţurile, imaginaţia, înţelegerea; evitarea erorii şi dobândirea 
adevărului - Dumnezeu ca singură cauză veritabilă - Libertatea umană - Vederea 
adevărurilor eterne în Dumnezeu - Cunoaşterea empirică a sufletului - Cunoaşterea 
altor minţi şi a existenţei corpurilor - Existenţa şi atributele lui Dumnezeu - 
Malebranche în relaţie cu Spinoza, Descaiies şi Berkeley - Influenţa lui Malebranche 


i. Nicolas Malebranche s-a născut la Paris în 1638. A studiat filosofia la colegiul din 
La Marche - unde nu s-a simţit prea atras de aristotelismul care i-a fost predat - şi 
teologia la Sorbona. în 1660, s-a alăturat oratorienilor şi a fost hirotonisit preot în 
1664. Acesta a fost anul în care el a dat, din întâmplare, peste o lucrare postumă a lui 
Descartes, Trăite de l’homme, care a fost publicată de către Louis de la Forge; a resim¬ 
ţit o mare admiraţie pentru autorul ei, cu a cărui filosofie nu fusese, anterior, direct 
familiarizat. Aşadar, s-a apucat să studieze lucrările lui Descartes, pe care nu a încetat 
niciodată să îl considere ca fiind maestru în filosofie. Poate că merită notat că tratatul 
care i-a atras prima dată atenţia a fost, de fapt, o lucrare de fiziologie şi, de asemenea, 
că Malebranche s-a chinuit să îşi sporească cunoştinţele de matematică cu scopul de 
a înţelege mai bine filosofia lui Descartes. Atât cât s-a întins interesul său pentru ma¬ 
tematică şi ştiinţă, se poate spune că Malebranche a înţeles spiritul cartezian. 

în acelaşi timp, Malebranche a împărtăşit puternica înclinaţie a Părinţilor oratori- 
eni pentru gândirea lui Augustin şi, în general, pentru tradiţia platonico-augustinia- 
nă. Iar această combinaţie a cartezianismului cu inspiraţia augustiniană a fost carac¬ 
teristică filosofiei sale. în ochii lui şi în ochii acelora care au împărtăşit perspectiva 
sa această combinaţie nu constituia o combinaţie forţată între lucruri incompatibile; 
pentru că oratorienii din Paris au văzut mereu în latura „spiritualistă" a filosofiei lui 
Descartes o afinitate cu gândirea lui Augustin. Dar aceasta însemna, desigur, că per¬ 
spectiva lui Malebranche a fost indiscutabil aceea a unui filosof creştin care nu a făcut 
nicio separare rigidă între teologie şi filosofie şi care s-a concentrat asupra interpre¬ 
tării lumii şi experienţei umane în lumina credinţei creştine. A fost un cartezian în 


1 în referinţele la scrierile lui Malebranche au fost utilizate următoarele abrevieri. RV în¬ 
seamnă De la recherche de la verite, iar EM - Entretiens sur la metaphysique. 

sensul că, în opinia sa, filosofia lui Descartes, atât cât se întindea aceasta, era în linii 
mari adevărată, şi cu siguranţă a considerat că această fdosofie era superioară aristo- 
telismului ca instrument de interpretare a experienţei şi a realităţii. Dar nu a crezut 
despre cartezianism că era un instrument intelectual adecvat şi auto-suficient, meta¬ 
fizica lui având un caracter pronunţat teocentric. Cu certitudine, Malebranche nu era 
omul care să cenzureze filosofia lui Descartes în modul în care a făcut-o Pascal sau 
care să minimalizeze puterea constructivă a raţiunii; dar a fost, indiscutabil, un gân¬ 
ditor creştin mai degrabă decât un filosof care s-a întâmplat să fie creştin. Cel puţin în 
câteva privinţe el lasă impresia unui gânditor al tradiţiei augustiniene, care a acceptat 
ştiinţa şi matematica secolului al XVII-lea şi a văzut în filosofia carteziană un instru¬ 
ment pentru construirea unei noi sinteze. Cu alte cuvinte, a fost un gânditor original, 
iar a-1 eticheta drept „cartezian" ori „augustinian" înseamnă a da o impresie greşită. 
El a fost şi una şi alta; dar sinteza a fost o construcţie a minţii lui Malebranche, nu 
o simplă juxtapunere artificială de elemente eterogene. Oricum, trebuie adăugat că, 
deşi Malebrache îşi prezintă în mod regulat filosofia ca fiind o sinteză a filosofiei lui 
Augustin şi a celei a lui Descartes şi îi critică făţiş pe scolastici, influenţa scolasticis- 
mului medieval asupra gândirii sale a fost mult mai mare decât şi-a dat el seama. 

în lucrarea sa De la re.che.rche de la verite (1674-1675) Malebranche investighează ca¬ 
uzele înşelării şi erorii şi discută metoda corectă de a ajunge la adevăr. Această lucrare 
a fost urmată de Eclaircissements sur la recherche de la verite (1678). Trăite de la nature 
et de la grăce (1680) se ocupă de teme cum ar fi aplicarea teoriei ocazionalismului în 
ordinea supranaturală şi reconcilierea libertăţii umane cu eficacitatea graţiei divine. 
Titlul Meditations Chretiennes (1683) vorbeşte de la sine. în Trăite de morale (1684) Ma¬ 
lebranche caută să demonstreze că există o singură moralitate adevărată, moralitatea 
creştină, şi că alte sisteme morale, cum ar fi stoicismul, nu satisfac criteriile moralită¬ 
ţii adevărate. Entretiens sur la metaphysique (1688) rezumă sistemul autorului, în timp 
ce Trăite de la communication des mouvements (1692) are un caracter pur ştiinţific. în 
Trăite de l'amour de Dieu (1697) Malebranche discută teoria lui Fenelon a iubirii pure 
de Dumnezeu intr-un mod pe care Bossuet îl găsea a fi cât se poate de acceptabil. în 
Entretien d'un philosophe chrăien avec un philosophe chinois (1708) tratează chestiuni 
legate de existenţa şi de natura lui Dumnezeu, iar în Rejlexions sur la premotion phy- 
sique (1715) răspunde lucrării de coloratură jansenistă a lui Boursier, L'action de Dieu 
sur Ies creatures ou de la premotion physique (1713). 

Viaţa literară a lui Malebranche a fost însoţită de o mulţime de polemici. în special 
Arnauld a devenit un adversar hotărât, atacând atât ideile filosofice ale lui Malebran¬ 
che, cât şi teoriile lui despre graţie. într-adevăr, el l-a denunţat pe Malebranche la 
Roma; şi, cu toate că acesta din urmă şi-a apărat punctele de vedere, lucrarea sa Trăite 

de la nature et de la grâce a fost pusă la Index la sfârşitul lui 1689. Şi Fenelon a scris 
împotriva lui. Iar ultima lui lucrare, scrisă chiar în anul morţii, a fost, după cum am 
văzut, un răspuns către Boursier. 

2. „Eroarea este cauza nefericirii oamenilor. Ea este principiul negativ care a pro¬ 
dus răul în lume. Eroarea este cea care a produs şi a menţinut în sufletul nostru toate 
relele care ne tulbură profund, iar noi nu putem spera să obţinem fericirea durabilă 
şi adevărată decât dacă ne străduim în mod serios să evităm eroarea." 1 Eroarea nu îi 
este necesară omului: orice ar spune scepticii, el este capabil de a ajunge la adevăr. 
Iar o regulă generală poate fi stabilită de îndată, respectiv aceea că „noi ar trebui să 
nu ne declarăm niciodată complet de acord decât cu acele lucruri pe care le vedem 
în mod evident" 2 3 . Adevărat, în ce priveşte misterele revelate ale credinţei este de da¬ 
toria noastră să ne supunem autorităţii, dar autoritatea nu îşi are locul în filosofie. 
Dacă Descartes ar trebui preferat lui Aristotel, aceasta nu se întâmplă pentru că el 
este Descartes, ci datorită caracterului evident al propoziţiilor adevărate pe care le 
afirmă: „Pentru a fi un creştin credincios, trebuie să crezi orbeşte; dar, pentru a fi un 
filosof, trebuie să vezi în mod evident.O distincţie trebuie făcută, într-adevăr, între 
adevărurile necesare, aşa cum sunt cele care se găsesc în matematică, metafizică şi 
„chiar într-o mare parte a fizicii şi a eticii" 4 , şi adevărurile contingente, aşa cum sunt 
propoziţiile istorice. Iar noi trebuie să ne amintim că în morală, politică, medicină 
şi în toate ştiinţele practice trebuie să ne mulţumim cu probabilitatea, nu pentru că 
certitudinea este de neatins, ci pentru că trebuie să acţionăm şi nu putem să aşteptăm 
atingerea certitudinii. Dar aceasta nu schimbă faptul că, dacă ne abţinem de la a ne 
declara complet de acord cu orice propoziţie al cărei adevăr nu este evident, nu vom 
greşi. Pentru că a fi de acord că un adevăr probabil este probabil adevărat nu înseam¬ 
nă a ne declara complet de acord cu el şi nu ne implică în eroare. 

Oricum, chiar dacă eroarea nu îi este necesară omului, ci depinde de utilizarea 
liberului nostru arbitru, este un fapt empiric acela că noi cădem în eroare. Iar în 
examinarea cauzelor erorii putem începe, cel mai bine, prin luarea în considerare a 
simţurilor; căci senzaţia este unul dintre cele trei tipuri de „percepţie" umană, cele¬ 
lalte două fiind imaginaţia şi înţelegerea pură. 


1 RV, 1,1. 

2 RV, 1,3. 

3 Ibid. 

4 Ibid. 

„Nu simţurile noastre sunt cele care ne înşală; voinţa noastră este cea care ne 
înşală, prin judecăţile ei precipitate." 1 2 Malebranche vrea să spună că noi nu utilizăm 
liberul arbitru pentru a ne abţine de la a formula judecăţi precipitate despre lucrurile 
externe, cu alte cuvinte de la a judeca asupra faptului că relaţia lucrurilor cu noi este 
un indiciu sigur al naturii lucrurilor în sine. „Atunci când cineva simte căldură, el 
nu este în niciun fel înşelat prin faptul că este încredinţat că o simte [...] Dar el este 
înşelat dacă judecă, despre căldura pe care o simte, că este exterioară sufletului care 
o simte."-* Malebranche l-a continuat pe Descartes in ce priveşte negarea obiectivităţii 
calităţilor secundare. Aceste calităţi, ca obiecte ale conştiinţei, sunt modificări psihice, 
nu calităţi obiective ale lucrurilor în sine. Dacă urmăm înclinaţia noastră naturală de 
a presupune că ele sunt calităţi obiective ale lucrurilor în sine, cădem în eroare; dar 
noi suntem capabili să ne abţinem de la a face aceste judecăţi precipitate. în mod 
similar, percepţia noastră senzorială a calităţilor primare nu este un indiciu adecvat 
despre ceea ce sunt lucrurile în sine. Să luăm o ilustrare simplă: „Luna îi apare pri¬ 
virii noastre ca fiind mult mai mare decât cele mai mari stele, şi cu toate acestea noi 
nu avem nicio îndoială că ea este incomparabil mai mică." 3 Pe de altă parte, mişcarea 
aparentă şi repausul, rapiditatea şi încetineala, toate sunt relative la noi. în fine, noi 
ar trebui „să nu judecăm niciodată prin simţuri despre ceea ce sunt lucrurile în sine, 
ci doar despre relaţia pe care ele o au cu corpurile noastre" 4 . 

Malebranche începe prin a accepta distincţia carteziană dintre două tipuri de sub¬ 
stanţe, substanţa spirituală şi fără întindere şi substanţa materială, sau întinderea, 
care este capabilă de a primi forme diferite şi de a fi mişcată. 5 Iar din identificarea 
substanţei materiale sau corporale cu întinderea el trage aceeaşi concluzie ca şi Des¬ 
cartes despre calităţi. Dar asta nu înseamnă că, în examinarea percepţiei senzoriale, 
Malebranche pur şi simplu îl repetă pe Descartes. El examinează problema pe larg şi 
face distincţii cu grijă. Spre exemplu, afirmă 6 că, în cadrul senzaţiei, există patru ele¬ 
mente diferite care trebuie distinse: acţiunea obiectului (mişcarea particulelor, de pil¬ 
dă) , schimbările din organele senzoriale, din nervi şi din creier, senzaţia sau percepţia 
din suflet şi judecata pe care o face sufletul. Iar aici trebuie să facem distincţia supli¬ 
mentară dintre judecata naturală sau automată, care acompaniază în mod inevitabil 


1 RV, i, 5. 

2 Ibid. 

3 RV, 1,6. 

4 RV, 1, 5. 

5 RV.i.i. 

6 RV, 1, io, 

senzaţia, şi judecata liberă, pe care ne putem abţine să o formulăm, chiar dacă nu fără 
dificultate. Cum aceste elemente diferite se află laolaltă şi parcă au loc instantaneu, 
avem tendinţa de a le confunda şi de a nu vedea că senzaţia, ca eveniment psihic, este 
în suflet, nu în corpul cuiva, nici intr-un alt corp. Concluzia finală a lui Malebranche 
este aceea că simţurile noastre sunt „foarte fidele şi exacte în a ne înştiinţa în privinţa 
relaţiilor pe care toate corpurile care ne înconjoară le au cu corpul nostru, dar că sunt 
incapabile să ne spună ce sunt aceste corpuri în sine. Pentru a le utiliza bine, noi tre¬ 
buie să le utilizăm doar pentru a ne păstra sănătatea şi viaţa [...] Să înţelegem bine că 
simţurile noastre ne-au fost date pentru păstrarea corpului nostru ." 1 

Prin viziunea sa despre procesul fiziologic implicat în senzaţie, Malebranche l-a 
continuat pe Descartes. Altfel spus, a gândit nervii ca pe nişte canale sau pâlnii mi¬ 
nuscule prin care trec „spiritele animale". Atunci când un obiect extern acţionează 
asupra organului senzorial, suprafaţa periferică a nervilor este pusă în mişcare, iar 
spiritele animale transmit această impresie către creier. Apoi, acolo are loc elementul 
psihic din senzaţie, care îi aparţine doar sufletului. Oricum, în timpul procesului 
fiziologic „urmele" sunt imprimate pe creier de către spiritele animale, iar aceste 
„urme" pot fi mai mult sau mai puţin profunde. Prin urmare, dacă spiritele animale 
sunt puse în mişcare de vreo altă cauză decât prezenţa unui obiect extern acţionând 
asupra unui organ senzorial, aceste „urme" sunt afectate şi rezultă o imagine psihică. 
Un om poate să vrea producerea sau reproducerea de imagini şi actului de voinţă să 
îi urmeze o mişcare a spiritelor animale, iar atunci când urmele imprimate pe fibrele 
creierului sunt afectate, să rezulte imagini. Dar mişcările spiritelor animale pot avea 
loc datorită unei alte cauze decât un act de voinţă, iar atunci imaginile sunt produse 
în mod involuntar. Este interesant de notat, de asemenea, că Malebranche dă o ex¬ 
plicaţie mecanicistă a asocierii de imagini. Dacă eu văd mai multe lucruri asociate 
laolaltă, rezultă o legătură între urmele corespunzătoare din creier, iar excitarea unui 
membru al grupului de urme este legată de excitarea celorlalţi membri. „Dacă, de 
exemplu, un om se găseşte la vreo ceremonie publică şi observă toate circumstanţele 
şi toate personajele principale care asistă la ea, momentul, locul, ziua şi toate celelalte 
amănunte, este suficient ca el să îşi reamintească locul sau chiar vreo circumstanţă 
mai puţin remarcabilă a ceremoniei pentru a şi le reprezenta pe toate celelalte ." 2 Iar 
această asociere sau legătură este de o importanţă cuprinzătoare. „Legătura mutuală 
a urmelor şi, în consecinţă, a ideilor, nu este doar fundamentul tuturor figurilor de 


1 RV, i, 20. 

2 RV, 2, i, 5. 

retorică, ci şi al unei infinităţi de alte lucruri cu o mai mare importanţă în morală, 
politică şi, în general, în toate ştiinţele care au vreo relaţie cu omul ." 1 în plus, „există 
urme în creierul nostru care sunt legate natural una cu cealaltă şi, de asemenea, cu 
anumite emoţii, pentru că acest lucru este necesar pentru păstrarea vieţii [...] Spre 
exemplu, urma unei mari înălţimi pe care cineva o vede sub el şi de unde el este în 
pericol de a cădea, sau urma vreunui corp masiv care este gata să cadă peste noi şi să 
ne zdrobească este, în mod natural, legată de urma care reprezintă moartea şi de o 
emoţie a spiritelor care ne predispune la zbor şi la dorinţa de a zbura. Această legătu¬ 
ra nu se schimbă niciodată, pentru că este necesar ca ea să fie mereu aceeaşi; iar ea 
constă într-o dispoziţie a fibrelor creierului pe care o avem de la naştere ." 2 Şi memo¬ 
ria este explicată în termenii impresiilor asupra fibrelor creierului şi de obişnuinţă, 
cu referire la trecerea spiritelor animale prin canale în care nu mai întâmpină nicio 
rezistenţă. 

Imaginaţia este, astfel, paralelă cu senzaţia, în sensul că ea este facultatea de a pro¬ 
duce sau de a reproduce imagini de lucruri materiale în absenţa acelor lucruri; adică 
atunci când nu percepem, în realitate, lucrurile în chestiune. în consecinţă, acelaşi 
tip de remarci care au fost făcute despre eroare în ce priveşte senzaţia pot fi făcute 
despre eroare în legătură cu imaginaţia. Dacă noi judecăm că imaginile lucrurilor 
materiale reprezintă lucrurile aşa cum sunt ele în sine, mai degrabă decât lucrurile 
în relaţie cu noi, judecata noastră este eronată. Dar imaginaţia poate fi, desigur, sursa 
sau ocazia unor erori adiţionale. Produsele imaginaţiei sunt în general mai vagi decât 
senzaţiile actuale, iar noi le recunoaştem în general drept ceea ce sunt. însă uneori ele 
sunt intense, iar din punct de vedere psihologic posedă aceeaşi forţă ca şi senzaţiile, 
şi atunci putem crede că obiectele imaginate sunt fizic prezente când, de fapt, ele nu 
sunt prezente. 

Oricum, sub titulatura generală de imaginaţie Malebranche include mult mai 
mult decât simpla reproducere a imaginilor, în sens obişnuit. Am văzut că el include 
un studiu al memoriei; iar asta îi of eră ocazia de a scrie pe larg împotriva savanţilor, 
istoricilor şi comentatorilor care sunt mai preocupaţi de munca de memorizare decât 
de „înţelegerea pură". Din această categorie fac parte toţi cei care dedică o atenţie 
prelungită examinării, spre exemplu, a ceea ce a susţinut Aristotel despre nemurire, 
şi care acordă puţin timp sau chiar deloc examinării posibilităţii ca sufletul omenesc 
să fie, de fapt, nemuritor. Este şi mai rău în cazul acelora care îşi imaginează că 


1 Ibid. 

2 Ibid. 

Aristotel, sau oricine altcineva, este o autoritate în probleme filosofice. „în chestiuni 
de teologie noi ar trebui să iubim antichitatea, deoarece ar trebui să iubim adevărul, 
iar adevărul se găseşte în antichitate [...] Dar în chestiuni de filosofie noi ar trebui, 
dimpotrivă, să iubim noutatea, pentru acelaşi motiv, şi anume că ar trebui să iubim 
întotdeauna adevărul şi să îl căutăm. La fel, raţiunea nu doreşte ca noi să-i credem 
pe cuvânt pe aceşti noi filosofi mai mult decât pe filosofii antici. Raţiunea doreşte ca 
noi să le examinăm gândurile cu atenţie şi să acceptăm aceste gânduri doar atunci 
când nu ne mai putem îndoi de ele ." 1 Astfel, Malebranche încearcă să combine lipsa 
de prejudecăţi şi „modernitatea" din filosofie cu o acceptare loială a doctrinei catolice 
a Tradiţiei, conform căreia scrierile şi încuviinţarea Sfinţilor Părinţi sunt o mărturie 
a adevărului teologic. 

în cea de-a treia parte a tratatului său despre imaginaţie Malebranche analizează 
„comunicarea molipsitoare a imaginaţiilor puternice; mă refer la puterea pe care o 
posedă anumite minţi de a le implica pe altele în erorile lor" 2 . Creierul unor oameni ca¬ 
pătă „urme" foarte profunde din partea unor obiecte neimportante sau comparativ ne¬ 
importante. Şi, cu toate că aceasta nu este o greşeală în sine, ea devine o sursă a erorii 
dacă imaginaţiei i se permite să domine. Spre exemplu, cei cu imaginaţii puternice pot 
fi capabili să îi impresioneze pe alţii şi să îşi răspândească ideile. Tertulian a fost unul 
dintre aceştia. „Respectul pe care el l-a avut pentru viziunile lui Montanus şi pentru 
darul acestuia de a face profeţii acestuia este o dovadă incontestabilă a slăbiciunii lui de 
judecată. Acest foc, aceste extazieri, aceste entuziasme pentru chestiuni neînsemnate 
marchează, în mod vizibil, o dereglare a imaginaţiei. Cât de multe mişcări dezordonate 
în hiperbolele şi metaforele lui! Cât de multe argumente pompoase şi splendide, care 
dovedesc doar prin marea lor strălucire şi care conving doar prin năucirea şi orbirea 
minţii !" 3 Montaigne a fost un alt scriitor ale cărui cuvinte îşi fac efectul prin puterea 
imaginaţiei lui mai degrabă decât prin puterea de convingere a argumentelor. 

„Erorile simţurilor şi ale imaginaţiei provin din natura şi constituţia corpului şi 
sunt descoperite prin luarea în considerare a dependenţei sufletului faţă de corp. 
Dar erorile înţelegerii pure pot fi descoperite doar prin luarea în considerare a na¬ 
turii minţii înseşi şi a ideilor care sunt necesare pentru înţelegerea, de către ea, a 
obiectelor ." 4 La ce se referă termenul „înţelegere pură" ? Malebranche ne spune că se 
referă, aici, la facultatea minţii de a cunoaşte obiecte externe fără a-şi forma imagini 


1 RV, 2, 2,5. 

2 RV, 2, 3, i. 

3 RV, 2, 3, 3. 

4 RV, 3, 1,1. 

corporale despre ele în creier . 1 Mintea este finită şi limitată. Iar dacă acest fapt nu este 
înnăscut în minte, rezultă erori. Spre exemplu, erezia este cauzată de lipsa de dorinţă 
a oamenilor de a recunoaşte acest fapt şi de a crede ceea ce nu înţeleg. în afară de asta, 
unii nu urmează o metodă corectă în gândirea lor. Ei recurg imediat la investigarea 
adevărurilor ascunse, care nu pot fi cunoscute dacă nu sunt cunoscute, anterior, alte 
adevăruri, şi nu fac o distincţie clară între ceea ce este evident şi ceea ce este proba¬ 
bil. Aristotel a fost un mare păcătos în această privinţă. Oricum, matematicienii, în 
special aceia care au utilizat algebra şi metoda analitică practicată de către Vieta şi 
Descartes, au procedat în maniera corectă. Capacitatea şi sfera de acţiune a minţii nu 
pot, literalmente, să fie sporite: „Sufletul omului este, ca să spunem aşa, o cantitate 
determinată sau o parte a gândirii care are limite dincolo de care nu poate trece ." 2 Dar 
aceasta nu înseamnă că mintea nu îşi poate efectua funcţiile mai mult sau mai puţin 
bine. Iar matematica este cel mai bun mijloc de a antrena mintea să înceapă cu idei 
clare şi distincte şi să continue într-un mod ordonat. Aritmetica şi algebra, „aceste 
două ştiinţe sunt fundamentul tuturor celorlalte şi dau adevăratele mijloace de a-ţi 
însuşi toate ştiinţele exacte, pentru că nu îţi poţi utiliza mai bine capacitatea minţii 
decât prin aritmetică şi, mai presus de toate, prin algebră" 3 . 

Malebranche trece la întocmirea câtorva reguli, de care ar trebui să se ţină seama 
în cursul căutării adevărului. Principala regulă generală este aceea că noi ar trebui 
să raţionăm doar asupra acelor chestiuni despre care avem idei clare şi că ar trebui 
să începem întotdeauna cu cele mai simple şi cu cele mai uşoare lucruri . 4 Este clar 
că, atât cât priveşte metoda, Malebranche urmăreşte idealul lui Descartes. Ar trebui 
să ne fundamentăm cercetarea adevărului pe percepţia ideilor clare şi distincte şi să 
continuăm într-o manieră ordonată, analoagă ordinii observate de către matematici¬ 
eni. Spre exemplu, „pentru a analiza proprietăţile întinderii, ar trebui să începem, aşa 
cum a făcut domnul Descartes, cu cele mai simple relaţii şi să trecem de la ceea ce 
este mai simplu la ceea ce este mai complicat, nu doar pentru că această metodă este 
naturală şi ajută mintea în operaţiunile ei, ci şi pentru că, din moment ce Dumne¬ 
zeu acţionează întotdeauna într-o manieră ordonată şi prin cele mai simple mijloace, 
acest mod de a examina ideile noastre şi relaţiile lor ne va face să îi cunoaştem mai 
bine lucrările" 5 . Descartes este eroul, iar Aristotel este răufăcătorul. Ca şi alţi filosofi 


1 Ibid. 

2 RV , 6,1,5. 

3 Ibid. 

4 RV , 6, 2, 1. 

5 RV , 6, 2, 4. 

„moderni" ai perioadei, în mod evident Malebranche se referă la aristotelicieni atunci 
când vorbeşte despre Aristotel şi nelegiuirile acestuia. în privinţa semnificaţiei istori¬ 
ce a lui Aristotel şi în privinţa realizărilor pe care el le-a avut la vremea sa, ei au avut 
puţină preţuire; au avut de formulat obiecţii în primul rând la adresa lui Aristotel, aşa 
cum este reprezentat acesta de către „aristotelism", şi la adresa lui ca autoritate. Iar 
Malebranche este atent să adauge că el nu se străduieşte să înlocuiască autoritatea lui 
Aristotel cu aceea a lui Descartes. 

3. S-a făcut referire, în secţiunea precedentă, la obiectele externe care excită or¬ 
ganele senzoriale, la spiritele animale care cauzează urme în fibrele creierului şi la 
imagini şi idei care rezultă din acest proces filosofic sau sunt cauzate de către el. 
în mod similar, s-a făcut referire la sufletul care vrea mişcarea spiritelor animale şi 
care, astfel, stârneşte imaginaţia sau mişcă membrele corpului, după cum este cazul. 
Dar a vorbi în acest mod înseamnă a utiliza limbajul obişnuit, care nu reprezintă cu 
acurateţe teoria lui Malebranche. Pentru că el a acceptat dihotomia carteziană dintre 
spirit şi materie, gândire şi întindere; şi a tras concluzia că niciuna nu poate acţiona 
în mod direct asupra celeilalte. El vorbeşte, într-adevăr, despre „suflet" ( l’âme ), dar 
acest termen nu înseamnă suflet în sensul aristotelic; el înseamnă minte ( l’esprit ). Şi, 
cu toate că vorbeşte despre dependenţa sufletului de corp şi despre uniunea strânsă 
dintre ele, teoria lui este aceea că mintea şi corpul sunt două lucruri între care există 
corespondenţă, dar nu şi interacţiune. Mintea gândeşte, dar ea nu mişcă corpul, strict 
vorbind. Iar corpul este o maşină adaptată cu adevărat sufletului de către Dumnezeu, 
dar nu „informată" de către suflet, conform sensului aristotelic al termenului. Adevă¬ 
rat, el trasează pe larg corespondenţa dintre evenimentele fizice şi cele psihice, spre 
exemplu dintre modificările din creier şi modificările din suflet. Dar ceea ce are el 
în vedere este paralelismul psiho-fizic mai degrabă decât interacţiunea. „Mi se pare 
chiar sigur că voinţa fiinţelor spirituale este incapabilă să mişte cel mai mic corp care 
există în lume. Pentru că este evident că nu există nicio conexiune necesară între 
voinţa noastră de a ne mişca braţul, de exemplu, şi mişcarea braţului. Este adevărat 
că el se mişcă atunci când vrem noi şi că noi suntem, astfel, cauza naturală a miş¬ 
cării braţului nostru. Dar cauzele naturale nu sunt nicidecum cauze adevărate, ele 
sunt doar cauze ocazionale, care acţionează doar prin puterea şi eficacitatea voinţei lui 
Dumnezeu, după cum tocmai am explicat."' 

Malebranche nu neagă, aşadar, faptul că eu sunt, într-un sens, cauza naturală a 
mişcării braţului meu. Dar termenul „cauză naturală" înseamnă aici „cauză ocazio- 


RV, 6, 2,3. 

nală“. Cum ar putea actul meu de voinţă să fie orice altceva decât o cauză ocazională? 
Cu siguranţă că eu nu ştiu cum îmi mişc braţul, dacă mi -1 mişc. „Nu există niciun 
om care să ştie ce trebuie să facă pentru a-şi mişca unul dintre degete prin interme¬ 
diul spiritelor animale. Atunci, cum ar putea oamenii să îşi mişte braţele? Aceste 
lucruri mi se par evidente şi am impresia că la fel li se par tuturor celor care vor să 
gândească, deşi ele s-ar putea să fie incomprehensibile pentru toţi aceia care vor doar 
să simtă." 1 Aici Malebranche asumă presupoziţia foarte discutabilă a lui Geulincx, 
potrivit căreia un adevărat agent cauzal ştie că acţionează şi ştie cum acţionează. Mai 
mult decât atât, este o noţiune contradictorie aceea că eu ar trebui să fiu adevărata ca¬ 
uză a mişcării braţului meu. „O adevărată cauză este o cauză în privinţa căreia mintea 
percepe o legătură necesară între ea şi efectul ei. Aşa înţeleg eu termenul." 2 Pentru 
a fi o adevărată cauză trebuie să fii un agent creator, iar niciun agent uman nu poate 
crea. Nici Dumnezeu nu îi poate transmite această putere unei fiinţe umane. Aşadar, 
noi trebuie să concluzionăm că Dumnezeu îmi mişcă braţul cu ocazia voinţei mele 
ca braţul să fie mişcat. 

Prin urmare, Dumnezeu este singura cauză adevărată. „Din eternitate, Dumne¬ 
zeu a vrut şi el va continua veşnic să vrea - sau, ca să vorbim mai exact, Dumnezeu 
vrea necontenit, dar fără schimbare, succesiune sau necesitate, tot ceea ce va avea loc 
pe parcursul timpului." 3 Dar dacă Dumnezeu vrea crearea şi conservarea unui scaun, 
spre exemplu, trebuie să vrea ca acesta să fie într-un loc mai degrabă decât într-un 
altul, în orice moment dat. „Aşadar, există o contradicţie în a spune că un corp îl poate 
mişca pe un altul. Eu spun chiar că există o contradicţie în a zice că tu îţi poţi muta 
fotoliul. [...] Nicio putere nu îl poate transporta acolo unde nu îl transportă Dumnezeu 
sau nu îl poate plasa acolo unde nu îl plasează Dumnezeu." 4 Cu siguranţă, există o 
ordine naturală, în sensul că Dumnezeu a vrut, spre exemplu, ca A să fie întotdeauna 
urmat de către B, iar această ordine este păstrată în mod constant deoarece Dumne¬ 
zeu a vrut ca ea să fie păstrată. Aşadar, după toate aparenţele exterioare se dă impresia 
că A îl cauzează pe B. Dar reflecţia metafizică arată că A este doar o cauză ocazională. 
Faptul că, la apariţia evenimentului A, Dumnezeu cauzează întotdeauna evenimentul 
B, nu arată că A este o cauză adevărată a lui B. Potrivit schemei providenţei divine, A 
este pur şi simplu ocazia activităţii lui Dumnezeu în producerea lui B. 


1 Ibid. 

2 Ibid. 

3 EM, 7, 9. 

4 EM, 7,10. 

Aici avem o combinaţie curioasă a unei analize empiriste a cauzalităţii cu o teorie 
metafizică. în ce priveşte conexiunea dintre A şi B, nu putem descoperi nimic mai 
mult decât o relaţie de succesiune regulată. Dar, pentru Malebranche, aceasta nu 
înseamnă că, în general, cauzalitatea nu este decât o succesiune regulată. înseamnă 
doar că nicio cauză naturală nu este o cauză adevărată şi că singura cauză adevărată 
este un agent supranatural, Dumnezeu. Iar acest principiu general trebuie, în mod 
evident, să rămână valabil în ce priveşte relaţia dintre sufletul şi corpul omului. Există 
paralelism, dar nu interacţiune. Iar din aceasta Malebranche trage concluzia: „Sufle¬ 
tul nostru nu este nicidecum unit cu corpul nostru în felul în care opinia publică pre¬ 
supune că este. Sufletul este unit în mod nemijlocit şi direct doar cu Dumnezeu." 1 

4. Dacă Dumnezeu este singura cauză adevărată, s-ar părea că libertatea umană 
trebuie să fie negată, pe motiv că Dumnezeu este până şi cauza actelor noastre de 
voinţă. Dar Malebranche nu a negat libertatea şi responsabilitatea umană şi trebuie 
dată o scurtă explicaţie a modului în care el a reconciliat afirmarea libertăţii umane cu 
atribuirea întregii eficacităţi cauzale veritabile numai lui Dumnezeu. 

Lui Malebranche i-a plăcut să găsească paralele şi analogii între lumea materială şi 
lumea spirituală, ca şi între ordinea naturală şi cea supranaturală. în lumea materială, 
sfera corpurilor, găsim mişcarea, iar factorul corespunzător din lumea spirituală este 
înclinaţia. „Acum, mi se pare că înclinaţiile spiritelor sunt pentru lumea spirituală 
ceea ce este mişcarea pentru lumea materială." 2 Dacă natura noastră nu ar fi fost 
coruptă de către Cădere, am fi fost de îndată conştienţi de înclinaţia fundamentală 
din sufletele noastre. Totuşi, aşa cum stau lucrurile, trebuie să ajungem la această 
cunoaştere prin reflecţie şi argument. Dumnezeu nu are niciun alt scop final, în toate 
acţiunile sale, decât el însuşi. în calitate de creator, cu siguranţă că vrea conservarea 
şi binele fiinţelor pe care le-a creat, dar „Dumnezeu vrea gloria sa ca scop principal 
al său şi (el vrea, de asemenea) conservarea creaturilor, dar pentru gloria sa." 3 Iar 
înclinaţiile fundamentale ale creaturilor trebuie să corespundă voinţei şi intenţiilor 
creatorului. în consecinţă, Dumnezeu a implantat în creaturile spirituale o înclinaţie 
fundamentală către el însuşi. Aceasta ia forma unei înclinaţii către bine în general şi 
este motivul pentru care noi nu putem fi niciodată satisfăcuţi cu un bine finit sau cu 
un grup de bunuri finite. N oi întâlnim bunuri finite, iar în virtutea înclinaţiei noastre 
fundamentale către bine în general le dorim şi le iubim, mai presus de toate, pe ace¬ 
lea care au o relaţie strânsă cu conservarea fiinţei noastre şi cu dobândirea fericirii. 


1 EM, 7,15. 

2 RV, 4,1. 

3 Ibid. 

Căci a spune că noi avem o înclinaţie către bine în general şi a spune că noi suntem 
în mod natural înclinaţi către dobândirea fericirii înseamnă, la nivel fundamental, 
acelaşi lucru. Dar niciun bine finit nu poate satisface înclinaţia către bine în general 
şi nu putem găsi fericirea separat de Dumnezeu. Trebuie să recunoaştem, aşadar, că 
voinţa noastră este în mod fundamental orientată către Dumnezeu, chiar dacă, prin 
orbirea şi dezordinile care au fost consecinţe ale Căderii, noi nu suntem de îndată 
conştienţi de această mişcare către Dumnezeu. 

Dacă Dumnezeu a implantat în voinţă o înclinaţie imposibil de eradicat către bine 
în general, o înclinaţie care poate fi satisfăcută doar de către binele suprem şi infinit, 
şi anume de către Dumnezeu însuşi, este evident că nu noi suntem cauzele acestei 
înclinaţii şi mişcări interioare. Ea este o înclinaţie necesară, nu este supusă controlu¬ 
lui nostru liber. în plus, „înclinaţiile noastre către bunuri particulare, (înclinaţii) care 
le sunt comune tuturor oamenilor, cu toate că ele nu sunt la fel de puternice în toţi 
oamenii, aşa cum este înclinaţia noastră către conservarea fiinţei noastre şi a fiinţei 
acelora cu care suntem uniţi prin natură, sunt, de asemenea, impresii ale voinţei lui 
Dumnezeu în noi. Pentru că eu numesc în mod nediferenţiat «înclinaţii naturale» 
toate impresiile autorului naturii care le sunt comune tuturor spiritelor." 1 Şi aceste 
înclinaţii sunt naturale şi necesare. 

Aşadar, ce îi rămâne liberului arbitru? Sau, mai degrabă, ce poate să însemne 
liber arbitru, odată ce au fost date aceste premise ? „Prin cuvântul voinţă intenţionez 
să desemnez aici impresia sau mişcarea naturală care ne poartă către binele nede¬ 
terminat, către binele în general. Iar prin cuvântul libertate nu înţeleg nimic altceva 
decât puterea pe care o posedă spiritul de a devia această impresie către obiectele 
care ne plac şi de a determina, astfel, sfârşirea înclinaţiilor noastre naturale într-un 
obiect particular oarecare." 2 Mişcarea către bine în general sau către binele universal 
este irezistibilă; iar această mişcare este, de fapt, o mişcare sau o înclinaţie către 
Dumnezeu, „care singur este binele general, pentru că singur cuprinde în sine însuşi 
toate bunurile" 3 . Dar noi suntem liberi în raport cu bunurile particulare finite. Acest 
lucru poate fi ilustrat prin exemplul ales de către Malebranche. 4 Un om îşi reprezintă 
sieşi o demnitate oarecare ca fiind un bine. De îndată, voinţa sa este atrasă către ea; 
adică, mişcarea lui către binele universal îl mişcă înspre acest obiect particular, dem¬ 
nitatea, deoarece mintea lui i-a reprezentat-o ca fiind un bine. Dar, de fapt, această 


1 Ibid. 

2 R. V., i, i, 2. 

3 Ibid. 

4 Ibid. 

demnitate nu este binele universal. Nici mintea nu este capabilă să o vadă, în mod 
clar şi distinct, ca fiind binele universal („pentru că mintea nu vede niciodată clar ceea 
ce nu este cazul să fie văzut clar"). Aşadar, mişcarea către binele universal nu poate fi 
complet oprită, ca să zic aşa, de către acest bine particular. Voinţa este în mod natural 
propulsată dincolo de acest bine particular, iar omul nu iubeşte demnitatea în mod 
necesar sau irezistibil. El rămâne liber. „Libertatea lui constă în aceea că, nefiind pe 
deplin convins de faptul că această demnitate cuprinde tot binele pe care este capabil 
de a-1 iubi, el îşi poate suspenda judecata şi iubirea. în plus, în virtutea uniunii pe 
care o are cu fiinţa universală sau cea care cuprinde tot binele, el se poate gândi la 
alte lucruri şi, în consecinţă, poate iubi alte bunuri."' Cu alte cuvinte, odată ce înţeleg 
sau gândesc despre ceva că este bun, voinţa mea se îndreaptă către acel ceva. Dar, în 
acelaşi timp, eu sunt capabil să refuz să fiu de acord cu această mişcare sau impuls, 
în măsura în care ea este îndreptată către acest bine finit particular. 

Pentru a înţelege mai clar teoria lui Malebranche despre libertate este util să ne 
amintim faptul că, potrivit opiniei lui, Căderea a avut drept consecinţă trecerea de la 
„uniunea" sufletului cu corpul la „dependenţa" sufletului de corp. înainte de Cădere, 
Adani poseda o putere supranaturală de a suspenda acţiunea legilor paralelismului; 
dar, după Cădere, lanţul evenimentelor fizice care provoacă „urme" în principala par¬ 
te a creierului este în mod necesar urmat de apariţia de evenimente psihice în sufl et. 
Aşadar, conform acţiunii necesare a legilor paralelismului, ori de câte ori un lucru 
corporal „cauzează" urme în creier, rezultă mişcări ale sufletului. Iar, în acest sens, 
sufletul este subiect pentru corp. Prin urmare, omul, care după Cădere nu mai are o 
conştiinţă clară a lui Dumnezeu, este atras către lucruri perceptibile. „Sufletul, după 
ce a păcătuit (păcatul originar), a devenit, ca să zicem aşa, corporal prin înclinaţie. 
Iubirea lui pentru lucrurile perceptibile îi diminuează în mod constant uniunea cu 
lucrurile inteligibile sau relaţia cu acestea." 1 2 Şi toate păcatele provin, la nivel funda¬ 
mental, din această subordonare faţă de trup. în acelaşi timp, raţiunea încă este o 
participare a raţiunii divine, iar voinţa încă este în mod natural atrasă către binele 
universal, Dumnezeu. Aşadar, cu toate că omul este atras către bunurile finite, în 
special către sursele corporale ale plăcerii, el este capabil de a vedea faptul că niciun 
bine finit nu este binele universal şi de a refuza să fie de acord cu înclinaţia spre el 
sau cu iubirea faţă de el. Nimeni nu este captivat de un bine finit, decât prin propria 
sa opţiune. 


1 Ibid. 

2 RV, i, 13, 4. 

5. Voinţa este, aşadar, o forţă activă. Această activitate este, intr-adevăr, imanentă, 
în sensul că, deşi eu pot să vreau sau să nu vreau un bine finit, voinţa mea nu poate să 
producă de la sine un efect extern. Efectele externe sunt produse de către Dumnezeu, 
cu ocazia actelor de voinţă. Cu toate acestea, voinţa este o putere activă şi nu una pur 
pasivă. Oricum, mintea sau înţelegerea pură este o putere sau facultate pasivă. Ea nu 
produce idei, ci le primeşte. Prin urmare, se naşte întrebarea din ce sursă le primeşte 
ea. Cum ajung în mintea noastră ideile despre lucruri distincte de noi înşine ? 

Aceste idei nu pot proveni din corpurile pe care le reprezintă. Ele nu pot fi produse 
nici de către sufletul însuşi. Pentru că producerea lor de către omul însuşi ar cere o 
putere pe care el nu o posedă, şi anume aceea a creaţiei. Nu putem presupune nici că 
Dumnezeu a pus de la început în suflet o rezervă completă de idei înnăscute. Potrivit 
lui Malebranche, singura explicaţie rezonabilă a ideilor noastre este aceea că „noi 
vedem toate lucrurile în Dumnezeu" 1 . Această celebră teorie a vederii în Dumnezeu, 
în sprijinul căreia Malebranche a revendicat autoritatea lui Augustin, este una dintre 
trăsăturile caracteristice ale filosofiei celui dintâi. 

Dumnezeu are în El însuşi „ideile tuturor lucrurilor pe care le-a creat; pentru că, 
altfel, nu ar fi putut să le producă" 2 . în plus, el ne este prezent într-o manieră atât de 
apropiată, încât „se poate spune că este locul spiritelor, în acelaşi mod în care spaţiile 
sunt, într-un sens, locul corpurilor" 3 . Rezultă deci, potrivit lui Malebranche, că min¬ 
tea poate vedea în Dumnezeu lucrările lui Dumnezeu, cu condiţia ca el să vrea să îi 
dezvăluie ideile care le reprezintă pe acestea. Iar faptul că Dumnezeu vrea asta poate 
fi demonstrat prin diferite argumente. Spre exemplu, cum noi putem dori să vedem 
toate fiinţele, câteodată una şi câteodată alta, „este cert că toate fiinţele îi sunt prezente 
minţii noastre şi se pare că ele nu pot fi în totalitatea lor prezente minţii noastre dacă 
nu îi este prezent Dumnezeu, cel care cuprinde toate lucrurile în simplitatea fiinţei 
sale" 4 . „Eu nu cred că putem explica bine modul în care mintea cunoaşte o diversitate 
de adevăruri abstracte şi generale, altfel decât prin prezenţa celui care poate ilumina 
mintea într-o infinitate de moduri." 5 în plus, ideile acţionează asupra minţii noastre 
iluminând-o şi facând-o fericită sau nefericită. Dar numai Dumnezeu este cel care 
poate schimba modificările minţilor noastre. „Atunci, trebuie ca toate ideile noastre 


1 RV, 3, 2, 6. 

2 Ibid. 

3 Ibid. 

4 Ibid. 

5 Ibid. 

să fie în substanţa eficace a divinităţii, care este singura inteligibilă sau capabilă de a 
ne ilumina, pentru că doar ea poate influenţa inteligenţa noastră. 

Aceasta nu înseamnă, remarcă Malebranche, că noi vedem esenţa lui Dumnezeu. 
„Esenţa lui Dumnezeu este fiinţa sa absolută, iar mintea nu vede în niciun caz sub¬ 
stanţa divină luată în sens absolut, ci o vede doar ca fiind relativă la creaturi sau ca 
fiind ceva la care creaturile participă." 1 2 Malebranche încearcă să evite, astfel, acuzaţia 
potrivit căreia el atribuie tuturor oamenilor, fără distincţie, vederea plină de beatitu¬ 
dine rezervată pentru suflete în ceruri şi că o naturalizează. Dar mi se pare că este ex¬ 
trem de dificil de văzut cum anume este de un real folos, în vederea atingerii acestui 
scop, distincţia dintre a vedea esenţa divină în sine şi a vedea esenţa divină aşa cum 
este imitabilă dinspre exterior în creaturi. 

Dar, presupunând că noi ne vedem ideile în Dumnezeu, ce anume vedem? Ce 
sunt aceste idei ? în primul rând, noi vedem aşa-numitele adevăruri eterne. Pentru 
a fi mai exact, noi vedem ideile acestor adevăruri. Un adevăr aşa cum este propoziţia 
„de două ori doi este egal cu patru" nu poate fi identificat cu Dumnezeu. „Aşa că noi 
nu spunem că îl vedem pe Dumnezeu prin vederea adevărurilor, precum spune Au- 
gustin, ci prin vederea ideilor acestor adevăruri. Pentru că ideile sunt reale; dar ega¬ 
litatea dintre idei, care este adevărul, nu este reală... Atunci când cineva spune că de 
două ori doi este egal cu patru, ideile numerelor sunt reale, dar egalitatea care există 
între ele este doar o relaţie. Astfel, potrivit opiniei noastre, noi îl vedem pe Dumnezeu 
atunci când vedem adevăruri eterne; nu pentru că aceste adevăruri sunt Dumnezeu, 
ci pentru că ideile de care depind aceste adevăruri sunt în Dumnezeu. Şi poate chiar 
Augustin a înţeles problema în acest mod." 3 

în al doilea rând, „noi credem, de asemenea, că pot fi cunoscute lucruri schimbă¬ 
toare şi coruptibile în Dumnezeu, deşi Augustin vorbeşte doar despre lucruri imu¬ 
abile şi incoruptibile" 4 5 . Dar acest enunţ al lui Malebranche poate lesne să fie greşit 
înţeles. în cadrul cunoaşterii noastre despre lucruri materiale putem face distincţie 
între elementul senzitiv şi ideea pură. Cel dintâi este, intr-adevăr, cauzat de către 
Dumnezeu, dar nu este văzut în Dumnezeu. „Pentru că Dumnezeu cu certitudine 
cunoaşte lucrurile sensibile, dar nu le percepe.“ ! Elementul senzitiv nu reprezintă 
lucrul aşa cum este în sine. în sine, el este întindere; şi asta este ceea ce vedem în 


1 Ibid. 

2 Ibid. 

3 Ibid. 

4 Ibid. 

5 Ibid. 

Dumnezeu ca idee pură. Aceasta înseamnă că noi vedem în Dumnezeu idei separate 
ale lucrurilor materiale individuale ? Nu, noi vedem în Dumnezeu doar ideea pură a 
întinderii inteligibile, care este arhetipul lumii materiale. „Este clar că materia nu este 
nimic altceva decât întindere" 1 * ; pentru că în ideea noastră clară şi distinctă despre 
materie noi putem discerne doar întinderea. Iar materia sau corpul trebuie să îşi aibă 
arhetipul în Dumnezeu. Aceasta nu înseamnă, desigur, că Dumnezeu este material 
şi întins: înseamnă că există în El ideea pură de întindere. Iar în această idee arheti¬ 
pală sunt conţinute, în mod ideal, relaţiile posibile care sunt exemplificate concret în 
lumea materială. „Atunci când contempli întinderea inteligibilă, tu vezi, deocamdată, 
doar arhetipul lumii materiale pe care noi o locuim şi pe acela al unei infinităţi de 
alte lumi posibile. Realmente, atunci vezi substanţa divină. Pentru că aceasta este 
singura care e vizibilă sau care poate ilumina mintea. Dar nu vezi substanţa divină în 
ea însăşi sau potrivit cu ceea ce ea este. O vezi doar potrivit relaţiei pe care ea o are cu 
creaturile materiale, în măsura în care creaturile participă la ea sau în măsura în care 
ea este reprezentativă pentru ele. în consecinţă, nu este, strict vorbind. Dumnezeu cel 
pe care îl vezi, ci doar materia pe care el o poate produce. 111 

în al treilea rând, „noi credem, în cele din urmă, că toate minţile văd legile morale 
eterne, la fel ca şi alte lucruri, în Dumnezeu, dar într-un mod întrucâtva diferit" 3 . Noi 
vedem adevărurile eterne, spre exemplu, în virtutea uniunii dintre mintea noastră 
şi Cuvântul lui Dumnezeu. Dar ordinea morală este cunoscută în virtutea mişcării 
sau înclinaţiei către Dumnezeu, pe care o primim în mod constant din partea voinţei 
divine. Datorită acestei înclinaţii naturale şi omniprezente ştim că „ar trebui să iubim 
binele şi să ne ferim de rău, că ar trebui să iubim dreptatea mai mult decât toate bo¬ 
găţiile, că este mai bine să ne supunem lui Dumnezeu decât să comandăm oameni, 
şi o infinitate de alte legi naturale" 4 . Deoarece cunoaşterea orientării noastre funda¬ 
mentale către Dumnezeu, ca scop final al nostru, cuprinde cunoaşterea legii morale 
naturale. Noi trebuie doar să examinăm implicaţiile acestei orientări pentru a deveni 
conştienţi de lege şi de caracterul ei obligatoriu. 

6 . Aşadar, potrivit lui Malebranche vederea în Dumnezeu, pe care noi o pose¬ 
dăm, cuprinde cunoaşterea adevărurilor eterne, a întinderii inteligibile ca arhetip al 
lumii materiale şi, deşi într-un sens diferit, a legii morale naturale. Dar „situaţia nu 
este aceeaşi în cazul sufletului. Noi nu îl cunoaştem prin ideea sa; noi nu îl vedem 

nicidecum pe el în Dumnezeu; noi îl cunoaştem doar prin conştiinţă ." 1 Dar aceasta nu 
înseamnă că noi avem o vedere clară despre sufletul însuşi; „noi ştim despre sufletul 
nostru doar ceea ce percepem ca petrecându-se în noi“ 2 * . Dacă nu am experimentat 
niciodată durerea şi aşa mai departe, ar trebui să nu cunoaştem dacă sufletul este 
capabil de a suferi astfel de modificări. Faptul că el poate suferi aceste modificări este 
cunoscut doar prin experienţă. Oricum, dacă am cunoaşte sufletul prin ideea despre 
el din Dumnezeu, ar trebui să fim capabili de a cunoaşte a priori toate proprietăţile 
şi modificările de care el este capabil, aşa cum putem cunoaşte a priori proprietăţile 
întinderii. Aceasta nu înseamnă că noi nu avem cunoştinţă despre existenţa sufletu¬ 
lui şi despre natura sa ca fiinţă gânditoare. într-adevăr, cunoaşterea pe care o avem 
despre el este suficientă pentru a ne permite să dovedim spiritualitatea şi nemurirea 
sufletului. în acelaşi timp, trebuie să se admită că „noi nu posedăm o cunoaştere 
atât de perfectă despre natura sufletului ca aceea pe care o posedăm despre natura 
corpurilor" 5 . 

Poate că aceasta nu este viziunea la care ne-am aştepta în mod firesc din partea lui 
Malebranche. Dar el oferă un motiv pentru ea, în termenii propriei sale analize des¬ 
pre cunoaşterea noastră a lucrurilor materiale. „Cunoaşterea pe care o avem despre 
sufletul nostru prin intermediul conştiinţei este imperfectă, e adevărat, dar nu este 
nicidecum falsă. Dimpotrivă, cunoaşterea pe care o avem despre corpuri prin simţire 
sau conştiinţă, dacă poate fi numită «conştiinţă» simţirea a ceea ce are loc în corpul 
nostru, nu este doar imperfectă, ci şi falsă. A fost, aşadar, necesar ca noi să avem o 
idee despre corpuri, pentru a corecta simţirile pe care le avem cu privire la ele. Dar 
nu avem nevoie de o idee despre sufletele noastre, din moment ce conştiinţa pe care 
o avem despre ele nu ne implică deloc în eroare. Pentru a nu fi înşelaţi în ce priveşte 
cunoaşterea noastră despre suflet, este suficient să nu îl confundăm cu corpul; şi 
putem evita această confuzie prin utilizarea raţiunii." 4 Nu era nevoie, aşadar, ca noi să 
vedem sufletul în Dumnezeu, intr-un mod analog cu acela în care vedem întinderea 
inteligibilă în Dumnezeu. 

7. Ce se poate spune despre cunoaşterea altor oameni de către noi şi despre inte¬ 
ligenţele pure sau îngeri? „Este clar că noi le cunoaştem doar prin ipoteză." 5 Noi nu 
cunoaştem sufletele altora în ele însele, nici prin intermediul ideilor lor din Dum- 

nezeu. Şi, cum ele sunt diferite de noi înşine, nu le putem cunoaşte prin conştiinţă. 
„Noi presupunem că sufletele altor oameni sunt de acelaşi tip cu al nostru." 1 este 
adevărat, noi cunoaştem cu certitudine unele fapte despre alte suflete. Noi ştim, spre 
exemplu, că fiecare suflet este în căutarea fericirii. „Dar eu ştiu acest lucru cu claritate 
şi certitudine, pentru că Dumnezeu este cel care mă înştiinţează." 2 Ceea ce eu ştiu cu 
siguranţă despre alte suflete sau minţi este cunoscut prin revelaţie. Dar, atunci când 
trag concluzii despre alţi oameni pornind de la cunoaşterea mea despre mine însumi, 
adeseori greşesc. „Astfel, cunoaşterea pe care o avem despre alţi oameni este în cel 
mai înalt grad expusă erorii, dacă îi judecăm prin intermediul simţirilor (percepţiilor) 
pe care le avem despre noi înşine. “ 3 

Este evident că Malebranche trebuie să formuleze un enunţ analog cu privire la 
cunoaşterea noastră despre existenţa altor corpuri. Pe de o parte, senzaţiile nu repre¬ 
zintă corpurile aşa cum sunt ele în sine. Şi, în orice caz, evenimentele psihice care îi 
urmează lanţului de stimuli fizici sunt cauzate de către Dumnezeu, astfel încât nu 
există nicio dovadă absolut convingătoare că ele chiar sunt ocazionate de prezenţa 
corpurilor externe, decât dacă, într-adevăr, nu asumăm mai înainte întreaga ordine 
a cauzalităţii ocazionale. Iar aceasta implică asumarea existenţei corpurilor. Pe de 
cealaltă parte, ideea de întindere inteligibilă pe care o vedem în Dumnezeu nu ne 
asigură, de la sine, de existenţa vreunor corpuri. Pentru că ea este arhetipul infinit 
al tuturor corpurilor posibile. Aşadar, s-ar părea că Malebranche a trebuit să recurgă 
la revelaţie, ca sursă a cunoaşterii certe a faptului că există corpuri în realitate. Şi aşa 
şi face. „Există trei tipuri de fiinţe despre care avem o oarecare cunoaştere şi cu care 
avem o oarecare relaţie: Dumnezeu, sau fiinţa infinit de perfectă, care este principiul 
şi cauza tuturor lucrurilor; spiritele, pe care le cunoaştem doar prin simţirea interioa¬ 
ră pe care o avem despre natura noastră; corpurile, despre a căror existenţă suntem 
asiguraţi prin revelaţia pe care o avem despre cel propriu." 4 

Existenţa corpurilor nu poate fi demonstrată, spune Malebranche. Mai degrabă 
imposibilitatea unei demonstraţii este cea care poate fi demonstrată. Pentru că nu 
există nicio conexiune necesară între existenţa corpurilor şi cauza existenţei lor, res¬ 
pectiv Dumnezeu. Noi avem cunoştinţă despre existenţa lor prin intermediul revela¬ 
ţiei. Aici însă trebuie să facem distincţie între revelaţia naturală şi cea supranaturală. 
Să presupunem că eu mă înţep în deget cu un ac şi simt durere. „Această senzaţie 

de durere pe care o avem este un fel de revelaţie." 1 Nu înseamnă că durerea este ca¬ 
uzată, într-adevăr, de către înţepătură: ea este cauzată de către Dumnezeu, cu ocazia 
înţepăturii. Dar, în vederea stabilirii de către Dumnezeu a unei ordini regulate de 
cauzalitate ocazională, cauzarea de către el a durerii este o indicaţie sau un fel de 
„revelaţie naturală" a existenţei corpurilor. Oricum, argumentul nu produce de la 
sine certitudine absolută. Nu pentru că el este în sine defectuos; dar noi putem avea 
îndoieli în ceea ce-1 priveşte, din moment ce în starea noastră actuală suntem capa¬ 
bili să concluzionăm, spre exemplu, că într-un anumit caz un eveniment psihic este 
cauzat cu ocazia prezenţei şi activităţii unui corp, acest lucru nefiind chiar adevărat. 
Aşadar, dacă dorim o mai mare certitudine în ce priveşte existenţa corpurilor, trebuie 
să recurgem la revelaţia supranaturală. Scripturile clarifică cu prisosinţă faptul că 
există într-adevăr corpuri. „Pentru a ne elibera în întregime de îndoiala speculativă, 
credinţa ne furnizează o demonstraţie căreia este imposibil să îi rezistăm." 2 Oricum, 
în practică, „revelaţia naturală" este suficientă. „Pentru că eu sunt întru totul sigur că 
tu nu aveai nevoie de tot ceea ce tocmai ţi-am spus pentru a te asigura pe tine însuţi 
de faptul că eşti în compania lui Theodorus." 3 

8 . Aşadar, pentru a ne asigura de existenţa corpurilor trebuie să ştim că Dum¬ 
nezeu există. Dar cum ştim asta? Principalul argument al lui Malebranche este o 
adaptare a aşa-numitului „argument ontologic" al lui Anselm, aşa cum a fost utilizat 
de către Descartes. Noi avem ideea de infinit. Dar niciun lucru finit nu reprezintă 
sau nu poate reprezenta infinitul. Noi nu ne putem forma ideea de infinit adăugând 
ceva finitului. Mai degrabă concepem finitul limitând ideea de infinit. Această idee de 
infinit, adică de fiinţă infinită, nu este, astfel, o simplă construcţie mentală a noastră; 
ea este ceva dat, atestarea sau efectul prezenţei lui Dumnezeu. în ea discernem exis¬ 
tenţa ca fiind inclusă în mod necesar. „Putem vedea un cerc, o casă, un soare, fără ca 
acesta să existe. Pentru că tot ceea ce este finit poate fi văzut în infinit, care cuprinde 
ideile inteligibile ale lucrurilor finite. Dar infinitul poate fi văzut doar în el însuşi. 
Pentru că niciun lucru finit nu poate reprezenta infinitul. Dacă cineva se gândeşte la 
Dumnezeu, Dumnezeu trebuie să existe. Alte fiinţe, chiar dacă sunt cunoscute, s-ar 
putea să nu existe. Poate fi văzută esenţa lor fără existenţa lor, ideea lor fără ele. Dar 
nu poate fi văzută esenţa infinitului fără existenţa sa, ideea de fiinţă fără fiinţă. Pentru 
că fiinţa nu are nicio idee care să o reprezinte. Nu există niciun arhetip care să conţi¬ 
nă toată realitatea ei inteligibilă. Ea este propriul ei arhetip şi cuprinde în sine însăşi 

arhetipul tuturor fiinţelor.Aşadar, prin faptul că avem ideea de infinit, îl vedem pe 
Dumnezeu. „Eu sunt sigur că văd infinitul. Prin urmare, infinitul există, pentru că 
eu îl văd şi pentru că eu nu îl pot vedea decât în sine însuşi." 1 2 într-adevăr, percepţia 
mea despre infinit este limitată, în măsura în care mintea mea este limitată; dar ceea 
ce percep eu este infinit. „Astfel, tu vezi foarte bine că această propoziţie, «există un 
Dumnezeu», este prin sine însăşi cea mai clară dintre toate propoziţiile care afirmă 
existenţa oricărui lucru şi că ea este chiar la fel de certă ca şi propoziţia, «Gândesc, 
deci exist»." 3 * 

Ideea de Dumnezeu este, astfel, ideea de infinit, iar ideea de infinit este ideea de 
fiinţă infinit de perfectă. „Tu îl defineşti pe Dumnezeu aşa cum el s-a definit pe sine 
atunci când i-a vorbit lui Moise, Dumnezeu este cel care este. [...] Fiinţă fără restricţii, 
intr-un cuvânt Fiinţă, aceasta este ideea de Dumnezeu.‘ M Iar această semnificaţie a 
cuvântului „Dumnezeu" ne oferă cheia cunoaşterii atributelor divine, atât cât este 
posibilă pentru noi o astfel de cunoaştere. „Este clar că, deoarece cuvântul Dumne¬ 
zeu este doar o abreviere pentru fiinţă «infinit de perfectă», există o contradicţie în 
a spune că noi putem fi înşelaţi dacă îi atribuim lui Dumnezeu doar ceea ce vedem 
clar că îi aparţine fiinţei infinit de perfecte." 5 Noi suntem îndreptăţiţi să predicăm 
despre Dumnezeu orice perfecţiune pe care o vedem a fi o perfecţiune adevărată şi 
care nu este în mod necesar limitată sau amestecată cu imperfecţiunea. „Dumnezeu, 
sau fiinţa infinit de perfectă, este aşadar independent (de toate cauzele) şi imuabil. 
El este, de asemenea, omnipotent, etern, necesar, omniprezent." 6 Faptul că o perfec¬ 
ţiune infinită depăşeşte capacitatea noastră de înţelegere nu este un motiv justificat 
pentru a nu i-o atribui lui Dumnezeu. Oamenii au tendinţa naturală de a -1 umaniza 
pe Dumnezeu, de a-şi forma concepţii antropomorfice despre el; iar unora le place 
să îl dezgolească de toate atributele incomprehensibile. 7 Dar trebuie să recunoaştem, 
de exemplu, că „Dumnezeu nu este nici bun, nici îngăduitor, nici răbdător, conform 
noţiunilor vulgare (despre aceste atribute). Acele atribute, aşa cum sunt concepute 
în mod obişnuit, sunt nedemne de fiinţa infinit de perfectă. Dar Dumnezeu posedă 
aceste calităţi în sensul pe care ni -1 spune raţiunea, iar Scriptura, care nu poate fi con- 

trazisă, ne face să-l credem.“ r Iar noi trebuie să recunoaştem că Dumnezeu posedă 
toate perfecţiunile care îi sunt caracteristice fiinţei infinit de perfecte, chiar dacă noi 
nu le putem înţelege. De exemplu, Dumnezeu cunoaşte toate lucrurile în el însuşi ; 
dar noi nu putem înţelege cunoaşterea divină. 

Malebranche insistă asupra libertăţii ca atribut divin. Dumnezeu iubeşte în mod 
necesar ceea ce este de iubit în mod suprem şi infinit, propria lui substanţă, binele 
infinit. Iar acest bine infinit este suficient, dacă se poate spune aşa, pentru a satisface 
voinţa divină. Aşadar, dacă Dumnezeu creează lucruri finite, face asta din bunătate şi 
din iubire, într-adevăr, dar nu din necesitate. Deoarece creaturile nu îi pot adăuga in¬ 
finitului ceva care să îi lipsească. Dumnezeu a creat lumea în mod liber şi o conservă 
în mod liber. „Voinţa de a crea lumea nu conţine niciun element de necesitate, deşi, 
la fel ca şi alte operaţiuni imanente, ea este eternă şi imuabilă." 1 2 

Dar cum poate fi reconciliată libertatea divină cu imuabilitatea divină ? Nu suge¬ 
rează libertatea mutabilitate, puterea de a acţiona altfel decât se acţionează? Male¬ 
branche răspunde că Dumnezeu a vrut din eternitate să creeze lumea. într-adevăr, 
cum nu există trecut sau viitor în Dumnezeu, există un act creativ etern. Iar acest 
act este imuabil. în acelaşi timp, Dumnezeu a vrut din eternitate, dar în mod liber, 
să creeze lumea. Odată ce pornim de la presupoziţia deciziei libere de a crea şi de 
a conserva lumea, ne putem bizui, ca să zicem aşa, pe o ordine stabilă. Dumnezeu 
nu îşi schimbă poruncile. Aceasta nu înseamnă că niciun miracol nu este posibil. 
Dar alegerea eternă de către Dumnezeu a acestei lumi şi a acestei ordini cuprindea, 
de asemenea, alegerea evenimentelor pe care le numim miracole. Totuşi, faptul că 
Dumnezeu a poruncit din eternitate crearea lumii şi că această poruncă este imuabilă 
nu este incompatibil cu libertatea acestei porunci. „Din eternitate Dumnezeu a vrut, 
şi va continua pentru eternitate să vrea - sau, ca să vorbim mai exact, Dumnezeu 
vrea fără încetare, dar fără schimbare, fără succesiune, fără necesitate - tot ceea ce va 
face pe parcursul timpului. Actul poruncii sale eterne, deşi simplu şi imuabil, este 
necesar doar pentru că este. El nu poate să nu fie, pentru că este. Dar este doar pentru 
că Dumnezeu îl vrea." 3 Poruncile divine sunt necesare doar „prin supoziţie", adică pe 
baza supoziţiei că Dumnezeu le-a dat; iar el le-a dat în mod liber. „în prezent, tu eşti 
aşezat. Poţi tu să fii în picioare ? Poţi, vorbind în sens absolut; dar, potrivit supoziţiei 
(că tu eşti aşezat), nu poţi... (Aşa că Dumnezeu) vrea să dea porunci şi să stabilească 
legi simple şi generale, care să guverneze lumea într-o manieră consonantă cu atri- 

butele lui. însă, odată ce sunt presupuse aceste decizii, ele nu pot fi schimbate. Nu 
pentin că ele sunt necesare, vorbind în sens absolut; dar ele sunt necesare prin supo¬ 
ziţie... (Dumnezeu) este imuabil; aceasta este una dintre perfecţiunile naturii sale. Cu 
toate acestea, este perfect liber în tot ceea ce face în exterior. El nu se poate schimba, 
pentru că ceea ce vrea, vrea fără succesiune, printr-un act simplu şi invariabil. Dar 
poate să nu îl vrea, pentru că el vrea în mod liber ceea ce vrea de fapt.‘“ 

9. în privinţa acestui subiect al libertăţii divine şi în privinţa problemei reconcilie¬ 
rii libertăţii divine cu imuabilitatea divină Malebranche nu adaugă nimic la ceea ce te¬ 
ologii şi filosofii medievali spuseseră deja. Cu siguranţă că el nu contribuie cu nimic 
nou la rezolvarea problemei. Oricum, faptul că repetă ceea ce au spus predecesorii săi 
merită, poate, să fie notat, ţinând seama de frecventele lui polemici împotriva „aristo- 
telicienilor", chiar dacă, fiind teolog catolic, nu putea spune ceva foarte diferit de ceea 
ce a spus. Dar insistenţa asupra libertăţii divine are o importanţă mai mare, aceea 
că ilustrează diferenţa dintre el şi Spinoza. Faptul că Malebranche face din Dumne¬ 
zeu singura cauză adevărată, dublat de faptul că el plasează „întinderea inteligibilă" 
infinită în Dumnezeu, i-a determinat pe unii istorici să îl considere un element de 
legătură între Descartes şi Spinoza. Iar acest punct de vedere este, cu siguranţă, de 
înţeles. în acelaşi timp, faptul că insistă asupra libertăţii divine arată suficient de clar 
că a fost un teist, nu un panteist. 

Cât despre Descartes, am avut ocazia să notăm admiraţia lui Malebranche pentru 
marele său predecesor. Descartes i-a inspirat admiraţia pentru matematică şi con¬ 
cepţia despre metoda corectă de urmat în căutarea adevărului. Mai multe teorii im¬ 
portante apărate de Malebranche au fost, în mod evident, de origine carteziană; de 
exemplu, analiza materiei ca întindere. în plus, problema creată de către dualismul 
cartezian al gândirii şi întinderii a asigurat punctul de pornire pentru doctrina lui 
Malebranche a cauzalităţii ocazionale. Şi, în general, devotamentul celui din urmă 
pentru idealul ideilor clare şi distincte şi al dovezii indubitabile, analogă cu cea obţi¬ 
nută în matematică, a fost, în mod clar, fructul spiritului cartezian. 

Totuşi, în ciuda influenţei neîndoielnice a lui Descartes asupra gândirii sale, filo- 
sofia lui Malebranche are un parfum mai degrabă diferit de acela al cartezianismu¬ 
lui. Diferenţa poate fi ilustrată în acest mod. Mintea lui Descartes era înclinată către 
descoperirea de noi adevăruri ştiinţifice, cu ajutorul metodei corecte. El spera ca alţii 
să îi prelungească propriile reflecţii prin deducţie fructuoasă şi investigaţie ştiinţifică. 
Aşadar, deşi noţiunea de Dumnezeu era esenţială pentru sistemul său, fîlosofia sa cu 

greu poate fi numită teocentrică. Ea a lăsat loc, este adevărat, pentru misterele credin¬ 
ţei, dar impulsul ei dinamic, ca să spunem aşa, este către formarea ştiinţelor, un fapt 
care nu este schimbat de ideea defectuoasă a lui Descartes despre metoda ştiinţifică. 
Dimpotrivă, filosofia lui Malebranche are un caracter evident teocentric. Doctrina lui 
Dumnezeu în calitate de cauză universală şi de singură cauză veritabilă, precum şi 
doctrina vederii noastre în Dumnezeu ilustrează acest caracter. Pentru Malebranche, 
ideile false despre cauzalitate sunt intim legate de noţiuni false despre divin. Teoria 
cauzalităţii ocazionale şi o veritabilă idee de Dumnezeu se potrivesc. Iar atunci când 
recunoaştem asta, suntem capabili să vedem lumea dintr-o perspectivă adevărată, şi 
anume ca fiind dependentă în fiecare moment de divinitatea infinită, nu doar în ceea 
ce priveşte existenţa ei, ci şi în ceea ce priveşte activitatea ei. Şi, odată ce recunoaştem 
această dependenţă totală a creaturilor de Dumnezeul transcendent-imanent, singura 
sursă a tuturor fiinţelor şi activităţilor, vom fi şi mai dispuşi să dăm ascultare revela¬ 
ţiei divine, chiar dacă această revelaţie cuprinde mistere incomprehensibile. Mintea 
este pasivă, primind idei, şi este prostesc să întoarcem ideile pe care le primim împo¬ 
triva cuvântului celui de la care le primim. 

Probabil se poate trasa următoarea analogie între Malebranche şi Berkeley. Cel 
din urmă, în secolul al XVIII-lea, a acceptat principiile empirismului, aşa cum au 
fost întocmite de către Locke, şi a tras câteva concluzii radicale, pe care Locke însuşi 
nu le-a tras; de exemplu, aceea că nu există substanţă materială. Berkeley poate fi 
descris, aşadar, ca ducând dezvoltarea empirismului cu o etapă mai departe decât 
predecesorul său. în acelaşi timp, el a propus o filosofie în întregime teocentrică şi 
şi-a bazat acest sistem metafizic, cel puţin în parte, pe o aplicare a principiilor empi- 
riste. Aşadar, nu ar fi iraţional să spunem despre Berkeley că a utilizat empirismul 
în serviciul unei filosofii teocentrice. în mod similar, Malebranche a acceptat, la un 
moment anterior, multe dintre principiile întocmite de către Descartes, trăgând con¬ 
cluzii pe care acesta din urmă nu le-a tras el însuşi; de exemplu, aceea că nu există 
nicio interacţiune reală între suflet şi corp. în acest sens, se poate spune despre el 
că a dezvoltat cartezianismul. în acelaşi timp, el a utilizat principiile carteziene, pre¬ 
cum şi concluziile pe care le-a tras din acestea, în serviciul unui sistem în întregime 
teocentric, cu particularităţile sale proprii. Aşadar, este la fel de greşit să îl etichetezi 
pe Malebranche ca fiind doar un cartezian precum ar fi să îl etichetezi pe Berkeley 
ca fiind doar un empirist. Amândoi au dezvoltat sisteme metafizice teocentrice, iar 
aceste sisteme au asemănări evidente în câteva privinţe, deşi există şi diferenţe nota¬ 
bile, cauzate, cel puţin în parte, asocierii unuia dintre sisteme cu cartezianismul şi a 
celuilalt cu empirismul britanic. 

xo. Filosofia lui Malebranche s-a bucurat de un succes considerabil. Astfel, orato- 
rianul Thomassin (1619-1695) este în general recunoscut a fi fost influenţat de către 
Malebranche, chiar dacă el nu -1 numeşte pe cel din urmă atunci când vorbeşte despre 
vederea în Dumnezeu. Dintre benedictini, Franşois Lamy (1636-1711), cel care a ata¬ 
cat ideea lui Spinoza despre Dumnezeu, a fost influenţat de către Malebranche. Iar 
iezuitul Yves Mărie Andre (1675-1764), autor al unei biografii a lui Malebranche, s-a 
expus unor dificultăţi considerabile prin susţinerea cauzei celui din urmă. Potrivit lui 
Andre, doctrina aristotelico-tomistă a originii senzoriale a cunoaşterii noastre distru¬ 
ge ştiinţa şi morala. Matematicianul şi fizicianul Rene Fede, autor al Meditations meta- 
physiques sur l’origine de l’ăme (1683), poate fi considerat un discipol al lui Malebran¬ 
che, deşi, în câteva privinţe, el înclina spre spinozism. în general, discipolii francezi 
ai lui Malebranche s-au străduit să îl apere de acuzaţia potrivit căreia filosofia sa ducea 
la spinozism sau era asemănătoare cu acesta şi, de asemenea, să utilizeze sistemul lui 
împotriva influenţei empirismului, care începea să se facă simţită pe continent. 

O traducere a lucrării Recherche de la verite a fost publicată în Anglia, în 1694; iar 
în anul următor Locke a scris O examinare a opiniei lui Malebranche despre vederea 
tuturor lucrurilor în Dumnezeu, în care a criticat cu ostilitate această opinie. Această 
lucrare nu a fost publicată până în 1706, la doi ani după moartea lui Locke. între timp, 
John Norris (1657-1711) şi-a manifestat aprobarea pentru opinia lui Malebranche în 
An Essay Towards the Theory of the Ideal or Intelligible World (1701- 1704), criticând 
empirismul lui Locke în partea secundă a acestei lucrări. 

Ideile lui Malenbranche au fost utilizate şi de către scriitori italieni împotriva em¬ 
pirismului din secolul al XVIII-lea. Poate fi menţionat în special Mattia Doria, autor 
al Difesa della metafisica contro il signor G. Locke (1732), şi cardinalul Gerdil 1 , care a 
publicat Immaterialite de l’ăme demontree contre M. Locke, în 1747, iar în anul următor 
Defense du sentiment du P. Malebranche sur l’origine et la nature des idees contre l'examen 
de Locke. 


Cardinalul Gerdil s-a născut în Savoia, dar şi-a petrecut o mare parte a vieţii în Italia. 

CAPITOLUL X 


SPINOZA (i) 

Viaţa - Opera - Metoda geometrică - Influenţa altor filosofii asupra gândirii lui Spinoza 
- Interpretări alefilosofiei lui Spinoza 


i. Baruch Spinoza (Benedict Spinoza sau de Spinoza sau Despinoza) s-a născut la 
Amsterdam în 24 noiembrie 1632. Provenea dintr-o familie de evrei portughezi care 
emigraseră în Olanda către sfârşitul secolului al XVI-lea. Strămoşii săi au fost pro¬ 
babil marranos, adică evrei care în ultima decadă a secolului al XV-lea au acceptat 
de ochii lumii creştinismul, spre a evita expulzarea, dar au rămas în sinea lor ataşaţi 
religiei evreieşti. în orice caz, din momentul în care au ajuns în Olanda, emigranţii au 
practicat deschis iudaismul, şi astfel Spinoza a fost crescut într-o comunitate evreias¬ 
că din Amsterdam, în acord cu tradiţiile evreieşti. Deşi limba sa nativă a fost spaniola 
(a învăţat şi portugheza la o vârstă foarte fragedă), în primii ani ai educaţiei sale a stu¬ 
diat Vechiul Testament şi Talmudul. A făcut de asemenea cunoştinţă cu speculaţiile 
cabalistice care fuseseră influenţate de tradiţia neoplatonică, iar mai târziu a studiat 
scrieri ale filosofilor evrei, cum ar fi Moise Maimonide. 1 A învăţat de la un german 
primele noţiuni elementare de latină şi a continuat studiul limbii cu Franciscus Van 
den Ende, un creştin sub a cărui supraveghere a studiat de asemenea matematica şi 
filosofia carteziană. Pe lângă acestea a învăţat puţină greacă, deşi cunoştinţele sale de 
limbă greacă nu le-au egalat niciodată pe cele de limbă latină, şi mai ştia şi franceză, 
italiană şi, desigur, ebraică şi olandeză. 

în ciuda faptului că a fost educat în spiritul tradiţiei religioase evreieşti, Spinoza 
a descoperit repede că nu poate accepta teologia evreiască ortodoxă şi interpretarea 
scripturilor, iar în 1656, când avea numai douăzeci şi patru de ani, a fost excomuni¬ 
cat, adică exclus din comunitatea evreiască. A început să lucreze ca şlefuitor de lentile 
pentru instrumente optice, spre a se întreţine, şi astfel a putut să-şi trăiască viaţa 
retrasă şi liniştită de erudit şi filosof. în 1660 s-a mutat lângă Leyden şi în perioada 
petrecută acolo a început o corespondenţă cu Henry Oldenburg, secretarul Societăţii 
Regale din Londra. în 1663 s-a mutat intr-un cartier din Haga, unde l-a vizitat Leibniz 


Pentru Maimonide (1135-1204), vezi voi. II, pp. 203, 204. 

în 1676. Spinoza nu a avut niciodată o poziţie academică. în 1673 i s-a oferit un post 
de filosofie în Heidelberg, dar l-a refuzat, în primul rând pentru că îşi dorea libertate 
completă. Nu a fost niciodată omul care să-şi dorească notorietatea. A murit de epu¬ 
izare în 1677. 

2. Doar două lucrări ale lui Spinoza au fost publicate în timpul vieţii, iar dintre 
acestea doar una a fost publicată cu numele său. Expunerea sa „sub formă geometri¬ 
că" a unei părţi din Principiile filosofiei a lui Descartes (Renati des Cartes Principiorum 
philosophiae partes prima et secunda more geometrico demonstratae. Accesserunt Cogitata 
metaphysica) a apărut în 1663, iar Tratatul Teologico-Politic (Tractatus theologico-politi- 
cus) a fost publicat anonim în 1670. Opera posthuma, care a fost publicată la scurt timp 
după moartea lui Spinoza, conţine Tratatul despre îndreptarea intelectului (Tractatus 
de intellectus emendatione), scris în timpul şederii sale în Leyden, Etica (Ethica ordine 
geometrico demonstrata ), cea mai importantă lucrare a sa', şi Tratatul politic (Tractatus 
politicus). Lucrarea Scurt tratat despre Dumnezeu, om şi bunăstarea sa (Tractatus brevis 
de Deo et homine ejusque felicitate) a fost descoperită în 1851, fiind cunoscută în general 
ca Scurt tratat. Operele complete ale lui Spinoza cuprind de asemenea unul sau două 
eseuri şi o colecţie a corespondenţei sale. 

3. Cea mai remarcabilă idee a filosofiei lui Spinoza este aceea că nu există decât 
o singură substanţă, substanţa divină infinită care este identificată cu Natura; Deus 
sive Natura - Dumnezeu, sau Natura. Iar un aspect izbitor al acestei filosofii, aşa cum 
este prezentată în Etica, este forma generală a acestei prezentări. Această lucrare este 
împărţită în cinci părţi, în care sunt tratate următoarele subiecte: Dumnezeu, natura 
şi originile minţii 1 2 * * *, originea şi natura afectelor, puterea intelectului, sau libertatea 
umană. La începutul primei părţi găsim opt definiţii, urmate de şapte axiome. Partea 
a doua începe cu şapte definiţii şi cinci axiome, a treia cu trei definiţii şi două postu¬ 
late, a patra cu opt definiţii şi o axiomă, iar a cincea cu două axiome. 5 Fiecare dintre 
aceste definiţii, axiome sau postulate sunt succedate de mai multe propoziţii cu de¬ 
monstraţii încheiate cu literele Q.E.D. şi corolare. 

Putem face o distincţie între forma aceasta geometrică a prezentării şi ideea cen¬ 
trală a unităţii lui Dumnezeu şi a Naturii într-o singură substanţă infinită. Va trebui 


1 Mă voi referi în note la această lucrare cu E. „P.“ înseamnă „Partea", „def.“ înseamnă „de¬ 
finiţia" şi „prop." înseamnă „propoziţia". [Citatele de aici sunt luate din Baruch Spinoza, 
Etica, Editura Ştiinţifică şi Enciclopedică, Bucureşti, 1957.] 

2 * Am tradus cuvântul englezesc mind, folosit de Copleston pentru latinescul mens, mentis, 

cu „minte". în traducerea lui Alexandru Posescu a Eticii este folosit cuvântul suflet. Am 

considerat cuvântul minte o referire mai clară la ceea ce indica Spinoza. (N. tr.) 

5 în părţile a doua, a treia, a patra şi a cincea definiţiile şi axiomele sunt precedate de prefeţe. 

să las consideraţiile asupra primului subiect pentru secţiunea următoare, iar în aceas¬ 
tă secţiune voi face unele remarci despre influenţele care au contribuit la formarea 
ideii metafizice centrale a lui Spinoza. 

Cu greu s-ar putea nega influenţa cartezianismului asupra minţii lui Spinoza şi 
faptul că, cel puţin într-o anumită măsură, acesta a fost un instrument în formarea 
filosofiei sale. în primul rând, i-a oferit un ideal de metodă. în al doilea rând, i-a oferit 
o bună parte a terminologiei. Spre exemplu, o comparaţie a definiţiilor substanţei şi 
atributului date de Spinoza cu cele date de Descartes ne arată destul de clar ce dato¬ 
rează el filosofului francez. în al treilea rând, a fost fără îndoială influenţat pozitiv de 
modul în care Descartes a tratat anumite idei. De pildă, se prea poate să fi fost influ¬ 
enţat de aserţiunea lui Descartes 1 că în filosofie trebuie să ne întrebăm numai asu¬ 
pra cauzelor eficiente, şi nu asupra cauzelor finale. A fost influenţat, de asemenea, 
de folosirea argumentului ontologic pentru existenţa lui Dumnezeu. în al patrulea 
rând, cartezianismul a favorizat probabil determinarea naturii problemelor pe care 
le-a abordat, cum ar fi problema relaţiei dintre minte şi corp. 

Dar chiar dacă este rezonabil să spunem că Spinoza a fost influenţat de Descartes, 
nu putem spune că monismul său este derivat din filosofia celui din urmă. Desigur, 
nimeni nu ar susţine că şi-ar fi derivat monismul din cartezianism, în sensul că l-a 
împrumutat sau că l-a adoptat de la Descartes, pentru că acesta nu era monist. Dar s-a 
susţinut că Spinoza a dezvoltat implicaţiile logice ale cartezianismului într-o direcţie 
monistă. Am văzut că Descartes a definit substanţa într-un fel în care definiţia se 
aplica numai lui Dumnezeu. Este de înţeles deci de ce unii istorici pretind că Spinoza 
ar fi adoptat monismul influenţat fiind de această definiţie. La urma urmei, la vremea 
respectivă mulţi au fost de părere că spinozismul este rezultatul unei regândiri logice 
şi consistente a cartezianismului. Deşi cartezienii s-au opus viguros să-l lege pe Spi¬ 
noza de gâtul lui Descartes, s-ar putea argumenta că opoziţia lor faţă de spinozism a 
fost atât de vehementă tocmai din cauza sentimentului că ar fi plauzibil să reprezinte 
o dezvoltare logică a filosofiei lui Descartes. într-o scrisoare către Oldenburg, Spinoza 
a remarcat că „fiind suspectaţi că mă simpatizează, proştii de cartezieni s-au străduit 
să înlăture acuzaţia calomnioasă abuzând peste tot de părerile şi scrierile mele, ceea 
ce continuă să facă" 2 . Dar chiar dacă din punct de vedere teoretic filosofia lui ar fi 
putut fi dezvoltată prin reflecţii din filosofia lui Descartes 3 , nici pe departe nu decurge 


1 Descartes, Principiile filosofiei, i, 28. 

2 Scrisoarea 68 . 

3 Nu doresc să afirm că filosofia carteziană duce la concluzia logic inevitabilă a spinozismu- 
lui. 

în mod necesar că Spinoza a ajuns la ideea sa metafizică centrală chiar în acest fel. Şi 
există motive pentru a crede că nu a fost aşa. 

în primul rând există motive pentru a crede că Spinoza a fost cel puţin predispus 
către monismul panteist din cauza studierii anumitor autori evrei înainte de a-şi de¬ 
dica atenţia cartezianismului. Desigur că până la urmă educaţia sa evreiască a fost 
cea care l-a făcut să utilizeze cuvântul „Dumnezeu" pentru realitatea supremă, deşi 
este clar că nu a împrumutat identificarea lui Dumnezeu cu Natura de la autorii Ve¬ 
chiului Testament, care normal că nu au făcut nicio astfel de identificare. Dar încă 
din vremea tinereţii Spinoza a ajuns să considere crezul intr-un Dumnezeu personal 
transcendent, care să fi creat lumea, un lucru care nu poate fi susţinut filosofic. Recu¬ 
noştea că limbajul teologic care exprimă acest crez îndeplineşte o funcţie importantă 
pentru aceia care nu pot aprecia limbajul filosofiei; dar vedea acţiunea limbajului 
teologic ca fiind folosită de oamenii importanţi pentru a adopta anumite căi de con¬ 
duită mai degrabă decât pentru a exprima adevăruri despre Dumnezeu. împotriva 
lui Maimonide a argumentat că este o irosire de timp să cauţi adevăruri filosofice 
în Scripturi, pentru că nu acolo vor fi ele găsite - cu excepţia unor adevăruri foarte 
simple -, chiar dacă susţinea în acelaşi timp că nu poate exista o contradicţie majoră 
între adevărata filosofie şi Scripturi, întrucât ele nu vorbesc în aceeaşi limbă. Filosofia 
ne dă adevărul într-o formă pur raţională, nu într-una picturală. Şi, aşa cum filosofia 
ne spune că realitatea ultimă este infinită, această realitate trebuie să conţină în sine 
întreaga existenţă. Dumnezeu nu poate fi ceva în afara lumii. Ideea de Dumnezeu ca 
Fiinţa infinită care se exprimă în lume, dar în acelaşi timp conţine în el lumea însăşi, 
pare a-i fi fost sugerată lui Spinoza de lectura autorilor evrei cabalistici şi mistici. 

Desigur, nu trebuie să exagerăm, şi nici măcar să accentuăm influenţa scrierilor 
cabalistice asupra minţii lui Spinoza. Adevărul este că nu avea multă simpatie pentru 
ele. „Am citit şi chiar am cunoscut câţiva cabalişti proşti, de a căror sminteală n-am 
putut să mă mir îndeajuns.Găsea în aceste scrieri mai degrabă idei copilăreşti de¬ 
cât secrete divine. Dar, aşa cum a susţinut Dunin-Borkowski, spre exemplu, de aici 
nu decurge că seminţele monismului panteist al lui Spinoza nu au fost plantate de 
contactul său cu aceste scrieri. Şi chiar dacă dorim să facem abstr acţie de influenţa 
scrierilor mai târzii din Cabală, există totuşi anumite dovezi despre gândirea sa, altele 
decât cele conjecturale, care sugerează că autorii evrei au exercitat o anumită influen¬ 
ţă formatoare asupra gândirii sale. Astfel, după ce a spus că un mod de întindere şi 


1 Tractatus theologico-politicus, 9, 34. [Citatele de aici sunt luate din Baruch Spinoza, Tratatul 
teologico-politic, Editura Ştiinţifică, Bucureşti, 1960.] 



CAPITOLUL X - SPINOZA (i) 


ideea acestui mod sunt unul şi acelaşi lucru, doar exprimate în feluri diferite, Spinoza 
adaugă: „Este ceea ce unii evrei, şi anume aceia care admit că Dumnezeu, intelectul 
lui şi lucrurile cunoscute de el sunt unul şi acelaşi lucru, par a fi întrevăzut ca prin 
ceaţă."' Mai mult, Spinoza face o referire directă 1 2 la Chasdai Crescas, un scriitor evreu 
din perioada medievală târzie, care a susţinut că într-un fel materia preexistă în Dum¬ 
nezeu, pe principiul că o fiinţă nu poate fi cauza unui alt lucru dacă nu posedă în sine 
nimic din acel lucru. Şi se poate ca această idee să fi ajutat predispoziţia lui Spinoza 
de a dezvolta viziunea sa despre întindere ca atribut divin. Este posibil şi ca el să fi fost 
influenţat de determinismul lui Crescas, adică de faptul că acesta nega că alegerile 
umane sunt imposibil de explicat în termeni de caracter şi motivaţie. 

O altă sursă de inspiraţie pentru Spinoza a fost studierea filosofilor renascentişti 
cu afinităţi panteiste. Este adevărat că scrierile lui Giordano Bruno nu figurează în ca¬ 
talogul lucrărilor aflate în biblioteca lui Spinoza. Dar anumite pasaje din Scurt Tratat 
par să indice clar că el cunoştea filosofia lui Bruno şi că fusese influenţat de acesta în 
primii ani. Mai mult, Bruno a folosit distincţia între Natura naturans şi Natura natu- 
rata, care a constituit un aspect important al sistemului lui Spinoza. 

Este improbabil să rezolvăm în mod definitiv controversa cu privire la gradele 
relative de influenţă exercitată asupra minţii lui Spinoza de studierea scriitorilor evrei 
şi a filosofilor renascentişti ai naturii, cum ar fi Bruno. Dar s-ar putea spune că era 
predispus către identificarea lui Dumnezeu cu Natura datorită ambelor direcţii ale 
studiilor sale, şi că ideea centrală nu a fost derivată pur şi simplu din reflecţii asupra 
cartezianismului. Trebuie să nu uităm că Spinoza nu a fost niciun moment cartezi¬ 
an. Este adevărat că a expus o parte din filosofia lui Descartes more geometrico, dar, 
aşa cum un prieten a explicat în introducerea unei prezentări 3 , el nu accepta filosofia 
carteziană. Cartezianismul nu a făcut decât să-i dea un ideal al metodei şi cunoaşterea 
unei filosofii dezvoltate sistematic şi strâns întreţesute, care era cu mult superioară 
efuziunilor lui Bruno şi nu se compara cu „sminteala cabaliştilor proşti". Spinoza a 
fost fără îndoială impresionat de cartezianism, dar nu l-a privit niciodată ca pe un 
adevăr complet. Iar când i-a scris lui Henry Oldenburg, întrebat fiind care considera 
că este defectul principal al filosofiilor lui Descartes şi Bacon, el a afirmat că primul 
şi principalul defect era acela că „aceşti filosofi s-au îndepărtat foarte mult de cunoaş¬ 
terea cauzei prime şi a originii tuturor lucrurilor" 4 . 


1 E., P. II, prop. 7, notă. 

2 Scrisoarea 12. 

3 Aceasta se întâmpla conform instrucţiunilor lui Spinoza, aşa cum spune în Scrisoarea 13. 

4 Scrisoarea 2. 

S-a susţinut că Spinoza datorează scolasticismului din punct de vedere al termeni¬ 
lor şi al conceptelor mai mult decât se recunoaşte în genere. Dar, deşi avea cunoştinţe 
despre scolasticism, acestea nu par să fi fost intime sau profunde. Nu poseda acea 
cunoaştere extensivă de primă mână a filosofilor scolastici pe care o avea Leibniz. 
în ceea ce priveşte stoicismul, influenţa acestuia se vede în teoria sa morală. Avea 
cunoştinţe cel puţin despre câteva dintre scrierile stoicilor antici şi era fără îndoială 
conştient de stoicismul reînviat în Renaştere. în gândirea sa politică a fost influenţat 
de Hobbes, deşi într-o scrisoare către Jarig Jellis a atras atenţia către o diferenţă între 
viziunile lui Hobbes şi cele proprii. Dar, cu toate că este interesant să încercăm să 
depistăm influenţele altor filosofi asupra lui Spinoza, rămâne cert faptul că sistemul 
lui este o creaţie proprie. Cercetarea istorică a influenţelor nu ar trebui să ascundă 
originalitatea pronunţată a gândirii sale. 

4. Am văzut că Spinoza a expus o parte a filosofiei lui Descartes mort geometrico, 
deşi nu fusese un aderent al sistemului cartezian nici măcar la vremea respectivă. Şi 
s-a susţinut că acest fapt arată că nu considera că metoda pe care el însuşi a folosit-o 
în Etica e infailibilă. Dar cred totuşi că trebuie să facem o distincţie. Este intr-adevăr 
evident că Spinoza nu dădea o importanţă deosebită capcanelor externe ale acestei 
metode, cum ar fi formulele de expunere, folosirea unor litere ca „Q.E.D," şi a cuvin¬ 
telor de genul „corolar". Adevărata filosofie poate fi prezentată fără utilizarea acestor 
forme şi ornamente geometrice. Şi invers, o filosofie falsă putea fi prezentată într-o 
îmbrăcăminte geometrică. Deci se poate spune că Spinoza nu considera metoda infa¬ 
ilibilă, dacă ne gândim doar la obiectele externe. Dar, dacă prin metodă ne referim nu 
atât la capcanele geometrice externe, cât la deducţia logică a propoziţiilor din definiţii 
exprimând idei clare şi distincte şi din axiome evidente prin ele însele, îmi pare că 
metoda era intr-adevăr o modalitate infailibilă de a dezvolta o filosofie adevărată în 
ochii lui Spinoza. Dacă ne uităm la definiţiile lui, spre exemplu, este adevărat că, cel 
puţin în ceea ce priveşte cuvintele folosite, ele exprimă pur şi simplu felurile în care 
Spinoza alege să înţeleagă anumiţi termeni. De pildă: „Prin atribut înţeleg ceea ce 
intelectul percepe în substanţă ca alcătuindu-i esenţa." 1 Sau: „Numesc bine ceea ce 
ştim sigur că ne este folositor." 2 Dar Spinoza era convins că fiecare definiţie exprimă o 
idee clară şi distinctă şi că „fiecare definiţie sau idee clară şi distinctă este adevărată" 3 . 
Iar dacă intelectul operează cu idei clare şi distincte şi deduce implicaţiile lor logice, 
atunci el nu poate greşi, pentru că operează în conformitate cu natura sa, natura ra¬ 
ţiunii înseşi. Din această cauză el îl critică pe Francis Bacon pentru că presupune că 


1 E, P. I, def. 4. 

2 E. P. IV, def. 1. 

3 Scrisoarea 4. 



CAPITOLUL X - SPINOZA (i) 


„intelectul uman este supus greşelii, nu numai prin failibilitatea simţurilor, ci chiar 
şi numai prin însăşi natura sa" 1 . 

Dar cei care spun că Spinoza nu considera că metoda sa geometrică este infailibilă 
s-ar putea să se gândească la următoarea idee. El considera deducţia logică din idei 
clare şi distincte ca oferind o prezentare explicativă a lumii, făcând lumea experien¬ 
ţei inteligibilă. Iar acest punct de vedere presupune asumpţia că relaţia cauzală este 
înrudită cu implicaţia logică. Ordinea ideilor şi ordinea cauzelor sunt acelaşi lucru. 
Deducţia logică a concluziilor din setul corespunzător de premise şi axiome este în 
acelaşi timp o deducţie metafizică şi ne permite cunoaşterea realităţii. Aceasta este 
o asumpţie sau o ipoteză. Iar dacă Spinoza ar fi chemat să o justifice, ar fi nevoit să 
răspundă că asumpţia este justificată prin forţa sistemului elaborat pentru a da o ex¬ 
plicaţie coerentă şi comprehensivă a experienţei lumii. Deci nu este un caz în care o 
simplă asumare a folosirii unei anumite metode ne va da în mod infailibil o filosofie 
adevărată a lumii. Este mai degrabă un caz în care folosirea metodei este cea justifica¬ 
tă prin rezultatele sale, adică prin forţa sistemului elaborat cu ajutorul acestei metode 
de a face ceea ce îşi propune să facă. 

Cu toate acestea, îmi pare că este extrem de îndoielnic faptul că Spinoza ar fi 
fost dispus să vorbească despre ipoteze ori asumpţii. în Etica vedem că „ordinea şi 
înlănţuirea ideilor sunt înseşi ordinea şi înlănţuirea lucrurilor" 2 . Ca dovadă a acestei 
propoziţii el spune că adevărul ei este clar din a patra axiomă a primei părţi a Eticii: 
„Cunoaşterea efectului atârnă de cunoaşterea cauzei şi o include." Spinoza adaugă: 
„Căci ideea oricărui lucru cauzat atârnă de cunoaşterea cauzei al cărei efect este." 3 
Este discutabil, desigur, faptul că şi dacă am fi de acord că a cunoaşte în mod adecvat 
un efect presupune cunoaşterea cauzelor sale, nu decurge că relaţia cauzală este înru¬ 
dită cu relaţia de implicaţie logică. Dar important este că Spinoza pare să fi considerat 
afirmarea acestei afinităţi ca fiind clar adevărată, nu ca fiind o simplă asumpţie sau 
ipoteză. Desigur, ar fi posibil ca el să apeleze la coerenţa şi la forţa explicativă a siste¬ 
mului dezvoltat de el ca evidenţă a adevărului. Mai departe expunerea filosofiei sale 
adevărate în formă deductivă sau sintetică nu ar fi necesară; ar fi putut alege o altă 
formă de prezentare. Dar sunt convins că Spinoza nu-şi considera sistemul ca fiind 
fundamentat pe o asumpţie sau ipoteză care n-ar fi putut avea decât confirmări prag¬ 
matice sau empirice. Scriindu-i lui Albert Burgh, remarca: „Nu presupun că am găsit 


! Scrisoarea 2. 

2 E., P. II, prop. 7. 

3 Ibid. 

cea mai bună filosofie, dar ştiu că înţeleg adevărata filosofie." 1 Iar această remarcă 
pare sa-i exprime admirabil atitudinea. 

în viziunea lui Spinoza ordinea adecvată a argumentului filosofic ne cere să înce¬ 
pem cu ceea ce este anterior ontologic şi logic, şi anume cu esenţa divină sau natura, 
continuând apoi cu stadiile deductibile logic. El vorbeşte despre gânditori care „n-au 
respectat metoda filosofică. Căci ei trebuia să aibă în vedere înainte de orice natura 
divină, pentru că atât prin cunoaştere, cât şi prin natură, ea este prima în ordinea cu¬ 
noştinţelor ; dimpotrivă, ei au pus-o ultima, iar lucrurile care sunt numite obiecte ale 
simţurilor au socotit că sunt anterioare tuturor." 2 

Prin adoptarea acestei abordări Spinoza se separă de scolastici şi de Descartes. în 
filosofia lui Toma d'Aquino, spre exemplu, mintea nu începe cu Dumnezeu, ci cu 
obiectele experienţei simţurilor, iar prin reflecţia asupra celor din urmă ea se ridică 
la afirmarea existenţei lui Dumnezeu. Astfel, în ceea ce priveşte metoda filosofică, 
Dumnezeu nu este anterior în ordinea ideilor, deşi este anterior ontologic, sau an¬ 
terior în ordinea naturii. în mod similar, Descartes începe cu Cogito, ergo sum, nu 
cu Dumnezeu. Mai mult, nici Toma, nici Descartes nu credeau că putem deduce 
lucrurile finite din Fiinţa infinită, Dumnezeu. în schimb, Spinoza respinge procedu¬ 
rile scolasticilor şi pe cele ale lui Descartes. Substanţa divină trebuie privită ca fiind 
anterioară şi în ordinea ontologică, şi în ordinea ideilor. Cel puţin Dumnezeu trebuie 
privit ca anterior în ordinea ideilor atunci când este observată o „ordine filosofică 
adecvată a argumentelor". 

Putem observa imediat două lucruri. Primul este acela că, dacă ne propunem să 
începem cu substanţa divină şi dacă afirmarea existenţei acestei substanţe nu este 
văzută ca o ipoteză, trebuie arătat că definirea esenţei sau substanţei divine presupune 
existenţa sa. Cu alte cuvinte, Spinoza este obligat să folosească argumentul ontologic 
într-o formă sau alta. Altfel Dumnezeu nu ar fi anterior în ordinea ideilor. Al doilea 
este acela că, dacă ne propunem să începem cu Dumnezeu şi apoi să ajungem la lucru¬ 
rile finite, asimilând dependenţa cauzală în dependenţa logică, trebuie să eliminăm 
contingenţa noastră în univers. Desigur că nu decurge că mintea finită este capabilă 
să deducă existenţa lucrurilor finite particulare. Nici Spinoza nu credea aceasta. Dar 
dacă dependenţa cauzală a tuturor lucrurilor de Dumnezeu este înrudită cu depen¬ 
denţa logică, nu rămâne loc pentru creaţia liberă, nici pentru contingenţa lucrurilor 
materiale în lume, nici pentru libertatea umană. Orice ni s-ar părea că este contingen¬ 
ţă este doar aparent aşa. Iar dacă ne închipuim că unele dintre acţiunile noastre sunt 
libere, aceasta este numai pentru că nu cunoaştem cauzele care le determină. 


1 Scrisoarea 76. 

2 E., P. II, prop. 10, nota 2. 

CAPITOLUL XI 


SPINOZA (2) 

Substanţa şi atributele sale - Moduri infinite - Producerea modurilor finite - Mintea şi 
corpul - Eliminarea cauzalităţii finale 


i. Străduindu-se să dea o explicaţie raţională a lumii, metafizicienii speculativi au avut 
mereu tendinţa de a reduce multiplicitatea către unitate. Cel puţin explicaţia în aceas¬ 
tă direcţie înseamnă explicaţie în termeni de cauzalitate; a spune că au avut tendinţa 
de a reduce multiplicitatea la unitate înseamnă a spune că au tins să explice existenţa 
şi natura lucrurilor finite în termenii unui ultim factor cauzal. Folosesc termenul 
„a tinde" pentru că nu toţi metafizicienii speculativi au postulat în sens real o cauză 
ultimă. Spre exemplu, deşi tendinţa către reducerea multiplicităţii la unitate este clar 
prezentă în dialectica platonică, nu există vreo dovadă mulţumitoare că Platon ar fi 
identificat Binele absolut cu „Dumnezeu", oricum l-ar fi înţeles el. Dar în filosofia 
lui Spinoza găsim că multe fiinţe ale experienţei sunt explicate cauzal prin referirea 
la o unică substanţă infinită pe care Spinoza o numea „Dumnezeu, sau Natura" - 
Deus sive Natura. Aşa cum am văzut deja, el asimilează relaţia cauzală în relaţia de 
implicaţie logică, iar lucrurile finite sunt prezentate ca precedând în mod necesar din 
substanţa infinită. Aici el se deosebeşte clar de metafizicienii medievali creştini şi, 
de altfel, şi de Descartes, care postula o cauză ultimă unică, dar care nu a încercat să 
deducă lucrurile finite din această cauză. 

Pentru a cunoaşte un lucru, trebuie să-i cunoaştem cauza. „Cunoaşterea efectului 
atârnă de cunoaşterea cauzei şi o include."' A explica ceva înseamnă a-i stabili cauza 
sau cauzele. Substanţa a fost definită de Spinoza ca „ceea ce există în sine şi este 
conceput prin sine; adică acel lucru al cărui concept nu are nevoie de conceptul altui 
lucru, din care să trebuiască să fie format" 1 2 . Dar ceea ce poate fi cunoscut numai prin 
sine nu poate avea o cauză externă. Substanţa este deci ceea ce Spinoza numeşte 
„propria sa cauză": este explicată prin sine însăşi, fără vreo referire la o cauză externă. 
Definiţia presupune, aşadar, că substanţa este complet dependentă de sine: nu depin¬ 
de de vreo cauză externă nici pentru existenţa sa, nici pentru atributele şi modificările 


1 E., P. I, axioma 4. 

2 1 bid., def. 3. 

sale. A spune aceasta înseamnă a spune că esenţa sa presupune existenţa sa. „Prin 
cauză de sine înţeleg lucrul a cărui esenţă include existenţă sau a cărui natură nu se 
poate concepe decât ca existenţă." 1 

în viziunea lui Spinoza avem sau putem avea o idee clară şi distinctă a substan¬ 
ţei, iar în această idee observăm că existenţa are de-a face cu esenţa substanţei. „Prin 
urmare, dacă cineva ar spune că are o idee clară şi distinctă, adică adevărată, despre o 
substanţă, dar că totuşi se îndoieşte că această substanţă există, ar fi acelaşi lucru ca 
şi când ar spune că are o idee adevărată, dar se îndoieşte de adevărul ei." 2 „Şi fiindcă [...] 
stă în natura substanţei ca ea să existe, definiţia ei trebuie cu necesitate să cuprindă 
existenţa, şi deci din simpla ei definiţie trebuie să-i deducem existenţa." 3 într-un sta¬ 
diu mai avansat, după ce argumentase că există o substanţă şi numai una, infinită şi 
eternă, şi că această substanţă este Dumnezeu, Spinoza se întoarce la aceeaşi linie 
argumentativă. Având în vedere că esenţa lui Dumnezeu „exclude orice imperfecţie 
şi include perfecţia absolută, prin chiar aceasta înlătură orice motiv de îndoială cu 
privire la existenţa lui şi dă cea mai mare siguranţă intr-insa - cum cred că va apărea 
limpede pentru oricine dacă va fi cât de puţin atent" 4 . Aici avem „argumentul ontolo¬ 
gic", expus aceleiaşi linii de atac la care era expus şi argumentul Sfântului Anselm. 

Dacă substanţa ar fi fost finită, spune Spinoza, ea ar fi trebuit să fie limitată de 
către alte substanţe de aceeaşi natură, adică având acelaşi atribut. Dar nu pot exista 
două substanţe posedând acelaşi atribut, pentru că dacă ar exista două sau mai mul¬ 
te asemenea substanţe, ar trebui să le putem distinge una de cealaltă, iar aceasta 
înseamnă că ele ar trebui să posede atribute diferite. „Prin atribut înţeleg ceea ce 
intelectul percepe în substanţă ca alcătuindu-i esenţa." 5 Odată ce această definiţie a 
fost dată, decurge că dacă două substanţe ar poseda aceleaşi atribute, ele ar poseda 
şi aceeaşi esenţă şi în acest caz nu ar trebui să avem motive să vorbim despre ele ca 
fiind „două", căci nu ar trebui să le putem distinge. Dar dacă nu pot exista două sau 
mai multe substanţe cu acelaşi atribut, substanţa nu poate fi limitată sau finită. Deci 
ea trebuie să fie infinită. 

Acest raţionament este greu de urmărit şi nu îmi pare a fi convingător. Cuvântul 
„asemenea" pare să fie folosit ambiguu. Dar este evident că ideea lui Spinoza este 
că existenţa unei pluralităţi de substanţe are nevoie de o explicaţie, iar „explicaţia" 


1 Ibid., def. i. 

2 Ibid., prop. 8, nota 2. 

3 Ibid. 

4 £., P. I, prop. ii, notă. 

5 E„ P. I, def. 4. 

presupune referirea la o cauză. Substanţa însă a fost definită astfel încât nu se poate 
spune despre ea că este efectul unei cauze externe. Trebuie să ajungem astfel la o 
fiinţă care este „propria sa cauză", propria sa explicaţie, şi infinită. Pentru că dacă 
substanţa ar fi limitată sau finită, atunci ar fi posibil să se acţioneze asupra ei, ar putea 
fi consecinţa unei activităţi cauzale. Dar dacă ar putea fi afectată de o cauză exterioară, 
atunci nu ar putea fi înţeleasă prin sine însăşi. Iar aceasta contrazice definiţia sub¬ 
stanţei. Rezultă că substanţa astfel definită trebuie să fie infinită. 

Substanţa infinită trebuie să posede atribute infinite. „Cu cât un lucru este mai 
real sau mai existent, cu atât are mai multe atribute." 1 O fiinţă infinită trebuie, aşadar, 
să aibă o infinitate de atribute. Şi această substanţă cu atribute infinite este numită 
de Spinoza „Dumnezeu". „Prin Dumnezeu înţeleg existenţa absolut infinită, adică 
substanţa alcătuită dintr-o infinitate de atribute, fiecare dintre ele exprimând o esenţă 
eternă şi infinită." 2 * Şi Spinoza continuă prin a susţine că substanţa divină infinită este 
indivizibilă, unică şi eternă, şi că în Dumnezeu existenţa şi esenţa sunt unul şi acelaşi 
lucru.’ 

Pentru oricine a studiat scolasticismul şi cartezianismul toate acestea vor suna 
fără îndoială cunoscute. limbajul esenţă-existenţă şi termenul „substanţă" au fost 
folosite de scolastici, iar definiţiile lui Spinoza pentru substanţă şi atribut au fost 
formate depinzând de definiţiile lui Descartes. Şi am văzut că Spinoza folosea o for¬ 
mă a „argumentului ontologic" pentru a demonstra existenţa lui Dumnezeu. Mai 
departe, descrierea făcută lui Dumnezeu ca fiinţă infinită, substanţă infinită, unică, 
eternă şi simplă (indivizibilă şi fără părţi componente) era descrierea tradiţională a 
lui Dumnezeu. Dar nu suntem îndreptăţiţi să conchidem că ideea de Dumnezeu a 
lui Spinoza era exact aceeaşi cu aceea a scolasticilor sau a lui Descartes. Este destul să 
luăm în considerare propoziţia care spune că „întinderea este un atribut al lui Dum¬ 
nezeu, adică Dumnezeu este lucru întins" 4 pentru a vedea imediat diferenţa. Această 
propoziţie sugerează că viziunea lui Spinoza asupra relaţiei lui Dumnezeu cu lumea 
în mod cert nu era cea susţinută de scolastici. Nici nu era. în opinia lui Spinoza, sco¬ 
lasticii şi Descartes nu înţelegeau ce implica natura unei substanţe sau fiinţe infinite. 
Dacă Dumnezeu ar fi fost distinct de Natură şi dacă ar fi existat alte substanţe în afara 
lui Dumnezeu, el nu ar fi fost infinit. Şi invers, dacă Dumnezeu este infinit, nu pot 
exista alte substanţe. Lucrurile finite nu pot fi înţelese sau explicate fără a face apel 


1 £., P. I, prop. 9. 

2 £., P. I, def. 6. 

’ £., P. I, prop. 12-14, x 9 Ş’ 20. 

4 £., P. II, prop. 2. 



204/205 


la activitatea cauzală a lui Dumnezeu. Deci ele nu pot fi substanţe în sensul în care 
Spinoza a definit termenul „substanţă". Ele trebuie să fie deci în Dumnezeu. „Tot ce 
există se găseşte în Dumnezeu şi nimic nu poate să existe sau să fie conceput fără 
Dumnezeu."' într-adevăr, această propoziţie ar putea fi acceptată de către filosofii 
teişti dacă ar fi luată pur şi simplu ca însemnând că oricare fiinţă finită este depen¬ 
dentă în mod esenţial de Dumnezeu şi că Dumnezeu este prezent în toate fiinţele 
finite, confirmându-le existenţa. Dar ceea ce Spinoza voia să spună este că fiinţele 
finite sunt modificări ale lui Dumnezeu, ale substanţei unice. Dumnezeu posedă o 
infinitate de atribute, iar fiecare dintre aceste atribute este infinit. Iar dintre acestea 
ne sunt cunoscute două, şi anume gândirea şi întinderea. Minţile finite sunt moduri 
ale lui Dumnezeu în cadrul atributului gândirii, iar corpurile finite sunt moduri ale 
lui Dumnezeu în cadrul atributului întinderii. Natura nu este ontologic distinctă de 
Dumnezeu, iar motivul pentru care ea nu poate fi ontologic distinctă este că Dumne¬ 
zeu e infinit. El trebuie să cuprindă în sine întreaga realitate. 1 2 

2. Procesul logic deductiv al lui Spinoza nu merge direct de la substanţa infinită 
la modurile finite. La mijloc, aşa-zicând, apar modurile infinite şi eterne, modurile 
imediate şi mediate, care sunt logic anterioare modurilor finite, despre care trebuie 
să spunem aici ceva. Pentru început trebuie să ne aducem aminte doctrina lui Spi¬ 
noza care spune că, dintre atributele divine, cunoaştem două: gândirea şi întinderea. 
Despre celelalte atribute nu se poate spune nimic, pentru că nu le putem cunoaşte. 
Trebuie observat, de asemenea, că în trecerea de la considerarea lui Dumnezeu ca 
substanţă infinită cu atribute infinite la considerarea modurilor lui Dumnezeu, min¬ 
tea trece de la Natura naturans la Natura naturata, adică de la Dumnezeu în sine la 
„creaţie", deşi ultimele fraze nu trebuie înţelese ca însemnând că lumea este distinctă 
de Dumnezeu. 

Intelectul poate discerne anumite proprietăţi eterne şi neschimbătoare ale univer¬ 
sului atunci când gândeşte universul prin prisma atributelor gândirii şi ale întinderii. 
Voi vorbi mai întâi despre atributul întinderii. Starea substanţei logic anterioară sub 
aspectul atributului întinderii este „mişcare şi repaus". Pentru a înţelege ce înseamnă 
asta, trebuie să ne aducem aminte că pentru Spinoza nu poate fi vorba de mişcare 


1 E., P. I, prop. 15. 

2 Scolasticii erau conştienţi de dificultăţile presupuse de aserţiunea că Dumnezeu este infinit 
şi în acelaşi timp că Natura este distinctă de el. Răspunsul lor era că, deşi creaţia lucrurilor 
finite se adaugă numărului fiinţelor (termenul „fiinţă" era înţeles analog), el nu creştea, 
aşa-zicând, cantitatea de fiinţă. Dumnezeu şi lucrurile finite sunt incomensurabile, în sen¬ 
sul că existenţa lor nu adaugă nimic la fiinţa divină infinită şi perfecţiunii. 



CAPITOLUL XI - SPINOZA (2) 


care să fie imprimată asupra lumii de către o cauză externă. Descartes l-a reprezentat 
pe Dumnezeu ca acordând, să zicem aşa, o anumită cantitate de mişcare asupra lumii 
întinse atunci când a creat-o. Dar pentru Spinoza mişcarea trebuie să fie o caracteris¬ 
tică a Naturii însăşi, pentru că nu există nicio cauză distinctă de Natură care să poată 
conferi sau imprima mişcare asupra Naturii. „Mişcarea şi repaosul" este caracteristi¬ 
ca principală a Naturii întinse, iar proporţiile totale ale „mişcării şi repaosului" rămân 
constante, deşi proporţiile în cazul corpurilor individuale sunt în permanentă schim¬ 
bare. Folosind un limbaj mai recent putem spune că întreaga cantitate de energie a 
universului este o proprietate intrinsecă a acestuia şi rămâne constantă. Universul 
fizic este astfel un sistem de sine stătător de corpuri în mişcare. Cantitatea totală de 
„mişcare şi repaus", sau de energie, este ceea ce Spinoza numeşte „modul imediat 
infinit şi etern" al lui Dumnezeu sau al Naturii sub aspectul atributului întinderii. 

Corpurile complexe sunt compuse din particule. Dacă fiecare particulă este privită 
ca un corp individual, corpurile umane sau corpurile animalelor sunt indivizi ai unui 
nivel superior, adică indivizi complecşi. Ar putea să acumuleze sau să piardă particu¬ 
le, iar în acest sens se schimbă, dar atâta timp cât este păstrată aceeaşi proporţie de 
„mişcare şi repaus" în structura complexă, se presupune că îşi păstrează identitatea. 
Noi putem concepe corpuri din ce în ce mai complexe „şi, continuând la infinit, vom 
concepe uşor că întreaga Natură este un singur individ, ale cărui părţi, adică toate cor¬ 
purile, se schimbă în nesfârşite feluri, fără nicio schimbare a individului ca întreg. 1 2 . 
Acest „individ ca întreg", adică Natura, considerat sistem spaţial sau sistem de cor¬ 
puri, este modul imediat infinit şi etern al lui Dumnezeu sau al Naturii sub aspectul 
atributului întinderii. Mai este numit „chipul universului". 

Modul imediat infinit şi etern al lui Dumnezeu sau al Naturii sub aspectul atribu¬ 
tului gândirii este numit de Spinoza „înţelegerea infinită absolută" 1 . Se pare că vrea 
să spună că, aşa cum „mişcarea şi repaosul" este modul fundamental al întinderii, 
şi înţelegerea şi comprehensiunea reprezintă un mod fundamental al gândirii. Sunt 
presupuse de dragoste şi dorinţe, spre exemplu. „Modurile gândirii, ca iubirea, dorin¬ 
ţa şi toate celelalte afecte ale sufletului, oricum le-am numi, nu pot exista decât dacă 
există în acelaşi individ ideea unui lucru iubit, dorit etc. însă ideea poate să existe 
chiar dacă nu există niciun alt mod al gândirii." 3 Dacă această expunere a modului 
imediat şi etern sub aspectul atributului gândirii este corectă, înseamnă că „gândirea" 


1 £., P. II, prop. 13, lema 7, notă. 

2 Scrisoarea 64. 

3 E, P. II, axioma 3. 

în general include, la fel ca la Descartes, toate activităţile conştiente, deşi modul fun¬ 
damental al „gândirii", pe care se sprijină celelalte, este înţelegerea. 

Spinoza nu spune clar care este modul mediat infinit şi etern sub aspectul atri¬ 
butului gândirii. Dar ţinând seama că pentru el atributele gândirii şi întinderii erau 
atribute ale aceleiaşi substanţe, schema pare să ceară ca modul mediat şi etern al 
substanţei sub aspectul atributului gândirii să fie omologul „chipului universului", 
întregul sistem de corpuri. în acest caz, este vorba de întregul sistem de gândiri. „Se 
vede că sufletul nostru, întrucât cunoaşte, este un mod veşnic al gândirii care este 
determinat de un alt mod veşnic al gândirii, iar acesta la rândul lui de un altul, şi aşa 
la nesfârşit, în aşa fel încât toate împreună constituie intelectul veşnic şi infinit al lui 
Dumnezeu." 1 De fapt Spinoza nu spune că acesta este modul mediat infinit şi etern 
al gândirii, dar nu este lipsit de rezonabilitate să credem că aceasta este viziunea sa. 
Totuşi, trebuie să observăm că „intelectul etern şi infinit al lui Dumnezeu" aparţine 
de Natura naturata, nu de Natura naturans. Nu putem vorbi despre Dumnezeu ca şi 
cum ar avea în el însuşi un intelect distinct de sistemul infinit de gândiri. Dacă am 
face aşa, cuvântul „intelect" nu ar avea sens pentru noi. „Dacă anume intelectul şi 
voinţa ţin de esenţa eternă a lui Dumnezeu, atunci trebuie înţeles desigur prin fiecare 
dintre aceste atribute altceva decât înţeleg oamenii în mod obişnuit. Căci intelectul şi 
voinţa care ar constitui esenţa lui Dumnezeu ar trebui să difere cu totul de intelectul 
şi de voinţa noastră şi în afară de nume să aibă comun între ele tot atât cât au comun 
între ei, câinele - constelaţia de pe cer - şi câinele - animal care latră." 2 3 

3. Conform lui Spinoza, „din necesitatea naturii divine trebuie să rezulte o in¬ 
finitate de lucruri într-o infinitate de moduri" 5 . Iar adevărul acestei propoziţii este 
presupus a fi „clar" pentru oricine consideră că dintr-o definiţie dată decurg cu ne¬ 
cesitate anumite proprietăţi. Cu alte cuvinte, este asumat faptul că substanţa trebuie 
să aibă moduri. Cu toate acestea, oricare ar fi valoarea „dovezii" lui Spinoza, este clar 
că pentru el modurile finite sunt cauzate cu necesitate de Dumnezeu. „în Natură, 
nimic nu este contingent, ci toate sunt determinate să existe şi să acţioneze intr-un 
anumit fel din necesitatea naturii lui Dumnezeu." 4 Şi, din nou, „lucrurile n-au putut 
să fie produse de Dumnezeu nici în alt chip, nici în altă ordine, decât în aceea în 
care au fost produse" 5 . Este adevărat că „esenţa lucrurilor produse de Dumnezeu nu 


1 E., P. V, prop. 40, notă. 

2 E., P. I, prop. 17, notă 

3 Ibid., prop. 16. 

4 E.,P. I, prop. 29. 

5 Ibid., prop. 33. 

include existenţa" 1 . Pentru că dacă într-adevăr ar include existenţa, ele ar fi proprii¬ 
le lor cauze. Ele ar fi chiar substanţă infinită, iar aceasta este imposibil. Dacă prin- 
tr-un lucru „contingent" înţelegem pur şi simplu un lucru a cărui esenţă nu implică 
existenţa, lucrurile finite pot fi numite prin urmare „contingente". Dar ele nu pot fi 
numite „contingente" dacă prin numirea lor astfel înţelegem că ele decurg în mod 
contingent, şi nu necesar, din natura divină. Dumnezeu le cauzează, dar le cauzează 
cu necesitate, în sensul că nu ar fi putut să omită să le cauzeze. Nici nu ar fi putut să 
producă alte lucruri sau altă ordine a lucrurilor în afara celor pe care le cauzează deja. 
Desigur, este adevărat că se poate ca noi să nu fim capabili să vedem cum un lucru dat 
decurge cu necesitate din natura divină, dar „nu există niciun motiv pentru care să se 
spună că un lucru este contingent, decât dintr-o lipsă a cunoaşterii noastre" 2 . 

în acelaşi timp, Spinoza spune că Dumnezeu este „liber". Acest enunţ ar putea 
să ne surprindă la început; dar este o ilustrare bună a faptului că termenii folosiţi 
de Spinoza trebuie înţeleşi în lumina propriilor sale definiţii, nu în lumina înţele¬ 
surilor atribuite în mod obişnuit acestor cuvinte în limbajul comun. „Numesc liber 
lucrul care există numai din necesitatea naturii sale şi care de la sine se determină să 
lucreze. în schimb numesc necesar (necessaria ), sau mai bine zis constrâns (coada), 
lucrul care este determinat de alt lucru să existe şi să lucreze într-un fel anumit şi nu 
într-altul." 3 Dar Dumnezeu nu este liber în sensul că ar fi fost la latitudinea lui să nu 
creeze deloc lumea sau să creeze alte fiinţe finite decât cele pe care le-a creat deja. 
„Rezultă de aici: I) că Dumnezeu nu acţionează cu libertate de voinţă." 4 Diferenţa 
dintre Dumnezeu, substanţa infinită, şi lucrurile finite este că Dumnezeu nu este 
determinat în existenţa şi acţiunile sale de nicio cauză externă (nu există nicio cauză 
externă lui Dumnezeu care ar putea să acţioneze asupra lui), pe când lucrurile finite, 
fiind modificări ale lui Dumnezeu, sunt determinate de el în ceea ce priveşte existen¬ 
ţa, esenţa şi acţiunile lor. 

Expunerea de mai sus a producerii necesare a lucrurilor finite de către Dumnezeu 
ar putea sugera o interpretare cât se poate de înşelătoare a gândirii lui Spinoza, şi tre¬ 
buie să ne ferim să lăsăm interpretările colorate de imaginea pe care expunerea tinde 
inevitabil să o evoce. Căci dacă vorbim de Dumnezeu creând lucrurile finite şi de lu¬ 
crurile finite ca fiind cauzate şi determinate de Dumnezeu, inevitabil avem tendinţa 
de a forma imaginea unui Dumnezeu transcendental care creează cu necesitate, în 


! Ibid., prop. 24. 

2 Ibid., prop. 33, nota 1. 

3 Ibid., def. 7. 

4 £., P. I, prop. 32, corolarul 1. 

sensul că perfecţiunea sa infinită se exprimă în mod necesar în lucrurile finite care 
sunt distincte de el, chiar dacă ele decurg cu necesitate de la el. Spinoza spune, spre 
exemplu, că „lucrurile au fost produse de către Dumnezeu cu cea mai mare perfecţie, 
deoarece ele au rezultat cu necesitate dintr-o natură dată, care este cea mai perfectă" 1 . 
Remarcile de acest tip tind să sugereze că Spinoza se gândea la o teorie a emanării de 
tip neoplatonic. Dar o astfel de interpretare ar fi bazată pe o neînţelegere a modului în 
care Spinoza foloseşte anumiţi termeni. Dumnezeu este identificat cu Natura. Putem 
considera Natura ca substanţă infinită, fără nicio referire la modificările sale, sau ca 
un sistem de moduri, primul fel de a considera Natura fiind anterior logic celui de al 
doilea. Dacă privim Natura în cel de-al doilea fel (ca Natura naturata), trebuie să re¬ 
cunoaştem, conform lui Spinoza, că un mod dat este cauzat de un mod sau moduri 
care îl preced, care sunt la rândul lor cauzate de alte moduri şi aşa mai departe. Spre 
exemplu, un anumit corp este cauzat de alte corpuri, iar acestea de alte corpuri şi aşa 
mai departe. Nu se pune problema unui Dumnezeu transcendent care „intervine" 
pentru a crea un anumit corp sau o anumită minte. Există un lanţ nesfârşit de cauze 
particulare. Pe de altă parte, lanţul cauzelor finite este dependent logic şi ontologic 
(ceea ce se reduce cam la acelaşi lucru, întrucât ordinea ideilor şi ordinea lucrurilor 
sunt presupuse a fi până la urmă una) de Natura considerată ca substanţă unică de¬ 
pendentă şi determinată de sine însăşi (Natura naturans). Natura se exprimă pe sine 
în mod necesar prin modificări, şi în sensul acesta Natura este cauza imanentă a tu¬ 
turor modificărilor sau modurilor. „Dumnezeu este cauza imanentă, şi nu tranzitivă 
a tuturor lucrurilor" 2 3 , întrucât toate lucrurile există în Dumnezeu, sau în Natură. Dar 
aceasta nu înseamnă că Dumnezeu există în afara modurilor care pot interveni în 
lanţul cauzelor finite. Lanţul cauzalităţii finite este cauzalitatea divină, pentru că este 
expresia modală a determinării de sine a lui Dumnezeu. 

Este util pentru înţelegerea derivei gândirii lui Spinoza să înlocuim cuvântul 
„Dumnezeu" prin cuvântul „Natură". Spre exemplu, propoziţia „Lucrurile particu¬ 
lare nu sunt decât modificări sau moduri ale atributelor lui Dumnezeu prin care 
atributele lui Dumnezeu sunt exprimate într-un chip anumit şi determinat"’ devine 
mai clară dacă citim „Natura" în loc de „Dumnezeu". Natura este un sistem infinit în 
care există un singur lanţ infinit de cauze particulare; dar întregul lanţ infinit există 
numai pentru că Natura există. în ordinea dependenţei logice, putem distinge modu¬ 
rile infinite de modurile finite şi putem spune într-un fel că Dumnezeu, sau Natura, 


1 Ibid., prop. 33, nota 2. 

2 E„ P. I, prop. 18. 

3 Ibid., prop. 25, corolar. 

este cauza proximă a modurilor infinite şi cauza îndepărtată a modurilor finite. Dar 
felul acesta de a vorbi nu este legitim, spune Spinoza, dacă atunci când îl numim pe 
Dumnezeu cauza îndepărtată a lucrurilor individuale vrem să sugerăm că Dumnezeu 
este în vreun fel fără legătură cu efectele individuale. „Căci prin cauză îndepărtată 
înţelegem pe aceea care nu este legată în niciun chip cu efectul. însă toate câte există 
sunt în Dumnezeu şi într-atât depind de Dumnezeu, încât fără el nici nu pot exista, 
nici nu pot fi concepute. Lucrurile individuale nu pot exista distincte de Natură şi 
ele sunt astfel cauzate de Natură. Dar aceasta nu înseamnă că ele nu pot fi explicate în 
termeni de conexiuni cauzale particulare, cu condiţia să ne amintim că Natura natu- 
rata nu este o substanţă distinctă de Natura naturans. Există un singur sistem infinit, 
dar el poate fi privit din mai multe puncte de vedere. 

4. Acest sistem infinit este unicul sistem: nu există două sisteme, un sistem de 
minţi şi un sistem de corpuri. Dar acest unic sistem poate fi privit din două puncte de 
vedere: poate fi conceput sub aspectul atributului gândirii sau sub aspectul atributu¬ 
lui întinderii. Fiecărui mod sub aspectul atributului întinderii îi corespunde un mod 
sub aspectul atributului gândirii, şi acest al doilea mod este numit de Spinoza „idee". 
Astfel, fiecărui lucru întins îi corespunde o idee. Dar cuvântul „corespunde" este înşe¬ 
lător, deşi este greu să nu îl folosim. El sugerează că ar fi două ordini, două lanţuri de 
cauze, şi anume ordinea corpurilor şi ordinea ideilor. De fapt, conform lui Spinoza, 
există o singură ordine, deşi ea poate fi concepută de noi în două feluri. „Ordinea şi 
înlănţuirea ideilor sunt înseşi ordinea şi înlănţuirea lucrurilor." 2 „Astfel, fie că vom 
concepe natura sub aspectul atributului întinderii, fie că o vom concepe sub aspectul 
atributului cugetării, fie sub aspectul oricărui alt atribut, vom găsi totdeauna una şi 
aceeaşi ordine sau una şi aceeaşi înlănţuire cauzală, adică aceleaşi lucruri decurgând 
unele din altele." 3 Aceasta nu înseamnă că putem da seama de corpuri în termenii 
ideilor. Pentru că, spune Spinoza, dacă noi considerăm lucrurile individuale ca mo¬ 
duri ale întinderii, atunci trebuie să explicăm întreg sistemul de corpuri în termenii 
atributului întinderii. Nu se pune problema de a încerca să reducem corpurile la idei 
sau ideile la corpuri. într-adevăr, o asemenea tentativă ar fi fără sens, întrucât nu 
există decât o singură ordine în Natură. Dar dacă vom considera lucrurile ca moduri 
sub aspectul unui singur atribut, trebuie s-o facem consistent şi nu să ne schimbăm 
unghiul de vedere şi limbajul într-o manieră iresponsabilă. 


' Ibid., prop. 28, notă. 

2 £., P II, prop. 7. 

3 Ibid., notă. 

Dacă nu există decât o singură ordine în Natură, înseamnă că este inadmisibil să 
vorbim despre mintea umană ca aparţinând unei ordini, iar despre corpul uman ca 
aparţinând unei alteia. Fiinţa umană este un singur lucru. Este adevărat că „omul este 
alcătuit din suflet şi din corp" 1 şi că „sufletul omenesc este unit cu corpul" 2 * , dar corpul 
uman este omul considerat ca mod al atributului întinderii, iar mintea umană este 
omul considerat ca mod al atributului gândirii. Deci ele sunt două aspecte ale acelu¬ 
iaşi lucru. Prin urmare problema carteziană a „interacţiunii" dintre suflet şi corp nu 
este reală. Aşa cum ar fi lipsit de sens să întrebăm cum poate exista interacţiune între 
atributele divine ale întinderii şi ale gândirii, care sunt ambele aspecte ale lui Dum¬ 
nezeu, este lipsit de sens şi să întrebăm cum poate exista interacţiune între minte şi 
corp în cazul particular al omului. Dacă natura minţii şi cea a corpului sunt înţelese, 
trebuie de asemenea recunoscut că problema interacţiunii nu se pune şi nici nu s-ar 
putea pune. Astfel, Spinoza evită în întregime problema care-i încurca într-atât pe 
cartezieni. Şi nu a evitat-o prin reducerea minţii la corp sau corpului la minte, ci decla¬ 
rând că sunt pur şi simplu două aspecte ale aceluiaşi lucru. Cu toate acestea, am putea 
să ne îndoim că eliminarea problemei n-a fost mai mult decât o eliminare verbală. Nu 
pot discuta aici problema relaţiei sufletului cu trupul numai de dragul ei; dar merită 
punctat că problema nu este eliminată prin simpla încadrare a limbajului folosit în 
aşa fel încât problema să nu mai apară în limbaj. Pentru că s-a arătat că datele sunt 
expuse sau descrise mai adecvat în acest limbaj decât în oricare altul. S-ar putea spu¬ 
ne, desigur, că doctrina lui Spinoza despre relaţia dintre minte şi corp trebuie să fie 
adevărată dacă doctrina sa generală despre substanţă şi atributele sale este adevărată. 
Ar putea fi astfel, dar cuvântul „dacă" are o oarecare importanţă aici. 

După Spinoza, mintea este ideea corpului. Cu alte cuvinte, mintea este omologul 
unui mod al întinderii, şi anume corpul, sub aspectul atributului gândirii. Dar corpul 
este compus din mai multe părţi, şi fiecăreia dintre aceste părţi îi „corespunde" o idee 
(deşi este mai precis dacă spunem că fiecare „pereche" reprezintă două aspecte ale 
unuia şi acelaşi lucru). Deci decurge că „ideea care constituie existenţa formală a su¬ 
fletului omenesc nu este simplă, ci este compusă din foarte multe idei" s . Când corpul 
uman este afectat de un corp extern, ideea modificării în corpul uman este în acelaşi 
timp o idee a corpului extern. Drept urmare, „sufletul omenesc percepe odată cu na¬ 
tura propriului corp şi natura foarte multor alte corpuri" 4 . Mai mult, mintea priveşte 


1 Ibid., prop. 13, corolar. 

2 Ibid., notă. 

J £., P. II, prop. 15. 

4 Ibid., prop. 16, corolarul 1. 

corpul extern „ca existând actual sau ca fiindu-i prezent, până ce corpul omenesc va 
fi afectat în aşa fel încât existenţa sau prezenţa acelui corp extern să fie înlăturată"'. Şi 
dacă modificările propriului corp continuă când corpul extern nu-1 mai afectează de 
fapt putem continua să privim corpul extern ca fiind prezent când de fapt nu mai este 
prezent. Mai departe, „dacă corpul omenesc a fost afectat cândva în acelaşi timp de 
două sau mai multe corpuri, atunci, ori de câte ori sufletul îşi va imagina ulterior une¬ 
le dintre ele, îşi va aminti îndată de celelalte" 1 2 . în acest fel explică Spinoza memoria, 
care, spune el, „nu este într-adevăr decât o anumită înlănţuire a ideilor care cuprind 
în ele natura lucrurilor ce există în afara corpului omenesc, înlănţuire care se produce 
în suflet în ordinea şi înlănţuirea afecţiunilor corpului" 3 . 

Pe lângă „ideea corpului", adică mintea, mai poate exista şi „ideea minţii", întrucât 
fiinţa umană poate să-şi formeze o idee a minţii. Ea se bucură de conştiinţă de sine. 
Putem considera un mod al gândirii fără vreo relaţie cu obiectul său, şi atunci avem 
ideea unei idei. „în adevăr, când cineva ştie ceva, el ştie prin chiar aceasta că ştie, şi 
totodată ştie că ştie şi aşa la infinit." 4 5 întreaga conştiinţă de sine are o bază fizică, 
în sensul că „sufletul se cunoaşte pe sine numai întrucât percepe ideile afecţiunilor 
corpului" ; s dar faptul că noi ne bucurăm de conştiinţă de sine nu este pus la îndoială 
de Spinoza. 

Teoria lui Spinoza despre relaţia dintre minte şi corp a fost introdusă aici ca o 
ilustraţie particulară a teoriei sale despre atribute şi moduri. Dar dacă luăm teoria sa 
despre minte şi corp în sine cred că interesele sale principale le găsim în insistenţa 
asupra dependenţei fizice a minţii. Dacă mintea umană este ideea corpului, rezultă 
că perfecţiunea minţii corespunde perfecţiunii corpului. Acesta este poate un alt fel 
de a spune că depindem de percepţie pentru a avea idei. Mai decurge că imperfecţi¬ 
unea relativă a minţii unui animal depinde de imperfecţiunea relativă a corpului său 
în comparaţie cu cel uman. Desigur, Spinoza nu credea că vacile, spre exemplu, au 
„minte" în sensul în care vorbim noi despre minte în mod obişnuit. Dar decurge din 
teoria sa generală a atributelor şi modurilor că fiecărui corp de vacă îi „corespunde" 
o idee a acelui corp, adică un mod sub aspectul atributului gândirii. Şi perfecţiunii 
acestei „idei" sau „minţi" îi corespunde perfecţiunea corpului. Dacă detaşăm această 
teorie a dependenţei fizice a minţii de cadrul său metafizic general, o putem conside- 


1 Ibid., prop. 17. 

2 Ibid., prop. 18. 

3 Ibid., notă. 

4 £., P. II, prop. 2i, notă. 

5 Ibid., prop. 23. 

ra program de cercetare ştiinţifică asupra dependenţei verificabile a minţii de corp. 
Spinoza privea fără îndoială această viziune asupra problemei ca rezultat al unei de¬ 
ducţii logice a priori, nu ca o generalizare din investigaţii empirice. Dar din punctul 
de vedere a celui care nu tinde să creadă că astfel de probleme pot fi stabilite prin 
argumentaţie pur deductivă această viziune este probabil interesantă sub aspectul 
unei ipoteze care formează baza provizorie a unei cercetări empirice. Până unde sunt 
activităţile mentale dependente de factori non-mentali este o întrebare care cu greu 
şi-ar putea găsi un răspuns a priori. Dar este o întrebare interesantă şi totodată im¬ 
portantă. 

5. în partea care conchide acest capitol aş vrea să atrag atenţia asupra unui punct 
important al filosofiei lui Spinoza, şi anume eliminarea cauzalităţii finale. în acelaşi 
timp aş vrea să încadrez această problemă într-un context larg, pentru că îmi pare că 
va clarifica direcţia generală a gândirii lui Spinoza. Se poate spune deci că această par¬ 
te se va compune din reflecţii generale asupra viziunii lui Spinoza despre Dumnezeu 
şi lume în lumina eliminării cauzelor finale. 

Am văzut că ideea iniţială despre Dumnezeu a lui Spinoza a fost derivată din 
religia iudaică. Dar el a respins repede teologia ortodoxă iudaică, şi atunci avem mo¬ 
tive să credem, aşa cum am remarcat deja, că mintea lui a fost influenţată în direc¬ 
ţia panteismului atât de anumiţi filosofi evrei, cât şi de gânditori renascentişti, ca 
Giordano Bruno. Cu toate acestea, în elaborarea sistemului său Spinoza s-a folosit de 
terminologia şi de anumite categorii de gândire derivate din scolasticism şi cartezi¬ 
anism. Atunci forma sa de panteism spune că, ţinând seama că Dumnezeu e fiinţă 
infinită, trebuie să includă în el toate fiinţele, întreaga realitate şi că, ţinând seama 
că Dumnezeu este substanţă infinită, lucrurile finite trebuie să fie moduri ale acestei 
substanţe. Deci am putea spune că elementul panteist al gândirii sale este derivat 
dintr-un proces de a trage ceea ce îi păreau lui Spinoza a fi consecinţe logice ale ideii 
de Dumnezeu ca fiinţă infinită şi complet non-dependentă (altfel spus, ca substanţă 
în sensul atribuit de el cuvântului). Iar dacă izolăm acest element al gândirii sale cred 
că am putea spune că termenul „Dumnezeu" reţine ceva din înţelesul său tradiţional. 
Dumnezeu este substanţă infinită care posedă atribute infinite, dintre care numai 
două ne sunt cunoscute, iar între Natura naturans şi Natura naturata există o distinc¬ 
ţie. Nu Natura empirică este cea care este identificată cu Dumnezeu, ci Natura într-un 
sens mai aparte — ca substanţă infinită, care stă în spatele modurilor tranzitorii. Cu 
toate acestea, una dintre dificultăţile teoriei este aceea de a vedea cum este posibilă 
vreo deducţie logică din Natura naturata dacă nu facem asumpţia iniţială că substanţa 
trebuie să se exprime în moduri; iar acesta este exact punctul care trebuie demonstrat, 
nu asumat. Este ca şi cum Spinoza ar fi luat ideea tradiţională de substanţă ca fiind 

aceea în care accidentele sunt inerente, aplicând-o apoi la fiinţa infinită, fără a face 
caz de asta. Este desigur adevărat că susţinea că are o idee clară şi distinctă a esenţei 
obiective a substanţei, sau a lui Dumnezeu. într-o scrisoare către Hugo Boxell a afir¬ 
mat că are o idee a lui Dumnezeu la fel de clară ca a unui triunghi. 1 Şi era nevoit să 
susţină acest lucru. Pentru că, dacă definiţiile sale nu ar fi exprimat esenţe obiective 
clar concepute, întregul sistem ar fi putut fi un simplu sistem de „tautologii". Dar este 
greu de înţeles cum decurge chiar din definiţiile lui Spinoza că substanţa, aşa cum 
o definea el, trebuie, să aibă moduri. Pe de o parte, a început cu ideea de Dumnezeu. 
Pe de altă parte, ştia foarte bine din experienţă, aşa cum ştim cu toţii, că fiinţele finite 
există. în elaborarea sistemului deductiv el ştia astfel dinainte care urma să fie punc¬ 
tul la care trebuia să ajungă, şi este probabil ca faptul că ştia că există fiinţe finite să-l 
fi încurajat să creadă că a reuşit să producă o deducţie logică a Naturii naturata. 

Dacă termenii „intelect" şi „voinţă" nu pot fi predicate despre Dumnezeu în vreun 
sens care să aibă un înţeles pentru noi şi dacă legăturile cauzale sunt de aceeaşi natu¬ 
ră ca legăturile logice, ar părea imposibil să vorbim cu sens despre Dumnezeu creând 
lumea în vederea oricărui scop. Spinoza spune că „lucrurile au fost produse de către 
Dumnezeu cu cea mai mare perfecţie, deoarece ele au rezultat cu necesitate dintr-o 
natură dată, care este cea mai perfectă" 2 , şi ar fi posibil ca acest enunţ să însemne că 
are sens să vorbim despre Dumnezeu creând lucrurile cu un scop, cum ar fi manifes¬ 
tarea perfecţiunii divine sau o mai mare efuziune a binelui. Dar Spinoza nu admite că 
ar avea vreun sens să spunem despre Dumnezeu că „le face pe toate având în vedere 
binele" 3 . Ordinea naturii decurge cu necesitate din natura lui Dumnezeu, şi nu ar fi 
putut exista nicio altă ordine. Ar fi atunci nelegitim să vorbim despre Dumnezeu ca 
„alegând" să creeze sau ca având un scop în creaţie. A vorbi astfel ar însemna să-l 
tratăm pe Dumnezeu ca pe un fel de supraom. 

Oamenii acţionează în vederea unui scop. Şi acest lucru este cel care-i împinge 
să interpreteze Natura în lumina propriilor lor persoane. Dacă nu cunosc cauza sau 
cauzele unui eveniment natural, „nu le rămâne decât să se întoarcă spre ei înşişi şi să 
reflecteze la scopurile de care ei înşişi sunt de obicei determinaţi în astfel de fapte, şi 
în felul acesta ei apreciază cu necesitate mintea altora după propria lor minte"' 1 . Din 
nou, din cauză că oamenii găsesc în Natură multe lucruri care le sunt folositoare, au 
tendinţa să-şi imagineze că aceste lucruri au fost făcute de o putere supraomenească 


' Scrisoarea 56. 

2 E., P. I, prop. 33, nota 2. 

3 îbid. 

4 E., P. I, adaos. 

pentru ca ei să le folosească. Şi atunci când întâlnesc inconveniente în Natură, cum ar 
fi cutremurele sau bolile, ei le atribuie mâniei sau dezamăgirii divine. Dacă le arătăm 
că aceste inconveniente îi afectează pe cei pioşi şi buni la fel de mult ca şi pe cei lipsiţi 
de pioşenie şi răi, ei vorbesc despre judecăţile misterioase ale lui Dumnezeu. Astfel, 
„această singură cauză ar fi fost de ajuns pentru ca adevărul să rămână veşnic ascuns 
neamului omenesc, dacă matematica - ştiinţa esenţelor şi proprietăţilor figurilor, nu 
a scopurilor - n-ar fi dezvăluit oamenilor o altă normă de adevăr'' 1 . 

Deşi fiinţele umane acţionează având în vedere o finalitate, aceasta nu înseamnă 
că acţiunile lor nu sunt determinate. „Oamenii se cred liberi, întrucât sunt conştienţi 
de voinţele şi de poftele lor, dar nu se gândesc nici măcar în vis la cauzele care îi fac 
să poftească şi să voiască, fiindcă le ignoră." 2 Crezul că suntem liberi este pentru 
Spinoza rezultatul şi expresia ignoranţei cauzelor determinante ale dorinţelor, la fel 
cum credinţa într-o finalitate în Natură este rezultatul ignoranţei cauzelor reale ale 
întâmplărilor naturale. Astfel, credinţa de orice fel în cauze finale este pur şi sim¬ 
plu rodul ignoranţei. Odată ce originea credinţei a fost găsită, ar trebui să fie clar că 
„natura nu-şi are niciun scop dinainte fixat şi că toate cauzele finale nu sunt decât 
închipuiri omeneşti" 3 . într-adevăr, doctrina cauzalităţii finale perverteşte noţiunea 
adevărată a cauzalităţii. Pentru că subordonează cauza eficientă, care este anterioară 
aşa-numitei cauze finale. „Apoi ceea ce de la natură este înainte, ea spune că este 
după.“‘ f Şi în zadar obiectăm că dacă toate lucrurile decurg cu necesitate din natura 
divină este posibil să explicăm imperfecţiunile şi relele din lume. Nu este nevoie de 
vreo explicaţie. Pentru că ceea ce oamenii numesc „imperfecţiuni" şi „rele" sunt astfel 
numai din punctul uman de vedere. Un cutremur pune în pericol viaţa şi posesiunile 
omului şi astfel îl considerăm un „rău"; dar este un rău numai în relaţie cu noi şi din 
punctul nostru de vedere, nu în sine. Deci nu este necesară nicio explicaţie, în afara 
uneia în termenii cauzalităţii eficiente, decât dacă avem motive să credem că lumea a 
fost făcută pentru folosul omului, şi, după cum era convins Spinoza, nu avem niciun 
motiv să credem asta. 

Cred că putem considera eliminarea cauzalităţii finale de către Spinoza din două 
puncte de vedere. în primul rând, avem ceea ce putem numi aspectul vertical. Natura 
naturata, sistemul modurilor, decurge cu necesitate din Natura naturans, substanţa 
infinită sau Dumnezeu, iar procesul este lipsit de cauză finală. în al doilea rând, avem 
aspectul orizontal. în sistemul infinit de moduri orice mod dat şi orice eveniment dat 


1 Ibid. 

1 Ibid. 

3 Ibid. 
* Ibid. 

pot fi explicate, cel puţin în principiu, în termenii cauzalităţii eficiente, făcând referire 
la activitatea cauzală a altor moduri. Am vorbit intenţionat de două „aspecte", întrucât 
ele sunt conectate unul cu celălalt în sistemul lui Spinoza. Existenţa unui mod dat 
este datorată unor factori cauzali în sistemul modal, dar este şi referire la Dumnezeu, 
la Dumnezeu ca „modificat". Putem spune în mod legitim că un eveniment dat în 
sistemul modal este cauzat de Dumnezeu, atâta timp cât ne dăm seama că aceasta nu 
înseamnă că Dumnezeu intervine din afară asupra sistemului. Sistemul de moduri 
este Dumnezeu ca modificat, iar a spune că X este cauzat de Yeste acelaşi lucru cu 
a spune că X este cauzat de Dumnezeu, adică de către Dumnezeu ca modificat în Y. 
în acelaşi timp cred că atenţia ne este îndreptată diferit în funcţie de considerarea 
unui aspect sau al celuilalt. Dacă luăm în considerare aspectul metafizic, atenţia ne 
este îndreptată către prioritatea logică a Natura naturans în relaţie cu Natura natura- 
ta, iar elementele tradiţionale din ideea lui Spinoza despre Dumnezeu sunt aduse 
în prim-plan. Dumnezeu ca substanţă infinită ne apare ca suprema şi ultima cauză 
a lumii empirice. Dacă, pe de altă parte, considerăm doar legăturile cauzale între 
membrii sistemului modal, eliminarea cauzalităţii finale ne apare ca un program de 
cercetare asupra cauzelor eficiente sau ca ipoteză în lumina căreia se urmăresc între¬ 
bări fizice şi psihologice. 

Din aceste motive sugerez că sistemul lui Spinoza are două faţete. Metafizica fi¬ 
inţei infinite care se manifestă în fiinţe finite se apropie de sistemele metafizice din 
trecut. Teoria care spune că toate fiinţele finite şi modificările lor pot fi explicate în 
termenii legăturilor cauzale, care sunt stabilite în principiu, se îndreaptă către ştiinţe¬ 
le empirice care chiar omit considerarea cauzalităţii finale şi încearcă să explice datele 
în termenii cauzalităţii eficiente, oricum am înţelege expresia „cauzalitate eficientă". 
Desigur că nu vreau să sugerez că în considerarea sistemului, aşa cum l-a expus 
Spinoza, putem neglija vreunul dintre aspecte. Dar cred că sunt două aspecte. Dacă 
dăm o importanţă mai mare aspectului metafizic, vom avea tendinţa să-l credem pe 
Spinoza înainte de toate un „panteist", unul care s-a străduit să dezvolte în mod con¬ 
sistent, chiar dacă nu reuşit, implicaţiile conceptului de Dumnezeu ca fiinţă infinită 
şi complet lipsită de dependenţă. Dacă dăm o importanţă mai mare aspectului pe care 
l-aş numi poate „naturalist", vom avea tendinţa să avem în vedere Natura naturata, 
să ne întrebăm asupra adecvării numirii Naturii „Dumnezeu", să o descriem ca „sub¬ 
stanţă" şi să vedem sistemul filosofic ca pe un program de cercetare ştiinţifică. Dar 
nu trebuie să uităm că însuşi Spinoza a fost un metafizician care urmărea ambiţiosul 
obiectiv de a explica realitatea sau de a face universul inteligibil. El ar fi putut anticipa 
ipoteze cu care s-au confruntat mulţi oameni de ştiinţă, dar era preocupat de proble¬ 
me metafizice de care omul de ştiinţă, ca om de ştiinţă, nu se preocupă. 

SPINOZA (3) 

Nivelurile sau gradele de cunoaştere la Spinoza - Experienţa confuză; ideile universale ; 
falsitatea - Cunoaşterea ştiinţifică - Cunoaşterea intuitivă 


i. Idealul de cunoaştere al lui Spinoza aminteşte într-o oarecare măsură de idealul 
platonic al cunoaşterii. La Spinoza, ca şi la Platon, găsim o teorie a gradelor de cunoaş¬ 
tere. Ambii filosofi ne descriu grade ascendente de adecvare şi de viziune sinoptică. 

în Tratatul despre îndreptarea intelectului' Spinoza distinge patru niveluri din ceea 
ce el numeşte percepţie. Primul şi cel mai de jos dintre aceste niveluri este percepţia 
„din auzite". Spinoza ilustrează ce înţelege prin aceasta cu un exemplu. „Ştiu numai 
din auzite ziua mea de naştere, că am avut cutare părinţi şi altele de acelaşi fel, de care 
nu m-am îndoit niciodată." 1 2 Nu ştiu din experienţă personală că am fost născut într-o 
anumită zi, şi probabil că nici nu am luat vreodată măsuri ca să dovedesc acest lucru. 
Mi s-a spus că m-am născut la o anumită dată şi m-am obişnuit să consider o anumită 
dată ca fiind ziua mea de naştere. Nu am dubii că mi s-a spus adevărul, dar cunosc 
acest adevăr numai „din auzite", din ceea ce mi-au mărturisit alţii. 

Cel de-al doilea nivel al percepţiei, aşa cum este schiţată in Tratatul despre îndrepta¬ 
rea intelectului, este percepţia cunoştinţelor pe care le avem din experienţe nelămurite 
sau confuze. „Prin experienţă nelămurită ştiu că va trebui să mor; aceasta o susţin 
pentru că am văzut alţi semeni ai mei murind, deşi nu au trăit cu toţii în acelaşi 
interval de timp, nici nu au murit de aceeaşi boală. Apoi, ştiu, de asemenea, prin ex¬ 
perienţă nelămurită că uleiul este un element în stare să întreţină flacăra, iar apa este 
în stare să o stingă; mai ştiu despre câine că este un animal care latră, iar omul un 
animal raţional; şi aşa am cunoscut aproape tot ce este folositor vieţii." 3 


1 Mă voi referi la această lucrare cu T. [Citatele de aici sunt luate din Baruch Spinoza, Tratatul 
despre îndreptarea intelectului şi despre calea cea mai bună care duce la adevărata cunoaştere a 
lucrurilor, Editura Ştiinţifică şi Enciclopedică, Bucureşti, 1979.) 

2 T., 4, 20. 

3 X., 4, 20. 

Cel de-al treilea nivel al percepţiei aşa cum este dată în Tratat este percepţia în care 
„esenţa unui lucru este dedusă din alt lucru, însă nu în mod adecvat" 1 . Spre exemplu, 
conchid că o întâmplare sau un lucru are o cauză, deşi nu am nicio idee clară a cauzei 
şi nici a legăturii precise dintre cauză şi efect. 

în sfârşit, cel de-al patrulea fel de percepţie este acela prin care „lucrul este per¬ 
ceput numai prin esenţa sa sau prin cunoaşterea cauzei sale cea mai apropiată" 2 . De 
exemplu, dacă în virtutea faptului că ştiu ceva ştiu ce înseamnă să ştii orice. Altfel 
spus, dacă într-un act concret al cunoaşterii percep cu claritate esenţa cunoaşterii, eu 
mă bucur de acest al patrulea grad al percepţiei. Iar dacă posed o cunoaştere a esenţei 
minţii aşa încât să văd clar că mintea este în mod esenţial unită cu corpul, mă bucur 
de un nivel mai înalt al percepţiei decât dacă doar conchid din sentimentele mele cu 
privire la propriul meu corp că există o minte în mine şi că este într-un fel sau altul 
unită cu acest corp, deşi nu înţeleg modul acestei uniuni. Acest al patrulea nivel al cu¬ 
noaşterii este folosit în matematică. „Totuşi, ceea ce am putut afla până acum printr-o 
astfel de cunoaştere este foarte puţin." 3 

Cu toate acestea, în Etica Spinoza vorbeşte despre trei niveluri ale cunoaşterii, nu 
despre patru. „Percepţia din auzite" nu este menţionată ca un gen distinct de cunoaş¬ 
tere, iar cel de-al doilea nivel al percepţiei din Tratat apare în Etica sub forma „cunoaş¬ 
terea de primul fel" (cognitio primi generis), opinia ( opinia ) sau imaginaţia (imaginatio). 
Se obişnuieşte să se urmeze cele spuse în Etica şi să se vorbească despre cele trei 
grade sau niveluri de cunoaştere ale lui Spinoza. Urmând acest obicei, voi încerca să 
explic cât de cât mai complet ceea ce voia Spinoza să spună prin cogiiitio primi generis, 
primul (şi cel mai de jos) tip de cunoaştere. 

2. Corpul uman este afectat de alte corpuri, fiecare modificare sau stare astfel pro¬ 
dusă fiind reflectată într-o idee. Ideile de acest fel sunt aşadar mai mult sau mai puţin 
echivalente ideilor derivate din senzaţii, iar Spinoza le numeşte idei ale imaginaţiei. 
Ele sunt derivate prin deducţie logică din alte idei 4 , iar în măsura în care mintea este 
compusă din astfel de idei, ea este pasivă, nu activă. Pentru că aceste idei nu se nasc 
din puterea activă a minţii, ci reflectă schimbări corporale şi stări produse de alte 
corpuri. Există o anumită „degajare" a lor: ele reflectă experienţa, într-adevăr, dar este 


2 

3 

4 


T, 4 .19. 3 - 
T; 4 . 19 , 4 . 

T., 4, 22. 

Pentru a evita neînţelegeri este important de menţionat că Spinoza foloseşte cuvântul „idee" 
pentru orice lucru pe care noi l-am numi „propoziţie". Dat fiind acest înţeles al termenului 
„idee", este legitim aşadar să vorbim despre derivarea ideilor din idei şi de adevărul sau 
falsitatea ideilor. 

o experienţă „nedefinită". Un corp individual este afectat de alte corpuri individuale, 
iar stările lui care se schimbă sunt reflectate în idei care nu reprezintă niciun fel de 
cunoaştere ştiinţifică sau coerentă. La nivelul percepţiei senzoriale fiinţa umană are 
cunoştinţa altor fiinţe umane, dar este vorba de cunoaştere a lor ca lucruri individuale 
care îl afectează într-un fel sau altul. Nu are nicio cunoaştere ştiinţifică a lor, iar ideile 
lui sunt inadecvate. Când cunosc un corp exterior prin percepţie senzorială, îl cunosc 
numai ca afectând propriul meu corp. Ştiu că el există, cel puţin atâta timp cât îmi 
afectează corpul, şi ştiu ceva despre natura sa; dar nu am nicio cunoaştere adecvată 
a naturii sau esenţei sale. Mai mult, deşi eu îmi cunosc corpul cu necesitate ca fiind 
afectat de un alt corp, întrucât starea produsă în corpul meu este reflectată într-o idee, 
această cunoaştere este neadecvată. Aşadar, cunoaşterea care este pur dependentă 
de percepţie senzorială este numită de Spinoza „neadecvată" şi „confuză". „Spun lă¬ 
murit că sufletul nu are nici despre sine însuşi, nici despre corpul său, nici despre 
corpurile externe o cunoaştere adecvată, ci numai una confuză, ori de câte ori percepe 
lucrurile în ordinea comună a Naturii, adică ori de câte ori este determinat dinafară, 
prin contactul întâmplător cu lucrurile, de a considera un lucru sau altul. Există, de¬ 
sigur, asocierea de idei, dar la nivelul percepţiei senzoriale sau al experienţei confuze 
şi „nedefinite", aceste asocieri sunt determinate de modificări asociate ale corpurilor 
noastre, nu de cunoaşterea noastră clară a relaţiilor cauzale obiective dintre lucruri. 

Trebuie notat că pentru Spinoza ideile generale sau universale aparţin acestui 
nivel al experienţei. Un corp uman este afectat frecvent de alte corpuri umane, de 
exemplu. Şi ideile care reflectă modificările corporale astfel produse se întrepătrund 
pentru a forma o idee confuză a omului în genere, care nu este nimic altceva decât un 
soi de imagine compozită şi confuză. Aceasta nu înseamnă că nu există idei generale 
adecvate; înseamnă că ideile generale care sunt dependente de percepţie senzorială 
sunt, conform lui Spinoza, imagini compozite confuze. „Corpul omenesc, fiind limi¬ 
tat, nu este în stare să formeze în sine, deodată, decât un număr determinat de ima¬ 
gini. Dacă acel număr ar fi depăşit, aceste imagini ar începe să se confunde; iar dacă 
numărul de imagini pe care corpul este în stare să le formeze în sine deodată distinct 
ar fi cu mult depăşit, toate s-ar confunda cu totul între ele." 1 2 3 în acest fel se nasc ideile 
de „fiinţă", „lucru" etc. „Tot din cauze asemănătoare, s-au născut şi noţiunile care 
se numesc universale, ca: om, cal, câine etc."’ Aceste idei comune sau imagini com¬ 
pozite nu sunt aceleaşi pentru toţi oamenii - ele diferă de la individ la individ; dar, 


1 £., P. II, prop. 29, notă. 

2 Ibid., prop. 40, nota 1. 

3 Ibid. 

dacă similitudinea totuşi există, ea este datorată faptului că trupurile umane seamănă 
unele cu altele în ceea ce priveşte structura lor şi sunt frecvent afectate în moduri care 
se aseamănă unele cu altele. 

Două lucruri trebuie avute în vedere pentru ca doctrina „experienţei nelămurite 
sau întâmplătoare" a lui Spinoza să nu fie greşit înţeleasă. în primul rând, deşi nea¬ 
gă adecvarea primului şi celui mai de jos nivel al cunoaşterii, nu îi neagă utilitatea. 
Vorbind despre cunoaşterea obţinută prin „experienţa nelămurită", spune: „Şi aşa am 
cunoscut aproape tot ce este folositor vieţii."' Din nou, atunci când îşi ilustrează teo¬ 
ria sa a nivelurilor de cunoaştere, vorbeşte despre următoarea problemă. 2 Sunt date 
trei numere şi trebuie să găsim un al patrulea, care stă în aceeaşi relaţie cu cel de-al 
treilea ca cel de-al doilea cu primul. Apoi vorbeşte despre negustorii care înmulţesc 
fără şovăire al doilea număr cu cel de-al treilea şi divid produsul la primul, pentru că 
nu au uitat regula învăţată odată de la profesor, deşi nu au văzut nicio dovadă pentru 
regulă şi nu ar putea explica raţional procedura. Cunoaşterea lor nu este cunoaştere 
matematică adecvată, dar utilitatea ei practică nu poate fi pusă la îndoială. în al doi¬ 
lea rând, adecvarea unei idei nu implică falsitatea ei dacă este luată de una singură, 
„în idei nu există nimic pozitiv în virtutea căruia ele să poată fi numite false." 3 De 
exemplu, atunci când privim soarele, spune Spinoza, pare a fi „depărtat de noi la cam 
două sute de picioare" 4 . Cât timp luăm în considerare această impresie luată de una 
singură, ea nu este falsă, pentru că este adevărat că soarele ne apare ca fiind foarte 
aproape. Dar odată ce încetăm să ne gândim la impresia subiectivă şi să spunem că 
soarele este într-adevăr la numai două sute de picioare distanţă de noi, enunţul nos¬ 
tru este fals. Iar ceea ce îl face să fie fals este o privare, şi anume aceea că ne lipseşte 
cunoaşterea cauzei impresiei şi a adevăratei distanţe de la soare. Totuşi, este evident 
că această privare nu este singura cauză a enunţului sau „ideii" false; pentru că nu 
am spune că soarele este la numai două sute de picioare distanţă de noi decât dacă am 
avea o anumită impresie sau „imaginaţie". Aşadar, spune Spinoza, „falsitatea constă 
in lipsa de cunoaştere pe care o includ ideile neadecvate sau mutilate şi confuze" 5 . 
Ideile imaginaţiei sau ale experienţei nelămurite nu reprezintă adevărata ordine de 
cauze din Natură: ele nu se vor potrivi unei viziuni raţionale şi coerente ale Naturii. 
Şi în acest sens ele sunt false, deşi niciuna dintre ele nu este cert falsă dacă este luată 


1 T., 4, 20. 

2 £., P. II, prop. 40, nota 2. 

3 Ibid ., 1 prop. 33. 

4 Ibid., prop. 35, notă. 

5 Ibid., prop. 35. 

complet de una singură şi considerată pur şi simplu ca „idee“ izolată care reflectă o 
modificare corporală. 

3. Cunoaşterea de tipul al doilea ( cognitiv secundi generis) include idei adecvate 
şi este cunoaştere ştiinţifică. Spinoza numeşte acest nivel nivelul „raţiunii" (ratio), 
deosebit de nivelul „imaginaţiei". Dar aceasta nu înseamnă că este accesibilă numai 
oamenilor de ştiinţă. Pentru că toţi oamenii au măcar câteva idei adecvate. Toate cor¬ 
purile umane sunt moduri ale întinderii şi toate minţile sunt, conform lui Spinoza, 
idei ale corpurilor. Toate minţile vor reflecta atunci nişte proprietăţi comune ale cor¬ 
purilor; adică anumite trăsături universale ale Naturii întinse sau proprietăţi comune 
ale întinderii. Spinoza nu particularizează, dar putem spune că „mişcarea" este una 
dintre aceste proprietăţi comune. Dacă o proprietate este comună tuturor corpurilor 
în aşa fel încât este în mod egal în parte şi în întreg, mintea o percepe în mod necesar 
şi ideea sa este o idee adecvată. „De aci urmează că există anumite idei sau noţiuni 
comune tuturor oamenilor; căci toate corpurile concordă în ceva care trebuie să fie 
perceput de toţi adecvat, adică clar şi distinct." 1 

Noţiunile comune ( notiones communes) nu trebuie confundate cu ideile universale 
despre care am vorbit când ne-am referit la „imaginaţie". Ultimele sunt imagini com¬ 
pozite formate de confuzia „ideilor" care sunt lipsite de relaţii logice, pe când cele 
dintâi sunt necesare logic pentru înţelegerea lucrurilor. Ideea întinderii, spre exem¬ 
plu, sau ideea mişcării nu sunt imagini compozite; este o idee clară şi distinctă a unei 
caracteristici universale a corpurilor. Aceste „noţiuni comune" sunt baza principiilor 
fundamentale ale matematicii şi fizicii. întrucât concluziile care pot fi derivate logic 
din aceste principii reprezintă de asemenea idei clare şi distincte, „noţiunile comune" 
sunt cele care fac posibilă cunoaşterea sistematică şi ştiinţifică a lumii. Dar, din câte 
se pare, Spinoza nu a redus termenul de „noţiuni comune" la principiile fundamen¬ 
tale ale matematicii sau fizicii; el le-a folosit pentru a acoperi orice adevăruri funda¬ 
mentale şi, în opinia lui, evidente de la sine. 

Cunoaşterea de tipul al doilea ( cognitio secundi generis), spune Spinoza, este adevă¬ 
rată cu necesitate. 2 Pentru că este bazată pe idei adecvate, iar o idee adecvată este defi¬ 
nită ca „ideea care, întrucât este considerată în sine, fără relaţie cu obiectul, are toate 
proprietăţile sau caracterele intrinsece ale ideii adevărate" 3 . Nu are sens deci să cău¬ 
tăm un criteriu pentru adevărul unei idei adecvate în afara ideii înseşi: este propriul 
ei criteriu, şi noi ştim că este adecvată pentru că o avem. „Cine are o idee adevărată 


1 E., P. II, prop. 38, corolar. 

2 Ibid., prop. 41. 

3 E„ P. II, def. 4. 

ştie totodată că are o idee adevărată şi nu se poate îndoi de adevărul lucrului." 1 Astfel, 
adevărul este propriul său standard şi criteriu. înseamnă că orice sistem de propoziţii 
care sunt derivate logic din axiome evidente în sine este adevărat în mod necesar, şi că 
ştim că este adevărat. Nu este posibil să te îndoieşti de adevărul unei propoziţii în sine 
evidentă. Nici de adevărul unei propoziţii pe care o vedem ca fiind implicată logic de 
o propoziţie evidentă în sine nu ne putem îndoi. 

Un sistem deductiv de propoziţii generale, reprezentând cunoaşterea de tipul al 
doilea, are desigur un caracter abstract. Propoziţiile generale despre întindere sau 
mişcare, spre exemplu, nu spun nimic despre un lucru întins sau un corp în mişcare, 
în avansarea de la primul la cel de-al doilea nivel de cunoaştere trecem de la impresii 
fără relaţii logice şi de la idei nelămurite la propoziţii clare şi corelate logic şi la idei 
adecvate; dar în acelaşi timp abandonăm concretitudinea percepţiei senzoriale şi a 
imaginaţiei în favoarea generalităţii abstracte a matematicii, fizicii şi a celorlalte şti¬ 
inţe. într-adevăr, sistemul filosofic expus de Spinoza în Etica este el însuşi, cel puţin 
în cea mai mare parte a sa, un exemplu de cunoaştere din acest al doilea nivel. De 
exemplu, sunt deduse proprietăţile esenţiale ale tuturor corpurilor, dar nu corpurile 
individuale propriu-zise. Desigur, Spinoza era perfect conştient că, şi dacă trăsăturile 
esenţiale ale corpurilor pot fi deduse sau descoperite prin analiză logică, ar fi peste 
puterile minţii umane să expună întreaga Natură cu toate modurile sale concrete ca 
un sistem logic de relaţii. Deducţia filosofică este o deducţie de propoziţii generale; 
are de-a face cu adevăruri eterne mai degrabă decât cu moduri tranzitorii individuale. 
Dar aceasta înseamnă că cel de-al doilea tip de cunoaştere nu este cel mai înalt şi mai 
comprehensiv nivel de cunoaştere care se poate concepe. Cel puţin ca ideal restrictiv, 
unul pe care mintea umană să-l poată doar aproxima, putem concepe un al treilea ni¬ 
vel de cunoaştere, cunoaştere „intuitivă", cu ajutorul căreia întregul sistem al Naturii 
în toată bogăţia sa să poată fi înţeles printr-un singur act de viziune comprehensivă. 

4. Cel de-al treilea nivel de cunoaştere este numit de Spinoza cunoaştere intuitivă 
(scientia intuitiva). Dar trebuie să ne dăm seama că el se naşte din cel de-al doilea tip 
de cunoaştere şi că nu este un stadiu deconectat la care se ajunge printr-un salt sau 
printr-un proces mistic. „Acest gen de cunoaştere merge de la ideea adecvată a esen¬ 
ţei formale a anumitor atribute ale lui Dumnezeu, la cunoaşterea adecvată a esenţei 
lucrurilor.“ 2 Acest citat pare să echivaleze cunoaşterea de tipul al treilea cu cea de 
tipul al doilea; dar, pentru Spinoza, pare să fie un rezultat al cunoaşterii de al doilea 


' Ibid., prop. 43. 

2 £., P. II, prop. 40, nota 2. 

tip. în altă parte spune că „pentru că toate există în Dumnezeu şi sunt concepute 
printr-însul, rezultă că putem deduce foarte multe din această cunoaştere, pe care le 
vom cunoaşte adecvat, şi astfel să ne formăm acel al treilea gen de cunoaştere" 1 . Se 
pare că Spinoza considera că deducţia logică a structurii esenţiale şi eterne a Naturii 
din atributele divine oferă cadrul necesar pentru a vedea toate lucrurile, adică Natura 
în întregime ca realitate concretă, ca un măreţ sistem dependent cauzal de substanţa 
infinită. Dacă aceasta este interpretarea corectă, înseamnă că în cel de-al treilea tip 
de cunoaştere mintea se întoarce, ca să zicem aşa, la lucrurile individuale, deşi le 
percepe în relaţia lor esenţială cu Dumnezeu şi nu ca fenomene izolate, aşa cum se 
întâmpla în primul nivel de cunoaştere. Iar trecerea de la un fel de a vedea lucrurile 
la celălalt este posibilă numai prin ascensiunea de la primul până la cel de-al doilea 
nivel de cunoaştere, care este un stadiu preliminar indispensabil pentru ajungerea la 
cel de-al treilea nivel. „Cu cât cunoaştem mai mult lucrurile particulare, cu atât îl cu¬ 
noaştem pe Dumnezeu." 2 * „Cea mai mare năzuinţă şi cea mai mare virtute a sufletului 
este de a cunoaşte lucrurile prin cel de-al treilea gen de cunoaştere." 5 Dar „năzuinţa 
sau dorinţa de a cunoaşte lucrurile prin cel de-al treilea gen de cunoaştere nu se poate 
naşte din primul gen de cunoaştere, ci numai din cel de-al doilea gen" 4 . 

Aşa cum se va vedea mai încolo, acest al treilea tip de cunoaştere este acompaniat 
de cel mai înalt grad de satisfacţie şi împlinire emoţională. Pentru moment este sufi¬ 
cient să arătăm că viziunea tuturor lucrurilor în Dumnezeu nu este ceva care să poată 
fi atins în întregime, ci un lucru pe care mintea îl poate numai aproxima. „Deci, cu cât 
fiecare este mai înaintat în acest fel de cunoaştere, cu atât este mai conştient de sine 
şi de Dumnezeu, adică este mai desăvârşit şi mai fericit." 5 Dar aceste cuvinte trebuie 
interpretate în lumina filosofiei generale a lui Spinoza şi, în particular, a identificării 
lui Dumnezeu cu Natura. Viziunea în chestiune este o contemplare intelectuală a 
sistemului etern şi infinit al Naturii şi a propriului nostru loc în el, nu o contemplare 
a unui Dumnezeu transcendent, şi nici o contemplare religioasă în oricare dintre 
sensurile obişnuite. Este adevărat că există mai multe conotaţii religioase în ceea ce 
spune Spinoza; dar ele derivă mai mult din educaţie şi poate dintr-o pietate personală 
decât din cerinţele sistemului său filosofic. 


1 Ibid., prop. 47, notă. 

2 E., P. V, prop. 24. 

5 Ibid., prop. 25. 

4 Ibid., prop. 28. 

5 Ibid., prop. 31, notă. 

SPINOZA (4) 

Intenţiile lui Spinoza în explicarea afectelor 1 şi a comportamentului uman - Conatus-ul; 
plăcerea şi durerea - Afectele derivate - Afecte pasive şi afecte active - Robie şi libertate - 
Dragostea intelectuală faţă de Dumnezeu - „Eternitatea" minţii umane - 
O inconsistenţă în etica lui Spinoza 


i. La începutul celei de-a treia părţi a Eticii Spinoza observă că majoritatea celor care 
au scris despre afecte şi despre comportamentul uman par să se fi uitat la om ca la 
o împărăţie în interiorul unei împărăţii, ca la ceva care stă în afara cursului normal 
al Naturii. Cu toate acestea, el propune ca omul să fie tratat ca o parte a Naturii, iar 
„acţiunile şi poftele omeneşti" să fie privite „ca şi cum ar fi vorba de linii, suprafeţe 
şi corpuri" 2 . Aşa cum am văzut deja, pentru Spinoza chestiunea interacţiunii dintre 
minte şi corp nu era o problemă, deoarece el privea mintea şi corpul ca „unul şi ace¬ 
laşi lucru, conceput când sub atributul gândirii, când sub cel al întinderii" 3 . Deci nu 
trebuie să ne încurcăm cu privire la întrebarea despre modul în care mintea poate 
mişca şi influenţa corpul. Şi nici nu trebuie să ne imaginăm că există decizii libere 
care să nu poată fi explicate în termenii cauzelor eficiente şi care ţin de activitatea 
minţii ca ceva complet distinct de corp. întrucât mintea şi corpul sunt acelaşi lucru, 
concepute sub aspectul a atribute diferite, activităţile noastre mentale sunt la fel de 
determinate ca şi activităţile noastre corporale. Dacă tindem spontan să credem că ac¬ 
tele noastre de decizie voite sunt libere, este doar din cauză că pur şi simplu nu le cu¬ 
noaştem cauzele. Neînţelegând cauzele lor, ajungem să credem că nu au cauze. Este 
adevărat că oamenii spun despre activităţi cum sunt cele de creare a operelor de artă 
că nu pot fi explicate numai prin legile Naturii. Dar aceşti oameni „nu au cunoscut 
până acum structura corpului" 4 , şi nici de ce este capabil. Alcătuirea corpului uman 
„întrece prin meşteşugul ei cu foarte mult tot ce poate construi meşteşugul omului, 


1 Copleston a tradus latinescul afectam cu englezescul emotion. Am păstrat traducerea dată 
de Al. Posescu în ediţia română, adică afect. (N. tr.) 

2 E., P. III, prefaţă. 

3 £., P. III, prop. 2, notă. 

4 Ibid. 

ca să nu mai repet ceea ce am arătat mai sus, anume că din Natură, considerată sub 
orice atribut, decurg infinite lucruri 

Aşadar, în ultimele trei părţi din Etica Spinoza se angajează să dea o relatare na¬ 
turalistă a afectelor şi a comportamentului uman. Cu toate acestea, el vrea să arate în 
acelaşi timp cum se poate atinge libertatea scăpând de lanţurile pasiunii. Iar această 
combinaţie de analiză cauzală - bazată pe o teorie a determinismului - cu idealism 
etic pare să implice două poziţii inconsistente, într-un sens care va fi discutat mai 
încolo. 

2. Fiecare lucru individual (deci nu doar omul) se străduieşte să persiste în exis¬ 
tenţă; această strădanie este numită de Spinoza conatus. Toate sunt nevoite să facă 
ceea ce decurge din natura lor: esenţa sau natura lor le determină activitatea. Atunci, 
puterea, sau „strădania" prin care un lucru face ceea ce face sau se străduieşte să facă 
ceea ce se străduieşte să facă este identică cu esenţa lui. „Năzuinţa prin care orice 
lucru tinde să-şi menţină existenţa nu e nimic în afară de esenţa actuală a lucrului 
însuşi ." 1 2 Deci, atunci când spune că forţa fundamentală în om este strădania de a per¬ 
sista în existenţa sa, Spinoza nu vrea să facă doar o generalizare psihologică. El aplică 
un enunţ care este valabil pentru fiecare lucru finit, iar adevărul acelui enunţ este, 
conform lui, demonstrabil logic. Se poate arăta că fiecare lucru tinde să se conserve şi 
să-şi mărească puterea şi activitatea. 

Această tendinţă, adică conatus- ul, este numită de Spinoza „apetit" (appetitus) 
atunci când se ref eră simultan la minte şi la corp. Dar în om există conştiinţa acestei 
tendinţe, iar apetitul conştient este numit „dorinţă" ( cupiditas ). Mai departe, la fel 
cum tendinţa către conservare şi perfecţionare de sine este reflectată în conştiinţă ca 
dorinţă, şi tranziţia către o stare mai înaltă sau mai joasă de vitalitate sau perfecţiune 
este reflectată în conştiinţă. Prima, adică reflecţia în conştiinţă a tranziţiei la o stare 
mai înaltă de perfecţiune, este numită „plăcere" ( laetitia ), în timp ce reflecţia în con¬ 
ştiinţă a tranziţiei la o stare de perfecţiune inferioară este numită „durere" ( tristitia). 
Urmând principiile generale ale lui Spinoza, o creştere în gradul de perfecţiune a 
minţii trebuie să fie o creştere în perfecţiunea corpului, şi invers. „Dacă un lucru 
măreşte sau micşorează, sprijină sau înfrânează puterea de a lucra a corpului nostru, 
atunci şi ideea acelui lucru măreşte sau micşorează, sprijină sau înfrânează puterea 
de a cugeta a sufletului nostru ." 3 După Spinoza, perfecţiunea minţii creşte în aceeaşi 
proporţie cu care mintea este mai activă, adică proporţional cu măsura în care ideile 


1 Ibid. 

2 E„ P III, prop. 7. 

3 Ibid., prop. 11. 

din care este compusă sunt conectate logic una cu cealaltă şi nu sunt doar reflecţii ale 
stărilor schimbătoare produse de acţiunea cauzelor externe asupra corpului. Dar nu 
este clar cum se potrivesc toate acestea în doctrina generală care spune că mintea este 
ideea corpului, şi nu este clară nici condiţia corpului reflectată în activitatea minţii. 
Cu toate acestea, putem spune că din definiţiile lui Spinoza decurge faptul că toată 
lumea urmăreşte plăcerea. Aceasta nu înseamnă că toată lumea ia plăcerea drept scop 
sau obiectiv conceput în mod conştient al acţiunilor sale; înseamnă că în mod nece¬ 
sar caută să-şi conserve şi să-şi perfecţioneze propria existenţă. Iar această perfecţio¬ 
nare a propriei existenţe, atunci când este privită sub aspectul mental, este plăcerea. 
Desigur, cuvântul „plăcere" ar putea să sugereze doar „plăcerea prin simţuri"; dar nu 
acesta este sensul folosit de Spinoza, întrucât sunt la fel de multe tipuri de plăcere şi 
de durere „de câte feluri sunt obiectele de care suntem afectaţi" 1 . 

3. Odată ce a explicat afectele fundamentale de plăcere şi durere în termenii co- 
watws-ului, care este identic cu esenţa determinată a unui lucru, Spinoza merge mai 
departe pentru a deriva alte afecte din aceste forme fundamentale. Spre exemplu, dra¬ 
gostea (amor) nu este „decât bucuria însoţită de ideea cauzei externe", în timp ce ura 
(odium) nu este nimic altceva decât „tristeţea însoţită de ideea cauzei externe". 2 Dacă 
îmi imaginez o altă fiinţă umană pe care nu am privit-o până acum cu vreo emoţie ca 
fiind afectată de o emoţie sunt afectat de o emoţie asemănătoare. Imaginea unui corp 
extern este o modificare a propriului meu corp, iar ideea acestei modificări implică 
natura propriului meu corp, dar şi natura respectivului corp extern. Dacă natura cor¬ 
pului extern este aşadar similară cu natura propriului meu corp, ideea corpului extern 
implică o modificare a corpului meu similară cu modificarea corpului extern. Astfel, 
dacă îmi imaginez o fiinţă umană afectată de o emoţie, această imaginaţie implică o 
modificare a corpului meu care corespunde acelei emoţii, rezultatul fiind că şi eu voi 
fi afectat de această emoţie. în acest fel poate fi explicată compasiunea, de exemplu: 
„Această imitaţie a afectelor, când se referă la tristeţe, se numeşte milă." 3 

Spinoza încearcă astfel să derive diverse emoţii din pasiunile sau afectele funda¬ 
mentale ale dorinţei, plăcerii şi durerii. Iar această explicaţie este valabilă atât pentru 
oameni, cât şi pentru dobitoace. „De ad rezultă că afectele vieţuitoarelor, care se spu¬ 
ne că sunt lipsite de raţiune (căci nu ne putem nicidecum îndoi că dobitoacele simt, 
cât timp cunoaştem originea sufletului), diferă de afectele oamenilor în măsura în 
care natura lor diferă de natura omenească. Desigur că şi calul şi omul sunt împinşi 


1 Ibid, prop. 56. 

2 Ibid., prop. 13, notă. 

3 Ibid., prop. 27, nota 1. 

de pornirea de a procrea; dar unul prin pornirea de cal, iar altul prin aceea de om. De 
asemenea, senzualitatea şi pofta insectelor, peştilor şi păsărilor trebuie să difere una 
de alta." 1 Spinoza avea desigur intenţia să dea o deducţie logică a afectelor; dar putem, 
dacă vrem, să considerăm abordarea pasiunilor şi afectelor ca program speculativ 
pentru cercetarea psihologică modernă, cu o mai mare bază empirică. în psihologie - 
cea a lui Freud, de exemplu - putem găsi o încercare analogă pentru explicarea vieţii 
emoţionale umane în termenii unui imbold fundamental. în orice caz, explicaţia lui 
Spinoza este una foarte „naturalistă". 

Acest naturalism îşi găseşte expresia în expunerea sa despre „bine" şi „rău". „Prin 
bun (bonum) înţeleg aci orice fel de bucurie; şi, mai mult, tot ce duce la bucurie; în 
primul rând, ceea ce satisface o nevoie, oricare ar fi ea. Prin rău (malum) însă înţeleg 
orice fel de tristeţe; şi, în primul rând, ceea ce lasă nesatisfacută o nevoie." 2 Nu ne 
dorim un lucru pentru că îl considerăm bun; dimpotrivă, îl numim „bun" pentru că 
îl dorim. în mod similar, numim „rău" sau „dăunător" un lucru de care ne ferim şi 
pentru care simţim aversiune. „Astfel fiecare judecă, potrivit afectului său, ce lucru e 
bun sau rău, folositor sau nefolositor." 3 Şi pentru că afectele noastre sunt determinate, 
la fel sunt şi judecăţile despre ce este bine şi ce este rău. Noi nu conştientizăm aceasta 
întotdeauna; dar incapacitatea noastră de a o recunoaşte este dată de ignoranţa faţă 
de legăturile cauzale. Odată ce am înţeles originile cauzale ale afectelor, înţelegem că 
judecăţile cu privire la „bine" şi la „rău" sunt determinate. 

4. Acum este necesar să facem o distincţie importantă pentru teoria morală a lui 
Spinoza. Toate afectele sunt derivate din pasiunile fundamentale ale dorinţei - plăce¬ 
rii şi durerii. Şi în mod obişnuit ele sunt explicabile în termenii asocierilor. Când ide- 
ea unui lucru extern ajunge să fie asociată în mintea mea cu plăcerea, cu alte cuvinte, 
cu intensificarea vitalităţii mele sau cu imboldul către conservare de sine şi mărire a 
forţei, se presupune că eu „iubesc" acel lucru. Şi atunci îl numesc „bun". Mai mult, 
„un lucru oarecare poate fi întâmplător cauza bucuriei, a tristeţei sau a dorinţei" 4 . De¬ 
pinde de condiţia mea psiho-fizică ce anume îmi va cauza la un moment dat plăcere 
sau durere, iar odată ce asocierea între un lucru dat şi cauzarea plăcerii sau durerii 
este stabilită, eu tind cu necesitate să iubesc sau să urăsc acel lucru şi să-l numesc 
„bun" sau „rău". Privite în felul acesta, afectele sunt pasive; ele sunt propriu-zis „pa¬ 
siuni". Sunt dominat de ele. „Oameni deosebiţi pot fi afectaţi în feluri deosebite de 


r E, P. III, prop. 57, notă. 

2 Ibid., prop. 39, notă. 

3 Ibid. 

4 E, P. III, prop. 15. 



CAPITOLUL XIII - SPINOZA (4) 


unul şi acelaşi obiect, iar unul şi acelaşi om poate fi afectat de unul şi acelaşi obiect 
în feluri deosebite, în timpuri deosebite." 1 Aşa se face că ceea ce un om iubeşte altul 
urăşte, şi ceea ce un om numeşte „bine" nu poate fi numit de altul „rău". Dar, deşi 
putem distinge între oameni în funcţie de afectele lor diferite, nu există loc pentru 
judecăţi morale, în măsura în care ele presupun că un om este liber să simtă orice 
vrea şi să determine liber judecăţile sale asupra binelui şi răului. 

Totuşi, deşi „toate afectele se reduc la dorinţă, la bucurie şi la tristeţe" 2 3 , nu toa¬ 
te sunt pasive. Pentru că există afecte active care nu sunt doar reflecţii pasive ale 
modificărilor corporale, ci curg din minte cât timp ea este activă, adică atunci când 
înţelege. Cu toate acestea, afectele active nu pot fi legate de durere; pentru că „prin 
tristeţe înţelegem ceea ce micşorează sau restrânge puterea de a cugeta a sufletului" 5 ; 
numai afectele plăcerii şi dorinţei sunt cele care pot fi afecte active. Acestea vor fi 
„ideile adecvate", derivate din minte, în contrast cu afectele pasive, care sunt idei 
nelămurite şi neadecvate. Toate acţiunile care urmează afectelor cât timp mintea este 
activă sau înţelege sunt numite de Spinoza „fermitate" (fortitudo ), iar el distinge în 
fermitate două părţi. Pe prima o numeşte „curaj" sau „magnanimitate" ( animositas) 
şi pe cea de-a doua „generozitate" (generositas). „Prin fermitate înţeleg dorinţa prin care 
fiecare năzuieşte să-şi menţină existenţa numai după porunca raţiunii ,“ 4 Cumpătarea, 
sobrietatea, prezenţa de spirit în momente de ananghie şi în general toate acţiunile 
care promovează binele unui agent în acord cu cerinţele raţiunii ţin de noţiunea mai 
generală de „curaj". „Prin generozitate înţeleg dorinţa prin care fiecare năzuieşte numai 
după porunca raţiunii să-i ajute pe ceilalţi oameni şi să se unească cu ei prin prietenie .“ 5 
Modestia şi puterea de a ierta ţin de noţiunea de „generozitate". Ne-am aştepta aşadar 
ca emanciparea morală să constea pentru Spinoza în eliberarea de afectele pasive şi 
în preschimbarea afectelor pasive, în măsura în care aceasta este posibilă, în afecte 
active. Şi chiar asta găsim. Emanciparea morală este astfel paralelă cu emanciparea 
intelectuală, sau mai degrabă este un aspect al unei singure emancipări, întrucât afec¬ 
tele pasive sunt numite neadecvate, iar afectele active adecvate sau idei clare. Spinoza 
era în mod esenţial un „raţionalist". Ne-am aştepta la o distincţie între a gândi şi a 
simţi; dar Spinoza nu poate face nicio distincţie clară între ele, pentru că în acord 
cu principiile sale generale fiecare stare conştientă, inclusiv „bucuria" de a avea o 


1 £., P. III, prop. 51. 

2 Ibid., prop. 59. 

3 Ibid. 

4 £., P. III, prop. 59, notă. 

5 Ibid. 

emoţie, implică deţinerea unei idei. Cu cât această idee provine de la însăşi mintea 
care gândeşte logic, cu atât mai „activă" va fi emoţia. 

5. „Numesc sclavie neputinţa omului de a-şi potoli şi de a-şi înfrâna afectele; căci 
omul supus afectelor nu mai este stăpân pe sine, ci este stăpânit de soartă, cu atâta 
putere, încât adesea este constrâns, deşi vede mai binele, să urmeze totuşi mai răul." 1 
Ultimul enunţ ar putea părea inconsistent cu explicaţia lui Spinoza pentru „bine" şi 
„rău". într-adevăr, el repetă crezul său că „în ce priveşte binele şi răul, nici acestea 
nu ne arată ceva pozitiv în lucruri, dacă le considerăm în ele însele, şi nu sunt decât 
moduri de cugetare sau noţiuni pe care le formăm prin compararea lucrurilor între 
ele" 2 . Dar ne putem forma o idee generală despre om, un fel de natură umană sau, 
mai precis spus, un ideal al naturii umane, şi chiar facem acest lucru. Iar termenul 
„bine" poate fi înţeles ca însemnând ceea ce „ştim în mod cert că este un mijloc de a 
ne apropia tot mai mult de modelul naturii omeneşti pe care ni l-am propus", în timp 
ce „rău" poate fi folosit cu înţelesul „ceea ce ştim în mod cert că ne împiedică de a 
corespunde aceluiaşi model". 3 Similar, putem vorbi despre oameni ca fiind mai mult 
sau mai puţin perfecţi, în măsura în care se apropie sau se distanţează de împlinirea 
de acest tip. Atunci, dacă înţelegem termenii „bine" şi „rău" în acest fel, putem spune 
că este posibil pentru un om să ştie ce este bine, adică ceea ce îl va ajuta cu siguranţă 
să obţină modelul recunoscut sau idealul naturii umane, dar totuşi să facă ceea ce este 
rău, adică ceea ce cu siguranţă îl va împiedica să obţină acest standard de ideal. Moti¬ 
vul pentru care se poate întâmpla acest lucru este că dorinţele care se nasc din afectele 
pasive, depinzând de cauze externe, pot fi mai intense decât dorinţele care se nasc din 
„cunoaşterea adevărată a binelui şi a răului", atâta timp cât aceasta este un afect. 4 Spre 
exemplu, dorinţa pentru atingerea unui ideal, văzut ca un obiectiv viitor, tinde să fie 
mai slabă decât dorinţa pentru un lucru care este prezent şi produce plăcere. 

în opoziţie cu robia dată de afectele pasive găsim viaţa guvernată de raţiune, via¬ 
ţa omului înţelept. Aceasta este viaţa virtuoasă. Pentru că „a lucra în mod absolut 
din virtute nu este, în ce ne priveşte, decât a lucra, a trăi şi a se menţine (acestea 
trei însemnează acelaşi lucru) sub conducerea raţiunii, pe temeiul căutării folosu¬ 
lui propriu" 5 . Folositor în mod cert este ceea ce conduce într-adevăr către înţelegere, 
iar dăunător sau rău în mod cert este ceea ce ne împiedică înţelegerea. A înţelege 


1 £., P. IV, prefaţă. 

2 Ibid. 

3 Ibid. 

4 £., P. IV, prop. 15. 

5 £., P. IV, prop. 24. 

înseamnă a fi eliberat de robia afectelor. „Afectul care este o pasiune încetează de a 
mai fi pasiune de îndată ce ne formăm despre el o idee clară şi distinctă." 1 Pentru că 
devine o expresie a activităţii minţii mai degrabă decât pasivitatea sa. Să luăm, spre 
exemplu, ura. Nu poate deveni un afect activ în sensul dat de Spinoza; pentru că este 
în mod esenţial un afect pasiv sau o pasiune. Dar odată ce am înţeles că oamenii 
acţionează dintr-o necesitate a naturii voi depăşi cu mai mare uşurinţă ura pe care 
o simt pentru oricine pentru că m-a vătămat. Mai mult, odată ce am înţeles că ura 
depinde de faptul că nu recunosc că oamenii sunt similari ca natură şi că au un bine 
comun, voi înceta să mai doresc răul altuia. Pentru că voi vedea că a dori răul altuia 
este iraţional. Ura este resimţită de aceia care sunt guvernaţi de idei nelămurite şi 
neadecvate. Dacă aş înţelege relaţia tuturor oamenilor cu Dumnezeu, nu aş simţi ură 
pentru niciunul dintre ei. 

6. înţelegerea este aşadar calea către eliberarea din robia pasiunilor. Şi cea mai 
înaltă funcţie a minţii este cunoaşterea lui Dumnezeu. „Binele cel mai mare al sufle¬ 
tului este cunoaşterea lui Dumnezeu, iar virtutea cea mai mare a sufletului este să-l 
cunoască pe Dumnezeu." 2 Pentru că un om nu poate înţelege nimic mai măreţ decât 
infinitul. Şi, cu cât îl înţelege mai bine pe Dumnezeu, cu atât îl va iubi mai mult pe 
Dumnezeu. Ar părea că opusul este şi el valabil. Pentru că în înţelegerea faptului că 
Dumnezeu este cauza tuturor lucrurilor intră şi înţelegerea faptului că el este şi cauza 
durerii. „Dar la aceasta răspund că, în măsura în care noi cunoaştem cauzele tristeţii, 
ea încetează de a mai fi o pasiune, adică în aceeaşi măsură încetează a mai fi tristeţe. 
Deci, în măsura în care ştim că Dumnezeu este cauza tristeţii, ne bucurăm." 3 

Este important să ne amintim că, pentru Spinoza, Dumnezeu şi Natura sunt ace¬ 
laşi lucru. Cât timp concepem lucrurile ca fiind conţinute în Dumnezeu şi ca urmând 
din necesitatea naturii divine, adică atâta timp cât le concepem în relaţia lor cu siste¬ 
mul cauzal infinit al Naturii, le concepem „sub semnul eternităţii" (sub specie aetemi- 
tatis). Le concepem ca părţi ale unui sistem infinit de conexiuni logice. Şi cât timp ne 
concepem pe noi înşine şi alte lucruri în acest fel, îl cunoaştem pe Dumnezeu. Mai 
departe, din această cunoaştere se naşte plăcerea sau satisfacţia minţii. Şi plăcerea 
acompaniată de ideea lui Dumnezeu care este cauză eternă e „dragostea intelectuală 
pentru Dumnezeu" 4 . Această dragoste intelectuală pentru Dumnezeu este „însăşi iu¬ 
birea lui Dumnezeu, cu care Dumnezeu se iubeşte pe sine, nu întrucât este infinit, 


1 E, P. V, prop. 3. 

2 E, P. IV, prop. 28. 

3 E, P. V, prop. 18, notă. 

4 Ibid., prop. 32, corolar. 

ci întrucât se poate explica prin esenţa sufletului omenesc, considerată sub aspectul 
veşniciei" 1 . De fapt, „iubirea lui Dumnezeu faţă de oameni şi iubirea intelectuală a 
sufletului faţă de Dumnezeu sunt unul şi acelaşi lucru" 2 . 

Spinoza afirmă că această dragoste de Dumnezeu este „mântuirea noastră, adi¬ 
că fericirea sau libertatea" 3 . Dar este clar că dragostea intelectuală de Dumnezeu nu 
trebuie interpretată intr-un sens mistic, şi nici în sensul dragostei faţă de o Fiinţă 
personală. Limbajul este deseori limbajul religios, şi ar putea exprima o pietate perso¬ 
nală. Dar, dacă aşa stau lucrurile, acea pietate personală este înrădăcinată în educaţia 
religioasă a lui Spinoza mai degrabă decât în sistemul său filosofic. în ce priveşte 
sistemul luat de unul singur, dragostea în chestiune este mai apropiată de plăcerea 
sau de satisfacţia mentală care acompaniază viziunea unui om de ştiinţă faţă de o 
explicaţie completă a Naturii mai degrabă decât de iubire, cu sensul dragostei pentru 
persoane. Iar dacă ne amintim că pentru Spinoza Dumnezeu este Natura, nu vom fi 
surprinşi de faimosul său enunţ: „Cine îl iubeşte pe Dumnezeu nu poate năzui ca şi 
Dumnezeu să-l iubească la rândul lui". 4 Goethe a considerat că aceasta este o expresie 
a nelimitatei dezinteresări a lui Spinoza. Poate că este aşa; dar în acelaşi timp este clar 
că, având în vedere concepţia lui Spinoza despre Dumnezeu, era imposibil pentru el 
să vorbească despre Dumnezeu ca „iubind" oamenii în vreun sens analog cu cel obiş¬ 
nuit al cuvântului. într-adevăr, enunţul său conform căruia dorinţa unei persoane ca 
Dumnezeu să o iubească la rându-i ar fi dorinţa ca „Dumnezeul pe care îl iubeşte să 
nu fie Dumnezeu" 5 este absolut corect, odată ce ţinem seama de conceptul spinozian 
al lui „Dumnezeu". 

7. Spinoza spune nu doar o dată că mintea umană nu se bucură de existenţă în 
afara corpului care să poată fi explicată în termeni de durată. Spune, spre exemplu, că 
„sufletul nostru durează şi că existenţa lui poate fi definită printr-un timp determinat, 
numai în măsura în care include existenţa actuală a corpului" 6 . Şi este general accep¬ 
tat faptul că el respinge noţiunea minţii persistând la nesfârşit ca entitate distinctă 
după moarte. într-adevăr, dacă mintea umană este compusă din idei care sunt idei ale 
modificărilor corporale şi dacă mintea şi corpul sunt unul şi acelaşi lucru, privite ori 
sub aspectul atributului gândirii, ori sub aspectul atributului întinderii, este greu să 


1 Ibid., prop. 36. 

2 Ibid., corolar. 

3 Ibid., notă. 

4 Ibid., prop. 19. 

5 Ibid., demonstraţie. 

6 Ibid., prop. 23, notă. 

vedem cum ar putea supravieţui vreodată mintea ca entitate distinctă după ce corpul 
s-a dezintegrat. 

în acelaşi timp, Spinoza vorbea despre minte ca fiind într-un fel „eternă", şi nu 
e uşor de înţeles exact ce voia să spună prin asta. Enunţul care spune că „suntem 
acum siguri că sufletul este veşnic în măsura în care concepe lucrurile sub aspectul 
veşniciei"' pare să sugereze, atunci când este luat de unul singur, că numai acele 
minţi care se bucură de cel de-al treilea tip de cunoaştere sunt eterne, şi că sunt eterne 
numai în măsura în care se bucură de intuiţia tuturor lucrurilor sub specie aetemitatis. 
Cu toate acestea, el vorbeşte într-un fel care nu sugerează nicio astfel de restricţie, 
dar care pare să însemne că eternitatea aparţine într-un fel esenţei minţii, altfel spus, 
fiecărei minţi. „Sufletul omenesc nu poate fi distrus cu desăvârşire odată cu corpul, 
ci rămâne ceva dintr-însul, care este veşnic." 1 2 Şi, din nou, „simţim şi ne dăm seama 
că suntem veşnici" 3 . 

Mă îndoiesc că este posibilă o elucidare pe deplin satisfăcătoare a înţelesurilor 
avute în vedere de Spinoza, care să reflecte corect diversele sale opinii pe acest su¬ 
biect. în orice caz, nu este suficient să spunem pur şi simplu că Spinoza respingea 
ideea de durată eternă a minţii şi că afirma că eternitatea este o calitate a minţii „aici 
şi acum". Pentru că în niciun caz nu este clar ce se are în vedere atunci prin afirmaţia 
că mintea este eternă aici şi acum. într-adevăr, exact acest punct este cel care necesită 
explicaţie. „Prin eternitate înţeleg însăşi existenţa întrucât o concepem ca decurgând 
cu necesitate din însăşi definiţia lucrului etern." 4 Apoi Spinoza explică: „O astfel de 
existenţă este concepută ca adevăr etern, şi de asemenea ca esenţă a lucrului." Atunci 
putem spune că mintea umană este „eternă" cât timp este concepută ca decurgând 
necesar din natura substanţei, sau Dumnezeu. Ţinând seama că legăturile în Natură 
sunt înrudite cu legăturile logice, putem considera sistemul infinit al Naturii ca un 
sistem logic etern, iar în acel sistem fiecare minte umană care exprimă ideea sau ade¬ 
vărul unui mod al întinderii este un moment necesar. în sistemul infinit am un loc 
neînstrăinabil. în acest sens fiecare minte umană este „eternă"! Şi cât timp o minte 
dată se ridică la nivelul sau gradul al treilea de cunoaştere şi vede lucrurile sub specie 
aetemitatis, este conştientă de eternitatea sa. 

Spinoza pare să fi vrut să spună ceva în genul acesta când a numit mintea umană 
eternă în esenţă. Se poate să fi vrut să spună mai mult; dar, dacă este aşa, se pare că 


1 Ibid., prop 31, notă. 

2 Ibid., prop. 23. 

3 Ibid., notă. 

4 E., P. I, def. 8. 

nu suntem în măsură să spunem ce anume. Am putea bănui că în enunţul său apare 
o relicvă a teoriei care spune că „centrul" minţii este divin şi etern; dar cel mai sigur 
mod de a interpreta înţelesul dat de el este acela de a-1 interpreta în lumina definiţiei 
date eternităţii. Durata se aplică numai la lucrurile finite gândite ca succedându-se 
unele pe altele. Iar în termenii duratei mintea mea nu supravieţuieşte morţii corpo¬ 
rale. Din punctul de vedere al duratei a fost odată adevărat că voi exista, este adevărat 
acum că exist şi va fi adevărat că am existat. Dar dacă părăsim perspectiva din punctul 
de vedere al duratei şi privim lucrurile ca decurgând cu necesitate din substanţa eter¬ 
nă, Dumnezeu, fără nicio referire la timp - cam la fel cum ne uităm la concluziile 
unei teoreme matematice reieşind în mod necesar şi etern din premise -, putem 
spune că existenţa mea este intr-un fel un adevăr etern. Acesta este motivul pentru 
care Spinoza vorbeşte de eternitatea minţii ca lipsită de orice relaţie cu timpul: min¬ 
tea este eternă la fel de mult „înainte" şi „după" existenţa corpului ca entitate finită 
distinctă. 1 „Nu-i atribuim durată decât atâta timp cât durează şi corpul" 2 ; dar mintea 
poate fi considerată ca un moment necesar în conştiinţa de sine a lui Dumnezeu, la 
fel cum dragostea intelectuală pentru Dumnezeu este un moment al dragostei lui 
Dumnezeu pentru sine, când ambele sunt luate sub specie aetemitatis. Posibilitatea ca 
acest lucru să fie complet inteligibil este o altă problemă. Dar ceea ce Spinoza pare să 
vrea să spună este că, atâta timp cât înţelege în mod activ, mintea este „un mod veş¬ 
nic al gândirii", şi că toate modurile eterne de gândire „constituie intelectul veşnic şi 
infinit al lui Dumnezeu" 3 . Măcar atât este clar, că Spinoza a respins doctrina creştină 
a imoralităţii. Şi cu greu am putea presupune că atunci când a numit mintea „eternă" 
nu a vrut să spună decât că atunci când cei înţelepţi se bucură de cel de-al treilea nivel 
de cunoaştere nu fac decât să se bucure de cel de-al treilea nivel de cunoaştere. Se pare 
că, intr-un fel, pentru el orice minte umană era eternă în esenţă. Dar sensul precis în 
care trebuie înţeles acest lucru rămâne obscur. 

8. Există afinităţi pronunţate între teoria morală a lui Spinoza şi etica stoică. Idea¬ 
lul omului înţelept şi accentul pe care îl pune pe cunoaştere şi pe înţelegerea locului 
ocupat de lucrurile individuale în întregul sistem divin al Naturii, crezul său că aceas¬ 
tă cunoaştere îl protejează pe omul înţelept de neliniştile gratuite ale minţii provocate 
de vicisitudinile vieţii şi de loviturile sorţii sau norocului, accentul pe care îl pune pe 
viaţa conformă cu raţiunea şi pe dobândirea virtuţilor de dragul ei - toate sunt simi¬ 
lare cu teme analoge în filosofia stoică. Mai mult, deşi nu găsim la el afirmaţiile pline 


1 Cf. £., P. V, prop. 33, notă. 

2 E., P. V, prop. 23, demonstraţie. 

3 Ibid., prop. 40, notă. 

de nobleţe ale scriitorilor stoici despre rudenia tuturor oamenilor ca şi cum ar fi copii 
ai lui Dumnezeu, Spinoza nu era nicidecum un individualist. „Oamenii, vreau să 
spun, nu pot dori nimic care să fie mai de preţ pentru menţinerea existenţei lor decât 
ca toţi să se potrivească în toate, în aşa fel încât sufletele şi corpurile tuturor să fie ca 
un singur suflet şi un singur corp şi, cu toţii împreună, pe cât este posibil, să se sileas¬ 
că să-şi menţină existenţa şi, cu toţii împreună, să caute ceea ce este folositor tuturor. 
De unde rezultă că oamenii pe care îi conduce raţiunea, cu alte cuvinte oamenii care 
caută folosul propriu conduşi de raţiune, nu doresc pentru ei nimic din ceea ce n-ar 
dori şi pentru ceilalţi oameni, şi astfel ei sunt drepţi, de bună credinţă şi cinstiţi." 1 Un 
pasaj ca acesta poate că nu se ridică la nivelul de nobleţe care este atins de Epictet şi 
Marcus Aurelius; dar măcar arată că, atunci când Spinoza afirma că tendinţa cuiva de 
a-şi conserva propria fiinţă este îndemnul fundamental, el nu a vrut astfel să predea 
sau să promoveze individualismul atomic. Intr-adevăr, la fel ca al stoicilor, monismul 
său conduce logic la un tip de doctrină a solidarităţii umane. 

Cu toate acestea, punctul de similaritate dintre Spinoza şi stoicism asupra căruia 
vreau să atrag atenţia este acceptarea determinismului. Pentru că negarea libertăţii 
umane pune o problemă importantă cu privire la etică. în ce sens poate exista o teorie 
morală odată ce acceptăm determinismul ? în orice caz, este discutabil dacă are vreun 
sens să-i îndrumăm pe oameni să acţioneze într-un anumit fel atunci când fiecare 
este determinat să acţioneze într-un anumit fel, deşi Spinoza ar putea desigur să 
răspundă că îndrumătorul este unul dintre factorii care determină comportamentul 
celui îndrumat. Şi are vreun sens să-l acuzăm pe om pentru că a comis un anumit act 
dacă el nu era liber să comită vreun alt act ? Atunci, dacă înţelegem prin „teorie mo¬ 
rală" o etică de îndrumare, în sensul celei care pune pe hârtie modul în care oamenii 
trebuie să acţioneze, deşi ei sunt capabili să acţioneze altfel chiar în acelaşi set de 
circumstanţe, trebuie să spunem că acceptarea determinismului înlătură posibilita¬ 
tea unei teorii morale. Dacă, pe de altă parte, înţelegem prin „teorie morală" o teorie 
despre comportamentul uman care este compusă dintr-o analiză a felurilor în care 
diverse tipuri de oameni se comportă, se pare, cel puţin la prima vedere, că o teorie 
morală este perfect posibilă, chiar dacă determinismul este acceptat. 

Bineînţeles, Spinoza nu nega că ne simţim adesea „liberi", în sensul că ne simţim 
răspunzători pentru o anumită alegere sau o anumită acţiune. Este evident că deseori 
putem da motive pentru care am acţionat într-un anumit fel, şi este evident că noi 
chiar deliberăm cu privire la cursul acţiunilor noastre şi ajungem în final la o decizie. 


1 £., P. IV, prop. 18, notă. 

Aceste fapte psihologice sunt atât de evidente încât Spinoza nu a încercat să le nege. 
Cu toate acestea, el susţinea că simţim că suntem liberi pentru că nu înţelegem ca¬ 
uzele acţiunilor noastre şi cauzele care ne determină să dorim anumite lucruri şi să 
avem anumite motive. Dacă ne imaginăm o piatră aflată în cădere care dintr-odată 
capătă conştiinţă, ea ar putea crede că se află în cădere din proprie voinţă, întrucât 
nu ar percepe cauza mişcării sale; dar nu ar fi liberă să nu cadă, chiar dacă şi-ar ima¬ 
gina că este. 1 Şi în legătură cu această poziţie deterministă s-a pretins în numele lui 
Spinoza că nu avea nicio intenţie să expună o etică orientată spre îndrumare, ci doar 
una analitică. 

Sunt desigur multe de spus pentru a sprijini această pretenţie. Scriindu-i lui 
Oldenburg, Spinoza spune că, deşi totul este scuzabil, nu înseamnă că toţi oamenii 
sunt binecuvântaţi. „Este scuzabil pentru un cal că este un cal şi nu un om; dar, chiar 
şi aşa, el trebuie să fie cal, nu om. Cel ce înnebuneşte de la muşcătura unui câine este 
scuzabil, dar el este sufocat pe drept. în sfârşit, cel care nu-şi poate stăpâni dorinţele 
şi nu şi le poate ţine sub control cu frica de porunci, deşi are o slăbiciune scuzabilă, 
nu se poate bucura de satisfacţia cunoaşterii şi dragostei pentru Dumnezeu, ci în 
mod necesar dispare." 2 Cu alte cuvinte, chiar dacă toţi oamenii sunt determinaţi şi 
astfel „scuzabili", mai rămâne o diferenţă obiectivă între cei care sunt sclavi ai pasi¬ 
unilor lor şi cei care se bucură de „binecuvântarea", de dragostea intelectuală pentru 
Dumnezeu. Din nou, într-o scrisoare către Van Blyenbergh, Spinoza spune că „în 
limbajul filosofiei nu se poate spune că Dumnezeu doreşte ceva de la cineva, sau 
că ceva îl mulţumeşte sau îl nemulţumeşte: toate acestea sunt calităţi umane care 
nu-şi găsesc locul în Dumnezeu" 3 . Dar aceasta nu înseamnă că ucigaşii şi cei ce dau 
pomană sunt în mod egal perfecţi. Afirmaţii similare apar într-o scrisoare către von 
Tschirnhausen. Ca răspuns la obiecţia că în opinia sa toate slăbiciunile sunt scuzabi¬ 
le, Spinoza ripostează: „Şi atunci ? Oamenii răi nu sunt mai puţin de temut sau mai 
puţin periculoşi dacă sunt răi din necesitate." 4 în sfârşit, în Etica Spinoza spune că 
numai în societatea civilizată se dau înţelesuri acceptate de comun acord termenilor 
cum ar fi „bine", „rău", „păcat" (care, spune el, nu este nimic altceva decât o nesupu¬ 
nere care poate fi pedepsită de stat), „merit", „drept" şi „nedrept". Iar concluzia este 


1 Cf. Scrisoarea 58. 

2 Scrisoarea 78. 

3 Scrisoarea 2j. 

4 Scrisoarea 58. 

că „dreptul şi nedreptul, păcatul şi meritul sunt noţiuni extrinsece, nu atribute care 
exprimă natura sufletului"'. 

Nu putem decât să ne aşteptăm că Spinoza va vorbi uneori altfel, întrucât limbajul 
libertăţii şi al obligaţiilor morale este prea înrădăcinat în modul nostru obişnuit de a 
vorbi ca să poată fi evitat. Şi îl vedem spunând, de exemplu, că doctrina sa „ne învaţă 
cum trebuie să ne purtăm faţă de lucrurile care atârnă de soartă" şi că ea „ne învaţă să 
nu urâm, să nu dispreţuim, să nu batjocorim pe nimeni, să nu fim mânioşi şi să nu 
invidiem pe nimeni". 2 Dar nu este vorba numai despre o frază ici şi colo sau un enunţ 
izolat. El a intenţionat ca Tratatul despre îndreptarea intelectului să fie un ghid pentru 
dobândirea cunoaşterii adevărate. „Trebuie să chibzuim un mijloc de a îndrepta inte¬ 
lectul şi de a-1 purifica atât cât este posibil, la început, pentru ca el să înţeleagă lucruri¬ 
le cât mai bine şi fără erori. Din toate acestea oricine va putea să vadă, de pe acum, că 
eu voiesc să îndrept toate ştiinţele spre o singură ţintă şi un singur scop, anume, de 
a ajunge la perfecţiunea umană supremă de care am vorbit; şi astfel va trebui să res¬ 
pingem ca de prisos tot ceea ce în ştiinţe nu ne apropie de scopul nostru; sau, într-un 
cuvânt, toate acţiunile ca şi toate gândurile noastre trebuie îndreptate spre această 
ţintă." 3 Spinoza ar fi putut spune că unii oameni se bucură de un grad mai coborât 
de cunoaştere iar alţii de unul mai înalt, şi că nu se poate face nimic pentru a-i ajuta 
pe primii să aibă idei adecvate şi clare şi să se elibereze de robia pasiunilor. Dar în 
mod evident el presupune că progresul intelectual este posibil cu eforturi. Iar in acest 
caz pentru Spinoza progresul moral este dobândit prin purificarea ideilor confuze şi 
neadecvate. El vorbeşte explicit despre om ca fiind împins „să caute mijloace care să-l 
ducă la o atare perfecţiune" 4 şi să se „străduiască" să obţină o atare natură. 3 Propozi¬ 
ţiile care încheie Etica sunt deosebit de semnificative în acest sens. „Dacă drumul pe 
care l-am arătat că duce la aceasta pare foarte greu, el poate fi totuşi găsit. Şi, de bună 
seamă, trebuie să fie greu un lucru pe care îl întâlnim atât de rar. Dacă mântuirea ar 
fi la îndemână şi s-ar găsi fără mare osteneală, cum ar fi cu putinţă să fie nebăgată în 
seamă aproape de toţi ? Dar tot ce este măreţ este pe atât de greu, pe cât este de rar." 6 
Orice ar spune unii comentatori, este greu de văzut cum este compatibilă această 
viziune cu o doctrină consistentă a determinismului. Este foarte uşor de spus că este 


' £., P. IV, prop. 37, nota 2. 

2 £., P. II, prop. 49, notă. 

3 T„ 2,16. 

4 T, 2,13. 

5 Ibid. 

6 E., P. V, prop. 42, notă. 

vorba de o schimbare a punctului de vedere mai degrabă decât o schimbare a compor¬ 
tamentului. Schimbarea comportamentului depinde pentru Spinoza de o schimbare 
a punctului de vedere; dar cum ar putea cineva să-şi schimbe punctul de vedere dacă 
nu este liber ? S-ar putea spune că unii oameni sunt determinaţi să-şi schimbe punc¬ 
tul de vedere. Dar în acest caz ce sens are să le arătăm calea şi să încercăm să-i con¬ 
vingem ? Este greu de evitat impresia că Spinoza a încercat să împace ambele puncte; 
să menţină un determinism deplin, bazat pe o teorie metafizică, şi în acelaşi timp să 
promoveze o etică valabilă numai dacă determinismul nu este absolut. 

SPINOZA (5) 

Dreptul natural - Fundamentele societăţii politice - Suveranitatea şi guvernul - 
Relaţiile dintre state - Libertatea şi toleranţa - Influenţa lui Spinoza şi 
diverse evaluări alefilosofiei sale 


i. Abordarea lui Spinoza în teoria politică se aseamănă foarte mult cu cea a lui Hob- 
bes, ale cărui lucrări De Cive şi Leviathan le studiase. Amândoi credeau în faptul că 
fiecare om este condiţionat de natura sa să-şi urmărească propriul avantaj şi amândoi 
au încercat să arate că fundamentele societăţii politice, cu toate restricţiile asupra li¬ 
bertăţii umane pe care le presupune aceasta, este justificabilă în termenii interesului 
personal raţional sau luminat. Omul este astfel construit încât pentru a evita răul 
mai mare al anarhiei şi al haosului trebuie să se alăture semenilor în viaţa socială 
organizată, chiar şi cu preţul restricţiilor asupra dreptului său natural de a face orice 
doreşte să facă. 

Ca şi Hobbes, Spinoza vorbeşte despre „legea naturală" şi despre „dreptul natu¬ 
ral". Dar pentru a înţelege modul în care Spinoza foloseşte aceşti termeni este nevoie 
să ne desprindem cu totul de filonul teologic al concepţiei scolastice a legilor natu¬ 
rale şi a drepturilor naturale. Când Spinoza vorbeşte despre „legea naturală", el nu 
se gândeşte la o lege morală ca şi cum ar fi o consecinţă a naturii umane, dar care îl 
obligă moral în calitate de fiinţă liberă să acţioneze într-un anumit fel, ci se gândeşte 
la faptul că orice fiinţă finită, inclusiv omul, este determinată de Natură să urmă¬ 
rească un anumit mod de a acţiona. „Prin dreptul şi aşezământul Naturii nu înţeleg 
decât regulile naturii fiecărui individ, reguli după care concepem că este determinat 
în chip firesc să existe şi să lucreze într-un anumit fel. Peştii, spre exemplu, sunt 
astfel condiţionaţi de Natură încât „cei mari îi mănâncă pe cei mici în virtutea celui 
mai desăvârşit drept natural" 2 . Pentru a înţelege sensul dat de Spinoza este esenţial 
să reamintim că a spune că peştele mare are „dreptul" să devoreze peştele mic în- 


Tratatul Teologico-Politic, 16. La această lucrare mă voi referi de acum ca T.T-P. [Citatele de 
aici sunt luate din Baruch Spinoza, Tratatul teologico-politic, Editura Ştiinţifică, Bucureşti, 
1960. 

Ibid. 

seamnă pur şi simplu a spune că peştii mari pot devora peşti mici şi sunt astfel făcuţi 
încât să se comporte ca atare odată ce sunt puşi în această situaţie. „Căci este sigur 
că Natura, considerată în chip absolut, are dreptul cel mai desăvârşit la tot ce stă în 
puterea ei, cu alte cuvinte că dreptul naturii se întinde tot atât de departe ca şi puterea 
ei." 1 Drepturile oricărui individ sunt astfel limitate numai de limitele puterii sale, iar 
limitele puterii sunt determinate de natura sa. Deci, „după cum înţeleptul are cel mai 
desăvârşit drept [...] de a trăi după legile raţiunii, tot aşa şi cel neştiutor şi cel slab de 
înger au cel mai desăvârşit drept [...] să trăiască după legile poftei" 2 . Un ignorant sau 
un om nesăbuit nu este mai constrâns să trăiască în acord cu dictatele raţiunii lumi¬ 
nate decât sunt constrânse pisicile „să trăiască după legile naturii leilor"'. 

Nimeni nu îl poate acuza întemeiat pe Spinoza de a nu fi formulat clar poziţia sa 
„realistă". Fie că un anume individ este condus de raţiunea luminată, fie de pasiuni, 
el are un drept suveran de a căuta şi de a lua pentru sine orice consideră că-i este de 
folos, „fie întrebuinţând forţa, fie prin înşelăciune, fie prin rugăminţi, fie în orice chip 
va putea mai uşor" 4 . Motivul pentru care el are acest drept este acela că Natura nu e 
limitată de legile raţiunii umane, legi care sunt orientate către conservarea omului. 
Scopurile Naturii, în măsura în care se poate vorbi despre scopuri ale Naturii, „privesc 
ordinea veşnică a întregii Naturi, din care omul nu este decât o părticică" 5 . Dacă ceva 
ne apare ca un rău sau un lucru absurd în Natură, este doar consecinţa necunoaşterii 
sistemului Naturii şi a interdependenţei membrilor sistemului, precum şi a faptului 
că vrem ca totul să fie orânduit după ceea ce dictează interesul şi raţiunea omenească. 
Dacă am reuşi măcar o dată să ne depăşim felul antropomorfic şi antropocentric de a 
vedea Natura, am înţelege că dreptul natural este limitat numai de dorinţă şi putere, 
şi că dorinţa şi puterea sunt condiţionate de natura fiecărui individ. 

Aceeaşi doctrină este repetată în Tratatul Politic. Spinoza îşi reafirmă teza că, dacă 
discutăm despre puterea universală sau despre dreptul Naturii, nu putem observa 
vreo distincţie între dorinţele cu origini raţionale şi cele cu alte origini. „Dreptul na¬ 
tural al naturii universale şi, în consecinţă, al fiecărui lucru în parte, se întinde cât de 
departe îi stă în putere; şi, în mod corespunzător, orice face un om oarecare conform 
legilor naturii sale o face cu cel mai înalt drept natural şi are atâta drept asupra Naturii 


' lbicl. 
2 lbicl. 
5 lbicl. 

4 lbid. 

5 lbid. 

cât îi stă în putere."' Oamenii sunt conduşi mai mult de dorinţă decât de raţiune. Deci 
putem spune că puterea şi dreptul natural sunt limitate mai degrabă de poftă decât 
de raţiune. Natura „interzice" numai ceea ce nu dorim şi ceea ce nu putem obţine 
sau înfăptui. 

întrucât este condus de impulsul natural de conservare şi de prezervare de sine, fi¬ 
ecare om este, în consecinţă, natural îndreptăţit să ia orice măsură pe care o consideră 
utilă pentru a se conserva. Şi este îndreptăţit să trateze ca duşman pe oricine îi pune 
în pericol împlinirea acestui impuls natura.!. într-adevăr, ţinând seama că ar putea 
simţi pasiunile supărării, ale invidiei şi ale urii în genere, „oamenii sunt duşmani în 
mod natural" 2 . 

Enunţul din Etica după care drept şi nedrept, păcat şi merit sunt „noţiuni 
extrinsece" 3 a fost citat în ultimul capitol, iar acum poate fi înţeles în contextul potri¬ 
vit. în starea naturală este „drept" ca eu să fac orice consider că este benefic conservă¬ 
rii şi bunăstării mele: „justeţea" este măsurată pur şi simplu de dorinţă şi putere. Cu 
toate acestea, în societatea organizată, sunt stabilite anumite drepturi de proprietate, 
iar termeni cum ar fi „drept", „nedrept" şi „corect" capătă înţelesuri definite prin co¬ 
mun acord. Când lucrurile sunt astfel înţelese, ele sunt „noţiuni extrinsece", care nu 
se referă la acţiunile luate în sine, ci la acţiunile considerate în relaţia lor cu normele 
şi regulile clădite şi susţinute de acordul comun. Putem adăuga că forţa restrictivă a 
acordului comun se sprijină pe puterea de a-1 impune. în starea de natură cel care a 
făcut o înţelegere cu altul este îndreptăţit „prin natură" să încalce direct acest acord 
dacă ajunge să considere, pe drept sau pe nedrept, că va fi avantajos pentru el să facă 
astfel. 4 Această doctrină este simpla aplicare logică a teoriei lui Spinoza care spune că, 
dacă privim lucrurile doar din punctul de vedere al Naturii în mare, singurele limite 
ale „dreptului" sunt dorinţa şi puterea. 

2. Cu toate acestea, „nu e nimeni care să nu dorească să trăiască în siguranţă, fără 
teamă, pe cât se poate; totuşi, acest lucru poate fi realizat în foarte mică măsură cât 
timp fiecăruia îi este îngăduit să facă tot ce vrea şi cât timp nu i se dau raţiunii mai 
multe drepturi decât urii şi mâniei. [...] Vedem foarte limpede că, pentru a trăi fără 
grijă şi în foarte bune condiţii, oamenii au fost nevoiţi să se înţeleagă între ei.“ 5 Apoi, 
„oamenii în chip necesar trăiesc foarte mizerabil dacă nu se ajută unul pe altul şi dacă 


4 

5 


Tratatul Politic, 2, 4. La această lucrare mă voi referi de acum ca T.P. 


T.P., 2, 14. 

E., P. IV, prop. 37, nota 2. 
T.P., 2, 12. 

T.T-P., 16. 

nu-şi cultivă raţiunea" 1 . Puterea şi dreptul natural ale fiecăruia sunt astfel în perma¬ 
nent pericol de a deveni lipsite de eficienţă dacă nu ne unim cu alţii în vederea for¬ 
mării unei societăţi stabile. Astfel putem spune că însuşi dreptul natural generează 
formarea unei societăţi organizate. „Şi dacă acesta este motivul pentru care învăţaţii 
vor să-l numească pe om animal social - vreau să spun pentru că oamenii în starea 
de natură cu greu ar putea fi independenţi atunci nu am nimic de spus împotriva 
acestora." 2 Conglomeratul social se sprijină astfel pe interes personal luminat, iar 
restricţiile vieţii sociale sunt justificate prin demonstrarea faptului că ele constituie 
un pericol mai mic pentru bunăstare decât pericolele stării naturale. „Este o lege 
universală a naturii omeneşti ca nimeni să nu dispreţuiască ceea ce socoteşte că este 
bun, decât atunci când nădăjduieşte într-un bine şi mai mare sau când se teme de un 
rău mai mare." 3 Deci nimeni nu va înfăptui contractul decât pentru a dobândi un bun 
mai mare sau pentru a evita un rău mai mare. „Din toate acestea conchidem că un 
legământ nu poate avea putere decât pe baza folosului pe care ni-1 aduce şi că îndată 
ce un legământ încetează de a mai fi folositor, încetează să mai fie valabil." 4 

3. în încheierea unui contract, indivizii îşi cedează drepturile unei puteri suve¬ 
rane, iar „oricine ar fi cel care deţine puterea supremă, fie unul singur, fie câţiva, 
fie, în sfârşit, toţi, este sigur că i se cuvine dreptul suprem de a porunci tot ce vrea" 5 , 
într-adevăr, este imposibil să-ţi transferi întreaga putere şi astfel toate drepturile, în¬ 
trucât sunt multe lucruri care decurg cu necesitate din natura umană şi care nu pot fi 
modificate prin comenzi ale unei autorităţi. Spre exemplu, este inutil ca o autoritate 
să comande oamenilor să nu le placă ceea ce le provoacă plăcere. Dar, în afara unor 
asemenea cazuri, supusul este constrâns să urmeze ordinele puterii suverane. Iar din 
cauza acestor legi date de puterea suverană apar dreptatea şi nedreptatea. „Săvârşirea 
de fapte rele nu poate fi concepută decât sub guvernare. [...] Deci, ca şi săvârşirea de 
fapte rele şi supunerea în sensul lor strict, la fel dreptatea şi nedreptatea nu pot fi 
concepute decât sub guvernare." 6 

Cu toate acestea, Spinoza nu intenţiona să justifice guvernările tiranice. în opi¬ 
nia sa, ca şi în cea a lui Seneca, „nimeni n-a păstrat multă vreme domnia bazată pe 
violenţă" 7 . Căci dacă puterea suverană se comportă în mod exagerat de capricios, arbi- 


1 T.P., 2, 15. 

2 Ibid.. 

3 t. r-p„ 16. 

4 Ibid. 

5 Ibid. 

6 T.P., 2, 19 şi 23. 

7 T. T-P„ 16. 

trar şi iraţional, îşi va atrage în cele din urmă o asemenea opoziţie încât îşi va pierde 
puterea de a guverna. Iar pierderea puterii de a guverna înseamnă pierderea dreptului 
de a guverna. Deci, în propriul său interes, puterea suverană probabil nu va depăşi 
limitele rezonabile în exercitarea autorităţii sale. 

în Tratatul Politic Spinoza vorbeşte despre trei forme generale de „conducere" 
- monarhia, aristocraţia şi democraţia. Dar o discuţie referitoare la abordarea aces¬ 
tei teme nu este necesară. Un interes mai mare îl prezintă principiul general care 
spune că „statul este cel mai puternic şi mai independent atunci când este întemeiat 
şi condus de raţiune"'. Scopul societăţii civile nu este „nimic altceva decât pacea şi 
securitatea vieţii. Şi deci acea guvernare este cea mai bună acolo unde oamenii îşi 
trăiesc vieţile uniţi, iar legile nu sunt încălcate." 2 în Tratatul Teologico-Politic el afirmă 
că cel mai raţional stat este şi cel mai liber, întrucât cel ce trăieşte liber este „acela care 
trăieşte din tot sufletul numai după conducerea raţiunii" 3 . Şi acest fel de viaţă este cel 
mai bine asigurat într-o democraţie, „care, de aceea, se defineşte astfel: adunarea ob¬ 
ştească a oamenilor, care are în mod colectiv dreptul desăvârşit asupra tuturor lucru¬ 
rilor care cad în puterea sa" 4 . Dintre toate modurile de guvernare, democraţia „pare a 
fi cel mai natural şi care se apropie de libertatea pe care natura i-o îngăduie fiecăruia. 
Căci într-un astfel de stat nimeni nu trece asupra altuia dreptul său natural în aşa fel 
încât să nu mai fie întrebat niciodată în viitor, ci îl trece asupra părţii care constituie 
majoritatea societăţii din care el însuşi face parte. în felul acesta, toţi rămân egali, 
ca şi în starea naturală de mai înainte." 5 într-o democraţie, spune Spinoza, ordinele 
iraţionale sunt mai puţin de temut decât în orice altă formă de constituţie; „căci este 
aproape cu neputinţă ca majoritatea unei adunări, dacă această adunare este mare, 
să aprobe o absurditate. Apoi, pentru că baza şi scopul democraţiei, după cum am şi 
arătat, nu sunt altele decât de a evita dorinţele absurde şi de a-i ţine pe oameni - pe cât 
se poate - în limitele raţiunii, încât să trăiască în înţelegere şi în pace. " 6 

4. Când discută despre cea mai bună formă de constituţie în mod a priori, Spino¬ 
za urmează calea unor predecesori, cum ar fi Aristotel. Degeaba căutăm la Spinoza 
o dezvoltare istorică semnificativă pe acest subiect. Ceea ce îl diferenţiază de marii 
scriitori politici greci şi de scolastici este accentul pus pe putere. în starea de natură 


1 T.P., 5, 1. 

2 r.p.,5,2. 

3 T. T-R, 16. 

4 Ibid. 

5 Ibid. 

6 Ibid. 

dreptul nu este limitat decât de putere, iar în societatea civilă suveranitatea se spri¬ 
jină pe putere. Membrii unui stat sunt intr-adevăr constrânşi să se supună legilor. 
Dar motivul fundamental al acestei constrângeri rezidă în puterea suveranităţii de 
a le impune. Desigur, lucrurile nu se opresc aici. Spinoza este într-un anumit sens 
un „realist" politic dur, dar în acelaşi timp el pune accentul pe funcţia statului de a 
oferi cadrul în care oamenii pot trăi raţional, considerând că majoritatea oamenilor 
sunt conduşi mai degrabă de dorinţă decât de raţiune, iar constrângerea este un scop 
fundamental al legii. Dar idealul său era cu siguranţă ca legea să fie raţională, iar fiin¬ 
ţele umane să fie ghidate în propriul comportament şi în supunerea faţă de lege mai 
degrabă de raţiune decât de frică. Orice ar fi însă, autoritatea politică se sprijină pe 
putere, chiar dacă această putere nu este niciodată abuzivă. Iar dacă puterea dispare, 
pretenţia de autoritate dispare. 

Importanţa pe care Spinoza o atribuie puterii reiese clar din viziunea sa asupra 
relaţiilor între state. Statele pot ajunge la un acord, dar nu există nicio autoritate care 
să impună un asemenea acord, aşa cum este cazul unui contract între membrii acelu¬ 
iaşi stat. Relaţiile dintre state nu sunt aşadar guvernate de lege, ci de putere şi interes 
propriu. Un legământ între state dif erite „va fi valabil atâta timp cât va exista baza lui, 
adică motivele de primejdie sau de utilitate. Căci, de bună seamă, nimeni nu încheie 
un contract şi nimeni nu este obligat să-şi respecte contractele decât dacă nădăjdu¬ 
ieşte un bine sau îl sileşte un rău oarecare. Odată ce această bază nu mai există, con¬ 
tractul încetează de la sine, ceea ce ne învaţă cu prisosinţă experienţa însăşi." 1 Deci 
statele, în ceea ce priveşte relaţiile între ele, sunt în postura indivizilor consideraţi în 
afara contractului social şi a societăţii organizate în cadrul căreia se face contractul. 
Spinoza apelează la experienţă pentru confirmarea teoriei sale, iar pentru a vedea că 
dă expresie faptelor istorice trebuie doar să ne gândim la polemicele modeme despre 
nevoia unei autorităţi internaţionale. 

5. In ciuda accentului pus pe putere, idealul lui Spinoza era, aşa cum am văzut, 
viaţa condusă de raţiune. Una dintre caracteristicile principale ale unei societăţi orga¬ 
nizate raţional este toleranţa religioasă. Ca şi pe Hobbes, ideea diviziunilor şi războa¬ 
ielor religioase îl oripila, numai că ideea lui despre remediul potrivit se deosebea de 
a lui Hobbes. In timp ce Hobbes tindea să creadă că singurul remediu consta în sub¬ 
ordonarea religiei faţă de puterea civilă, adică într-un erastianism puternic, Spinoza 
punea accentul pe toleranţă în ceea ce priveşte crezurile religioase. Această atitudine 
decurgea cu naturaleţe din principiile sale filosofice, pentru că făcea o distincţie clară 

între limbajul filosofîei şi limbajul teologiei, funcţia celui din urmă nefiind aceea de a 
da informaţii ştiinţifice, ci mai degrabă de a-i determina pe oameni să adopte anumite 
linii de conduită. Deci, în cazul în care acea linie de conduită către care conduce un 
anumit set de crezuri religioase nu periclitează binele societăţii, libertatea deplină ar 
trebui dată celor care îşi găsesc sprijin în acel set de crezuri. Vorbind despre libertatea 
religioasă de care se bucura Olanda, spune că ar vrea să arate că „această libertate nu 
numai că poate fi îngăduită fără a pune în primejdie evlavia şi pacea în stat, dar că, 
mai mult, ea nu poate fi suprimată decât odată cu însăşi pacea statului şi cu evlavia"'. 
Şi conchide: „Trebuie să i se lase fiecăruia libertatea de a judeca şi putinţa de a in¬ 
terpreta în felul lui fundamentele credinţei, că numai din fapte să judecăm dacă este 
cucernică ori necucernică credinţa fiecăruia." 2 

Mai presus de judecăţile, sentimentele şi crezurile cuiva există ceva care nu poate 
fi alienat de niciun contract social. Fiecare om este „singur stăpân pe gândurile sale" 
şi „nu se poate încerca niciodată, decât cu urmări foarte nenorocite, ca oamenii [...] să 
nu vorbească decât după prescripţiile puterilor supreme". 3 Spinoza spune că „scopul 
statului este, de fapt, libertatea", pentru că „nu are scopul de a-i transforma pe oameni 
din fiinţe raţionale în animale sau în automate, ci, dimpotrivă, să facă în aşa fel încât 
spiritul şi corpul lor să-şi îndeplinească funcţiile lor în cele mai bune condiţii, oame¬ 
nii să se folosească liberi de raţiune" 4 . Aşadar, toleranţa nu ar trebui limitată la sfera 
religiei. în cazul în care un om critică suveranitatea din convingeri raţionale, şi nu din 
dorinţa de a produce neplăceri sau de a promova răzvrătirea, el ar trebui să fie lăsat să 
vorbească liber. Consideraţia faţă de bunăstarea publică pune bariere exprimării libe¬ 
re, nefiind rezonabil ca simpla agitare a spiritelor, perturbarea liniştii şi incitarea la 
rebeliune sau nesupunerea faţă de lege să fie permise. Dar discuţia raţională şi critica 
duc la rezultate bune mai degrabă decât să dăuneze. De aceea încercările de spulbe¬ 
rare a libertăţii şi de înregimentare a gândirii şi exprimării produc mari pierderi. Nu 
poate fi suprimată întreaga libertate de gândire; iar în cazul în care libera exprimare 
este suprimată, rezultatul este că prosperă nebunii, linguşitorii, cei nesinceri şi cei 
fără scrupule. Mai mult, „această libertate este necesară mai ales pentru promova¬ 
rea ştiinţelor şi a artelor" 5 . Iar libertatea este asigurată cel mai bine de o democraţie, 
„care se apropie cel mai mult de starea naturală", în care „fiecare renunţă numai la 


' T.T-P., prefaţă. 

2 Jbid. 

3 T.T-P., 20. 

4 Jbid. 

5 Jbid. 

dreptul său de a lucra după hotărârea sa proprie, iar nu la dreptul de a raţiona şi de 
a judeca". 1 

Este bine că am conturat această latură a teoriei politice a lui Spinoza, pentru 
că atenţia exagerată asupra elementelor comune la el şi la Hobbes ne-ar putea lăsa 
uşor o impresie greşită: pare să ascundă faptul că idealul său este o viaţă condusă de 
raţiune şi că el nu preamărea puterea de dragul puterii, chiar dacă era convins nu 
numai de faptul că puterea joacă un rol important în viaţa politică, dar şi de acela că 
trebuie să joace un astfel de rol din motive metafizice şi psihologice. Mai mult, având 
în vedere că Spinoza în mod clar nu credea în revelaţia divină desluşită a adevărurilor 
exprimabile, astfel încât premisele lui erau diferite de ale celor care credeau în aseme¬ 
nea revelaţii, problema pe care o discută este o problemă reală până la urmă. Pe de o 
parte, în niciun caz credinţa nu este ceva care poate fi forţat, iar încercarea de a o im¬ 
pune duce la rezultate negative. Pe de altă parte, toleranţa completă şi nelimitată este, 
în viziunea lui Spinoza, nepracticabilă. Nicio guvernare nu poate permite incitarea la 
asasinare politică, spre exemplu, sau la propagandă necontrolată a convingerilor care 
conduc direct la crimă. Pentru Spinoza, la fel ca pentru cei care urmează, problema 
este combinarea cantităţii maxime de libertate cu binele public. Cu greu s-ar putea 
aştepta cineva ca toţi să cadă de acord asupra limitelor precise ale toleranţei şi, în orice 
caz, nu este o problemă care poate fi soluţionată a priori şi fără referire la circumstan¬ 
ţe istorice. Pentru a da un exemplu evident, cu toţii suntem de acord că în perioade de 
război şi criză naţională se pot pune restricţii asupra libertăţilor într-o manieră care 
pe timp de pace ar fi indezirabilă. Dar principiile generale care spun că guvernele ar 
trebui să favorizeze mai degrabă decât să distrugă libertatea şi că libertatea este nece¬ 
sară pentru dezvoltarea culturală reală sunt valabile acum la fel ca şi atunci când le-a 
enunţat Spinoza. 

6. Destul de mult timp după moarte, Spinoza a fost denumit un „ateu" şi, în 
măsura în care i se dădea atenţie, era atacat. Desigur, principalul motiv pentru care 
era numit ateu îl constituia identificarea lui Dumnezeu cu Natura. Acuza de ateism 
a fost repudiată cu indignare de mulţi dintre admiratorii moderni ai lui Spinoza, dar 
problema nu poate fi rezolvată atât de uşor şi cu siguranţă nu se poate rezolva prin 
folosirea limbajului emotiv de vreuna dintre părţi. Singurul fel potrivit de a rezolva 
această problemă într-o manieră raţională este acela de a decide asupra înţelesului 
care trebuie dat lui „Dumnezeu", şi apoi de a decide dacă Spinoza a negat sau nu 
existenţa lui Dumnezeu astfel înţeles. Dar nici chiar această procedură nu este atât 


1 Ibid. 

de simplă în practică pe cât ar părea la prima vedere. Am putea în mod rezonabil să 
argumentăm că dacă „Dumnezeu" este înţeles în sensul iudeo-creştin, ca însemnând 
o Fiinţă personificată care transcende Natura, atunci acuza de „ateism" este corectă. 
Pentru că este adevărat că Spinoza nega existenţa unei Fiinţe personificate care trans¬ 
cende Natura. Astfel, atunci când biograful său, luteranul Johannes Colerus, afirmă 
în lucrarea sa Viaţa lui Benedict de Spinoza că filosoful „îşi ia libertatea de a folosi 
cuvântul «Dumnezeu» cu un sens necunoscut creştinilor" şi că doctrina lui Spinoza 
este deci ateismul, am putea spune că enunţul este în mod evident adevărat dacă în¬ 
ţelegem prin „ateism" o negare a existenţei lui Dumnezeu în sensul în care cuvântul 
este înţeles de creştini. însă Spinoza ar putea răspunde că el îl definea pe „Dumne¬ 
zeu" ca Fiinţa absolut infinită, iar creştinii înţelegeau de asemenea prin „Dumnezeu" 
Fiinţa infinită, deşi, în opinia lui, ei nu înţelegeau implicaţiile acestei definiţii. S-ar 
putea spune că identificarea lui Dumnezeu cu Natura nu era expresia ateismului, ci 
a unei înţelegeri adevărate a ceea ce se înţelege prin „Dumnezeu", dacă „Dumnezeu" 
este definit ca Fiinţa absolut infinită. Totuşi, creştinii, fie ei filosofi sau nu, afirmă 
transcendenţa lui Dumnezeu şi nu -1 identifică cu Natura; iar dacă termenul „Dum¬ 
nezeu" este înţeles în sensul în care este înţeles de creştini, fie că sunt filosofi sau 
nu, s-ar putea spune că Spinoza era un „ateu", deoarece nega existenţa lui Dumnezeu 
astfel înţeles. Este greu de văzut de ce, astfel interpretată, acuza de ateism ar provoca 
indignare. Probabil că autorii indignaţi de această acuză ori se gândesc la epitetele 
abuzive care au fost uneori ataşate de doctrina lui Spinoza, ori protestează împotriva 
folosirii cuvântului „Dumnezeu" intr-un sens exclusiv creştin. 

Dar teologii nu au fost singurii care l-au criticat şi care i-au minimalizat opera 
lui Spinoza. în Dicţionarul său Bayle nu numai că l-a reprezentat pe Spinoza ca pe 
un ateu, dar i-a acuzat şi filosofia, considerând-o absurdă. Şi Diderot a urmat mai 
mult sau mai puţin aceeaşi poziţie în articolul său despre Spinoza din Enciclopedie. 
într-adevăr, filosofii iluminismului francez în general, deşi îl respectau pe Spinoza 
ca om şi se bucurau de oportunitatea de a prezenta exemplul unui gânditor virtuos şi 
deosebit de neortodox, nu-i respectau şi filosofia. O considerau sofistică obscură şi un 
joc cu termenii şi formulele geometrice şi metafizice. Hume observa că „principiul 
fundamental al ateismului lui Spinoza" se găseşte în monismul său, şi numea aceas¬ 
ta o „ipoteză odioasă".' Dar, având în vedere că a cuplat afirmaţia cu aceea că „doctrina 
imaterialităţii, simplicităţii şi a indivizibilităţii substanţei gânditoare este un ateism 
autentic şi va servi la justificarea tuturor acelor sentimente pentru care Spinoza este 


1 Treatise o/Human Nature, 1, 4, 5. 

într-atât de universal cunoscut", am putea simţi anumite dubii în privinţa ororii lui 
Hume faţă de „ipoteza" lui Spinoza. Cu toate acestea, este clar că a considerat doc¬ 
trina lui Descartes referitoare la substanţa gânditoare imaterială şi teoria substanţei 
unice a lui Spinoza ca fiind neinteligibile. 

Atacată pe de o parte de teologi şi pe de altă parte de filosofi, filosofia lui Spinoza 
nu părea demnă de a fi luată în considerare. Insă cu timpul fluxul opiniei s-a schim¬ 
bat. în 1780 Lessing a purtat faimoasa sa conversaţie cu Jacobi în care şi-a exprimat 
aprecierea şi îndatorarea pentru Spinoza. Herder de asemenea îl aprecia pe Spinoza, 
iar Novalis l-a descris intr-o frază deseori citată ca „un om intoxicat de Dumnezeu". 
Heine a scris cu căldură despre Spinoza, iar Goethe a vorbit despre influenţa filoso¬ 
fului evreu asupra sa, de calmul şi resemnarea pe care i-au adus-o Etica sufletului său 
şi de viziunea cuprinzătoare şi lipsită de interes a realităţii pe care opera i-a deschis-o. 
Romanticii germani în general (nu vreau să spun că Goethe poate fi etichetat ca ro¬ 
mantic, deşi a fost capabil să dea expresie romantismului) au găsit sau au crezut că 
au găsit în Spinoza un suflet apropiat lor. Pentru ei, cu sentimentele lor pentru tota¬ 
litate şi înclinaţia lor către o viziune poetică şi cvasi-metafîzică a Naturii, Spinoza era 
„panteistul" care nu l-a plasat pe Dumnezeu într-o transcendenţă izolată, ci a văzut în 
Natură o revelaţie sau manifestare imediată a lui Dumnezeu. Iar filosofi germani ca 
Schelling şi Hegel, filosofii mişcării romantice, l-au adus pe Spinoza în primul rând 
al filosofiei europene. Pentru Hegel, sistemul lui Spinoza era un stadiu integral şi 
important în dezvoltarea gândirii europene. Ideea lui Spinoza despre Dumnezeu ca 
substanţă era inadecvată, întrucât Dumnezeu trebuie conceput ca spirit. Dar acuza de 
ateism nu era nefondată. Hegel spune: „Spinozismul este acosmism. Fiinţa lumii, 
fiinţa finită, universul, finitul nu este ceea ce e substanţial; dimpotrivă, substanţial 
este numai Dumnezeu. Este adevărat tocmai contrariul a tot ce afirmă cei ce -1 învino¬ 
văţesc pe Spinoza de ateism: la el există prea mult Dumnezeu." 1 în Anglia Coleridge 
a scris cu entuziasm despre Spinoza, iar Shelley a început să traducă Tractatus theo- 
logico-politicus. 

în timp ce era văzut ca un ateu de criticii săi timpurii şi ca panteist de criticii săi 
mai târzii, tendinţa mai multor autori moderni este de a -1 reprezenta pe Spinoza ca 
premergător speculativ al unei viziuni a lumii complet ştiinţifică. Pentru că el a făcut 
o încercare susţinută de a da o explicaţie naturalistă a întâmplărilor fără a recurge la 
explicaţii în termeni supranaturali şi transcendenţi sau legaţi de cauze finale. Cei 


Prelegeri de istorie a filosofiei [Editura Academiei Republicii Populare Române, 1964, voi. II, 

care pun accentul pe acest aspect al gândirii lui Spinoza nu uită că el era un metafi¬ 
zician şi că avea ca scop să dea o explicaţie „supremă" a lumii. Dar ei cred că ideea sa 
potrivit căreia Natura este un unic cosmos organic care poate fi înţeles fără a postula 
ceva în afara Naturii poate fi considerată ca un program speculativ pentru cercetarea 
ştiinţifică, deşi metoda necesară cercetării ştiinţifice nu este aceea folosită de Spinoza 
în filosofia sa. Deci pentru ei ideea centrală a spinozismului este ideea Naturii ca 
sistem care poate fi investigat ştiinţific. Interpretarea hegeliană a lui Spinoza este 
pusă deoparte, şi probabil am putea spune că interpretarea „atee" devine din nou 
proeminentă, cu condiţia de a ţine minte că, dacă aceşti scriitori ar fi folosit cuvântul 
„ateism" în sensul acesta şi, atunci termenul nu ar fi avut pentru ei tentele abuzive pe 
care le avea pentru criticii teologi timpurii ai lui Spinoza. 

Este greu de spus cu precizie cât adevăr există în fiecare dintre aceste linii de 
interpretare. A privi spiritul şi atmosfera mişcării romantice în gândirea lui Spinoza 
este cu siguranţă incorect, iar dacă ar trebui să alegem între interpretarea romantică 
şi cea naturalistă, fără îndoială că ar trebui să o preferăm pe cea din urmă. Totuşi, 
deşi gândirea lui Spinoza pare să se fi îndepărtat foarte mult de originile ei evreieşti 
în direcţia unui monism naturalist, doctrinele lui privitoare la divinitatea infinită şi 
la atributele divine necunoscute sugerează că originile religioase ale gândirii sale nu 
deveniseră în niciun caz complet obscure în urma dezvoltării lui ulterioare. Mai mult, 
trebuie să ne amintim că Spinoza nu era interesat doar de trasarea conexiunilor ca¬ 
uzale şi de expunerea seriilor infinite de cauze ca un sistem închis. Principala sa 
lucrare nu este numită Etica fără motiv; el era interesat de dobândirea adevăratului 
echilibru spiritual şi a libertăţii faţă de robia pasiunilor. într-un faimos pasaj de la 
începutul Tratatului despre îndreptarea intelectului el vorbeşte de experienţa referitoare 
la vanitate şi la futilitatea bogăţiilor, despre faimă şi plăcere, despre căutarea unei fe¬ 
riciri supreme şi a binelui celui mai de seamă. Pentru că „dragostea pentru un lucru 
veşnic şi infinit umple sufletul numai de mulţumire, lipsită de orice tristeţe; ceea ce 
este foarte de dorit şi vrednic de a fi căutat din răsputeri"’ „Eu voiesc să îndrept toate 
ştiinţele spre o singură ţintă şi un singur scop, şi anume, de a ajunge la perfecţiunea 
umană supremă de care am vorbit; va trebui să respingem ca de prisos tot ceea ce în 
ştiinţe nu ne apropie de scopul nostru; sau, într-un cuvânt, toate acţiunile ca şi toa¬ 
te gândurile noastre trebuie îndreptate spre această ţintă. “ J Iar într-o scrisoare către 
Van Blyenbergh spune: „între timp ştiu (iar această cunoştinţă îmi dă cea mai mare 

bucurie şi linişte spirituală) că lucrurile se brodesc cu o putere şi cu o poruncă de 
neschimbat a unei Fiinţe supreme perfecte ." 1 

Dar nu trebuie să ne lăsăm înşelaţi de folosirea frazelor de felul „iubirea inte¬ 
lectuală de Dumnezeu" şi să-l interpretăm pe Spinoza ca pe un mistic religios cum 
era Eckhart. într-adevăr, când îl interpretăm pe Spinoza este esenţial să ne amin¬ 
tim că termenii şi frazele trebuie înţelese în sensul definiţiilor sale, nu în sensul 
pe care le au în limbajul obişnuit. în filosofia lui Spinoza termenilor le sunt date 
sensuri tehnice, iar acestea sunt adesea diferite de înţelesurile pe care le-am da 
spontan şi în mod natural. Ideea că filosofia lui Spinoza este una a misticismului 
religios apare numai dacă insistăm să neglijăm definiţiile date termenilor cum ar 
fi „Dumnezeu" sau „iubire" şi clarificarea acelor definiţii de către sistem ca întreg. 


Scrisoarea 21 . 

LEIBNIZ (i) 

Viata - De arte combinatoria şi ideea de armonie - Lucrări - 
Interpretări diferite ale gândirii lui Leibniz 


i. Gottfried Wilhelm Leibniz s-a născut la Leipzig în 1646, tatăl său fiind profesor de 
filosofie morală la universitate. Băiat precoce, Leibniz a studiat atât filosofia greacă, 
cât şi pe cea scolastică, şi ne spune - vorbind despre el la vârsta de treisprezece ani - 
că citea Suârez cu uşurinţa cu care oamenii citesc romane de dragoste. La vârsta de 
cincisprezece ani a intrat la universitate şi a studiat sub îndrumarea lui J akob Thoma- 
sius. Făcând cunoştinţă cu gânditorii „moderni", cum ar fi Bacon, Hobbes, Gassendi, 
Descartes, Kepler şi Galileo, a descoperit instanţe ale unei „mai bune filosofii". Şi, aşa 
cum îşi aducea el aminte, în timpul plimbărilor solitare purta dezbateri cu sine însuşi 
dacă să păstreze teoria aristotelică a formelor substanţiale şi a cauzelor finale sau să 
adopte mecanicismul. Mecanicismul a câştigat, deşi a încercat mai târziu să combine 
elementele aristotelice cu noile idei. Intr-adevăr, influenţa studiilor timpurii de aristo- 
telism şi scolasticism este evidentă în scrierile sale mai târzii şi, dintre toţi filosofii de 
primă importanţă din perioada „modernă" prekantiană, probabil că Leibniz a fost cel 
care a posedat cea mai extinsă cunoaştere a scolasticilor. Cu siguranţă îi cunoştea mai 
bine decât Spinoza. Iar teza sa de bacalaureat (1663) pe principiul individuaţiei a fost 
scrisă sub influenţa scolasticismului, chiar dacă era cel de orientare nominalistă. 

în 1663 Leibniz a plecat la Jena, unde a studiat matematica sub îndrumarea lui Er- 
hard Weigel. După aceea s-a dedicat studiului de jurisprudenţă şi şi-a luat doctoratul 
în drept la Altdorf în 1667. A refuzat catedra universităţii din Altdorf, spunând că are 
lucruri foarte diferite în vedere. După ce a primit un post la curtea prinţului elector de 
Mainz a fost trimis într-o misiune diplomatică la Paris în 1672, unde a făcut cunoş¬ 
tinţă cu oameni ca Malebranche şi Arnauld. în 1673 a fost în vizită în Anglia, unde i-a 
cunoscut pe Boyle şi pe Oldenburg. A revenit la Paris, unde a stat până în 1676, ulti¬ 
mul său an acolo fiind memorabil pentru descoperirea calculului infinitezimal. Deşi 
Leibniz nu ştia acest lucru, Newton scrisese deja pe acelaşi subiect, dar a întârziat 
să-şi publice rezultatele, şi nu a făcut-o până în 1687, în timp ce Leibniz le-a publicat 
în 1684. De aici vine disputa neprofitabilă privitoare la întâietatea descoperirii. 

întorcându-se în Germania, Leibniz l-a vizitat pe Spinoza. Avusese deja o cores¬ 
pondenţă cu el şi era extrem de curios să afle câte ceva despre filosofia acestuia. Care 
a fost relaţia exactă dintre Leibniz şi Spinoza nu este foarte limpede. Primul a criticat 
şi a continuat să critice teoriile celui din urmă, iar după ce a studiat lucrările publicate 
postum a făcut încercări repetate de a -1 compromite pe Descartes prin reprezentarea 
spinozismului drept consecinţă logică a cartezianismului. După Leibniz, filosofia lui 
Descartes duce către ateism, trecând prin spinozism. Pe de altă parte, este clar că 
nesăţioasa curiozitate a lui Leibniz în probleme intelectuale a indus în el un interes 
viu pentru doctrina lui Spinoza şi că o găsea interesantă, chiar dacă nu a studiat-o 
aprofundat. Mai mult, având în vedere caracterul diplomatic a lui Leibniz, s-a sugerat 
că puternica sa repudiere a spinozismului a fost parţial inspirată de dorinţa de a-şi 
menţine reputaţia ortodoxă. Dar, cu toate că Leibniz era diplomat, un om de curte 
şi de lume - lucruri care nu -1 caracterizau pe Spinoza -, şi cu toate că urmărea să- 
şi găsească diverşi patroni şi cunoştinţe eminente, nu cred că avem motive reale să 
credem că opoziţia sa faţă de spinozism era nesinceră. Când l-a studiat pe Spinoza, 
îşi cristalizase deja unele dintre ideile principale ale propriei filosofii şi, deşi anumite 
afinităţi între fîlosofiile lor i-au stimulat interesul şi probabil că şi dorinţa de a se di¬ 
socia public de Spinoza, diferenţele erau enorme. 

Datorită asocierii sale cu Casa de Hanovra, Leibniz s-a văzut pus în situaţia de a re¬ 
dacta istoria acestei familii, adică a familiei Brunswick, având în acelaşi timp o multi¬ 
tudine de interese şi activităţi. în 1682 a fondat la Leipzig Acta eruditorum, iar în 1700 
a fost primul preşedinte al Societăţii de Ştiinţe din Berlin, care a devenit mai târziu 
Academia Prusacă. Pe lângă interesul său pentru fondarea de societăţi academice, s-a 
mai ocupat de problema unificării confesiunilor creştine. Mai întâi s-a străduit să gă¬ 
sească un teren comun pentru concilierea dintre catolici şi protestanţi. Apoi, când şi-a 
dat seama că dificultăţile erau mai mari decât anticipase, a încercat, deşi din nou fără 
succes, să pregătească drumul pentru o reuniune între calvinism şi luteranism. Un 
alt plan al său prevedea o alianţă între statele creştine, formarea unui fel de Europă 
unită şi, după ce nu a reuşit să-i trezească interesul lui Ludovic al XlV-lea al Franţei, 
s-a adresat în 1711 ţarului Petru cel Mare. De asemenea, a încercat să facă posibilă o 
alianţă între ţar şi împărat. Dar planul său de a-i determina pe monarhii creştini să-şi 
abandoneze certurile şi să se unească într-o alianţă împotriva lumii necreştine a fost 
la fel de zadarnic ca şi reuniunea confesiunilor creştine. Am putea de asemenea să 
menţionăm că Leibniz a avut un interes considerabil pentru informaţiile provenite 
din Orientul îndepărtat, care începuseră să pătrundă în Europa, apărând călduros 
misionarii iezuiţi din China în legătură cu controversa riturilor. 

Leibniz a fost unul dintre cei mai distinşi oameni ai vremii sale şi se bucura de 
patronajul multor figuri eminente. Dar ultimii ani ai vieţii au fost plini de amărăciu¬ 
nea neglijării, iar când electorul din Hanovra a devenit George I al Angliei, în 1714, 
Leibniz nu a fost ales să-l urmeze la Londra. Moartea sa în 1716 a trecut neobservată 
chiar şi de academia pe care o fondase la Berlin, singura societate academică ce i-a 
onorat memoria fiind Academia Franceză. 

2. Acest fundal de activităţi variate şi interese multilaterale este cel pe care trebuie 
privită cariera de autor filosofic a lui Leibniz. Istoria Casei Brunswick cade, bineînţe¬ 
les, într-o clasă separată. Planificată în 1692 şi scrisă intermitent până la moartea sa, 
niciodată terminată, a fost publicată abia în 1843-1845. Dar între munca sa filosofică 
şi interesul său pentru fondarea de societăţi academice, pentru unificarea diverselor 
diviziuni creştine şi în promovarea unei alianţe a statelor creştine există o legătură 
mult mai strânsă decât ar putea părea la prima vedere. 

Pentru a înţelege această legătură trebuie să ţinem seama de rolul pe care l-a jucat 
ideea armoniei universale în gândirea lui Leibniz. Ideea universului ca un sistem ar¬ 
monios în care există concomitent unitate şi multiplicitate, coordonare şi diferenţiere 
între părţi pare să fi devenit o idee de primă importanţă, poate chiar cea mai impor¬ 
tantă, încă de la o vârstă fragedă. Spre exemplu, într-o scrisoare către Thomasius din 
1669, când avea douăzeci şi trei de ani, după ce a menţionat zicale ca „Natura nu face 
nimic în van" şi „toate lucrurile evită propria lor distrugere", Leibniz remarcă: „Cu 
toate acestea, întrucât nu există cu adevărat înţelepciune sau poftă în Natură, frumoa¬ 
sa ordine reiese din faptul că Natura este ceasul lui Dumnezeu (horologium Dei).‘“ 
în mod similar, într-o scrisoare către Magnus Wedderkopf, scrisă în 1671, Leibniz 
afirmă că Dumnezeu Creatorul voieşte ceea ce este cel mai armonios. Ideea cosmo¬ 
sului ca armonie universală fusese proeminentă în scrierile filosofilor renascentişti 
ca Nicolaus Cusanus şi Giordano Bruno, fiind evidenţiată şi de Kepler şi de Johann 
Heinrich Bisterfeld, pe care Leibniz îi menţionează cu apreciere în De arte combinato¬ 
ria (1666). El va dezvolta această idee mai târziu în termenii teoriei monadelor, deşi 
fusese prezentă în mintea sa cu mult înainte de scrierea Monadologiei. 

în De arte combinatoria Leibniz propune dezvoltarea unei metode sugerate de scri¬ 
erile lui Rayniundus Lullus, franciscanul medieval, şi de către matematicieni şi filo¬ 
sofi moderni. El a imaginat înainte de toate analiza termenilor complecşi în termeni 
simpli. „Analiza este după cum urmează. Fie ca oricare termen dat să fie despărţit în 


1 G., 1, 25. Litera G din notele la scrierile lui Leibniz înseamnă ediţia de C. I. Gerhardt a cărţii 

Die philosophischen Schrifien von G. W. Leibniz (în 7 volume, 1875-1890). 

părţile sale formale, adică să fie definit. După aceea, fie ca aceste părţi să fie divizate în 
părţile lor componente, sau fie ca definiţii să fie date termenilor primei definiţii, până 
când se ajunge la părţile simple, sau la termeni care nu se pot defini.“ I Aceşti termeni 
simpli sau nedefinibili formează un alfabet al gândurilor umane, pentru că, având în 
vedere faptul că toate cuvintele şi frazele sunt combinaţii de litere ale alfabetului, tot 
aşa pot fi văzute şi propoziţiile ca rezultând din combinaţii ale termenilor simpli sau 
nedefinibili. Cel de-al doilea pas în planul lui Leibniz constă în reprezentarea acestor 
termeni nedefinibili prin simboluri matematice. Atunci, dacă găsim felul potrivit de 
„combinare" a acestor simboluri, am format o logică deductivă a descoperirii, care ar 
servi nu numai la demonstrarea adevărurilor deja cunoscute, ci şi la descoperirea a 
noi adevăruri. 

Leibniz nu credea că toate adevărurile pot fi deduse a priori: există enunţuri con¬ 
tingente care nu pot fi deduse în acest fel. Spre exemplu, faptul că Augustus a fost 
un împărat roman sau că Isus Cristos s-a născut la Bethlehem sunt adevăruri cunos¬ 
cute prin cercetarea faptelor istorice, nu prin deducţia logică din definiţii. Şi, în afară 
de enunţuri istorice particulare de acest tip, mai există enunţuri universale al căror 
adevăr este cunoscut prin observaţie şi inducţie, nu prin deducţie. Adevărul lor „nu 
este fundamentat în esenţa lucrurilor, ci în existenţa lor; şi ele sunt adevărate ca din 
întâmplare" 2 . Voi reveni mai încolo la distincţia lui Leibniz dintre enunţuri contin¬ 
gente şi enunţuri necesare: pentru moment este suficient să observăm că face această 
distincţie. Dar este important să înţelegem că prin enunţuri quarum veritas in essentia 
fundata el nu se referea numai la enunţurile logicii formale şi ale matematicii pure. 
Idealul său de logică deductivă şi ştiinţifică era cu siguranţă în mare măsură datorat 
influenţei matematicii, care poate fi observată şi în gândirea altor filosofi raţionalişti 
ai perioadei. Dar, ca şi ei, credea că metoda deductivă poate fi folosită pentru elabora¬ 
rea de sisteme de enunţuri adevărate şi în alte sfere decât cele logice şi matematice. 
El a anticipat în mare ceea ce urma să fie logica simbolică, dar elaborarea sistemelor 
pur logice şi matematice nu erau decât un aspect al planului său. El credea că metoda 
deductivă poate fi utilizată în dezvoltarea ideilor şi adevărurilor esenţiale ale metafi¬ 
zicii, fizicii, jurisprudenţei şi chiar ale teologiei. Descoperirea simbolismului mate¬ 
matic adecvat ar da un limbaj universal, o characteristica universalis, şi, prin folosirea 
acestui limbaj în diferitele ramuri de studiu, cunoaşterea umană ar putea fi dezvoltată 


1 De arte combinatoria, 64; G., 4, 64, 65. 

2 De arte combinatoria, 83; G., 4, 69. 

nedefinit, astfel încât să nu mai rămână loc de teorii rivale, aşa cum se întâmplă în 
matematica pură. 

Leibniz visa astfel la o ştiinţă universală în care logica şi matematica ar forma 
numai anumite părţi. Şi a fost determinat să extindă spectrul metodei deductive din¬ 
colo de frontierele logicii formale şi ale matematicii pure, în mare măsură din cauza 
convingerii sale că universul formează un sistem armonios. în De arte combinatoria' 
el atrage atenţia asupra doctrinei lui Bisterfeld privitoare la conexiunile esenţiale în¬ 
tre toate fiinţele. Un sistem deductiv de logică sau de matematică este o ilustrare sau 
un exemplu al adevărului general că universul este un sistem. Şi astfel poate exista o 
ştiinţă deductivă a metafizicii, o ştiinţă a fiinţei. 

Faptul că implementarea planului grandios al lui Leibniz postulează analiza ade¬ 
vărurilor complexe prin adevăruri simple şi a termenilor definibili în termeni nede- 
finibili explică interesul său pentru fondarea de societăţi academice, căci că el avea 
ideea unei enciclopedii comprehensive a cunoaşterii umane, din care ar putea fi ex¬ 
trase ideile simple fundamentale. în acelaşi timp spera că se va dovedi că este posibil 
să se folosească de ajutorul societăţilor academice şi de academii în acest proiect. Mai 
spera şi că ordinele religioase, în special cel iezuit, vor coopera în elaborarea acestei 
enciclopedii. 

Visul logic al lui Leibniz ne ajută să explicăm atitudinea adoptată faţă de subiectul 
reuniunii creştine. Convingerea lui era că se va putea dovedi că este posibilă deduce¬ 
rea mai multor enunţuri esenţiale în teologie asupra cărora toate confesiunile să cadă 
de acord. El nu a încercat propriu-zis să îşi dea seama cum va fi elaborat acest plan, 
dar în Systema theologicum (1686) s-a străduit să găsească un teren comun pe care să 
poată cădea de acord protestanţii şi catolicii. Idealul său de armonie era, desigur, mai 
important decât ideea deducerii logice a celui mai mare factor comun al confesiunilor 
creştine. 

Acest ideal al armoniei este evident şi în visul lui Leibniz legat de uniunea prinţi¬ 
lor creştini. Este manifestat, de asemenea, în modul în care vedea dezvoltarea filoso- 
fiei. Istoria filosofiei era pentru el o filosofie perenă. Un gânditor poate că exagerează 
un anumit aspect al realităţii sau un adevăr, iar succesorul său un alt aspect sau ade¬ 
văr ; dar adevărul există în toate sistemele. Majoritatea şcolilor de filosofie, considera 
el, au dreptate în majoritatea lucrurilor pe care le susţin, dar greşesc în majoritatea 
lucrurilor pe care le neagă. De exemplu, mecaniciştii au dreptate când afirmă că există 
cauzalitate mecanică eficientă, dar greşesc când neagă faptul că această cauzalitate 


1 De arte combinatoria, 85; G., 4, 70. 

mecanică nu este subordonată unui scop. Adevărul există atât în mecanicism, cât şi 
în finalism. 

3. Publicarea Eseului lui Locke, cu atacul său asupra doctrinei ideilor înnăscute, 
l-a determinat pe Leibniz să pregătească un răspuns detaliat între anii 1701-1709. Lu¬ 
crarea nu a fost niciodată complet terminată, iar publicarea sa a întârziat din diverse 
motive. A apărut postum în 1765, sub titlul Noi eseuri asupra intelectului omenesc (Nou- 
veaux essais sur l’entendement human). Singura lucrare mai voluminoasă a lui Leibniz 
este Eseuri de teodicee (Essais de Theeodicee). Această lucrare, un răspuns sistematic la 
articolul lui Bayle „Rorarius" din Dicţionar istoric şi critic, a fost publicată în 1710. 

Filosofia lui Leibniz, adică aceea care este numită uneori „filosofia populară", nu a 
fost expusă sistematic în niciun mare volum. Ea trebuie căutată în scrisori, în articole, 
în periodice şi în lucrări scurte cum ar fi Dizertaţie metafizică (Discours de metaphy- 
sique, 1686), pe care i-a trimis-o lui Arnauld, Nou sistem privitor la natura şi comuni¬ 
carea substanţelor (Systeme nouveau de la nature et de la communication des substances, 
1695), Principiile Naturii şi Graţiei (Principes de la nature et de la grâce, 1714) şi Monado- 
logia (Monadologie, 1714), care a fost scrisă pentru Prinţul Eugen de Savoia. Dar a lăsat 
în urmă o masă de manuscrise care au rămas nepublicate până relativ recent. în 1903 
L. Couturat a publicat importanta colecţie Opuscules et Jragments inedits, iar în 1913 a 
apărut la Kazan Leibnitiana, Elementa philosophiae arcanae, de summa rerum, editată de 
J. Jagodinski. Ediţia completă a scrierilor lui Leibniz, inclusiv a tuturor scrisorilor care 
există, care a fost începută de Academia de Ştiinţe Prusacă în 1923, a fost planificată 
pentru 40 de volume. Din păcate, evenimentele politice au încetinit derularea acestui 
măreţ proiect. 

4. Cei mai mulţi filosofi au dat naştere unor interpretări divergente. în cazul lui 
Leibniz au existat diferenţe pronunţate. Spre exemplu, conform lui Couturat şi lui 
Bertrand Russell, publicarea notiţelor lui Leibniz a arătat că filosofia sa metafizică s-a 
bazat pe studii de logică. Doctrina monadelor, de pildă, era strâns legată de analiza 
subiect-predicat a enunţurilor. Pe de altă parte, există inconsistenţe şi contradicţii în 
gândirea sa. Mai exact, etica şi teologia se bat cap în cap cu premisele sale logice. în 
opinia lui Bertrand Russell, explicaţia este că, având o atenţie deosebită pentru clădi¬ 
rea şi menţinerea reputaţiei sale ortodoxe, Leibniz s-a eschivat de la a trage concluziile 
logice din premisele sale. „Acesta este motivul pentru care cele mai bune părţi ale 
filosofiei sale sunt cele mai abstracte, iar cele mai rele sunt acelea care privesc cel 

mai mult viaţa umană." 1 Intr-adevăr, Russell nu ezită să facă o distincţie clară între 
„filosofia populară" a lui Leibniz şi „doctrina sa ezoterică". 2 

Totuşi, Jean Baruzi, în lucrarea sa Leibniz et l’organisation religieuse de la terre 
d’apres des documents inedits, susţine că Leibniz a fost în principal un gânditor cu 
orientări religioase, însufleţit înainte de toate de zel pentru gloria lui Dumnezeu. O 
altă interpretare a fost cea a lui Kuno Fischer, care l-a văzut pe Leibniz ca fiind întru¬ 
chiparea principală a spiritului iluminist. Leibniz era o combinaţie de aspecte diferite 
ale erei raţiunii, iar în planurile sale pentru o uniune creştină şi pentru alianţa statelor 
creştine putem vedea expresia unui punct de vedere iluminist raţional distinct de 
fanatism, sectarism şi naţionalism îngust. Pentru Windelband, ca şi pentru idealistul 
italian Guido de Ruggiero, Leibniz a fost în mod esenţial precursorul lui Kant. în 
Noi eseuri Leibniz îşi arată crezul că viaţa sufletului transcende sfera conştiinţei de 
sine clare şi a prevestit ideea unităţii profunde între sensibilitate şi înţelegere, pe care 
raţionaliştii din perioada iluministă tindeau să o separe cu o duritate nemeritată. In 
această privinţă l-a influenţat pe Herder. „Dar mai important este un alt efect produs 
de opera lui Leibniz. Nu era cu nimic mai prejos decât Kant, care a luat asupra sa 
construirea unui sistem epistemologic din doctrina din Noile eseuri.“ 3 Pe de altă parte, 
Louis Daville, în lucrarea sa Leibniz historien, punea accentul pe activitatea istorică a 
lui Leibniz şi pe eforturile pe care le făcea pentru a strânge materiale documentare 
din diverse locuri - Viena şi Italia, de exemplu - pentru istoria Casei de Brunswick. 

Nu este nevoie să spunem că există adevăr în toate aceste linii de interpretare, în¬ 
trucât ele nu ar fi fost propuse serios de către autorii lor dacă nu ar fi existat suficiente 
fundamente de fapt pentru fiecare dintre ele. De pildă, este fără îndoială adevărat că 
există o legătură strânsă între studiile logice ale lui Leibniz şi metafizica sa; şi este 
de asemenea adevărat că a reflectat şi asupra unor probleme care indică o anumită 
înţelegere a posibilelor reacţii la concluziile ce puteau fi trase din cursurile de gândire 
pe care le elabora, dacă ar fi făcut publice acele concluzii. Pe de altă parte, deşi este 
o exagerare să ni -1 imaginăm pe Leibniz ca pe o personalitate profund religioasă, 
nu există motive adevărate să considerăm că scrierile sale teologice şi etice nu erau 
sincere, sau că el nu nutrea un interes veritabil pentru realizarea armoniei religioase 
şi politice. Este de necontestat şi faptul că Leibniz întruchipa multe dintre aspectele 
erei raţiunii, în timp ce este de asemenea adevărat că s-a străduit să depăşească unele 


' A Criticai Exposition ofthe Philosophy of Leibniz, p. 202. 

2 Bertrand Russell, Istoria filosojiei occidentale, Humanitas, Bucureşti, 2005, voi. II, pp. 96- 
iu. 

3 Windelband, Istoria filosofiei. 

trăsături caracteristice filosofilor din perioada iluministă. Mai mult, este de remarcat 
faptul că prin opera sa a pregătit fără îndoială drumul pentru Kant, în timp ce, pe de 
altă parte, a fost un istoric. 

Dar este greu să-l încadrăm pe Leibniz în vreunul dintre aceste compartimente. 
Partea logică a filosofiei sale este fără îndoială importantă, iar Couturat şi Russell 
au făcut bine să evidenţieze importanţa ei; dar părţile etice şi teologice ale filosofiei 
sale sunt de asemenea părţi integrate. Ar putea exista într-adevăr, aşa cum susţinea 
Russell, inconsistenţe şi chiar contradicţii în gândirea lui Leibniz; dar aceasta nu 
înseamnă că ne este permis să facem distincţia radicală între gândirea sa „ezoterică" 
şi cea „exoterică". Leibniz avea fără îndoială o personalitate complicată, dar nu avea o 
personalitate divizată. Leibniz este un gânditor prea extraordinar şi multilateral pen¬ 
tru a putea fi etichetat legitim ca „un gânditor al perioadei iluministe", pur şi simplu, 
sau „precursor al lui Kant“. Iar în ceea ce îl priveşte pe Leibniz ca istoric, ar fi ciudat 
să se pună accentul pe aceste aspecte cu preţul neglijării activităţii sale de logician, 
matematician şi filosof. Mai mult, aşa cum a argumentat Benedetto Croce, lui Leibniz 
îi lipsea simţul evoluţiei istorice arătat de Vico. Tendinţa sa spre panlogism contrazice 
spiritul raţionalist al iluminismului şi tendinţa acestuia de a neglija istoria mult mai 
mult decât perspectiva istorică reprezentată de Vico, chiar dacă monadologia sa este 
într-un fel o filosofie a evoluţiei. în fine, o prezentare ideală a lui Leibniz ar trebui 
să satisfacă toate aspectele gândirii sale, fără să se exagereze asupra vreunui element 
singular în detrimentul altuia. Dar, în ceea ce priveşte posibilitatea practică a înfăptu¬ 
irii acestui ideal, ar fi nevoie de munca unui expert leibnizian care deţine cunoştinţe 
profunde din întreaga literatură relevantă şi nu caută să demonstreze vreun adevăr 
personal. Cu toate acestea, cel mai probabil Leibniz va rămâne un subiect de con¬ 
troversă. Probabil că acest lucru este inevitabil în cazul unui om care nu a încercat 
niciodată să facă o sinteză sistematică a gândirii sale. 

LEIBNIZ (2) 

Diferenţa dintre adevăruri ale raţiunii şi adevăruri/actuale - Adevăruri 
ale raţiunii sau enunţuri necesare - Adevăruri/actuale sau enunţuri 
contingente - Principiul pei/ecţiunii - Substanţa - Identitatea 
indiscernabilelor - Legea continuităţii - „Panlogismul" lui Leibniz 


x. În acest capitol îmi propun să tratez unele dintre principiile logice ale lui Leibniz. 
Şi prima idee care trebuie explicată este distincţia fundamentală dintre adevăruri ale 
raţiunii şi adevăruri factuale. Pentru Leibniz, toate enunţurile posedă forma subiect- 
predicat, sau pot fi analizate ca enunţuri sau ca set de enunţuri cu această formă. 
Astfel, forma subiect-predicat al unui enunţ este fundamentală. Iar adevărul constă 
în corespondenţa unui enunţ cu realitatea, posibilă sau actuală. „Să ne mulţumim să 
căutăm adevărul în corespondenţa propoziţiilor care se află în spirit cu lucrurile des¬ 
pre care este vorba. Este, de asemenea, adevărat că am atribuit adevăr ideilor spunând 
că ideile sunt adevărate sau false; însă atunci mă refeream, într-adevăr, la adevărul 
propoziţiilor care afirmă posibilitatea obiectului ideii. Şi în acelaşi sens se poate spu¬ 
ne, în plus, că o fiinţă este adevărată, caz în care propoziţia afirmă existenţa actuală 
sau cel puţin posibilă." 1 2 

Dar enunţurile nu sunt toate de acelaşi fel, iar distincţia dintre adevăruri ale ra¬ 
ţiunii şi adevăruri factuale trebuie făcută. Primele sunt enunţuri necesare, în sensul 
că ele însele sunt enunţuri în sine evidente, sau pot fi reduse la acestea. Dacă ştim cu 
adevărat ce înseamnă aceste enunţuri, vedem că nu putem concepe contradictoriile 
lor ca fiind adevărate. Toate adevărurile raţiunii sunt adevărate în mod necesar, iar 
adevărul lor se sprijină pe principiul contradicţiei. Nu putem nega un adevăr al ra¬ 
ţiunii fără să cădem în contradicţie. Leibniz se referă la principiul contradicţiei şi ca 
principiu al identităţii. „Primul dintre adevărurile raţiunii este principiul contradicţi¬ 
ei sau acela al identităţii, care înseamnă acelaşi lucru. 1,2 Ca să dăm un exemplu folosit 


1 Noi eseuri, 4, 5; G., 5, 378. [Citatele de aici sunt luate din Noi eseuri asupra intelectului ome¬ 
nesc, BIC ALL, Timişoara, 2003.] 

2 G„ 4, 357. în Noi eseuri (4, 2, 1) Leibniz vorbeşte despre enunţuri cum ar fi „fiecare lucru 
este ceea ce este" şi „A este A" ca afirmative identice. Enunţurile negative identice aparţin 

de însuşi Leibniz, eu nu pot nega enunţul care spune că dreptunghiul echilateral este 
un dreptunghi fără să cad în contradicţie. 

Pe de altă parte, adevărurile factuale nu sunt enunţuri necesare. Opusele lor sunt 
conceptibile; şi ele pot fi negate fără vreo contradicţie logică. Spre exemplu, enunţul 
că John Smith există sau că John Smith este căsătorit cu Mary Brown nu sunt enun¬ 
ţuri necesare, ci contingente. într-adevăr, nu este conceptibil logic sau metafizic ca 
John Smith să nu existe când el există. Dar enunţul a cărei negaţie nu este concepti- 
bilă nu este enunţul existenţial că John Smith există, ci enunţul ipotetic că, dacă John 
Smith există, el nu poate să nu existe în acelaşi timp. Enunţul existenţial adevărat 
că John Smith există este într-adevăr un enunţ contingent, un adevăr factual. Nu îl 
putem deduce din niciun adevăr a priori de la sine evident: cunoaştem adevărul său 
a posteriori. în acelaşi timp, trebuie să existe un motiv suficient pentru existenţa lui 
John Smith. S-ar fi putut ca niciun John Smith să nu fi existat vreodată. „Adevărurile 
de raţionament sunt necesare şi opusul lor este imposibil, iar cele de fapt sunt contin¬ 
gente şi opusul lor este posibil.'" Dar dacă John Smith chiar există, atunci trebuie să 
existe un temei suficient pentru existenţa sa; adică dacă este adevărat când spunem 
că John Smith există, atunci trebuie să avem un temei suficient pentru ca să fie ade¬ 
vărat să spunem că el există. în acest caz, adevărurile factuale se sprijină pe principiul 
raţiunii suficiente. Dar, ţinând seama că adevărul lor nu este necesar şi că opusele lor 
sunt conceptibile, ele nu se sprijină pe principiul contradicţiei. 

Pentru Leibniz enunţurile contingente sau adevărurile factuale sunt analitice, în- 
tr-un fel care va fi explicat în cele ce urmează. Dacă folosim limbajul său, nu putem 
echivala pur şi simplu adevărurile raţiunii cu enunţurile analitice şi adevărurile factu¬ 
ale cu enunţurile sintetice. Dar, de vreme ce adevărurile pe care el le numeşte „ale ra¬ 
ţiunii" pot fi considerate de noi analitice - altfel spus, deoarece în cazul adevărurilor 
raţiunii putem arăta că predicatul este conţinut în subiect, în timp ce în cazul adevă¬ 
rurilor factuale nu putem demonstra că predicatul este conţinut în subiect -, putem 
spune că „adevărurile raţiunii" ale lui Leibniz sunt enunţuri analitice, iar „adevărurile 


fie principiului contradicţiei, fie enunţurilor disparate (e.g. căldura nu este acelaşi lucru cu 
culoarea). „Principiul contradicţiei este în general: o propoziţie este ori adevărată ori falsă. 
Aceasta conţine două enunţuri adevărate: unul că adevărul şi falsitatea nu sunt compatibile 
în una şi aceeaşi propoziţie, sau că opropoziţie nu poate fi şi adevărată şi falsă în acelaşi timp; 
celălalt este că opoziţia sau negarea adevărului şi a falsităţii nu sunt compatibile, sau că nu 
există nimic pe lângă adevărat sau fals, sau, mai bine spus: este imposibil că o propoziţie să 
nu fie nici adevărată, nici falsă." (G ., 5, 343.) 

1 Monadologia, 33; G., 6, 612. [Citatele de aici sunt luate din G. W. Leibniz, Monadologia, în 
Opere filosofice, Editura Ştiinţifică, Bucureşti, 1972, voi. I.] 

factuale" sunt enunţuri sintetice. Mai mult, putem face următoarea distincţie gene¬ 
rală între limitele adevărurilor raţiunii şi ale celor factuale. Cele dintâi cuprind sfera 
posibilului, în timp ce ultimele cuprind sfera existentului. Dar există totuşi o excep¬ 
ţie de la regula care spune că enunţurile existenţiale sunt adevăruri factuale, nu ale 
raţiunii: enunţul care spune că Dumnezeu există este un adevăr al raţiunii sau un 
enunţ necesar, iar negarea sa presupune pentru Leibniz o contradicţie logică. Mă voi 
întoarce la acest subiect mai târziu. Dar, în afara acestei unice excepţii, niciun adevăr 
al raţiunii nu afirmă existenţa vreunui subiect. Dimpotrivă, cu excepţia unicului caz 
menţionat, dacă un enunţ adevărat afirmă existenţa unui subiect, atunci este un ade¬ 
văr factual, un enunţ contingent, nu un adevăr al raţiunii. Distincţia făcută de Leibniz 
între adevărurile raţiunii şi adevărurile factuale are cu toate acestea nevoie de mai 
multă elucidare, şi îmi propun să spun mai multe despre fiecare în parte. 

2. Printre adevărurile raţiunii se află şi acele adevăruri primare pe care Leibniz le 
numeşte „identice". Ele sunt cunoscute prin intuiţie, iar adevărul lor este evident de 
la sine. Sunt numite „identice", spune Leibniz, „pentru că se pare că ele nu fac decât 
să repete acelaşi lucru, fără a ne comunica nimic"'. Exemple pentru identice afirma¬ 
tive sunt „fiecare lucru este ceea ce este", „A este A", „dreptunghiul echilateral este 
un dreptunghi". Un exemplu pentru identicul negativ este „ceea ce este A nu poate fi 
non-A". Dar există şi identice negative, care sunt numite „disparate" - enunţuri care 
spun că obiectul unei idei nu este obiectul altei idei. De exemplu, „căldura şi culoarea 
nu sunt acelaşi lucru". „Toate acestea se pot demonstra independent de orice dovadă, 
fie prin reducerea la contrariu, fie prin principiul contradicţiei, atunci când aceste idei 
sunt suficient de bine înţelese pentru a nu avea nevoie de analiză." 1 2 Dacă înţelegem, 
spre exemplu, ce înseamnă termenii „căldură" şi „culoare", vedem imediat, fără să fie 
nevoie de alte probe, că între căldură şi culoare nu există identitate. 

Dacă privim exemplele lui Leibniz de adevăruri primare ale raţiunii observăm 
imediat că unele dintre ele sunt tautologii. Spre exemplu, enunţurile care spun că 
dreptunghiul echilateral este un dreptunghi, că un animal raţional este un animal 
sau că A este A sunt în mod clar tautologii. Desigur, acesta este motivul pentru care 
Leibniz spune că identicele par să repete acelaşi lucru fără să ne dea nicio infor¬ 
maţie. într-adevăr, punctul de vedere al lui Leibniz pare să fi fost acela că logica şi 
matematica pură sunt sisteme de enunţuri de tipul celor care sunt acum numite 
„tautologii". „Fundamentul cel mare al matematicilor este principiul contradicţiei sau 


1 Noi eseuri 4, 2,1; G., 5, 343.. 

2 îbid. 

al identităţii, adică acela că un enunţ nu poate fi adevărat sau fals în acelaşi timp şi, 
prin urmare, A este A şi nu poate fi non-A. Şi acest singur principiu e suficient pentru 
a demonstra toată aritmetica şi toată geometria, adică toate principiile matematice. 
Dar pentru a trece de la matematică la filosofia naturală ne mai trebuie un principiu, 
aşa cum am observat în Teodiceea mea; acesta este principiul raţiunii suficiente, care 
spune că nimic nu se întâmplă fără un temei pentru care lucrurile se întâmplă aşa 
mai degrabă decât altfel." 1 

Desigur, Leibniz era conştient că definiţiile sunt necesare în matematică. Şi, aşa 
cum spune, propoziţia care enunţă că trei este egal cu doi plus unu „nu este decât 
definiţia termenului trei" 2 . Dar nu ar fi permis ca toate definiţiile să fie arbitrare. 
Trebuie făcută distincţia între definiţiile reale şi cele nominale. Primele „ne arată 
clar că lucrul este posibil" 3 , pe când cele din urmă nu. Hobbes, spune Leibniz, credea 
că „adevărurile erau arbitrare pentru că ele depindeau de definiţii nominale" 4 . Dar 
mai sunt şi definiţiile reale, care definesc clar posibilul, iar enunţurile derivate din 
definiţii reale sunt adevărate. Definiţiile nominale sunt folositoare; dar ele nu pot fi 
o sursă pentru cunoaşterea adevărului „decât atunci când este bine stabilit într-alt fel 
că lucrul definit este posibil" 5 6 . „Pentru a fi sigur că ceea ce am conchis din definiţie 
este adevărat, trebuie să ştiu că această noţiune este posibilă." 15 Astfel, definiţiile reale 
sunt fundamentale. 

într-o ştiinţă ca matematica pură avem aşadar enunţuri în sine evidente - sau 
axiome fundamentale - şi definiţii şi enunţuri deduse din ele; întreaga ştiinţă vizează 
sfera posibilului. Există aici mai multe lucruri care merită observate. Primul este că 
Leibniz definea posibilul ca non-contradictoriu. Enunţul care spune că a fi rotund 
este compatibil cu a fi pătrat este unul contradictoriu şi imposibil. Al doilea este că 
enunţurile matematice nu sunt decât nişte instanţe ale adevărurilor raţiunii; şi putem 
spune că toate adevărurile raţiunii vizează sfera posibilului. Al treilea este că a spune 
că adevărurile raţiunii vizează sfera posibilului este acelaşi lucru cu a spune că ele nu 
sunt judecăţi existenţiale. Adevărurile raţiunii enunţă ceea ce ar fi adevărat în orice si¬ 
tuaţie, în timp ce judecăţile existenţiale adevărate depind de decizia lui Dumnezeu de 
a alege o anumită lume posibilă. Excepţia de la regula că adevărurile raţiunii nu sunt 


1 A doua scisoare către S. Clarke, 1; G., 7. 

2 Noi eseuri, 4, 2, 1; G., 5, 347. 

3 Consideraţii despre cunoaştere, adevăr şi idei; G., 4, 424, 425. 

4 Ibid. 

5 Ibid. 

6 G., 1, 384 (într-o scrisoare către Foucher). 

judecăţi existenţiale este propoziţia care enunţă că Dumnezeu este o Fiinţă posibilă. 
Pentru că a spune că Dumnezeu este posibil înseamnă a spune că Dumnezeu există, 
în afara acestei excepţii, niciun adevăr al raţiunii nu afirmă existenţa vreunui subiect. 
Un adevăr al raţiunii poate fi util în realitatea existentă: spre exemplu, folosim mate¬ 
matica în astronomie. Dar nu matematica este aceea care ne spune că stelele există. 

Nu trebuie să ne lăsăm induşi în eroare de exemplul lui Leibniz că între căldură şi 
culoare nu există identitate. Dacă spun că cele două nu sunt acelaşi lucm, eu nu afirm 
că vreuna dintre ele există, cum nu afirm că există obiecte triunghiulare atunci când 
spun că triunghiul are trei laturi. în mod similar, atunci când spun că un om este un 
animal, eu afirm despre clasa „om“ că aparţine clasei „animal"; dar nu afirm existenţa 
vreunui membru al acelei clase. Enunţurile de tipul acesta vizează sfera posibilului; vi¬ 
zează esenţe sau universalii. Cu unica excepţie a cazului lui Dumnezeu, adevărurile ra¬ 
ţiunii nu sunt enunţuri care afirmă existenţa vreunui individ. „Că Dumnezeu există sau 
că toate unghiurile drepte sunt echivalente între ele sunt adevăruri necesare; dar este 
un adevăr contingent că eu exist sau că există corpuri care chiar au un unghi drept." 1 

Am spus că adevărurile raţiunii, sau adevărurile necesare ale lui Leibniz nu pot fi 
echivalate cu enunţurile analitice fără dificultăţi, căci pentru el toate enunţurile ade¬ 
vărate sunt într-un fel analitice. Dar pentru el enunţurile contingente sau adevărurile 
factuale nu pot fi reduse la enunţuri evidente în sine, pe când adevărurile raţiunii fie 
sunt adevăruri evidente în sine, fie pot fi reduse la adevăruri evidente în sine. Atunci 
putem spune că adevărurile raţiunii sunt finite analitic şi că principiul contradicţiei 
spune că toate enunţurile analitice finite sunt adevărate. Astfel, dacă prin enunţuri 
analitice le înţelegem pe acelea care sunt finite analitic, adică cele pe care analiza 
cuiva le poate arăta ca enunţuri necesare, atunci putem echivala adevărurile raţiunii 
ale lui Leibniz cu enunţurile analitice astfel înţelese. Şi, cum Leibniz vorbeşte despre 
adevărurile factuale ca fiind „incapabile de a fi analizate" 2 şi nenecesare, putem vorbi 
în vederea oricărui scop despre adevărurile raţiunii ca enunţuri analitice, atâta timp 
cât ne amintim că pentru Leibniz adevărurile factuale pot fi cunoscute apriori de către 
mintea divină, dar nu şi de către noi. 

3. Legătura între adevărurile raţiunii este necesară, dar legătura între adevărurile 
factuale nu este întotdeauna necesară. „Legătura este de două feluri: un adevăr este 
absolut necesar, astfel încât contrariul său implică contradicţia, iar această deducţie 
se întâlneşte la adevărurile eterne ca acelea ale geometriei; celălalt adevăr este doar 


1 Despre necesitate şi contingenţă (către M. Coste); G., 3, 400. 

2 Scientia Generalis Characteristica, 14; G., 7, 200. 

ex hypothesi necesar şi, cum s-ar spune, accidental, fiind în sine contingent când con¬ 
trariul nu implică contradicţia.Este adevărat că există interconexiuni între lucruri: 
ocurenţa evenimentului B poate depinde de ocurenţa evenimentului A şi, dat fiind 
A, ocurenţa lui B poate fi certă. Atunci avem enunţul ipotetic „dacă A, atunci B“. Dar 
existenţa sistemului în care această conexiune să aibă loc nu este necesară, ci contin¬ 
genţă. „Trebuie să distingem între o necesitate absolută şi o necesitate ipotetică." 1 2 * Nu 
toate lucrurile posibile sunt posibile numai împreună. „Am motive să cred că speciile 
posibile nu sunt defel composibile în univers, aşa mare cum este, şi aceasta nu doar 
în raport cu lucrurile care există împreună în acelaşi timp, ci chiar în raport cu întrea¬ 
ga succesiune a lucrurilor. Altfel spus, eu cred că există în mod necesar specii care 
nu au existat niciodată şi nici nu vor exista vreodată, nefiind compatibile cu această 
suită de creaturi pe care Dumnezeu a ales-o.“ 5 Dacă, de exemplu, Dumnezeu alege să 
creeze un sistem în care A îşi găseşte locul, atunci B, dacă este logic incompatibil cu 
A, va fi exclus cu necesitate. Dar este exclus numai pe baza asumpţiei că Dumnezeu 
alege sistemul în care A îşi găseşte locul; el ar fi putut alege un sistem în care B îşi 
găsea locul, şi nu A. Cu alte cuvinte, seria de lucruri existente nu este necesară, şi 
astfel toate enunţurile care afirmă existenţa oricărei serii ca întreg - adică lumea - sau 
a oricărui membru al seriei sunt enunţuri contingente, în sensul că propoziţiile care 
le sunt contrare riu presupun contradicţii logice. Există lumi posibile diferite. „Uni¬ 
versul este numai colecţia unui anumit tip de lucruri posibile împreună, iar actualul 
univers este colecţia tuturor lucrurilor posibile existente. [...] Şi aşa cum există combi¬ 
naţii diferite de lucruri posibile, unele mai bune ca altele, există mai multe universuri 
posibile, fiecare colecţie de lucruri posibile împreună constituind unul dintre ele." 4 
Dumnezeu nu a fost constrâns de nicio necesitate absolută să aleagă o anumită lume 
posibilă. „întregul univers ar fi putut fi alcătuit diferit, timpul, spaţiul şi materia fiind 
absolut independente de mişcări şi de figuri. [...] Chiar dacă toate faptele universului 
sunt acum certe în relaţie cu Dumnezeu nu decurge că adevărul care pronunţă că 
acea faptă decurge din alta este un adevăr necesar." 5 Astfel, ştiinţele naturii nu pot fi 
ştiinţe deductive în sensul în care geometria e o ştiinţă deductivă. „Legile mişcării 


1 G„ 4, 437. 

2 A cincea scrisoare către S. CJarke, 4; G., 7, 389. 

J Noi eseuri, 3, 6, 12, p. 334; G„ 5, 286. 

4 G., 3, 573 (Intr-o scrisoare către Bourguet). 

5 Despre necesitate fi contingenţă (către M. Coste); G., 3, 400. 

ce se află efectiv în Natură, fiind verificate prin experienţă, nu sunt la drept vorbind 
absolut demonstrabile, cum ar fi, de pildă, o propoziţie geometrică." 1 

Dacă acestea ar fi fost tot ce a vrut Leibniz să spună, problema ar fi destul de 
simplă. Am putea spune că există pe de o parte adevăruri ale raţiunii sau enunţuri 
analitice şi necesare, cum sunt cele din logică sau din matematica pură, iar pe de altă 
parte adevăruri factuale sau enunţuri sintetice şi contingente, şi că, în afara acelei 
unice excepţii, toate enunţurile existenţiale cad în cea de-a doua categorie. Nici punc¬ 
tul de vedere a lui Leibniz cu privire la faptul că fiecare adevăr contingent trebuie să 
aibă o raţiune suficientă nu ar cauza dificultăţi. Când A şi B sunt amândouă lucruri 
finite, existenţa lui B ar putea fi explicabilă în termenii existenţei şi activităţii lui A. 
Dar existenţa lui A însuşi are nevoie de o raţiune suficientă. Până la urmă trebuie să 
spunem că existenţa lumii, a întregului sistem de lucruri finite aflate în armonie, are 
nevoie de o raţiune suficientă pentru a-i explica existenţa. Şi Leibniz găseşte această 
raţiune suficientă în hotărârea liberă a lui Dumnezeu. „Pentru că adevărurile factuale 
sau existenţiale depind de hotărârea lui Dumnezeu." 2 3 Şi iarăşi, „adevărata cauză pen¬ 
tru existenţa anumitor lucruri mai degrabă decât altele trebuie derivată din hotărârile 
libere ale voinţei divine. “> 

Dar Leibniz complică lucrurile, spunând că enunţurile contingente sunt într-un 
anume sens analitice; şi trebuie explicat care este sensul în care ele pot fi numite 
analitice. în Principiile naturii şi ale graţiei şi în Monadologie, ambele datate 1714, Leib¬ 
niz s-a preocupat cu folosirea principiului raţiunii suficiente pentru demonstrarea 
existenţei lui Dumnezeu. Dar în unele scrieri mai timpurii el vorbeşte în termeni mai 
degrabă logici decât metafizici, şi explică principiul raţiunii suficiente în termenii for¬ 
mei propoziţionale subiect-predicat. „în demonstraţie folosesc două principii, dintre 
care unul este acela că ceea ce implică o contradicţie să fie fals, iar celălalt este că pen¬ 
tru orice adevăr (care nu este identic sau imediat) poate fi dată o raţiune, adică noţiu¬ 
nea din predicat este întotdeauna conţinută, explicit sau implicit, în noţiunea subiec¬ 
tului său, şi că acest lucru nu este mai puţin valabil în denominările extrinseci decât 
în cele intrinseci, nu este mai puţin valabil în adevărurile contingente decât în cele 
necesare." 4 De exemplu, decizia lui Cezar de a traversa Rubiconul a fost cu siguranţă 
a priori : predicatul a fost conţinut în noţiunea subiectului. Dar nu decurge de aici că 


1 Teodiceea, 345; G., 6, 319. [Citatele de aici sunt luate din G. W. Leibniz, Eseuri de teodicee, 
Polirom, Iaşi, 1997.] 

2 G., 2, 39. 

3 Specimen inventorum de admirandis naturae generalis arcanis; G., 7, 309. 

4 G., 7,199, 200. 

putem vedea cum noţiunea predicatului este conţinută în aceea a subiectului. Pentru 
a avea o cunoştinţă a priori certă despre decizia lui Cezar de a traversa Rubiconul, ar 
trebui să-l cunoaştem nu numai pe Cezar, ci şi întregul sistem de complexitate infi¬ 
nită din care făcea parte Cezar. „Căci (oricât de paradoxal ar părea) ne este imposibil 
să avem cunoaşterea indivizilor. Ceea ce este mai important aici este faptul că indi¬ 
vidualitatea cuprinde infinitul şi doar acela care este în măsură să îl cuprindă poate 
avea cunoaşterea principiului individuaţiei pentru unul sau altul dintre lucruri." 1 Ra¬ 
ţiunea suficientă ultimă şi fundamentul certitudinii unui adevăr factual se găseşte în 
Dumnezeu, şi ar fi necesară o analiză infinită pentru a -1 cunoaşte a priori. Nicio minte 
finită nu ar putea face această analiză; şi în acest sens vorbeşte Leibniz despre ade¬ 
vărurile factuale ca fiind „incapabile de a fi analizate" 2 . Numai Dumnezeu poate avea 
acea idee completă şi perfectă a individualităţii lui Cezar care ar fi necesară pentru a 
cunoaşte a priori tot ce va fi conţinut în predicatele despre el. 

Leibniz sintetizează astfel; „Este esenţial să distingem între adevărurile necesare 
sau eterne şi adevărurile contingente sau factuale; iar acestea diferă unele de celelalte 
aproape ca numerele naturale de cele iraţionale. Pentru că adevărurile necesare pot fi 
reduse la cele care sunt identice, la fel cum cantităţile comensurabile pot fi măsurate 
cu unităţi obişnuite; dar în adevărurile contingente, la fel ca şi în numerele iraţionale, 
reducerea se produce la infinit. Şi astfel certitudinea şi raţiunea perfectă a adevăruri¬ 
lor contingente este cunoscută numai lui Dumnezeu, care cuprinde infinitul într-o 
singură intuiţie. Iar când acest secret este cunoscut dificultatea necesităţii absolu¬ 
te a tuturor lucrurilor este eliminată şi diferenţa dintre infailibil şi necesar devine 
clară. “ 3 Atunci s-ar putea spune că, în timp ce conform principiului contradicţiei toate 
enunţurile analitice finite sunt adevărate, principiul raţiunii suficiente spune că toate 
enunţurile adevărate sunt analitice, adică au predicatul conţinut în subiect. Dar nu 
decurge că toate enunţurile adevărate sunt finit analitice, aşa cum sunt adevărurile 
raţiunii (enunţuri „analitice" propriu-zise). 

O concluzie firească ce poate fi trasă de aici este aceea că, pentru Leibniz, diferenţa 
între adevărurile raţiunii şi cele factuale, adică diferenţa între enunţurile necesare şi 
cele contingente, este în mod esenţial relativă la cunoaşterea umană. în acest caz, 
toate enunţurile adevărate ar fi în sine necesare şi ar fi recunoscute de către Dumne¬ 
zeu ca fiind astfel, chiar dacă, din cauza caracterului său finit, mintea umană nu este 
capabilă să vadă decât necesitatea acelor enunţuri care pot fi reduse printr-un proces 


1 Noi eseuri, 3, 3, 6, p. 309; G., 5, 268. 

2 G., 7, 200. 

3 Specimen (cf. nota 5, p. 279); G., 7, 309. 

finit la ceea ce Leibniz numeşte „identice". Şi Leibniz cu siguranţă sugerează uneori 
acest lucru. „Există o diferenţă între analiza necesarului şi analiza contingentului, 
în analiza necesarului, aceea a esenţelor, se merge de la ceea ce este posterior prin 
natură la ceea ce este anterior prin natură şi se încheie în noţiuni primitive, astfel 
fiind reduse numerele la unităţi. Dar în cazul contingentelor şi al existentelor această 
analiză de la posterior prin natură la anterior prin natură merge intr-un proces infinit, 
fără ca reducerea la elementele primitive să fie vreodată posibilă." 1 

Cu toate acestea, concluzia de mai sus nu ar reprezenta cu exactitate poziţia lui 
Leibniz. Este adevărat că atunci când un subiect individual finit, cum este Cezar, este 
considerat ca fiinţă posibilă, adică fără referinţă la existenţa sa propriu-zisă, noţiunea 
completă a acestui individual este compusă din toate predicatele sale în afara celui 
care afirmă existenţa. „Fiecare predicat, necesar sau contingent, trecut, prezent sau 
viitor, este cuprins în noţiunea subiectului său." 2 Dar trebuie observate două lucruri, 
în primul rând, semnificaţia ataşată de Leibniz enunţurilor, care spun că acţiunile 
voluntare - cum ar fi decizia lui Cezar de a trece Rubiconul - sunt conţinute în noţi¬ 
unea subiectului, nu poate fi înţeleasă fără introducerea noţiunii de bine şi, astfel, de 
cauzalitatea finală. în al doilea rând, existenţa, pe care Leibniz o considera predicat, 
este unică prin faptul că nu este cuprinsă în noţiunea vreunei fiinţe finite. Existenţa 
tuturor fiinţelor finite propriu-zise este aşadar contingenţă. Iar când întrebăm de ce 
există aceste fiinţe mai degrabă decât altele, trebuie să introducem din nou noţiunea 
de bine şi principiul perfecţiunii. în cele ce urmează voi aborda acest subiect (iar el 
pune propriile sale dificultăţi); dar este bine să arătăm dinainte că pentru Leibniz 
propoziţiile existenţiale sunt unice. Decizia lui Cezar de a traversa Rubiconul era 
intr-adevăr cuprinsă în noţiunea de Cezar, dar nu decurge că lumea posibilă din care 
Cezar făcea parte este necesară. Ţinând seama că Dumnezeu a ales această lume po¬ 
sibilă, era cert a priori că Cezar se va decide să traverseze Rubiconul; dar nu era logic 
sau metafizic necesar ca Dumnezeu să aleagă această lume anume şi nu alta. Singura 
propoziţie existenţială care este necesară în sensul strict este aceea care afirmă exis¬ 
tenţa lui Dumnezeu. 

4. Dacă dintre toate lumile posibile Dumnezeu a ales una anume pentru crea¬ 
ţie, atunci am putea întreba de ce tocmai aceasta a fost aleasă de către Dumnezeu ? 
Leibniz nu s-a mulţumit să răspundă simplu că aşa a hotărât Dumnezeu. Pentru că a 
răspunde astfel înseamnă acelaşi lucru cu „a susţine că Dumnezeu vrea un lucru, fără 


1 G., 3, 582 (într-o scrisoare către Bourguet). 

2 G„ 2, 46. 

să existe o raţiune suficientă pentru voinţa lui", ceea ce ar fi „contrar înţelepciunii lui 
Dumnezeu, ca şi cum el ar putea opera fără să acţioneze în virtutea raţiunii". 1 Trebu¬ 
ie deci să existe o raţiune suficientă pentru alegerea lui Dumnezeu. în mod similar, 
chiar dacă Cezar a ales liber să treacă Rubiconul, trebuie să existe o raţiune suficientă 
pentru ca el să fi făcut această alegere. Chiar dacă principiul raţiunii suficiente ne 
spune că Dumnezeu a avut o raţiune suficientă pentru a crea tocmai această lume şi 
că exista o raţiune suficientă pentru decizia lui Cezar de a trece Rubiconul, în sine nu 
ne spune nimic cu privire la care anume ar fi fost raţiunea suficientă în vreunul din¬ 
tre cazuri. Este nevoie de ceva mai mult, adică de un principiu complementar celui 
al raţiunii suficiente; şi Leibniz găseşte acest principiu complementar în principiul 
perfecţiunii. 

După Leibniz, în mod ideal este posibil să atribuim o cantitate maximă de perfec¬ 
ţiune fiecăreia dintre lumile posibile sau fiecărui set de composibilităţi. Aşadar, a în¬ 
treba de ce Dumnezeu a ales să creeze o anumită lume posibilă mai degrabă decât alta 
este acelaşi lucru cu a întreba de ce a ales să confere existenţă unui sistem de com¬ 
posibilităţi, posedând o anumită cantitate maximă de perfecţiune, mai degrabă decât 
altui sistem de composibilităţi, care posedă o altă cantitate maximă de perfecţiune. Şi 
răspunsul este că Dumnezeu a ales lumea cu maximul desăvârşit de perfecţiune. Mai 
departe, Dumnezeu l-a creat pe om intr-un fel care-i permite să aleagă ceea ce lui i se 
pare a fi cel mai mare bine. Raţiunea pentru care Cezar a ales să treacă Rubiconul a 
fost aceea că lui această alegere i s-a părut a fi cea mai bună. Principiul perfecţiunii 
enunţă aşadar că Dumnezeu acţionează în vederea celui mai mare bine obiectiv, iar 
omul acţionează în vederea a ceea ce i se pare lui că este cel mai bine. Acest principiu 
însemna reintroducerea cauzalităţii finale, aşa cum bine îşi dădea seama şi Leibniz. 
Astfel, despre fizică spune: „Departe de a exclude cauzele finale şi de considerarea 
unei Fiinţe care acţionează cu înţelepciune, chiar din acestea trebuie dedus totul în 
fizică. “ 2 3 Iar dinamica „este în mare măsură fundamentul sistemului meu; pentru că 
acolo învăţăm diferenţa dintre adevăruri a căror necesitate este brută şi geometrică şi 
adevăruri a căror sursă se găseşte în potrivire şi în cauze finale." 5 

Leibniz are grijă, mai ales în lucrările sale publicate, să potrivească această viziune 
cu recunoaşterea contingenţei. Dumnezeu a ales liber cea mai perfectă lume; şi Leib¬ 
niz chiar vorbeşte despre Dumnezeu alegând liber să acţioneze în vederea a ce e cel 


1 A treia scrisoare către S. Clarke, 7; G., 7, 365; D., p. 245. Leibniz vorbeşte despre situarea 
corpurilor în spaţiu, dar referindu-se la „axioma" sa, sau la „regula generală", [p. 556] 

2 Despre principiul general folositor în explicarea legilor naturii (către Bayle); G., 3, 54. 

3 G., 3, 645 (într-o scrisoare către Remond). 

mai bine. „Adevărata cauză pentru care există unele lucruri mai degrabă decât altele 
trebuie derivată din hotărârile voinţei divine, prima dintre ele fiind aceea de a voi să 
facă toate lucrurile în modul cel mai bun posibil." 1 Dumnezeu nu se afla sub nicio 
constrângere absolută să aleagă cea mai bună lume posibilă. Din nou, chiar dacă era 
cert că Cezar va decide să treacă Rubiconul, decizia sa a fost liberă. El a făcut alegerea 
raţională şi astfel a acţionat liber. „Există contingenţă în mii de acţiuni ale naturii; dar 
când nu există deloc judecată în cel care acţionează, nu există nici libertate." 2 Dum¬ 
nezeu l-a făcut pe om astfel încât ceea ce alege acesta este ceea ce îi pare lui a fi cel 
mai mare bine, iar pentru o minte infinită acţiunile omului sunt cu siguranţă a priori. 
Totuşi, a acţiona în acord cu o judecată raţională înseamnă a acţiona liber. „întrebarea 
dacă există libertate în voinţa noastră este aceeaşi cu întrebarea dacă există alegeri în 
voinţa noastră. Liber şi voluntar înseamnă acelaşi lucru. Pentru că a fi liber este a fi 
spontan cu raţiune; şi a voi înseamnă a fi purtat în acţiune de către raţiunea percepu¬ 
tă de intelect." 3 Atunci, dacă libertatea este astfel înţeleasă, Cezar a ales liber să treacă 
Rubiconul, în ciuda faptului că alegerea sa a fost cu siguranţă a priori. 

Aceste enunţuri ale lui Leibniz lasă anumite întrebări importante fără răspuns. 
Este foarte uşor să spui că Dumnezeu a ales liber să acţioneze în vederea a ceea ce e 
cel mai bine. Dar nu trebuie să existe, conform propriilor principii ale lui Leibniz, o 
raţiune suficientă pentru această alegere? Şi nu trebuie ca această raţiune suficientă să 
se găsească în natura divină ? Leibniz recunoaşte aceasta. „Vorbind la modul absolut, 
trebuie spus că o altă stare (a lucrurilor) ar putea exista; totuşi, (trebuie de asemenea 
spus că) starea actuală există pentru că decurge din natura lui Dumnezeu faptul că El 
ar trebui s-o prefere pe cea mai perfectă." 4 Dar dacă decurge din natura lui Dumnezeu 
că trebuie să prefere ceea ce este cel mai perfect, nu decurge şi că este necesară crea¬ 
rea celei mai perfecte lumi ? Leibniz recunoaşte şi acest lucru, până la un punct. „în 
opinia mea, dacă nu ar fi existat cele mai bune serii posibile, Dumnezeu cu siguranţă 
nu ar mai fi creat nimic, întrucât El nu poate acţiona fără o raţiune sau prefera ceva 
mai puţin perfect în loc de ceva mai perfect." 5 Mai departe Leibniz vorbeşte despre 
lucrurile posibile ca având „o anumită necesitate de a exista şi, aşa-zicând, un drept 
la existenţă", şi trage concluzia că „dintre infinitele combinaţii de posibile şi de serii 


' Specimen (cf. nota 5, p. 279); G., 7, 309, 310. 

1 Teodiceea 34; G., 6, 122. 

3 „Animadversiuni despre DescartesPrincipii ale filosojiei., în articolul 39; G., 4, 362. 

4 Grua, Textes inedits, 1, 393. 

5 G., 2, 424, 425 (într-o scrisoare către des Bosses). 

posibile, existentă este cea în care cea mai multă esenţă sau posibilitate este adusă în 
existenţă". 1 Aceasta pare să sugereze că, într-un anumit sens, creaţia este necesară. 

Răspunsul lui Leibniz poate fi găsit într-o distincţie între necesitatea logică şi ne¬ 
cesitatea metafizică pe de o parte şi necesitatea morală pe de altă parte. A spune că 
Dumnezeu a ales liber să acţioneze în vederea a ceea ce este cel mai bine nu înseam¬ 
nă că nu a fost sigur dacă va acţiona astfel sau nu. Era necesar din punct de vedere 
moral ca el să acţioneze în vederea a ceea ce este cel mai bine, şi astfel era cert că va 
acţiona astfel. Dar pentru el nu era necesar din punct de vedere logic sau metafizic 
să aleagă cea mai bună dintre lumile posibile. „într-un anumit sens, putem spune 
că este necesar [...] ca Dumnezeu să fi ales cel mai mare bine. [...] Dar această nece¬ 
sitate nu se opune câtuşi de puţin contingenţei; nu este cea pe care o numim logică, 
geometrică sau metafizică, şi al cărei opus atrage după sine contradicţia." 2 în mod 
similar, date fiind lumea şi natura umană aşa cum le-a creat Dumnezeu, era necesar 
din punct de vedere moral ca Cezar să aleagă să treacă Rubiconul; dar nu era necesar 
din punct de vedere logic sau metafizic ca el să facă această alegere. El a decis având 
această înclinaţie preponderentă să aleagă ceea ce pare să fie cel mai bine şi era cert 
că el va lua decizia pe care chiar a luat-o; dar a alege în acord cu această înclinaţie 
preponderentă înseamnă a alege liber. „Demonstraţia acestui lucru predicat despre 
Cezar (că el a decis să treacă Rubiconul) nu este la fel de absolută ca cea a numerelor 
sau a geometriei, ci presupune seria de lucruri pe care Dumnezeu le-a ales liber şi 
care este întemeiată pe prima hotărâre a lui Dumnezeu, aceea de a face întotdeauna 
ceea ce este cel mai perfect, şi pe hotărârea pe care Dumnezeu a luat-o, ca o consecin¬ 
ţă a primeia, în legătură cu natura umană, care îi dictează omului să facă întotdeauna, 
deşi liber, ceea ce pare a fi cel mai bine. Acum orice adevăr care este întemeiat pe 
hotărâri de tipul acesta este contingent, deşi este cert." 3 

Ar putea fi adusă în discuţie problema necesităţii existenţei lui Dumnezeu, pre¬ 
cum şi aceea că, dacă este să fie bun, atunci trebuie să fie bun cu necesitate. Fiinţa 
necesară nu poate fi contingent bună. Dar Leibniz a făcut o distincţie între perfecţi¬ 
une metafizică şi perfecţiune morală sau bunătate. Prima este o cantitate a esenţei 
sau a realităţii. „Binele este ceea ce contribuie la perfecţiune. Dar perfecţiunea este 
ceea ce presupune cea mai multă esenţă." 4 Cum Dumnezeu este fiinţa infinită, po¬ 
sedă cu necesitate perfecţiune metafizică infinită. Dar „bunătatea" este distinctă de 


1 Despre originea ultimă a lucrurilor; G„ 7, 303. 

2 Teodiceea, 282; G., 6, 284. 

3 G.,4,438. 

4 G.,7,195. 

perfecţiunea metafizică; ea apare atunci când prima este obiectul alegerii inteligente. 1 
Aşadar, întrucât alegerea inteligentă este liberă, se pare că se poate spune într-un fel 
că bunătatea morală a lui Dumnezeu, provenită dintr-o alegere liberă, poate fi numită 
„contingenţă" pentru Leibniz. 

Dacă înţelegem prin alegerea liberă alegerea pur arbitrară şi capricioasă este, 
desigur, imposibil să-l facem pe Leibniz consistent. Dar el respingea explicit orice 
fel de concepţie despre libertate ca fiind „absolut himerică, chiar în ceea ce priveşte 
creaturile" 2 . „Când susţinem că adevărurile eterne ale geometriei şi ale moralei şi, 
în consecinţă, şi regulile dreptăţii, bunătăţii şi frumuseţii, sunt efectele unei alegeri 
libere şi arbitrare a voinţei lui Dumnezeu, pare că el este privat de înţelepciunea şi 
dreptatea sa, sau mai degrabă de înţelegerea şi voinţa sa, având numai o putere nemă¬ 
surată din care toate emană şi merită numele de Natură mai degrabă decât pe cel de 
Dumnezeu." 3 Alegerea lui Dumnezeu trebuie să aibă o raţiune suficientă, iar acelaşi 
lucru este valabil pentru acţiunile libere ale omului. Ce este această raţiune suficientă 
ni se explică prin principiul perfecţiunii, care spune că Dumnezeu, deşi liber, alege 
întotdeauna şi cu certitudine ceea ce este cel mai bine din punct de vedere obiectiv, şi 
că omul, deşi liber, alege cu siguranţă ceea ce îi pare lui a fi cel mai bine. Creaţia nu 
este absolut necesară; dar, dacă Dumnezeu creează, deşi liber, cu siguranţă creează 
cea mai bună lume posibilă. Astfel, pentru Leibniz principiul contingenţei este prin¬ 
cipiul perfecţiunii. „Toate enunţurile contingente au raţiuni pentru a fi mai degrabă 
aşa cum sunt decât să fie altfel [...]; dar ele nu au cu necesitate demonstraţii, întrucât 
aceste raţiuni sunt fundamentate numai pe principiul contingenţei sau al existenţei 
lucrurilor, adică pe ceea ce este sau pare că este cel mai bun dintre mai multe lucruri 
posibile în aceeaşi măsură." 4 Principiul perfecţiunii nu este, aşadar, identic cu prin¬ 
cipiul raţiunii suficiente, pentru că cel dintâi introduce noţiunea de bine, în timp 
ce acesta din urmă, luat de unul singur, nu spune nimic despre ce este bine. Până 
şi o lume inferioară ar avea raţiunile sale suficiente, deşi acesta nu ar mai putea fi 
principiul perfecţiunii. Principiul raţiunii suficiente are nevoie de un complement 
pentru a deveni categoric; dar acest complement nu trebuie să fie neapărat principiul 
perf ecţiunii. Dacă prin acesta din urmă afirmăm că toate enunţurile a căror analiză 
infinită converge către o caracteristică a celei mai bune lumi posibile sunt adevărate, 
rămâne valabil totuşi că ele nu trebuie să fi fost adevărate în mod absolut. Pentru că 


1 Cf. Grua, Textes inedits, 1, 393. 

2 A treia scrisoare către S. Clarke, 7; G., 7, 365. 

3 G., 4, 344. 

4 G.,4,438. 

Dumnezeu nu era constrâns logic sau metafizic să aleagă cea mai bună lume posi¬ 
bilă. 

în acelaşi timp, teoria logică a lui Leibniz, şi mai ales punctul său de vedere că 
toate predicatele sunt conţinute efectiv în subiectele lor, pare greu de reconciliat cu 
libertatea, dacă prin „libertate" înţelegem ceva mai mult decât spontaneitate. Leibniz 
însuşi credea că poate fi reconciliat, iar noi nu avem dreptul, cred eu, să vorbim ca 
şi cum el ar fi negat în lucrările sale logice ceea ce afirma în scrierile publicate. Co¬ 
respondenţa lui cu Arnauld dovedeşte că era conştient de faptul că, atunci aplicată la 
subiecte umane, teoria subiect-predicat cu greu ar fi putut fi întâmpinată favorabil 
dacă ar fi fost enunţată clar într-o lucrare ca Monadologia. Şi poate că el ar fi permis 
cititorilor să atribuie înţelesuri termenilor de genul „libertăţii", pe care ei cu greu ar fi 
fost capabili să le atribuie, dacă ar fi fost conştienţi de concepţia sa logică. Chiar dacă 
Leibniz poate a dat dovadă de o anumită prudenţă, nu înseamnă că el considera „filo- 
sofia sa ezoterică" şi „filosofia sa populară" ca fiind incompatibile: înseamnă doar că 
în unele lucrări nu a expus întreaga explicaţie a ceea ce vroia să spună. îi era teamă să 
fie acuzat de spinozism; dar nu înseamnă că era spinozist în secret. Totuşi, este greu 
de văzut cum anume, date fiind principiile logice ale lui Leibniz şi dată fiind ideea 
posibilelor care tind, aşa-zicând, să existe. Dumnezeu nu era constrâns de însuşi na¬ 
tura sa să creeze cea mai bună dintre lumile posibile. Probabil că predicatul - decizia 
lui Dumnezeu de a crea această lume - era conţinut în subiect, şi nu este uşor să 
înţelegem cum se face, date fiind principiile lui Leibniz, că alegerea lui Dumnezeu 
a fost altfel decât necesară. Este adevărat că pentru el existenţa nu era conţinută în 
ideea vreunui subiect, cu excepţia lui Dumnezeu; dar ce înseamnă exact a spune că 
Dumnezeu era constrâns de o necesitate morală, şi nu de o necesitate absolută, să 
aleagă cea mai bună lume posibilă ? însăşi alegerea de către Dumnezeu a principiului 
perfecţiunii, a principiului contingenţei, trebuie să-şi fi avut raţiunea suficientă în 
natura divină. Dacă lucrurile stau aşa, îmi pare că principiul perfecţiunii trebuie să fie 
subordonat într-un anumit sens principiului raţiunii suficiente. 

Este posibil ca unul dintre motivele pentru care unii tind să creadă că Leibniz nu 
vorbea serios exprimându-se ca şi cum contingenţa nu ar fi pur şi simplu relativă la 
cunoaşterea noastră este acela că nu privesc lipsa de predictibilitate ca fiind esenţială 
pentru noţiunea de alegere liberă. Leibniz vorbea de alegeri şi decizii ca fiind certe în 
mod a priori şi totuşi libere. Aceste două caracteristici sunt incompatibile, iar Leib¬ 
niz, ca om cu abilităţi excepţionale, trebuie să fi văzut că sunt incompatibile. Trebuie 
să acceptăm aşadar că adevărata sa gândire a fost dezvăluită de scrierile private, ne- 
găsindu-se în întregime în scrierile publicate. Totuşi, acest punct de vedere ignoră 
faptul că Leibniz nu era în niciun caz singurul care considera că predictibilitatea este 



CAPITOLUL XVI - LEIBNITZ (2) 


compatibilă cu libertatea. Iezuitul Molina (decedat în 1600) a susţinut că Dumnezeu 
şi numai Dumnezeu cunoaşte acţiunile viitoare ale omului cu ajutorul „supra-com- 
prehensiunii" agentului, în timp ce urmaşii dominicanului Banez (decedat în 1604) 
au susţinut că Dumnezeu cunoaşte acţiunile viitoare ale omului prin intermediul 
hotărârii sale de a predetermina agentul liber să acţioneze, deşi liber, intr-un anumit 
fel în anumite circumstanţe. Am putea considera că niciunul dintre aceste puncte de 
vedere nu este adevărat, dar rămâne valabil faptul că ele au fost propuse şi că Leibniz 
avea suficiente cunoştinţe despre controversele scolasticilor. Ca şi scolasticii, Leibniz 
accepta tradiţionalul punct de vedere conform căruia Dumnezeu crease lumea din 
propria voinţă şi că omul este liber. Cu toate acestea, în analiza sa asupra înţelesului 
acestor enunţuri a abordat acest subiect din punct de vedere logic şi l-a interpretat în 
lumina logicii sale de tipul subiect-predicat, în timp ce banezienii, de exemplu, au 
abordat subiectul dintr-un punct de vedere preponderent metafizic. Nu putem spune 
că Leibniz nega libertatea, aşa cum nu putem spune că banezienii negau libertatea; 
dar dacă înţelegem prin „libertate" ceva diferit de ceea ce înţelegeau ei prin acest 
termen - iar Leibniz considera „himeră" -, putem spune că este greu de văzut cum 
analiza făcută de ei libertăţii nu constă într-o explicaţie ultimă. în sensul acesta putem 
vorbi de o discrepanţă între studiile logice ale lui Leibniz şi scrierile sale populare. 
Dar această discrepanţă nu este o dovadă a lipsei de sinceritate mai puternică decât ar 
fi o predică a unui urmaş al lui Banez în care nu există nicio menţionare explicită a 
hotărârilor de predeterminare ale lui Dumnezeu, sau a unui urmaş al lui Molina care 
nu făcea nicio referire la „supra-comprehensiunea" minţii infinite. 

5. Desigur, remarcile de mai sus nu au fost făcute cu scopul de a nega influenţa 
studiilor de logică ale lui Leibniz asupra filosofiei sale. Şi dacă ne îndreptăm aten¬ 
ţia către ideea sa generală a substanţei, găsim un exemplu clar al acestei influenţe. 
Leibniz nu a obţinut ideea de substanţă din analiza enunţurilor, nici nu a crezut că 
încredinţarea noastră că există substanţe este un rezultat al formelor de limbaj. „Cred 
că avem o idee clară, dar nu distinctă a substanţei, care provine, în opinia mea, din 
faptul că avem în noi, care suntem substanţe, simţământul interior al acesteia."' Nu 
cred că este corect să spunem că Leibniz a derivat ideea de substanţă sau convingerea 
că există substanţe prin argumentare din perspectiva formei subiect-predicat a enun¬ 
ţurilor. în acelaşi timp, el a legat ideea sa de substanţă cu studiile logice; iar acestea la 
rândul lor i-au influenţat filosofia substanţei. Putem spune, aşadar, odată cu Bertrand 
Russell, că Leibniz „cu siguranţă a făcut ca ideea lui de substanţă să fie dependentă 


G., 3, 247 (într-o scrisoare către T. Burnelt). 

de această relaţie logică" 1 , şi anume relaţia subiectului cu predicatul, cu condiţia să nu 
înţelegem prin asta că, pentru Leibniz, suntem conduşi doar de formele limbajului 
spre a gândi că există substanţe. 

în Noile eseuri 2 Philalethes prezintă punctul de vedere al lui Locke, spunând că, 
întrucât avem conglomerate de „idei simple" (calităţi) care sunt puse la un loc dar nu- 
şi pot concepe singure existenţa, noi asumăm un substrat în care ele sunt inerente şi 
căruia îi dăm numele de „substanţă". Theophilus (adică Leibniz) răspunde că există 
motive pentru a gândi în felul acesta, având în vedere că mai multe predicate sunt 
concepute ca aparţinând unuia şi aceluiaşi subiect. El adaugă că termeni metafizici 
ca „suport" sau „substrat" înseamnă tocmai aceasta, şi anume că mai multe predicate 
sunt concepute ca aparţinând aceluiaşi subiect. Aici avem un exemplu clar al faptului 
că Leibniz făcea legătura între metafizica substanţei şi forma subiect-predicat a pro¬ 
poziţiei. Un exemplu apropiat este citat în paragraful următor. 

O substanţă nu este doar subiectul unor predicate: se raportează de asemenea 
şi la ideea de substanţă ca subiect care dăinuie şi despre care pot fi predicate diferi¬ 
te atribute. Ideea noastră a unei substanţe trainice este derivată în primul rând din 
experienţa interioară, adică a sinelui permanent. Dar trebuie de asemenea să existe, 
conform lui Leibniz, atât o raţiune a priori pentru persistenţa substanţei, cât şi o raţiu¬ 
ne a posteriori dată de experienţa identităţii proprii continue. „Este imposibil să găsim 
oricare alta [raţiune a priori] în afara faptului că atributele mele pentru un timp şi o 
stare anterioare, ca şi atributele pentru un timp şi o stare ulterioare, sunt predicate ale 
aceluiaşi subiect. Dar ce vrem să spunem când spunem că predicatul este în subiect, 
dacă nu că ideea de predicat este de găsit intr-un fel sau altul în ideea de subiect?" 3 
Leibniz leagă astfel persistenţa substanţei sub aspectul unor modificări şi accidente 
schimbătoare cu incluziunea efectivă a ideilor predicatelor succesive în ideile subiec¬ 
telor. într-adevăr, o substanţă este un subiect care conţine efectiv toate atributele care 
vor fi vreodată predicate despre ea. Tradusă în limbajul substanţei, teoria incluziunii 
predicatelor în subiectele lor înseamnă că toate acţiunile unei substanţe sunt con¬ 
ţinute efectiv în ea. „Aşa stând lucrurile, am putea spune că natura unei substanţe 
individuale sau a unei fiinţe complete este de a avea o concepţie atât de completă încât 
este suficientă pentru a înţelege şi a putea deduce din ea toate predicatele subiectului 
căruia îi este atribuită această idee." 4 Calitatea de a fi rege, care aparţine lui Alexandru, 


1 A Criticai Exposition of the Philosophy of Leibniz, p. 42. 

4 2, 23,1, p. 225; G., 5, 201, 202. 

3 G„ 2, 43. 

4 G„ 4, 433. 

nu ne dă o concepţie completă a individualităţii lui Alexandru; intr-adevăr nu putem 
avea o concepţie completă asupra lui. „ Dar Dumnezeu, văzând concepţia individuală 
sau esenţa lui Alexandru, vede în ea în acelaşi timp fundamentul şi raţiunea tuturor 
predicatelor care pot fi atribuite cu adevărat lui, cum ar fi, spre exemplu, posibilitatea 
ca el să îi învingă pe Darius şi pe Porus, şi chiar ştie a priori, şi nu din experienţă, dacă 
el va muri de moarte naturală sau otrăvit, lucruri pe care noi nu le putem şti decât din 
istorie." 1 în concluzie: „Când spun că ideea individuală a lui Adam presupune tot ce i 
se va întâmpla vreodată, nu vreau să spun nimic altceva decât vor să spună toţi filoso¬ 
fii atunci când afirmă că predicatul este în subiectul unei propoziţii adevărate. “ 2 

O substanţă este deci un subiect care conţine efectiv toate predicatele pe care le va 
avea vreodată. Dar nu va putea să-şi dezvolte vreodată potenţialităţile, sau, mai bine 
spus, nu poate trece de la o stare la alta rămânând acelaşi subiect, în afara cazului în 
care avea o tendinţă internă către această dezvoltare sau desfăşurare de sine. „Dacă 
lucrurile ar fi fost formate printr-o împuternicire [de la Dumnezeu] aşa încât să de¬ 
vină capabile să îndeplinească voia legiuitorului, atunci trebuie să recunoaştem că o 
anumită eficacitate, formă sau putere [...] a fost ştanţată în lucrurile din care decurg 
serii de fenomene conform prescripţiei primei comenzi." 3 Activitatea este în acest caz 
o caracteristică esenţială a substanţei. De fapt, în ciuda faptului că o serie diferită de 
lucruri ar fi putut fi create de Dumnezeu, „activitatea substanţei are necesitate metafi¬ 
zică şi ar fi avut loc, dacă nu mă înşel, în oricare dintre sisteme" 4 . Şi repetă: „Eu susţin 
că în mod natural o substanţă nu poate exista fără acţiune." 5 Nu vreau să sugerez că 
Leibniz a derivat concepţia sa despre substanţa care este în mod esenţial activă pur şi 
simplu reflectând asupra incluziunii efective al predicatelor în subiectul lor; dar a le¬ 
gat teoria sa despre substanţa care se desfăşoară pe sine în mod activ de teoria relaţiei 
subiect-predicat. Şi, în general, el nu şi-a derivat metafizica din logică, ci mai degrabă 
le-a pus pe cele două în legătură una cu cealaltă, astfel încât una a influenţat-o pe 
cealaltă. Acestea formează aspecte diferite ale filosofiei sale. 

6. Leibniz a încercat să deducă din principiul raţiunii suficiente concluzia că nu 
pot exista două substanţe indiscernabile. „Din el [principiul raţiunii suficiente] eu 
deduc, între alte consecinţe, că nu există în natură două fiinţe reale şi absolute in¬ 
discernabile; căci, dacă ar exista, Dumnezeu şi Natura ar acţiona fără temei raţional 


1 Ibid. 

2 G„ 2, 43. 

3 OfNature in Itself, 6; G., 4, 507. 

4 G., 2, 169 (scrisoare către Volder). 

5 Noi eseuri, prefaţă, p. 47; G., 5, 46. 

tratând pe una din ele altfel decât pe cealaltă." 1 Prin „fiinţe absolute" Leibniz înţelege 
substanţele, iar punctul de vedere pe care îl susţine este că fiecare substanţă trebuie să 
difere în mod intern de oricare alta. Dumnezeu nu ar fi avut nicio raţiune suficientă 
pentru a plasa două substanţe indiscernabile una într-o poziţie din serie iar cealaltă 
într-o poziţie diferită. Dacă două substanţe sunt indiscernabile una de cealaltă, atunci 
ele trebuie să fie aceeaşi substanţă. 

Principiul identităţii indiscernabilelor era important pentru Leibniz. „Principiile 
acestea mari - al raţiunii suficiente şi al identităţii indiscernabilelor - schimbă si¬ 
tuaţia metafizicii." 2 3 Pentru el principiul era legat de conceptul armoniei universale, 
care implica o unitate sistematică şi armonioasă de fiinţe diverse, dintre care oricare 
două sunt diferite între ele în mod intern, chiar dacă diferenţele pot fi infinitezimale 
şi imperceptibile în anumite cazuri. Dar statutul precis al principiului nu este întru 
totul clar. După Leibniz, este posibil să concepi două substanţe indiscernabile, deşi 
este fals şi contrar principiului raţiunii suficiente să presupui că două substanţe in¬ 
discernabile există. 5 Aceasta pare să presupună posibilitatea ca principiul identităţii 
indiscernabilelor să fie contingent. Vorbind abstract sau absolut, două substanţe in¬ 
discernabile sunt conceptibile şi posibile, dar existenţa lor nu ar fi compatibilă cu 
principiul raţiunii suficiente interpretat în lumina principiului perfecţiunii, care este 
un principiu contingent. Alegând liber să acţioneze în vederea celui mai mare bine, 
Dumnezeu nu ar fi avut nicio raţiune suficientă pentru a le crea. Cu toate acestea, în 
altă parte Leibniz pare să sugereze că două indiscernabile nu sunt conceptibile şi sunt 
imposibile din punct de vedere metafizic. „Dacă doi indivizi ar fi perfect asemenea şi 
egali şi, într-un cuvânt, indiscernabili prin ei înşişi, nu ar exista principiu de individu- 
are; şi îndrăznesc chiar să spun că nu ar exista deosebire individuală sau chiar indi¬ 
vizi diferiţi în această situaţie." 4 El continuă prin a spune că acesta este motivul pentru 
care conceptul de atom este o himeră. Dacă doi atomi au aceeaşi mărime şi aceeaşi 
formă, ei ar putea fi distinşi numai prin denumiri externe. „întotdeauna este necesar 
ca în afara diferenţei de timp şi de loc să existe un principiu intern de diferenţiere. 
Aceasta deoarece relaţiile externe implicau pentru Leibniz atribute diferite în sub¬ 
stanţele puse în relaţie. El ar fi putut să creadă că o substanţă poate fi definită numai 
în termenii predicatelor ei, având drept consecinţă faptul că nu putem vorbi despre 


1 A cincea scrisoare către S. Clarke, 21; G., 7, 393. 

2 A patra scrisoare către S. Clarke, 5; G., 7, 372. 

3 A cincea scrisoare către S. Clarke, 21; G., 7, 394. 

4 Noi eseuri, 2, 27, 3, p. 239; G., 5, 214. 

5 Noi eseuri, 2, 27, 1; G., 5. 213. 

două substanţe câ fiind „două" şi ca fiind „diferite" decât dacă ar avea predicate di¬ 
ferite.' Dar atunci apare, aşa cum arată Betrand Russell, dificultatea de a vedea cum 
anume poate exista mai mult de o substanţă. „Până când nu au fost atribuite predi¬ 
cate, cele două substanţe rămân indiscernabile; dar ele nu pot avea predicate pentru 
a le face să nu mai fie indiscernabile, decât dacă sunt mai întâi distinse ca numeric 
diferite.Cu toate acestea, dacă asumăm faptul că viziunea reală a lui Leibniz este 
că două indiscernabile sunt conceptibile şi posibile metafizic, deşi este incompatibil 
cu principiul perfecţiunii ca ele să existe în fapt, această dificultate poate fi înlăturată. 
Dar este greu de văzut cum două indiscernabile sunt conceptibile în cadrul filosofiei 
leibniziene a substanţei, predicatelor şi relaţiilor. 

7. într-o scrisoare către Bayle, Leibniz vorbeşte de „un anumit principiu al ordinii 
generale", care este „absolut necesar în geometrie, dar este foarte bun şi în fizică", în¬ 
trucât Dumnezeu acţionează ca geometrul perfect. El enunţă principiul astfel; „Când 
diferenţa dintre două cazuri poate fi micşorată sub oricare mărime dată, trebuie să 
fie de asemenea posibil să-l micşorăm sub orice mărime din ceea ce este căutat (in 
quaesitis) sau din ceea ce rezultă. Sau, pentru a ne exprima mai familiar, atunci când 
cazurile (sau ceea ce este dat) se apropie din ce în ce mai mult unul de celălalt şi ajung 
să se unească până la urmă, la fel trebuie să se întâmple şi cu rezultatele sau cu eve¬ 
nimentele (sau cu ceea ce este căutat). Aceasta depinde din nou de un principiu mai 
general, şi anume: când datele formează o serie, ceea ce este căutat face acelaşi lucru 
(datis ordinatis etiam quaesita sunt ordinată)."' Leibniz dă exemple din geometrie şi 
fizică. O parabolă poate fi considerată o elipsă cu o distanţă focală infinită sau o figură 
care diferă de o elipsă printr-o diferenţă mai mică decât oricare alta. Teoremele geo¬ 
metrice care sunt adevărate pentru elipsă în genere pot fi aplicate parabolei, atunci 
când este considerată elipsă. La fel, starea de repaos poate fi considerată ca o viteză 
infinit de mică sau ca încetinire infinită. Ceea ce este adevărat cu privire la viteză sau 
la încetinire va fi adevărat şi cu privire la repaos atunci când este considerat astfel, 
„într-o asemenea măsură încât regula repaosului trebuie să fie considerată ca un caz 
particular al regulii mişcării" 1 2 * 4 . 

Astfel aplica Leibniz ideea diferenţelor infinitezimale pentru a arăta cum există 
continuitate între parabolă şi elipsă în geometrie, de exemplu, sau între mişcare şi re¬ 
paos în fizică. El a aplicat-o şi în filosofia substanţei, sub forma legii continuităţii, care 


1 Cf. Noi eseuri, 2, 23, 1, 2, p. 226; G., 5. 201, 202. 

2 A Criticai Exposition..., p. 59. 

1 Despre principiul general folositor pentru explicarea legilor naturii (către Bayle); G., 3, 52.. 

4 Ibid., G„ 3, 53. 

spune că nu există salturi sau discontinuităţi în natură. „Nimic nu se face dintr-odată 
şi una dintre marile şi cel mai bine verificate maxime ale mele este aceea că Natura 
nu face niciodată salturi; maximă pe care eu am numit-o legea continuităţii." 1 2 Aceas¬ 
tă lege este valabilă „nu numai pentru trecerile dint-un loc in alt loc, ci chiar pentru 
trecerea de la o formă la o altă formă, sau de la o stare la altă stare"*. Schimbările sunt 
continue, iar salturile sunt doar aparente, deşi, spune Leibniz, frumuseţea naturii le 
cere pentru ca percepţiile distincte să existe. Noi nu vedem stadiile infinitezimale ale 
schimbării, şi astfel discontinuităţile par să existe acolo unde nu sunt în realitate. 

Legea continuităţii este complementară principiului identităţii indiscernabilelor, 
întrucât legea continuităţii spune că într-o serie de lucruri create toate poziţiile posi¬ 
bile sunt ocupate, în timp ce principiul identităţii indiscernabilelor spune că fiecare 
poziţie posibilă este ocupată o dată şi numai o dată. Dar în ceea ce priveşte lumea sub¬ 
stanţelor create legea continuităţii nu este metafizic necesară. Aceasta este dependen¬ 
tă de principiul perfecţiunii. „Ipoteza salturilor nu poate fi respinsă decât de princi¬ 
piul ordinii, cu ajutorul raţiunii supreme, care face totul în modul cel mai perfect." 3 

8 . Cred că e greu de negat faptul că există o legătură strânsă între reflecţiile logice 
şi matematice ale lui Leibniz, pe de o parte, şi filosofia substanţei, pe de alta. Aşa cum 
am văzut, este legitim să vorbim - cel puţin în ceea ce priveşte anumite puncte impor¬ 
tante - despre o tendinţă de a o subordona pe cea din urmă celor dintâi şi să interpre¬ 
tăm, de exemplu, teoria substanţei şi a atributelor în lumina unei anumite teorii logice 
despre enunţuri. Există o legătură strânsă între teoria logică a propoziţiilor analitice şi 
teoria metafizică a monadelor fără deschideri sau a substanţelor, adică a substanţelor 
care îşi dezvoltă atributele numai din interior în conformitate cu o serie prestabilită de 
schimbări continue. Iar în legea continuităţii, aşa cum este ea aplicată substanţelor, 
putem observa influenţa studierii analizei infinite în matematică. Acest studiu este de 
asemenea reflectat în ideea că propoziţiile contingente au nevoie de analiză infinită, 
fiind infinit analitice, nu finit analitice, cum sunt adevărurile raţiunii. 

Pe de altă parte, „panlogismul" lui Leibniz este numai un aspect al gândirii sale, 
nu întreaga sa gândire. El ar fi putut, de pildă, să lege ideea substanţei activă în mod 
esenţial cu ideea unui subiect în care sunt conţinute efectiv o infinitate de predicate; 
dar aceasta nu înseamnă că el şi-a derivat propriu-zis ideea activităţii sau a forţei 
din logică. Este greu de văzut cum o astfel de derivare este plauzibilă sau posibilă. 
Mai mult, în afara propriilor reflecţii asupra sinelui şi asupra lumii existente, Leibniz 


1 Noi eseuri, prefaţă, p. 50; G., 5, 49. 

2 G., 2, 168 (scrisoare către Volder). 

3 G., 2, 193 (scrisoare către Volder). 

avea cunoştinţă nu numai de scrierile lui Descartes, Hobbes şi Spinoza, ci şi de ale 
gânditorilor renascentişti care anticipaseră mai multe dintre ideile sale principale. 
Ideea fundamentală a filosofiei lui Leibniz a fost probabil cea a armoniei universale, a 
sistemului potenţial infinit al naturii, iar aceasta era cu siguranţă prezentă în filosofia 
lui Nicolaus Cusanus în secolul al XV-lea şi din nou în aceea a lui Bruno în secolul 
al XVI-lea. în plus, ideile conform cărora nu există două lucruri exact la fel şi fiecare 
lucru refl ectă universul în felul său au fost ambele avansate de către Nicolaus Cusa¬ 
nus. Leibniz le-ar fi putut pune în relaţie cu studiile sale de logică şi matematică; cu 
greu ar fi putut face altfel, în afara cazului în care ar fi fost pregătit să recunoască o 
dihotomie fundamentală în gândirea sa. Dar aceasta nu ne permite să îl privim doar 
ca „panlogist". La drept vorbind, chiar dacă putem arăta cum anumite teorii meta¬ 
fizice sunt derivabile din logica lui Leibniz, nu decurge cu necesitate că ele au fost 
într-adevăr derivate astfel. Şi, cu toate că ar putea exista anumite inconsistenţe între 
unele teorii logice ale lui Leibniz şi unele dintre speculaţiile sale metafizice, şi cu toa¬ 
te că el ar fi putut să se abţină în mod conştient de la publicarea anumitor concluzii, 
ar fi nechibzuit să conchidem că scrierile sale de maturitate publicate conţin numai 
o filosofie de popularizare şi edificatoare, în care el nu credea cu adevărat. A fost o 
figură complexă şi cu multe faţete; şi chiar dacă studiile sale de logică formează din 
anumite puncte de vedere nota caracteristică a gândirii sale, celelalte aspecte ale gân¬ 
dirii lui nu pot fi pur şi simplu trecute cu vederea. Mai mult, dacă ne reamintim că el 
nu a elaborat niciodată un sistem în felul în care încercase Spinoza, inconsistenţele 
devin mai lesne de înţeles. Este foarte posibil ca, aşa cum a susţinut Russell, unele 
dintre reflecţiile logice ale lui Leibniz să conducă mai degrabă către spinozism decât 
către monadologie, dar de aici nu decurge că Leibniz nu era sincer în respingerea 
spinozismului. Era convins, de pildă, că spinozismul nu este susţinut de experienţă, 
şi că monadologia sa câştiga mai multă susţinere din partea experienţei. Către această 
monadologie mă voi întoarce acum. 




RAŢIONALIŞTII. DE LA DESCARTES LA LEIBNIZ 


CAPITOLUL XVII 


LEIBNIZ (3) 

Substanţele simple sau monadele - Entelehiile şi materia primă - Extensiunea 
- Corpul şi substanţa corporală - Spaţiul şi timpul - Armonia prestabilită 
- Percepţia şi apetiţia - Sufletul şi corpul - Ideile înnăscute 


i . Leibniz lega originea psihologică a ideii de substanţă de conştiinţa de sine. „A gândi 
o culoare şi a observa că gândim sunt două gânduri foarte diferite, la fel de diferite 
pe cât este culoarea diferită de egoul care o gândeşte. Şi, concepând că alte fiinţe au 
de asemenea dreptul să spună «eu», sau că pot fi considerate astfel, concep ceea ce 
se numeşte «substanţă» în genere." 1 De asemenea, considerarea egoului însuşi este 
cea care dă alte concepte metafizice, cum ar fi cele de cauză, efect, acţiune, simila¬ 
ritate etc., şi chiar şi cele ale logicii şi eticii. Există adevăruri factuale primitive, aşa 
cum există şi adevăruri ale raţiunii primitive, iar propoziţia „Eu exist" este un adevăr 
factual primitiv, un adevăr imediat, deşi nu este singurul. Aceste adevăruri factuale 
primitive sunt „experienţe imediate interne ce ţin de o opinie imediată" 2 ; ele nu sunt 
enunţuri necesare, ci enunţuri „întemeiate pe o experienţă imediată" 3 . Deci sunt si¬ 
gur că eu exist şi sunt conştient că sunt o unitate. De aici derivez ideea generală a 
substanţei ca unitate. în acelaşi timp, legătura dintre ideea de substanţă cu conştiinţa 
de sine a egoului pledează împotriva concepţiei spinoziste a substanţei unice, faţă 
de care nu sunt decât un mod. Oricât de mult ar fi indicat către spinozism unele 
dintre speculaţiile logice , conştientizarea activă a unei individualităţi spirituale face 
ca susţinerea serioasă a metafizicii generale a lui Spinoza să fie imposibilă pentru 
Leibniz. El nu era gata să-l urmărească pe Descartes, făcând din Cogito unicul enunţ 
fundamental existenţial, dar era de acord că „principiul cartezian este bun", deşi „nu 
este singurul de felul acesta". 4 


1 Despre elementul suprasensibil în cunoaştere şi despre imaterialul în Natură (către Regina Char- 
lotte a Prusiei); G., 6, 493. 

2 Noi Eseuri, 4, 2,1, p. 410; G., 5, 347. 

3 Noi Eseuri, 4, 7, 7, p. 469; G„ 5, 392. 

4 Noi Eseuri, 4, 2, 1, p. 410; G., 5, 348. 

Nu este posibil să demonstrăm cu certitudine absolută prin vreun argument că 
lumea externă există 1 şi „existenţa spiritului este mai sigură decât cea a obiectelor 
sensibile" 2 . Descoperim desigur legături între fenomene care ne ajută să prezicem, şi 
trebuie să existe un fel de cauză între aceste legături constante; dar de aici nu decur¬ 
ge cu certitudine absolută concluzia existenţei corpurilor, întrucât o cauză externă, 
aşa cum este Dumnezeul lui Berkley, ar putea să ne dea o succesiune ordonată de 
fenomene. 3 Cu toate acestea, nu vom avea niciun motiv real pentru a presupune că 
aşa s-ar întâmpla, şi suntem siguri din punct de vedere moral, dar nu şi metafizic, de 
existenţa corpurilor. Observăm divizibilitatea corpurilor vizibile, obiectele simţurilor 
noastre; cu alte cuvinte, sunt agregate sau compuşi. Aceasta înseamnă că substanţele 
simple, fără părţi, compun corpurile. „Şi trebuie să existe substanţe simple, de vreme 
ce există compusul; căci ceea ce este compus nu este altceva decât o îngrămădire, 
adică un agregat al celor simple." 4 Aceste substanţe simple, din care sunt compuse 
obiectele empirice, sunt numite de Leibniz „monade". Ele sunt „adevăraţi atomi ai 
naturii şi, într-un cuvânt, elementele lucrurilor" 3 . 

Faptul că este folosit cuvântul „atom" nu trebuie înţeles ca însemnând că monade¬ 
le leibniziene seamănă cu atomii lui Democrit sau Epicur. Neavând părţi, monada nu 
posedă întindere, înfăţişare sau divizibilitate. 6 Un lucru nu poate să posede înfăţişare 
sau formă decât dacă este întins, şi nici nu poate fi divizibil dacă nu posedă întindere. 
Dar un lucru simplu nu poate fi întins, întrucât simplitatea şi întinderea nu sunt 
compatibile. Aceasta înseamnă că monadele nu pot căpăta existenţă în niciun alt fel 
decât prin creaţie, şi nici nu pot dispărea în vreun alt fel decât prin anihilare. Substan¬ 
ţele compuse pot, desigur, să capete existenţă şi să dispară prin agregarea şi disoluţia 
monadelor. Dar acestea din urmă, fiind simple, nu pot înfăptui astfel de procese. în 
acest sens există, desigur, o anumită asemănare între monade şi atomii filosofilor; 
dar atomii lui Epicur aveau formă, chiar dacă se afirma că sunt indivizibili. Mai mult, 
în timp ce atomiştii mai întâi au conceput atomii şi apoi au interpretat sufletul în ter¬ 
menii teoriei atomice, ca fiind compus din atomi mai netezi, mai rotunzi şi mai fini, 
s-ar putea spune că Leibniz a conceput monada ca pe o analogie cu sufletul, întrucât 
fiecare este într-un anumit sens o substanţă spirituală. 


3 

4 
s 
6 


Noi Eseuri, Apendice 12, p. 719; G., 7, 320. 
Noi Eseuri, 2, 23,15, p. 229; G., 5, 205. 

G., 1, 372-3, (scrisoare către Foucher). 
Monadologia, 2; G., 6, 607. 

Monadologia, 3 ; G., 6, 607. 

Ibid. 

Dar deşi monadele nu au întindere şi nici diferenţe de calitate sau înfăţişare, 
conform teoriei identităţii indiscernabilelor ele trebuie să poată fi deosebite calitativ 
una de cealaltă. Ele diferă, într-un sens care va fi explicat mai încolo, în gradele de 
percepţie şi apetiţie pe care le posedă. Fiecare monadă diferă calitativ şi intrinsec 
de oricare alta; cu toate acestea, universul este un sistem organizat şi armonios, în 
care o varietate infinită de substanţe se combină pentru a forma o armonie perfectă. 
Fiecare monadă se dezvoltă conform constituţiei sau legii sale interioare; este impo¬ 
sibil să sufere vreo creştere sau diminuare prin activitatea unei alte monade, întrucât 
simplului nu i se pot adăuga şi nici scădea părţi. Dar fiecare dintre ele, fiind dotată 
cu un anume grad de percepţie, oglindeşte în felul ei universul, sau, cu alte cuvinte, 
sistemul întreg. 

Astfel, Leibniz reafirmă existenţa unei pluralităţi de substanţe individuale; şi asu¬ 
pra acestui punct el a fost de acord cu Descartes. Dar nu a fost de acord cu concepţia 
acestuia asupra materiei ca întindere geometrică. Masa corporală este un agregat, 
iar noi trebuie să postulăm unităţi substanţiale reale: corpurile nu pot fi compuse 
din punctele geometrului. „Totuşi, dacă n-ar exista adevărate unităţi substanţiale, n-ar 
exista într-o colecţie nimic substanţial, nici real. Aceasta îl silise pe domnul Corde- 
moy să-l părăsească pe Descartes ca să îmbrăţişeze doctrina atomilor lui Democrit, 
pentru a găsi o unitate adevărată ." 1 însuşi Leibniz s-a îndeletnicit o vreme cu teoria 
atomistă. „La început, după ce mă eliberasem de jugul lui Aristotel, îmbrăţişasem vi¬ 
dul şi atomii. ** Dar el a devenit convins de caracterul nesatis făcător al teoriei, întrucât 
atomii lui Democrit şi Epicur nu erau unităţi adevărate. Posedând mărime şi formă, 
nu puteau fi factorii ultimi care pot fi descoperiţi prin analiză. Chiar dacă indivizibi¬ 
litatea lor fizică ar fi fost postulată, ele tot ar fi putut rămâne divizibile în principiu. 
Constituenţii ultimi ai lucrurilor trebuie aşadar să fie „punctele", dar nu punctele 
matematice. Trebuie deci să fie puncte metafizice, distincte atât de punctele fizice, 
care sunt indivizibile numai în aparenţă, cât şi de punctele matematice, care nu există 
şi nu pot forma împreună corpuri fizice. Mai departe, aceste puncte metafizice, care 
sunt anterioare corpului din punct de vedere logic, trebuie concepute după analogia 
sufletelor. Trebuie să existe un principiu intern de diferenţiere, iar Leibniz a hotărât 
că aceste unităţi substanţiale sunt distinse una de cealaltă prin gradul de „percepţie" 
şi „apetiţie" pe care îl posedă. Prin urmare, el le numea frecvent „suflete", deşi, pentru 


1 Nou sistem privitor la natura substanţelor, 11 ; G., 4, 482. [Citatele de aici sunt luate din G. W. 
Leibniz, Nou sistem privitor la natura şi comunicarea substanţelor, precum şi la uniunea care 
există între suflet şi corp, în Opere filosofice, voi. I, Editura Ştiinţifică, Bucureşti, 1972.] 

* Nou sistem privitor la natura substanţelor, 3; G., 4, 478. 

a putea distinge între suflete în sensul obişnuit şi alte unităţi substanţiale, a ajuns să 
folosească cuvântul „monadă" ca termen general. „Monas este un cuvânt grecesc care 
înseamnă unitate, sau ceea ce este unul." 1 

2. Trebuie să prezentăm aici o idee de cea mai mare importanţă pentru înţelegerea 
teoriei leibniziene a monadelor. Fiecare substanţă sau monadă este principiul şi sur¬ 
sa activităţii sale: nu este inertă, ci are o tendinţă internă spre activitate şi dezvoltare 
de sine. Forţa, energia, activitatea sunt esenţa substanţei. „Ideea energiei sau virtuţii, 
numită de germani Kraft şi de francezi la force, pentru explicarea căreia am conceput 
o ştiinţă specială a dinamicii, adaugă multe înţelegerii conceptului de substanţă." 2 
într-adevăr, substanţa poate fi definită ca „fiinţă capabilă de acţiune" 3 . Substanţa nu 
este pur şi simplu însăşi activitatea - activitatea este activitatea substanţei. Aceasta în¬ 
seamnă că există în monadă un principiu al activităţii sau o forţă primitivă care poate 
fi deosebită de succesiunea propriu-zisă de activităţi a monadei. 

Leibniz a reintrodus astfel ideea unei entelehii, sau a unei forme substanţiale. 
Când a ajuns la concepţia sa despre o unitate substanţială conţinând un fel de princi¬ 
piu activ, „a trebuit aşadar să rechem şi oarecum să reabilitez formele substanţiale, atât 
de compromise astăzi, însă într-un chip care să le facă inteligibile şi să separe uzul ce 
trebuie făcut de abuzul care s-a făcut cu ele. Am găsit aşadar că natura lor constă în 
forţă. [...] Aristotel le denumeşte entelehii prime. Eu le numesc, poate cu mai multă 
claritate, forţe primitive, ele conţinând nu numai existenţa în act, sau complementul 
posibilităţii, ci, în plus, o activitate originală." 4 „S-ar putea da numele de entelehii tu¬ 
turor substanţelor simple sau monadelor create, căci au în ele o perfecţiune anumită 
(Exoucn to evteXei;). Există în ele o suficienţă (auTapxEia) care le face să fie izvorul 
acţiunilor interne ale lor şi - ca să spunem astfel - automate incorpora le." 5 Aceas¬ 
tă entelehie, sau formă substanţială, nu trebuie concepută numai ca o potenţialitate 
pentru a acţiona, care necesită un stimul extern pentru a o face activă; ea presupune 
ceea ce Leibniz numeşte conatus, sau tendinţă reală către acţiune care se împlineşte 
pe sine, în afara cazului în care este oprită. Este într-adevăr necesar să distingem forţa 
activă primitivă de forţa activă derivată, cea din urmă fiind o tendinţă către o mişcare 


' Principiile naturii şi graţiei, 1; G., 6, 598; D., p. 209. [Citatele de aici sunt luate din G.W. 
Leibniz, Principiile naturii şi graţiei întemeiate pe raţiune, în Scrieri Filosofice, BIC ALL, Bucu¬ 
reşti, 2001.] 

2 Cu privire la reformafilosofiei prime şi la noţiunea de substanţă, 1; G., 6, 598. 

3 Principiile naturii şi graţiei, 1; G., 6, 598. 

4 Nou sistem privitor la natura substanţelor, 3; G., 4, 478, 479. 

5 Monadologia, r8; G., 6, 609, 610. 

determinată prin care este derivată forţa primitivă . 1 * * Menţionarea forţei primitive nu 
este suficientă pentru explicarea fenomenelor. Spre exemplu, este absurd să credem 
că este o explicaţie suficientă a oricărei schimbări fenomenale date dacă spunem că 
este datorată formei substanţiale a lucrului; iar Leibniz declară că este de acord cu 
cei care spun că doctrina formelor nu trebuie folosită în determinarea cauzelor par¬ 
ticulare ale evenimentelor şi ale lucrurilor sensibile. Conceptele metafizice generale 
nu ne pot da răspunsuri adecvate la întrebările ştiinţei. în acelaşi timp, abuzarea unei 
teorii a formelor de către unii scolastici aristotelicieni nu este, spune Leibniz, un 
motiv pentru respingerea teoriei înseşi. Inadecvarea filosofiilor rivale face necesară 
reintroducerea teoriei aristotelice, dacă este interpretată în termeni dinamici, adică în 
termeni de forţă sau energie, şi dacă nu este folosită ca substitut pentru explicaţiile 
ştiinţifice ale evenimentelor cauzale. Prin reintroducerea formelor substanţiale, sau 
entelehiilor, Leibniz nu a întors spatele viziunii mecanice „moderne" a naturii, deşi o 
considera insuficientă. Dimpotrivă, el insista că viziunile finaliste şi mecaniciste ale 
naturii sunt complementare. 

Deşi fiecare monadă conţine un principiu al activităţii, sau al formei substanţiale, 
nicio monadă creată nu este lipsită de o componentă pasivă pe care Leibniz o numeş¬ 
te „primă", sau „materie primă". Din păcate, el foloseşte termenii „materie", „materie 
primă" sau „materie secundară" în mai multe feluri, şi nu putem asuma întotdeauna 
că acelaşi termen are acelaşi înţeles în locuri sau contexte diferite. Cu toate acestea, 
materia primă atribuită fiecărei monade create nu trebuie înţeleasă ca presupunând 
corporalitate. „Pentru că materia primă nu constă în masă sau impenetrabilitate şi în¬ 
tindere, deşi are o nevoie imperioasă de ea."* Are de-a face cu esenţa substanţei create 
şi este înrudită mai degrabă cu „potenţialitatea" sau „potenţa" din scolasticism decât 
cu materia în sensul obişnuit al cuvântului. „Deşi Dumnezeu poate prin puterea sa 
absolută să lipsească substanţa de materia secundară, nu poate să o lipsească de ma¬ 
teria primă, întrucât ar face-o atunci să fie un act pur, ceea ce numai el este."’ A spune 
că există materie primă în fiecare substanţă creată înseamnă a spune că substanţa cre¬ 
ată este limitată şi imperfectă; iar imperfecţiunea şi pasivitatea se văd în percepţiile 
confuze. Monadele „nu sunt forţe pure; ele sunt fundamentul nu numai al acţiunilor, 
ci şi al rezistenţei sau pasivităţii, iar «pasiunile» lor constau în percepţii confuze" 4 . 


1 Noi Eseuri, Apendice 7, p. 702; G., 4, 396. 

1 G., 3, 324 (scrisoare către des Bosses). 

’ G„ 3, 324, 325. 

4 G„ 6, 636 (scrisoare către Remond), cf. Monadologia, 47-49; G., 614, 615. 

3- Astfel, realitatea este compusă în cele din urmă din monade, fiecare dintre aces¬ 
tea fiind câte un punct metafizic neîntins. Totuşi, aceste monade se combină pentru a 
forma substanţe compuse. Dar cum se face că dintr-o anumită uniune între monade 
neîntinse rezultă corpuri întinse ? Răspunsul lui Leibniz la această întrebare îmi pare 
extrem de obscur. întinderea, spune el, este un concept reductibil şi relativ; este re¬ 
ductibil la „pluralitate, continuitate şi co-existenţă, sau la existenţa părţilor în acelaşi 
timp" 1 . însă aceste concepte diferă din punct de vedere formal: existenţa şi continui¬ 
tatea sunt distincte. Aşadar, întinderea nu este derivată, ci primitivă - ea nu poate fi 
un atribut al unei substanţe. „Este una dintre greşelile principale făcute de cartezieni 
aceea că au conceput întinderea ca ceva primitiv şi absolut şi ca ceea ce constituie 
substanţa." 2 Astfel, întinderea este mai degrabă felul în care percepem noi lucrurile 
decât un atribut al lucrurilor în sine. Ea aparţine ordinii fenomenale. „Nu este nimic 
altceva decât o anumită repetare nedefinită a lucrurilor, în măsura în care ele sunt 
similare unul cu celălalt sau indiscernabile." 3 Aşa cum am văzut deja, nu există două 
monade indiscernabile; dar pentru a le reprezenta multitudinea trebuie reprezenta¬ 
te ca fiind similare, şi în această măsură ca indiscernabile, adică trebuie „repetate". 
Acest lucru presupune totuşi că ele posedă o calitate care este repetată sau, aşa cum o 
spune şi Leibniz, „difuzată". Iar această calitate e rezistenţa, care este esenţa materiei 
şi implică impenetrabilitate. Aici Leibniz foloseşte termenul „materie" (adică primă, 
materie primă) într-un sens diferit de acela pe care l-am văzut deja. El îl foloseş¬ 
te acum ca însemnând principiul pasiv din substanţă. „Rezistenţa materiei conţine 
două lucruri, impenetrabilitatea, sau antitipia, şi rezistenţă, sau inerţia; şi în acestea 
[...] plasez natura principiului pasiv sau materiei." 4 „Forţa pasivă constituie adecvat 
materia masei. [...] Forţa pasivă este acea rezistenţă prin care un corp rezistă nu nu¬ 
mai penetrării, ci şi mişcării. [...] Astfel în ea se află două rezistenţe sau mase: prima 
se numeşte antitipie, sau impenetrabilitate; cea de-a doua se numeşte rezistenţă, sau 
ceea ce Kepler numeşte inerţia naturală a corpurilor." 5 

Dacă pornim de la concepţia mai multor substanţe sau monade, putem considera 
pur şi simplu că elementul pasiv din ele, sau ceea ce Leibniz numeşte „materia pri¬ 
mă", constă în impenetrabilitate şi inerţie. Luând în considerare doar această calita¬ 
te, considerăm substanţele doar în măsura în care sunt indiscernabile; considerăm 


1 G., 2, 169 (scrisoare către Volder). 

2 G„ 2, 233, 234 (scrisoare către Volder). 

3 Respingerea lui Spinoza (ed. Foucher de Careil), p. 28; cf. G., 4, 393, 394. 

4 G„ 2, 171 (scrisoare către Volder). 

5 Noi Eseuri, Apendice 7, p. 701; G., 4, 395. 

calitatea ca fiind „repetată". Iar întinderea este repetarea nedefinită a lucrurilor în 
măsura în care ele sunt similare unele celorlalte sau indiscernabile. Aici ne aflăm în 
sfera abstracţiei, întrucât pasivitatea este doar un principiu constitutiv al substanţei. 
Iar întinderea este încă o abstracţie, întrucât concepţia întinderii ca repetare indefini¬ 
tă presupune abstracţia materiei prime. 

4. Ideea materiei prime nu este acelaşi lucru cu ideea corpului. Materia primă 
este pasivitatea, dar corpul conţine atât forţă activă, cât şi pasivitate. Dacă cele două 
sunt luate împreună, adică dacă principiile active şi pasive sunt luate împreună, avem 
„materia, considerată în calitate de fiinţă completă (adică materia secundă opusă celei 
prime, care este pur pasivă şi, prin urmare, incompletă)" 1 . Materia secundară este 
astfel considerată ca fiind dotată cu forţă activă; de asemenea, este acelaşi lucru cu 
corpul. „Materia este aceea care constă în antitipie, sau aceea care rezistă penetrării, 
şi astfel materia goală este doar pasivă. Corpul, cu toate acestea, posedă în afară de 
materie şi forţă activă." 2 Materia secundară este numită şi „masă" de către Leibniz 
- este un agregat de monade. Putem spune, atunci, că materia secundară, masa şi 
corporalitatea înseamnă acelaşi lucru, şi anume un agregat de substanţe sau monade. 
Leibniz se mai referă la acestea şi utilizând termenii „corp organic" sau „maşină or¬ 
ganică". Cu toate acestea, materia secundară este realizată într-un corp organic, adică 
într-un corp cu adevărat unificat, nu doar un agregat sau o colecţie accidentală de mo¬ 
nade, prin posesia unei monade dominante care acţionează ca entelehie, sau formă 
substanţială a corpului său organic. Acest compus al monadei dominante cu un corp 
organic este numit de Leibniz substanţă corporală. „Disting (i) entelehia primitivă, 
sau sufletul; (ii) materia primă, sau forţa pasivă primitivă; (iii) monada, completată 
de cele două; (iv) masa, sau materia secundară, sau maşina organică, la care contribu¬ 
ie nenumărat de multe monade subordonate; (v) animalul, sau substanţa corporală, 
care este transformată într-o maşină de către monada dominantă." 5 

Degeaba căutăm la Leibniz o folosire absolut consistentă a termenilor. Cu toate 
acestea, anumite puncte sunt destul de clare. Realităţile supreme sunt monadele, sau 
substanţele simple. Acestea, desigur, sunt indivizibile - ceea ce percepem sunt agre¬ 
gate de monade. Iar când un agregat are o monadă dominantă, el este un corp organic 
şi formează împreună cu monada dominantă ceea ce Leibniz numeşte o substanţă 
corporală. O oaie, spre exemplu, este un animal sau o substanţă corporală, nu doar 
un agregat de monade. Ceea ce trebuie înţeles prin „dominarea" unui corp organic de 


' Noi Eseuri, 4, 3, 6, p. 428; G., 5, 359. 
2 Noi Eseuri, p. 722. 

5 G„ 2, 252 (scrisoare către Volder). 

către o monadă nu poate fi considerat ca fiind aparte de tema percepţiei. Voi amâna 
tratarea acestui subiect, dar merită să arătăm aici că în fiecare substanţă corporală şi, 
intr-adevăr, în fiecare masă sau agregat există, conform lui Leibniz, un număr infinit 
de monade. Atunci, în acest sens, Leibniz afirmă existenţa unui infinit actual sau, 
mai degrabă, a unor infinităţi actuale. „Susţin un infinit actual într-o asemenea mă¬ 
sură încât mai degrabă decât să admit că Natura îl detestă, aşa cum se spune în mod 
obişnuit, susţin că el o afectează pretutindeni pentru mai buna funcţionare a perfecţi¬ 
unilor autorului ei. Deci cred că nu există nicio parte a materiei care nu este, nu spun 
divizibilă, dar divizată propriu-zis; şi, în consecinţă, cea mai mică particulă trebuie 
privită ca o lume plină de o infinitate de creaturi diferiteDar Leibniz nu a admis că 
decurge concluzia că există propriu-zis un număr infinit de monade în vreun agregat, 
întrucât nu există numărul infinit. A spune că există o infinitate de monade înseam¬ 
nă a spune că există întotdeauna mai multe monade care pot fi atribuite. „Fără a ţine 
seama de calculul meu infinit, nu admit niciun număr infinit real, deşi recunosc că 
multitudinea de lucruri depăşeşte orice număr finit, sau mai degrabă orice număr." 2 
Prin urmare, din enunţul că în orice agregat există o infinitate de monade nu putem 
trage concluzia că fiecare agregat este egal, pe baza faptului că fiecare este compus 
dintr-un număr infinit de substanţe simple. Nu are niciun sens să vorbim despre 
numere infinite egale. Agregatul nu este un întreg infinit compus dintr-un număr 
infinit de părţi. Nu există decât un infinit adevărat, iar acesta este „Absolutul, care 
este anterior oricărei compoziţii şi nu este format prin însumarea părţilor" 3 . Leibniz 
vorbeşte de distincţia făcută de „şcoli" între „infinitul sincategorematic, cum se spu¬ 
ne" şi infinitul categorematic. 4 Primul este indefinitul, nu infinitul adevărat. „în loc 
de un număr infinit ar trebui să spunem că există mai mult decât orice poate exprima 
un număr." 5 

Trebuie de asemenea observat că substanţele în sensul unor agregate de monade 
sunt pentru Leibniz fenomenale. „Pentru că totul în afara monadelor componente 
este adăugat doar prin percepţie, prin însuşi faptul că ele sunt percepute simultan." 6 
Dar a spune că agregatele sunt fenomene nu înseamnă că ele sunt vise sau haluci¬ 
naţii. Ele sunt fenomene bine fondate, baza lor reală fiind coexistenţa monadelor ale 


' Răspuns la o scrisoare a lui M. Foucher; G., 1, 416. 

2 G., 6, 629. 

3 Noi Eseuri, 2,17, 1, p. 162; G., 5,144. 

4 Noi Eseuri, pp. 161, 162. 

5 G., 2, 304 (scrisoare către des Bosses). 

6 G., 2, 517 (scrisoare către des Bosses). 

căror agregate sunt. Prin aceasta trebuie înţeles că pietrele şi copacii, de exemplu, 
deşi apar simţurilor ca fiind lucruri unitare, sunt de fapt agregate de substanţe simple 
neîntinse. Lumea vieţii de zi cu zi, lumea simţurilor şi a percepţiilor şi a ştiinţei este 
fenomenală. Monadele sau realităţile ultime nu sunt fenomenale: ele nu apar percep¬ 
ţiilor, ci sunt cunoscute numai printr-un proces de analiză filosofică. 

5. Spaţiul şi timpul, insistă Leibniz, sunt relative. „în ceea ce mă priveşte, am 
arătat nu o dată că socotesc spaţiul drept ceva pur relativ, ca şi timpul; drept o ordine 
a coexistenţelor, aşa cum timpul este o ordine a succesiunilor. Căci spaţiul exprimă, 
în termeni de posibilitate, o ordine a lucrurilor care există în acelaşi timp, întrucât ele 
există împreună, fără a se lua în considerare felul lor de a exista. Când vedem mai 
multe lucruri împreună, ne dăm seama de această ordine între lucruri." 1 Două lucruri 
coexistente, A şi B, stau în relaţie de situare şi, într-adevăr, toate lucrurile coexistente 
stau în relaţii de situare. Dacă luăm lucrurile pur şi simplu ca fiind coexistente, cu 
alte cuvinte ca stând în relaţii de situare mutuale, avem ideea spaţiului ca idee a unei 
ordini de coexistenţă. Mai departe, dacă nu menţionăm niciun lucru realmente exis¬ 
tent, ci concepem pur şi simplu ordinea relaţiilor posibile între situaţii, avem ideea 
abstractă a spaţiului. Spaţiul abstract nu este, aşadar, ceva real; este doar ideea unei 
posibile ordini relaţionale. Timpul este de asemenea relaţional. Dacă două evenimen¬ 
te, A şi B, nu sunt simultane, ci succesive, există o anumită relaţie între ele, pe care o 
exprimăm spunând că A este înaintea lui B şi B după A. Concepând ordinea relaţiilor 
posibile de acest fel, avem ideea abstractă de timp. Timpul abstract nu este ceva real, 
cum nu este nici spaţiul abstract. Nu există spaţiu abstract real în care sunt situate 
lucrurile şi nu există un timp abstract şi omogen real în care au loc succesiunile. Deci 
amândouă sunt ideale. în acelaşi timp coexistenţa, pre- şi post-existenţa sunt reale. 
„Timpul nu este nici mai mult, nici mai puţin o fiinţă a raţiunii (adică ceva ideal sau 
mental) decât spaţiul. A coexista şi a exista pre- sau post- sunt lucruri reale." 2 Acest 
lucru poate fi exprimat spunând că, dacă spaţiul şi timpul sunt fenomenale, ele sunt 
totuşi fenomene bine fondate (phenomena bene fundata ); ideile abstracte au anumite 
fundamente obiective sau baze, şi anume relaţiile. 

Leibniz nu examinează amănunţit timpul, dar face o relatare a felului în care oa¬ 
menii îşi formează ideea de spaţiu. înainte de toate ei consideră că mai multe lucruri 
există în acelaşi timp şi observă o ordine de coexistenţă. „Aceasta constituie situaţia 
sau distanţa lor." 3 Când unul dintre aceste lucruri coexistente, A, îşi schimbă relaţia 


' A treia scrisoare către S. Clarke, 4; G., 7, 363. 

2 G., 2,183. 

3 A cincea scrisoare către S. Clarke, 47; G„ 7, 400. 

cu un număr de alte lucruri (B, C, D) care nu îşi schimbă relaţiile între ele şi când un 
lucru nou pe scenă, X, capătă aceleaşi relaţii cu B, C şi D pe care le avusese A, spunem 
că X a luat locul lui A. Şi, în genere, „locurile" coexistenţilor pot fi determinate în ter¬ 
meni de relaţii. Este adevărat că doi coexistenţi nu pot avea exact aceleaşi relaţii, întru¬ 
cât o relaţie presupune „accidente" sau „afecţiuni" în lucrurile cu care relaţionează, şi 
nu pot exista două lucruri care să aibă aceleaşi relaţii individuale. Aşadar, X nu capătă, 
strict vorbind, aceleaşi relaţii pe care le avusese A. Totuşi, le considerăm ca fiind la fel 
şi vorbim despre X ca ocupând acelaşi „loc" pe care îl ocupase A Astfel avem tendinţa 
să ne gândim la loc ca fiind extrinsec lui X în acelaşi fel în care îi era extrinsec lui A. 
„Ansamblul tuturor acestor locuri este numit spaţiu" 1 ; este acela care cuprinde toate 
locurile, locul locurilor, am putea spune. Astfel considerat, şi anume ca extrinsec tu¬ 
turor lucrurilor, spaţiul este o abstracţie mentală, ceva care există numai într-o idee. 
Dar relaţiile care formează baza acestei construcţii mentale sunt reale. 

Având în vedere faptul că Leibniz susţinea o teorie relaţională a spaţiului şi timpu¬ 
lui, este normal că era un oponent viguros al teoriilor susţinute de Newton şi Clarke, 
care vedeau spaţiul şi timpul ca fiind absolute. Pentru Newton, spaţiul era un număr 
infinit de puncte, iar timpul un număr infinit de momente. El folosea de asemenea 
o analogie stranie, vorbind despre spaţiu şi timp ca fiind sensorium -ul lui Dumne¬ 
zeu, însemnând, pare-se, că există un fel de analogie între modul în care Dumnezeu, 
omniprezent, percepe lucrurile în spaţiul infinit în care ele sunt situate şi modul în 
care sufletul percepe imaginea fonnată în creier. Leibniz a făcut mare caz de această 
analogie, lucru pe care Clarke l-a găsit nejustificabil. „Nu există expresie mai nepotri¬ 
vită în această materie decât cea care îi atribuie lui Dumnezeu un sensorium. Ea pare 
a face din Dumnezeu sufletul lumii. Şi va fi greu să se dea acestui cuvânt un înţeles 
corespunzător felului în care Sir Isaac Newton îl întrebuinţează." 2 în ceea ce priveş¬ 
te viziunea lui Clarke, aceea că spaţiul infinit este o proprietate a lui Dumnezeu, şi 
anume imensitatea divină, Leibniz remarcă, printre alte observaţii, că în acest caz „în 
esenţa lui Dumnezeu s-ar găsi părţi" 3 . 

Totuşi, fără mare legătură cu aceste speculaţii teologice ale lui Newton şi Clarke, 
Leibniz a respins cu totul concepţia lor despre spaţiul absolut, considerând-o un „idol 
al câtorva englezi moderni" 4 , cuvântul „idol" fiind folosit în sensul dat de Francis Ba- 
con. Dacă spaţiul ar fi fost o entitate infinită şi reală în care sunt situate lucrurile, s-ar 


1 Ibid. 

1 A patra scrisoare către S. Clarke, 27; G., 7, 375. 

3 A cincea scrisoare către S. Clarke, 42; G., 7, 399. 

4 A treia scrisoare către S. Clarke, 2; G., 7, 363. 

părea că Dumnezeu ar fi putut plasa lucrurile în spaţiu altfel decât sunt ele aşezate, 
şi am putea vorbi despre univers, dacă este finit, ca avansând în spaţiul gol. Dar nu ar 
putea exista nicio diferenţă discernabilă între o poziţie a universului în spaţiu şi alta. 
Aşadar, Dumnezeu nu ar avea nicio raţiune suficientă pentru a alege o poziţie mai 
degrabă decât alta. Iar conceptul de univers finit avansând în spaţiul gol este fantasti¬ 
că şi himerică, pentru că nu ar exista nicio diferenţă observabilă. „Simplii matemati¬ 
cieni, care se mulţumesc numai cu jocurile imaginaţiei, sunt în stare să-şi făurească 
atari noţiuni; ele sunt însă nimicite de temeiuri superioare ale raţiunii." 1 Vorbind la 
modul absolut, Dumnezeu ar fi putut să creeze un univers cu întindere finită; dar, fie 
că este finit sau infinit, nu are niciun sens să vorbim despre el ca ocupând sau ca fiind 
capabil să ocupe poziţii diferite. Dacă ar fi finit şi s-ar întoarce, să zicem aşa, în spa¬ 
ţiul infinit, cele două poziţii imaginate nu ar putea fi distinse. Atunci, conform legii 
raţiunii suficiente, ar ocupa o poziţie mai degrabă decât alta. în realitate, nu are sens 
să vorbim despre două poziţii de la bun început; iar tentaţia de a vorbi astfel apare 
doar atunci când ne imaginăm conceptul himeric de spaţiu gol infinit ca o adunare de 
puncte, dintre care niciunul nu ar putea fi distins în vreun fel de oricare altul. 

Un argument similar poate fi folosit împotriva ideii de timp absolut. Să presupu¬ 
nem că cineva întreabă de ce Dumnezeu nu a creat lumea cu un an sau un milion 
de ani mai devreme; adică, de ce a aplicat, ca să zicem aşa evenimente succesive la o 
succesiune de momente din timpul absolut mai degrabă decât la alta. Nu poate fi dat 
vreun răspuns, întrucât nu ar exista nicio raţiune suficientă pentru ca Dumnezeu să 
creeze lumea la un moment mai degrabă decât un altul dacă succesiunea lucrurilor 
create este presupusă a fi aceeaşi în orice caz. Acesta ar putea părea un argument 
în favoarea eternităţii lumii, dacă nu am ţine cont de faptul că prin demonstrarea 
faptului că nu ar exista nicio raţiune suficientă pentru ca Dumnezeu să creeze lumea 
la momentul X mai degrabă decât la momentul Y arătăm şi că nu există momente 
în afara lucrurilor. Pentru că faptul că nu ar exista nicio raţiune suficientă pentru ca 
Dumnezeu să prefere un moment mai degrabă decât altul se datorează imposibilităţii 
de a distinge momentele. Iar dacă nu pot fi distinse, nu pot exista două. Conceptul 
de timp absolut ca fiind compus dintr-un număr infinit de momente este astfel un 
produs al imaginaţiei. 2 în ce priveşte ideea lui Clarke că timpul infinit este eternitatea 
lui Dumnezeu, ar decurge din aceasta că orice există în timp există şi în esenţa divină, 


1 A cincea scrisoare către S. Clarke, 29; G., 7, 396. 

2 Cf. a patra scrisoare către S. Clarke, 15; G., 7, 373 (cf. a treia scrisoare, 6; G., 7, 364). 

aşa cum, dacă spaţiul infinit este imensitatea divină, lucrurile din spaţiu ar exista în 
esenţa divină. „Fraze bizare care arată limpede că se face abuz de termeni." 1 

Timpul şi spaţiul absolut, extrinsece lucrurilor, sunt deci entităţi imaginare, „aşa 
cum au recunoscut scolasticii înşişi" 2 . Dar deşi Leibniz a reuşit fără îndoială în încer¬ 
carea sa de a atrage atenţia către caracterul paradoxal al punctelor de vedere despre 
spaţiu şi timp susţinute de Newton şi de Clarke, nu decurge că teoria sa este, nu spun 
adecvată, întrucât ultimul cuvânt despre spaţiu şi timp nu prea a fost spus nici chiar 
în era post-einsteiniană, dar consistentă. Pe de o parte, monadele nu sunt puncte în 
spaţiu şi nu au nicio situare reală relativă care să se extindă dincolo de ordinea feno¬ 
menală. 3 „Nu există nicio distanţă spaţială sau absolută sau asemănare a monadelor. 
A spune că sunt comasate împreună intr-un punct, sau risipite în spaţiu, înseamnă 
a te folosi de anumite ficţiuni ale sufletului nostru." 4 Aşadar, spaţiul aparţine unei 
ordini fenomenale. Pe de altă parte, spaţiul nu este pur subiectiv; este un phenome- 
non bene fundatum. Monadele au o relaţie ordonată de coexistenţă cu alte lucruri; iar 
intr-un anumit sens monada dominantă, sau sufletul, nu este definită vreodată clar 
de către Leibniz ca lucru „în" corpul organic pe care îl domină. Este uşor să sugerezi 
că poziţia monadei dominante este definită intr-un fel de corpul organic pe care îl do¬ 
mină ; faptul că acest corp este el însuşi compus din monade rămâne valabil. Şi cum 
sunt definite poziţiile lor ? Dacă ordinea fenomenelor coexistente care este spaţiul şi 
ordinea fenomenelor succesive care este timpul sunt pur şi simplu datorate „mutu- 
alităţii percepţiilor monadelor care participă" 5 , spaţiul şi timpul sunt pur subiective. 
Dar Leibniz a simţit, evident, că nu merge chiar aşa uşor, întrucât punctele diferite de 
vedere ale monadelor diferite presupun poziţii relative obiective. Iar în cazul acesta 
spaţiul nu poate fi pur subiectiv. Dar nu pare că Leibniz a reuşit să rezolve relaţia 
dintre elementele subiective şi cele obiective din spaţiu şi timp. 

Kant a fost influenţat, desigur, de primul aspect al teoriei lui Leibniz a spaţiului 
şi timpului, şi anume de cel subiectiv. Este adevărat că însuşi Kant a recunoscut oca¬ 
zional că trebuie să existe un fundament obiectiv, unul necunoscut, pentru relaţii 
spaţiale propriu-zise; dar teoria sa generală a spaţiului şi a timpului este mai mult 
subiectivistă şi astfel este posibil să fie mai coerentă, chiar dacă mai paradoxală şi mai 
greu de acceptat decât a lui Leibniz. Mai mult, deşi spaţiul este subiectiv pentru Kant, 


1 A cincea scrisoare către S. Clarke, 44; G., 7, 399. 

2 A cincea scrisoare către S. Clarke, 33; G., 7, 396. 

3 G., 2, 444 (scrisoare către des Bosses). 

4 G„ 2, 450, 451 (scrisoare către des Bosses). 

G„ 2, 450 (scrisoare către des Bosses). 

se aseamănă mai mult cu spaţiul gol absolut al lui Newton decât cu sistemul de relaţii 
al lui Leibniz. 

6. Realităţile ultime sunt deci monade, substanţe simple concepute conform unei 
analogii cu sufletele. Leibniz era un pluralist convins. Experienţa ne învaţă, spune el, 
că există egouri individuale sau suflete; iar această experienţă este incompatibilă cu 
acceptarea spinozismului. Ideea că „există o singură substanţă, şi anume Dumnezeu, 
care gândeşte, crede şi vrea un singur lucru în mine, dar care gândeşte, crede şi vrea 
exact contrariul într-un altul este una a cărei absurditate a fost arătată cum trebuie 
de M. Bayle în dicţionarul său" 1 . Şi pentru niciuna dintre aceste monade nu există 
o alta perfect identică. Fiecare are propriile ei caracteristici particulare. Mai mult, 
fiecare monadă formează o lume aparte, în sensul că dezvoltă potenţialităţile sale 
din interior. Leibniz nu a negat, desigur, că la nivel fenomenal există ceea ce numim 
cauzalitate eficientă sau mecanică; spre exemplu, nu a negat că este corect să spu¬ 
nem că uşa s-a trântit pentru că o suflare de vânt a exercitat presiune asupra sa. Dar 
trebuie să distingem între nivelul fizic la care acest enunţ este adevărat şi nivelul me¬ 
tafizic la care vorbim despre monade. Fiecare monadă este ca un subiect care efectiv 
conţine toate predicatele sale, iar forţa primitivă sau entelehia unei monade este, ca 
să spunem aşa, o lege a variaţiilor şi schimbărilor sale. „Forţa de derivare este starea 
prezentă propriu-zisă care tinde către sau antrenează starea următoare, cum tot ceea 
ce este prezent este încărcat de viitor. Dar ceea ce persistă, în măsura în care presu¬ 
pune tot ce i se poate întâmpla vreodată, are forţă primitivă, şi deci forţa primitivă 
este, ca să zicem aşa, legea seriilor, în timp ce forţa de derivare este determinarea 
care desemnează un termen particular dintr-o serie." 2 Monadele sunt, pentru a folosi 
termenul folosit de Leibniz, „fără ferestre". în plus, există o infinitate de monade, 
deşi acest enunţ trebuie înţeles în lumina respingerii posibilităţii unui număr infinit 
propriu-zis de către Leibniz. „în loc de un număr infinit, ar trebui să spunem că există 
mai multe decât ar putea exprima oricare număr." 3 

Dar, deşi sunt nenumărat de multe monade sau substanţe simple, fiecare pre-con- 
ţinând toate variaţiile succesive, ele nu formează o aglomerare haotică. Deşi fiecare 
monadă este o lume aparte, ea se schimbă în corespondenţă armonioasă cu schimbă¬ 
rile din alte monade, conform unei legi sau armonii prestabilite de Dumnezeu. Uni¬ 
versul este un sistem ordonat în care fiecare monadă are funcţia proprie. Monadele 


1 Consideraţii asupra doctrinei spiritului universal ; G., 6, 537. 

2 G., 2, 262 (scrisoare către Volder). 

3 G., 2, 304 (scrisoare către des Bosses). 

sunt astfel relaţionate una cu cealaltă în armonia prestabilită încât fiecare reflectă 
întregul sistem infinit intr-un fel particular. 

Universul este astfel un sistem în sensul că, dacă un lucru „ar fi fost dat la o par¬ 
te sau presupus diferit, toate lucrurile din lume ar fi fost diferite de cele care sunt 
acum"'. Fiecare monadă sau substanţă exprimă întregul univers, deşi, aşa cum vom 
vedea mai încolo, unele îl exprimă mai distinct decât altele, întrucât se bucură de 
un grad mai înalt de percepţie. Dar nu există nicio interacţiune cauzală directă între 
monade. „Uniunea sufletului cu corpul, şi chiar şi numai operarea unei substanţe 
asupra alteia, constă doar în acest acord mutual, stabilit special de către ordinea pri¬ 
mei creaţii, în virtutea căreia fiecare substanţă, urmând propriile sale legi, este în 
acord cu ceea ce cer celelalte; iar operarea uneia urmează sau se alătură operării sau 
schimbării alteia." 1 2 După Leibniz, această doctrină a unei armonii prestabilite între 
schimbările şi variaţiile monadelor care nu interacţionează nu este o teorie gratuită. 
Este singura teorie „imediat inteligibilă şi normală" 3 şi chiar poate fi dovedită a priori 
prin demonstrarea faptului că ideea predicatului este conţinută în cea a subiectului. 4 

Leibniz consideră aşadar că Dumnezeu a prestabilit armonia universului „la înce¬ 
puturi, după care toate o apucă pe propria cale în fenomenele Naturii, conform legilor 
sufletelor şi corpurilor" 5 . Vorbind despre relaţia între suflet şi trup, el îl compară pe 
Dumnezeu cu un ceasornicar care construieşte două ceasuri aşa încât acestea vor 
arăta întotdeauna ora exactă fără să aibă nevoie vreodată de o reparaţie sau ajustare 
pentru a fi sincronizate. 6 „Filosofia obişnuită" presupune că un lucru exercită o in¬ 
fluenţă fizică asupra altuia; dar acest lucru este imposibil în cazul monadelor ima¬ 
teriale. Ocazionaliştii presupun că Dumnezeu ajustează mereu ceasurile pe care le-a 
făcut; dar această teorie, spune Leibniz, presupune un Deus ex machina nenecesar şi 
nerezonabil. Am putea fi înclinaţi să conchidem că Dumnezeu porneşte universul, 
ca să zicem aşa, iar apoi nu mai are nimic de-a face cu el. Dar, scriindu-i lui Clarke, 
Leibniz spune că nu susţine că lumea este o maşină sau un ceas care merge fără nicio 
activitate din partea lui Dumnezeu. Ea trebuie conservată de Dumnezeu şi depinde 
de el pentru a exista în continuare; dar este un ceas care merge fără a avea nevoie 


1 G., 2, 226 (scrisoare către Volder). 

2 G., 2,136 (scrisoare către Amauld). 

3 G., 3,144 (scrisoare către Basnage). 

4 Cf. G., 2, 58 (către Bayle). 

5 G., 3, 143 (către Basnage). 

6 G„ 4, 498. 

de reparaţii din partea lui. „Altfel ar însemna că El revine asupra hotărârilor sale 
anterioare." 1 

Trebuie să ţinem seama că în doctrina armoniei prestabilite Leibniz găseşte o 
reconciliere a cauzalităţii finale cu cea mecanică; sau, mai degrabă, găseşte o modali¬ 
tate de subordonare a celei din urmă faţă de cea dintâi. Lucrurile materiale acţionează 
conform unor legi fixate şi care pot fi stabilite; iar în limbajul obişnuit avem dreptul 
să vorbim despre ele ca acţionând unul asupra celuilalt conform legilor mecanice. 
Dar toate aceste activităţi formează o parte din sistemul armonios prestabilit de că¬ 
tre Dumnezeu conform principiului perfecţiunii. „Sufletele acţionează după legile 
cauzelor finale, prin apetiţii, scopuri şi mijloace. Corpurile acţionează după legile 
cauzelor eficiente, adică ale mişcărilor. Iar cele două imperii, al cauzelor eficiente şi 
al cauzelor finale, sunt armonice unul cu celălalt." 2 în sfârşit, istoria se mişcă pentru 
a instala „o lume morală în una naturală" 3 şi astfel către o armonie între „regnul fizic 
al naturii şi regnul moral al graţiei" 4 . Astfel, „natura însăşi conduce la graţie, iar graţia 
perfecţionează natura servindu-se de ea“ 5 . 

7. Am văzut că fiecare monadă reflectă în ea însăşi întreaga lume din punctul său 
finit de vedere. A spune aceasta înseamnă a spune că fiecare monadă se bucură de 
percepţie, pentru că Leibniz defineşte percepţia ca „starea interioară a monadei prin 
care aceasta îşi reprezintă lucrurile exterioare" 6 . Mai departe, fiecare monadă va avea 
percepţii succesive corespunzătoare schimbărilor din mediu, mai precis din corpul a 
cărei monadă dominantă este - dacă este o monadă dominantă - sau în corpul căruia 
îi aparţine. Dar, dată fiind lipsa de interacţiune între monade, schimbarea de la o per¬ 
cepţie la alta trebuie să aibă drept cauză un principiu intern. Iar acţiunea acestui prin¬ 
cipiu este numită de Leibniz „apetiţie". „Acţiunea principiului intern care produce 
schimbarea, adică trecerea de la o percepţie la alta, poate fi numită apetiţiune .“ 7 Cum 
aceasta este prezentă în fiecare monadă, putem spune, aşadar, că toate monadele au 
percepţie şi apetit. 8 Dar nu trebuie să înţelegem prin aceasta că pentru Leibniz fiecare 
monadă este conştientă sau că fiecare monadă are experienţa dorinţelor în sensul 
în care noi avem această experienţă. Când spune că fiecare monadă are percepţie, el 


1 A doua scrisoare către Clarke, 8; G., 7, 358. 

2 Monadologia, 79; G., 6, 620. 

3 Monadologia, 86; G., 6, 622. 

4 Monadologia, 87; G., 6, 622. 

5 Principiile naturii şi graţiei, 15; G., 6, 605. 

6 Principiile naturii şi graţiei, 4; G., 6, 600. 

7 Monadologia, 15; G., 6, 609. 

8 G., 3, 622 (către Remond). 

vrea să spună doar că, datorită armoniei prestabilite, fiecare monadă reflectă intern 
schimbările din mediul său. Nu este nevoie ca această reprezentare a mediului să fie 
acompaniată de conştiinţa reprezentării. Iar atunci când spune că fiecare monadă are 
poftă, el vrea să spună în esenţă că schimbarea de la o reprezentare la alta este cauzată 
de un principiu intern al monadei înseşi. Monada a fost creată conform principiului 
perfecţiunii şi are o tendinţă naturală de a oglindi sistemul infinit din care face parte. 

Leibniz face o distincţie, aşadar, între „percepţie" şi „apercepţie". Prima, cum am 
menţionat deja, este pur şi simplu „conştiinţa sau cunoaşterea reflexivă a acestei stări 
interioare" 1 . Cea din urmă este ceva de care nu se bucură toate monadele, şi nici în¬ 
totdeauna aceeaşi monadă. Unele monade au doar percepţii confuze, fără distingere, 
fără memorie şi fără conştiinţă. Despre monadele aflate în această stare (monada 
dominantă a unei plante, spre exemplu) se poate spune că sunt adormite sau leşinate. 
Chiar şi fiinţele umane sunt uneori în această stare. Un grad mai înalt de percepţie 
găsim atunci când percepţia este acompaniată de memorie şi sentiment. „Memoria 
procură sufletelor un fel de consecuţie, care imită raţiunea, dar pe care trebuie să o dis¬ 
tingem de aceasta. în adevăr, animalele, când percep un lucru care le impresionează 
şi de la care au mai avut înainte o percepţie asemănătoare, se aşteaptă - datorită re¬ 
prezentării pe care au păstra-o în memorie - să urmeze ceea ce a fost legat de acel lu¬ 
cru, în percepţia precedentă, şi sunt înclinate către simţiri analoge celor pe care le-au 
încercat atunci. De exemplu: când se arată câinilor băţul, ei îşi amintesc de durerea pe 
care le-a cauzat-o acesta, scot ţipete şi fug." 2 3 Substanţa corporală vie care se bucură de 
percepţie acompaniată de memorie este numită „animal", iar monada sa dominantă 
poate fi numită „suflet", pentru a fi distinsă de „monada simplă". în sfârşit, există 
apercepţie, sau percepţie acompaniată de conştiinţă. La acest nivel percepţia devine 
distinctă, iar acela care percepe este conştient de percepţie. Sufletele care se bucură de 
apercepţie sunt numite „suflete raţionale", sau „spirite", pentru a fi distinse de suflete 
în sensul larg. Numai sufletele raţionale sau spiritele sunt capabile de raţionare ade¬ 
vărată, care depinde de cunoaşterea adevărurilor necesare şi eterne, şi sunt capabile 
de acele acte de reflecţie care ne dau posibilitatea să concepem ceea ce numim „eu, 
substanţă, suflet, spirit, într-un cuvânt, lucrurile şi adevărurile imateriale" 5 . „Iar actele 
acestea reflexive ne procură principalele obiecte ale raţionamentelor noastre." 4 


1 Principiile naturii şi graţiei, 4; G., 6, 600. 

2 Monadologia, 26; G., 6, 611. 

3 Principiile naturii şi graţiei, 5; G., 6, 601. 

4 Monadologia, 30; G., 6, 612. 

Prin atribuirea apercepţiei fiinţelor umane desigur că Leibniz nu a vrut să su¬ 
gereze că toate percepţiile noastre sunt distincte, şi cu atât mai puţin că „raţionarea 
adevărată este obişnuită". Chiar şi într-o viaţă cu conştiinţă multe percepţii sunt con¬ 
fuze. „Există o mulţime de indicii care ne lasă să înţelegem că există în orice moment 
o infinitate de percepţii în noi, însă fără apercepţie şi fără reflecţie." 1 Spre exemplu, 
omul care trăieşte lângă o moară nu are de obicei nicio conştiinţă distinctă a percep¬ 
ţiei sunetului. Şi chiar atunci când o are, el este conştient de o percepţie globală, ca 
să zicem aşa, deşi aceasta este compusă dintr-o multitudine de percepţii confuze. în 
mod similar, un om care merge pe malul mării poate fi conştient de sunetul valurilor 
în genere, dar nu este conştient de petites perceptions din care este compusă această 
percepţie generală. „în trei sferturi din acţiunile lor, [oamenii] nu acţionează decât la 
fel ca animalele." 2 Puţini sunt cei în măsură să dea o cauză ştiinţifică ce poate explica 
de ce va fi lumină mâine: cei mai mulţi sunt conduşi doar de memorie şi de asoci¬ 
erea de percepţii pentru a aştepta lumina. „în trei sferturi din acţiunile noastre noi 
nu suntem decât «empirici»." 3 Mai departe, deşi apetitul în sufletul raţional atinge 
nivelul voinţei, aceasta nu înseamnă că suntem lipsiţi de „pasiunile" şi impulsurile 
care se găsesc în animale. 

Leibniz opune această teorie a gradelor variate de percepţie distincţiei abrupte 
trasate de Descartes între spirit şi materie. într-un anumit sens toate lucrurile sunt 
vii pentru Leibniz, întrucât toate lucrurile sunt în cele din urmă compuse din mona¬ 
de imateriale. în acelaşi timp, este loc de distincţii între niveluri diferite de realitate 
în termenii gradelor de claritate a percepţiei. Dacă întrebăm de ce o monadă are un 
grad mai scăzut şi o alta un grad mai înalt de percepţie, singurul răspuns poate fi că 
Dumnezeu a ordonat lucrurile astfel încât să fie în acord cu principiul perfecţiunii. 
Astfel, Leibniz spune că atunci când concepţia are loc în cazul fiinţelor umane, mo¬ 
nadele care erau înainte suflete sensibile „se ridică pe treapta raţiunii şi dobândesc 
prerogativa de spirite" 4 . „Sufletele nu sunt raţionale până când sunt destinate prin 
concepţie pentru viaţa umană; dar odată ce devin raţionale şi capabile de conştiinţă 
şi de convieţuire cu Dumnezeu, cred că ele nu pun niciodată deoparte caracterul de 
cetăţeni ai Republicii lui Dumnezeu." 5 într-un anumit sens, teoria lui Leibniz ar pu¬ 
tea părea interpretabilă în sens evoluţionist. într-o scrisoare către Remond (1715) el 


1 Noi eseuri, prefaţă, p. 47; G., 5, 46. 

2 Principiile naturii 51 grafiei, 5; G., 6, 600. 

5 Monadologia, 28; G., 6, 611. 

4 Monadologia, 82; G., 6, 621. 

5 Scrisoare către Wagner, 5; G., 7, 531. 

remarcă: „întrucât putem concepe că, prin dezvoltare şi schimbarea materiei, maşina 
care formează corpul unui animal spermatic poate să devină o maşină care este nece¬ 
sară pentru a forma corpul organic al omului, sufletul sensibil trebuie să fie capabil 
să devină raţional datorită perfecţiunii armoniei dintre suflet şi maşină."’ Cu toate 
acestea, el adaugă: „Cum această armonie este prestabilită, starea viitoare este deja 
prezentă, iar o inteligenţă perfectă ar recunoaşte cu mult înainte în animalul prezent 
un viitor om în ceea ce priveşte atât sufletul cât şi corpul. Astfel, un animal pur nu va 
deveni niciodată om, iar animalele spermatice umane care nu suferă mari transfor¬ 
mări prin concepţie sunt animale pure." Putem spune că există sugestii vagi ale unei 
teorii evoluţioniste la Leibniz; dar el gândea în termenii unei monadologii străine de 
gândirea pionierilor ipotezei ştiinţifice a evoluţiei transformiste. 

8. Relaţia sufletului cu corpul este aceea a unei monade dominante cu o grupare 
de monade; dar nu este deloc uşor să relatăm cu precizie care anume este această 
relaţie pentru Leibniz. Cu toate acestea, anumite idei de bază trebuie să fie presupuse 
în orice interpretare. In primul rând, sufletul uman este o substanţă imaterială, iar 
corpul uman este compus de asemenea din monade imateriale, corporalitatea sa fiind 
un phenomenon bene fundatum. în al doilea rând (iar acest enunţ decurge din primul), 
nu există nicio interacţiune în sensul unei influenţe fizice directe între monadele care 
compun fiinţa umană. în al treilea rând, armonia, sau acordul între schimbările în 
monadele individuale care compun fiinţa umană, este datorată armoniei prestabilite, 
în al patrulea rând, relaţia între sufletul uman, sau monada dominantă, şi monadele 
care compun corpul uman trebuie să fie explicate în aşa fel încât să devină posibilă 
ataşarea unui înţeles enunţului care spune că sufletul şi corpul formează o fiinţă şi 
că, intr-un anumit sens, sufletul guvernează corpul. 

Conform lui Leibniz, „se zice că o creatură acţionează în afară în măsura în care 
ea posedă şi că suferă acţiunea altei creaturi, în măsura în care este imperfectă. Se 
atribuie astfel monadei acţiune, în măsura în care ea are percepţii distincte, şi pasiu¬ 
ne, în măsura în care are percepţii confuze." 2 Astfel, în măsura în care sufletul uman 
are percepţii distincte, se spune că este activ, iar în măsura în care monadele care 
compun corpul uman au percepţii confuze se spune că sunt pasive. în acest sens spu¬ 
nem că un corp este subiectul unui suflet şi sufletul domină sau guvernează corpul. 
Din nou, deşi nu există nicio interacţiune în sens strict între suflet şi corp, schim¬ 
bările din monadele inferioare care compun corpul uman au loc, conform armoniei 


G.,3, 635. 

Monadologia, 49; G., 6, 615. 

prestabilite, în vederea sau pentru schimbările din suflet, care este monada superioa¬ 
ră. Sufletul uman, sau spiritul, acţionează în conformitate cu judecata sa despre cel 
mai bun lucru de făcut, iar judecata sa este obiectivă în proporţia în care percepţiile 
sunt clare şi distincte. S-ar putea spune, aşadar, că este perfectă în măsura în care 
are percepţii clare. Iar schimbările în monadele inferioare care compun corpul sunt 
corelate de Dumnezeu cu schimbările din monada superioară, sau sufletul uman. în 
acest sens s-ar putea spune că sufletul, în virtutea perfecţiunii sale, domină corpul şi 
acţionează asupra corpului. La acest lucru se referă Leibniz când spune că „o creatură 
este mai perfectă decât alta, întrucât găsim într-însa temeiul care serveşte pentru a 
explica a priori ceea ce se petrece în cealaltă; şi datorită acestui fapt se spune că ea 
acţionează asupra celeilalte" 1 . Prin stabilirea armoniei între monade Dumnezeu core¬ 
lează schimbările din monadele inferioare cu schimbările în monadele mai perfecte, 
nu invers. Este legitim, spune Leibniz, să vorbim în limbajul obişnuit despre suflet 
ca acţionând asupra corpului şi despre interacţiune între ele. Dar analiza filosofică 
a sensului unei astfel de fraze ne arată că semnificaţia lor este diferită de ceea ce se 
înţelege în mod obişnuit. Dacă vorbim, de exemplu, de corp ca acţionând asupra 
sufletului, ceea ce vrem să spunem este că sufletul are percepţii confuze şi neclare; 
cu alte cuvinte, percepţiile sunt clar văzute ca fiind precedente printr-un principiu 
intern, deşi par că vin din exterior. în măsura în care sufletul are percepţii confuze, 
se spune că este pasiv mai degrabă decât activ, şi astfel se acţionează asupra lui, nu se 
aşteaptă să guverneze corpul. Dar din aceasta nu trebuie să se înţeleagă că există vreo 
interacţiune fizică între suflet şi corp. 

Este destul de clar că nu întotdeauna corpul uman este compus de aceleaşi mo¬ 
nade; el leapădă, să zicem aşa, unele monade, căpătând altele. Şi apare întrebarea: în 
ce sens putem vorbi legitim de această grupare schimbătoare de monade ca fiind „un 
corp" ? Cu greu ar părea suficient să spunem că monadele formează un corp pentru 
că există o monadă dominantă, dacă prin „monadă dominantă" înţelegem o monadă 
care se bucură de percepţii clare. Pentru că monada dominantă - sau sufletul - este 
distinctă de monadele care formează corpul uman. Nu este suficient să spunem, spre 
exemplu, că monadele care compun corpul unui individ A sunt corpul lui A, pentru 
că monada care este sufletul lui A are percepţii clare. Pentru că monada care este 
sufletul lui B are de asemenea percepţii mai clare decât monada care compune corpul 
lui A. Totuşi, cea din urmă nu formează corpul lui B; atunci ce este această legătură 
bizară care uneşte monadele care compun corpul lui A cu sufletul lui A şi care face să 


Monadologia, 50; G., 6, 615. 

fie necesar să vorbim despre primul ca fiind corpul lui A şi nu corpul lui B ? Trebuie 
să ne întoarcem cel puţin la ideea menţionată mai sus şi să spunem că un anumit set 
de schimbări ale monadelor formează corpul lui A în măsura în care variaţiile care 
au loc în acele monade au „raţiunile lor a priori“ în variaţiile care au loc în monada 
care este sufletul lui A. Putem spune de asemenea că monadele care compun un corp 
uman au puncte de vedere sau percepţii care, conform armoniei prestabilite, seamă¬ 
nă cu sau reprezintă aproximativ, deşi în mod confuz, punctul de vedere al monadei 
dominante, şi că ele au astfel o relaţie bizară cu ea. Dar se pare că motivul principal 
pentru a spune că aceste monade, mai degrabă decât acelea, compun corpul lui A 
trebuie să fie că schimbările dintr-un set de monade, deşi nu dintr-un alt set, sunt 
explicabile, în termenii cauzalităţii finale, prin referire la schimbările care se petrec 
în sufletul lui A 

în scrisorile sale către Părintele des Bosses Leibniz vorbeşte despre o „legătură 
substanţială" (vinculum substanţiale) care uneşte monadele pentru a forma o substan¬ 
ţă. Dar această sugestie nu poate fi folosită legitim pentru a arăta că filosoful nu 
era satisfăcut cu explicaţia dată de el relaţiei dintre monade despre care spunem că 
formează un lucru. Căci a făcut-o intr-un răspuns la întrebarea despre cum ar pu¬ 
tea fi enunţată doctrina catolică a transsubstanţierii în termenii filosofiei sale. într-o 
scrisoare din 1709 a sugerat că „transsubstanţierea ta“ s-ar putea explica în „filosofia 
mea“ spunând că monadele care compun pâinea sunt îndepărtate în ceea ce priveşte 
forţele primitive active şi pasive şi că prezenţa monadelor care compun trupul lui 
Hristos este substituită, deşi forţele de derivare ale monadelor care compun pâinea 
rămân (pentru a permite dogma conform căreia accidentele pâinii rămân după trans- 
substanţiere). Dar în scrisori mai târzii a lansat teoria cu vinculum substanţiale. Astfel, 
într-o scrisoare din 1712 a spus că „transsubstanţierea ta“ poate fi explicată fără să 
presupunem că monadele care compun pâinea sunt înlăturate. Am putea spune în 
loc de aceasta că vinculum substanţiale al pâinii este distrus şi că vinculum substanţiale 
al trupului lui Hristos este aplicat aceloraşi monade care erau unite înainte pentru a 
fi unite într-o substanţă de către legătura substanţială a pâinii. Cu toate acestea, .fe¬ 
nomenele" pâinii şi vinului vor rămâne. 

Trebuie să observăm totuşi că Leibniz vorbeşte despre „transsubstanţierea ta“ şi că 
spune: „Noi, care respingem transsubstanţierea, nu avem nevoie de astfel de teorii." 1 
Prin urmare, nu putem conchide că el însuşi susţinea doctrina cu vinculum substan¬ 
ţiale. Cu toate acestea, a declarat că făcuse distincţia între corpul anorganic, care nu 


G., 2, 399 (către des Bosses). 

este propriu-zis o substanţă, şi un corp natural organic care, împreună cu monada sa 
dominantă, formează o substanţă adevărată, sau unum per se.’ Şi este greu de văzut 
cum această utilizare de limbaj scolastic chiar este permisă de teoria monadelor. 

9. Este binecunoscut că în Noi eseuri Leibniz critică atacul lui Locke asupra doctri¬ 
nei ideilor înnăscute. Intr-adevăr, dată fiind respingerea interacţiunii dintre monade 
şi teoria armoniei prestabilite, ne aşteptăm în mod natural ca Leibniz să spună că 
toate ideile sunt înnăscute, în sensul că toate sunt produse din interior, în virtutea 
unui principiu intern minţii. Cu toate acestea, de fapt el a folosit cuvântul „înnăscut" 
într-un sens special, care îi permitea să spună că numai unele idei şi adevăruri sunt 
înnăscute. Spre exemplu, el spune: „Această propoziţie, dulcele nu este amar, nu este 
câtuşi de puţin înnăscută, conform sensului pe care noi l-am dat acestui termen de 
adevăr înnăscut." 2 Trebuie să ne întrebăm atunci cum înţelegea Leibniz termeni cum 
ar fi „idee înnăscută" şi „adevăr înnăscut". 

Motivul dat de Leibniz pentru a spune că propoziţia „dulcele nu este amar" nu 
este un adevăr înnăscut este că „senzaţiile de dulce şi de amar vin prin simţurile 
exterioare" 1 . Evident că nu putea să spună prin aceasta că sentimentul dulcelui şi 
amarului sunt cauzate de acţiuni fizice ale lucrurilor externe. Cu alte cuvinte, distinc¬ 
ţia între idei care sunt înnăscute şi idei care nu sunt înnăscute nu poate fi o distincţie 
între idei care, ca să o spunem fără ocolişuri, sunt imprimate din afară şi idei care 
sunt născute din interior; trebuie să existe o diferenţă intrinsecă între cele două tipuri 
de idei. Iar pentru a descoperi această diferenţă trebuie să ne amintim de ceva ce am 
spus deja despre subiectul interacţiunii. Mintea, sau monada dominantă, poate avea 
percepţii clare şi, în măsura în care are percepţii clare, este numită activă. Dar poate 
avea şi percepţii confuze şi, în măsura în care le are pe acestea, spunem că este pasivă. 
Motivul pentru care o numim „pasivă" este că „motivele a priori“ pentru percepţiile 
confuze în monada dominantă sunt de găsit în schimbările în monadele care com¬ 
pun corpul uman. Cu toate acestea, în limbajul obişnuit putem spune că anumite 
idei sunt derivate din senzaţii şi sunt datorate unei acţiuni a lucrurilor externe asupra 
organelor simţurilor, aşa cum copemicienii sunt îndreptăţiţi să vorbească în limbajul 
obişnuit despre soarele care răsare şi apune. Pentru că frazele de tipul acesta exprimă 
fenomene sau aparenţe. 

Leibniz sugerează de asemenea că ideile simţurilor, adică ideile care nu sunt în¬ 
născute, sunt marcate de externalitate, în sensul că ele reprezintă lucruri externe. 


Cf. Examinarea principiilor lui Malebranche, 3; G., 3, 657. 
Noi eseuri, 1, 1,18, p. 84; G., 5, 79. 

„Căci sufletul este o mică lume unde ideile distincte sunt o reprezentare a lui Dum¬ 
nezeu şi unde ideile confuze sunt o reprezentare a universului."' Dar acest enunţ 
trebuie explicat. Ar putea părea că ideea de spaţiu este marcată de externalitate şi că 
este astfel o idee confuză a simţului. Dar Leibniz spune în mod explicit că putem 
avea ideea spaţiului şi, de asemenea, pe cele ale mişcării şi repaosului, spre exemplu, 
care sunt ale „simţului comun, adică ale spiritului însuşi, căci acestea sunt idei ale 
intelectului pur" şi „ele pot fi utilizate în definiţii şi demonstraţii". 1 2 Când vorbeşte 
de idei confuze ale simţului Leibniz se gândeşte mai degrabă la ideile de „stacojiu", 
„dulce", „amar" ş.a.m.d., adică la idei ale calităţilor aparent exterioare care presupun 
întindere şi externalitate spaţială şi care, în caracterul lor fenomenal, nu pot aparţine 
monadelor. „Dulcele" şi „amarul" sunt aşadar idei confuze, iar propoziţia „dulcele 
nu este amar" nu este un adevăr înnăscut, întrucât aceste idei confuze „provin din 
simţurile externe". 

Cu toate acestea, anumite idei sunt derivate din mintea însăşi, nu din simţurile 
externe. Spre exemplu, ideile de rectangularitate şi de circularitate sunt derivate din 
mintea însăşi. „Sufletul cuprinde în sine fiinţă, substanţa, unul, identicul, cauza, per¬ 
cepţia, raţionamentul şi o sumedenie de alte noţiuni pe care simţurile nu ni le-ar pu¬ 
tea da." 3 Aceste idei sunt derivate din reflecţie şi sunt astfel idei înnăscute. Mai mult, 
ele sunt presupuse (iar aici Leibniz se apropie de poziţia lui Kant) de cunoaşterea prin 
simţuri. 

Pentru a face lucrurile mai clare, trebuie să atragem atenţia asupra următoarei 
idei. în enunţul „pătratul nu este un cerc" principiul contradicţiei, care este un adevăr 
înnăscut al raţiunii, este aplicat ideilor derivate din mintea însăşi, nu din simţuri; pe 
scurt, este aplicat ideilor înnăscute. Aşadar, enunţul poate fi numit adevăr înnăscut. 
Dar nu decurge că enunţul „dulcele nu este amar" este tot un adevăr înnăscut, din 
cauză că principiul contradicţiei este aplicat aici ideilor de dulce şi amar, iar aceste 
idei nu sunt înnăscute. Enunţul este „o concluzie amestecată (hybrida conclusio), unde 
axioma este aplicată la un adevăr sensibil" 4 . Deci, în ciuda faptului că în enunţul „dul¬ 
cele nu este amar" se face o aplicare a principiului contradicţiei, această propoziţie 
adevărată nu este un adevăr înnăscut în sensul tehnic al lui Leibniz. 

Dacă logica şi matematica sunt „înnăscute", dificultatea evidentă apare din fap¬ 
tul că, la naştere, copiii nu au o cunoaştere a enunţurilor logicii şi matematicii. Dar 


1 Noi eseuri, 2, i, i, p. 109; G., 5, 99. 

5 Noi eseuri, 2, 5, p. 129; G., 5,116. 

3 Noi eseuri, 2,1, 2, p. iii; G., 5,100. 

4 Noi eseuri, 1,1,18, p. 84; G., 5, 79. 

Leibniz nu şi-a imaginat niciodată că ar avea. Ideile înnăscute sunt înnăscute în sen¬ 
sul că mintea le derivă din sine însăşi; dar nu decurge că fiecare minte începe cu 
un stoc, ca să zicem aşa, de idei şi adevăruri înnăscute, sau chiar că fiecare minte 
ajunge vreodată la cunoaştere explicită a tuturor acestor adevăruri care sunt derivate 
din sine însăşi. Mai departe, Leibniz nu nega că experienţa ar putea fi necesară pen¬ 
tru a atinge o conştiinţă de sine a ideilor şi adevărurilor înnăscute. Există „adevăruri 
ale instinctului", care sunt înnăscute şi pe care le folosim prin instinct natural. Spre 
exemplu, „toată lumea foloseşte legile înlănţuirii logice printr-o logică naturală, fără 
a lua cunoştinţă de acestea" 1 . Avem un fel de cunoaştere instinctivă a principiului 
contradicţiei, nu în sensul că posedăm întreaga cunoaştere explicită a principiului, ci 
în acela că folosim principiul în mod instinctiv. Pentru o cunoaştere explicită a prin¬ 
cipiului s-ar putea ca experienţa să fie necesară, şi cu siguranţă ajungem să învăţăm 
geometrie, de exemplu, în acest fel; noi nu posedăm din start o cunoaştere explicită 
a geometriei. Dar Leibniz refuza să recunoască faptul că „orice adevăr înnăscut este 
cunoscut totdeauna şi de către toţi" 2 sau că „tot ceea ce învăţăm nu este înnăscut" 3 . Un 
copil ar putea ajunge să aibă o cunoaştere foarte explicită a unei teoreme geometrice 
atunci când îi este desenată o diagramă pe tablă, dar aceasta nu înseamnă că el capătă 
ideea de triunghi, de pildă, cu ajutorul simţurilor. Pentru că un triunghi geometric nu 
poate fi văzut - figura de pe tablă nu este un triunghi geometric. 

Pentru Leibniz, aşadar, ideile înnăscute sunt efectiv înnăscute. Aceasta nu în¬ 
seamnă pur şi simplu că mintea are puterea de a forma anumite idei, percepând apoi 
relaţiile dintre ele, pentru că oponenţii ideilor înnăscute ar fi de acord cu aceasta. în 
afară de aceasta mai înseamnă că mintea are puterea de a găsi aceste idei în sine în¬ 
săşi. 4 5 Spre exemplu, prin reflecţia asupra sa mintea ajunge să conceapă ideea de sub¬ 
stanţă. Axiomei filosofice că nu există nimic în suflet care nu vine din simţuri trebuie 
să-i adăugăm prin urmare: „Să exceptăm sufletul însuşi şi afecţiunile sale. Nihil est 
in intellectu quod nonfuerit in sensu, excipe: nisi ipse intellectus .'" 1 Deci Leibniz respinge 
ideea că mintea este originar o tabula rasa, dacă aceasta înseamnă că „adevărurile ar 
fi în noi aşa cum figura lui Hercule se află într-o marmură, atunci când marmura 
este în întregime indiferentă în a primi sau această figură, sau alta" 6 . Este vorba mai 


1 Noi eseuri, 1, 2, 3, p. 88; G., 5, 83. 

2 Noi eseuri, 1, 2, 11, p. 93; G., 5, 87. 

3 Noi eseuri, 1,1, 23, p. 75; G., 5, 71. 

4 Noi eseuri, 1, 1, 22, p. 75 ; G., 5, 70. 

5 Noi eseuri, 2,1, 2, p. 111; G., 5, 100. 

6 Noi eseuri, prefaţă, p. 46; G., 5, 45. 

degrabă de o bucată de marmură care are nervurile în aşa fel încât s-ar putea spune că 
figura lui Hercule este efectiv conţinută în ea, deşi este nevoie de muncă din partea 
sculptorului înainte ca figura să poată fi dezvăluită. „în felul acesta, ideile şi adevăru¬ 
rile ne sunt înnăscute ca înclinaţii, dispoziţii, habitudini sau virtualităţi naturale, şi 
nu ca acţiuni, deşi aceste virtualităţi sunt întotdeauna însoţite de unele acţiuni, adesea 
imperceptibile, care le corespund."' 

Una dintre ideile pe care Leibniz le consideră înnăscute în sensul descris aici este 
ideea de Dumnezeu. „Eu întotdeauna am fost, şi încă mai sunt în favoarea ideii în¬ 
născute de Dumnezeu, pe care Descartes a susţinut-o.“ 1 2 Aceasta nu înseamnă că toţi 
oamenii au o idee clară a lui Dumnezeu. „Ceea ce este înnăscut nu este de la început 
cunoscut în mod clar şi distinct; adesea trebuie multă atenţie şi ordine pentru a lua 
cunoştinţă de ele, iar oamenii de cultură nu le dau totdeauna atenţie, şi cu atât mai 
puţin orice făptură umană." 3 A spune că ideea de Dumnezeu este înnăscută înseam¬ 
nă deci pentru Leibniz, aşa cum însemna pentru Descartes, că mintea poate ajunge la 
această idee din interior şi că numai prin reflecţie interioară se poate atinge cunoaş¬ 
terea adevărului enunţului că Dumnezeu există. Dar argumentele lui Leibniz pentru 
existenţa lui Dumnezeu pot fi lăsate pentru capitolul următor. 


1 Ibid. 

i Noi eseuri, r, 1, 1, p. 70; G., 5, 66. 

3 Noi eseuri, 1, 2,12, p. 94; G., 5, 88. 

LEIBNIZ (4) 

Argumentul ontologic - Argumentul existenţei lui Dumnezeu pe baza 
adevărurilor eterne - Argumentul pe baza adevărurilor/actuale - Argumentul 
pe baza amoniei prestabilite - Problema răului - Progresul şi istoria 


i. Leibniz recunoaşte validitatea, sau posibilitatea validităţii mai multor linii de ar¬ 
gumentaţie pentru existenţa lui Dumnezeu. „Şi vă veţi aminti că v-am arătat în ce 
fel ideile sunt în noi, nu întotdeauna accesibile conştiinţei noastre, dar întotdeauna 
în măsură să le putem obţine din propria noastră esenţă şi să le facem apte să fie 
conştientizate. Şi este de asemenea ceea ce cred despre ideea de Dumnezeu, a cărui 
posibilitate şi existenţă o pot demonstra în mai multe feluri. [...] Consider că aproape 
toate mijloacele care au fost întrebuinţate pentru a demonstra existenţa lui Dumne¬ 
zeu sunt bune şi ne-am putea servi de ele dacă le-am perfecţiona.'" Voi discuta înainte 
de toate ceea ce spune el despre aşa-zisul argument ontologic. 

Trebuie să ne aducem aminte că argumentul ontologic, dacă este luat pur ca 
argument formal, este o încercare de a arăta că propoziţia „Dumnezeu există" este 
analitică şi că adevărul său este evident în mod a priori. Cu alte cuvinte, dacă cineva 
înţelege conceptul subiectului, Dumnezeu, atunci va vedea că predicatul, existenţa, 
este conţinută în subiect. Conceptul de Dumnezeu este conceptul unei Fiinţe supre¬ 
me perfecte. Existenţa este o perfecţiune. Aşadar existenţa este conţinută în concep¬ 
tul de Dumnezeu; cu alte cuvinte, existenţa aparţine esenţei lui Dumnezeu. Aşadar, 
Dumnezeu se poate defini ca Fiinţa necesară sau ca Fiinţa care există cu necesitate. 
El trebuie astfel să existe; pentru că ar fi o contradicţie să negi existenţa Fiinţei care 
există cu necesitate. Astfel, prin analizarea ideii de Dumnezeu putem spune că Dum¬ 
nezeu există. 

Kant a obiectat mai târziu împotriva acestei linii de argumentaţie că existenţa nu 
este o perfecţiune şi că existenţa nu este predicată despre nimic în acelaşi fel în care o 
calitate este predicată despre un subiect. Dar Leibniz credea că existenţa este o perfec- 


' Noi eseuii , 4,10, 7, p. 505; G., 5, 419, 420. 

ţiune 1 şi vorbea despre ea ca predicat. 2 Avea astfel o atitudine favorabilă argumentului 
şi era de acord că ar fi absurd să vorbeşti despre Dumnezeu ca fiind doar Fiinţa posibi¬ 
lă, pentru că dacă Fiinţa necesară este posibilă, atunci Dumnezeu există. A vorbi doar 
de o Fiinţă posibil necesară ar fi o contradicţie în termeni. „Presupunând că Dum¬ 
nezeu este posibil. El există, fapt ce constituie doar privilegiul divinităţii." 3 în acelaşi 
timp, Leibniz era convins că argumentul, aşa cum era el, nu era o demonstraţie stric¬ 
tă, întrucât se asuma că ideea de Dumnezeu este ideea unei Fiinţe posibile. A spune 
că dacă Dumnezeu este posibil, atunci există, nu arată, de sine stătător, că Dumnezeu 
este posibil. înainte ca argumentul să fie încheiat trebuie să fie demonstrat faptul că 
ideea de Dumnezeu este ideea unei Fiinţe posibile. Deci el vorbea despre argument 
fără ca această demonstraţie să fie imperfectă. Spre exemplu, „scolasticii, fără a -1 ex¬ 
cepta chiar pe Doctorul lor Angelic, au dispreţuit acest argument şi l-au prezentat 
ca pe un paralogism; lucru în privinţa căruia s-au înşelat foarte tare, iar Descartes, 
care studiase destul de mult filosofia scolastică la colegiul iezuiţilor din La Fleche, l-a 
reabilitat pe bună dreptate. Acesta nu este un paralogism, dar este o demonstraţie 
imperfectă, care presupune ceva care trebuie demonstrat pentru a-1 face de o evidenţă 
matematică, şi anume să se presupună în mod tacit că această idee a fiinţei celei mai 
mari sau complet perfecte este posibilă şi nu implică nicio contradicţie." 4 După Leib¬ 
niz, de partea posibilităţii există întotdeauna o prezumţie; „adică, totul este presupus 
a fi posibil până când imposibilitatea sa este dovedită" 5 . Dar această prezumţie nu este 
suficientă pentru a face din argumentul ontologic o demonstraţie strictă. Cu toate 
acestea, odată ce s-a demonstrat că ideea unei Fiinţe suprem perfecte este ideea unei 
Fiinţe posibile „s-ar putea spune că existenţa lui Dumnezeu a fost demonstrată geo¬ 
metric a priori" 6 . în opinia lui Leibniz cartezienii nu au dat suficientă atenţie demon¬ 
strării posibilităţii unei Fiinţe supreme perfecte. Fără îndoială că avea dreptate, dar, 
aşa cum am menţionat deja în legătură cu Descartes, cel din urmă a făcut totuşi, în 
replica sa la al doilea set de Obiecţii, o încercare de a arăta că Dumnezeu este posibil, 
dovedind că nu există nicio contradicţie în ideea de Dumnezeu. Iar aceasta este linia 
de argumentaţie pe care însuşi Leibniz a adoptat-o. Cu toate acestea, este adevărat că 


1 Despre demonstraţia carteziană a existenţei lui Dumnezeu ; G., 4, 401, 402. 

2 Noi eseuri, 4,1, 7, p. 401; G., 5, 339. 

3 Noi eseuri, 4,10, 7, p. 504; G., 5, 419. 

4 Noi eseuri, 4, 10, 7, p. 503, 504; G„ 5, 418-19. 

5 Despre demonstraţia carteziană a existenţei lui Dumnezeu ; G., 4, 405. 

6 Ibid. 

Descartes a făcut încercarea ca un fel de adăugare ulterioară, atunci când a avut de-a 
face cu obiecţii. 

Posibilul era pentru Leibniz non-contradictoriul. Deci, încercând să demonstreze 
că ideea de Dumnezeu este ideea unei Fiinţe posibile el urmărea să arate că ideea nu 
presupune nicio contradicţie. Aceasta înseamnă, de fapt, că noi avem o idee distinctă 
a lui Dumnezeu ca perfecţiune supremă şi infinită; pentru că, dacă „ideea" se dove¬ 
dea contradictorie, s-ar putea pune întrebarea dacă noi avem vreodată vreo idee, la 
propriu vorbind. Putem, spre exemplu, să folosim cuvintele „cerc pătrat"; dar în ce 
sens avem noi o idee a unui cerc pătrat ? întrebarea este dacă analiza ideii de Dum¬ 
nezeu arată sau nu că ea ar fi compusă din două sau mai multe idei incompatibile, 
în consecinţă, Leibniz afirmă că „trebuie să dovedim cu toată precizia imaginabilă că 
există o idee a unei Fiinţe întru totul perfecte, cu alte cuvinte a lui Dumnezeu" 1 . 

Scriind în 1701 unui editor al revistei Journal de Trevoux, Leibniz afirmă că dacă 
Fiinţa necesară este posibilă, atunci ea există. Apoi echivalează Fiinţa necesară cu 
Fiinţa în sine şi continuă astfel: „Dacă Fiinţa în sine este imposibilă, toate fiinţele 
oarecare sunt la fel, întrucât ele există până la urmă prin Fiinţa în sine. Astfel, nimic 
nu poate exista. [...] Dacă Fiinţa necesară nu este, nicio fiinţă nu este posibilă. Se pare 
că demonstraţia a fost adusă în acest punct până acum." 2 Aceasta ar părea că este o 
întoarcere către un argument a posteriori. Dar Leibniz nu argumentează, în ceea ce 
priveşte cuvintele, pornind de la fiinţa contingenţă existentă către Fiinţa în sine, ci 
pornind de la posibilitatea unei fiinţe contingente. S-ar putea spune, desigur, că noi 
cunoaştem posibilitatea sa, pentru că ştim că există propoziţii contingente afirmative 
adevărate. Iar propoziţia „astfel, nimic nu ar putea exista" sugerează propoziţia ur¬ 
mătoare, „dar ceva există", cu concluzia „aşadar fiinţa contingenţă este posibilă". Cu 
toate acestea, din punct de vedere verbal Leibniz păstrează limitele sferei posibilităţii. 
Totuşi, după raţionament adaugă: „Oricum, m-am străduit să arăt în altă parte că 
Fiinţa perfectă este posibilă." 

Această ultimă propoziţie se referă probabil la o lucrare intitulată „Că Fiinţa cea 
mai perfectă există", pe care Leibniz i-a arătat-o lui Spinoza în 1676. „Numesc orice 
calitate simplă care este pozitivă şi absolută sau exprimă orice exprimă ea fără nicio 
limită o perfecţiune .O calitate de tipul acesta este nedefinibilă şi irezolvabilă. Aşadar, 
incompatibilitatea a două perfecţiuni nu poate fi demonstrată, întrucât demonstraţia ar 
avea nevoie de rezoluţia termenilor. Incompatibilitatea lor nu este evidentă nici per se. 


1 Ibid. 

2 Ibid. 

1 Noi eseuri, Apendice, pp. 714, 715; G., 7, 261, 262. 

Dar dacă incompatibilitatea perfecţiunilor nu este nici evidentă, nici demonstrabilă, 
un subiect al tuturor perfecţiunilor poate exista. Existenţa este o perfecţiune. Aşadar, 
Fiinţa care există în virtutea esenţei sale este posibilă. Prin urmare, ea există. 

Argumentul presupune că existenţa este o perfecţiune. Pare de asemenea să fie 
susceptibil de obiecţia văzută de Leibniz însuşi, şi anume că „nu decurge că un lu¬ 
cru este posibil pentru că nu vedem imposibilitatea sa, cunoaşterea noastră fiind 
limitată" 1 . Această obiecţie ar putea fi adusă şi împotriva argumentului pentru posi¬ 
bilitatea lui Dumnezeu propus de Leibniz în Monadologia. „Dumnezeu singur (sau 
fiinţa necesară) are acest privilegiu de a trebui să existe, dacă este posibil. Şi deoarece 
nimic nu poate împiedica posibilitatea a ceea ce nu cuprinde în sine nicio mărginire, 
nicio negaţie şi, în consecinţă, nicio contradicţie, aceasta ajunge pentru a cunoaşte 
a priori că Dumnezeu există." 2 Această linie de argumentaţie, conform căreia ideea 
Fiinţei supreme perfecte este ideea Fiinţei fără nicio limitare şi că aceasta este ideea 
Fiinţei fără contradicţie şi deci a unei Fiinţe posibile, este în esenţă aceeaşi cu argu¬ 
mentul din lucrarea pe care Leibniz i-o arătase lui Spinoza. Şi este deschis la aceeaşi 
linie de contraargumentare, conform căreia nu avem dreptul să echivalăm posibilita¬ 
tea negativă (adică absenţa unei contradicţii clare) cu posibilitatea pozitivă. Mai întâi 
trebuie să avem o idee clară, distinctă şi adecvată a esenţei divine. 

2. Un alt argument a priori pentru exi stenţa lui Dumnezeu dat de Leibniz este cel 
bazat pe adevărurile eterne şi necesare, argumentul preferat al lui Augustin. Enun¬ 
ţurile matematice, de exemplu, sunt necesare şi eterne în sensul că adevărul lor este 
independent de existenţa oricăror lucruri contingente. Enunţul că o figură dată care 
este delimitată de trei linii drepte are trei unghiuri este un adevăr necesar, fie că există 
triunghiuri, fie că nu. Aceste adevăruri eterne, spune Leibniz, nu sunt „ficţiuni". 3 Ele 
au nevoie aşadar de un fundament metafizic, şi suntem constrânşi să spunem că ele 
„trebuie să-şi găsească existenţa într-un anumit subiect absolut şi metafizic necesar, 
adică în Dumnezeu" 4 . Deci Dumnezeu există. 

Acest argument este destul de dificil de înţeles. Nu trebuie să presupunem, spu¬ 
ne Leibniz, că „adevărurile eterne [...] depind de voinţa divină. [...] Motivul pentru 
adevăruri se află în ideile lucrurilor care sunt presupuse în însăşi esenţa divină." 3 
„Intelectul lui Dumnezeu este regiunea adevărurilor eterne, sau a ideilor de care ele 


1 Despre demonstraţia carteziană a existenţei lui Dumnezeu ; G., 4, 402. 

2 Monadologia, 45; G., 6, 614. 

3 Despre originea ultimă a lucrurilor; G., 7, 305. 

4 Ibid. 

3 G., 7, 311 (Specimen). 



CAPITOLUL XVIII - LEIBNITZ (4) 


depind". 1 Dar în ce sens putem spune că adevărurile eterne „există" în înţelegerea 
divină? Şi, dacă ele există într-adevăr în înţelegerea divină, cum le putem cunoaşte 
noi ? S-ar putea spune că adevărurile eterne sunt ipotetice (spre exemplu, „dat fiind 
un triunghi, suma celor trei unghiuri ale sale este i8o°“) şi că aparţin sferei posibi¬ 
lităţii, astfel încât argumentul lui Leibniz pe baza enunţurilor necesare este un caz 
particular al argumentului pe baza celor posibile, cu Dumnezeu ca fundamentul lor 
ultim. Iar o astfel de interpretare pare să fie ajutată de afirmaţia că „dacă se află o 
realitate în esenţe, adică în posibilităţi sau în adevărurile eterne, realitatea aceasta tre¬ 
buie neapărat să-şi aibă temeiul în ceva existent sau actual, prin urmare, în existenţa 
fiinţei necesare, fiinţă în care esenţa cuprinde în sine existenţa, sau pentru care e de 
ajuns să fie posibilă, pentru a fi actuală" 2 . Dar este nevoie de o afirmaţie clară a ceea ce 
înseamnă să spunem că propoziţiile analitice posedă realitate şi a relaţiei lor precise 
cu înţelegerea divină. 

3. Leibniz foloseşte de asemenea principiul raţiunii suficiente pentru a argumen¬ 
ta existenţa lui Dumnezeu pe baza adevărurilor factuale. Pentru oricare eveniment 
dat sau pentru existenţa oricărui lucru dat într-o serie de fiinţe finite s-ar putea da o 
explicaţie în termenii cauzelor finale. Iar procesul de explicare în termenii cauzelor 
finale ar putea să decurgă la infinit. Pentru a explica A, B, şi C ar putea fi nevoie să-i 
menţionăm pe D, E şi F, iar pentru a-i explica pe cei din urmă ar putea fi nevoie să-i 
menţionăm pe G, H şi I, şi tot aşa, la nesfârşit, nu numai din cauza seriei infinite care 
se află în trecut, ci şi din cauza complexităţii infinite a universului în orice moment 
dat. Dar „fiindcă toată detalierea aceasta duce numai la alte fapte contingente, anteri¬ 
oare, adică şi mai detaliate, contingenţe care, la rândul lor, au fiecare nevoie de o ana¬ 
liză asemănătoare pentru a li se găsi raţiunea suficientă, nu suntem, pe această cale, 
mai avansaţi decât la început; iar raţiunea suficientă sau ultimă trebuie să se găsească 
dincolo de şirul sau de seria acestei detalieri de contingenţe, oricât ar fi aceasta de in¬ 
finită. Şi astfel, ultima raţiune a lucrurilor trebuie să se afle într-o substanţă necesară, 
în care detaliul schimbărilor să nu se găsească decât în chip eminent, ca în izvorul 
lui; şi pe aceasta o numim Dumnezeu. Substanţa aceasta fiind însă o raţiune sufici¬ 
entă pentru această întreagă detaliere care, pe de altă parte, este în toată întinderea ei 
legată laolaltă, nu există decât un singur Dumnezeu şi acest Dumnezeu este suficient .“ 3 
Acesta, observă Leibniz, este un argument a posterioriS 


1 Monadologia, 43; G., 6, 614. 

2 Monadologia. 44; G., 6, 614. 

1 Monadologia, 37-39; G., 6, 613. 
Monadologia, 45 ; G., 6, 614. 

în Despre originea ultimă a lucrurilor Leibniz remarcă faptul că adevărurile fac- 
tuale sunt ipotetic necesare, în sensul că o stare ulterioară a lumii este determinată 
de o stare anterioară. „Lumea prezentă este necesară din punct de vedere fizic sau 
ipotetic, dar nu absolut sau metafizic." 1 Atunci când am discutat teoria leibniziană 
a enunţurilor, am văzut că pentru Leibniz toate adevărurile factuale sau enunţurile 
existenţiale, cu excepţia unuia (enunţul „Dumnezeu există") ,sunt contingente, adică 
nu sunt metafizic necesare. Originea ultimă a „lanţului de stări sau seriei de lucruri 
al căror agregat compune lumea" 2 trebuie aşadar să fie căutată în afara seriei; trebuie 
să trecem „de la fizic, sau ipotetic necesar, care determină starea ulterioară a lumii 
prin cea anterioară, la ceva care este absolut sau metafizic necesar, pentru care nu 
poate fi dată o raţiune". 3 Prin această ultimă remarcă Leibniz vrea să spună că nicio 
raţiune (sau cauză) extrinsecă nu poate fi dată pentru existenţa lui Dumnezeu: Fiinţa 
necesară este propria sa raţiune suficientă. Dacă prin „raţiune" înţelegem „cauză", 
Dumnezeu nu are cauză; dar esenţa Sa este ratio sufficiens a existenţei Sale. 

După Kant, acest argument depinde de argumentul ontologic. Afirmaţia lui Kant 
a fost frecvent repetată; dar repetiţia frecventă nu o face să fie adevărată. Desigur, este 
adevărat că „dacă existenţa lumii nu poate fi explicată decât prin existenţa unei Fiinţe 
necesare, atunci trebuie neapărat să existe o Fiinţă a cărei esenţă implică existenţa, 
căci tocmai asta se înţelege prin Fiinţă necesară" 4 . Dar nu decurge că posibilitatea 
unei Fiinţe necesare este presupusă de linia de argumentare care se bazează pe exis¬ 
tenţa lucrurilor finite şi contingente. însuşi Leibniz a acceptat argumentul ontologic, 
aşa cum am văzut, atâta timp cât era furnizată veriga lipsă; dar argumentul său a 
posteriori pentru existenţa lui Dumnezeu nu presupune argumentul ontologic. 

4. De asemenea, Leibniz a argumentat a posteriori în favoarea existenţei lui Dum¬ 
nezeu pe baza armoniei prestabilite. „Această armonie perfectă a atât de multor 
substanţe care nu au nicio comunicare între ele poate proveni numai dintr-o cauză 
comună." 5 Astfel, avem „o nouă dovadă a existenţei lui Dumnezeu, una care are o 
claritate surprinzătoare" 6 . Argumentul pentru existenţa lui Dumnezeu pur şi simplu 
din ordinea, armonia şi frumuseţea naturii „pare să posede doar o certitudine mora- 
lă“, deşi capătă „o necesitate complet metafizică prin noua specie de armonie pe care 


1 Despre originea ultimă a lucrurilor; G., 7, 303. 

2 Ibid. 

3 Ibid. 

4 Betrand Russell, Istoriafilosofiei occidentale, pp. 610, 611. 

5 Nousistem al Naturii, 16; G., 4, 486. 

6 Ibid. 

am introdus-o, care este armonia prestabilită". 1 Dacă teoria leibniziană a monadelor 
fără ferestre este acceptată, corelarea armonioasă a activităţilor lor este în mod cert 
remarcabilă. Dar „dovada nouă" a lui Leibniz pentru existenţa lui Dumnezeu este atât 
de dependentă de acceptarea în prealabil a respingerii oricărei interacţiuni între mo¬ 
nade, încât nu a câştigat niciodată prea multă susţinere în forma pe care a dat-o el. 

5. Aşa cum am menţionat deja în ultimul capitol, după Leibniz Dumnezeu acţi¬ 
onează întotdeauna în vederea celui mai mare bine, astfel încât lumea trebuie să fie 
cea mai bună dintre lumile posibile. Vorbind în mod absolut, Dumnezeu ar fi putut 
să creeze o altă lume, însă din punct de vedere moral el o poate crea numai pe cea 
mai bună. Acesta este optimismul metafizic al lui Leibniz, care a stârnit ridiculizarea 
sa de către Schopenhauer, pentru care această lume, departe de a fi cea mai bună, 
este mai degrabă cea mai proastă dintre lumile posibile, şi constituie un obstacol de 
neînlăturat pentru existenţa unui Creator binefăcător. Şi, dată fiind această poziţie 
optimistă, era evident necesar pentru Leibniz să explice cum se face că răul din lume 
nu constituie o respingere. El a dat o atenţie considerabilă acestui subiect şi, în 1710, 
a publicat Eseuri de Teodicee, Eseuri despre bunătatea lui Dumnezeu, libertatea omului şi 
originile răului. 

Leibniz distinge trei feluri de rău. „Răul poate fi abordat din punct de vedere me¬ 
tafizic, fizic şi moral. Răul metafizic constă în simpla imperfecţiune, răul fizic în sufe¬ 
rinţă, iar răul moral în păcat." 2 Ceea ce voia să spună prin „rău metafizic" va fi explicat 
imediat. Acum vreau să atrag atenţia asupra a două principii generale formulate de 
Leibniz. în primul rând, răul în sine constă în privare, nu într-o entitate pozitivă. 
Deci nu are, la drept vorbind, nicio cauză eficientă, deoarece constă „în ceea ce cauza 
eficientă nu produce niciodată. De aceea scolasticii au obiceiul să numească această 
cauză a răului deficientă ,“ 3 „Augustin a expus deja această idee." 4 în al doilea rând, 
Dumnezeu nu voieşte deloc răul moral, ci doar îl permite, în timp ce răul fizic, sau 
suferinţa, nu este voit absolut, ci numai ipotetic, spre exemplu în ipoteza că va servi 
ca drum spre un rezultat bun, cum ar fi contribuţia la o perfecţiune mai înaltă decât 
cea a celui care îl suferă. 

Răul metafizic este imperfecţiune, şi această imperfecţiune presupune o fiinţă 
finită. Fiinţa creată este în mod necesar finită, iar fiinţa finită este în mod necesar 
imperfectă; iar această imperfecţiune este rădăcina posibilităţii erorii şi răului. „Dar 


1 Noi eseuri, 4, 10, 10, p. 507; G., 5, 421. 

2 Teodicee, 21; G., 6, 115. 

3 Teodicee, 20; G., 6,115. 

4 Teodicee, 378; G., 6, 340. 

noi, considerând că orice existenţă provine din Dumnezeu, unde vom afla sursa rău¬ 
lui ? Răspunsul constă în aceea că ea trebuie căutată în natura ideală a creaturii, atât 
timp cât această natură este cuprinsă în adevărurile eterne ce se află în intelectul lui 
Dumnezeu, independent de voinţa lui. Căci trebuie să ţinem cont că în creatură există 
o imperfecţiune originară dinainte de păcat, deoarece creatura este în mod esenţial 
limitată, de unde rezultă că nu are cum să ştie totul, că poate să se înşele, să facă 
şi alte greşeli." 1 Originea ultimă a răului este astfel metafizică, şi apare întrebarea: 
Cum se face că Dumnezeu nu este responsabil pentru rău prin simplul fapt că el a 
creat lumea, dând astfel existenţă lucrurilor limitate şi imperfecte? Răspunsul lui 
Leibniz este că existenţa e mai bună decât non-existenţa. în măsura în care avem 
dreptul să distingem momente diferite în voinţa divină, putem spune că Dumnezeu 
a voit „antecedent" doar binele. Dar, întrucât imperfecţiunea creaturii nu depinde de 
alegerea divină, ci de esenţa ideală a creaturii. Dumnezeu nu putea alege să creeze 
fără a alege să creeze fiinţe imperfecte. El a ales, cu toate acestea, să creeze cea mai 
bună lume posibilă. Voinţa divină, luată în considerare în sine, voieşte doar binele, 
dar „în consecinţă", adică, odată ce decizia divină de a crea este dată, ea voieşte cel 
mai mare bine posibil. „Dumnezeu vrea în mod antecedent binele şi în mod consecvent 
mai-binele.“ 2 Dar el nu ar putea voi „cel mai mare bine" fără a voi existenţa lucrurilor 
imperfecte. Chiar şi în cea mai bună dintre toate lumile posibile, creaturile trebuie să 
fie imperfecte. 

în tratarea problemelor răului fizic şi moral, Leibniz şi-a asumat poziţia sa meta¬ 
fizică. Sigur că avea tot dreptul să facă aceasta, întrucât este chiar poziţia sa metafi¬ 
zică cea care a dat naştere problemei. (Cu toate acestea, ar fi putut să dea mai multă 
importanţă faptului că doctrina armoniei prestabilite face ca aceste probleme să fie 
şi mai acute decât sunt oricum într-o filosofie teistă.) Presupunând că lumea este 
cea mai bună posibilă, el observă că „se cade să apreciem că suferinţele şi monştrii 
aparţin încă ordinii" 3 ; ele aparţin toate aceluiaşi sistem, şi nu avem niciun motiv 
să presupunem că altă lume ar fi mai bună. Mai mult, există mai mult bine fizic 
decât rău fizic în lume. Apoi, suferinţele fizice sunt „urmări ale răului moral" 4 . Ele 
servesc multor ţeluri folositoare, întrucât acţionează ca o penalizare pentru păcat şi 
ca o modalitate de perfecţionare a binelui. în ceea ce priveşte animalele, „nu ne pu¬ 
tem îndoi de existenţa durerii la animale; se pare însă că plăcerile şi durerile lor nu 


1 Teodicee, 20; G., 6,115. 

2 Teodicee, 23; G., 6,116. 

3 Teodicee, 241; G., 6, 261 

4 Ibid. 

sunt susceptibile nici de supărarea ce însoţeşte durerea, nici de bucuria ce însoţeşte 
plăcerea"'. Cu toate acestea, afirmaţia principală a lui Leibniz este că în lume există 
incomparabil mai mult bine decât rău şi că răul aparţine sistemului întreg, care tre¬ 
buie luat în totalitatea sa. Umbrele fac luminile să se reliefeze mai clar. Din punct 
de vedere metafizic Leibniz tinde să facă răul necesar. „Or, producând orice realitate 
pozitivă care nu este eternă, Dumnezeu ar fi putut face şi sursa răului, dacă ea nu ar 
fi constat în posibilitatea lucrurilor sau a formelor, singurul lucru pe care Dumnezeu 
nu l-a făcut, întrucât el nu e autorul propriului său intelect." 1 2 Când tratează relele fizi¬ 
ce concrete scrie într-un fel care multora le-ar părea superficial şi „edificator" într-un 
sens peiorativ. într-adevăr, în prefaţa Eseurilor de teodicee el spune: „Am încercat în 
toate să consider edificarea." 3 

Cu toate acestea, problema principală luată în considerare de Leibniz este aceea a 
răului moral. în Teodicee scrie în mod difuz despre acest subiect, cu multe referiri la 
alţi filosofi şi teologi scolastici. într-adevăr, el dă dovadă de o cunoaştere uimitoare a 
controverselor scolastice, cum ar fi cea dintre „tomişti" şi „molinişti". Acest stil difuz 
face să fie relativ dificil să enunţăm poziţia sa, în ciuda faptului că a scris un rezumat, 
sau un sumar al Teodiceei. Dar un motiv mai important pentru dificultatea pe care o 
găsim în enunţarea poziţiei lui Leibniz în formă succintă este acela că el pare să com¬ 
bine două puncte de vedere divergente. 

Una dintre dificultăţile de care se loveşte orice teist care încearcă să se ocupe 
serios de problema răului este aceea de a arăta că Dumnezeu nu este responsabil 
pentru răul moral din lumea pe care a creat-o şi a cărei existenţă o conservă. Când 
răspunde la această dificultate Leibniz foloseşte teoria scolastică a răului ca privare. 
„Astfel, platonicienii, Augustin şi scolasticii au avut dreptate să spună că Dumnezeu 
este cauza materialului răului, şi nu cea formală, care este o privaţiune." 4 Răul moral 
este o privare de ordinea corectă în voinţă. Dacă A îl ucide pe B împuşcându- 1 , acţi¬ 
unea sa este fizic aceeaşi ca în cazul în care l-ar fi împuşcat pe B pentru a se apăra; 
dar în primul caz există o privare de ordinea corectă care nu ar fi prezentă în cazul al 
doilea. Deci Leibniz face o legătură între privare şi ceea ce el numeşte „rău metafizic". 
„Când spunem că creatura depinde de Dumnezeu prin faptul că există şi că acţio¬ 
nează, când spunem că păstrarea este o creaţie continuă, o facem fiindcă Dumnezeu 
dă mereu creaturii şi produce continuu tot ce are ea pozitiv, bun şi perfect, orice dar 


1 Teodicee, 250; G„ 6, 266 

2 Teodicee, 380; G., 6, 341. 

3 Teodicee; G., 6, 47. 

4 Teodicee, 30; G., 6, 120. 

perfect venind de la tatăl luminilor. în schimb, imperfecţiunile şi cusururile faptelor 
se trag din limitarea originară pe care creatura n-a avut cum să n-o primească odată 
cu primul început al fiinţei sale, prin raţiunile ideale ce o mărginesc. Căci Dumnezeu 
nu putea să-i dea totul fără a face din ea un Dumnezeu; trebuia deci să existe grade 
diferite în perfecţiunea lucrurilor, precum şi tot felul de limitări." 1 De aici decurge că 
acţiunile rele ale omului se dezvoltă din imperfecţiune, iar limitarea esenţei lui este 
conţinută în ideea de om din concepţia divină. în acest sens ele par să fie necesare, 
chiar metafi zic necesare. Cu toate acestea, ele nu depind de voinţa divină, în afară de 
cazul în care sunt luate cu sensul că Dumnezeu a ales să creeze. Şi deşi a creat liber 
cea mai bună lume posibilă, el nu ar fi putut crea nici măcar această lume fără a crea 
fiinţe imperfecte. Mai departe, dacă Leibniz ar fi insistat asupra ideii sale despre po¬ 
sibile ca solicitând existenţă şi ca fiind în competiţie pentru existenţă, ca să spunem 
aşa, el ar fi ajuns să spună că existenţa lumii este necesară şi deci că Dumnezeu nu 
poate fi responsabil pentru răul din lume. 

Dar aceste evoluţii ale gândirii l-ar fi adus pe Leibniz foarte aproape de spinozism. 
Şi, de fapt, el nu a dezvoltat niciodată ideile sale astfel. A ales în schimb să accentueze 
libertatea divină şi umană şi să găsească loc pentru responsabilitatea omului şi pen¬ 
tru sancţiuni după moarte. Dumnezeu a creat lumea liber; dar el a voit cu siguranţă 
elementul pozitiv, nu elementul de privare, sau răul, cel puţin în ceea ce priveşte răul 
moral. Acest rău trebuie să fie pus pe seama agentului uman, care va fi pe drept re¬ 
compensat sau pedepsit după moarte. Scriind împotriva ideii lui Descartes privitoare 
la imoralitatea fără memorie, Leibniz afirmă: „Această imoralitate fără memorie este 
cu totul lipsită de folos din punct de vedere etic, pentru că distruge orice recompensă, 
orice recompensă şi orice pedeapsă. [...] Pentru a satisface speranţa rasei umane, tre¬ 
buie dovedit că Dumnezeul care guvernează totul este înţelept şi drept şi că nu va lăsa 
nimic fără recompensă şi fără pedeapsă. Acestea sunt marile fundamente ale eticii." 2 
Dar dacă sancţiunile eterne trebuie să fie justificate, trebuie afirmată libertatea. 

Aici Leibniz se află din nou în mare dificultate. El consideră că toate predicate¬ 
le succesive ale unui subiect dat sunt efectiv conţinute în conceptul subiectului. O 
substanţă este analogă cu un subiect, iar toate atributele şi acţiunile sale sunt efectiv 
conţinute în esenţa sa. Toate acţiunile omului sunt astfel predictibile în principiu, în 
sensul că pot fi prevăzute de către o Minte infinită. Deci, cum pot fi ele numite libe¬ 
re ? în Teodicee Leibniz susţine hotărât realitatea libertăţii, şi arată că anumiţi scriitori 


1 Teodicee, 31; G., 6,121. 

2 G., 4, 400. 

scolastici „de o mare profunzime" au dezvoltat ideea hotărârilor predeterminate ale 
lui Dumnezeu pentru a explica precunoaşterea divină a viitoarelor contingenţe şi în 
acelaşi timp au afirmat libertatea. Dumnezeu îl predetermină pe om să aleagă un lu¬ 
cru sau altul în mod liber. Apoi adaugă că doctrina armoniei prestabilite va da seamă 
de cunoaşterea divină fără să fie nevoie nici să introducem predeterminarea imediată 
viitoare de către Dumnezeu, nici să postulăm scientia media a moliniştilor. Iar această 
doctrină este perfect compatibilă cu libertatea, pentru că, deşi este cert în mod a priori 
că omul va lua o anumită decizie, el va alege nu din constrângere, ci pentru că, date 
fiind cauzele finale, are tendinţa de a alege în acea manieră. 

Ar fi inutil să discut în prea mare profunzime dacă libertatea este compatibilă cu 
premisele logice şi metafizice ale lui Leibniz fără a defini mai înainte ce anume înţe¬ 
legem prin „libertate". Dacă înţelegem prin libertate „libertatea indiferenţei", aceasta 
este inadmisibilă în sistemul lui Leibniz, aşa cum el însuşi afirmă de mai multe ori; 
el o numeşte idee himerică. „Există întotdeauna o raţiune prevalentă ce poartă voinţa 
spre alegerea ei şi, pentru a-i conserva libertatea, e suficient ca această raţiune să 
încline voinţa, fără să o constrângă." 1 Necesitatea morală şi cea metafizică trebuie să 
fie deosebite, iar determinarea nu trebuie să fie identificată cu cea dintâi; poate exista 
determinare care este compatibilă cu libertatea, dar care nu este acelaşi lucru cu ne¬ 
cesitatea absolută, întrucât contrariul a ceea ce este determinat nu este contradictoriu 
şi logic de neconceput. Acolo unde unii ar vorbi despre determinism psihologic, Leib¬ 
niz vorbeşte despre „libertate". Iar dacă definim libertatea ca „spontaneitate unită cu 
inteligenţa" 2 , aceasta este fără îndoială compatibilă cu premisele logice şi metafizice 
ale lui Leibniz. Dar ne-am putea îndoi că acest lucru este compatibil cu acceptarea 
ideilor de păcat şi sancţiune eternă din Teodicee. Omul de rând cel puţin are tendinţa 
să considere că e greu să vorbim despre „păcat" şi pedeapsă, cu excepţia cazului în 
care există agenţi ce trebuie să fi acţionat în mod diferit şi care ar fi putut să acţioneze 
altfel, nu doar în sensul că o altă linie de acţiune ar fi fost logic posibilă, ci şi în acela 
că ar fi fost practic posibilă. 

Deci este greu să evităm impresia că există o discrepanţă între implicaţiile premi¬ 
selor logice şi metafizice ale lui Leibniz şi declaraţiile teologice ortodoxe din Teodicee. 
în legătură cu această problemă trebuie să recunosc că sunt de acord cu Bertrand 
Russell. în acelaşi timp, nu cred că există un fundament bun pentru a -1 acuza pe 
Leibniz de lipsă de sinceritate sau pentru a sugera că teologia sa a fost dictată doar de 


1 Teodicee, 45; G., 6, 127. 

2 G., 7,108 (Iniţia Scientiae Generalis, H). 

motive convenabile. La urma urmei, el era familiarizat cu anumite sisteme teologice 
şi metafizice în cave termenul „libertate" era interpretat într-un sens ciudat, şi nu 
se poate spune că a fost primul dintre non-spinozişti care să considere „libertatea" 
compatibilă cu „determinarea". Teologii şi metafizicienii despre care vorbeam ar fi 
spus că omul de rând are un concept confuz despre libertate, care are nevoie de cla¬ 
rificare şi corectare. Şi Leibniz gândea la fel, fără îndoială. Dacă distincţia pe care o 
face între necesitatea metafizică şi cea morală este suficientă sau nu pentru a face 
posibilă ataşarea unui înţeles lipsit de ambiguitate termenului „libertate" este un su¬ 
biect discutabil. 

6 . Când spunea că lumea este cea mai bună dintre cele posibile, Leibniz nu in¬ 
tenţiona să sugereze că a atins la vreun moment dat starea maximă de perfecţiune - 
lumea progresează şi se dezvoltă constant. Armonia din univers „duce, pe însăşi căile 
naturii, la graţie" 1 . Când vorbeşte de progres către graţie Leibniz pare să aibă în minte 
elevarea anumitor suflete sensibile, conform planului armoniei prestabilite, la rangul 
spiritelor, sau sufletelor raţionale, rang care le face „imagini ale divinităţii înseşi" 2 * , 
capabile de cunoaştere a sistemului universului şi de „a intra într-un fel de societate 
cu Dumnezeu". Uniunea armonioasă a spiritelor compune „cetatea lui Dumnezeu", 
„o lume morală în lumea naturală". ! Dumnezeu văzut ca arhitectul mecanismului 
universului şi Dumnezeu considerat monarh al oraşului spiritelor sunt una şi aceeaşi 
Fiinţă, iar această unitate este exprimată într-o „altă armonie, aceea între regnul fizic 
al naturii şi regnul moral al graţiei" 4 . Aşa cum a imaginat posibilitatea unei monade 
date care urcă pe scara monadelor într-o împlinire progresivă a potenţialităţilor sale, 
Leibniz a văzut şi sistemul de monade ca progresând către un termen ideal de dez¬ 
voltare. Această dezvoltare este nesfârşită. Vorbind despre viaţa de apoi, el observă: 
„Suprema fericire (de orice viziune beatifică, sau cunoaştere a lui Dumnezeu, ar fi 
aceasta însoţită) nu poate fi niciodată deplină, deoarece Dumnezeu, fiind infinit, nu 
ar putea fi cunoscut în mod deplin. Astfel, fericirea noastră nu va consta niciodată, 
şi nu trebuie să constea, într-o plăcere deplină, în care nu ar mai fi nimic de dorit 
şi care ar face spiritul nostru stupid, ci într-un progres perpetuu spre noi plăceri şi 
spre noi perfecţiuni." 5 Această concepţie de progres nesfârşit şi perfecţionare de sine 
este întâlnită din nou la Kant, care a fost de asemenea influenţat de ideea lui Leibniz 


1 Monadologia, 88; G., 6, 622. 

2 Monadologia, 83; G., 6, 621. 

5 Monadologia, 86; G., 6, 622. 

4 Monadologia, 87; G., 6, 622. 

5 Principiile naturii şi grafiei, 18; G., 6, 606. 

de oraş al lui Dumnezeu şi de armonie între împărăţia morală şi împărăţia naturii 
ca scop al istoriei. Aceste idei reprezintă elementul istoric în filosofia lui Leibniz. El 
accentuează nu numai adevărurile atemporale ale logicii şi matematicii, ci şi dezvălu¬ 
irea dinamică şi perpetuă de sine şi perfecţionarea de sine a substanţelor individuale 
legate într-o uniune a armoniei. A încercat să conecteze cele două laturi ale filosofici 
sale prin interpretarea monadelor ca subiecte logice; dar rămâne cert că prin latura 
istorică a filosofiei sale, mai degrabă decât prin cea logică şi matematică, a reuşit să 
rupă, ca să spunem aşa, lanţurile Iluminismului raţionalist. Totuşi, aspectul istoric al 
gândirii sale era în acelaşi timp subordonat celui matematic. Nimic nou nu se naşte; 
totul este în principiu predictibil; întreaga dezvoltare este analogă elaborării unui 
sistem de logică sau matematică. Este adevărat că pentru el istoria este guvernată de 
principiul potrivirii şi perfecţiunii mai degrabă decât de principiul contradicţiei; dar 
tendinţa de a-1 subordona pe primul celui de-al doilea este întotdeauna prezentă. 

ANEXĂ 


SCURTĂ BIBLIOGRAFIE 


1. Cu foarte puţine excepţii, în bibliografia ce urinează nu au fost menţionate artico¬ 
le. Pentru mai mult material bibliografic ar putea fi necesar apelul la Die Philoso¬ 
phie der Neuzeit bis zum Ende des XVIII Jahrhunderts, de M. Frischeisen-Kohler şi 
W. Moog (menţionaţi mai jos); la Repertoire Bibliographique (supliment al revistei 
Revue philosophique de Louvain, care se numea înainte Revue neoscolastique de phi- 
losophie ); la Bibliographia Philosophica, 1934-1945, voi. I, Bibliographia Historiae 
Philosophiae, editată de G.A. De Brie (Utrecht şi Bruxelles, 1950); la Bibliography 
of Philosophy, publicată trimestrial la Paris (Vrin) pentru Institutul Internaţional 
de Filosofie (primul număr: ianuarie-martie, 1954); şi la Bulletin analytique (3 
Pârtie, Philosophie), publicată la Paris de către Centre de Documentation al Centre 
Naţionale de la Recherche Scientifique. 

2. Literele E.L. între paranteze pătrate, care urmează cuvântului „Londra" după ti¬ 
tlul unei cărţi, semnifică apartenenţa cărţii la colecţia Everyman’s Library, publica¬ 
tă de J.M. Dent and Sons Ltd. Nu am datat aceste cărţi, întrucât numerele seriilor 
sunt reeditate frecvent (iar formatul se schimbă). 

3. Atenţia studenţilor ar putea fi atrasă în mod deosebit la monografiile unor filosofi 
publicate în Pelican Philosophy Series, colecţie editată de profesorul A.f. Ayer. Sunt 
scrise de experţi, iar preţul lor mic le face să fie foarte utile studenţilor. Volumele 
menţionate mai jos sunt descrise ca Penguin Books, cu data adăugată. Locul pu¬ 
blicării (Harmondsworth, Middlesex) nu este menţionat. 

Lucrări generale 

ABBAGNANO, N., Storia della filosofia: II, parte pnma,. Torino, 1949. 

ADAMSON, R., The Development of Modem Philosophy, with other Lectures and Essays, 
Edinburgh, 1908 (a doua ediţie). 

ALEXANDER, A.B.D., A Short History of Philosophy, Glasgow, 1922 (a treia ediţie). 

BREHIER, E., Histoire de la philosophie: II, la philosophie modeme; i‘pârtie, XVIP et 
XVIIP siecles, Paris, 1942 (Lucrarea lui Brehier este una dintre cele mai bune isto¬ 
rii ale filosofiei şi conţine bibliografii scurte, dar utile). 

CARRE, M. H., Phases ofThought in England, Oxford, 1949. 

CASTELL, A., An Introduction to Modem Philosophy in Six Problems, New York, 1943. 

CATLIN, G„ A History ofthe Political Philosophers, Londra, 1950. 

COLLINS, J., A History of Modem European Philosophy, Milwaukee, 1954. (Această 
lucrare a unui tomist poate fi recomandată cu căldură. Conţine bibliografii folo¬ 
sitoare.) 

DE RUGGIERO, G., Storia dellafilosofia: IV, lafilosofia moderna, 1, l’etă cartesiana; 2, 
l'etă dell’ illuminismo, 2 volume, Bari, 1946. 

DE RUVO, V., Il problema della verită da Spinoza a Hume, Padova, 1950. 

DEUSSEN, P., Allgemeine Geschichte der Philosophie: II, 3, von Descartes bis Schopenha- 
uer, Leipzig, 1920 (a doua ediţie). 

DEVAUX, P., De Thales ă Bergson. Introduction historique ă la philosophie, Liege, 
1948. 

ERDMANN, J. E., A History of Philosophy: II, Modem Philosophy, traducere de W. S. 
Hough, Londra, 1889. 

FALCKENBERG, R., Geschichte der neuem Philosohpie, Berlin, 1921 (a opta ediţie). 

FERM, V. (editor), A History ofPhilosophical Systems, New York, 1950. (Această lucra¬ 
re este compusă din eseuri, inegale ca valoare, scrise de diverşi autori din perioade 
şi ramuri diferite ale filosofiei.) 

FISCHER, K., Geschichte der neuem Philosophie, 10 volume, Heidelberg, 1897-1904. 
(Această lucrare conţine volume separate pentru Descartes, Spinoza şi Leibniz, 
care sunt listate cu aceste nume.) 

FISCHL, J„ Geschichte der Philosophie, 5 volume, II, Rennaissance und Barock, Neuzeit 
bis Leibniz; III, Aujklărung und deutscher Idealismus, Viena, 1950. 

FRISCHEISEN-KOHLER, M. şi Moog, W., Die Philosophie der Neuzeit bis zum Ende 
des XVIII Jahrhunderts, Berlin, 1924, 1953. (Acesta este al treilea volum al ediţiei 
revizuite Grundriss der Geschichte der Philosophie, de Ueberweg. Este folositor ca 
lucrare de referinţă şi conţine bibliografii extinse. Dar nu este potrivit pentru a fi 
citit continuu.) 

FULLER, B. A. G., A History of Philosophy, New York, 1945 (ediţia revizuită). 

HEGEL, G. W. F., Lectures on the History of Philosophy, Londra, 1895. (Istoria filosofiei 
scrisă de Hegel este o parte a sistemului său. Perspectiva sa a influenţat mai mulţi 
istorici germani, cum ar fi Erdmann şi Schwegler.) 

HEIMSOETH, H., Metaphysik der Neuzeit, două părţi, Miinchen şi Berlin, 1927 şi 
1929. (Această lucrare este conţinută în Handbuch der Philosophie, editată de A. 
Baeumler şi M. Schroter.) 

HIRSCHBERGER, J., Geschichte der Philosophie: II, Neuzeit und Gegenwart, Freiburg, 
1952. (Aceasta este o relatare obiectivă, făcută de un autor catolic care este profesor 
la Universitatea din Frankfurt pe Main.) 

HOFFDING, H., A History of Philosophy, tradusă de B. E. Meyer, 2 volume, Londra, 
1900 (reeditare americană, 1924). 

— A Brief History of Modem Philosophy, traducere de C. F. Sanders, Londra, 1912. 

JONES, W. T., A History of Western PHilosphy: II, The Modern Mind, New York, 
1952. 

LAMANNA, E. P., Storia della filosofici: II, Dall’etă cartesiana alia fine dell’ Ottoc-ento, 
Florenţa, 1941. 

LEROUX, E. şi Leroy, A., Laphilosophie anglaise classique, Paris, 1951. 

LEWES, G. H., The History of Philosophy: II, Modern Philosophy, Londra, 1867. 

MARECHAL, J., Precis d'histoire de la philosophie moderne, de la renaissance â Kant, 
Louvain, 1933; ediţie revizuită, Paris, 1951. 

MARIAS, J., Historia delafilosofia, Madrid, 1941. 

MELLONE, S. H., Dawn of Modem Thought, Oxford, 1930. (Această lucrare este despre 
Descartes, Spinoza şi Leibniz, constituind o introducere scurtă şi folositoare.) 

MEYER, H., Geschichte der abendlăndischen Weltanschauung: IV, von der Renaissance 
zum deutschen Idealismus, Wiirzburg, 1950. 

MILLER, H., An Historical Introduction to Modem Philosophy,. New York, 1947. 

MORRIS, C. R., Locke, Berkeley, Hume, Oxford, 1931. (O scurtă introducere folositoa¬ 
re.) 

ROGERS, A. K., A Student’s History of Philosophy, New York, 1954 (a treia reeditare). 
(Un manual propriu-zis.) 

RUSSELL, Bertrand, History of Western Philosophy and its Connection with Political and 
Social Circumstancesfrom the Earliest Times to Present Day, Londra, 1946, cu reedi¬ 
tări. (Această lucrare este neobişnuit de vie şi de plăcută, dar tratarea mai multor 
filosofi importanţi poate să fie neadecvată şi înşelătoare.) 

SABINE, G. H., A History of Political Theory, Londra, 1941. (Un studiu valoros pe acest 
subiect.) 

SCHILLING, K., Geschichte der Philosophie: II, Die Neuzeit, Miinchen, 1953. (Conţine 
bibliografii folositoare.) 

SETH, )., English Philosophers and Schools of Philosophy,. Londra, 1912. 

SORLEY, W. R., A History of English Philosophy, Cambridge, 1920 (reeditare 1937). 

SOUILHE, J., La philosophie chretienne de Descartes ă nosjours, 2 volume, Paris, 1934. 

THILLY, F„ A History of Philosophy, revizuită de L. Wood, New York, 1951. 

THONNARD, F. J., Precis d'histoire de la philosophie, Paris, 1941 (ediţie revizuită). 

TURNER, W., History of Philosophy, Boston şi Londra, 1903. 

VORLĂNDER, K., Geschichte der Philosophie: II, Die Philosophie der Neuzeit bis Kant, 
editată de H. Knittermeyer, Hamburg, 1955. 

WEBB, C. C. J., A History of Philosophy, Londra, 1915, cu reeditări. 

WINDELBAND, W., A Historyof Philosophy, with especial reference to the Formation and 
Development of its Problems and Conceptions, tradusă de J. H. Tufts, New York şi 
Londra, 1952 (reeditare a ediţiei din 1901). (Această lucrare remarcabilă tratează 
istoria filosofiei ghidându-se după dezvoltarea problemelor filosofice.) 

WINDELBAND, W., Lehrhuch der Geschichte der Philosophie, editată de H. Heimsoeth, 
conchisă de capitolul „Die Philosophie im 20 Jahrhundert mit einer Uebersicht 
iiberden Stand der philosphiegeschichtlichen Forschung", Tiibingen, 1935. 
WRIGHT, W. K., A History of Modem Philosophy,. New York, 1941. 

Capitolele II-VI: Descartes 


Texte 

CEuvres de Descartes, editată de C. Adam şi P. Tannery, 13 volume. Paris, 1897-1913. 

(Aceasta este ediţia standard la care se fac în general referinţele.) 

Correspondance de Descartes, editată de C. Adam şi G. Millhaud, Paris, 1936. (Ediţie 
standard.) 

The Philosophical Works of Descartes, tradusă de E. S. Haldane şi G. R. T. Ross, 2 vo¬ 
lume, Cambridge, 1911-1912 (ediţie corectată, 1934; reeditare, New York, 1955). 
(Primul volum conţine Rules, Discourses, Meditations, Principles, deşi în cazul unui 
număr mare de secţiuni care se ocupă cu probleme de astronomie şi fizică sunt 
date doar numele capitolelor; Searchfor Truth, Passions ofthe Soul şi Notes Against 
a Programme. Cel de-al doilea volum conţine şapte seturi de obiecţii la replicile lui 
Descartes, o scrisoare către Clerselier şi o scrisoare către Dinet.) 

CEuvres et lettres, cu o introducere şi note de A. Bridoux, Paris, 1937. 

A Discourse on Method (împreună cu Meditations şi extrase din Principles), tradusă de 
J. Veitch, cu o introducere de A. D. Lindsay, Londra (E.I.). 

Discourse on Method, New York, 1950. 

Discourse de la methode. Text şi comentariu de E. Gilson, Paris, 1939 (a doua ediţie). 
Discourse de la methode, prefaţă de J. Laporte şi introducere şi note de M. Barthelemy, 
Paris, 1937. 

Discourse de la methode, introducere şi note de L. Liard, Paris, 1942. 

The Meditations conceming First Philosophy, New York, 1951. 

Meditationes de prima philosophia, introducere şi note de G. Lewis, Paris, 1943. 
Entretien avec Burman. Manuscris de Gottingen. Text editat, tradus şi adnotat de D. E. 

Smith şi M. L. Latham, New York, 1954. 

Lettres sur la morale, Text revizuit şi editat de J. Chevalier, Paris, 1935 (şi 1955). 
Descartes: Selections, editat de R. M. Eaton, New York, 1929. 

Descartes’ Philosophical Writings, selectate şi traduse de M. K. Smith, Londra, 1953. 
Descartes: Philosophical Writings. O selecţie tradusă şi editată de E. Anscombe şi P. T. 
Geach, introducere de A. Koyre, Londra, 1954. 

Studii 

ADAM, C„ Descartes, sa vie, son cevre, Paris, 1937. 

ALQUIE, F., La decouverte metaphysique de l’homme chez Descartes, Paris, 1950. 

BALZ, A. G. A., Descartes and the Modem Mind, New Haven (U.S.A.), 1952. 

BECK, L. J., The Method of Descartes, Oxford, 1952. (Un studiu valoros al Regulae.) 
BRUNSCHVICG, L., Descartes, Paris, 1937. 

CASSIRER, E., Descartes, New York, 1941. 

CHEVALIER, J., Descartes, Paris, 1937 (a 17-a ediţie). 

De Finance, J., Cogito cartesien et reflexion thomiste, Paris, 1946. 

DEVAUX, P., Descartes philosophe, Bruxelles, 1937. 

DIJKSTERHUIS, E. J., Descartes et le cartesianisme hollandais. Etudes et documents, Pa¬ 
ris, 1951. 

FISCHER, K., Descartes and his School, New York, 1887. 

GIBSON, A. B„ The Philosophy of Descartes, Londra, 1932. (Această lucrare şi volu¬ 
mul menţionat mai jos, al dr. Keeling, constituie studii excelente pentru cititorii 
englezi.) 

— Great Thinkers: VI, Descartes (în Philosophy, 1935). 

GILSON, E., Index scolastico-cartesien, Paris, 1912. 

— La liberte chez Descartes et la theologie, Paris, 1913. 

— Etudes sur le role de la pensee medievale dans laformation du systeme cartesien, Paris, 
1930. 

GOUHIER, H., La pensee religieuse de Descartes, Paris. 1924. 

GUEROULT, M., Descartes selong l’ordre des raisons, 2 volume, Paris, 1953. 

— Nouvelles reflexions sur lapreuve ontologique de Descartes, Paris, 1955. 

HALDANE, E. S., Descartes: His Life and Times, Londra, 1905. 

JASPERS, K., Descartes unddie Philosophie, Berlin, 1956 (a treia ediţie). 

JOACHIM, H. H., Descartes’ Rulesforthe Direction of the Mind, Oxford, 1956. 
KEELING, S. V., Descartes, Londra, 1934. (Vezi remarca de la Gibson.) 
LABERTHONNIERE, L., Etudes sur Descartes, 2 volume, Paris, 1935. 

— Etudes de philsophie cartesienne, Paris, 1937. 

(Aceste volume fac parte din CEuvres de Laberthonniere, editată de L. Canet.) 
LAPORTE, ]., Le rationalisme de Descartes, Paris, 1950 (a doua ediţie). 

LEISEGANG, H., Descartes, Berlin, 1951. 

LEWIS, G., L’individualite selon Descartes, Paris, 1950. 

--- Leprobleme de l'inconscient et le cartesianisme, Paris, 1950. 

MAHAFFY, J. P., Descartes, Edinburgh şi Londra, 1892. 

MARITAIN, J., Three Reformers: Luther, Descartes, Rousseau, Londra, 1928. 

— The Dream of Descartes, tradusă de M. L. Andison, New York, 1944. 

MESNARD, P., Essai sur la morale de Descartes, Paris, 1936. 

NATORP, P., Descartes’ Erkenntnistheorie, Marburg, 1882. 

OLIG 1 ATI, F., Cartesio, Milan, 1934. 

--- Lafilosofia di Descartes, Milan, 1937. 

Rodis-Lewis, G., La morale de Descartes, Paris, 1957. 

SERRUR 1 ER, C., Descartes, l'homme et lepenseur, Paris, 1951. 

SERRUS, C., La methode de Descartes et son application ă la metaphysique, Paris, 1933. 
SMITH, N. K., Studies in the Cartesian Philosophy, Londra, 1902. 

— New Studies in the Philosophy of Descartes, Londra, 1953. 

VERSFELD, M., An Essay on the Metaphysics of Descartes, Londra, 1940. 

Există mai multe volume de eseuri despre Descartes de diferiţi autori, cum ar fi: 

Cartesio nel terzo centenario del Discorso del metodo, Milan, 1937. 

Congres Descartes. Travaux du IX e Congres International de Philosophie, editată de P. 

Bayer, Paris, 1937. 

Causeries cartesiennes, Paris, 1938. 

Descartes. Homenaje en el tercer centenario del Discurso del Metodo, 3 volume, Buenos 
Aires, 1937. 

Escritos en Honor de Descartes, La Plata, 1938. 

Notă. Pentru Gassendi (Opera, Lyons, 1658, şi Florenţa, 1727) vezi The Philosophy 
of Gassendi, de G. S. Brett (New York, 1908). Pentru Mersenne (Correspondance, 
publicată de M-me P. Tannery, editată şi adnotată de C. De Waard şi R. Pintard, 
3 volume, Paris, 1945-1946), vezi Mersenne ou la naissance du mecanisme, de R. 
Lenoble (Paris, 1943). 


Capitolul VII: Pascal 


Texte 

(Euvres completes, editată de L. Brunschvicg, E. Boutroux şi F. Gazier, 14 volume, Pa¬ 
ris, 1904-1914. 

Greater Shorter Works of Pascal, tradusă de E. Cailletşi J. C. Blankenagel. Philadelphia, 
1948. 

Pensees et opuscules, introducere şi note de L. Brunschvicg, Paris, 1914 (a 7-a ediţie); 
reeditare, 1934. 

PENSEES, tradusă de W. F. Trotter, introducere de T. S. Eliot, Londra (E.L.) 

Există mai multe ediţii din Pensees', spre exemplu, cele de H. Massis (Paris, 1935), J. 
Chevalier (Paris, 1937), V. Giraud (Paris, 1937), Z. Tourneur (Paris, 1938) şi ediţia 
paleografică de Z. Tourneur (Paris, 1943). 

Discours sur Ies passions de l’amourde Pascal. Text şi comentariu de A. Ducas, Algiers, 

1953- 

Studii 

BENZfiCRI, E., L’esprit humain selon Pascal, Paris, 1939. 

BISHOP, M., Pascal, the Life of Genius, New York, 1936. 

BOUTROUX, E., Pascal. Paris, 1924 (a 9-a ediţie). 

BRUNSCHVICG, L„ Legeniede Pascal, Paris, 1924. 

— Pascal, Paris, 1932. 

CAILLET, E., The Clueto Pascal, Philadelphia, 1944. 

CHEVALIER, ]., Pascal, Londra, 1930. 

FALCUCCI, C., Le probleme de la verite chez Pascal, Toulouse, 1939. 

FLETCHER, F. T. H., Pascal and the Mystical Tradition, Oxford, 1954. 

GUARDINI, R., Christliches Bewusstsein. Versuche iiber Pascal, Leipzig, 1935. 
GUITTON ,)., Pascal et Leibniz, Paris, 1951. 

JOVY, E., Etudes pascaliennes, 5 volume, Paris, 1927-1928. 

LAFUMA, L., Histoire des Pensees de Pascal (1656-1952), Paris, 1954. 

LAPORTE,)., Le coeur et la raison selon Pascal, Paris, 1950. 

LEFEBVRE, H., Pascal, Paris, 1949. 

MESNARD, ]., Pascal, His Life and Works, New York, 1952. 

RUSSIER, J„ La foi selon Pascal, 2 volume, Paris, 1949. 

SCIACCA, M. F., Pascal, Brescia, 1944. 

SERI NI, P„ Pascal, Turin, 1942. 

SERTILLANGES, A-D., Blaise Pascal, Paris, 1941. 

SOREAU, E., Pascal, Paris, 1935. 

STEWART, H. F., The Secret of Pascal, Cambridge, 1941. 

— Blaise Pascal, Londra, 1942. 

— The Heart of Pascal, Cambridge, 1945. 

STOCKER, A., Das Bild vom Menschen bei Pascal, Freiburg, 1939. 

STROWSKI, F., Pascal et son temps, 3 volume, Paris, 1907-1908. 

VINET, A., Etudes sur Blaise Pascal, Lausanne, 1936. 

WEBB, C. C. J., Pascal’s Philosophy ofReligion, Oxford, 1929. 

WOODGATE, M. V., Pascal and his Sister Jacqueline, St. Louis (U.S.A.), 1945. 

Archives de Philosophie (1923, Cahier III) este dedicată pentru Etudes sur Pascal. Paris. 

Capitolul VIII: Cartezianism 


Texte 

GEULINCX, Opera philosophica, editată de J. P. N. Land, 3 volume, Haga, 1891-1893. 

Studii 

BALY, A. G. A., Cartesian Studies, New York, 1951. 

BOUILLIER, F., Histoire de lu philosophie curtesienne, 2 volume, Paris, 1868 (a treia 
ediţie). 

COVOTTI, A., Storia deliu filosofia. Gli occusionulisti: Geulincx-Mulebrunche, Napoli, 
1934. 

HAUSMANN, P., Dus Freiheitsproblem bei Geulincx, Bonn, 1934. 

LAND, ]. P. N., Amold Geulincx und seine Philosophie, Haga, 1895. 

PROST, J., Essui sur l’utomisme et l'occusionulisme duns lu philosophie curtesienne, Paris, 
1907. 

SAMTLEBEN, G., Geulincx, ein Vorgunger Spinozus, Halle, 1885. 

TERRAILLON, E., Lu morule de Geulincx duns ses rupports uvec lu philosophie de Descur- 
tes, Paris, 1912. 

VAN DER HAEGHEN, V., Geulincx. Etudes sur su vie, su philosophie et ses ouvruges, 
Ghent, 1886. 


Cupitolul IX: Mulebrunche 


Texte 

CEuvres completes, editată de D. Roustan şi P. Schrecker, Paris, 1938. (Ediţie critică.) 
CEuvres completes, 11 volume, Paris, 1712. 

Entretiens sur lu metuphysique et sur lu religion, editată de P. Fontana, Paris, 1922. 
Entretiens sur lu metuphysique et sur lu religion, editare, introducere şi note de A. Cuve- 
lier, Paris, 1945. 

Diulogues on Metuphysics und on Religion, tradusă de M. Ginsberg, Londra, 1923. 
Meditutions chretiennes, editată de H. Gouhier, Paris, 1928. 

De lu recherche delu verite, editare şi introducere de G. Lewis. 2 volume. Paris, 1945. 
Truite de morule, editată de H. Joly, Paris, 1882 (republicată 1939). 

Truite del’umour de Dieu, editată de D. Roustan, Paris, 1922. 

Entretein d’un philosophe chretien et d’un philosophe chinois, editare, introducere şi note 
de A. Le Moine, Paris, 1936. 

Studii 

CHURCH, R. W., A Study in the Philsophy of Mulebrunche, Londra, 1931. (Recoman¬ 
dată.) 

DELBOS, V., Etude sur lu philosophie de Mulebrunche, Paris, 1925. 

DE MATTEIS, F., L’occusionulismo e il suo sviluppo nelpensiero di N. Mulebrunche, Na¬ 
poli, 1936. 

DUCASSE, P., Mulebrunche, su vie, son cevre, su philosophie, Paris, 1942. 

GOUHIER, H., Lavocation de Malebranche, Paris, 1926. 

— La philosophie de Malebranche et son experience religieuse. Paris, 1948 (a doua edi- 
ţi e ). 

GUEROULT, M., Etendue et psychologie chez Malebranche, Paris, 1936. 

LAIRD, J., Great Thinkers: VII, Malebranche (articol în Philosophy, 1936). 

Le Moine, A., Les verites âeinelles selon Malebranches, Paris, 1936. 

LUCE, A. A., Berkeley and Malebranche, Londra, 1934. 

MOUY, P., Les lois du choc des corps d’apres Malebranche, Paris, 1927. 

NADU, P. S., Malebranche and Modem Philosophy, Calcutta, 1944. 

Există mai multe colecţii de texte despre Malebranche; spre exemplu, Malebranche nel 
terzo centenario della sua nascita (Milano, 1938) şi Malebranche. Commemoration du 
troisieme centenaire de sa naissance (Paris, 1938). 

Capitolele X-XIV: Spinoza 


Texte 

WERKE, editată de C Gebhardt, 4 volume, Heidelberg, 1925 (ediţie critică). 

Opera quotquot reperta sunt, editată de }. Van Vloten şi J. P. N. Land, 2 volume, Haga, 
1882,1883; 3 volume, 1895; 4 volume, 1914. 

The Chief Works of Benedict de Spinoza, traducere şi introducere de R. H. M. Elwes.; 2 
volume Londra, 1883; ediţie revizuită, 1903. (Volumul 1 conţine lucrarea Tractatus 
theologico-politicus şi Tractatus politicus. Volumul II conţine De intellectus emendati- 
one, Ethica şi Select Letters.) Reeditat într-un volum, New York, 1951. 

The Principles of Descartes' Philosophy (împreună cu Metaphysical Thoughts), tradusă de 
H. H. Britan, Chicago, 1905. 

Short Treatise on God, Man and his Well-Being, tradusă de A. Wolf, Londra, 1910. 

Spinoza’s Ethics and De intellectus emendatione, tradusă de A. Boyle, introducere de G. 
Santayana, Londra (E.L.). 

Spinoza: Writings on Politicul Philosophy, editată de A. G. A. Balz, New York, 1937. 

Spinoza: Selections, editată de J. Wild. New York, 1930. 

The Correspondence of Spinoza, editată de A. Wolf. Londra, 1929. 

Studii 

BIDNEY, D., The Psychology and Ethics of Spinoza: A Study in the History and Logic of 
Ideas, New Haven (U.S.A.), 1940. 

BRUNSCHVICG, L., Spinoza et ses contemporains, Paris, 1923 (a treia ediţie). 

CERIANI, G., Spinoza, Brescia, 1943. 

CHARTIER, E., Spinoza, Paris, 1938. 

CRESSON, A., Spinoza, Paris, 1940. 

DARBON, A., Etudes spinozistes, editată de J. Moreau, Paris, 1946. 

De Burgh, W. G„ Great Thinkers: VIII, Spinoza (articol în Philosophy, 1936). 
DELBOS, V., Le probleme moral dans la philosophie de Spinoza, Paris, 1893. 

— Le spinozisme, Paris, 1916. 

DUJOVNE, L., Spinoza. Su vida, su epoca, su obra y su injluencia, 4 volume, Buenos 
Aires, 1941-1945. 

Dunin-Borkowski, S. von, Spinoza, 4 volume, Miinster, voi. I (Der junge De Spinoza), 
1933 (a doua ediţie); Volumele II-IV (Aus den Tagen Spinozas: Geschehnisse, Gestal- 
ten, Gedankenwelt), 1933-1936. 

DUNNER, J., Baruch Spinoza and Western Democracy, New York, 1955. 

FISCHER, K., Spinoza. Leben, Werke, Lehre, Heidelberg, 1909. 

FRIEDMANN, G., Leibnizet Spinoza, Paris, 1946 (a patra ediţie). 

GEBHARDT, C., Spinoza: Vier Reden, Heidelberg, 1927. 

HALLETT, H. F., Aeternitas, a Spinozistic Study, Oxford, 1930. 

HALLET, H. F., Benedict de Spinoza. The Elements ofhis Philosophy, Londra, 1957. 
HAMPSHIRE, S., Spinoza, Penguin Books, 1951. 

JOACHIM, H. H„ A Study ofthe Ethics of Spinoza, Oxford, 1901. 

— Spinoza’s Tractatus de intellectus emendatione: a Commentary, Oxford, 1940. 
KAYSER, R., Spinoza, Portrait of a Spiritual Hero, New York, 1946. 

Lachieze-Rey, P., Les origines cartesiennes du Dieu de Spinoza, Paris, 1932; a doua edi¬ 
ţie, 1950. 

MCKEON, R., The Philosophy of Spinoza, New York, 1928. 

PARKINSON, G. H- R-, Spinoza’s Theory ofKnowledge, Oxford, 1954. 

POLLOCK, Sir F., Spinoza, His Life and Philosophy, Londra, 1899 (a doua ediţie), re¬ 
publicată 1936. 

RATNER, J., Spinoza on God, New York, 1930. 

ROTH, L., Spinoza, Descartes and Maimonides, Oxford, 1924. 

— Spinoza, Londra, 1929, reeditată 1954. 

RUNES, D. D., Spinoza Dictionary, New York, 1951. 

SAW, R. L., The Vindication of Metaphysics: A Study inthe Philosophy of Spinoza, Lon¬ 
dra, 1951. 

SIWEK, P., L'âme etle coip d’apres Spinoza, Paris, 1930. 

— Spinoza et lepantheisme religieux, Paris, 1950 (ediţie nouă). 

— Au cceur du Spinozisme, Paris, 1952. 

VERNIERE, P., Spinoza et la pensee franţaise avant la Revolution, 2 volume, Paris, 
1954. 

WOLFSON, H. A., The Philosophy of Spinoza, 2 volume, Cambridge (U.S.A.), 1934. 
Ediţie de un volum, 1948. 

Există un număr de colecţii de eseuri despre Spinoza; spre exemplu, Spinoza nel 
terzo centenario della sua nascita (Milan, 1934) şi Travaux du deuxieme Congres des 
Societes de Philosophie Franţaise: Theme historique: Spinoza. Theme de philosophie 
generale: L’idee de l’Univers (Lyon, 1939). 

Pentru unele viziuni marxiste asupra lui Spinoza, vezi Spinoza in Soviet Philosophy, 
editată de G. L. Kline (Londra, 1952). 

Cei care îl studiază pe Spinoza vor găsi materiale în Chronicum Spinozanum, fondată 
în 1920 de Societas Spinozan*.. (Primul număr, Haga, 1921.) 

Capitolele XV-XV 111 : Leibniz 

(în titlurile unor cărţi Leibniz este scris Leibnitz. Am folosit Leibniz peste tot.) 

Texte 

Sămtliche Schriften und Briefe, editată sub auspiciile Academiei Prusace de Ştiinţe. 
Această ediţie critică va avea 40 de volume. Primul volum a apărut în 1923. 

Die mathematischen Schrijten von G. W. Leibniz, editată de C. I. Gerhardt, 7 volume, 

medievală şi renascentistă - Raţionalismul continental: natura, relaţia cu scepticismul 
şi cu neostoicismul, dezvoltarea - Empirismul britanic: natura şi dezvoltarea- 
Secolul alXVII-lea - Secolul al XVIII-lea - Filosofia politică - Ascensiunea filosofiei 
istoriei - Immanuel Kant 


II. Descartes (i).57 

Viaţa şi lucrările - Ţinta lui Descartes - îdeea sa despre metodă - Teoria ideilor 
înnăscute - Îndoiala metodică 

III. Descartes (2).83 

Cogito, ergo sum - Gândirea şi gânditorul - Criteriul adevărului - Existenţa lui 


Dumnezeu - Acuzaţia de cerc vicios - Explicaţia erorii - Certitudinea matematicii 
- Argumentul ontologic pentru existenţa lui Dumnezeu 

IV. Descartes (3).107 

Existenţa corpurilor - Substanţele şi principalele lor atribute - Relaţia dintre minte 
şi corp 

V. Descartes (4).115 

Calităţile corpurilor - Descartes şi dogma transsubstanţierii - Spaţiu şi loc - 
Mişcare - Durată şi timp - Originea mişcării - Legile mişcării - Activitatea divină 
în lume - Corpuri vii 

VI. Descartes (5).129 

Conştientizarea libertăţii - Libertate şi Dumnezeu - Etică provizorie şi ştiinţă 
morală - Pasiunile şi controlul lor - Natura binelui - Comentarii asupra ideilor 
etice ale lui Descartes - Observaţii generale despre Descartes 

VII. Pascal. 143 

Viaţa şi spiritul lui Pascal - Metoda geometrică, aria de aplicare şi limitele ei 

- „Inima" - Metoda lui Pascal în apologetică - Mizeria şi măreţia omului - 
Argumentul pariului - Pascal ca filosof 

VIII. Cartezianismul. 163 

Răspândirea cartezianismului - Geulincx şi problema interacţiunii 

IX. Malebranche. 169 

Viaţa şi scrierile - Simţurile, imaginaţia, înţelegerea; evitarea erorii şi dobândirea 
adevărului - Dumnezeu ca singură cauză veritabilă - Libertatea umană - 
Vederea adevărurilor eterne în Dumnezeu - Cunoaşterea empirică a sufletului 

- Cunoaşterea altor minţi şi a existenţei corpurilor - Existenţa şi atributele lui 
Dumnezeu - Malebranche în relaţie cu Spinoza, Descartes şi Berkeley - Influenţa 
lui Malebranche 

X. Spinoza (1).193 

Viaţa - Opera - Metoda geometrică - Influenţa altor filosofii asupra gândirii Iui 

Spinoza - Interpretări ale filosofiei lui Spinoza 

XI. Spinoza (2).201 

Substanţa şi atributele sale - Moduri infinite - Producerea modurilor finite -Mintea 
şi corpul - Eliminarea cauzalităţii finale 


XII. Spinoza (3).217 

Nivelurile sau gradele de cunoaştere la Spinoza - Experienţa confuză; ideile 
universale; falsitatea - Cunoaşterea ştiinţifică - Cunoaşterea intuitivă 

XIII. Spinoza (4).225 


Intenţiile lui Spinoza în explicarea afectelor şi a comportamentului uman— Conatus- 
ul; plăcerea şi durerea -Afectele derivate -Afecte pasive şi afecte active - Robie şi 
libertate - Dragostea intelectuală faţă de Dumnezeu - „ Eternitatea “ minţii umane 
- O inconsistenţă în etica lui Spinoza 

XIV. Spinoza (5).239 

Dreptul natural - Fundamentele societăţii politice - Suveranitatea şi guvernul - 
Relaţiile dintre state - Libertatea şi toleranţa - Influenţa lui Spinoza şi diverse 
evaluări ale filosofiei sale 

XV. Leibniz (i) .251 

Viaţa - De arte combinatoria şi ideea de armonie - Lucrări - Interpretări diferite 
ale gândirii lui Leibniz 












CUPRINS 


XVI. Leibniz (2).259 

Diferenţa dintre adevăruri ale raţiunii şi adevăruri /actuale - Adevăruri ale raţiunii 
sau enunţuri necesare - Adevăruri factuale sau enunţuri contingente - Principiul 
perfecţiunii - Substanţa — Identitatea indiscernabilelor - Legea continuităţii - 
„Panlogismul" lui Leibniz 

XVII. Leibniz (3).281 

Substanţele simple sau monadele - Entelehiile şi materia primă - Extensiunea - 
Corpul şi substanţa corporală - Spaţiul şi timpul -Armonia prestabilită - Percepţia 
şi apetiţia - Sufletul şi corpul - Ideile înnăscute 

XVIII. Leibniz (4).305 

Argumentul ontologic - Argumentul existenţei lui Dumnezeu pe baza adevărurilor 
eterne - Argumentul pe baza adevărurilor factuale - Argumentul pe baza antoniei 
prestabilite - Problema răului - Progresul şi istoria 


ANEXĂ: SCURTĂ BIBLIOGRAFIE.319 

FREDERICK COPLESTON 

ISTORIA'FILOSOFIEI 


Filosofia post-renascentistă este asociată îndeobşte cu „triumful raţiunii", al metodicului şi 
sistematicului care asigură certitudinea achiziţiilor cognitive. Această interpretare se 
sprijină pe observarea unei preocupări - evidentă în secolele al XVII-lea şi al XVIII-lea — 
pentru întemeierea cunoaşterii de orice tip pe o bază incontestabilă. Idealul de procedură 
este preluat din cea mai „sigură" ştiinţă, matematica, şi aplicat tuturor celorlalte ştiinţe şi, nu 
în ultimul rând, filosofiei. Austeritatea metodologiei justifică renunţarea la Tradiţie, la 
Autoritate sau Dogmă, la ideea de postulat sau pre-judecată venite din .afara" raţiunii şi, în 
cele din urmă, se renunţă şi la exigenţa oricărei medieri, teologică sau metafizică, în procesul 
cunoaşterii. Filosofia se elaborează pe sine în laboratorul gândirii, izolată de orice circum- 
stanţialitate stânjenitoare, de orice contact impurificator cu pasiunile sufletului sau cu inco¬ 
erenţele vieţii concrete (sociale, economice, politice) a oamenilor. Astfel „eliberată", filo¬ 
sofia reconsideră, de exemplu, intuiţiile materialiste ale gândirii antice (tendinţă ilustrată de 
monadologia lui Leibniz) şi încearcă edificarea unei etici pur raţionale. 

Insă filosofii trataţi în acest volum fac vizibilă, prin înseşi sistemele lor, tocmai „limita” la 
care ajunge raţiuneaîn spectacolul, altfel fascinant, al libertăţii gândirii. Raţiunea pătrunde, 
aproape fără s-o ştie, în zona speculativului şi se trezeşte în „poziţia" inconfortabilă de a fi 
suspendată deasupra unui abis în care presimte, neliniştită, prezenţa (sau absenţa) lui 
Dumnezeu, un Dumnezeu care pare să nu mai aparţină religiei. Claritatea şi distincţia enun¬ 
ţurilor fondatoare (cum ar fi Cogito, ergo sum al lui Descartes sau bazele more geometrico ale 
filosofiei lui Spinoza) ori clarificarea „pe baze raţionale" a unor probleme preluate din 
medievalitate (argumentul ontologic, natura substanţei, a atributelor, a cauzalităţii etc.) 
garantează coerenţa sistemului pe care îl întemeiază aceşti filosofi, dar aduc raţiunea în zona 
paradoxalei intimităţi şi distanţe a gândirii care se gândeşte pe sine gândind. Soliditatea 
edificiilor filosofice din această perioadă se sprijină, aşadar, pe un alt fel de mit al întemeierii, 
iar legitimitatea deducţiilor este asigurată, paradoxal, de fragilitatea eului care se descoperă 
stăpân pe sine. 




